
DIENOS KLAUSIMAIS 


OI, KIEK PERGYVENTA! 


Pusę metų baronas Stanislovas Šilingas! lipdė iš visų karo 
tremtinių lietuvių vieną Tautos Tarybą Rusijoje. Pusantro šimto 
tūkstančių Centraliniojo Lietuvių draugijos dėl karo nukentė- 
jusiems šelpti komiteto globojamųjų žmonių, pusšeštos šiaip ne 
taip sudarytos politikos partijos, tai nebūtų per daug; tačiau labai 
daug kai tai - lietuvių. Per pusę metų 6-7 valandas atidirbę 
Komitete, visais vakarais posėdžiavome didžiomis miniomis 
mažose trobose. Ir lietuvių Tautos Tarybos išdygo. 

Ne, tatai buvo džiaugsmo ir vilties! Tik... daugel jos apvylė. 
Kaip ir kas, pasipasakos pats „ožių už uodegos vienybėn trau- 
kėjas“ St. Šilingas. (Taip jį įvaizdino dailininkas Adomas Varnas 
antroje šaržų ir karikatūrų serijoje.) 

Šalia petrapiliškės, sudarytos petrapiliečių, maskviečių, ode- 
siečių ir kt. Tautos Tarybos, atsirado mogiliaviškė, vienų mogi- 
liaviškių tremtinių sudarytoji Tautos Taryba. Petrapiliškė Tary- 
ba šaukė visų lietuvių tremtinių seimą į Petrapilį; mogiliaviškė 
Taryba šaukė visų lietuvių tremtinių seimą į Mogiliavą. O kuo 
jis prastesnis? Juk ten dirbo kun. Kraujalis, kun. Grajauskas“. Ir 
žadėjo būti nesantarvės. Tautos Tarybos siunčiamas buvau Mo- 
giliave. Triukšmingai paposėdžiavę, susipratome nesą žmonės 

asmeninėms užgaidoms kelti aukščiau už visuomenės reikalus. 
Tautos Taryba visiems tremtiniams paliko viena, petrapiliškė; 
seimas buvo sušauktas vienas, Petrapilyje. 

Ir vėl buvo džiaugsmo; buvo ir vilties, ir ji ne visa apvylė. 

Tautos Pažangos partijos siunčiamas buvau Rygoje. Kalbėjau 
dviem dideliem mitingam. Manyta Rygoje būsiant daug nesan- 
tarvės, kokių Žmonių pasiųsti į seimą. Tačiau tepaprieštaravo 
vienas Samulionis su Stiklium* ir keletu kitų, ir tai tik vienam, 
tiesa, gana chimeriškam vieno rygiečio pageidavimui. Daugiau 
nieko. Ryga atsiuntė šešis pažangininkus. 

Buvo džiaugsmo, buvo vilties, ir ji ne visa apvylė. Seimas 
turėjo savo didžiumą, kuri suskubo padirbti vyriausią tautos 
darbą - apsispręsti nepriklausomais. Ir tik tada suskilo. 

Seimo Vykdomosios komisijos siunčiamas buvau Kijeve, kur 
rugpjūčio 28 d. (n.k.) turėjo susirinkti tautų atstovai; tų tautų, 
kurios manė tepasveiksiančios, susidarydamos į Federacine Ru- 
sijos Respubliką. Tą sykį tautų kongresas neįvyko; vis dėlto 
priruošė kongresą rugsėjo 21-29 d. Rugsėjo 17 d. antru atveju 
važiavau iš Petrapilio į Kijevą, ir niekados nebuvo man taip šir- 
dis plakusi baime kaip toje kelionėje. Jei tautos, skyrium po vieną 
rinkdamos (lietuviai, lenkai), skilo, maža kame tesutardamos 
arba ir visai ne, tai kas bus susidūrus keliolikai tautų, tokių 
kitokių, kaip Sibirijos buriatai ir Krymo totoriai, Azerbaidžano 
turkai ir lietuviai, Pavolgio mahometonai ir Pabaltijos igauniai? 

Tačiau ir čia buvo džiaugsmo. Tauta tautai nepavydėjo lais- 
vių. Pačios tenkindamos autonomijomis ir laisvu susifedera- 
vimu, Lietuvai prisprendė pilną nepriklausomybę. 

30 d. jau posėdžiavome Voroneže. Nuspręsta dalyvauti ant- 
roje Stokholmo konferencijoje. Su kitais ir man, jei pasiseks ūmai 
pakeisti pasenęs užsienio pasportas. Laikinoji Vyriausybė nesi- 
priešino, ir spalių 10 d. jau buvome Stokholme, paskui Kopen- 
hagoje ir atgal į pasėdžius 18-20 dieną. Mišras įvairių vietų: 
Lietuvos, Rusijos, Švedijos, Danijos, Šveicarijos, Amerikos, būrys 
lietuvių pripažino per Vilniaus konferenciją prieš mėnesį laiko 
sudarytąją Lietuvos Tarybą teisėta tėvynės atstove, tad ir jos 
politikos būsimuosius žingsnius teisėtais. 

Buvo džiaugsmo. O vilčių, ką ir besakyti! Iš anapus Baltijos 
kilo jos šviesiais rūkais. Jas skaistino mūsų pačių jausmai ir 
troškimai. Jos viliojo artyn į save kaip gražios vandenų laumės, 
kad ir žadėdamos paskandinti. Ir aš nebetekau valios begrįžti 
atgal į Rusiją; bevelijau Centro komiteto siunčiamas prasimušti 
Lietuvon, Vilniun, į čia palikusiąją pusę Centro komiteto. 

Branginau, kaip šykštuolis nudilusį skatiką, kiekvieną mi- 
nutę, kad ir tik greičiau popieriai suvaikščiotų. Širdis išsiplėtė 
kartu visų džiaugsmų priimti; net sprogti, bet tik namie nurimus, 
lūpas nušvitus. Sunku buvo nusėdėti vietoje. Bėgi didžiamiesčio 
gatvėmis ir tau rodos, bėgi arčiau Tėvynės, jos Tarybos, jos dar- 
bų. Tačiau... iš gatvių sugrįžti į viešbutį; iš pašto tuščiom rankom, 
be leidimo parvažiuoti. 

Prasidėjo laukimas. Septyni toki ilgi mėnesiai, kaip tik teesti 
ilgu laukiant nesulaukiant, mylint nemylimam, veržiantis pirmyn 
ir negalint pajudėti iš vietos. Susigraužimas, nervai, nostalgija. 
Knita rietis su gerbiamiausiais laisvos nelaisvės draugais, teršti 
drumsti pats šaltinis pirmykščių savo džiaugsmų ir vilčių. Kuo 
vieniems pasidžiaugi, prieš tą patį kitiems protestuoji. Ir nebėra 
žinios, kaip čia beišlaikius jausmų pusiausvyrumą. Pusė metų mak- 
linėjimo po Rusiją nežiūrint jokių karo meto važiuotės nepatogu- 
mų, bet tik gavus vilčių ir džiaugsmo; ir vėl pusė metų po truputį 
dilimo ir nykimo visa to, ko buvo prisirinkta parsivežti Tėvynėn... 

Gaili žiedų, kurie vysta paunksnyje, gaili jausmų, kurie nieko 
nešildo. Kieno ir kieno naudai buvo man visa tai padaryta? 
Skaudėjo. Pykino. 

Pagaliau užsidariau kambarėlyje. Jis buvo visų mažiausis, 
vos pereinamas, svečias reikėjo lovon sodinti. Tik man ir nebe- 
reikėjo vietos nukilus į kitą pasaulį, visai nebepanašų į žemės 
vietą. Svajonių srityje nėra sienų, nei varžymų, nei kontrolės. Ir 
tapo gera. Po 14 valandų per dieną rašiau senai pradėtą didžiulę 
„Pragiedrulių“ pasaką, jei nebuvo darbo užsienių komitete. Kan- 
kino gaištas laiko pavalgyti ir atvėsti. Keturi mėnesiai gyvenimo 
savo paties atminimų ir svajonių susidarytame pasaulyje. Ak, 
kam išsisemia smagenų fosforas, kam džiūsta kūno raumens! 
Kam tenka grįžti į tai, kas tikrai yra! 

Sugrįžau. Tik, deja, kaip Wyspianskio vyriukas, praradęs Ver- 
nigoros dovanotąją aukso trūbą?. Nykau kūnu, dvasios irgi ne- 
tekęs, ir, Stokholme nebetesėdamas, bėgte išbėgau į Daniją, į jos 
pajūrį, jos salas, „zundus“, jos skroblynus. Tariaus vietą pakeis- 
damas pats save pasikeisiąs. Tačiau pats nuo savęs neišbėgau. 

Gilios, nors šiemet nesmarkios, Švedų žiemos kaip ir ne- 
pajutęs, juo sunkiau perkenčiau sausą Danijos pavasarį. 


OI, KIEK ILGĖTASI! 


Nors aš ne teosofas, vis dėlto labai gyvai jaučiu pareinąs nuo 
prigimties. Man rodos taip: kaip augalėlis želia, tarpsta ir nyksta, 
žiūrint kokios patiekiama jam sąlygos, taip ir gyvis, neišskiriant 
nė žmogaus. Per rudens žvarbumus žmonės turį mažiau vilties, 
esą labiau pesimistai; per pavasario skaistumus turį daugiau 
vilties, esą labiau optimistai. Žvaigždininkai sako, visas pri- 
gimties ir žmonių revoliucijas darančios saulės dėmės, sukelda- 
mos magnetines audras ir jomis nervindamos žmones. 

Mano gyvenimo saulė niekados nestigo nervinamų dėmių. 
Bene tik jos ne laiku pagadino ir mano plaukų pigmentą, išbaldė 
juos. Ši pavasarį turėjo tų dėmių ypačiai daug susirasti, kad jos 
panaikino net pavasario įtaką į ūpo pagerėjimą. Ką čia bekalbėti 
apie optimizmą: nebliko nė paprasto, darbui dirbti reikiamojo 
ramumo. Rašyti visiškai nebesisekė; vos tesėjau atsakyti į kapą 
laiškų. Vienas tebuvo įmanomas darbas - skaityti, ir tai po trejetą 
knygų kartu, vieną metant, kitos griebiantis. Dar būčiau galėjęs 
versti iš svetimų kalbų, malkas skaldyti ir tam lygų mechanikos 
darbą dirbti, ir tai pripuolamai, šokant liūtu, liaujantis muse. 

Švedų žiema šiemet buvo pastovi, gili, nors ne per šalta. Tik 
aš jos kaip ir neesu matęs: teišeidavau pačiais būtinaisiais rei- 
kalais. Saulė pavasariu nusišiepė labai anksti ir švietė kas dieną, 
tiesa, dar netirpydama nei fiordų ledo, nei Skanseno sniegų 
(Skansen - garsus Stokholmo gretimoje saloje žvėrynas muziejus 
atviroje padangėje ir didelis parkas). Vis dėlto pajudino pava- 
sario nerimą, atitraukė nuo žiemos darbų svajonių ir nebeleido 

beprilipti prie kurių bent kitų. Padėjo asmenin lyg kokią miną; 
jautei ją ir manei, kol nesprogs, netesėsi naujo darbo dirbti. O ji 
vis nesprogo ir vis labiau neramino ir net kankino, lyg moteriškę 
ateinant gimdymo laikui: laukia nabagė nesulaukia, kada gi čia 
bus džiaugsmo, naujam žmogui atsiradus žemėje. Tas nerimas | 
ir ilgesys išvijo mane iš Švedų žemės. 

Be sniegų žiema Danijos salose nepalieka nei purvynų, nei 
gruodo. Pradžioje kovo mėnesio teradau miško ūksmynuose 
įšalusio vandens. Maniau be pavasario sulauksiąs tiesiog vasaros 
ir apsirikau. Visi pereiginio Lietuvos laiko bjaurumai šiose jūrių 
klimato srityse pakyla oran. Pradėjo pūsti smarkus rytys vėjas ir 
pūtė vis nuo tų pat šaltųjų Skandinavijos kalnų, nugriebdamas 
jūrių vandenų garus. Drėgmė kilo aukštyn ir vartaliojosi ten 
tirštais, sunkiais „kumelės dūbliais“, tai virė kunkuliavo vietoje, 
tai smarkiai vijosi kits kitą kamuoliais ir skaudžiai jais plakė į 
veidą žmonėms ir prigimčiai. 

Pūtęs, pūtęs vienodai, vėjas surinka: ima stabčioti ir suktis 
kvaituliu. Kyla audra štormas. Erezundo vilnys, šnioškusios 
ritinusios vis į vieną pusę, į Kopenhagos štrandą!, lyg išgąsdintos 
gerai joms žinomoje kelionėje, ūmai atsigrįžta atgal, sustoja ir 
taukš taukš kaktomis su sekančiomis ir to iš savo pirmtakūnių 
nelaukusiomis. Tyška rūstybės putos, baldo vilnių skiauteris, ir 
jos dūksta šėlsta vietoje, nebežinodamos paprastojo savo kelio. 

Už tris kronas dienai anglių nešildė kambario. Z-z-z vėjas pro 
sienas čiulpia iš kambario šilimą, čiulpia ir iš tavęs paskutinį 
linksmą jausmą. Nyku. Štorme jauti Europą, jos karą; jauti, kaip 
tuesi niekai šitame ištisų tautų sūkuryje, kaip niekam nėra laiko 
tavimi interesuotis ir rūpintis tavo likimu. Ar tu vietoje nyksi 
noksi, ar pargrįžęs tėvynėn krūvą raštų dovanosi, ką gi visa tai 
nusvers bendroje pasaulio iširutėje? Ir nuo tos minutės darosi 
iau dar šalčiau neg nuo žvarbaus vėjo. 

Nyku. Jei niekam tu nereikalingas, nei žmonėms, nei pri- 
gimčiai, tai kam ir tau jie? Pirma buvau pradėjęs džiaugtis kiek- 
vienu keleliu, kiekvienu djurhaveno (žvėryno) skroblu. Tik visi 
takai jau išvaikščioti, visi drūtieji medžiai išmatuoti, šisai Ermi- 
tagen skroblas 18 žingsnių aplink kelmą, 45 žingsnių vainiko 

diametras, šitas 12 žingsnių, o šitas kelias nuveda į Naerum, šitas 
į Kerom, Westerbro, Roedebro, Naerum, Kerom, Boelemosen... 
Ak, Dieve: nejaugi teks iš proto išeiti? Nuosavūs vietų vardai 
pinas atmintyje, patys eiliuojasi, nebeduodami įspūdžių. 

Ne, nebegera ir Zelandijoje! Nukilau į Jutlandiją. Salos, jūros; 
gariniai keltai per jūras, saulė, nauji žmonės, naujos vietos, nauji 
miestai; truputis misijų. Jutlandijoje įkliuvusiems darbininkams, 
rodės, bent kiek prablaivė. Senutis misionorius toks geras, tiek 
daug žinąs apie Lietuvą ir tiek dar geidžiąs apie ją žinoti. Jis gry- 
nas danas. Jau maniau čia apsigyventi. Ir tik pamanęs, užšalau 
visas. Čia dar greičiau apibėgau visą apylinkę, niekur širdimi 
neprikibęs. Kaipgi ir kurgi ji lips, kad ji veržte veržias į Lietuvą, 
į Vilnių, į seną sesutę, į kitą sesutę, kurios likta buvę jau neberasti?.. 

Ir sugrįžau atgal, nuleidęs galvą, nulėpusiom rankom. Pri- 
gimtis rimo, rimo ir mano siela. Tik prigimtyje ėmė dygti gėlelių, 
darytis medžių pumpurai, o mano siela vis tebebuvo užšalusi, 
bergždžia. Jaučiau, jog laikas kai kam dygti, ir dvasios gyvybės 
pajėga turi atsigaivelėti, tik negali, kol nenukils savon vieton, 
Lietuvon. Kada gi tai bus? Prigimtis liepia tuojau kilti, kaip vištai 
perėti, o jai neleidžia. Tupinėja, kvaksi, aplink graibos, šapelius 
dėlioja, nors žino — tai ne gūžtai. 

Įsižiūrėjęs į savo sielą, nusigandau: įsivaizdavau, mano sielos 
neužteksiant gegužės mėnesiui. Surašiau paskutinį savo ilgesio 
balsą ir sustingau. Jei per gegužės mėnesį nebūtų atėjęs leidimas, 
tikrai būčiau, jei nenumiręs, tai psichika susirgęs. Tik bal. 25 d. 
jau žinojau jį ateisiant ir geg. 8 d. jau atsidūriau Vilniuje. Pro 
kitur lietuviai dar anksčiau pradėta leisti. 


Ol, KIEK JAU ATSIMAINYTAI! 


Lietuvos Taryba... Lietuvių konferencijos, seimai... Nepri- 
klausomybės pasiskelbimai ir paskelbimas... Lietuvių univer- 
sitetas... Dairymasis profesorių ir ministerių... 

Šitie ir begalės dar kitokių veiksnių telepatijos keliais veikė į 
kits kitą į abi pusi fronto. Lietuvoje likę tvirtėjo svetur nukly- 

dusiųjų pritarimu; tremtinių dvasia augo, net kūne nebetilpo 
erzinama iš Lietuvos. 

Užsieniškių lietuvių ūpas darėsi ypatingas. 

Kas Lietuvą mylėjo už tai, kad ji - Lietuva, su visa kuo, gera 
ir bloga, tas dabar kone klaupės prieš ją, rankas į ją tiesė: 

- Sveika, Laisvoji, Nebepriklausomoji! 

Kam Lietuva Tėvynė tebuvo tušti žodžiai, kam ji tebuvo pa- 
saulio galiukas, geografijos nuošalėlis, tautų ar luomų mišinėlis, 
tas keikė sveikinančius ir širdijos. Tačiau ir šauksmai: „Atsi- 
sakom nuo senojo svieto“, suprask: ir Tėvynės, reiškė tiek pat — 
pasirodė nauja galybė. 

Nebe tie dvasia ir pajėga Lietuvos šalininkai, nebe tie jos prie- 
šininkai. Abejiem šių dienų Lietuva ir jos veikėjai iš tolo tokie 
milžinai, tokia platybė jų darbo laukų ir sričių; ateitis — toks 
viliojantis slapčių sfinksas. Iš to visi, kas kur būdamas, numano 
atėjus laiką visoms lietuvių proto ir sielos pajėgoms pasirodyti. 

Ar daug jų, tų dvasios pajėgų? Tikrai to dar niekas nežino. 
Lietuvis tik nusimano pilnas jų esąs, kaip numano savo žemės 
viduriuose esant visokios gėrybės, metalų ir mineralų. Lietuvio 
dvasia, kaip ir jo prigimtis, ligi šiol visa ko terodė po truputį. 
Betgi rodė! Seniau iš pasirodymo spręsta ir apie turinį. Nugis 
niekas nebetiki tiek to ir teesant. Jei Lietuvos siela-mintis jau 
davė politikų, mokslininkų, žodžio ir plastikos dailininkų, - tai 
jų gali ir daugiau duoti. Ir tikrai. Šalia šimto visuomenei jau 
žinomųjų vardų, antra tiek dygsta jos akyse ir tarpsta, lyg aug- 
mens, pavasario saulei pakaitinus ir pašvietus: visi drūtais stam- 
biais, plačiais lapais, visi tirštai žalios varsos. Vilties želmuo. 

Laisvė kaitresnė ir skaistesnė už pačią saulę. Saulė tešviečia 
viršui, laisvė gi peršviečia vidų ir ten sudaro gemalų. Laisvėje 
lietuviai ūmai pasijuto beturį didelių dėčių, kaip vištos. Pasijuto 
apsivaisinę dideliais politikos norais, karšta Tėvynės meile ir 
imsią dėti - darbus viso gimtojo krašto sočiai ir sveikatai. Lietuva 
rodos tuščia ir nebegyva, tik kai žiūri pro vagono langus. Saky- 
sime, keista, kad Virbalyje, kur nuolat virė kunkuliavo žmonių, 
kaip Užpalių Krokulėje! vandens, dabar vos keletas žmogėnų 
bedūlinėja. Ir taip iki pat Kaunui. Gi vidaus darbų .nesustota. 


Karo užduota mielių lietuvių dvasiai, ir ji dabar sparčiai be- 
rūgstanti, kylanti ir atsimainanti. 

Kaune jau nebe tuščia. Ir vis tirščiau darosi. Žydų belikta 
maža, Kauno „lenkų“ nė to tiek. Kaunas liko lietuvių, lietuviškas. 
Kas inteligentas, — tai lietuvis, kas sodietis, — tai lietuvis. Šv. 
Kazimiero draugija pilna skaisčios vilties. Dirba visais savo ga- 
rais, trigubai negu prieš karą, ir nė dešimtosios dalies reikala- 
vimų nepatenkinanti: tiek sodžius reikalaująs visokiausių spau- 
dinių, ypač vadovėlių. Duokite, girdi, popierio, tai už keturias 
dešimtis tūkstančių parduosime per mėnesį. Gimnazijos, mo- 
kyklėlių mokyklėlės, kursų kursai. Visi puolė šviestis, niekas 
nebenori beatsilikti. 

Žinoma! O kaipgi kitaip? Kad nebūtų gėdos įžengus į švie- 
siąją Europos šeimyną. Laisvė pašlovino paliekonis ir atsili- 
kėlius. Laisvė per visus karo nedorybių plyšius ištrėškė aukš- 
tesnius siekinius. Sveikata ištryško pro visus doros pagedimus. 
Karo griuvėsiuose pasirodė tebestovinčios lietuvių tvirtumos: 
gimnazija, seminarija, vyskupo rūmai, draugijos. Jų nesugriūta, 
Kauno piliai griūvant. 

Vilniuje vyskupų rūmai dar pernai buvo lietuvybės prie- 
šininkų lizdas. Černiauskiai, Songinai, Kuliešos, Jasienskiai, Šil- 
kevičiai?... Jo Mylista vyskupijos administratorius? priešakyje tų, 
paskui ir kitų:.Venslauskių, Plioterių, Svionteckių, Jankauskų, 
Jundilų, Rimšų, Šuopų, Mineikų, Skirmuntų, Kančių, Kognovic- 
kių, nerandančių lietuviams didžiumos teisių nei Panemunėlyje, 
nei Gegrėnuose, nei Švėkšnoje, nei Linkuvoje, nei Anykščiuose, 
nei Šiluve... Visi jie buvo: „Mes, Lietuvos lenkai, dalis didžios 
lenkų tautos“, kaip jau buvo rašyta‘. 

Šiemet nebe taip. „Niekas manęs taip neužgauna, kaip tie, 
kurie mano ir skelbia mane neesant lietuviu! Nuo 400 metų taip 
pat rašėmės Michalkevičiais, taip pat ir jautėmės tiktai lietu- 
viais, o ne kokiais kolonistais! Esmi Lietuvos pilietis ir jai, Lie- 
tuvai, o ne kam kitam tenoriu laimės ir gėrybės. Galima mane 
peikti ar girti už mano orientaciją, gerai ar negerai suprantamą 
tą gėrybę, už krypimą ten ar šen; tik negalima primesti man 
blogų norų. Negali atimti iš manęs teisės tai viešai pareikšti, ką 

gera manau, kaip neginama nė vienam. Nepeikiu nė tų kunigų, 
kurie, būdami kitokios nuomonės, kitur tai išreiškė. Ir juos tepa- 
baudžiau už tuos dalykus lietuvių memoriale", kurių, jie patys 
sakos, geriau būtų buvę, kad nebūtų buvę. (Pabaustieji nėra 
taip prisipažinę. - Red.) Dirbkime iš vieno su žemininkais, su 
visomis to krašto galybėmis bendrai jo naudai! Tegu sau ir lie- 
tuvių kalba bus viešpataujanti. Tik neverskite lietuviškai nemo- 
kančių žemininkų lietuviškai kalbėti“... Taip ir toliau kalbėjo 
man prelatas Michalkevičius. 

Nebesigirdi kalbų: kiek jūsų tėra, kas dirbs ir ką dirbs! Yra 
kam, yra ir ko dirbti. Lietuva tarė atkerėjimo žodį: „Atsiversk!“ 
Ir užkerėtosios galybės ima rodytis; ima rodyti ir visus slėp- 
tuosius brangumynus ir gražumynus. Lietuvos Taryba ties Lie- 
tuvos Vyčiu sveikina bene pirmąją viešąją pasiuntinybę, Rusijos 
lietuvių Tarybos atstovus. Lietuvos Taryba rami, Tremtinių tary- . 
ba pilna jausmų karščio. Kas žodis, tai meilės vyla. Taryba Tary- 
bai tiesia rankas. Ne tuščias. Paštas ir telegrafas, kariuomenė, 
geležinkeliai, Ūkio rūmai, visuomenė, kloja Tarybos pirmininkui 
gatavai sudarytas tam tikrų darbininkų sąjungas. Tik imk juos ir 
statyk darban. Pasiuntinybė atėjo ne pelno ir užpelno sau pra- 
šytų. Ne! Ji pati atnešė Tėvynei dovanų, kokios jai kaip tik pa- 
tinka: vaikų meilę ir globą, darbą iš pasiryžimo, ne už skatiką. 
Niekas nepasiteiravo, ar jiems bus juoda ar balta; tesakė: staty- 
kite darban, kokio jums reikia. Ir jautei naujus Lietuvos valdinin- 
kus dirbsiant daug vaisingiau, labiau atsidėjus, kaip sąžinės 
darbininkai tedirba, ne samdiniai. 

- Miela, miela... 

Kužda susigraudinęs pirmininkas. Ir ne jam vienam džiaugs- 
mo ašaros kutena širdį, džiaugsmo abejonė veržias iš lūpų: 

- Nejaugi, nejaugi... 

Taip, taip, lietuvi ir nelietuvi! Karas atmainė jus ir jūsų Tėvy- 
nę; dirba tvirtumas ten, kur tu nedrįsai taip veikiai jų išvysti. 

Tempora mutantur et nos mutamur in illis - mainos laikai, ir 
mes su jais. Net pats Vilnius labiau sukietėjęs savo konservatiz- 
me neg juodžiausias sodžius. 

VILNIAUS REIKŠMĖ LIETUVAI 


Visokeriopu būdu slėgiama ir slopinama lietuvių tauta pa- 
galiau pakirdo. Kas gi ją pažadino iš tautinio ir politinio miego, 
jei ne jos kultūros ir pramonės židiniai - miestai? Miestai visoms 
tautoms — pažangos kėlėjai. Gi visų Lietuvos miestų miestas — 
tai Vilnius. 

Per visus ilgus istorijos metašimčius Vilnius buvo visos Lie- 
tuvos širdis, pildė visus jos veiksmus: nešė gyvybės į visą vals- 
tybės kūną. 

Vilniuje įsigalėjo ir sustiprėjo senovės Lietuvos valstybė. Čia 
ir dabar pilna tos garsios praeities atminimų, brangių kiekvieno 
lietuvio širdžiai. 

Kai kas pavadino Vilniaus praeitį - gražiu lietuvių sapnu; 
dabar esą kitaip, Vilnius patapęs nebe lietuvių. Klausiame, ko- 
dėl? Ar kad Vilniaus nutautusi apylinkė siauru įkyšuliu įsi- 
skverbia į vakarus, kurie vis tik yra gryna lietuvių žemė? Ar 
kad jis dabar turi tarptautinio būdo? Tai ne išrodymai. Kiekvie- 
nam tik akim metus aišku, kad Vilnius vis dėlto lietuvių žemėje 
su visais savo Antakalniais, Šeškyne, Šnipiškiu, Lukiškiu, Bal- 
tupiu, Vileika, Paneriais, Voke, Verkiais. Jokie „Tuskulanum, 
Belmont” nepadaro jo itališku, nei lenkų pravardžiavimai nepa- 
daro lenkišku. Kiekvienam aišku, kad ir žemasis miesto sluoks- 
nis ~- ne tikrieji miestelėnai, tik atėjūnai iš sodžių. 

Lenkuojantieji Vilniaus vadai giriasi mokėję pasidaryti tokią 
statistiką, kuri rodo 9070 lenkų gaivalo. Gi esama ir kitokių sta- 
tistikų, kurios kitką reiškia. „Lietuvių sąjungai lietuvių kalbai 
Vilniaus vyskupijoj ginti“? pareikalavus, rusų valdžios atstovas 
Vilniaus gubernatorius Veriovkinas3 buvo 1913 m. liepęs sura- 
šyti Vilniaus gyventojus, kas iš kur yra kilęs. Ir iš 90 000 katalikų 
pasirodė 23 000 esama kilusių iš grynai lietuviškų vietų, tebe- 
kalbančių lietuviškai, nors, taikindamies į tarptautinį miesto 
būdą, jie moka ir reikale kalba dar lenkiškai, gudiškai ir rusiškai. 

Skaisti ir garsi Vilniaus praeitis ne prasiskleidė lietuviams 
kaip sapnas: ji padarė kad ir dabartinis tautinis ir politikinis 
lietuvių pakirdimas įvyko ir plečiasi ne kur kitur, tik Vilniuje. Iš 

čia išėjo pirmieji reikalavimai nebeslopinti lietuvių kalbos miestų 
ir kaimų bažnyčiose. Vilniuje pirmiausia pasirodė tokiuo vargu 
iš rusų atsiimta lietuvių spauda. Čia susidarė pirmieji didieji 
lietuvių laikraščiai ir didžioji knygų pirklyba. Vilnius patapo 
lietuviams - Leipcigu*. 

Kaip nepastovus ir netvirtas argumentas, kad Vilnius dabar 
nebe lietuvių, tai geriausiai žino tie, kurie aršiausiai tai gina — 
Vilniaus „lenkai“, kurie tokiuo įnirtimu priešinasi lietuvių kalbai 
bažnyčioje; lietuviai teismo keliu teiškovojo teisę klausyti čia 
lietuviškų pamaldų. Tegu tik atsimaino viešojo gyvenimo są- 
lygos, tegu tik Vilnius patampa politikiniu Lietuvos centru - ir 
trečdalis Vilniaus katalikų prabils lietuviškai. Regimasis nutau- 
timas — tik mada, daugiau nieko. Ji - lengvai pamainoma. 

Ekonomijos žvilgsniu Vilnius lietuviams niekuo nepakeičia- 
mas. Čia visų lietuvių sustojimo vieta, čia didžiųjų Lietuvos 
gelžkelių mazgas. Vilniaus neaplenksi, iš kur nevažiuosi: iš Su- 
valkų, iš Aukštaičių ar iš Gudų. Be to mazgo nebėr nei pačių 
kelių, kaip be galvos - Vilniaus, nebėr nei lietuvių valstybės. 
Vilniaus šimtų metų neišbrauksi; lietuvių valstybės nuo vakar 
dienos nepradėsi. Vilnius būtinoji tikrosios, etnografinės Lie- 
tuvos dalis. Kas ant jo kėsinasi, kėsinasi ant visos nepriklau- 
somos Lietuvos valstybės. 


ŪDROTOMIS VALANDOMIS 


Mūsų kartai teko pergyventi daug įdomių valandų. Daug 
buvo užsivylimų, daug ir įvykusių vilčių. Vis dėlto stipriausiai 
įstrigo į galvas ir širdis tik dvi valandi. 

Pirma 1904 metais, kada per Panevėžio parodą! buvo lietu- 
viams paskelbta rusų valdžios atlyžimas. 40 metų kovojau su 
jumis dėl kultūros; nieko Azijos kultūrai nelaimėjau, tai ir žino- 
kitės su savo Europos kultūra! Susidarykite sveiki savo litera- 
tūrą, kaip tinkama. 

Antra dabar, kada sugrįžo iš Berlyno Lietuvos Tarybos pre- 
zidiumas. Trejus metus patys valdėme jus svyruodami, kur 
link jus nukreipti, tačiau matome jus vienodai norint susidaryti 

niekam nepriklausomą valstybę, tai ir žinokitės! Susidarykite 
sveiki savo valdžią, kokia tinkama. 

Per abudu kartu yra laimėjęs lietuvių dvasios standumas. Per 
abudu kartu reiškėsi lietuvių tautos valia. Tautos sieloje per tiek 
ir tiek laiko kraunasi kažin kokios medžiagos, kol ateina laikas 
būtinai pasitiekti iš jos tinkamas daiktas. Leidus medžiagai rink- 
tis, jokiu būdu nebegalima nebeleisti tinkamai ji suvartoti. Kaip 
patelei priūdrojus, nebeuždrausi, kad ji nepagimdytų. 

Rinkosi mumyse įgimtos kultūros pajėgos, ir jos turėjo pasiro- 
dyti paprastu kultūros būdu - literatūra. Dar sparčiau ėmė rink- 
tis tų kultūros pajėgų, viešai visuomeniškai gyvenant, ir pagaliau 
jos turėjo pasirodyti paprastu būdu - valstybe. Brendome kaip 
kūdikiai; pirma išmokome pasakyti: papa — mama, visa, kas 
mums miela, šventa ir būtina; paskui išmokome ir nevedami, 
savom kojom, pavaikščioti. 

Pavydelninkų visados mums buvo gana. Pirma sakydavo, 
kam jums mokytis kalbėti, kad tyla gera byla? Kas liežuvio ne- 
turi, perpus mažiau tenusideda žmonėms ir Dievui. Vieni taip 
kalbėjo dėl to, kad patys buvo nabagėliai dvasia; kiti, kad veid- 
mainiavo, dėdamies mūsų gėrybe, tuo tarpu kad jiems patiems 
tai buvo naudon. Dabar pasako: neženkite per drąsiai: pavirsite, 
noseles susimušite, bus popa, skaudės, gal prisieis verkti. Geriau 
nepaleiskite mūsų rankos: mes jus tvirtai pavedžiosime gyveni- 
mo takais į vieną tik laimę ir džiaugsmą. Šiame atvejyje dvasios 
nabagėlių nebuvo, nes visi gražiai numano, jog geriau turėti 
šalimais nuolaidų vergą neg savo garbę suprantantį sau lygų 
asmenį, kurs nebenori niekam tarnauti. 

Rusai, lenkai, bajorai, kunigai, daug kas turėjo savo nuomo- 
nes apie lietuvių ateitį. Kiekvienas lėmė ją kitokią. Gal dėl to 
tikroji ateitis pasirodė nepanaši nė į vieno įsivaizdinamąją. Ir mes 
pasipuikuodami sakome: sau žmonės esame! savo valią 
reiškiame, ir ta valia nebe vaikiška, tik brendusių, prityrusių 
žmonių. Ir svetimieji tai mato ir sako: taip, turite savo valią, tai 
ir vaduokitės sveiki ja; o bus žengtelėta į šalį, knaptelėta, liežu- 
vis įsikąsta ar kojelė mikstelėta — tai jau nebent žemelę paplie- 
kite, kam ji tokia negera. Iš šalies niekas nebebus kaltas. 

Visa to susilaukus, nebent pasigerti reikėjo tuo džiaugsmu ar 
išsiklykti: valio! ligi užkimstant kakarinei. Ir nieko panašaus mes 
nematėme nei anuočės Panevėžyje, nei dabartės Vilniuje. Niekas 
lietuvių nesukliko tuščiu šauksmu; niekas gilaus savo jausmo 
nepaskandino svaigaluose. Esama tokių jausmų, tikriau, tokio 
saiko jausmų, kurs nebeišeina laukan, nes visas jis esti reika- 
lingas paties vidui. Jei mėgintumei tai parodyti, tik užsigau- 
tumei: teparodytumei mažutę jų dalelę, ir tai būtų netikra. 

Be to, įgimtas mūsų rimtumas nepavelija šaukti opa neper- 
šokus ir rengtis jūrių uždegtų nepabandžius, ar tai galima. Lie- 
tuviai tesidžiaugia jau esamais, ne būsimaisiais dalykais, jau 
matydami gerų vaisių. Kaip gali striksėti ir šūkauti jaunas žmo- 
gus, tik tik paleistas laisvas eiti platun pasaulin, ir kaip tesės 
savarankiai tiestis sau gyvenimo kelią? Laisvas tai laisvas. Tik 
pakeliui daug pelkynų, girių ir dykynių; daug nuodingų šliužų, 
daug plėšriųjų žvėrių, daug visokių trūkumų. Ar visam kam 
nugalėti užteks pajėgų? Ir išmintis jam sako - tada pavaliosi, kai 
perbrisi vieną antrą sietuvą, vieną antrą tankynę; perbrisite ne- 
prigėrę, nesusidraskę, bent luoši netapę. 

Daug jau mums buvo įvykusių vilčių, tik daug ir užsivylimų. 
Būkime gi pakantrūs ir atsargūs. Gi mūsų sulaikomas, neišeik- 
votas džiaugsmas testiprinie mūsų pačių sielą sunkių sunkiau- 
siam darbui dirbti! 


POLITIKOS NEBRENDĖLIAI 


Spalių 20 dieną 1 val. atsitiko visais žvilgsniais pasigailėjimo 
vertas nuotykis. Vilniaus lenkininkai agitatoriai sutaisė katedroje 
iškilmingas pamaldas už atidavimą Vilniaus Lenkijai. Ne be ži- 
nios vyskupijos administratoriaus Hanusavičiaus ir katedros 
klebono Savickio po Mišių agitacinį politikos pamokslą pasakė 
seminarijos inspektorius kanauninkas Liubianiec. Tam tikrose 
vietose, kada pamokslininkas kalbėjo apie Lenkiją, aikštėn kilo 
Lenkų Erelis, kada kalbėjo apie Lietuvą, aukštyn kilo Lietu- 
vos Žirgas; kada kalbėjo apie atidavimą Lietuvos Lenkijai, kilo 

milžiniškas parašas: „Polska z Litwą zjednoczona““. Senoji Lie- 
tuvos katedra lenkininkų kunigų sumanymu pavirto politikos 
susirinkimo vieta. Iš kitų bažnyčių buvo žmonės tyčia varomi į 
katedrą, kur buvo baltai įkaitinti lenkybės šovinizmu. Na, tiek 
to su bažnyčia: ji nabagė nuo pat lenkų endekijos? įsivyravimo 
Vilniuje pavirto nebe Dievo namais. Blogiau atsitiko, kai minia 
išsivertė iš katedros. 

Vilniuje tebėra karo metas, ir karo stovis dar nenuimtas. Ta- 
čiau minia, laiku sukurstyta ir nė vieno nestabdoma, ryžosi pra- 
silaužti pro raituosius vokiečių žandarus. Ties Didžiąja (Pilies) 
gat. jiems tai nepasisekė. Žandarai ramiai stovėjo mūru, pirma 
išsiuntę vieną pasaulininką, kad atkalbėtų nuo sauvaliavimo. Čia 
paklykavusi minia metėsi aplink Kotrynos sodelį? Jurgio pro- 
spekto link. Čia rado taip pat sieną žandarų, kurią pamėgino 
nuversti pirmoje eilėje ėję rankom sukibę legionistai. Žandarai 
ėmė šaudyti aukštyn, ir, kai vienas žandaras buvęs nuo arklio 
nutrauktas, puolė minios skliausčiomis šoblėmis mušti. Atsirado 
sužeistų. Klausimas, ant kieno gi galvos dabar krinta tas pralietas 
kraujas, taip lengvamintiškai pralietas? Atsakas visiems: tik ne 
patiems kaltininkams, užsiglaudusiems už filiarų, kai jų pastū- 
mėta minia kišo galvas. 

Šita savo kruvina demonstracija Vilniaus jenki pasirašė savo 
politikos nesubrendimą. Jų esama visai nerimtų žmonių. Nejaugi 
gatvių šūkavimais ir lietuviškai kalbančiųjų piliečių konevei- 
kimais galima nulemti didelio krašto likimas? Antai lenkai nau- 
jajai savo valdžiai sąžinės ir išminties dalyku deda ne pavergimą 
Lietuvos, tik derybas su ja. Aggi reiks dviem valstybėm kaimy- 
nauti, gerus santykius palaikyti. 

Lenkai savo pasielgimu nusidėjo Lietuvos demokratiniams 
sluoksniams. Patys tebūdami žymūs tik Vilniuje, gi provincijoje 
tesudarydami vos menkutę mažumą, tačiau sumanė lenkams 
parduoti visus sluoksnius nė nepasiteiravę, ar jie to nori. 

Ne mažesnę Vilniaus lenkų mizeriją aikštėn šis atsitikimas 
išvilko ir kitais žvilgsniais. Jie norėjo pasirodyti Vilniuje gran- 
dioziniai. Kvietės žmonių iš Vilniaus ir net iš Suvalkų gubernijų; 
gijų atvažiavo nedaug, o sodžiaus sermėgų vos keletas tesimatė, 

ir tie klausės: ar tai jau Lietuvos karalius atvažiavęs? Visokios 
agitatorės ilgai zujo po visą miestą, kad visi namai, įstaigos ir 
sankrovos pasipuoštų Lenkų Ereliais. To pat reikalavo net iš ne 
lenkų. O kaip reikia papuoštų langų ar balkonų kur ne kur tesi- 
matė. Visoje Vokiečių gatvėje — tik vieni vartai buvo su raudo- 
nom baltom vėliavėlėm; D. Pohulankoje tik aptieka; Didžiojoje 
gatvėje vos keletas, ne daugiau dešimties butų, daugiau san- 
krovų. Kiek daugiau Jurgio ir Vilniaus gatvėse, ir tai nerodės 
marga. Daugiau, proklamacijomis šaukė, kad „visi, kurie nenori, 
kad Vilnius atitektų vokiečiams, lietuviams ar rusams, tą sek- 
madienį išeitų į gatvę pasirodyti“. Ir iš devynių dešimtų šešių 
tūkstančių Vilniaus katalikų teišėjo tiek, kiek sutelpa į katedrą. 
Drauge su tais, kurie laukė ties katedra ir su nedemonstruo- 
jančiais žiopliais, viso po Magdalenos pleciuką sukiojos ne dau- 
giau kai 2-3000 žmonių; eisenoje gi dalyvavo ne daugiau per 
700, ir tai du trečdaliu jų buvo gatvės vaikų ligi 13-14 metų, 
moterų visai maža. Visoje pilnybėje, menka savo skaičiumi, nors 
galinga savo įniršimu, tepasirodė baigianti gyventi savo politi- 
kos amžių endekija. 

Ne taip jau tų Vilniaus „lenkų“ esama galingų, nors ir moka 
bauginti ramiuosius gyventojus, kaip jie garsinasi savindamies 
Vilnių. Paslėpta pajėga visados matyti kur kas didesnė, neg iš 
tikrųjų kad yra. Ir tai pačiai daug buvo čia prieštaravimų. Štai 
išgirdusi šaudant, lenkuojanti tarnaitė spjauna ir traukia savo 
būrelį namo, girdi, ar mums lenkai duos duonos, kad mes čia 
savo kuodą kišime. Kitur lenkiškai kalbąs Vilniaus pilietis, vi- 
siems pažįstamas, didžiausia širdgėla balsiai išmetinėja, kad 
tas sumanymas tai ne rimtų Lietuvos piliečių sumanymas, tik 
lengvabūdžių lenkų, ir jie neturį teisės kištis ne į savo dalykus: 
Vilnius pats tikrosiomis savo pajėgomis apsispręsiąs. Antai 
prieš demagogines lenkininkų agitatorių proklamacijas ėjo ra- 
miųjų vilniečių kitos — rimtos ir tėvynės meilės pilnos, arba 
gudų kuo šiurkščiausi atrėmimai lenkų ir „Valio laisva Gu- 
dija!“ „Laisva Lietuva!“ 

Ypač įdomus buvo Vilniaus žydų laikymasis. Nežiūrint go- 
dumo sensacijų, nei vienas rimtas žydas pilietis, nei prastoji 

liaudis neiškišo galvos į gatvę, ir gatvės buvo tuščios labiau neg 
paprastą darbo dieną. 

" Nekantresni buvo patys lietuviai. Jie norėjo matyti, kas gi čia 
tokio sumanyta. Jų. daug išėjo palaidai, ne grupėmis, laikėsi 
šaltai. Tačiau gana buvo išgirsti kieno lietuvišką kalbą, kaip pylės 
pikti keiksmai: „poganki, psiakrew litwini'“! Iš viso to išėjo šnipš- 
tas. Lietuviai tegali pasigailėti Vilniaus lenkų, kad jie vienais 
jausmais, ne šaltu protu vaduojasi ir ramiuosius Lietuvos vals- 
tybės gaivalus nori provokuoti. Ar jie Vilniuje nori palikti tokį 
pat atminimą, kaip jų legionistai kad paliko Guduose? Ne, šis 
žingsnis buvo tikrų politikos nebrendėlių žingsnis. 


LIETUVOS PRIMAS 


Visų politikos krypsnių Lietuvos lenkų memoriale, vadina- 
mame „keturių dešimtų keturių“, iš Vilniaus pasiųstame Vokios 
kancleriui 1917 m. gegužės 25 d., skaitome šiuos įsidėtinus, o 
gal ir neužmirštinus žodžius: „Mes, Lietuvos lenkai... didžiau- 
sioje pagarboje laikome lenkų kalbą ir jų kultūrą... lenkų gaivalas 
tame krašte daugiausia nusveria, viešpatauja ūkyje, kultūroje, 
politikoje... tad mes, Lietuvos lenkai, neatskiriama dalis didžios 
lenkų tautos, siekiame, ir visados bus mums tai siektina, susidėti 
su lenkais valstybėmis“. 

„Mes, Lietuvos lenkai“, - tai mūsų dvarininkai ir miestelėnai, 
tiesa, tai toli gražu ne visi, nebe pirmą kartą viešai pasiskelbia 
nebe lenkiškai išauklėtais lietuviais, tik visai skirtinais nuo lietu- 
vių žmonėmis, turinčiais ir savo tikslus skirtinus. Nors kitoje 
vietoje sakos — nė viena Lietuvos žmonių dalis neturinti teisės 
išimtinai atstovauti visam kraštui arba bent jo daliai, tačiau, 
matome, jie daro tai, kas visam kraštui nepatinka: nieko nesi- 
klausdami blaškia Lietuvą lenkams ir nusimano esą teisėti tai 
padaryti. 

Kas žino, kaip kai kurie mūsų dvarininkai per paskutinę pusę 
šimto metų nieko nepramoko ir nieko senoviška nepamiršo, tas 
berods nieko daugiau iš jų ir nesivylė. 


. 26- 


111 


Vyskupas Valančius savo „Visokiose žiniose“! yra palikęs ir 
šitokią. Vienas Lietuvos dvarininkas, Karpis2, jausdamas bau- 
džiavų panaikinimą, sumanė savo žmones laiku nustumti nuo 
žemės, idant jie, nebevaldydami jos, nebegalėtų ir išpirkt. Griovė 
sodžius ir darės palivarkus, kur tie patys lažininkai turėjo ber- 
nauti dvariškiais. Skaudus, nežmoniškas apsiėjimas su žem- 
dirbiais, iš senų senovės valdžiusiais įsėdėtąsias vietas. Tai nors 
daugiur dvarininkai taip pat darė, kur galėjo, vis dėlto apie Karpį 
sakydavę: 

„Budowač i rujnowač — jednostajna praca. Jednak mądry 
buduje, gdy głupi wywraca“. (Statyti ir griauti vis tiek darbas; 
tačiau išmintingieji stato, o kvailieji griauna.) 

Mūsų dvarininkai, paversdami savo lažininkus bežemiais, 
patys laimingesni, turtingesni netapo, nes turtų, laimikio reikia- 
ma ieškoti kitu keliu. Nebeapgalėdami per didelių savos žemės 
plotų, prasiskolino, o kai kurie tuos pačius lažininkus pasišaukė 
atgal išgriautose vietose įsikurti. (Kurtuvėnų grafas Liudvikas 
Plioteris-Ziberkas.) 

Ta skaudi pamoka mūsų tariamųjų lenkų neišgudrino, ir jie 
vis tebenusimano teisėti esą Lietuvos krašte sauvaliauti, vieš- 
patauti -ir jaustis neatskiriama dalimi ne savo tėvynės Lietuvos, 
tik kaimynės Lenkijos; vis tebevaro politiką „wywlaszczenia“,, 
atėmimo turtų ir teisių iš kitų piliečių, nors šie jau nebeatmena 
savo baudžiavos. 

Maža to. Juo silpnėjo vieno luomo priklausymas kitam, juo 
augo pastangos rasti kitokių pragumų dominuoti. Nebetesėdami 
ekonomija vergti, „lenkai“ ėmė juo didesniu įnirtimu vergti 
lietuvius kultūra ir dvasia. Kai kurių mūsų dvarininkų ir dau- 
gelio dvasininkų pastangas tame žygyje visi žino, kas turi savo 
akis žiūrėti ir savo žinių skaičiuoti. 

Tautas ir provincijas paleidžiant iš valstybinių baudžiavų, 
mūsų ir ne mūsų lenkai pakartoja tą pačią Karpių politiką. Nuo 
Lietuvos ėmė kristi politikos pančiai, tai uždėkime, sako, jai 
dvasinius ar tautinius, bet tik nepaleidus jos iš nagų. Kas tų 
darbų jau žymėta prieš karą ir per karą, tai žymėta. Padėkime 
dabar čia vieną naują ir, rodos, dar negvildytą. 

1916 metais buvo išspausdintas naujai sutvarkytas „Brevia- 
rium Romanum“, kunigams privalomųjų maldų knyga, dieno- 
„mis, skiriamomis šventiesiems. Prie bendrosios, „rymiškosios“, 
dalies kiekviena bažnytinė provincija prisideda savo ypačiai 
garbinamųjų užtarytojų ir vietos šventųjų vadinamą: „Officia pro- 
pria patronorum““. Mūsų priedas būtų turėjęs vadintis: „Regni 
Poloniae et Magni Ducatus Lituaniae“; gi nuo 
Vazų dinastijos laikų vietoje „Magni Ducatus Lituaniae“ mes 
turime: „et Sveciae““. Kada ir kaip tai pakeista, neturime šaltinių 
parodyti. Gana, kad lenkų ir švedų patronai (užtarytojai) ir jų 
šventės buvo privalomos Lietuvos vyskupijoms ir net Rusijos, 
užgrobus jai Lenkiją. 

Ši istorijos tradicija, per ilga pavirtusi logikos ir politikos non- 
sensu, Rusijoje palaikė visai priešingą katalikybei, arba Bažny- 
čios visuotinumui, jos susiaurinimą ligi vienos „Polonijos“; rusai 
katalikybę laikė, lenkams to geidžiant, pervien su lenkybe. Tiesa, 
mėgino lenkų vyskupijas atskirti į Varšuvos arkivyskupiją, o 
lietuvių ir visų kitų tautų vyskupijas atskirti į Mogiliavo arkivys- 
kupiją - metropolitiją, Varšuvos metropolitijos nepripažįstant. 
Tačiau su tuo Rusijos katalikų skaidymu į dvi bažnytini provin- 
ciji Rymas tesiskaitė diplomatijos dalykuose; vidaus gi dalykuo- 
se nėmaž neprotestavo prieš lenkų savinimąsi savo provincijai 
visos Rusijos ir Švedijos. Lietuviai, latviai, gudai, ukrainiečiai, 
rusai, švedai privalėjo švęsti lenkų šventes, minėti jų užtarytojus. 
Sibiro katalikai meldėsi į „Królową Korony Polskiej“? ir t.t. 

Pirmieji susigriebė švedai, danai, norvegai ir islandiečiai; jie 
susidarė atskirą Skandinavijos misijų provinciją su savo tradici- 
jomis, o ne lenkiškomis; susidarė ir savo „proprium officiorum“. 
Ir paskutiniame brevijoriaus išspausdinime, pirmykščiame jo 
priede, skiriamame mums, mes neberandame švedų šventųjų: 
nei Ansgarijo vysk., nei Olajo kent., nei Upsalos vyskupijos relik- 
vijų. Švedų dinastijos tradicija išnyko iš brevijoriaus, skiriamo 
Vasaros vakarams. 

Lietuva ir Rusija per šį karą pasidarė taip pat atskirtos it 
tolimos Lenkijai, kaip ir Švedija. Rodės, tai priderėjo atminti 
reformuojant brevijorių. O tuo tarpu randame visai ką kita: Lie- 

tuvai šventės tebėra žymimos paprastajame priede: Casimiri 
Principis Regii, Georgii Martyris — per Lituaniam, Sadoc et soc. — 
per Sejnensem, Simonis et Judae Ap. - per Podlachiensemš (se- 
niau tuo vardu vyskupija buvo panaikinta), taip ir toliau. Ir visa 
tai pavadinta: „Proprium officiorum pro clero Regni Po- 
loniae seu Provinciae Varsaviensis”. 

Lietuvos nėra kaip ir nebuvę;: ji -- Lenkų karalija! Labai malo- 
nu. Tik paklauskime, kokiu istorijos aktu, kuriuo konkordatu su 
Rymu, kokiuo ir kada pasitarimu su Lietuva ji tapo - Lenkija? 
Kauno, Vilniaus, Seinų vyskupijos įtrauktos 
i „Varšuvos provinciją“. Mes težinome čia vieną aktą: 
Nr. 109. Approbatio. Revisione rite peracta omnia in hac editio- 
ne cum originalibus approbatis plane concordare testificamur. 
In fidem. Varsaviae, die 14 Januarii 1916. Aleksander Kakowski, 
Archiepiscopus Metropolit. Varsaviensis. Dr. C. Sokolowski, 
cancellarius. Imprimatur Ratisbonae, die 13 Junii 1916. Dr. Schegl- 
mann. Vic. Gen. 

Nr. 109. Aprobata (patvirtinimas). Tinkamai išžiūrėje liudi- 
jame, jog šiame leidime visa tiksliai sutinka su patvirtintais (ap- 
robuotais) originalais. Tikėtina. Varšuvoje, 1916 m. sausio 14 d. 
Aleksandras Kakovskis, Varšuvos arkivyskupas metropolitas, 
D-ras K. Sokolovskis, kanceliarininkas. Spausdintina Ratisbono- 
je, 1916 m. birželio 13 d. D-ras Šeglmanas, Gener. Vik.” 

Kas įgaliojo ark. Kakovskį tą „aktą“ pasirašyti? Rymas? Tai 
kodėl mes to nežinome? Jei niekas, tai bus sauvalybė, nedo- 
vanotina tokiam aukštam valdininkui. Jei padedant minėtąją 
aprobaciją neatminta Lietuvos, tai ji palieka nepriskirta nė į vieną 
bažnytinę provinciją! 

Tikriausiai tai bus politikos ir tikėjimo dalykų nesąmonė, ir 
jų bus, kol Lietuva (ir Latvija) netaps ne tik politikai, bet ir tikė- 
jimui visai atskira, kol nesudarys savos bažnytinės provincijos 
su savo arkivyskupu ar primu kardinolu. Tai privalės būti vy- 
riausiasai punktas sudarant atskirą konkordatą su Rymu. 

O tuo tarpu kas seka Bažnyčios istoriją, ypač jos profesorius, 
prašome atsiliepti į šį klausimą, pašviesti naujai „Varšuvos pro- 
vincijai“, kaip ji tik ką gimė ar iš kito kevalo išsirito, kaip ji savo 

sienas nusistatė, idant mes, lietuviai, bent tiek apie save žino- 
tume, kokią vietą turime geografijoje, jei ne teisėje. 

Rubricistai gi ir Bažnyčios tvarkos žinovai jau dabar tesudarai 
mums „Proprium officiorum pro clero Lituaniae et Lotaviae“, kaip 
neseniai buvo sudaryta „pro clero Scandinaviae et Islandiae“. 

O gal patys lenkai paaiškins mums šį jų tikybiniai politiki- 
nį žygį? 


NENAUDINGOJE POZICIJOJE 


Įžvelgiamųjų žinių apie endekijos sumanytuosius, o Var- 
šuvos seimo priimtuosius rinkimus į kažin kokį susirinkimą, 
kuriam, „Glos Litwy“! žodžiais tariant, nemokėta nė vardo pri- 
rinkti, mes ne dėl mūsų pačių kaltybės paduoti negalėjome. Šitos 
tad pastabos bus lyg atitrauktos nuo kitų, kurių pakartoti irgi 
negalime. Tiek jau to: blogiau esti. 

Dešiniojo sparno Puriškevičius?, kas gi daugiau, jei ne ku- 
nigas Liutoslavskis3, kompanijoje, su kuo gi daugiau, jei ne su 
kunigu Maciejevičium“, vedė visą tą dalyką. Ir jei tie sumanytieji 
„rinkimai“ ir tasai „zgromadzenie““ įvyks, — o kodėl gi neturėtų 
įvykti? — ir oficialiai patvirtins Vilniaus ir Gardino žemių pri- 
jungimą prie Lenkijos, tai gudai ir lietuviai, palikę bevypsą, gaus 
padėkoti kam gi daugiau, jei ne Katalikų Bažnyčiai? 

Reikia gi vieną kartą drąsiai pasisakyti: Katalikų Bažnyčia Len- 
kuose ne tik vaidina politikos rolę, bet ir visas politikos vadeles 
laiko savo rankose, laikydama tautininkų demokratų ir didžiumą 
liaudies atstovų savo rankose. Ir ateis laikas, kada savo gimtųjų 
tautinių kraštų demokratijos, susigriebusios ir, priešingai truk- 
dytojams, įsigalėjusios, paduos sąskaitą ne kunigams Liutoslavs- 
kiui ir Maciejevičiui, jų gal nebebus gyvų, tik tai įstaigai, kuri 
juos palaimino tokio darbo dirbtų. Atskirų asmenų vardai išnyks 
iš atminties, paliks faktas, kurs liudys iš viso apie instituciją. 

Man nebe vieną sykį jau teko kelti balsas, kad kunigai nesi- 
imtų, be atsakomybės pačiam Dievui už visuomenės moralybės 
dalykus, dar už tokius didžius ir ilgai patenkančius dalykus, 

kaip visuomeninės reformos ir geografinio Europos žemėlapio 
sudarymas. 

Užmirš motyvus, kuriais kunigai taip, ne kitaip elgėsi sei- 
muose ir parlamentuose, ir tie motyvai nebepateisins būsimųjų 
kunigų: jie gaus atsakyti už „tėvų nuodėmes“, kaip ir šiandien 
jau už daug ką turime atsakyti, už senai buvusius dalykus. 

Taigi nejaugi katalikų kunigija, pasaulyje pagarsėjusi savo 
taktu ir gudrybe, iš tikrųjų būtų tokia žemažiūrė, kad nematytų 
toliau šių metų? Bet gal tai daro ne katalikų, tik kitokio vardo 
kunigai? Tada ir kalba būtų kitokia, ir papos atstovo rolė čia pat 
būtų kitokia. 

Už kritikos žodį kunigų luomui, kai jis vaidina politikos rolę, 
netenka pykti. Tai ne paties luomo griovimas ar koneveikimas, 
tai tik jo atstatymas į tam tikras jam privalomas vėžes. Pravartu 
tad ir lietuvių spaudai drąsiau pasakyti tai, ką tik per dantis 
dabar košia: ir Vatikano atstovas, skiriamas Lietuvai, kompro- 
mituoja Vatikaną, kad ir štai nesirūpindamas norsgi vieną kartą 
atvažiuoti į žemes, kurių yra „Visitator Apostolicus“*; norsgi 
akim užmesti ant susidariusios padėties, kol ims davinėti pri- 
valomuosius įsakymus, kurių tačiau išpildyti negalima. 

Taip elgdamies mes, kunigai, patys vaisome sau priešininkų 
be įsikišimo iš šalies kurio politikos velnio. 

Atstovui - kunigui, Maciejevičiui, kitur buvo paduota politi- 
kos ir net doros sąskaita. Štai paduodame sąskaitą kitam kunigui, 
Liutoslavskiui. Jis pasakė Varšuvos seime enliudecijos? vardu: 

„Nusimanome dirbą ten (Lietuvoje ir Gudijoje) savo lauke. 
Lenkų Respublika niekados nėra atsižadėjusi tų kraštų ir ne 
svetimų dalykų siekia savo ranka, paėmusi Vilnių ir Minską, tik 
grįžta prie savo paveldėjimo... Norime turėti patvirtintą faktą, 
jog tai yra lenkų kraštas ir į Lenkiją priderėti nori. Svarbu, kad 
mūsų nusprendimas nepaliktų jokio abejojimo, jog; vienat vienas 
tenykščių atstovų uždavinys tėra - atsakyti į tą klausimą ir atstoti 
plebiscitą“. 

Už pravedimą šitokios rezoliucijos ne tik mes, lietuviai ir 
gudai, nebūsime dėkingi, bet jau nėra už tai padėkavusi nė pa- 
čių lenkų demokratija. „Robotnik“š, pakartotas „Glose Litwy“ 

Nr. 164, tai pavadino: „oszwabka plebiscitu“?, kunigą suma- 
nytoją — „aludariu“ ir visą tą sumanymą šitaip apibūdino: 

„Endekai skubinasi. Jų nebepatenkina dabartinė karo oku- 
pacija „pakraščių“. Mieliausiu noru tiesiog aneksuotų gudų ir 
ukrainiečių žemes. Kaipgi? Juk gyvename „apsisprendimo“ lai- 
kais... tai reikia pasiklausti „rytų pakraščio“ žmonių, destis laiku 
įkalti jiems, apie ką turi tartis ir kaip nuspręsti. Girdi, mes nesi- 
slepiame, jog rinkimus darome pas save, namie, ne svetur. Ponai 
Liutoslavskiai ir kompanija yra tikri rasią gana tam tikrų pada- 
rančių pragumų taip inscenizuoti apsisprendimo farsui, kaip 
jiems patinka. Tačiau klysta mūsų politikai tautininkai, many- 
dami, jog „dirbtinieji“ rinkimai išspręs tokį painų mišrųjų rytų 
žemių klausimą. Neišriš bylos, kaip viena tauta pavergia antrą... 
Ersatzplebiscitas neišriš rytų kraštų bylos. Dabartinės karo oku- 
pacijos sąlygomis endekams lengva bus daryti tautišką savo 
darbą ir tik pasunkins pabaigimą ginčijamųjų dalykų. Viena 
tikrai demokratinė politika tegali užgydyti visus skaudulius, 
kurių tiek daug išaugo b. Didžiosios Lietuvių Kunigaikštijos 
kraštuose. Bet tokią politiką tesudarys valdžia, kurią išskirs 
dirbančioji lenkų liaudis.“ 

Taip kalba PPS” - socialdemokratai prieš kunigų vedamus 
endekus... Ką gi mes atsakysime, kai mums galų gale pasiūlys: 
rinkitės iš mudviejų — socializmą ar klerikalizmą! Aš — ne socia- 
listas, bet tokiuo atveju aš nusvirsiu į socializmą, ir kalti bus tie, 
kurie tyčia provokatoriškai stoja sau nenaudingoje pozicijoje. 


MŪSŲ POLITIKOS IR 
VISUOMENĖS DARBAS 


Nuolatiniai mūsų skaitytojai, tie, kurie sekė „Nepriklauso- 
mąją Lietuvą“ nuo pat pradžios, mato nemaža skirtumo tarp pir- 
mykščio laikraščio ir dabartinio. Pirmiau jis buvo daugiau poli- 
tikos laikraštis, dabar gi virto - daugiau visuomenės laikraščiu. 

Į tą „Nepriklausomosios Lietuvos“, žinoma, laikiną nukry- 
pimą yra padariusi įtakos du veiksniu. Viena, čia pat vietoje 

tautiniai santykiai tiek pasmarkėjo, jog apie tai rašyti padaryta 
nebegalima. Išmetami ar sudarkomi straipsniai visai atmušė 
norą veltui bekelti balsą sopamaisiais klausimais. O gaili to ne 
tik patiems lietuviams, — ir patiems lenkams. Kol buvo galima 
atvirai kalbėti, kiek tai mūsų straipsnių buvo ištisai pakarto- 
jama lenkų laikraščiuose. Jie gi padarė, kad Lenkų valdiškosios 
sferos, kaip užsieniuose, taip ir Varšuvoje, prenumeravo po 
ištisą dešimtį egzempliorių. Matyt, įdomu ir naudinga buvo 
žiūrėti jiems į lietuvių laikraštį, susidarant savo orientaciją. Juo 
įdomiau tai pažymėti, kad mūsų straipsniai būdavo pakarto- 
jami daugiausia tie, kurie savo objektyvumu vertė priešininkus 
tik pritarti. Taigi laisvas laikraštis buvo naudingas abiem šalim. 
Sutrukdžius laisvą rašymą, niekam naudos nebeliko. Lenkų 
spauda dabar tyli, nes sopamųjų dalykų pas mus neberanda. Iš 
tos gi tylos tiek pat naudos, kiek iš nieko neveikimo. „Pakraš- 
čių“ spaudos uždavinys juk ne tas vienas: veikti į priešą; tik ir 
priešo orientaciją skelbti tiems, kurie gali dalyką taisyti ar 
kreipti. Jei „pakraščių“ spauda to nedaro, centras gali jiems 
prikišti: veltui duoną ėdate. 

Laisvė laisve, rašymas rašymu. Bet kas iš to, jei žodžiams te- 
skiriama oro sritis? Plakite, virpinkite orą - tai niekam neskauda. 
Toks uždavinys spaudai, be abejo, toli gražu nepakaktinas. Nėra 
mėgėjų „aer verberare“ (orą plakti). Kai mato, jog gerieji išgal- 
vojimai ar širdingieji jausmai neranda užuojautos, jog jiems ne- 
atsiliepia ir viską gerą, naudingą tuojau nevykina, publicistas 
padeda plunksną. Gaili laiko ir išlaidų brangiai spaudai. 

Antra. Platesnieji politikos dalykai šiuo laiku buvo įgiję tokios 
didelės prasmės ir reikšmės, jog partikuliarizmą kelti virš savo 
galvos, kad nebesimatytų platesnio akiračio, buvo nebeišmin- 
tinga. Buvo vilčių, jog bus galima eiti į šiokią ne tokią taiką; tegu 
sau menką, vis dėlto ji bus geresnė už gerą kivirčą. Kas į taikos 
tiltelį dėjo nors menkiausią grindą, - ką besakyti apie siją! - tas, 
buvo manoma, yra išmintingas diplomatas politikas. Juo išmin- 
tingesnis, juo sunkiau buvo surasti ir pritaikinti tų grindų. Ar- 
dyti, kas pastatyta, išblaškyti — yra kur kas lengviau. Tam nė 
išminties nereikia. Bet jautis, bet turėtų ragus - tvorą išardys; tik 

jautis nei vieno mieto neįbes, nei vieno straipsnio neišpins, kad 
vėl būtų - tvora. 

Kas tos platesnės politikos nežino, kas nė nuvokti to negali, 
kieno sielos seklios, juoba kieno juodos, - tie gali šokti spaudai 
akių draskyti ir tokių priekaištų daryti, nuo kurių vemti verčia 
ir kailis šiursta. Dalykas dovanotinas ir išteisintinas tik tuo, jog, 
kai šunims per uodegas visiems sudrožiama, tai tie kimba į kits 
kitą pjautis. Nuo to dalykai nepagerėja. 

Kas belieka pašalintiems nuo politikos daryti? Dveja belie- 
ka: arba eiti gulti, nieko nebedirbti, arba nusitverti kito darbo. 
Kai per darbymetį pradeda lyti, šeimyna po savo stogu prasi- 
mano kito darbo. Taip pasielgė ir „Nepr. Lietuva“. Neleidžiama 
ar bent nebeklausoma orie, gerai: mums gana darbo ir viduje 
apsitvarkyti. 

Žiūrėkite, kiek darbo nepadirbta, kiek plyšių neužtaisyta, 
skylių neužlopyta, kiek šiukšlių nepašluota, kiek sąšlavų krūvų 
neišvežta. Ar vis tebebūsime belaukdami, kada gi koks kitas 
ratadaila pabaigs ratus dirbti šiukšlelėms vežioti? Praktika, mū- 
sų dideliam džiaugsmui, parodė, kad mes esame gyvi, jautrūs, 
krutūs; atsiliepiame kaip paliesta styga. Vadinasi, mes tokia 
pilna gaivumo dirvelė, jog tikrai verta ji paknaisioti, „išgyventi“, 
kol kas pasės į mus geros geros sėklos. Viskas rodo, jog gera 
sėkla, į priruoštą dirvą tekusi, duos, oi, gerų vaisių. 

Nejaugi tad laikraštis, ėmęsis per paliūtį šito darbo, yra ne 
tik pabartinas, bet ir paniekintinas ar net atmestinas? Oi, ne! Iš 
mūsų reikalaus apyskaitos, ne kad šio ar to darbo nepadirbome, 
tik iš viso ar nesugaišome. 


NE KALAVIJO KOVOMIS 


Paskutiniais laikais vis dažniau gauname patirti, jog lenkų 
santykiai su lietuviais taisosi ne tik mieste, bet ir pačioje ka- 
riuomenėje. Pasikalbėk su lenkais karininkais. Jei tik žinos, jog 
tu- lietuvis, visados rūpinsis ką pasakyti, kas pareikštų jų taikos 
norą. Vienas giriasi dezertyrų iš lietuvių kariuomenės ne tik 

nepriėmęs, bet dar atgal sugrąžinęs lietuviams. Kitas dideliu 
pasigerėjimu kalba, kaip jie Vievio demarkacijos linijoje taikiai 
gyveną, nuolat susieiną pasišnekėti; ir tų gerų santykių nepa- 
gadiną, jei vienų ar kitų „patrolka“ paklystanti, pereinanti liniją 
ir esanti apšaudoma. 

Entuziazmas, kuriuo tai pasakojama, neleidžia paabejoti, be- 
gu tai ne paprastas dviveidis lenkų mandagumas. Tai patikrina 
ir daugiau faktų, kurių čia dėl neva karo santykių negalima 
pakartoti, bet jie vis tiek yra žinomi. To nepaslėpsi, kad pačioje 
Lenkų kariuomenėje vis daugiau randasi žmonių, kurie kelia 
reakciją prieš mušimąsi su lietuviais. Šitai menkas anekdotinis 
atsitikimas, o vienok jis man daug reiškia. Ramioje mūsų gat- 
velėje kazarmės palangėje aržiai kapojasi du gaidžiu. Visi kazar- 
mės langai pilni per tris eiles kareivių žiūrėtojų. Juoku, klegesiu 
siaudžia visas kvartalas. Visi karštai dalyvauja tose gaidžių ka- 
potynėse; vieni už raudonai margą stoja, kiti už geltonai margą, 
nes vienas esąs „polak“, antras - „austrjak“. ` 

- Kodėl „austrjak“? Tai nėra prasmės. Greičiau tai — polak i 
litwin. 

Atsiliepiu praeidamas. 

- O, nie, proszę pana: su lietuviais nėra ko lig kraujo muštis! 

Užgina man iš lango ir toliau ragina „polaką“, kad nukapotų 
„austrjaką“ kažin už ką. Priešininko net bolševiku nepravar- 
džiavo. 

Apie lietuvių kariuomenę aš tyčia nekalbu, nes ir be to lenkai 
sakos ten turį bent trečdalį sau palankių. 

Du trečdaliu tačiau lietuvių kariuomenės ir, nežinau, kelinta 
dalis lenkų vis dar tebetrina savo kumštis būtinai peštis kruvinai. 
Ko jie kits kitam negali dovanoti? Pasienio susirėmimų? „Pa- 
trolkų“ paklydimų, kurie nebenori neišeiti, sykį kur gilyn įsi- 
varę? Ar kariumenė pati nori išrišti politikos klausimą, sienos 
krypsnį ir kitką? 

Daliniai susirėmimai niekur ir niekados nelemia karo; jie 
teduoda progos muštis tiems, kurie tos progos ieško ir kitur 
neranda. Juo mažiau teisės turi kariškiai kištis į politikos daly- 
kus. Pirmutinė ir paskutinė kariškių pareiga - išpildyti tai, ko iš 

jų reikalauja specialistai politikai, diplomatai: nuveikti prie- 
šininką ginklų galybe, jei kitaip nebegalima. Taigi ne už karo 
teisingumą ar neteisingumą kareivos atsako, tik už tai, ar buvo 
gana drąsūs, pasišventę ir ištikimi mūšio reikale. Nemint, kodėl 
kariškiams neduodama sprendžiamojo balso politikos dalykuo- 
se; rūpinamasi jie pašalinti, kiek tik galima, net nuo patariamojo 
balso. Iš viso atskirti jie nuo politikos. Esą daug sveikiau kariuo- 
menės vienodumui, kai politinių partijų kovos neranda kariš- 
kiuose atbalsių ir suskydimo. 

Šita tendencija yra brangintina ir palaikytina visomis geros 
valios ir sveikos išminties žmonių, kurie nuošaliai stovi. Kareiva, 
pats dalyvaudamas mūšyje, negali būti bešalis. Jam rodysis ten 
teisybė, kur nugalėta; jei ne teisybė, tai bent laimėjimas. Tuo 
tarpu kad praktikoje ne visados taip esti; dažnai karą laimėjęs, 
šiaip jau pralaimi. Netol siekiant, vokiečiai 1871 m. primušė 
prancūzus, pasiėmė didžiausį sulig anų laikų karo nuostolių 
atlyginimą, 5 milijardus, atplėšė brangų galą žemės. Bereikia gi 
didesnio laimėjimo? O iš tikrųjų štai kas dabar pasidarė. Vo- 
kiečiai plėšikai, bijodami atkeršijimo (revanšo), per 43 metus 
vargino visą savo valstybę nebepakeliamais karo ančdėliais; 
pralaimėjo visas savo kolonijas ir gaus išsimokėti nebe penkis, 
tik visą šimtą milijardų karo nuostolių. O kiek nelaimės buvo 
visam pasauliui dėl jų militarizacijos! 

Ėmus mažesnį maštabą, paprastoji karo dalis, kruvinai susi- 
rėmus su kita dalimi, sujudina savyje žvėrį, sukelia neapykantą 
žmonių, kurių nė nepažįsta; tą neapykantą paskui sėja saviškių 
tarpe, ir taip blogumas ratilu apima plačią visuomenę, kaip ra- 
tilas nuo įmesto į vandenį daikto. Kur politikos ginčus riša kru- 
vinas karas, ten negali būti taikos per ilgiausius dešimtmečius. 
Kraujas - ne vanduo; kur jis nedorai pralieta, ten auga širdgėla, 
širdperša ir kitokiais vardais usnys, kurios nukalėja viską gera 
ir garbinga. Ne veltui daugelyje net gerokai kultūringų tautų 
buvo įgimtas kerštas už giminės pralietą kraują; kerštas ne tik 
praliejusiam, bet ir visai jo giminei; ne tik tai kartai, bet ir kelioms 
paskesnėms. Tą blogą keršto jausmą visi dori valdimierai nai- 
kina. Tai kam gi mums kurstyti? 

Ne karas, ne militarizmas mūsų gyvenimo pagrindas, tik 
taika, demokratingas tautų sugyvenimas be jokių materialių 
skriaudų. Visa tai išlyginti ne pripuolamojo darbo dalykas, tik 
ilgo, ramaus, patvaraus ir painaus išraizgymo. Kalaviju lengva 
perkirsti Gordijo sunarpliotas mazgas; tik jis taip ir palieka — 
perkirstas; gi mums rūpi, kad tų perkirtimų kaip tik nebūtų, kad 
santykiai tarp tautų paliktų nepagedę. 

Kova telaimėsi savo teises — teisingas socialistų obalsis. Tik 
kovos nereikia suprasti kardo kovos prasmėje. Kova esti ir civi- 
linė; darbininkai kovoja organizacijomis ir streikais, kiti kitaip. 
Ir Tautos Pažangos partija!, kaip girdime, niekad nebuvusi šali- 
ninkė kalavijo kovos su lenkais. Juoba nebūsianti dabar, naujame 
Ministrų kabinete dalyvaudama. Tam jos nusistatymui tegalima 
pritarti. Tam ir darbininkų partijos Lenkuose, kaip žinome, karš- 
tai pritaria. 

AR NEIGTI VILNIAUS UNIVERSITAS? 


Parašęs „Lenkų okupuotame Vilniuje“ lygių lygiai kapą fel- 
jetonų, kurie sudarė knygą nuo 14 spaudos lankų (aiman, nelei- 
džiamos skyrium paskelbti), aš tariaus esąs laisvas nuo bet kieno 
įtarinėjimų, jog moku pataikauti galingiems ir pritarti jų planams 
mūsų nenaudai. Tačiau tai atsitiko per atidarymą Vilniuje lenkų 
universito Stepono Batoro vardu, Vilniaus lietuviams suskydus 
dėl to dalyko į du būriu dvejopos nuomonės žmonių. 

Vienas būrys, matyti, tik neigia tą lenkų švietimo įstaigą. Gi 
man, lig šiol taip pat viską lenkiška neigusiam, dabar ėmė rodytis 
esant tokių dalykų ir valandų, kurių negalima vien tiktai neigti. 
Tos rūšies kaip tik yra kalbamoji įstaiga. 

Nenormaliais laikais atgijusiam Vilniaus universitui yra 
daug ko prikiština; daug ir prikišama. Vis dėlto „Nepriklauso- 
ma Lietuva“ negali pritarti Laisvosios „Gtoso Litwy“ tribūnos 
kalbėtojui Nr. 1222. Jo dėstomieji dalykai (gaila, kad pilnai tai 
padaryti jam sukliudyta) priversią lietuvius be jokių atodairų 
boikotuoti tą įstaigą, kuri pasireiškė būsianti lenkų minties 

sargyba, nežiūrėsianti kitų Lietuvos tautų reikalo; taigi būsianti 
savo dvasia ir tautybe visai mums svetima. Dėl to daugybę 
būriais iš Lietuvos plauksiančių Vilniuje mokytis žmonių mes 
nukreipsią į kitus miestus, į kitas klinikas, kol susidarysime 
savąjį universitą... jei turėsime nors šešėlį nepriklausomybės. 

Nepritarė tokios orientacijos žmogui ir pats „Glos Litwy“, jei 
jo raštą įsidėjo į tokią kertelę, už kurią redakcija paprastai neat- 
sako. Nepalaikė jos nė tolimesniuose numeriuose. Ano būrio 
žmonės norėjo bent Nr. 124 įženginį matyti savo nuomonės 
reiškėją; tik ir ten tėra vienas pats aiškiai pareiškiamas faktas, 
„jog per tas mūsų teisių užmiršimo apeigas lietuvių vietos švies 
tuščios“. Ir jos švietė tuščios, teatėjus į universito atidarymą vie- 
nai pačiai lietuvių įstaigai, Lietuvių Mokslo Draugijai. Bet tai 
visai nereiškia, jog „Głos Litwy“ visai neigia universitą. Žiūr. 
sekantį Nr. 125 ir jo talentingąjį straipsnį: „A jednak jašniej““. 
Tai abiejų vyriausiųjų Vilniaus lietuvių spaudos organų nuomo- 
nės, ir nusistatymas, rodos, bus ateityje visai vienokis: ne boi- 
kotuoti Vilniaus universito, kad ir jis lenkų atgaivintas, tik mo- 
kytis ir mokytojauti jame, kol nepasigausime savojo, tikrai tauti- 
nio universito. 

„Vilnius - faktinė per daugelį amžių Lietuvos sostinė, drauge 
su visomis jo tradicijomis yra to krašto savastis, jo padaras, jo 
širdis, ir nėra tokios žmonių teisės, kad galima būtų bet kieno 
širdis užstatu pasiimti“, - sako talentingasai A.R. Nr. 124*. Jokios 
lenkų priemonės mums, lietuviams, tos mūsų „širdies“, to Vil- 
niaus nepaglemš. Antra vertus, jokis mūsų jo šalinimasis nepa- 
darys Vilniaus mums svetimu. Vilnius liks Vilnium — centru viso 
politinio, ekonominio ir dvasinio Lietuvos gyvenimo. Nebent 
endekai, kaip žadasi, jį sugriautų, per nevalią pridėdami jį prie 
Lenkijos ir išsižadėdami jį gaivinančio hinterlando*. Tai jau daug 
kartų prirodyta. 

Taigi ne tik valstybinė ar tautinė lietuvių idėja, bet pati dalykų 
prigimtis neleidžia mums, lietuviams, pamoti ranka: tesižinai su 
Vilnium, tedarai, kas kam tinkama; mes gi pabėgsime ten, kur 
mums bus geriau, „į kitus miestus, į kitas klinikas“. Nei čia 
vietoje per bloga, nei kitur bus geriau. Tie blogumai, kuriuos 

mes čia dabar matome, ne patys didieji blogumai, jei yra vilties 
jie pataisyti. Tokių vilčių mums duota gana. Didysis blogumas 
būtų tada, jei mes be kovos pasiduotume tam blogumui, nė 
piršto nepridėję prie jo pagerinimo; jei mes - svetur pabėgtume. 
Kas gi mūsų svetur laukia? 

Bloga Vilniaus universite dėl jo polonizmo? Bloga, sutin- 
kame. O Rusijos universituose su jų nihilizmu, bolševizmu, apa- 
tija, inertingumu ir visais rusų kultūros privalumais bus mums 
sveikiau? O Vokiečių, Belgų, Prancūzų, Šveicarų universitai, kur 
tiek mūsiškių mokės ir ligi šiol, „savo dvasia ir tautybe“ buvo ir 
bus mums savi, nesvetimi? Iš ten mes parsivežame technikos 
žinių, paragaujame mokslo mokslui ir daug ko. Tik toli gražu 
neparsivežame tautinės dvasios; visa to, kas daro mums mūsų 
namus - namučiais, norint po smilga. 

Bet kokie universitai nedaug teduoda tūkstančiams savo 
klausytojų, jei šie patys ko neimas. Universitas — ne vaikų prie- 
glauda, kur vedėjas stovi su penkiapirščia disciplina. Universitų 
klausytojai gyvena ir valdosi autonomiškai; sudaro lyg valstybę 
valstybėje. Moksleivių dvasia ir dora lavinasi nuošaliai nuo 
universito, tam tikrose draugėse. Čia tai ir yra valios ir vietos 
„Zemliačestvas““, ar jie davė jaunuomenei tą politikos krypsnį, 
kurs vienus nuvedė į panslavizmą, kitus į liaudį, kitus į tai, kas 
sudarė šių dienų valstybės suirutę?” Ar Friburgo universitas 
sudarė lietuvių draugijas Albertinumes, „Lituania“? ir kt.? Ne! 
Nieko tokio jie nedavė. Tai patys studentai pasidarė, tik kai ko 
imdamies iš visuotinųjų (universalių) mokslo šaltinių. Gi Pary- 
žiaus Sorbonoje nesusidarė lietuviai savo bendrovių, ir tipus jų 
turime visai kitokius. 

Iš Vilniaus universito didžiuma mokslų reiks mums tam kar- 
tui lenkiškai semtis. Ar tai pagadins mus? Juk ir ligi šiol sėmė- 
mės jo Krokuve, Lvove. Kas buvo ištižėlis, ištižo; būtų ir kitur 
ištižęs. Kas buvo dvasios žmogus, sugrįžo, oi, su gera dvasia. 
Pavyzdžiui gali būti tas pats kalbamasis Laisvosios tribūnos 
oratorius. Kas Vilniuje kliudys lietuviams šalia lenkų „Bratnia 
Pomoc“?9 sudaryti „Vyčių“, „Ateitininkų“, „Vytauto vaikų“ ir 

kitokių organizacijų, kur šalia mokslo mokslui vystysis lietu- 
viškoji individualybė, kuri lengvai atrems nuo savo sielos viską 
svetima? Ar buvusis Vilniaus universitas nedavė mums tokių 
dvasios galiūnų ir mūsų literatūros korifėjų: Daukanto, Stane- 
vičiaus, Valančiaus ir kt.? Kodėl gi dabar tas pats Vilniaus uni- 
versitas pasmaugs mus savo lenkybe? Ar taip jau susmulkėjome 
dvasia, kad reikalingi esame „apsaugojamųjų muitų“? 

Nuodėmė būtų eiti į svetimus universitus turint savųjų. Bet 
dar neturint, be to, žadant mums būti ne visai svetimais, siūlant 
mūsų kalbos ir literatūros katedras, kodėl jais nesinaudoti, nors 
dėl vieno patogumo, kad arti namų; nors dėl vieno pigumo: negi 
galės visi ištesėti tolimuose vokiečių universituose. Pats reikalas 
privers mus nesilenkti Vilniaus universito. Tai kam gi mes tyčia 
turime baidyti nuo jo mūsų jaunuomenę, neturėdami kuo geres- 
niu jį atstoti? Ir kokia čia būtų prasmė leisti mūsų krašto lėšomis 
gyvuoti šviesos šaltiniui ir iš jo nieko sau nesisemti ir nereika- 
lauti, kad jis rūpintųsi vis labiau mus patenkinti, vis daugiau 
užleisdamas vietos tautiniams dėstymams? O kaip mes reikalau- 
sime, nesudarę žymios tam tikrų klausytojų grupės? 

Taigi, aš sakyčiau, stokime į Vilniaus universitą klausytojais. 
Nebus gera, būsime skaudžiami, visados bus laiko pasišalinti. 
Bent tuomet žinosimės nepralaužę ledų. O boikotuodami ką gi 
laimėsime? Savo politikos principą galime ir kitaip kaip pakak- 
tinai užakcentuoti. 


KĄ BEPASAKYS MARJA ALEKSIEVNA! 


Ištisoje jūroje gyvenimo paradoksų (pavadinant juos tiesiai — 
melagysčių) plauko didelis burbulas - „visuomenės nuomonė“. 
Jos niekas nesilaiko savo nenaudai ir visi ja dedasi - savo naudai. 
Žmonės, neturį patys išsidirbę tvirtų principų arba tiesiog visai 
jų neturį, turi ramstytis autoritetais; jei neranda atskirų pakak- 
tinai autoritetingų asmenų, dedasi visuomenės nuomone. 

Ir sunku berasti didesnė protų, jausmų ir siekimų stagnacija, 
kaip pasikliovimas kitais, neva išmintingesniais ir išmoninges- 

niais už save. Ne savo sumanymų galimybes svarsto, tik vis 
aplinkui dairosi - vien žmonės, kuriuos, anot rusų, „sreda zajela, 
zasosala“', kuriems jau baisu kyštelėti galva iš stovinčios kasdie- 
ninio gyvenimo balelės, nes jos paviršė apžaliavo „visuomenės 
nuomone“, apsiklojo minkštomis plaustų duknelėmis. 

Bet tiems, kurie turi savo nuomonę, savo sumetimus, po to- 
mis duknelėmis labai trošku gyventi, ypač gi dirbti tos pat vi- 
suomenės gėrybei. Ar čia senai pažangioji mūsų literatūra pilna 
buvo aimanų, kaip lietuvių sodžiaus nuomonė „slegia“ virš to 
tarpo pakylėjusius žmones? Nesenai dar mūsų sodietis teišmanė 
du gyvenimo dorumo keliu: vieną - mužikauti, t.y. žemę arti ir 
vaisytis, antrą — ponauti, t.y. egoistiškai, savo paties gėrybei, ar 
altruistiškai, savo giminių gėrybei, kunigauti. Kas mėgino kitais 
keliais išeiti, tas buvo - „paleistuvas“. Dorumą sodžius matavo 
vienu pamaldumu: kalbėjo kas poterius, nešiojo „brostvas“, lan- 
kė bažnyčią, tai buvo — doras; kas ne visai taip darė, tas buvo 
nebe taip doras arba ir visai nebedoras. Kitokių dorumo, gyve- 
nimui tinkamumo kriterijų sodžius neturėjo. Iš tikrųjų gi tų 
dviejų toli gražu neužtenka. 

„Ką žmonės pasakys?“ — atamenu, buvo tariama tokia baile, 
lyg nedrąsus vagis: eičiau štai ir pavogčiau, tik ką man policija 
padarys pagavus? Kur ankštai gyvena, lyg kovarniai į sodžius 
kaip į vieną šeimą susimetę, ten viešoji nuomonė yra storas 
terorizuojantis brūklys net tiems iš sodžiaus kylantiems inteli- 
gentams, kurie patys rengėsi sodžiui vadovauti. Kas nenorėjo 
nusidėti demokratybės reikalui, tas negalvojo, ką gi jis pats so- 
džiui pasakys, tik dairės, kad netaptų jis sodžiui svetimas. Taip 
elgiaus aš pats ir kiti. Tuo gi tarpu dabar matome patį sodžių 
trokštant naujo, nebe sodietiško žodžio; laukiant savo pranašų 
ir mielai pasiduodant pakreipiami kiton pusėn. Pusponiai, ne- 
brendėliai moksleiviai ėmė davinėti sodžiui „toną“, ir vėl ką 
bežiūrint atsirado silpnavalių, kurie jo nusitvėrė, sudarydami 
naują sodžiaus nuomonę, nors ji doriškai ir visuomeniškai vertė 
netinkamon pusėn. 

Kauną - provinciją slėgė katalikybė. Ir kas nežino, kaip ten 
kankinosi laisvesnės dvasios individualistai, šiaip jau labai geri 

katalikai, net jų šulai? Vilnių - sostinę laikė užgulę pirmeiviai, ir 
kaip sunku, tiesiog nepadoru buvo šalia jų stovėti centrininkams, 
nors ir neatsilikėliams. O klerikališkasis Vilniaus panpoloniz- 
mas, tas gatvės viešpatavimas, kur bet kuri platesnės burnos 
vyža, vis tiek inteligentė ar ne, savinasi teises spręsti griežtai 
visus visuomeninius, politinius, religinius, tautinius, asmeni- 
nius, viešuosius ir privatinius klausimus, ligi žadėjimo „kijami 
obič“? kunigą, tą vienatįjį vilniečių patikimą vadą, kurs išdrįso, 
mylėk Dieve, vaikščioti kelinėtas. Nepratusioms matyti kunigų 
kelinių ar pratusioms nematyti jų, tai jau buvo ardymas visos 
dūšių ganymo sistemos. 

Sodžius, Kaunas, Vilnius ir kitos slėgimo sritys visos turi 
lygiai kilnių dalykų, kurių vardan tironizuoja atskirus individus. 

Taip darosi ne vienoje Lietuvoje, tik visur ir visuomet. 

Rusų „publičnoje mnenije““ išreiškė Gribojedovas“, kurs ro- 
mėnų obalsį „Vox populi -vox Dei““ išvertė saviškai: „Ach Bože, 
čto skažet grafinia Marja Aleksievna!““ Lenkų „ogół“ dar labiau 
tironizuoja vardan smarkiai įsigalėjusių tradicijų, vadavimos iš 
istorinių nelaimių ir kitų kitokių. O anglų konservatizmas, davęs 
puristų, kvakerių? O amerikiečių linčai? Griežtai atskyrę juo- 
dukus, visus „colored'us“8 nuo bendravimo su baltaisiais, pa- 
prasčiausį jų flirtą su baltąja mergina jau skaito užtektinu sauva- 
liškai pakarti. Ir iš kelių tūkstančių baltųjų neatsiranda griežtai 
nėvieno pasipriešinimo - tokia sutartinė vox populi; tačiau drįstu 
abejoti, ar ir - Dei, nes patys korikai kur kas bjauresnių darbų 
nekariami pridaro. Žydų „Visuomenės nuomonė“ vertė juos 
užmušinėti kiekvieną savo pranašą; juo žiauriau, juo kitokesnis 
buvo neg minia: akmenimis užmėtyti, mediniu pjūklu pusiau 
perpjauti, trims dienoms gyvą prikryžiuoti, kad paukščiai pa- 
draskytų, kol numirs. Europos nuomonė sudarė ieškojimą kitaip 
galvojančių (inkviziciją), nužudė Galilėjų?. 

Visai neteisingai romėnai apibūdino sodiečius: „Rustica gens — 
mala gens; mala flens, sed pessima ridens“. Tai reiškia išversti: 
nekultūringieji žmonės — nedori žmonės; nedori, kai verkia, ir 
blogiausi, kai džiaugias. Tokių nekultūringųjų, kad ir inteligentų 
(tai toli gražu ne tas pats), pilni miestai, ne tik sodžiai. Kurgi 

daugiau nuomonių pakenčiamumo, jei ne miestuose, ne poli- 
tikuojančiose grupėse? Gal universituose to nėra? Kur ne! Pa- 
klausk tokį individualistą prof. Joną Baudouin de Courtenay, 
gavusi iš tiekos universitų pabėgti!?. Bet kuri grupė šventvagiš- 
kai drąsiai dedasi „didžiumos“ nuomone ir tos „didžiumos“ 
įgeidžius daro privalomu įstatymu visiems ir ne tos grupės žmo- 
nėms. Kai pradėjo ir tos „didžiumos“ neužtekti, imta dėtis ištisa 
liaudimi ir neva jos reikalais. „Liaudžiai per tą pačią liaudį“ — 
tas pats obalsis verčia socbolševikus tironizuoti socmenševikus, 
krikščionis demokratus socialdemokratus ir antraip. Be galo. 
Taip kad dabar būti nuosekliu partininku reiškia — būti tironu 
visiems kitiems; daug smarkesniu neg viduramžių inkvizicija. 

Viena laimė, kad visur atsiranda drąsuolių paprieštarauti 
Marjai Aleksievnai. Jiems prikišama nepastovumas, nekonsek- 
ventumas; tačiau tai garbingi žmonės: jei ne visuomenės iš viso, 
tai bent jos sveikatos jie tikri barometrai. Aiškus pavyzdys Mak- 
simas Gorkis-Peškovas Rusuose. Troškiausiais caro laikais jis 
buvo kairiausis revoliucininkas. Revoliucijai kilus, jis virto deši- 
niausiu revoliucininku ir bolševikus pylė tiesiog verdančia der- 
va. Kylant reakcijai, Gorkis užsirašė komunistu. Komunistams 
ėmusis vėl teroro, Gorkis norėta drauge su kitais nudėti, o gal ir 
nudėta. Kas tame Gorkio šokinėjime matys politikos nebrendėlį, 
tas pats nebrendęs. Kad tokių nebūtų, visuomenė užtrokštų 
vienapuse savo „nuomone“ apsiklojusi, savo liūnan nugrimz- 
dusi. Liūnas darosi lygiai gražiai iš konservatistų, kaip ir smar- 
kiausių progresistų; lygiai iš nacionalistų, kaip ir iš internacio- 
nalistų. Griežtai visur reikia savotiškų Blindų lygintojų". Be 
įžeidimo galima juos pavadinti ir reakcininkais. 

Visuomenės nuomonei niekados niekas neįtiko ir neįtiks. 
Rusams su japonais susitaikinus Portsmute!?, japonai savo atsto- 
vus norėję pakarti, kam jie per maža iš Rusijos laimėję (rodos, 
kai kam taip ir padarę); rusai vėl tą pat norėjo padaryti Vittei9, 
kam jis per daug japonams prikišo. Tai ir viešame darbe ar atskiri 
žmonės, ar ištisi valdžios kabinetai privalo ir turi teisės nepri- 
klausomai nuo minios veikti, bet tik veiktų sulig grynos savo 
sąžinės ir tvirto įsitikinimo, jog sveikai daro. 

O ką pasakys Marja Aleksievna, tai tiek to, nes ir ji, jei ne- 
buvo veikėjo apspjaudyta ir paniekinta, šalčiau sumetusi, sveikai 
pasmerks ir pateisins savuosius veikėjus individualistus; visados 
tačiau post factum, non ante factum“. 


LMDr. DELEGACIJA PER 
VILNIAUS UNIVERSITO ATIDARYMĄ 


Lenkai, užimdami vadinamuosius pakraščius, kone pirmon 
galvon stengiasi įsteigti savo universitus. Taip yra padarę Pozna- 
niuje, taip ir Vilniuje. Girdi, kardu mes tai pasiėmėm, gi tik moks- 
luir kultūra įsigalėsime. Dėsnis teisingas, nors vargu bau malonus 
tiems pakraščiams, kur norima, kad įsigalėtų tos vietos kultūros, 
kuo gi būdu aukštyn keliamos, jei ne aukštuoju mokslu? 

Taigi Vilniaus universito atgaivinimas turi du momentu: poli- 
tikos ir mokslo. Politikos sumetimai vertė lenkus skubinai atida- 
ryti savo aukštąją mokyklą su nepilnu profesorių skaičium ir tų, 
ne konkursu laimėjusių katedras, tik viršiausios valdžios paskir- 
tų. Mokslo sumetimai vertė nesugaišinti ištisų mokslo metų, 
kurių jau tiek daug per karą yra sugaišinusi jaunuomenė. Be to, 
nesitęsti organizuojant knygyną ir muziejų. 

Ir Vilniaus lietuvių nusistatymas buvo dvejopas. Universito 
politikos pamušalas gildino jiems širdis; pripildė skausmu, kodėl 
tai ne mūsų pastangomis darosi, tik kitų; kodėl bent tai ne Lietu- 
vos universitas, tik lenkų, kurie net tam tikro kvotimo iš lenkų 
kalbos reikalauja iš įstojančių nelenkų. To niekur kitur pasaulyje 
nėra. Taigi apie lietuvių dalyvavimą šitose lenkams džiaugsmin- 
gose iškilmėse negalėjo būti nė kalbos. Patys iškilmių organiza- 
toriai tai jautė ir suprato. 

Tačiau čia pasikišo antras momentas. Lietuviai turi Vilniuje 
labai rimtą įstaigą - Lietuvių Mokslo Draugiją su nemažu kny- 
gynu ir gana įdomiu muziejumi. Mokslo įstaigų papročiu jo 
įstaigos visur bendradarbiauja, visai nesidairydamos į šalis, kas, 
kur, kaip. Mainosi savo leidiniais, kita kitai leidžia naudotis 
knygynais, rinkiniais, archyvais, muziejais; bendrai riša ne vieną 

mokslo klausimą, bendrai organizuoja ne vieną tos vietos tyrinė- 
jimą. Taip ligi šiol darė ir Lietuvių Mokslo Draugija Vilniuje, pa- 
laikiusi mokslo santykius su rusų, vokiečių, lenkų universitais. 

Kaipgi ji dabar turėjo pasielgti? Dabartinis momentas toks 
yra nepaprastas, kad gali nuversti visus buvusius papročius. 
Gerai pagalvojus sumesta, kad net šių laikų politikos aplinkybės 
negali atmainyti mokslo papročių. Jei kas mokslą teršia paša- 
liniais dalykais, su mokslu neturinčiais ryšių, tai dar neduoda 
teisės, kad ir lietuvių mokslo įstaiga terštų mokslą ir gainiotųsi 
ne paskui žinojimą, tik paskui agitaciją. Tai ir nusprendė nesi- 
skirti iš mokslo grupės. 

Ir to lenkai negalėjo nežinoti. Jiem imponavo lietuvių rimtas 
apsiėjimas su mokslu ir pilnai tenkino. Jie nesislėpė norį, kad 
bent mokslo srityje prasidėtų šioks ne toks lenkų bendravimas 
su Lietuvos krašto gaivalais. Tai reiškė jų veikėjai, jų profesoriai, 
net tie, kurie buvo į lenkų tautininkus pakrypę. 

Taigi nors žinojo, kad dėl Vilniaus universito politikos pamu- 
šalo kitos lietuvių įstaigos negali iškilmėse dalyvauti, vis dėlto 
pakvietimus atsiuntė paskutinėmis dienomis Lietuvių bernaičių 
gimnazijai, Lietuvių mergaičių gimnazijai, Laikinajam Vilniaus 
Lietuvių komitetui, Lietuvių Mokslo Draugijai ir Reformatų kole- 
gijos skyrium lietuviui nariui, neįsirašydami jų į iškilmės tvarką. 

Turėdama Laikinojo komiteto nusprendimą (5 prieš 3, ir tai 
du neesamu nepaprastame posėdyje), L. Mokslo Draugija į Snia- 
deckių aulą nueiti ir ten jos vardu deklaruoti išskyrė trijų dele- 
gaciją: pirmininką dr. Joną Basanavičių, prezidiumo narį kun. 
Juozą Tumą ir narį ref. kun. Joną Šepeti, prie kurių prisidėjo dar 
iš Varšuvos atvykęs dr. Dielininkaitis?. Girdėdama, kad tarpe 
lietuvių yra nemaža atsargių, net bijančių, kad šitos grynai moks- 
lo delegacijos lenkai neišnaudotų savo politikos tikslams, delega- 
cija rūpestingai teiravosi universito profesorių, gavo audienciją 
paties rektoriaus. Raute rūpinosi painformuoti spaudą, ką reikš- 
tų Lietuvių M Dr. delegacija; aiškiai išdėstinėjo, jog ji nėra lietu- 
vių įgaliota politikos dalykams. Iš visur gavus vien tik raminančių 
užtikrinimų, patyrusi, jog to lietuvių žingsnio kreivai nesupras, 
delegacija užsirejestravo kalbėtojų sąraše. 

Tai buvo penktadienio vakarą. Jau naktį į vieną, į antrą 
delegacijos narį atėjo šis tas protestuoti; girdi, Vilniaus lietuvių 
visuomenė neįgaliojanti jos vardu kalbėti. Delegacija nė nemanė 
visuomenės ar bent kokių įstaigų vardu kalbėti. Tie balsai jau 
buvo pavėlavę ir juridiškai neteisėti: draugijų prezidiumai 
teatsako už savo veiksmus draugijų susirinkimams, o ne atski- 
roms narių grupėms, juoba ne atskiriems nariams. Be to, visa 
tai buvo reiškiama ne prezidiumui, tik atskiriems nariams, 
kurie juoba neturėjo teisės pasielgti sauvališkai prieš Komiteto 
posėdžio nutarimą, o antrą kartą sušaukti Komitetas nebebuvo 
laiko vidunaktį. Taigi delegacija neišklausė tų balsų ir šešta- 
dienį Sniadeckių auloje paskaitė šią deklaraciją, iš pradžių 
lietuviškai, paskui lenkiškai. 

„Lietuvių Mokslo Draugijos delegacija atėjo čia, tam kartui 
neatinindama jokių politikos tikslų, visų nemaloniųjų pasku- 
tiniojo laiko aplinkybių. Tai užmiršti vertė mus vienas magiš- 
kosios prasmės žodis: 

Grynasis Mokslas, 

kurio židinys čia kuriama. 

Mokslas ir Lietuvos sostinės kultūrinimas, mums rodės, ir 
toliau galės būti atitraukėju visų tų griausmų, kurių konden- 
suojasi visose to krašto visuomenėse. 

Mokslas ir tiktai grynasis mokslas tegalės tarti tikros teisybės 
žodį atskirųjų to krašto kultūrų problemoje, ne slopindamas jas, 
tik šelpdamas ir sutvirtindamas. 

Tokios tai yra Lietuvių Mokslo Draugijos viltys, kurių išreikš- 
ti šioje vietoje atėjo jos delegacija“. 

Lenkiškai tai atpasakojus, pridėta: 

„Valio grynosios mokslo žinios ir jų skelbėjai, kurie yra geros 
valios!“ 

Aula kalbėtoją kun. J. Tumą sutiko ovacijomis ir palydėjo nuo 
sakyklos dar ilgesnėmis ovacijomis. 

Delegacija, nebeilgai betrukdama, apleido salę. 

Šitas žinias delegacija skaito būtinu viešai paskelbti, idant jų 
atpasakojimas neleistų balamutyti mūsų visuomenių klaidin- 
gomis kombinacijomis ar nudažymu kitokia varsa. 

Spauda labai daug kalba ir kalbės apie Vilniaus universito 
atidengimą; ne taip daug apie LMDr. dalyvavimą. Tai pami- 
nėtina. 

Pirmon galvon mes pilnai pritariame „Gioso Litwy“ straips- 
niui „Vis dėlto šviesiau“ (A jednak jaśniej). Aukštoji mokykla, 
kokia ji nebūtų, yra geriau, neg kad jos visai nebūtų, jei mums ji 
nepatinka. 

„Nasz Kraj'“ rašo: „Lietuvių Mokslo Draugijos vardu kun. 
Tumas (lietuviškai) pabrėžė, lietuviai, kuriuos jis reprezentuoja, 
nutarę dalyvauti iškilmėse, tikėdamies Vilniaus universitą tar- 
nausiant ne politikos ir nutautinimo tikslams, tik grynam moks- 
lui (wiedzy)“ 

„Dziennik Wilenūski“*: „Lietuvių Mokslo Draugijos vardu 
kalbėjo kun. Tumas, kurs trumpą savo prakalbą paskaitė pirma 
lietuvių kalba, paskui vertimą į lenkų, primygtinai pabrėždamas 
tai ir reikšdamas viltį, universitą tarnausiant grynajam mokslui. 
Ilgai dūravę rankų plojimai, kuriais apdovanojo kalbėtoją, turėjo 
reikšti, jog lenkų visuomenė niekados neatstumia jai paduo- 
tosios rankos, kokia forma ir su kokiais nori apsisaugojimais tai 
buvo padaryta“. 

Skaitytojai patys dabar orientuosis, kur čia pertempta, kur ne- 
pritempta. Ir ar kas bioga daroma iš mūsų delegacijos žingsnio. 


Viršininkas" sakė: „Šiandie mes esame nugalėtojai. Mes gali- 
me prikelti suirusius rūmus, atstatyti dvasios ir kultūros gyve- 
nimą. Darau tai. Tik tegu ta pakraštinė mokslo šventykla tar- 
nauja meilei; sėja santarvę, ne erzina; jungia, ne skiria. Tokia yra 
jos rolė. 

Atmink (Rektoriau), kas turi būti mokykla pakraščiuose. Te- 
gu universitas niekam nebus tai, kas buvo mums svetimos, blo- 
gam tarnavusios mokyklos“. 

Rektorius Siedleckis* pasakė: „Atidarai, Pone Viršininke, tą 
universitą tame krašte, į kurį, kaip žvaigždės spinduliai, eina 
visokios Rytų Europos tautos. Šalia mūsų arčiau ar toliau gyveną 
lietuviai, latviai, estai ir kitos padermės pakirdusios gyventi. 
Nežinome, kokius kelius mums ir jiems likimas skirs; tik tai yra 

tikra, jog gryno mokslo srityje galime susitikti visados, kaip 
lygūs su lygiais ir laisvi su laisvais. 


Pakvietimo tekstai - lenkiškai ir lotyniškai. 

„Aukščiausiu dangaus lėmimu, neužgesusios minties galybe, 
lenkų ginklų veiksmu, Viršininko noru, Vilniaus Stepono Batoro 
universitas pakirdo iš priverstino miego. 

Pirmieji naujojo gyvenimo metai, o du šimtai penkios de- 
šimtys penkti jo tarnybos tautai, prasidės 10, 11 ir 12 d. spalių 
mėn. šių metų iškilmėmis, į kurias kviečia 

Akademijos Rektoriaus ir Senatas. 

Vilniuje rugsėjo mėnesyje V.M. 1919“. 

Apačioje prof. Ruščic? vinjetė su data: MDLXXVIII (įsteigimo 
metai 1578)ė. 


Rektorius Siedleckis yra mums pasakęs, pirmame universito 
posėdyje būsią pastatytos kandidatūros M. Biržiškos - į lietuvių 
literatūros katedrą ir K. Būgos į lietuvių kalbos katedrą. Tą kan- 
didatą ypačiai rekomendavęs prof. Rozvadovskis?. 

Be to, kalbama, archeologijos katedrą pavesti J. Basanavičiui. 
Ta paskala dar nepatikrinta. 

Rektorius primygtinai tvirtino, Vilniaus universitas vengiąs 
politikos ir tendencijos. Ne jo uždavinys būsiąs pašalinti bet 
kokią lietuvių mokslo pajėgą vien dėl to, kad tai - lietuvių. 
Lietuvių delegacija iš audiencijos su juo išsinešė gerų įspūdžių, 
nors konkrečių dalykų dar nieko nesuskubta padaryti. 

Prorektorius Ziemackis!9 per rautą yra viešai pareiškęs: Vil- 
niaus universito pirmiausis ir svarbiausis uždavinys būsiąs steng- 
tis, kad lietuviai galų gale įgytų tautinį savo universitą, kurio jie 
yra verti. Tas užtikrinimas ypač yra įdomus, kad iš to prof. mes 
laukėme ko kita. 

Ką besakyti apie prof. Šilkarskį'", panevėžietį, gražiai kalbantį 
lietuviškai, apie prof. kun. Br. Žongolavičių)?, puikų žinovą lie- 
tuvių kalbos ir dalykų, apie prof. Ptašyckį““, prof. Lukaševičių!“, 
vilnietį, Šliselburge sėdėjusį su kuršėniškiu Jonavičium's už pri- 
derėjimą į „Proletariatą“. 

Advokatas Steponas Mickevičius per rautą viešai pasakė 
mums: „Sveikiname Jus, tuo tarpu svečius, ir velijame, kad, 
nebeilgai betrukus, jūs čia taptumėte šeimininkais!“ 

Su Vyriausiuoju karo vadu ir Lenkų valstybės Viršininkų 
teko per rautą ilgėliau pasišnekėti. Jis pilnas ramių ketinimų, 
nemato kliūčių taikai ir gražiam sugyvenimui. Buvo patenkintas, 
kad mes apie tai kalbame. 

Jo tėvai, sakės, į Vilnių gub. Povieviorkos parapiją atėję iš 
Žemaičių ir abudu gražiai kalbėję lietuviškai. Gi pats Vadas, 
Juozapas Pilsudskis, gimęs tarp gudų, jau maža bemokąs lietu- 
viškai, tik paprastus išsireiškimus. 

Malonų įspūdį darė ponaitė Koscialkauskytė nuo Pandėlio ir 
kitos iš to pat krašto, kurios lietuviškai kalba kaip tikros lietuvės. 


Gavome paspausti ranką ir pasidžiaugti sūnum didžio mūsų 
dainiaus Adomo Mickevičiaus — Ladislovu!“, 82 metų seneliu, 
išauklėtu Lietuvos meilės tradicijoje: „Litwo, ojczyzno moja, ty 
jesteś, jak zdrowie“!7, 

Vilniaus universitui jis dovanojo per visą amžių rinktą Mic- 
kevičiaus muziejų. 


Dabartinės lenkų taktikos su lietuviais esama daug kitokios, 
neg tai matėme lig šiol. Per universito atidarymą beveik ne- 
išgirdome nemalonaus politikos grikštelėjimo, be vyskupo Teo- 
doravičiaus'š pamokslo, kurs, skelbdamas meilę, vis dėlto įkal- 
binėjo ateitį matuoti praeitimi. 


DR. L. KAIRIŪKŠTIS 


„Glos Litwy“ Nr. 138 išspausdino dr. Ladislovo Kairiūkščio! 
raštą „Į „Nepriklausomosios Lietuvos“ Vedėją“2, pats į tai at- 
sakydamas įžengiamuoju straipsniu. Skaitome šį atsaką pilnai 
užtektinu, pritariame jam ir skyrium atsakinėti nebematome 
reikalo. Ypač kad beveik viską jau esame dar prieš tai parašę 
arba išaiškinę žodžiais tam tikrame Vilniaus lietuvių inteligentų 

susirinkime. Gaila, kad dr. K. nemalonėjo į tą susirinkimą ateiti, 
nors žinojo; būtų tada išvydęs, jog nei to vilniečių suskydimo 
nebūta tokio didelio, nei „Nepr. Lietuvos“ vedėjo nesielgta tiek 
sauvališkai, kad visą atsakomybę už L. Mokslo Draugijos daly- 
vavimą Vilniaus universito atidaryme galima būtų ant jo vieno 
suversti. Taigi šis faktas buvo baisus tik atskiriems karštesnio 
temperamento žmonėms, ir jų nepermaldaujamas laikymasis 
protestantizmo visai nereiškia bent daugumos Vilniaus lietuvių 
nusistatymo. 

Teisiškai ir taktiškai LM Dr. delegacija negalėjo nedalyvauti 
iškilmėse. Tai mėginta atskiri jos nariai terorizuoti. Dalimi tai 
pavyko (kai kas nebėjo), dalimi ne: aš su kun. Šepečiu nepa- 
sidavėva baidomų tomis nelaimėmis, kurių mudu nei tada ne- 
matėva, nei dabar nematova. Tam tikrai reikėjo nemaža „civili- 
nės drąsos“, kaip sako „Gł. Litwy“. Dr. L. Kairiūkštis tai kitaip 
apibūdino baigiamuoju savo rašto posmu: „Kad nebūčiau įsiti- 
kinęs, jog geriausi norai veda Poną, norai gėrybės ir naudos 
Lietuvai - mūsų tėvynei, kad ne visų žinomas patriotinis Pono 
pasidarbavimas, žadinant tautinę dvasią, būčiau kitokios nuo- 
monės apie Pono žygius...“ 

Ką dr. K. paslėpė daugtaškiu, tai kiti man atvirai pasakė: 
mano „civilinė drąsa“ buvusi - chamizmas, tai viena; antra, aš 
buves ar net esąs lenkų markėmis papirktas. Ko gi čia man 
slėptis? Lai žino visuomenė priekaištus ir šituodu mano „pasi- 
teisinimu“: 1) lietuviai dar tiek nesveria, kad priešininkai net 
pinigais juos kaptuotų; o gaili: dabartiniu laiku man būtų labai 
pravartu markės, kad ir lenkų... 2) priekaištas pigus ir iš tų 
pačių lenkų skolintas: kas ne taip ką nors daro, kaip man 
patinka, tas jaugi „papirktas“ bet kieno markėmis. 

Ar šiaip ar taip, dalis mūsų visuomenės mėgino savo mase, 
jei jai tikėsime, prislėgti atskirus asmenis. Su manimi tas ekspe- 
rimentas jai nepasisekė, ir tai duoda man temą neilgai trukus 
pagalvoti, ar visados vox populi esti - vox Dei. 

Taigi dar pasimatysime. 

„AUŠRA“ 


„Aušra“! Nr. 13 susikarstė ant savo mieto „Nepriklausomo- 
sios Lietuvos“ atbrizgas, pasidirbo dvi baidykli ir pati ėmė ste- 
bėtis dukart sušukdama: keista! keista! 

Viena keistybė pasimatė „Aušros“ vedėjui, kai jis iš „N.L.“ 
Nr. 120 pasiėmė tik pusę mano minties. Aš ironiškai esu parašęs: 
„Lietuviai dar tiek nesveria, kad priešininkai juos pinigais kap- 
tuotų. O gaili: dabartiniu laiku man būtų labai pravartu markės, 
kad ir lenkų“. „Aušros“ vedėjas išsikerpa tik minties pabaigą ir 
sako, jam esą - keista. 

Tačiau kas moka „slebizavoti“, tam visai nekeista ironija, 
reiškianti: mūsų priešininkai ne tokie kvaili, kaip mano šmei- 
žikai, kad mėtytų be reikalo pinigus ir leistųsi bet kam juos 
išnaudoti. Taigi jie manęs nė nemėgino „papirkti“. 

„Aušros“ vedėjas neklauso to užsigynimo. Gal jis turi priro- 
dymų, kad skaito reikalingu raštu patvirtinti žodžiais leidžiamą 
užgaunamą paskalą: „Kaip ten iš tikrųjų yra, mes nesikišame į šį 
dalyką“. 

Moralinėje teologijoje yra tam tikras paragrafas apie neda- 
sakymo šmeižtą. „Aušros“ teologai, magistrai ir daktarai, to 
negali nežinoti. Tai man jų rašymas nebe keistas, tik tiesiog — 
bjaurus. 

Antra „keistybė“ pasimatė p. Stasiui (ne Stašiui)2, kai jis su- 
sistatė priešininkų agresyvumą su „N. Lietuvos“ „ieškojimu 
kelio susitaikinti“, pabarimą lietuvių už pasergėtus chamizmus 
su „lenkų kultūros židinio gynimu“. Išvadą p. Stasys padarė 
tokią: „Tokio politikos krypsnio negalime aiškinti vien lenkų 
cenzūra“. Bet kuo tai aiškinti, vėl nedasako: supraskite patys, 
pasiskaitę anojo „keistumo“. Šis Stasio raštas — tai paaiškinimo 
priedas anajam. 

Tačiau kas tyčia neieško pagalio suduoti, ir tai ne keista, kad 
laikraštis įvairiais laikais užgriebia įvairias sritis, kad ir priešin- 
gas. Kompozitorius Skriabinas? faktais prirodė, jog gali būti ne 
tik kontrastų, bet ir „Disonansų harmonija“. Ar begalima rašyti 
Esmaičio“ būdu, kaip p. Stasys bevelytų, tegu parodo Nr. 100, 

102, 109 ir kiti; taip pat daina apie žilą oželį įženginio vietoje. Be 
to, sustatant kontrastus ar net dviejų visai atskirų ir nesustatomų 
rūšių dalykus, labai piga pasidaryti dar didesnių keistenybių. 
Va, 1916 m. Jaltoje pardoliojo už 500 rublių „jūros velnią“, neva 
žuvį su neva žilo senelio galvana - tam tikrą kažkieno kom- 
poziciją. 

Man daug keisčiau paties p. Stasio žingsnis kaipo specialisto 
priešginos bet kam. Man jis pasisakė pats būdavęs už tas prieš- 
ginystes įtariamas; gi apsisukęs pats kitus įtarinėja jau viešai. 
Reikia vikro, kad tuo pačiu smuiko patraukimu paskripkuotų 
dviem stygom. 

Aš jam gi esu pareiškęs, niekados nebraukęs, kas būdavo ant 
manęs negero parašyta. Rekomendavau ir dabar pasinaudoti tos 
pačios „N. Lietuvos“ lapais, kas turi ką prieš ją ar prieš mano jos 
vedimą. Tikrai duosiu vietos tam, kas šlovingai išdėstys savo 
atskiras nuomones kokioje tik nori formoje. Argi to neparodo 
faktai? Kad ir tie patys chaimizmai ir antichamizmai. 

Tačiau aušrininkų pradėta akcija užuolanka. Gal ji matės 
pasekmingesnė būsiant man nuo publicistikos pašalinti. Tik tam 
dalykui visai nereikėjo tokių didelių šmeižto patrankų. Yra kitų 
mechaniškų priemonių „vozdeistvovat““. Ypač kad aš nesispi- 
riu; tik pavaduokite tame darbe, aš gausiu ir kitokio. 


TĖVYNĖ AUKLĖTOJA 


Išmintingasis Goethe šaukė: visuomenė privalo piliečių jau- 
nimo kilniomis mintimis ir skaisčiomis širdimis! Jo Mylista Že- 
maičių vyskupas Pranciškus Karevičius! tą pat skelbia, lanky- 
damas jo globai pavestuosius žmoneles. Man teko šią vasarą bent 
kiek pavažinėti su juo ir girdėti jo prakalbų, nes tyčia atsidėjęs 
jų klausiau. Kokiuo rūpesčiu, kokiuo sielavartu tasai Ganytojas 
tvirtino tikinčiuosius tikėjime ir dorybėje! Kokiuo įsitikinimu 
skelbė visa to negalint pasiekti be mokyklų, mokyklų ir dar sykį 
mokyklų! Skaistus džiaugsmas ir patriotinis pasididžiavimas 
skambėjo jo balse iš pat širdies, kada skaitė, nė vienos nepa- 

miršdamas, kiek ir kur nebepriklausoma Lietuva vienomis savo 
pastangomis jau turi prisisteigusi gimnazijų ir žemutiniųjų mo- 
kyklų. Meile ir pagarba minėjo vardus naujų steigėjų. Už gerą 
mokyklą, už ištiesimą viso jų tinklo parapijoje tegyrė lanko- 
muosius kunigus. Kur mokyklų nerado, kitų nuopelnų vietos 
ganytojui lyg ir nepripažino. 

Žmonės džiaugės savo Ganytojo džiaugsmu. Aš, korespon- 
dentas, džiaugiaus žmonių džiaugsmu. Neabejojau, jog taip įra- 
ginus, mokyklos šoks dar labiau dygti. Ir, duok Dieve, kad neap- 
siviltume! 

Yra tačiau žmonių, kurie kitaip žiūri į Lietuvos visuomenės 
pastangas susidaryti kuo daugiausia mokyklų visokios rūšies: 
žemutiniųjų, aukštesniųjų, gimnazijų ir aukštųjų. Jie sako, didė- 
jant privatinėms mokykloms, nėsą ko džiaugtis, nes tai esą neti- 
kusios mokyklos. Gerų mokyklų tegalis pristeigti pinigynas. 

Kiti pakaušį pasikrapšto atminę, kokių beturėję vilčių, dar 
caro laikais steigdamies mokytojų kursus. Mūsų pačių rankose 
tikėjimo dvasia auklėjami jaunikliai, tarėmės, būsią ne tik moky- 
tojai, dar ir auklėtojai; dirbsią ne tik dėl to, kad jiems už tai 
užmokama, dar iš sąžinės, iš patriotizmo ir tikybinio įsitikinimo. 
Ir gavome tokių, tai teisybė; vis dėlto ne tiek, kiek vylėmės, nes 
didelės dalies neišsaugojome, kad jų nepakąstų laiko šalna. Daug 
kas, kam teko susidurti su auklėjimu, apkartę skundžiasi esą 
tokių mūsų pačių pasidarytų mokytojų, kurie dažnai esą kenks- 
mingesni Lietuvos visuomenei neg buvusieji rusų išauklėtieji 
mokytojai valdininkai (činauninkai). Šieji buvo mums svetimi, 
nemokėjo mūsų kalbos, jiems Lietuva ir jos sielavartai nerūpėjo; 
jie nesistengė ir įtakos neturėjo. Gi kai saviškiai ėmė „stengtis“, 
patys visuomenės darbui nepribrandinti, tai tik išgverino pasku- 
tiniuosius lietuvių nusitūrėjimo raiščius. Dvasininkų darbas šiuo 
sykiu netesėjo. 

Kokių beturėjo vilčių tremtiniai Rusijoje, kada kan. Alšauskis? 
spietė mūsų jaunuomenę į Voronežą, o Martynas Yčas? rengė 
jiems gimnazijas! Mūsų pačių rankose, rinktinių mūsų mokytojų 
vedami, jau kad išaugs vyrai ir moters, tai patenkins patį Goethę. 
Tuo gi tarpu kaip tik iš tos pusės visuomenė gavo tokių smūgių, 

kokių nė slogučiui užgulus neprisisapnuoja. Keliolikos metų 
berniukų ir mergyčių pasirodė dora aptrešusių ir moksle sutru- 
kusių. Kai kas diplomų pareikalavo su revolveriu rankoje. Tuš- 
čiagalviai pasirodė.ir tuščiaširdžiai visa to žodžio prasme. „Do- 
ros“ žodžio nebevartojo; „teisybės“ žodis tapo miglotos prasmės; 
jokio vaikiško drovumo ir minkštumo, nei grynai žmoniško 
padorumo, nei grynai pilietiškosios garbės! Baisu ištarti: žaliau- 
sioje savo jaunystėje gimnazijos 5-7 klasės mokiniai gera valia 
pasivertė caro žandarais, drįso krėsti gerbiamuosius savo moky- 
tojus ir vadus, laužyti buto, korespondencijos ir asmens nepa- 
liečiamybę. Šaltu krauju kišo savo mokytojus į kalėjimą ir ten 
ištisomis savaitėmis kankino, rengdamies pakelti ant jų ranką. 
Už ką? Už tai, kad jie nebuvo aiškūs bolševikai! 

Pasaulininkų darbas taip pat netesėjo. 

Taip, tai baisu išsiauginti piliečių, kurie tau pačiam neria ant 
kaklo virvę, tau pačiam smeigia į širdį diciną. Tik ar tai kaltas 
mūsų visuomenės netesėjimas? O, toli gražu ne! Medžiaginiai 
mes labai tesėjome; Rusijoje ištrėmime caro pinigynas buvo jaut- 
rus ir pakankamai mūsų mokyklas aprūpinęs. Čia stigo ne me- 
džiaginio, tik dvasinio darbo: stigo - auklėjimo. Pinigais galima 
gerai išmokyti. Tik jei tavo mokiniai bus tau svetimi, vis viena 
Goethės trokštamųjų piliečių nepasidarysi, nes auklėjant kaip 
tik ne piniginio ištesėjimo daugiausia reikia, tik širdies ir sąži- 
nės, kurių teturi tikroji motina. 

Motina gimdytoja tegali duoti tvirtą pilietišką išauklėjimą 
namie. Motina tėvynė tegali pilietiškai išauklėti viešai. Jei Tė- 
vynei rimtai parūpins pasitiekti tinkamų piliečių, ji ir elgetos 
skatikais padarys tokių žygių, kuriems nėra lygių, nes jie bus 
kilę iš širdies motinos. Motina temoka savęs išsižadėti ir visa 
savo vaikams atsiduoti. Jei Lietuva šiandieną rūpestingai krau- 
jasi šimtus lizdelių savo vaikučiams auginti, tai, neabejojame, 
ji tuos lizdelius apgaubs tokia meile ir rūpesčiu, kad įstengs 
pagaliau ir išauklėti! Tėvynė, visuomenė auklėjimo darbe nie- 
kuo nepakeičiama. 

ATODAIROMIS ATGAL IR ŠALIN 


Skaitydami mūsų laikraščius, ypač „N.L.“, galime štai ką 
pasergėti. Politikos straipsnių autoriai, kol pradės kombinuoti 
dabarties dalykus, vis pirma pasižiūri atsigręžę atgal į praeitį; 
kol pakombinuos apie ateitį, pirma apsiskaitys su dabartimi. 

Jei mes tai darome, stigdami filosofinių, visuomeninių ar 
diplomatinių sumetimų, tai neabejotina mūsų jeibė, nebaudžia- 
ma tik dėl to, kad ji nepataisoma; kam ko neduota, to pats nebe- 
pasiimsi. Bet jei tai plaukia iš atsargaus tikrai lietuviško būdo, 
kurį V. Kudirka yra pagavęs: „Iš praeities tavo sūnūs lai... gudry- 
bės semias“ (gudrybė = „stiprybei“), tai neabejotina mūsų gera 
pusė. Istorija esanti išminties motina, ir mes tiesiog laimingi 
esame, kad jau turime bet kurio savo klausimo istoriją. Ėmesis 
rišti jį apsidairai, kas jau buvo, kas iš to pasidarė, - ir tau aišku, 
kas ir toliau gali pasidaryti. l 

O buvo laikų —ir tai ne per seniai, „Aušros“, „Varpo“, „Tėvy- 
nės Sargo” gadynėje, - kada šitos istorinės klausimo svarstymų 
metodės dar negalima buvo pavartoti. Tada buvo visų vartoja- 
ma --atodairų metodė. Nemaža jos liekanų ir dabar dar yra, tik jos 
nebepopuliarės ir maža ką bejtikina. Dabar kas dirbama, dirba- 
ma griežtai, darbu pavadinus kalbamąsias bet kokias ideologijas. 

Šitas metodes sudarė nevienodi mūsų kultūros laipsniai: ki- 
taip reikėjo elgtis pradėtojams, jau kitaip jų darbo toliau vary- 
tojams arba to darbo keitėjams. Vis dėlto šiandieną to „reikėjo“ 
mes niekaip negalime dovanoti, nes idėjų srityje teturi būti sąvo- 
ka „privalėjo“ padaryti, o nepadarė, nes ne tiek savo idėjos žiū- 
rėta ir ji dabinta puoselėta, kiek dairytasi aplinkui, ką kaimynai 
pasakys. 

Jei idėja, idealas yra constans!, galutinai nusistačiusi sąvoka, 
tai kas ją, jį suprato ir pamėgo, tiek pamėgo, kad net visą savo 
širdį atidavė, tam jau nebėra ko besidairyti, tik apaštalauti ir 
apaštalauti, kol ir kiti tos idėjos, to idealo nepamėgs, prie jų savo 
širdies nepririš, jiems nepasišvęs. 

Kas būtų buvę iš Kristaus tikėjimo ir doros sistemos, jei Jo 
mokiniai būtų pasakę: 

- Visa tai labai kilna, gilu ir žmonijai išganinga. Tik kaip tu 
su ja, ta sistema, prieisi prie iškrikusių žydų protų, prie persi- 
filosofavusių graikų, prie galutinai ištvirkusių rymiečių? Nė iš 
tolo! | 

Laimei, Kristaus mokiniai taip nesakė: jie nesidairė nei į žy- 
dus, nei į graikus, nei į rymiečius, bet visą savo atidę buvo įtempę 
į vieną idealą - Nazareto Mokytoją, vieną tegirdėjo ir teatminė, 
ką Jis buvo pasakęs ar darbu patvirtinęs. Ėjo tad ir skelbė, laiku 
Mokytojo persergėti, jog jų idėjų sėklos nevienodon dirvon kris: 
vienos kris ant kietumų, kitos į tarpstančias piktžoles, sudžius 
ar bus nukalėtos, pavirs niekais. Vos vos kuri ne kuri į derlią 
žemę; užtat jos duos šimteriopo vaisiaus. 

Tad ėjo ir skelbė. Juos pajuokė, iš jų tyčiojosi, pyko ir perse- 
kiojo, pagaliau žudė; o krikščionybės skelbėjai vis savąją, vis 
savąją; kepami, šaldomi, išaukštinimais viliojami ir pažemini- 
mais baidomi, vis savąją. Ir kur žodis krito į tinkamą širdį, ten 
tarpo; žydėjo neregėta dorybių skaistybe, davė vaisiaus neregėta 
gausybe. Ir krikščioniškoji ideologija paveldėjo pusę pasaulio. 

Bepiga ideologijai, kai ji turi savo Magistrą, kurio žodžiu 
pasikliaujama ir daugiau nebesvyruojama, kurs idėją esti išdėjęs 
pabaigtinoje formoje. Tokį magistrą turi ir materialusis socia- 
lizmas. Karolio Markso - šalin kapitalą, valio piliečių bendra- 
vimas — taip aiškiai parodo galutiną žemiško laimėjimo tikslą, 
jog belieka tik skirtumai kelių, kuriais žmonija privalanti į tai 
prieiti. Markso mokiniams nebuvo ko svyruoti. Kas jo ideologiją 
pamėgo, tas turėjo tiesiai žengti, be atodairų. 

Ne taip buvo su tautybėmis. Tautų laisvių idėja skilo iš as- 
meninių laisvių, iš individualybės. Individualybė buvo šventa 
humanistams. Trumpai pasakius, kol Vudro Vilsonas suformu- 
lavo bet kokių tautų apsisprendimo teisę, ji gavo pakarčiui įsi- 
gyventi į įvairias formas. Taigi mūsų ir iš viso tautininkams nę 
tiek mes prikišame jų atodairas, kiek gailimės, jog V. Vilsonas 
neatsirado pačioje pradžioje tautų judėjimo į nepriklausomybę, 
ne per 1848 m. revoliuciją, Čekuose, Vengruose ir kame kitur. 

Dirbkite vertenybių, ar kas jus girs, ar peiks. Ne jūs, veikėjai, 
lemiate ateitį, tik jūsų darbai ir jų išdarai lems. Ak, kad jau 

aušrininkai būtų aiškiai paskelbę tautų nepriklausomybę: kiek 
jau ta idėja būtų padariusi karžygių, kentėtojų ir triumfatorių! 
Gi dabar kiek tai laiko ne pažemių žmones kėlėme į idėjų aukš- 
tybes, tik aukštąsias idėjas lenkėme prie „profanus vulgo“, neiš- 
manėlės liaudies, dar aršiau, - prie neišmanėlės pusinteligentijos. 

Tautų laisvės idėją ilgą laiką sprendė pusinteligentis dva- 
siškis, ketvirtinteligentis bajorėlis. Jų galybei turėjo lenktis pra- 
kilnus tautininko protas, karšta jo širdis. Lenkės, užtat ir karžy- 
gių nedavė. Buvo idėjos gromulotojų, nebuvo tikrų kovotojų; 
nebuvo kraujo už idėją, nebuvo ir jos sėklos, kurią kentėjimas 
smarkaus vėjo spartumu išbarsto. 

Vieną kartą nusilenkęs, lenksies ir antrą. Dėl idėjų nedaryk 
kompromisų. Tu manai kompromisu idėjai laimįs, o tuo tarpu 
tu ją profanuoji. „Varpo“ demokratai jau mažiau kam lenkės, 
jau griežčiau darbą dirbo. Jie, rodės, mažiau tepadirbdavo, o jų 
darbas giliau kitiems smego. „Tėvynės Sargas“ - ne tiek griežtas, 
daugiau pinigų laimėdavo, daugiau, gal bent keturissyk dau- 
giau, išsiplatindavo, o jo įtaka buvo seklesnė. Man ne gėda prie 
to prisipažinti. Aš neturėjau Magistrų, kurių žodžiais būčiau 
kliovęsis, aš nebuvau idėjos karžygis, tik jos per save perleidėjas, 
kaip elektros Voltas viela perleidžia. 

Po visų tų atodairų į šalis, paskui atodairų atgal dabar idėja 
jau susikristalizavusi, aiškiai formuluota: tauta pati apsipren- 
džia, tauta pati sau suverenė, tautai niekas iš šalies teisių ne- 
duoda, tik ji pati imasi. 

Nepriklausomybės Magistras prabilo. Nieko nebetrūksta! 
Bereikia Nepriklausomybės karžygių, aukojamojo kraujo, ži- 
noma, savo, ne kitų, ir ta idėja pasaulį paveldės. Stos į drąsią 
kovą vienu frontu su internacionalu, tautų naikintojų, antru 
frontu su nacionalizmu, egoistiniu tautofagu, kitų tautų ėdiku. 

Ne dėl to siekiame laisvės, nepriklausomybės, kad galėtume 
mažesnį už save suėsti, bet kad ir mažesniam jauku būtų mūsų 
pašonėje. Idėja - ne menkesnės vertybės už patį socializmą; tai 
gaminkime jai laisvės vertenybių jau be jokių atodairų atgal ar 
šalin. 

NEMOKAME LIETUVIŠKAI! 


Dinabarko realinėje mokykloje mes turėjome gerą vokiečių kal- 
bos mokytoją, berlynietį Šarfe, kurs kiek mėgo gimtąją savo kalbą 
su visais berlyniečių gargaliavimais, tiek lygiai nekentė dviejų 
jos gadintojų: Dinabarko pamiesčio „Novoje Strojenije“! vokiečių 
ir laikraštininkų. Atsitikus kam per negražiai iškreipti koks vokiš- 
kas sakinys, Šarfė tiesiog kankinosi ir tuojau prikišo: tai nebent 
Naujamiesčio tarme tariant... Be to, dar sakydavo: kas nori pasiga- 
dinti ir tą vokiečių kalbos nuvokimą, tegu pasiskaito laikraščių... 

Mes stebėjomės, kaip tai tokia šviesi, tokia kultūringa vo- 
kiečių tauta gali neapsirūpinti geros kalbos laikraštininkais. Jei 
taip blogai darosi vokiečiams, tai, manėme, ką gi besakyti apie 
rusų laikraščių kalbą? Mes nei tų, nei tų laikraščių neskaitėme, 
tai nė patirti negalėjome, koks yra skirtumas tarp laikraščių ir 
beletristikos kalbų. Mums rodės, jei vokiečiai turi Goethę, Šilerį, 
Reiną, tai kaipgi jie gali kitaip kalbėti ir rašyti, neg jie kad rašė? 
Lygia dalimi rusai, turėdami Puškiną ir Turgenevą. Šarfe, tiesą 
sakius, mes tepatyrėme vėliau, kai gėrę saldaus kalbos pieno iš 
Puškino, ėmėm talumbyti Jaikraščių putrą ar jovalą. 

Nė vienoje tautų gyvenimo srityje nėra tokios tautų dvasių 
difuzijos kaip laikraščių srityje. Viena kuri tauta, pagavusi poli- 
tikos, mokslo ar šiaip jau gyvenimo žinią, paskelbia tai saviškai 
visam pasauliui. Kitos tautos, pagaudamos ją, atpasakoja grei- 
tuoju savais žodžiais, bet ne savomis, tik originalo mintimis. 
Laikraštininkas ne dailininkas, tik mechanikas, mintuvai, kurie 
tik bent kiek aplamdo svetimą liną ir meta jį publikai visą tebe- 
spaliuotą. Nubraukti ir iššukuoti jį tesiryžia beletristai; net tik- 
rojo mokslo vyrai to nepadaro. Taip ir susivienodina laikraštinė 
kalba visoje Europoje. Gal taip pat darosi ir Azijoje tarp kiniečių, 
mongolų, korėjiečių ir japonų. Gerai, jei palieka konkrečiųjų 
daiktų savotiški pavadinimai; gi atitrauktosios sąvokos ir ištisi 
išsireiškimai, visas „filosofavimas“ šiandieną vienodas ir atskirų 
kalbų dvasios visai nebereiškia. 

„Lietuvos Aide“ pereitais metais man prisiėjo ilgėliau pa- 
kalbėti apie lenkų kultūrą iš antrinių, vokiečių rankų. Lygiai 

teisingai galėtume pasakyti, jog ir iš rusų semdamies kultūros, 
mes semiamės ne iš pirmųjų; rusų rankų, tik per juos, antruo- 
sius, - iš tų pat vokiečių. Kaip pradėjo Petras I sekti vokiečiais 
gyvenime, darbe ir kalboje, taip per visus du šimtu metų jais 
sekė ir tebeseka visa rusų inteligentija, suprask — biurokratija, 
nes Rusijos tai vis viena buvo. Lygiai lenkų, lygiai rusų pirmieji 
kalbų naujadarai — vokiški; pirmieji filosofiški galvojimų surez- 
gimai, minčių supynimai - vokiški, rečiau prancūziški (lenkuo- 
se). Taip kad nabagas rusas Dalis?, nors nekalbininkas, nemitęs 
ėmė ieškoti po visą plačią Rusiją, nuo Petrapilio lig Odesos, 
„gyvosios didžiarusių kalbos“; surašinėjo atskirus žodžius, pa- 
tarles, priežodžius ir šiaip jau pasakymus, girdėtus iš tautiečių, 
kurių dar nepalietė laikraščiai darkytojai. Na, ir surinko vieną 
brangiausių visame pasaulyje kalbos iždynų. 

Sudaryti sudarė. Vis dėlto jovalinės laikraščių kalbos neat- 
mainė, ir ji sau ramiai tebeviešpatauja; tos kalbos, kurios tautos 
pirmienos nė nesupranta. à 

Tos nelaimės ir mes neišvengėme. Mums net blogiau darėsi: 
mes iš daugingesnių šaltinių sėmėmės kultūros ir - savo kalbos 
gadinimo; pirma iš vokiečių, paskui iš lenkų; kitoje pusėje iš rusų 
ir gudų. Argi stebėsimės, kad mūsų vadinamosios knygų kalbos 
paprastieji, kad ir paskaitantieji nesupranta ligi šiai dienai. 

Mūsų, šviesuomenės, kalbos sodiečiai tokiuo pat vargu turi 
išmokti, kaip ir kurios visai svetimos kalbos. Skaitytojai turi iš- 
mokti rašytojo kalbos, ne rašytojas privalo rašyti skaitytojų kalba. 

Mano „Pragiedrulių“ recenzentas Dabušis? „Lietuvos““ 
Nr. 136 visai teisingai yra pasakęs: „Šių dienų literatūros kalbos 
pažangą Tumas seka, tik pačios kalbos nemoka ir, turbūt neiš- 
moks“, nes kalbos klaidų pasergėjęs per du šimtų; tad pataria, 
kad kurį mūsų kalbininką paprašyčiau mano kalbos lygintų. 
Veltui antras tų pat „Pragiedrulių“ recenzentas Adomas Jakštas 
„Draugijos“? Nr. 4 š. m. išpravardžiavo Dabušį už tai - „virškri- 
tiku didvyriška drąsa“ (266 p.). Veltui, sakau, nes ir aš tikrosios 
mūsų kalbos nemoku; net ir tie peršamieji kalbininkai nemoka, — 
visiems, griežtai visiems praverstų, kad prieš spausdinant kokį 
rašinį kitas jį paskaitytų ir išlygintų. 

Ką čia pats žmogus beišmoksi tikrosios kalbos, kad, per kelias 
dešimtis metų rašydamas, pats sau žmogus pasidarai naują pub- 
licistikos kalbą. Tegu gyvosios kalbos išmoksta, kad geras, dr. 
J. Basanavičius, dr. J. Šliūpas, A. Dambrauskas, na, ir aš. Basa- 
navičius rašo perpus vokiškai, Šliūpas perpus angliškai (ameri- 
kietiškai), Dambrauskas - lenkiškai, aš — rusiškai: kaip kam 
daugiau atsiėjo svetimos dvasios gerti. 

Čia pasergime įdomų psichologinį apsireiškimą. Dambraus- 
kas, na, ir aš pasergėsime kalbos kilmines ir stilistines paklaidas 
kitų raštuose, bet savo raštuose tų paklaidų neišvengsime: jos 
tapo organine mūsų sielos dalimi; mes klystame savotiškai, kaip 
kiti savotiškai - tarmiškai taria; mes turime savas kalbas, savas 
asmenines jovalines publicistikos tarmes. 

Man, sakysime, buvusis bendraredaktoris piliet. A. Sme- 
tona“, vėliau dr. J. Šlapelis? badydavo akis, kad aš iš žemaičių 
telšiškių ir aukštaičių ukmergiškių susidariau savotišką jovalą, 
mixtum compositum, ir nebejaučiu, jog tai nedera. Aš jų neklau- 
siau, neklausau ir turbūt nebepaklausysiu, nes tikrai tos miks- 
tūros drumzlių nebematau, nė aistetinio neskanumo nebe- 
jaučiu. „Išėjau į mišką paukščių šaudytų“ vieton „miškan“, arba 
„šaudyti“ — man nebebjaurūs pasakymai, tik lyg dar gražesni, 
turtingesni. 

Ką bekalbėti apie kitokias licencijas, kurias sau pavelijame 
daryti, mes, dažniau rašantieji! Mano kaltybė! Vis dėlto aš tikrai 
nebepasitaisysiu ir nebesusivaržysiu jokiomis griežtomis taisyk- 
lėmis. Tai mane kiek tiek pateisins laisvės instinktas: jauti kažin 
kokią neva harmoniją ar tik lengvumą pavartodamas barbarizmą 
ir jo nevengi; jauti, kad bus medinis, „štyvas“ pasakymas, kai 
laikysies purizmo, ir jo nesilaikai. 

Dabušio pataisymas mano veikalo vardo: „Kultūros kovos 
vaizdai“, man rodos, taip pat medinis, nors ir teisingas, o ma- 
nasis: „Vaizdai kovos dėl kultūros“ — ne medinis, kad ir gal ne 
taip taisyklingas. Be to, kodėl gi neteisingas? Atminkime kitą 
knygą vardu: „Byla dėl linų markos“, kurs yra lygiai geras, kaip 
ir būtų buvęs: „Linų markos byla“. Dėl ko tu bylinėjies? Dėl linų 
markos. Dėl ko šis karas kariaujama? Dėl markių. Tai ir jo vaizdai 

būtų: vaizdai karo dėl markių; ne —- markių karo vaizdai, lyg 
pačios markės būtų kariavusios. 

Ir bet kokie „mūsų“ kalbos taisymai mums jau rodos nebe- 
natūralūs, jei ne daugiau. Tai omės dalykai. 

Protas gi vis dėlto verčia mane pasiduoti kalbininko autori- 
tetui, ir aš atiduočiau pusę savo honoraro tam, kas panorėtų 
mano rašinius perkratyti. Patariu ir kitiems dažniau rodyti savo 
raštus, kad ir ne pirmos rūšies kalbininkams, nes, ar šiaip ar taip, 
mes kalbos nemokame, ir iš šalies lengviau pasergėti paklaidos. 

P.S. Jaunas recenzentas Dabušis į „Lietuvos“ bibliografijos 
skyrių įrašė saviškai perdirbęs mano knygos antgalvį ir niekur 
to nepareiškęs. Taip negalima daryti: knygos Titelblatas yra 
griežtai nurašomas, net su visomis spaudos paklaidomis. To 
reikalauja bibliografija. Gerą gi būtume turėję mūsų senovės 
bibliografiją, jei S. Baltramaitis? būtų drįsęs saviškai perdirbinėti 
netikusius knygų pavadinimus! Pataisymams tėra vietos kritikos 
ar recenzijos tekste. Ypač kad šituo atveju aš, matėte, Dabušiui 
autoritetingumo nepripažįstu. 


PADĖKIME 
IŠEIVIAMS AMATNINKAMS GRĮŽTI 

Komedijėlėje „Dėdė atvažiavo“! nusigyvenęs jaunas žmogus, 
iš savo dėdės gerokai išviliojęs pinigų, nebenori, kad jis atva- 
žiuotų apsilankyti. Dabartinio mūsų gyvenimo dramoje kitaip: 
nuvargę karo metu ir labai maža ko iš saviškių išeivių tegavę, 
mes trokšte trokštame, kad jie sugrįžtų talkon tėvynės atstatytų. 
Mename juos esant labai praturtėjusius ir miklius amatuose, ko 
labiau bus reikalinga neg pačių pašalpų. 

Ar tėvynės lietuviai, karui pasibaigus, susilauks savo išei- 
vių, ar neapsivils jais? Užjūriečių tautininkų atstovas Europoje 
dr. Jonas Šliūpas, senas ir nebepataisomas optimistas, papratęs 
kuo šviesiausiai žiūrėti Lietuvos ateitin, nei per akimirksnį nė- 
ra paabejojęs, nei tokio klausimo nėra pasistatęs. Antai savo 
Stokholme išleistame rinkinyje straipsnių ir paskaitų „Lietuvių- 

latvių Respublika ir Šiaurės tautų sajunga“? jis štai ką raidė 
raidėn sako: 

„Susivienijusių valstybių lietuviai štai ką padarę yra: 

1. Karo nukentėjusiems renka pinigus į tris fondus (tauti- 
ninkų, krikščionių demokratų ir socialistų). 

Lietuviai organizuoja išlavintus darbininkus grupėmis, kad 
po karo grįžtų Lietuvon ne tuščiomis rankomis: odininkai ir 
kurpiai rengia kooperacijas, lygiai kaip siuvėjai, dailidės, au- 
dėjai, kalviai ir t.t. P. Martui* reikia pripažinti nemažą nuopelną 
už šito plano sumanymą. 

Išeiviai lietuviai gelbės Lietuvą kapitalu. Ir tai rimtai vykina 
du dalyku: a) kun. J. Žilinskas“ renka krūvon žmones, kurie įneša 
tam tikrą pinigų sumą į Lietuvoje steigiamus žemės ir komercijos 
bankus; b) o p. Karužos buvo sumanyta ir tam tikro seimo įsteig- 
ta akcionierių Lietuvos atstatymo bendrovė“. (Ji esanti jau įregist- 
ruota vienu milijonu dolerių.)“ 

Šitie mūsų išeivių žygiai dr. Šliūpui rodos jau įvykę, tad jais 
atiteisia kuo didžiausias nebepriklausomos Lietuvos reikmenes. 
Reiks kredito ūkiui, pirklybai, universitui, ir t.t., - nebijokite, 
išeiviai padės! Taip dažnai pasakydavo. 

Dėl visų trijų minėtųjų fondų berods tenka pasakyti, jog čia 
bene daugiau bus „prirėkta“, nekaip „pririnkta“. Žinoma, ačiū 
tiems geraširdžiams, kurie bent tuos tūkstančius sumetė, ir tiems, 
kurie paslinko rinkti, nugalėdami daugybę kliūčių ir nemalo- 
nybių. Jais bus sušelpti atskiri asmens. Ištisa gi tauta ir jos nepri- 
klausoma valstija negali palaimėti pašalpomis. Tai ir tie fondai, 
kad ir ne tuščia jų, antrinės tėra vertybės. 

Kas kita sutelkimas amatninkų ir kapitalų ne pašalpai, tik 
bendradarbiauti, kai tauta savo pastangomis mėgins palaimėti. 
Šitas yra tikras palaimos kelias; iš svetur jos niekas niekam neat- 
neša -ji pati vietoje atsiranda; niekas ilgam nepralobo, vien kitus 
išnaudodamas. 

Lietuviai, daug ko karo metu nebetekę, daug ko bus reika- 
lingi: dangos ir trobų, gyvojo ir negyvojo ūkio inventoriaus, pri- 
vatinių ir valstybinių įstaigų. Už visa tai mokės tiems, kas rei- 
kiamųjų daiktų duos. Klystų, kas pasityčiotų priežodžiu: pirktų 

šuva mėsą, tik pinigų nėsą! Pinigų Lietuvoje yra net daugiau 
kaip pirma, nes per tuos trejus metus nebuvo kur jų išleisti: nei 
prapirkti, nei pragerti. O kad ir trūktų, tai nori nenori vis tiek 
reiks ieškoti kredito ir už tai mokėti palūkanų. Lietuva darosi 
dirva ne labdarybei, tik tikram „gešeftui“, pramonei, vartybai, 
bankoms; nauja, visai tuščia rinka, kurią kas pirmas pripildys, 
tas laimės; ne tiktai tam kartui - visam šimtui metų atsistos 
tvirtomis kojomis. 

Kas tai išmano, jau laiku rengiasi į pirklybos ir pramonės 
žygį: nė karo galo nelaukdami, steigia būsimiesiems pirkiniams 
sankrovas, fabrikus vietos žaliajai medžiagai perdirbinėti, ban- 
kas žeme ir pirklyba verstis. 

Šalia visa to, kas jau pradėta, neabejojame, dar daug daug 
yra vietos ir pragudrėjusiems bei pralobusiems mūsų išeiviams. 
Tad jų Lietuvon sugrįžimas visų pirma eina jų pačių gerovei, 0 
ne tiems, kuriems vis tasia, iš kieno rankų pirktis ar skolintis. Ne 
grįžtantieji amatninkai ir kapitalistai turi baikštauti, kad tėvynės 
skurdžiai ir driskiai jų nenaudotų; greičiau priešingai. Iš saviškių 
grįžimo namo laimės tik Lietuvos valstybė, įgydama savos pra- 
monės, čia pat vietoje verčiančios krašto pinigus, o ne svetur 
išvežančios. Taigi kas dabar telkia pagrįžėlius į būrius, tas yra 
geradaris pirmiausia pačių sutelkiamųjų, destis išeivių. 

Tik kas juos telkia? 

Jonas Žilinskas mėginąs sudaryti banką. Tai gerai. Jis — žmo- 
gus pinigų dalykuose išmanus, prisityręs; kreivai neprakiš nei 
savo, nei kitų skatiko. Tegu sau netautininkai, ne mūsų žemės 
daigai, ne mūsų ir žiedai šypsos ir iškilmingai pirštu duria: štai 
kur kapitalistai rengiasi! Dėl žemės ir visa ko kita tiek mums reiks 
su kitais pasivaržyti bankomis. Gyvenimo prozos neišvengsi. 

Kas daugiau telkia? P. Martus telkiąs amato žmones. Už tai, 
kad sumanė telkti, žinoma, jam nemaža nuopelno. Tik nuo su- 
manymo iki įvykinimo nemažas žygis. Ar jis įstengs savo planą 
įvykinti? Nėra jokios abejonės: neįstengs, ir mes jam nepadė- 
dami, juo vienu tepasitikėdami, smarkiai apsivilsime: amato 
žmonių galime visai nesulaukti arba tik maža jų tesulaukti, kad 
jie pražus, nieko nenusvėrę mūsų valstybės ūkyje. 

Sudaryti keletas kompanijų: rūbių, kurpių, odininkų, audėjų, 
šaltkalvių, dailidžių, stalių, mašininkų, kiekvieno skyrium daly- 
kas ne lengvas, ne vieno tenykščio žmogaus, paprasto kurstytojo 
darbas. O čia dabar M. imasi visų iš karto. Kad darbas būtų ne 
palaidas ir ne juokams, reikia, kad kiekvienu amatu skyrium už- 
siimtų tam atsidėjęs žmogus, kuris į tą sudaromąją profesiona- 
liąją bendrovę žiūrėtų kaip į „savo“ dalyką, ir jos nebepaleistų iš 
savo globos. Žmonės-ne negyvi akmens: sumesti į vieną krosnį 
nesilaikys, išrėplinės katras sau iš kur atėjęs. Amatninkams laiku 
reikia surašyti jų teisės ir pareigos, visi sustatyti į tam tikras 
vietas, kaip mechanikas sudėsto atskiras mašinos daleles, idant 
ji suktųsi ir darbą dirbtų. 

Ir to dar maža. Sudarytojas vienos didžiulės kurios bent ama- 
to bendrovės negali būti patsai išeivis, tik šaknis įleidęs Lietu- 
voje, idant ne taip būtų sunku keblu ūmai pristeigti dirbtuvių, 
agentūrų jų dirbiniams skleisti ir medžiagos joms pritesėti. 

Trumpai vieno išeivio dalykų žinovo žodžiais sakant (aš jo 
paragintas ir visą raštą rašau), kad išeivių amatninkų sutelkimas 
pavyktų, kiekvienam darbui skyrium reikia savo inžinieriaus, 
darbo mechaniko ar kaip ten pavadinsi tą didelio surinktinio 
darbo vedėją. Be vienos nuolatinės toje pramonėje galvos šimtas 
atskirų darbininkų tegalės mitingus daryti, vaidytis, o ne didelį 
darbą dirbti. 

Negana taip pat tik pasižymėti amatninkai: N. yra kurpius; 
grįžti gali; pinigų tiek ir tiek įdeda. Dar reikia, kurią dalį darbo 
jis dirba ir kurią bendrovėje apsiims dirbti. Darbo visybė iš tokių 
tesusidaro. 

Tarpe išeivių yra žmonių, kurie, ilgais metais netinginiau- 
dami, dar į amato mokyklas pavaikščiodami, o jų kitur daug, 
patapo tikrais meistrais. Jie ir dabar kad ir tuose pat fabrikuose 
veda atskiras dalis darbo, turėdami po savim po 100-200 darbi- 
ninkų ir uždirbdami po kelis šimtus per mėnesį. Tokie nebenorės 
stoti į eilę darbininkų. Ir kam jam tai, kad patys gali sudaryti 
atskirą įstaigą. Tai ir tegu sau susipina į vieną galingą visos 
Lietuvos savo amato sąjungą. Suburti į krūvas tereikia palaidieji 
darbininkai. 

Taigi, sako mano kurstytojas, jūs iš Europos pasiųskite į išei- 
vius savo inžinierių organizatorių. Keliones jiems išeiviai užmo- 
kės. Atskirais amatais sudaryti ne taip sunku ir ne tiek laiko ims: 
kiekvieno amato žmonės, sakysime, Amerikoje sudaro atskirus 
tam tikrus „miestus“, kuriuos visi žino. Mašininkas reikiamųjų 
žmonių teieškos, sakysime, Newarke ir dar kai kur, rūbius — 
Brooklyne, Baltimorėje, audėjas Massachusetso valstijoje, odinin- 
kas New Yorke, stalius Grand Rapidse, Rockforde ir kt., plieno 
ir žalvario liejikas Pittsburge ir t.t. Nuvažiuos, sakysime, į Ne- 
warką; tuoj jam prisistatys bent 30 vyrų, mašinų dalių ir padargų 
dirbėjų, kiekvienas bent su 500 dolarų indėlio. Apie rūbius ką ir 
besakyti: jie daugiausiai turi kapitalo, jų daugiau tikrais meist- 
rais tapo ir bene daugiausia yra supratę svarbumą bendrai dirbti. 

Su tokiais vyrais sugrįžus Lietuvon, galima būtų bet kokios 
varžytynės išlaikyti, pasidalijus darbą. Gi grįžti bus kam ne tik 
iš idėjos ir reikalo: karui pasibaigus, už jūrių darbo sumažės, o 
šiap jau Amerikoje ne visai taip jau gera, kaip iš tolo rodos; 
dažnai ten pritrūksta darbų ir uždarbių, o pragyvenimas neap- 
sakomai brangus. 

Sektųsi Lietuvoje ir šiaip jau nedidelėms dirbtuvėms po keletą 
ir keliolika žmonių, kad pati Lietuva duotų piešėjų ir mechanikų: 
visi Lietuvoje dar nepatentuotieji dalykai galimi būtų namie 
padirbti. Gerų darbininkų tarpe išeivių nemaža, o piešėjų ir 
vedėjų beveik nėra. 

— Taigi tiek jūs teturėsite iš išeivių naudos, kiek rasite savo 
tarpe organizatorių, kiekvienam amatui skyrium atsidėjusių; 
kiek jie po karo patys už jūrių prisirinks žmonių ir kapitalų, kiek 
jų Lietuvoje pasodins. Patys gi išeiviai nei su Martum, nei su 
kuo kitu nesusiorganizuos, ir jūs užsivilsite. 

Taip pabaigė savo išvedžiojimus žinovas. 

Pramonė organizuoti jau didelis laikas. Inteligentų profesio- 
nalų mums yra nemaža. Tai ar nepanorėtų vienas kitas jau dabar 
pasukti galvas, jau dabar apsidairyti, kur ir kas būtų galima 
Lietuvoje dirbti. Įsismaginę bene parodytų savo sumanumo lais- 
voje Lietuvoje ne iš vienos raštinės ir valdininkavimo gyventi. 
Padėkite išeiviams grįžti. 

„DUOKITE!“ 


Miela malonu dabar matyti, kaip mūsų inteligentai nepa- 
liaujamu srauju upeliu teka atgal į Lietuvą tėvynę. Miela malo- 
nu jausti, kaip kas dieną tvirtėja viltys, jog visai išsiteksime 
savomis pajėgomis aptarnauti atstatomosios nebepriklausomos 
valstybės įstaigas. Miela malonu atsikirsti tiems, kurie ne taip 
senai dar mums yra tarę: Lietuvos valstybės sudarymas pačių 
lietuvių pastangomis yra tik „Witz““, juokeliai. 

Tik nebe taip malonu girdėti, kaip dauguma tų inteligentų 
tebešliaužia senosiomis valdininkavimo vėžėmis. Ne tik tie, ku- 
rie jau buvo įsigyvenę į biurokratizmą ir ten tiek surambėję ir 
įdiržėję, jog tiesiog nebetesėtų pradėti kitokį gyvenimą; net ir 
nepradėjusi gyventi šviesioji mūsų jaunuomenė visai mažomis 
išimtimis tarnavimą Tėvynei yra įsivaizdavę kaipo tarnavimą 
apsitaisius valstybinių įstaigų uniformomis. Veik iš kiekvieno 
grįžtančiojo ir Vilniui prisistatančio išgirsi: 

- Atsivežiau noro ir tesėjimo dirbti: prašome dabar manim 
naudotis! 

Arba dar geriau, tiesiog: 

- Prašom mane sunaudoti... 

Visi mano, nepriklausomai Lietuvai kažin kokios gerosios 
dvasios nuo Šatrijos, Medininkų ar Girininkų kalno atgabenusios 
valdovų, jų prisodinusios Lietuvos sostinėje Vilniuje, ir dabar 
bereikia tik atvykti ir nuolankiai tarti: 

- Šitai mes tarnai ir tarnaitės mūsų viešpačių: padarykite 
mums savo valia... 

Ir tuojau tai įvyks. Valdovai prirakins inteligentą prie vie- 
no ar kito staliuko, įspraus į nagus plunksnakotį, palieps kas 
dieną vedžioti juo po 6-7 valandas, ir bus tai — tarnavimas 
Tėvynei. 

Ilgai ilgai taip padirbėjus, kada pridils akys, ausys ir nupliks 
viršugalvis, vėl ateis kažin kokios gerosios dvasios, įspraus mū- 
sų šviesuolį į minkštą ilgašvarkį, užmaus šlikę nuo musių, 
įspraus ilgą pypkę ir vėl prirakins prie kėdės, pasiūlijusios 
menką emeritūrą badui atsiginti. 

„Duokite“ vietos, „duokite“ darbo, „duokite“ uždarbio, ir tik 
tada mes Tėvynei duosime... ko, - nė patys dar nežino. 

Nustabu, kad ir mūsų amatninkai eina tokiais pat takais. 
Moku kalti, rūbus siūti, gyvulius veisti, pienininkauti: naudo- 
kitės manimi ir mano mokėjimu! 

Taip buvo prieš karą, taip buvo per karą, taip žada būti ir po 
karo. Kartais tai pateisini, kartais visai ne. Ypač kai manai, kaip 
kitų tautų, kitų kultūrų žmonės ir prieš karą, ir per karą nesto- 
vinėjo be kepurių visokiose raštinėse, neprašė, kad „duotų“, tik 
drąsiai ėmė ir ima darbą ir uždarbį. 

Antai žydams buvo uždaros raštinių durys, jais valstybė be- 
veik nesinaudojo. Ir vis dėlto jie gyveno „buržujiškai“, pelnės ir 
lobo, ne tik nuo bado gynės. Žydai retai kada ėjo kitam tarnauti. 
Jie tol teprideri nuo kito, kol mokosi. Ligi tik ko pramoko, jau 
griebias savarankiško darbo: pirkliauja pats savo atsakymu, 
amatninkauja savo dirbtuvėlėje, bankininkauja savo kontoroje, 
išdirbinių gamina savo fabrikoje. i 

Užsienių gyvenimo buityje tas pat. Kiekvieno piliečio svajonė 
ne „šilta vietelė“ gavus, kur joks rūpestėlis nebesudrumstų gal- 
vutės ir sustingusių jos smagenų, tik kaip čia kuo veikiausiai 
savarankišku ir nepriklausomu tapus, idant daugiau būtų pro- 
gos ir laisvės - kaip tik savo smageninė kratyti, neraminti. Kiek- 
vienas tad gerai numano to ir tiek turėsiąs, kiek pats pasiimsiąs, 
išgalvosiąs ir išsunksiąs, o ne tiek, kiek tūlas dėdė duos; dar 
geriau tikrai lietuviškai: „išmes“. 

Ten ne italų lazzaronų? kaulijimas; ten griežtas reikalavimas: 
aš šitą štai daiktą patiekiau, o tu man už tai tiek ir tiek užmokėsi. 
Mokantis moka, imantis ima, ir abudu lygiai statūs, kits kitam 
malonės nedarą. Tai vadinasi piliečių lygybė tikrenybėje, ne 
knygoje ir ne mitingo kalbėtojo lūpose. 

Eini žmogus Europos sostinių gatvėmis ir stebiesi, kiek čia 
iniciatyvos kiekviename sumanyme ir pasielgime. Ir aišku tau, 
kaip tokių žmonių pastangomis susidaro prakilnieji kultūros 
pavyzdžiai. 

Eini žmogus per šiaurės valstybių miestų miestelius ir vėl 
stebies, ant kiekvienų atvirų durų matydamas vis tą patį parašą: 

A.-B., A.-B., A.-B. Tai reiškia Akcie-Bolagf(et), Akcijinė draugija. 
Mažų mažiausias sumanymas čia kyla iš keleto galvų: visa dir- 
bama bendromis keleto susimetusių krūvon žmonių. Ir tai, ko 
vienas skyrium nebūtų tesėjęs padaryti, tai padaro bendrovė — 
Bolaget. 

Ir darosi aišku, jog iš tokių niekam nepriklausomų žmonių 
negali susidaryti priklausoma bendra jų tėvynė. Tai, tai man 
tarnavimas nepriklausomybei, kada tokia dvasia auginama iš 
pat šaknų, pačiame gyvenime, o ne knygoje, mitingo kalboje ar 
agitacijos lapelyje. 

Taigi ir tu, Lietuvos jaunuomene, juoba dairykis aplink ir 
stverkis darbo vieno paties atsakymu ar atsakymu tų, kurie 
skyrium, kaip ir tu, neišsigali, o draugėn susidėję išsigalės. Ir 
tau, ir tėvynei bus tada daug labiau į sveikatą, neg a. a. rusiš- 
kasis valdininkavimas, nes būsi pasiturįs ir dar nesiskirsi nuo 
savosios liaudies, palikdamas ją našlauti, be šviesių patarėjų ir 
tarpininkų. 


ŪPAS 


Mes gauname žinių iš mūsų krašto, kuriomis nenorėtume 
tikėti; ypač kad jos kyla iš dvarų, o dvarai, sodžiaus bijodami, 
daug dalykų perdeda. Būtent iš sodžiaus kai kur einą gandų: 

- Netrukus eisime prieš dvarus ir klebonijas! 

Šitokios žinios (iš dviejų vietų) greičiau pramanytos. Jeigu 
nepramanytos, jei kas iš tikrųjų yra taip išsižodęs, tai tas bus ne 
kas kitas kaip atėjūnas iš Rusijos, kur bolševikai žmonių laisvę 
ir laimę kuria ant dvarų ir šventyklų griuvėsių, ant buržųjų 
lavonų. 

Tikros tai ar netikros žinios, mažiau svarbu neg tai, ar jos turi 
Lietuvoje pamato. 

Į tą paklausą tėra vienas atsakas: jei ir nebūtų pamato, tai 
lengva jis patiesti iš paties blogojo žmogaus instinkto, iš bjau- 
riausios lietuvių būdo piktžolės, apie kurį L. Noreika! yra „L. 
Aide” rašęs: iš godo pavydo. 

Pavydas nėra klasių ar luomų privalumas, nors sakoma: 50- 
džius dvarui pavydi, beturtis turtingajam. Sodžius ir sodžiui 
pavydi, ne tik dvarui; kaimynas kaimyną įdavinėja iš gryniausio 
pavydo, ničnieko iš to sau nelaimėdamas, nors neabejotinai tai 
daro iš godumo. „Jei tu nepelnysi, tai bent kad nė kitas nepel- 
nytųsi“, — yra, taip sakant, šuniškiausias godumo pavydo išsi- 
reiškimas. Kaip šuva šieno: nei pats ėda, nei kitam leidžia ėsti. 

Tai sopamoji mūsų tautos gėda, patręšimas paties visuo- 
meniškumo linksmės; tad ne slėpti, juoba ne teisinti ją privalome, 
tik visi iš vieno ir visokeriopais būdais ravėti, kad bloganoriai ar 
savanoriai jo nepanaudotų — dar didesnei tautos gėdai ir jos 
pūdymui. 

Dar labiau išauklėję pavydą godą, galime liaudį pastūmėti į 
tokius darbus, kurie tepelnytų mums barbarų vardą, kaip šian- 
dieną Rusijoje pelnės tą vardą visoki griovikai. Mūsų uždavinys 
ne griauti, tik reformuoti. Mes dar ne tiek turtingi (pinigais ar 
dvasia), kad amerikiečių biznierių būdu tesėtume dvidešimties 
aukštų trobą griauti, norėdami toje pat vietoje penkių dešimtų 
aukštų trobą pastatyti. 

Griovimo instinktas visų žmonių lygiai stipras, bent dažnai 
daug stipresnis už statymo instinktą. Įraginti griauti - dykas 
galas, nereikia nei proto, nei išminties, gana šauksmo rėksmo. 

Aš tai esu patyręs per 1905 metų revoliuciją. Vykindamas 
Didžiojo Vilniaus Seimo nutarimus, Seimo, kurs anuo metu buvo 
toks klausytinas. Vienas kunigas daug pasidarbavo Panevėžio 
apskrityje, beaiškindamas pamatinį Seimo pageidavimą: pakeisti 
caro valdžią piliečių valdžia ir, gink Dieve, nenaikinti dvarų, 
miškų ir kita ko, kas yra galima tęviršt padaryti tautos turtu. 
Rodės, visi jį per gerai suprato, juo tikėjo ir iškilmingai žadėjos 
nesauvaliuosią, niekur kitaip nesielgsią, kaip Seimo reikalauja- 
ma. Tačiau atsirado vienas, kurs šūktelėjo: 

- Vyrai, neklausykite: jis - kunigas, tad bajorgalis, dėl to ir 
dvarus užstoja. Miškai - mūsų pačių turtas, tad ir kirsti ar auginti 
mūsų, o ne kieno kito dalykas. 

Ir išpleškėjo į mišką dvejais. Paskui jį visas sodžius ~ bent vie- 
nais. Bent kiek pasikirto, daugiau jau sukirstų malkų parsivežė 

ir... kilo byla, visi atsidūrė kalėjime, iš kurio kunigui irgi teko 
savo priešininkai vaduoti. 

— Ką gi gera, vyrai, padarėte? 

Klausia tam laikui išvaduotųjų. 

- Taigi klausyk! Ėmėm ir pasikirtom... už kits kito. 

Krapštės galvas, patys neatspėdami, kaip visa tai jiems pasidarė. 

Štai tau ūpo pavyzdys. 

O kitur buvo priešingai. Mūsų socialdemokratai ne vieną 
žiaurų apsiėjimą su jais pačiais yra į savo laikraščių dienynus 
įsirašę. Tai tau kitokio ūpo pavyzdžiai. Parinktumei atsidėjęs ir 
dar kitokių. Ir visų jų laikas — ta valanda, ūpas. 

Ir dabar tasia lengva sudaryti sodžiaus ūpas. Jei nėra žemės 
dalykuose ar javų suvartojime teisybės, tai patys pasidarykite 
„teisybę“! Antai tavo kaimynas turi daugiau už tave: tegu iš jo 
atima arba pats atimk! Antai kiek dvarai turi žemės, o tu turi 
valaką arba ir visai neturi: tai sauvaliuok dvaruose, plėšk, de- 
gink; antai klebonijos paskutinės karvės dar neišvedė, o tavo 
išvedė; aišku, visos klebonijos sodžiaus priešininkės - šalin jos 
su visa jų atstovaujaina religija! 

Jei taip sušuksi, pamatysi, paklausys. 

Minios psichologija, vadinamoji rinktinė siela, visai kitokia 
neg atskiro žmogaus siela. Minia nepavaldoma; kai ji įniršta ar 
kai įnirtinama, nebesustabdysi: tenka jos pačios klausyti. 

Vaižganto alegorijoje „Kaip Jonas su Petru kiaulės ganė“ 
Petras klausia Joną: 

- Kaipgi dabar tau matos, ar mudu kiaules ganėva, ar kiaulės 
mudu paskui save vedžiojos? 

Tai buvo parašyta po 1905 metų, o pakartoti galėtume ir 
šiandieną, klausdami bolševikus: 

- Kaipgi jums matos, ar jūs rusų sodžių pakreipiate į tokius 
darbus, kuriuos matome, ar minios jus pačius jau verste verčia 
jų darbus pagirti? Begu jau beesate minių vadai: ar nevirtote jų 
vergais? Norėjote būti minių ūpo reiškėjais, ant to ūpo ketinote 
statyti naują socialistinės valstybės rojų, užmiršdami, jog minių 
ūpas nėra patvarus, mainos, greit visai praeina ir jokiu būdu 
negali būti tvirtu pamatu, valstybę sudarant. 

Taigi ūpu pasikliauti, viena, nėra ko, nes nežinai, katru galu 
ir ką jis muš; antra, ir nedora būtų įkaitintus įsiutintus, karo 
prinervintus žmones kaip tik pačiu neramiuoju laiku vesti ne 
protu ir sąžine, tik vieku ieškoti teisybės. Nedora nei baidyti tuo 
tikrai baisiu, nes aklu gaivalu — minia: su minia atėję, girdi, mes 
kitaip pasikalbėsime... 


ŪKIS 


Sodžiaus padėjimas dabar kur kas keblesnis neg miesto. Mieste 
nėra kliūčių: ateik, dirbk, pelnykis. Sodžiuje, kol pasipelnysi, pir- 
ma pasidaryk, kad būtų ten žmoniška tau ir tavo artimui gyventi. 

Mums viena tėra aišku: sodžius, karo viesului per jį per- 
siritus, nebebus toks, koks buvęs. O koks, nebent pranašas tega- 
lėtų atsakyti. Kaip susidarys visokeriopi sodžiaus gyventojų 
santykiai? Kaip jis beūkininkaus, daugumo bežemių nustojęs? 
Kokios pareikalaus žemės valdymo formos? Kiek jam beatliks 
nuo pramitimo karo pasekmėms, skoloms naikinti? Kokiais va- 
dais seks, nuo kurių atlyš? Ar parodys tiek savo nuvokimo, kiek 
gana valstybei tvarkyti; destis ar Lietuvos sodžius aukščiau yra 
pakylėjęs už Rusų sodžių? Taip ir toliau, ilga eilė klausimų, į 
kuriuos sunku kas nors stačiai atsakyti. 

Karas taip vienodai storai apdumblino visų sluoksnių ir pa- 
dėjimų žmones, kad per jį, tą dumblą, visiškai nebematyti tikrojo 
atskirų žmonių veido. Vienodai tų pat sunkenybių ir trūkumų 
prispausti, visi tavieno tegeidžia, tavieno telaukia. Tad apie 
būsimąjį Lietuvos sodžių tebūtų galima apskritai kalbėti, o tai 
visai neįdomu. Vėlek pasidairykime, kas trukdys ar padės mūsų 
sodžiui pažengti. 

Ką pasergėsime ūkyje, maža mus tepradžiugins. 

Aukštaičius, Vilniaus gubernijos artimesnius ir tolimesnius, 
užplūdo svetimų žmonių. Savo būdu ir išvaizda būtų tai tikri 
lietuviai, kad kalbėtų lietuviškai. Gi jie tarp savęs kalbasi gu- 
diškai, „paprastai“, o į visus nesaviškius kreipiasi — lenkiškai. 
Taip jau lenkų bažnyčios užvesta. Tai tremtiniai iš rytų fronto, 

kur ūkiai sunaikinti, arba šiaip jau žmonės dėl atsargumo buvo 
išblaškyti, kad nepražūtų per mūšius. Ūkininkų dalys ten nedi- 
delės. Vis dėlto gyveno šiaip ne taip, turėdami bent po keliolika 
dešimtinių, trobų ir gyvulių. Visa to netekę, ilgai paskurdę po 
miškus, lapiene temitę, prisišliejo prie vieno kito lietuvio ūki- 
ninko, apsiimdami jiems dirbti, bet tik juos maitintų ir duotų 
pastogės. Lietuviai ūkininkai, patys likę su menku ašvieniu, 
kritus žemės našumui, nedaug ir tegali mokėti savo padėjėjams 
samdiniams. 

Kaip nereikalavimas, taip ir netesėjimas daug mokėti vėl 
pablogins samdinių padėjimą ir atstums jį iki to, kokiame buvo 
prieš tris dešimtis metų, kada samdinys savo darbu tegalėjo 
išmisti, gi apie bet kokią atsargą savarankiškam gyvenimui įsi- 
taisyti, apie liuosą laiką ir ištaigas negalėjo būti nė kalbos. Tai 
buvo ir bus pražūtinga Lietuvos ūkiui ir patiems piliečiams. 
Jiems visiems dėl stokos artojų gresia skurdas, dar didesnė iš- 
eivybė iš pusėtinai turtingo krašto. 

Esu patyręs, vyras pačiame gerume, pačiotas ir vaikuotas, tik 
dar nesusilaukęs, kas jį atstotų, savo pajėgomis tetesi išdirbti 16 
dešimtinių žemės; turi kai kada šauktis pagalbos: per rugiapjūtę, 
kūlę ir t.t. Tai kai visi sveiki. Jei šeimynėlė nyksta, toks ūkininkas 
reikalingas, kad kas padėtų nuolat; būtent turi ką samdytis. Ne- 
sisamdys, nė to tiek žemės neišdirbs ir gyvens vargingai, pus- 
badžiu. Ką besakyti apie ūkininkus „turtuolius“, atseit valaki- 
ninkus, turinčius nuo 24 dešimtinių. Be samdymo jie nei sau, nei 
kraštui nepatieks vaisių, kurie ne tik badą nuvaiko, dar ir turto 
duoda. Susidėję mūsų ūkininkai tebuvo pramokę kulti, ir tai kur 
buvo atsiradę garinių mašinų. Kituose darbuose darbininkus 
atstoti jau buvo bepradedą ūkio mašinomis; tik jų dabar nėr ir 
kurį laiką dar nebus. Dėl visa to Lietuvos sodžius ir laukia krizio. 

Kas gi daryti? Jei menki uždarbiai pas Lietuvos sodžiaus ūki- 
ninkus svetur išvarė samdinius, tai tie pat menki uždarbiai negi 
atvilios jų atgal. Neatvilios į Lietuvą nė tų, kurie dėl karo buvo 
priverstinai svetur pasitraukę. Jų vietoje paliks dabartinieji atėjū- 
nai ir paskui juos atseks jiems panašūs: gamta gyvūnais pripildo 
visa, kas tik jiems patiekia didesnių ar mažesnių patogumų. Da- 

bartiniams ateiviams esanti gera Lietuvos duona ir jos patogu- 
mai: visa to pas juos esą daug mažiau. Jie čia rimsta; tik jie ne 
rusai. Rusai apsukresni, stiprūs, darbštūs, kol negeria; gi gudai 
ar tik sugudėje lietuviai lėti, tingūs, nespartūs, ir dar mažiau kul- 
tūrina žemę neg lietuviai; bet tik per velėną persiriti, tai ir gana. 
Išganymas tėra vienas - visuotinis sodžiaus apšvietimas ūkio 
dalykuose. Be to Lietuvos sodžius ne tik Prūsų, nė patys savęs 
prieš karą nepavys. Apšvietimas pas mus vos teįpusėtas. Žiūrėk, 
kas kitur darosi! Bemokslių, analfabetų, 1906 metais teturėjo: 


Švedija 0,1%, t.y. iš tūkstančio 1 
Danija 0,2 2 
Šveicarija 0,1 1 
Olandija 2,1 21 
Rusija su Lenkija 61,7% 617 


Nepaskaitančių rekrutų lenkų 1905 m. buvo 82%, tuo tarpu 
kad pačių rusų tebuvę 65%. Žemiausį procentą mokančių skai- 
tyti rašyti rekrutų visados duodavę Lenkai ir Sibirija. 

Lietuvių apšvietimas daug didesnis neg lenkų. Vis dėlto ir 
mes bemokslių turime bjauriai daug, net 20-30%. Kas nemoka 
žiūrėti į knygą, apie to pažangą gyvenime ir ūkyje negali būti nė 
kalbos. Analfabetai, nepažįstantieji raidžių, tiesa, naikinama 
gana lengvai, privačiomis visuomenės pastangomis; mokyklų 
tam dalykui neužtenka. Tik tikrasis apšvietimas dar toli nuo 
mokėjimo paskaityti; čia be mokyklos neapsieisi, o mokykla 
brangi ir veikia pamažu, nors pamatingai. 

Taip su sodžiaus ūkio pagerėjimu be darbo pajėgų, įnagių ir 
mokslo prasimanymų reiks mums ilgokai palaukti. Ir baimė ima, 
kad, mums to belaukiant, kiti neprisisiurbtų prie mūsų žemės. 


BURŽUJAI 


Visai nekaltas pracūzų žodis „buržua“ - miestelėnas lūpose 
tų, kurie dedasi beturčių gynėjais, pavirto keikiamuoju žodžiu. 
„Buržuazas“ arba „buržujus“, dabartinės rusų demokratijos 

nuomone, tai nebe pilietis, tik pasiutęs šuo, kuris nieko daugiau 
nebelieka kaip užmušti. Ir mušama jų šimtais ir tūkstančiais. 
Buržujo vardas nustojo pirmykštės savo prasmės. Juo dabar 
Rusijoje pravardžiuojama kunigaikščiai, grafai, baronai, bajo- 
rai, dvarininkai, pirkliai, verteivos, kunigai, inžinieriai, gydyto- 
jai, advokatai, profesoriai, oficieriai. Sodžiaus ūkininkas gaspa- 
dorius, kurs turi bent pusvalakę žemės, tas pats esąs buržujus, 
nors ir „smulkusis“. Buržujus bet kas, kurs tik gatvėje pasirodo 
nesudriskęs, ypač gi kailiniuotas ar stačiai švaria krakmolyta 
apykaklėle. Visi jie nebe žmonės, nebe piliečiai, tik dėlės, siur- 
bėlės, nenaudžiai; iš jų nei valstybės, nei teisybės, nei žmonių 
laimės nepadarysią. 

Ne buržujus gi, destis žmogus visam kam tikęs - ir valstybei 
sudaryti, ir teisybei visame pasaulyje įvesti, ir visiems palaimin- 
ti - tesąs: kareivis, fabriko juodadarbis, valstietis bežemis ir ber- 
nas. Jie sudaro „soviety soldatskich, rabočich, krestjanskich i ba- 
trackich deputatov“, o iš tų sovietų susidaro ir visa „Rossijskaja 
sovietskaja socialdemokratičeskaja respublika“, peninti valstybę 
visiems žinomomis saldybėmis. Istorija per amžių amžius neuž- 
mirš, kas tai yra ochlokratija, arba minios, tamsių barbarų, vieš- 
patavimas; kokios iš jos galima laukti teisybės, lygybės ir t.t. 

Ochlokratija minėti man nebūtų buvę reikalo, kad jos nedėtų 
į antrą svarstyklių lėkštę atsverti „buržuazijai“, destis visiems, 
kas tik nėra bolševikas arba bent su bolševikais susidėjęs. Prieš 
tokį suvertimą į vieną išmatų krūvą aristokratų, inteligentų, 
turtuolių ir pravardžiavimą jų bendru ir visai jiems netinkamu 
buržujų —- miestelėnų vardu aš, kad turėčiau garbės būti tikru 
miestelėnu, kuo smarkiausiai protestuočiau. Visiems pasaky- 
čiau: šalin nuo pagerbimo vertų miestelėnų, arba tikrųjų bur- 
žujų! Kaip kad būčiau pasakęs, jei būčiau sodiečiu valstiečiu li- 
kęs: šalin minių pataikūnai, jų žemųjų instinktų panaudotojai, 
liaudies nariais apsimetėliai. Miestelėnų gaivalas yra toks pat 
garbingas miestuose, kaip liaudis, sodiečiai ūkininkai ir tarnau- 
jantieji sodžiuose. Jiems, miestelėnams, kiekvienas kraštas turi 
skiriamus skaisčiausius savo istorijos lapus. Senovėje bajorija 
kraštą gynė, už jo neliečiamybę kovojo, savo kraują liejo, skais- 

čiais nuopelnais-apsidangstė. Ilgainiui turtas, laisvė ir tinginia- 
vimas juos pražudė: privilegijuotieji luomai išsigimė kūnu ir 
dvasia. Tai gamtos dėsnis. Kas buvo gera - gera, o už bloga - jų 
pačių kartų kartos atgailoja. 

Karo nuopelnų nebtekus, privilegijų nebgaunant, teko didi- 
kams tapti skaudikais ir išnaudotojais silpnesniųjų, nes paliko 
papratimas plačiai gyventi, švaistytis. Tik ir to ilgam negalėjo 
tesėti. 

Ir būtų žlugęs kraštas, sakysime, Prancūzija, kad į vietą dyka- 
duonių sodžiaus „karaliukų“, bočių nuopelnais dangstančiųsi, 
nebūtų iškilęs asmeninio darbo nuopelnų miestelėnų gaivalas. 
Amatai, pramonė, pirklyba, nauji išradimai, nesiliaujantieji pa- 
gerinimai, nuolatinis galvosūktis, pūslėtos rankos, prakaituota 
kakta, juoda nugara - išgelbėjo Prancūziją ir jos finansus. Aristo- 
kratai, bajorai temokėjo praleisti; miestelėnai-buržujai temokėjo 
produkuoti ir pelnyti turto sau ir visai valstybei. O vargas ir 
nuovargiai kaulų jiems nelaužė, tik darė žaliūkus-kūnu, karžy- 
gius dvasia, ir jie davė valstybei darbininkų ir genijų, kurie ją 
iškėlė į nematytas aukštybės ir apvainikavo dar nebuvusiu gar- 
bės vainiku. 

Turtai ir visa galybė dabar atitenka buržujams ir... paskan- 
dina juos, kaip seniau privilegijuotuosius. Gavus galimybės sau 
pataikauti, jie tvirksta ir miestelėnų veislė išsigema. O kapitalai, 
kaip seniau privilegijos, leidžia ir verčia tapti silpnesniųjų skau- 
dikais. 

Vis dėlto, kas buvo miestelėnų gera, tai gera; to iš rejestrų ne- 
išbrauksi, kad ir kažin kaip pyktumei ant dabartinių kapitalistų. 

Lietuvių valstybė dabar stovi kaip tik ant to pereiginio gerojo 
laipsnio. Didikai dvarininkai baigia išsigimti ir niekam nebetikę, 
valstybę statant; jie nuo to darbo atsargiai ir atsisako. Pamatą gi 
ir sienas valstybei sudaro sodžius ir miestelėnai. Apie sodžių 
paskui; o gemančia Lietuvos buržuazija tegalima vien pasigėrėti, 
kad ir kažin kaip šaipytųsi vaipytusi „tikrieji“, dar tikresnieji ir 
patys tikriausieji „demokratai“. 

Amatai, pramonė, pirklyba, fabrikacija, kaip tekantis naujas 
vanduo, gaivina tų naudingųjų žmonių sielas ir kūnus. Jie sotūs 


75. 


ne iš svetimų rankų; jie garbingi ne bočių nuopelnais; jie nesi- 
lenkia kam nors pataikaudami; neturi nei ką keikti! Darbštūs, 
pamaldūs, nieko neabejojantys, nesurūgę, nesugižę, neapkartę, 
neišdrikusių nervų, moterystėje gyveną nekytruodami;gamtos 
įstatų visokiais maltuzianizmais netaisydami. Ir visuomenė iš jų 
turi nepagedusių kūnu ir siela, linksmų ir energingų darbininkų, 
kuriems pridera ateitis ir visi jos gerumai. 

Koks menkas neūžauga akivaizdoje keikiamojo tikro „bur- 
žujo“ (miestelėno) rėksnys nihilistas, kurs niekuo nebetiki ir veik 
nieko gera nebelaukia, tik savo kartėliu moka visiems viską 
apkartinti! Kokie niekai, kokie palaidi vėjai visi tie didi rėksmai 
prieš tylų darbą amatninko! 

Mūsų bent visuomenei ne buržujai naikintini, tik visoki pesi- 
mistai, nihilistai, iš gyvenimo pasidirbę kreivą veidrodį ir patys 
savęs jame nebepažįstą. 

Tad į darbą, į produkciją, į laisvas rungtynes išdirbiniais ir 
išmislais, naujoji Lietuva; tau skirta, ne rėksniams, sudaryti ne- 
prikiausomas kraštas, kurs taptų ne kaimynų pašaipai! Į mieste- 
lėnus, kas tik sumanus ir energingas! Šalin abejojimus ir kalti- 
ninkų ieškojimus, patiems nieko pozityviai nepadirbant! 


DAUG KO GLŪDI LIETUVIŲ BŪDE 


SUČIURUSI DAILININKĖ 


Prof. dr. A. Bezzenbergeris' sako, lietuvių būdas nuo pat 
pradžios XVII amžiaus visados buvęs nevienodai apsprendžia- 
mas: „Juo daugiau kalbų, juo didesnių jose yra prieštaravimų“. 

Lietuvių būdas visados reiškėsi dvejopai, tą dvejopumą, 
žinoma, suprantant ne veidmanybės prasme: lietuviai jos pa- 
rodo ne daugiau už svetimtaučius. Sprendėjai visados prieš- 
taravo kits kitam ir prieštaraus, kol atsidėję neįsižiūrės į lietuvių 
būdą ir neišmoks išskirti dviejų jo sudedamųjų dalių: įgimtojo 
tautinio ir iš tėvų, protėvių paveldėtojo ir to, kas iš viso yra 
apkitę per auklėjimą ir kaimynų įtaką. Tik tai ne taip jau lengva 
padaryti. 

Jei į vandenyno gilumą saulės spindulys per šimtą sieksnių 
teįšviečia, o giliau jau amžinai tamsu, tai į žmogaus sielos gilumą 
mokslo šviesa dar sekliau tepašviečia. Psichologija dar nėra pa- 
baigtinai išsivystęs mokslas. Mokslas žmogaus sieloje vaikščioja 
lyg patamsyje sienos nusitverdamas: stveriasi kūno fiziologijos 
irišjos dirbas „Jausmų fiziologiją“ (prof. Montegazza?), stveriasi 
logikos ir vis jos gilumos neiškakėja. 

Kur kas lengviau yra žmogaus siela pagauti orie, kaip ji pati 
išsiveržia. Tai padaro bet kas akylas ir jautrus. Yra žmonių, 
kuriems laukutiniai reginiai neprašliaužia pro akis, kaip debe- 
sėlio mestas šešėlis ar pragiedrulis; jų akys ne šaltas veidrodžio 
stiklas, kurs tik atšviečia ir šalin atmeta saulės „kiškelius“, tik 
sietuva, kur įspūdžiai gremzda pačian jų dugnan ir ten padaro 
reakciją. Akylas žmogus ne tik pasergsti, dar ir atmena; įspūdžiai 
jam lieka, nes į juos atsako, savo jausmu juos apgaubia, pamėgsta 
ar nekenčia. Kam Dievas davė tokią jautrią, virpančią širdelę, 
tas savo jausmus moka taip gražiai atpasakoti, kaip gražiai jie jo 
sieloje susikloja. Jis esti — poetas, beletristas — kito jausmų atpa- 
sakotojas. Tokiam jokių „fiziologijų“ nereikia; jam tai būtų nuo- 
bodu ir neįdomu. 

Dailės dalykų pasergėtojo metodė, kad ir paviršutinai moks- 
linė, gera yra ir tikrai įdomi. Jis ne mokslininkas, giliosios paslap- 
čių šaknies knisikas. Jam ne tai įdomu, kas tai yra, sakysime, 
saulė, kokiu greitumu į mus atbėgo jos šviesos spinduliai, t. ir t. 
Jam tik gražu, kaip ji blizga menkiausioje lietaus pelkelėje, ma- 
žiausiameę vandens lašelyje, kurs pasikaria šakelės galūnėlės. 
Šitame viename lašelyje, šitoje vienoje galūnėlėje tiek daug graz- 
nos ir nuostabumo, kad jautrioje širdyje ji pavirsta gyvybe, net 
asmeniu. Žiūr. Hauptmano Rautendelein“. 

Šita metode paskaitą pradedu nuo lietuvių moterų, kad Lie- 
tuvės moters katalikės padarė man garbės, pasikviesdamos 
šiandien pakalbėti“. 

Pasižiūrėkime lietuvio gryčion. Arba ten vyrų nėra: jie sun- 
kiuosius lauko darbus dirba, arba yra, tai jie, kepurėti ir kailiniuo- 
ti, tik pasmirdusias savo liuikas žinda ir bjauriai visą aslą apspjau- 
do. Gi moters visą laiką trūsa pluša, lyg bitelės, nesustodamos nė 

valandai; paeiliui lanko visus namų reikmenės daiktus, visur jai 
reikia po šimtą kartų ranka pridėti. 

Lietuvė sučiurusi, neapsišlavusi. Ji pirmam sykiui nepatrau- 
kia moteriškaisiais savo malonumais: nei pienu praustu baltu 
savo veideliu, nei savo figūros dailiškumu. Ji dar nemoka ir 
nemėgina kalbėti apie politiką ir kitus „vyrų dalykus“: „kaip 
Lietuvos respublikos karalius renkama“, anot vieno juokdario, 
t. ir t. Ji - „neišmanėlė“, dažnai temoka svečią valgymais paten- 
kinti, ne savo protu. Tai pirmajam žvilgsniui. 

Iš tikrųjų gi lietuvė moteriška — tai reiškėja labai ir labai 
aukštos lietuvių kultūros; nesulyginamai aukštesnės neg rusų ir 
aukštesnės neg pačių vokiečių. Ne tos kultūros, kuri skaisčiai 
blizga, tik tos, kuri stengia duoti tų lietuviškai švelnių jausmų. 

Tik ne kiekvienam lietuvės siela prieinama ir pasiekiama. Lie- 
tuvaitė baili ir jautri, kaip mimozos augmenėlis, kurs tik pūs- 
telėjus savo lapelius suglaudžia; kaip ežys žvėrelis, kurs tuoj vi- 
sas kamuoliuku susiriečia; kaip sližiukas, kurs tuoj savo ragelius 
į kietą kiautą įsitraukia. Nori pažaisti su jais, pamatyti jų būtybės 
dyvų, elkis iš lengvo, nesiskubindamas. Žemdirbių siela tingi, 
nerangi; įspūdžiai negreit juos teįjudina. Nesistenk lietuvės „in- 
terviuoti“, pakišdamas saviškai formuluojamus klausimus, tik 
leisk jai pačiai nuo ko nori pradėti ir saviškai savo sielos siūlą 
vynioti, kaip daro šilkų vikšrelis, išvyniodamas savo seilę. Ir 
gausi tokio sielos verpalėlio, kurs tave nustebins, kurs lietuvių 
tautai tik garbės padarys. 

Lietuvių kultūra vaiskiausiai pasirodys per jų moteris, ko- 
kią garbingą vietą jos pasiėmė lietuvio šeimynoje. Moteris — 
lietuvio namų karalienė, amžinosios aukos dievams degintoja. 
Ji - tikroji vieno Dievo garbintoja jausmais. Jam už visa gera 
mokėtoja, Dangaus Karalienės žemėje atvaizdintoja. Moteriš- 
kai lietuvio name pirmoji vieta, kaip vyriškam — valsčiuje ir 
rinkoje. 

Koks skirtumas tarp lietuvių santykių su savo moterimis ir 
rusų su savo „baba dūra”, kuri reikia „učit“, destis „bit“ atvars- 
lais, prisirišus prie ratų! Net ir vokiečiai, nežiūrint aukščiausios 
jų kultūros, savo moterims namie teskiria tris „k“: Kinder, Kü- 

che, Kirche - vaikus, virtuvę, bažnyčią. Gi lietuvės vardu pa- 
prastai visi namai vadinas. 

Pasisakyk, kaip tu apsieini su savo moterimis, aš pasakysiu, 
kokios tu esi kultūros. Yra ir lietuvių nepakančių. Tik ir ta jų 
raganybė dažniausiai yra dėl to, kad moteriška - ligų puodelis. 
Dešimtį vaikų išvedžiojus, ne kiek pati beturėsi sveikatos ir 
nervų. Vis tai išimtys, ir žmoniškų šeimynos santykių žiaurumu 
ir raganybe nenudažo. 

Tokią garbingą lietuvio gyvenime vietą lietuvaitė yra ne vel- 
tui laimėjusi. Čia jos nuopelnas kaipo šeimynos reikmenės rūpin- 
tojos ir dailininkės. Ji — ne tik visos šeimynos dengėja, dar visų 
namų dailintoja: ji - raštų „rinkėja“, skonies rodytoja. Lietuvė — 
audimo artistė, ne mažesnė už perses. Pavelykite duoti jums 
dvejetą vaizdų iš spausdinamosios mano apysakos „Pragied- 
ruliai“ — „Lino darbų pasaką“. (Skaitoma apysakos straipsnis.) 


BLOGAI DARĖ —- LIETUVIAIS ARÉ, 
TIK - NEBEARS! 


Tryliktojo amžiaus metraštis paliko mums vieną skaudžią 
patarlę: „Romanie, Romanie, chudym žyvieši - Litvoju arieši'“. 

Už dviejų tūkstančių kilometrų nuo Lietuvos Galicijos kuni- 
gaikštis nežmoniškai žudo lietuvius jotvingus, nematydamas 
kitokio būdo apsiginti nuo jų kaip tik išžudžius. Žiūrėk apie tai 
didžiulį dr. V. Pietario istorijos apsakymą „Algimantas“. 

Lygiai taip pat kaip Galicijos kunigaikščiai su jotvingais, 
senovės kryžiuočiai pasielgė su prūsais; užgriebdami jų kraštą, 
ginklu išnaikino savo krašto gynėjus, atminčiai bepasilikdami 
vieną jų vardą. 

Tai tolimuosiuose pakraščiuose. Ne geriau buvo ir viduryje 
valstybės: lietuviais „aria“ savieji didieji ir paprastieji kunigaikš- 
čiai. Su tais tiek to: kunigaikščiai, bajorai bent buvo tos pat žemės 
tėvainiai, tą gi žemę nuo priešininkų gynė. Naudojo tą žemę ir 
jos gyventojus, betgi ir dirbo jai. 

Aršiau pasidarė, kai kaimynai lenkai įsikinkė lietuvius savo 
politikos dirvos arti, savo namų dirvonų plėšti. Kiek daug lenkai 
lietuviais nusiarė, skaityk jų civilizacijos istoriją. Jie patys ir 

šiandieną tebesisako pačių gražiųjų savo kultūros vaisių jie, 
lenkai, susilaukę iš pakraščių, nelenkų, tik apvaisindami juos 
savo kultūra. Lenkų visuomenei, politikai, dailei ir mokslui lie- 
tuviai davė didžiumą pačių prašmatniųjų veikėjų. Prof. Brück- 
neris” tyčiojasi iš savinimos Adomo Mickevičiaus. Ką gi darysi, 
kad ir kiti, ne tik mes, lietuviai, slavų literatūros žinovai pro- 
fesoriai, sako Adomo genijų ir visą jo sielą buvus visai ne len- 
kišką, ne kaip Slovackio, Krasinskio* ir kt. 

Dar aršiau tapo, kai rusai ėmė lietuviais arti, juos iš Lenkų- 
Lietuvių respublikos atsiplėšę. Aš tai esu kitur plačiai atpasa- 
kojęs. Žiūr. „Lietuvių Tautos valia susidaryti nepriklausomą 
Tėvynę“?. Žiūrėk ir Leon Wasilewski „Rosya wobec polaków w 
dobie „konstytucyjnej“. II. Na Litwie i Rusi. 1916". 

Pagaliau, benorėk doros, tie patys lietuvių bendrai gudai, 
daugeliu žvilgsnių kur kas žemiau stovėdami už lietuvius, jais 
pačiais baigia nuarti dar vienos jų giminės, Vilniaus ir Gardino g. 
dzūkų, kalbą, jei ne pačius žmones, kaip nuarė jotvingus ir prū- 
sus. Ypač tai patinka lenkams, tai duoda jiems progos pasekti 
Brückneriu lietuvių niekinimo darbe. Kas, girdi, gera iš lietuvių, 
kad jie tinginiai nerangėliai, kad tautos dalykai labai tai jiems, kad 
juos net gudai, ir tie nujodo. Jei lietuviai net musių nebenusigena 
nuo savo nosies, tai kur čia jiems besudaryti atskira savo valstybė, 
beišplaukti į platųjį politikos gyvenimą? Žiūr. lenkų tautininkų 
Vilniaus, Krokuvos ir Poznaniaus laikraščius paskutiniųjų laikų. 

Sarmata, ką ir besakyti. Nė nesiginsime. Pasiteisinimų būtų, 
tik jie man šiam kartui ne tiek rūpi. Man ypač rūpi parodyti, 
kad lietuvių sielose vis dėlto ne pasyvumas glūdėjo. Patys to 
dabar nebepasergėdami, pasinaudokime istorija, kuri teisingai 
yra vadinama tautų būdo veidrodžiu. Ten mes išvysime nepa- 
prastą lietuvių plėtimąsi į šalis ir sugebėjimą tvarkyti pamuš- 
tuosius kraštus. 

Visokių yra spėliojimų, kur buvo lietuvių tautos, visų jos 
giminių lopšys, iš kurio šono ir kuriais keliais jos keliavo, kol 
nesustojo dabartinėje savo tėvynėje, Baltijos pajūryje, tarp Dau- 
guvos ir Pripiečio upių. Dr. J. Basanavičius ir dr. J. Šliūpas juos 
seka iš Mažosios Azijos per Balkanų pusiasalį. Žiūr. jų raštuose 

vadinamąją trakologiją!'. Prof. Schiffneris!? mato juos kėlusis nuo 
Uralo į Suomiją drauge su vengrų - altajiečių giminėmis. Žiūr. 
jo istoriją, prof. kun. K. Jauniaus ir prof. Mikola” lietuvių ir 
suomių kalbų lyginimą. Jaunesnis lenkas prof. Kamienskis vedąs 
lietuvius iš Skandinavijos per dabartinės Vokios žemes. Galų 
gale naujausis spėliojimas sako: lietuviai, lygiai kaip ir kitos 
tautos, iš niekur nėję, čia gimę, čia augę, iš šių centrų plėtęsis į 
tolimiausius kraštus, kur visoki mokslavyriai užtinka jų pėd- 
sakus iki Nieperio!'*, Uralo, Suomių, Vyslos ir, nujau, bene tik 
turi teisės trakologai, matydami getus ir girulius vazojantis po 
visą Europą, nuo Viduržemio iki Šiaurės jūrių. 

Šiaip ar taip spėliosi, vis lygiai gausi pripažinti nepaprastą 
lietuvių plėtimąsi į visas puses. Prof. Brückneris tarpe daugelio 
būdų lietuviams išniekinti, gi lenkams iškelti randa, kad lietuvių 
vos maža saujelė tebuvusi. Nesiginkime. Anieji laikai statistikos 
mums nepaliko. Galbūt lietuviai dėl to taip plėtėsi ir tiek daug 
jų į kitas tautas įsimaišė, kad jų daug buvo. Tik jei jų tikrai 
nedaug tebūtų buvę, tai tik patvirtintų mano tvirtinimą apie 
nepaprastą lietuvių dvasios plėtimąsi, ekspansiją, jei jie neabe- 
jotinų žymių paliko po visą Europą, nieko nesakant apie abejo- 
jamąsias lietuvių žymes Mažojoje Azijoje. 

Pirmaisiais amžiais antrojo tūkstančio metų lietuviai buvo su- 
sidarę kone visų didžiausią visoje Europoje valstybę tarp dviejų 
jūrių: Baltijos ir Juodųjų, tarp Karpatų kalnų ir Maskvos ku- 
nigaikštijėlės. Prof. Brūckneris ir čia vipteli. Girdi, tai nedaug 
lietuviams teatsiėję, nes visa tai padarę be karo ir tų pačių prijun- 
giamųjų gudų pagalba. Žiūr. jo „Die Wahrheit über Litauen““. 
Tegu. Betgi vis viena paliks tikra: tą didžiulę valstybę sudaryti 
pastūmėjo ir sudarant jos branduoliu buvo, anot prof. Liubaus- 
kio!“, ne gudai ir ne kas kitas, tik lietuviai. Neprofesoriška būtų 
tvirtinti, būk visas anas ilgas valstybės sudarymo darbas buvęs 
nedalyvaujant tikrojo vardo lietuviams. Giminių pavardės, geo- 
grafijos žymės visai ką kita reiškia. Žiūr. Kijevo universiteto pro- 
fesorių raštų rinkinį „O granicach razselenija litovskich plemion“". 

Dalyvavo prof. A. Voldemaras" ir lygina dėl to lietuvius su 
rymiečiais: abeji gavę labai plačių kolonijų, daug platesnių neg 

jų tėvynės; abeji sugebėję jas sulaikyti savo valdžioje per ilgus 
šimtus metų. Tai reiškią mokėjimą tvarkyti, ko visai nematome 
graikuose: jie kolonijų nebuvo gavę. Betgi tokiam didžiam dar- 
bui negana buvo sugebėjimo: reikėjo ir tam tikrų žmonių pil- 
dytojų. Ir lietuvių kunigaikščiai, prijungdami prie Lietuvos gudų 
pilis ir žemes, tegu sau ir tų pačių pagalba, visados bent pirma- 
jam laikui statė iš centro, iš etnografinės Lietuvos atsivestas 
įgulas. Kitaip ir būti negalėjo; vietos žmonės nebūtų padėję savo 
gi pilims ir žemėms atkristi į svetimas rankas. Šitos įgulos pa- 
prastai namo nebegrįždavo, tirpdavo svetimųjų jūroje. Tai ir liko 
mokslavyriams žinomų lietuvių pėdsakų. 

Kitas klausimas, ar gerai buvo daroma, didesnius plotus 
betvarkant, ištemptinąjį ūkį bevedant, nebetekti pajėgų namie 
įtemptinajam ūkiui ir vidaus stiprinimui. Tokia buvo anoji 
žiauri gadynė. Rūpestis išlikti gyviems ir savo žemę apginti 
nuo užpuolikų neleido ištobulinti savo tikrojo vidaus ūkio. Dėl 
to tai mažumoje radęsis pakraščiuose, lygiai silpni viduryje, 
lietuviai tapo pagaliau patys pakinkyti į svetimą arklą; anaiptol 
ne dėl to, kad būtų buvę nevykę ir nemokantys bet ko atsiginti. 
Ir Samsonas gavo sukti svetimas girnas, kai neteko galės”. 

XV-XIX a. istorija mums sako, jog ir tasai arimas lietuviais 
nepigiai atsieidavęs lenkams ir rusams. Lietuvius prarijus, sunku 
buvę jie virškinti; pagaliau, žinome, ir visai tai nepasisekė. Lie- 
tuvių didžbajoriai, lietuviais buvę ir vadinęsis, ne vieną skaudų 
smūgį esą sudavę savo engėjams, ne vieną kartų kąsnį esą pa- 
davę jiems nuryti. Idėjiniams sukilimams lietuviai irgi pritarė, 
pasyvūs niekados neliko ir kartais yra tiek laimėję, kiek būtų 
galingai ir daugingai tautai gana buvę gerai garbei padaryti. 
Lietuviai neūžaugos ėmėsi, sakysime, su Rusija milžinų; paverg- 
tieji su pavergėjais. Duodamies paariami, lietuviai brendo savo- 
joje, savotiškoje politikoje. Gindami savo tautybę, savo tautos 
kultūrą, tikybą, išsisukiodami iš visokeriopų spaudimų ir perse- 
kiojimų, slapstydamies nuo visokių jiems neprietelingų vyresny- 
bių, raitydamies, it kepami, tarp maskolybės, lenkybės ir lietu- 
vybės, — lietuviai pramoko savo daiktus mylėti, kitų šalintis. Ir 
augo didėjo lietuvių apetitai vėl atsigriebti senovinė nepriklau- 

somybė, tautos laisvė. Vėl lietuviuose ima rodytis pirmykštė jų 
ekspansija, tik dabar demokratybės varžoma, kad nebepereitų 
savųjų sienų. 

Nebepakenkia tam nė naujųjų gadynių skirstymasis politikos 
krypsniais, partijomis. Ir aš buvau apsirikęs pranašas, kai kitkart 
rašiau „Viltyje“: „Skaldykimės ir žūkime“?. Buvo, tiesa, partijų 
tinkle pradėję nebesimatyti išėjimo. O kaip reikia štai prigy- 
venome jau ne tik pasiskelbimą nepriklausomybės nuo tų pat 
pirmykščių savo arėjų, dar ir pavedimą į mūsų rankas valstybės 
sudarymo. Nejaugi šių dienų komunistai pavydės mums tą dar- 
bą atlikti? Juk tada Lietuva neatsisakys su kaimynais federuotis, 
kai patys be kitų pagalbos namie susitvarkys. Tai kam čia jiems 
iš pat pradžių kišti tą federaciją, per kurią lietuviai vėl patektų į 
svetimąjį jungą! Dėkimės tik lygūs su lygiais. 

Galiausiai dar vienas gyvenimo paradoksas: „Liesas riebųjį 
ryja“. 

Peržiūrinėdami naujuosius iliustruotus vokiečių leidinius, 
skaitydami kad ir šiaip jau jų aprašymus, kaip va: „Das Land 
Ober Ost“, dr. Paul Michaelis „Kurland und Litauen in deut- 
scher Hand“, „Aus dem deutschen Osten“?! ir kt., mes supran- 
tame, jog autoriai kažin kokiais tikslais tyčia pasirenka kuo 
skurdžiausius Lietuvos žmonių ir jų gyvenimų paveikslus ir 
juos pavadina lietuviais „tipiškaisiais“. Kas Lietuvos nežino, 
jos nepažįsta, taip ir susidaro nuomonę, būk lietuviai niekam 
netikę ūkininkai gerosiose savo žemėse, gi menkosiose, ką ir 
besakyti, alkani skurdžiai. 

Teisybė, lietuvių ligi šiol niekas nemokė laukų kultūros. Ko 
jie moka, to yra patys gavę, nesižiūrėdami į kultūringesniųjų 
kaimynų pavyzdžius, kurių toli reikėjo pasiieškoti, nes artimieji 
mūsų kaimynai lenkai bei lenkuojantys dvarininkai toli gražu 
nepašviečia kultūros pavyzdžiu. 

Ir tai, ką dabar lietuvių ūkyje matome, ne taip jau niekinga, 
ir tai reiškia lietuvius esant gabius, greitus pasinaudoti ūkio 
mokslu ir taip prisitaikinusius prie savo žemės ir klimato 
savotiškumų, jog su jais rungčiotis jų pačių tėvynėje ligi šiol 
dar niekas netesėjo. Vokiečiai ligi šiol į mūsų ūkį nesikišo. Gi 

rusai per triskart mėgino Lietuvą kolonizuoti, didžiausiomis 
pašalpomis ateivius rusus remdami, jiems žemes už 10% ati- 
duodami, juos pirmaisiais penkeriais metais nuo visų mokesčių 
paleisdami; ir visus kartus pralaimėjo. Ūmai atvedamieji Lie- 
tuvon svetimi žmonės čia ištirpo arba nepagyvendami sugrįžo, 
iš kur buvo atėję. Jiems išdalytos gi žemės pateko į lietuvių 
sodiečių rankas, jei nebe atgal į Lietuvos dvarininkų. Žiūr, 
Stankevičiaus rusišką veikalą apie valstybinį Lietuvos kolo- 
nizavimą per-trejus atvejus”. 


Štai kiek mums istorija duoda visokių lietuvių būdo priešin- 
gybių, visokių kraštutinumų. Neminint kitų, matėme štai ką: 

Lietuvių maža, ir jie sudaro didelę valstybę. 

Lietuvius nustumia ar patys prasiskiesdami atsiranda pasku- 
tinėje vietoje ir lenkams duoda daugybę kultūros ir politikos 
žmonių. 

Lietuvius naikina ištisomis giminėmis, gi likusieji vėl grie- 
biasi nepriklausomybės. 

Ant tautinės lietuvių kultūros gula milžinas imperija visu 
baisiu nutautinimo aparatu, gi lietuviai iš tos kovos iškyla, lyg 
feniksas iš ugnies, tik tautiškai atsigaivelėję. 

Lietuvius bejėgiais daro partijų nesantarvės, gi jie valstybę 
statos. 

Iš lietuvių plėšiama jų žemės, gi jie gaivališkai praryja savo 
plėšikus. 

Taip ir toliau, t. ir t. 

Veltui tad darbas įkalbinėti lietuviams, kaip tai daro prof. 
Brūckneris ir kiti jam lygūs norais iškoneveikti lietuvius, būk 
lietuviai praeityje ir net dabartyje buvę ir esą taip niekam neverti, 
jog jiems nieko daugiau ir nebelieką daryti, kaip, metus viską 
sava, pulti prieglobstin viską geriausiai mokančiai daryti Len- 
kijai ir įsitvėrus jau nebepaleisti jos sijono, kaipo „pani matki“3; 
lenkai mus išlaikę gyvus praeityje, tai jie vieni tepataikysią ir 
toliau mus gyvus laikyti. Kiti šaukia: „Kam jums nepriklau- 
somybė? Tai buržųjų prasimanymas! Juoba skęskite rusų jūroje!“ 
Veltui: pačių lietuvių būde tiek daug visokių galimybių glūdi, 

tiek daug netikėtinų keistybių navatnybių, jog, matos, ir patys 
pataikysią gyventi, ruoštis ir savo laimę krautis. 

Aš esu pilnas kuo gražiausių vilčių. Visa, kas dabar lietuvių 
sieloje glūdi, apsinešę svetimomis įtakomis; visa, kitų vos tik 
atspėjama, gavus laisvę laisvai išversti savo vidų, pasirodys 
pilname originalume. Laisvės tokia yra karšta šiluma, jog viskas 
bręsta ne dienomis, valandomis. Antai ir japonai, tik per vieno 
doro mikado viešpatavimą pavijo Europą ir daugelyje dalykų 
net jau pralenkė ją. Aš esu tikras, kad ir lietuviuose, išėjus bent 
25 metams, vokiečiai raštų leidėjai jau neberas panašių „tipin- 
gujų“ dalykų, kaip dabar kad randa vien Lietuvai paniekinti. 
Lietuviams tautinės savo kultūros nebeteks gėdintis, išsiplėto- 
jus ekonomiškai ir draugiškai. Ir vargu bau kas daugiau „be- 
paars“ lietuviais... 


VILNIAUS INTELIGENTIJA 
„ARCHAIOLOGIJOS BEI ETNOGRAFIJOS 
ŠVIESOJE“ 


Kaip garsiosios Kijevo kontraktų mugės būdavo Voluinijos 
ir Podolijos bajorams liustruoti, kaip Vilniaus evangelikų-re- 
formatų sinodai savo inteligentijai liustruoti, taip Lietuvių 
Mokslo Draugijos visuotinieji susirinkimai būdavo ne tiek pa- 
tiems mokslininkams ir mokslų įdomautojams, kiek iš viso 
mūsų inteligentijai liustruoti. Iš tų laikų paliko paprotys visuo- 
tinuosius susirinkimus tęsti po 3-5 ir daugiau dienų, kad būtų 
laiko ir referatų prisiklausyti (kartais net ištiso mokslo kurso), 
ir tarp savęs susipažinti. Linksma būdavo, gyva ir naudinga. 
Buvo gyva mūsų jaunoji visuomenė. 

Šiemet tedalyvavo visuotiniame susirinkime vienas Vilnius. 
Kiti buvo visokiomis linijomis atskirti. Ir iš to pat Vilniaus telan- 
kė „kapa kapa su dešimčia“, tariant žodžiais vištelės, padėjusios 
kiaušinį. Nejaugi ta šių metų liustracija tiek teparodė mūsų in- 
teligentijos Vilniuje? Į tą klausimą atsakydami, pavartokime Ba- 
sanavičiaus metodę - „archaiologijos ir etnografijos“. Skyrium 

pavartojant vieną ar antrą metodę, ne ką tegauni, bet abiejų 
šviesoje pasirodo Vilniuje daug daugiau lietuvių esama. Štai 
komisijos protokolas. 

„Seniausieji iškasiniai visokiuose miesto biuruose, bankuose, 
mokyklose, gelžkelio mazge; iškasiniai, kurių yra gavusi tam 
tikra „Nepriklausomosios Lietuvos“ komisija, susidedanti iš 
Vaižganto - pirmininko, kun. J. Tumo - jo padėjėjo, Aiškūno jo 
sekretoriaus ir Popšutės Juozo! - komisijos uodegos, kurs tik be 
reikalo lojo sekiodamas paskui, — visai netikėtai parodė labai 
apsčias nematomas lietuvių liekanas. Jos reiškė, jog diliuvia- 
linėje? bolševikų gadynėje, daug dienų prieš mūsų erą, čia beveik 
nuolatos lietuvių inteligentų gyventa ir visokiomis profesijomis 
užsiiminėta: pinigai skaityta, vaikams galvos skritinta, kad ne- 
būtų idiotai, su šunimis važinėta, pirkliauta, o kai kurių tiesiog 
šunims batai siūta. 

Paleontologijos daiktai reiškia, ta laimingoji gadynė dūravusi 
viso 105 dienas. Diliuvijui, arba bolševikų tvanui, atslūgstant, 
daug jų nusinešta ar išblaškyta; bet nemaža ir likta. Likta tų, 
kurių suskubta nusitverti savo rankomis bet kurios mokamos 
darbo šakos. Ten jų ir tebekalbama. 

Antras, lenkų tvanas, skalaudamas tas liekanas taip nutekino 
visus vienodai apskritai, jog, tik pridėjus etnografinę probir- 
mašinėlę, begalima atspėti jų tikrai lietuvių esama. 

Ir koks įdomus tų prieštvaninių padarų reginys! Vieni, pro- 
birmašinę? pridedant, visai nebereaguoja; tų lietuvybę bepažįsta 
kraniologai, kurie aiškiai mato jų proto ir kitų funkcijų atrofiją. 
Kiti reaguoja kalba ir raštu, tik supainioti pačių sijonais, nebe- 
pavaldo nei kojom, nei rankom. Šiųjų vienų esama trijų rūšių: 1) 
dolichokefaliai, kuriems berūpi, namo parėjus, pasjansas dėstyti 
ar vežimo su pačia groti; 2) mezokefaliai, kurie visą atliekamą 
laiką ant pečiaus sėdi ir su pačiomis laižosi, ir 3) ukefaliai, arba 
tiesiog - begalviai, kurie, gavę svetimtautes pačias, sakos, jokia 
kita kultūra jų nebepatenkinanti, kaip tik jų pačių kultūros. 

Esama dar ir tokių, prie kurių nė mašinėlės nepridėsi. Jie gana 
sunku suklasifikuoti - tokia daugybė jų rūšių. Atkastos viename 
etnografiniame knygyne lentelės vadina juos keistų giminių 

vardais. Tai „miegu - nepa-kirdęs“, tai „gulu - nepa-ilsęs“. Tai 
„šebelninkais“. (Rytų mitologijos žinovai sako, tai esą - flirti- 
ninkai.) Tai „mano — tavo“ giminė, kuri taip mėgstanti dailę, jog 
per kiaurą dieną neišleidžianti iš rankų ponių, karalių, galvinių 
paveikslėlių. Tai „liuikiais“ arba niko - cianos uživotojais*, kurių 
vaizduotė taip sustingusi, jog vieną timiamą bemato ir beuž- 
uodžia. Kiti „eik - šalin“ arba „kas - man - darbo“, kas ten pas 
jus darosi. Pagaliau nedauginga, bet storažievė giminė, kurią 
lenkai vadina „adinčiais, arba šernais“. Jie, pradėję savo pateles 
boikotuoti, boikotuoja viską pasaulyje. Pikta tai giminė, laukinė, 
tai ne tik pati niekur neina, bet ir prie jos ne bet kas prieina. 

Visos tos giminės laikosi katra sau, savo pačių kiautais apsi- 
vožusios ir į Mokslo Draugijos susirinkimus ar į paskaitas tada 
teateis ir pasiduos liustruojamos, kai kas ateis su sunkiu supelė- 
jusiems prieštvaniniams gyvūnams gyvenimo kūju ir sudaužys 
jų asmeninius kiautus. Kol to nebus, jokia liustracija nesužinos, 
kiek ir kur jų yra dar likę po visų tvanų“. : 


LIETUVA, LATGALIAI IR GUDAI 


Lietuvai gana yra kaimynų valstybės pasieniais ir viduryje: 
miestelėnų žydų, lenkų bei lenkuojančių dvarininkų, gudų bei 
guduojančių rytiečių, latvių bei latgalių. Lietuviams savo vals- 
tybės nepriklausomybe rūpinantis, jie ilgai laikėsi nuošaliai, kiti 
negalėdami ir netesėdami šiuo metu nusisverti, kiti laukdami, 
kas iš lietuvių trūso bus: jei seksis jiems, prisidės, jei nepasiseks, 
jie nieko nebus pralaimėję. 

Tautoms, kurios mišrai gyvena, kurios dėl šiokių ar tokių 
priežasčių ir aplinkybių negali svajoti apie savarankišką nepri- 
klausomą jų žemę, ypač turi būti svarbu laiku nusistatyti, su kuo 
čia ir kaip nugaromis atsikolus, kad paskui netektų griaustis. 
Tuo žvilgsniu labai tebesvyruoja, dar nėra nusistatęs klausimas, 
kur turės galutinai nusvirti latgaliai ir dalimi gudai katalikai. 
Tiesa, kad tai ir ne piga, kol Lietuva valdžios dar neturi, kol nėra 
galėjimo viešai apie tai ik soties išsikalbėti, idant niekas jau 

nebepasakytų; tai anie vieni, be mūsų sugalvojo ir padarė. Viešo, 
atviro žodžio būtinai reikia, idant galutinai išnyktų visoki įtari- 
nėjimai, jog grojama kažkoks grojus, kur tas laimėja, kurs juoba 
vikrus ir sumanus sukti. 

Latgaliai, latviai katalikų tikėjimo, sudaro didžiumą, 56% 
Infliantų!, destis trijų Vidbodės? gubernijos apskričių: Dinabar- 
ko, Lūdzės (Lucyn) ir Rezeknės (Režyca). Jie kyliu įsimušę ana- 
pus Dauguvos į šiaurę tarp Vidžemio latvių protestantų ir di- 
džiarusių stačiatikių. Kaipo didžiuma, jie, latgaliai, norėtų lemti 
to nedidelio savo krašto likimą. Geografinių savo padėjimu ir 
gentumu jiems priderėtų šlietis savo brolių latvių. Ir tai daro 
latgalių konservatoriai drauge su savo kunigais, prašmatniaisiais 
vadais veikėjais. 

Tuo tarpu pažangieji liberalai, priešingai paprastajai gyve- 
nimo logikai, nors patys dažnai netikėliai, bijo Vidžemio ir Kuršo 
latvių būdo ir jų Huterių tikėjimo, tos ypatingos latvių kultūros, 
kuriai būtinai turėtų pasiduoti latgaliai, būdami silpnesni. Tai 
šitaip sumetą. Mes, latgaliai, nors latvių genties, sudarome visai 
atskirą lietuvių-latvių tautos šaką, išauklėtą Rymo katalikų tikė- 
jime ir bendroje su lietuviais kultūroje. Visu būdu ir net savo 
kalba esame artimesni lietuviams katalikams neg latviams liute- 
riams. Norime gyventi ypatingu savo gyvenimu, atskiru net nuo 
brolių latvių; norime laisvai plėtoti ypatingą savo kultūrą ant 
senųjų pamatų, kurie jau yra nuo amžių padėti, ir skolintis jos iš 
kitų, kad ir brolių latvių, būtų mums didelis sutrukimas pa- 
žangoje. Tai su Vidžemio latviais ne taip mums dera dėtis, kaip 
su lietuviais. Lietuvių įtakos mes išvengsime jau vienu savo 
geografiniu padėjimu nutolę nuo jų į šiaurę, neapsupti jų, nesu- 
mišę su jais, nes per upę tesusišlieję. 

Kaip Kuršo latviai sako, lietuviams su jais susidedant, lietu- 
viai tegalį laimėti, latviai maža ką; taip ir lietuviai galėtų pa- 
sakyti, jog, susidedant su latgaliais, šie pastarieji telaimėtų. Ta- 
čiau lietuviai nepavydi jiems ieškomos laisvės, jei mano rasią jos 
daugiau gyvendami drauge su lietuviais negu su kuo kitu. Lie- 
tuviai per visus istorijos amžius niekam nepavydėjo tautinės ir 
religinės laisvės: nei totoriams muamedonams, nei rusams se- 

natikiams, nei Pravoslavų cerkvės ar nuožmių carų persekio- 
jamiems žmonėms. 

Be to, prie Lietuvos turėtų būti pridėtas ir Ilūkštos (Alūkštos) 
apskrities laibgalis visu padauguviu nuo Alūkštos miesto, kur 
daug lietuvių gyvena, kur turime lietuvių Subatės, Šventmuižės, 
Gryvos, Laukesos, Alūkštos parapijas. Tas laibgalis tik anomis 
senovės istorinėmis aplinkybėmis tepateko Kuršui, aplinkybė- 
mis, kada viena ar kita šalis arba jos dalis būdavo prie ko nors 
prikergiama tik gryna pajėga, neatsižvelgiant nei į žmonių norą, 
nei tautybę, nei šalies ekonominius ir kitus reikalus. 

Gudai katalikai arčiau mums neg latgaliai; su mumis dideliu 
šonu ribojas, su mumis daug kur sumišę ir, svarbiausia, jie tikri 
mūsų tautos broliai, nors dabar nebe tos kalbos. Gudai katalikai 
yra pasidarę iš lietuvių padermės. Apie tai abejojančių nesimato. 
Tikrieji gudai tai tie, kurie graikų tikėjimą yra gavę drauge su 
rusais iš Bizantijos keliais šimtais metų anksčiau prieš lietuvius. 
Lietuvos žemėje Rymo tikėjimą tėra gavę vieni lietuviai staba- 
meldžiai. Istorija atmena, kada ir kaip yra unitais, graikų katali- 
kais, virtę gudai pravoslaunieji (unija); tik niekas neatmena, kada 
tie gudai, nuo amžių pravoslavai, būtų virtę Rymo katalikais. 
Kas yra Rymo katalikas, tas iš pat pradžių yra katalikas buvęs. 

Taigi savo paderme, visu būdu, tikėjimu, kultūros laipsniu gu- 
dai katalikai yra mums lygūs, su mumis visados buvę, tai ir turi 
su mumis palikti naujai susidarančioje valstybėje. Lietuviškai ir 
gudiškai kalbantieji lietuviai tos pat kilties ir praeities, turi bendrai 
eiti ir į ateities vargus ar laimę, neklausant klastingųjų lenkų 
įkalbinėjimo, jog katalikybė teriša tautas su lenkais. Tai klasta: jei 
ne kuo kitu, tai katalikybės grandiniu lenkai norėtų pririšti pirma 
gudiškai kalbančius lietuvius, o per juos ir kitus. 


GUDAI DEDASI SU LENKAIS? 


„Nasz Kraj“! per šv. Joną paskelbė neva jau rastą senai bent 
ieškotą paparčio žiedą — Lietuvos gudų oficialų pritarimą len- 


kų aneksijai: „Į Varšuvą atvyko gudų (belarusų) delegacija, 

susidedanti iš Klaudijuszo Duszewskio, Jono Luckievičiaus ir 
Aleksiuko?. 

Deleguotieji atvyko į Valstybės Viršininką Gudijos gyventojų 
vardu įduotų oficialaus pareiškimo, jog tie gyventojai trokšta 
priderėti į Lenkiją“. 

Derėtų čia paklausti: kas gi p.p. Duševskį, Luckevičių, Alek- 
siuką įgaliojo, kokiame tautos susirinkime? Mes težinome vieną 
paskutiniųjų laikų didesnį gudų susirinkimą, tai įvykusį š.m. 
birželio 8-9 dieną. Šitas susirinkimas p. Aleksiuką stačia galva 
nugrūdo žemyn nuo visų jo užimamųjų aukštesnių ir atsakomų 
vietų kaip tik už tai, kad jis, tautos nesiklausdamas, taip sakant, 
užuoganomis, tautos pakluonėmis prašliaužė į Varšuvą, ten 
vieno savo vardu ar dviejų trijų sėbrų vardu, na, kaipgi čia 
pasakyti, atidavė, dovanojo, pardavė ar kaip tamsią savo liaudį 
aršiai lenkų įtakai ir sušaukė susirinkimą, kad jis tai patvirtintų. 
Susirinkimas betgi vos vos tepaliko plyšelį lenkų viltims, o visos 
rezoliucijos buvo padarytos kaip tik į priešingą pusę. 

Mes kaip tik laiku persergėjome gudus, kaip pavojinga yra 
negriežtumas tokiuo momentu, kaip gyvenamasis. Užtai kai kas 
pabarė. Girdi, nabagėlius gudelius visi pliekia; pliekia lenkai, 
dar ir jūs užlatojate. Tačiau teisybė buvo mūsų, nes mes laiku 
buvom girdėję ir tai, ko laikraščiuose tyčia nebuvo paskelbta: 
jog dabar minėtasis būrelis išnešęs atskiras savo rezoliucijas, su 
kuriomis ir paskubėsiąs į Varšuvą. Paskelbti gi savo atskirų 
lenkofilinių nusprendimų negalėjęs iš bailės, ką jiems už tai 
pasakys pravoslaunoji gardiniečių Gudija, kuriai nė motais nėra 
dėtis su lenkais. 

Tai paskutinis žodis dar priderės pačiai tautai tarti per Alek- 
siukų, Luckevičių, Duševskių galvas. 

Be to, kas gi gudus atstovauja - ar ministeris Voronka’, pa- 
siuntiniai į taikos tarybas, ar bet kokio užpečkio diplomatai? Mes 
savanorius „diplomatus“ á la Markise Garbrys de la Garlavai 
mokėjome pro langą iškimšti, o Aleksiukai — tebedirba savo 
rėžtu. ; 

„Belaruskaja Dumka“ delegacijos faktą patvirtino Nr. 27, 
nors per dantis sakosi nenorinti dėtis su lenkais. Mes senai jau 

esame papratę nebetikėti dabartiniais gudų bruzdikais, kurie į 
visas puses dalija vekselius, niekam jų nemokėdami. 


PAMĖKIME DAINĄ-DAILĘ! 


Kaip man gaila, kad turtinga lietuvių kalba negali žodžio 
„Aikij“ išreikšti; „laukinis, miškinis“ — per silpni, o man taip 
norėtųsi stipriu žodžiu pažymėti šį revoliucijų, kontrrevoliucijų 
ir kitokių politikų laiką. Grumtynėse dėl tikrų ir pasvajotųjų 
laisvių ir teisių, neišskiriant nė teisės sauvaliuoti, bijau, kad mes 
netaptume - laukiniais. Ir kad taip neatsitiktų, aš tematau vie- 
nintelį vaistą - mylėti dailę. 

Kuo gi vardu iškrikštyti kad ir šis Vilniaus lietuvių būties 
apsireiškimas? Kai mūsų buvo čia maža, kai tonų dailėje tesi- 
darbavo bemoksliai vargonų dumplių minkytojai, Vilniuje buvo 
„Kanklių“ draugija!, net du choru. Gi kai dabar štai pasigavome 
tokios talento ir mokslo pajėgos, kaip konservatoriją išėjęs kom- 
pozitorius ir harmonizatorius Juozas Tallat-Kelpša?, kai jis, įsi- 
mylėjęs turtingiausią ir maloniausią pasaulyje senovinę lietuvių 
dainą, apvelka ją naujausiais rūbais ir veda pasauliui parodyti, 
kai iš savo kišenės moka giedotojams už sugaištą per repeticijas 
laiką, pats nieko nebepelnydamas, — tokiuo laiku jis pristinga 
žmonių sudaryti bent vienam padoriam chorui. 

Kai elektrizuoja klausytojus, kai jautrina visokių politikų 
atbukintus jų nervus, kai ramina ir džiugina, - tai gera. Gi kai 
reikia jam padėti bendradarbiavimu, tai nėra kam nė už pinigus; 
nėra, kai tiek jau mūsų jaunuomenės čia atsirado. 

Į „Kelpšą“ neina veltui dainos mokytis, nelanko repeticijų! 
Ko gi laukiame? Ar kad gudai, lenkai, žydai, pajutę tą mūsų 
dailės šaltinį, pradėtų grūste grūstis, kad juos pamokytų, ale - 
nebe lietuvių dainų? 

Piliečiai lietuviai! Pamėkime dailę, nesišalinkime jos: ji mums 
daugeriopai atsigerins. 

Iš vienos pusės kažkas mums prikišo: artistai per daug girti 
esą kažin kodėl „neinteligentiška“, nes atsiduodą asmenų pro- 
tegavimu. 

Tai klaida: per anksti dar mus stabdyti nuo mūsų dainininkų 
lepinimo. Mes dar tiek nesuburžuazėjome, kad asmenis puose- 
lėtume už laukutinius jų privalumus, kurie vieniems gali patikti, 
kitiems ne, o ne už jų vidujinę talento kibirkštėlę. Mes džiau- 
giamės, kad šiais laikais yra žmonių, kuriems širdys suvirpa, 
žybtelėjus bent šešėliu genijaus, kurie, tai pajutę, džiaugias ir 
gėrėjas be atodairų, ar minia tam pritars, ar ne. Talentus laiminti, 
jais džiaugtis, apie juos kalbėti — ne žymė neinteligentiškumo: 
tegu ir nejautrieji įsidėmėja Kelpšas ir kitus tokius. 

Iš antros pusės mums kugžda surūgėliai politikanai: 

- Ak, jūs, buržujai: nei bado akivaizdoje, nei kruvinoje pro- 
letariato diktatūroje jūs neatsisakysite nuo savo pramogų! Duo- 
nos, ginklų, valdžios, ne - dailės šiuo laiku! 

Ir tai klaida. Nejaugi taip ir atidėsime savo dailę į tamsųjį 
kambarį, kaipo archyvo dalyką, ar bent užrakinsime ją kamaroje 
bent tol, kol duona atpigs? 

Ne, piliečiai: šiandien dailės laikytis kaip tik tinkamas metas. 

Sakykime, ko Rusijoje, toje vakar nihilistinėje Rusijoje, šian- 
dien pilnintėlės cerkvės; ne naivų prastuolių, ne liaudies, tik 
pačios rinktinės šviesuomenės? Gi to, kad vienpusiškumai žmo- 
gų suvargina ir jis ieško, kas jį atsvertų. Gera tam tikslui Dievo 
šventykla, gera ir dailės šventykla. Veltui rusų bolševikai dailę 
pasmaugė: ji nenugalima „kontrrevoliucionierė“; be jos neap- 
sieisi, ji vis tiek atgims. 

Ar pigiuoju demokratizmu „buržuika“ bus verta primušti 
jauna motinytė, kuri, pristigus savo vaikučiams duonos, glau- 
džia juos prie savęs ir, stabdydama savo ašaras, niūniuoja jiems 
vis gražesnes daineles?Ar daina -jos pramoga, niekis jai daiktas? 
Amžindien, ne: nusimaldyti ir numaldyti - jai toks pat reikalas, 
kaip duona pasisotinti ir vaikams pasotinti. 

Nejaugi ir mūsų visuomenės, jei ji tikrai yra savo narių mo- 
tutė, vyriausis rūpesnis raginti, kad vargo ir sielvartų pri- 
spaustieji keiktųs ir kerštautų, o ne raminti ir padėti jausmų 
pusiausvyrą palaikyti? Nejaugi jos dalykas sėtrinti žaizdas, o 
ne šluostyti ašaras ir glostyti per galvelę, kad bent kuriam ne 
kuriam laikui nurimtų įsidegę kentėjimai (pasijos)? 

Šiuo žvilgesiu dailininkai - visuomenės padargai kultūros 
pusiausvyrai palaikyti; visuomenininkai, veikėjai ne mažesnės 
svarbos už politikus, revoliucionierius, svieto lygintojus, taip ir 
toliau. Tad gerbtini, mylimi ir paliūdžioje net pačios valstybės 
iždo lėšomis laikytini. 

Aggi mažutės Norvegijos iždas skiria 200 stipendijų, idant 
tokie Ibsenai* galėtų laisvai dirbti. Turbūt valstybei reikalingi 
yra Ibsenai, jei jiems moka pinigus. 

O pas mus Zikarai“, Varnai? laksto, bėgioja, nerasdami „pro- 
tektorių“, kurie jiems paskolintų keletą tūkstančių markių dirb- 
tuvėms įsitaisyti. 

Neproteguoti? Nepriminėti visuomenei, kad savo talentin- 
guju neužmirštų? Ne! Minėkime juos - jie mums reikalingi. 

Baigiu, nuo ko pradėjau: kas tik turi balsą, eikite, naudokitės 
Kelpšos mokslu ir dvasia ir plėskite ją vis plačiau, plačiau, kaip 
plečiasi vandens ringiai, įmetus akmenį. 


LIETUVIŲ 
SANITARINĖS PAGALBOS DRAUGIJOS 
POLIKLINIKOS IR LIGONINĖS 
(VILNIAUS G. NR.28) 
PAŠVENTIMAS 


Įvyko šį sekmadienį, dalyvaujant daugiau ne keturioms dešim- 
tims sukviestų svečių. Šventikas kun. J. Tumas prakalbėjo į su- 
sirinkusius šiais žodžiais: 

„Piliečiai! 

Nemirštamasis Jėzaus Nazaretiečio tvarinys, Bažnyčia, lei- 
mina šį gailestingumo rūmą. 

Meilės Magisteris, Dievas-Žmogus Kristus ir pats buvo atėjęs 
gerai žmonėms daryti; ne bet ko skaudinti, tik visų vaduoti, kas 
tik žūva siela ar kūnu. 

Gaivindamas vargšų dvasią, bent pusę savo rūpesnio Kristus 
skyrė jų kūnams pastiprinti. Ir plėtėsi Jo garbė, stebuklingojo 
Gydytojo garbė. 

Ir pavyzdžiu mums teikės palikti ne sinagogas, ne filosofijos 
atstovą, tik paniekintą pusžydį humanistą, kurs kelyje radęs 
žaizdomis aptekusį žmogų, aptvėrė jas, burnon įlašino gaivi- 
nančio vyno ir nugabeno ten, kur slaugo. 

Ir kiekvienam žadėjęs atsigerinsiąs, kurs, Juo pasekdamas, 
Jo vardu paduosiąs bent kaušelį tyro vandens ištroškusiam kelei- 
viui ar pasilpusiam ligoniui. Toksai būsiąs jam artimesnis už 
gentį ir vienatautį. 

Ir pasekė Jį gailestingumo darbais rinktiniai žmonijos atsto- 
vai. Ir ėmė žmonių kentėjimams statyti tokius pat iškilmingus 
rūmus, kaip statė dvasių galybėms šventyklas ar išminčiai ir 
protui panteonus. 

Kiekvienai tautai dabar galėtumei pasakyti: pasirodyk, ko- 
kių turi kentėjimams priglausti rūmų ir artimui slaugyti atsi- 
dėjusių Žmonių, o aš tau pasakysiu, kokiame tu stovi laipsnyje 
kultūros. 

Mes, čia susirinkusieji, nebebijotume tokio paklausimo, nes 
žinotume, kad už šito rūmo įsteigimą paskirtų mums vietą pir- 
mosiose pažangos eilėse. Tai jūsų nuopelnas, steigėjai ir vedėjai. 

Būkite gi tikri jūsų trūsą vertą esant ne tik žmonių pagyrimo, 
dar ir Kristaus žadėjimų. Per patį meilės darbą jūsų pačių širdys 
persisunks neregima, bet gerai jaučiama Kristaus malone ir pa- 
darys tai, kad jums patiems gyvenimas bus pakenčiamesnis. 

Nemirštamasis Jėzaus Nazaretiečio tvarinys, Bažnyčia, lai- 
mina šį gailestingumo rūmą ir visus jus, Šeimininkai ir Trūsė- 
jai. Amen“. 

Paskui apėjo šlakstydamas visus kabinetus ir visus ligonių 
rūmus. 

Viskas puikiai įtaisyta, švaru, kaip pas gydytojus. Ir taip 
nebrangu, kaip niekur kitur privačiose ligoninėse neesti. Lau- 
kiamoji salė padabinta Vytimis ir mėlyna Draugijos vėliava. 
Jauku, kaip tik tarp savųjų esant. Viskas taisoma, kaip laukiant, 
kada šita poliklinika bus atiduota būsimajam universitetui. 

Per arbatą buvo daugybė kloties Draugijai velijančių kalbų. 

Bereikia dabar naudotis ta ligi šiol vienatine taip gerai įtai- 
syta ligonine. 

NEJAUGI: LABAI TAI MAN? 


Daug buvo kalbama prieš revoliuciją, daug per pačią revo- 
liuciją, nemaža tebekalbama ir dabar, jog Rusijos imperijos pi- 
liečiai toli gražu nesą pribrendę susyk priimti visus naujausių 
laikų demokratybės išmislus. Laisvė Rusijoje virto siautimu tų, 
kuriems teko į rankas ginklai; teisybė — plėšimais iš pasiturin- 
čiųjų, tuo žygiu visai nepadedant nepasiturintiems. Taip spren- 
džia ne tik santarvininkai, bet ir vokiečių socialistų „Vorwarts“!. 

Tą patį bendrą visiems buv. Rusijos piliečiams matą taikin- 
dami į lietuvius, mes purtėmės ir tebesipurtome sakydami: kas 
lietuvis — tai europietis, ne rusas — azijietis. Mes nenorime prisi- 
pažinti esą bendrai ir vienodai tos pat valstybės per 100 metų 
auklėti ir gavę bendrų būdo savumų. Mes pasikliaujame anais 
tikraisiais, Europos mumyse išauklėtais savumais. Mes tikimės 
nepadarysią tokių barbarybių, kokių yra pridarę ir tebedaro 
rusai, kad ir kažin kokių susilaukę persivertimų. Ne Lietuvos 
pilietiškumu pasikliaujame, tik ypatingu lietuviškuoju savo bū- 
du ir katalikiškąja dorybe, kurie taip griežtai priešingi yra tos 
pat Lietuvos piliečių rusų senatikių, sakysime, būdui ir dorai. 
Žiūrėk jų darbų, vokiečiams pasitraukiant iš Dysnos ir Zarasų 
apskričių, kur jie iš gryno keršto griauna ir degina apleistąsias 
dvarininkų sėdybas. 

Duok, Pone Dieve, kad mes neapsiriktume! Aš net esu tikras, 
kad neapsiriksime labai daugelyje dalykų. Tik, aiman, aš ne- 
drįstu atmintinai tvirtinti, jog mes neapsiriksime visuose daly- 
kuose; jog tikrieji lietuviai visame kame pasirodys pribrendę iki 
savivaldybės nepriklausomoje valstybėje; jog gana turi pilietybės 
nujautimo, kurs leis sudaryti ir palaikyti vidaus tvarką ir išmin- 
tingai žengti prie savo buities pagerinimo ir savo valios, liaudies 
valios reiškimo. 

Gal ir to būtume tikri, kad ne nelemtasis mūsų būdas, neran- 
gumas reikšti savo valią visados, kur tik prisireikia tai parodyti; 
kad ne nelemtasis gerųjų žmonių „labai tai man! tesižinai, žino- 
kitės!“ Taip ir toliau. Tam patvirtinti yra gana žinių iš mūsų 
sodžiaus. Paminėsime bent dveitą — godą ir tvarką. 

Visi mūsų sodžiaus žinovai vienu balsu sako, bolševizmas 
nė vienu punktu netikinąs lietuvių sodiečių; nė vienu negalįs jų 
įjudinti. Tam tikslui teesąs geras pastūmėjimas pasisavinti sve- 
timą turtą. Tai ne pramanymas ir ne apšlovinimas. Tai - faktai. 
Apsidairykime, kas darėsi pradžioje karo, kada žydai ir bajorai 
bėgo arba buvo varu tremiami iš gimtųjų vietelių. Jie paliko savo 
turtą, kurio mūsiškiai toli gražu nepagerbė. Nepaėmė jų savo 
globon, kad nepaimtų svetimieji atėjūnai, tik pasiėmė sau. Ir 
pigiai teisinosi kaimynams ir savo sąžinei: vis tiek, kiti paims. 
Kam gi siekti pradžios karo: štai šiomis dienomis Žemaičiuos 
Gintiliškės dvarą sodiečiai kaimynai šitaip gelbėję: suvažiavę 
važiuoti, prisipjovę avių ir išsivežę; visą šimtą „išgelbėję“ nuo 
vokiečių! 

Kai klausi gerųjų žmonių, nejaugi taip yra darę visi lig vieno, 
atsako: „Kas duos, didžioji pusė nepadorėjasi taip daryti; tik jie 
per išmintingi ar per gudrūs. Kam čia man kištis, labai tai man, 
tesižinai!“ Gi kur atsirado nors vienas drįsęs paprieštarauti, ten 
toks visą minią įveikė; mūsų minia tebėra nepasiutusi ir gėdinga. 
Sako, vienas pat Laižuvos aptiekininkas lietuvis išgelbėjęs ap- 
leistąjį visų žydų turtą, sustabdęs minią, kuri daugiau nebe- 
grįžusi imtis ne savo daiktų. 

Bet koki blogieji mūsų palinkimai lengva uždegti; blogosios 
medžiagos visados gana žmoguje. Tai gerosios reikia ilgai ir 
rūpestingai tiektis. Piktžolės, anot priežodžio, nesėjamos auga. 
Ir kalti esame, kai jų neravime nei iš savo daržo ir patvorių, nei 
iš svetimo. Mūsų „labai tai man“ niekas gyvas neišteisins ir ne- 
pavadins gudrybe ar atsargumu. Godui, svetimo turto pasigvie- 
šimui, reikia prieštariauti visur ir visados, kad juo neužsikrėstų 
plati minia ir nepatrauktų į bloga tų, kurie silpnos valios, kurių 
niekas nesustiprina. 

Tą patį peiktiną „labai tai man“, deja, matome ir sodžiaus 
pastangose susitvarkyti. Kurstomi iš šalies, iš Rusijos sugrįžusių 
bolševikų ir „Darbo Balso“?, visą tvarką „demokratingai“ pa- 
daryti tesiima mūsų proletarai, „vargingieji sodiečiai“, destis 
bernai, bežemiai, amatninkai. Daugiur į tą „demokratingai suda- 
romą tvarką neįsileidžiama ne tik dvarininkų ir kunigų, kurie 

kažin kodėl primygtinai sugrūdoma į vieną būrį, bet nei ūki- 
ninkų. Ir ūkininkai lengva širdžia pamoja ranka: „At, žinokitės: 
labai tai man!“ 

Nejaugi, lietuviai, labai tai mums, ar šiaip ar taip spręs mūsų 
likimą bet kas — atėjūnas, ar tos vietos drąsuolis? Nejaugi jums 
sakant: „Labai tai man“, vienų bežemių nuomonė bus viso Lie- 
tuvos krašto valios sprendėja? Visur, kur tik praktikuojama rin- 
kimai, rūpinamasi, kad juose dalyvautų kuo daugiausiai žmonių, 
turinčių teisės rinkti. Ir jei nė pusė rinkikų nedalyvauja, neskai- 
toma, kad tos vietos liaudies valia išsireiškė. Jei jūs nedalyvausite 
ir net nemokėsite išreikšti savo valią ten, kur jus leidžia ar ne- 
leidžia, teisingai jums pasakys tie patys kurstytojai: „Kas gi kaltas, 
ko snaudėte?“ Kova tegausi teisių. Tai bendras gyvenimo dėsnis... 

Tai ir niekados nesakykite: „Labai tai man“, kur geran sau ir 
visuomenei galite pakreipti dalykus. 


KUN. DR. JURGIS MATULAITIS- 
MATULEVIČIUS - VILNIAUS VYSKUPAS 


Apaštalų sostas jau paskyrė Vilniui vyskupą!'. Mišrosioms 
vyskupijoms Rymo papa visados ieško tokio kandidato, kad visi 
juo būtų patenkinti ir naujam ganytojui lengviau būtų eiti pa- 
reigos. Šiuo sykiu Rymui ypač pavyko rasti toks vyras, prieš kurį 
jokios tautos žmonės nieko negali turėti. Lenkai senai jau sakosi, 
kun. Jurgis esąs jiems maloniausis už visus Rymui siūlomus 
kitus kandidatus. Lietuvos Taryba tai kandidatūrai nėmaž ne- 
prieštaravo. Griežtai visus lenkia nepaprasti kun. dr. Matulevi- 
čiaus privalumai: taikus būdas, gilus pamaldumas, atsidėjimas 
Bažnyčios dalykams, gilus mokslas ir nepailstantis darbštumas. 

Kilęs iš suvalkiečių, kunigu tapęs Kielcų vyskupijoje, daug 
metų dirbo Varšuvoje, organizuodamas ir vesdamas krikščionis 
darbininkus; Petrapilio kunigų akademijoje kurį laiką profeso- 
riavo, Šveicarijos Friburge buvo šiaip jau dvasiškuoju tėvu. Pa- 
galiau amžių pabaigti ketino Marijampolės marijonų La 2 
ne, kurį ketino atgaivinti. 


. 97. 


Vargu yra Lietuvoje, visose trijose vyskupijose, kunigų, 
kurie nebūtų dalyvavę kun. Matulevičiaus vedamosiose reko- 
lekcijose. Lietuviai kunigai dar neužmiršo jo paskaitų Kauno 
visuomeniniuose kursuose. Žiūr. „Draugiją“?. Europos moksla- 
vyriai turi jo nepaprastos vertybės knygas apie Rytų Bažnyčios 
skirtumus. 

Naujam kunigų Vadui politika nerūpėsianti: tai esą Tarybos 
dalykas. Tad naujas Kristaus takų rodytojas vėl padarys bažny- 
čias tikrais maldų namais, ne tautinio šovinizmo kurstytojomis. 

Dėl visa to visų tautų Vilniaus vyskupijos žmonės gali laukti 
naujo savo Ganytojo ramiomis širdimis ir šviesiomis viltimis ir 
džiaugtis, kad Apvaizda jiems pagaliau tokį vyrą teikia. Svei- 
kiname ir laukiame, pasiilgę! 


KUNIGO D-RO JURGIO MATULAIČIO- 
MATULEVIČIAUS ĮŠVENTIMAS VYSKUPU 


Ne šimtą, ne du, ne tris, tik kuone visą pusę tūkstančio metų 
stovi Kauno paneryje milžiniški, bet iš lauko pusės nedabinti 
mūrai, dabartinė Žemaičių katedros bažnyčia. Ji tikra reiškėja 
pačių žemaičių būdo. Plaudė Kauną, dviejų upių santeklį, tva- 
nai, siautė ūžė gaisrai, - žemaičių tikėjimo šventykla, jų dvasios 
reiškėja tebestovi, kaip ir pirma. Ji neskyla, netrupa; rodos, juo 
senyn, juo plytos kietyn, ir stovės tas galingas, rimtas, nedailintas 
mūras, kaip koks Babilonijos arba Meksikos statymas", ne pusę 
tūkstančio, tik keturis penkis tūkstančius metų. Nesunaikinama, 
kaip ir pati žemaičių dvasia ir tikyba. 

Bokštas žemutis, vos vos pro čiukurą prasikiša; antro ir visai 
nėra, tyčia ar nė nepradėta? Durys žemos. Na, lygiai kaip že- 
maičių troba. Įeik gi vidun, visai ką kita rasi: erčią ir kultūrą, net 
dailę. Žemaičių katedra visą savo gražumą viduje slepia. Ten 
aukšta, ten platu: ten skulptūros ir polichromijos meno stilius. 
Ne laukutinė pusė, tik viduje veiksliausioje vietoje, didžiajame 
altoriuje, kaip ir pridera būti, Kalvarija, kaip ir žemaičio būklė, 
veiksliausioje vietoje dideliausi „Deiva Munka“. 

Keistą įspūdį daro tasai Kauno katedros Prikryžiuotasis. Kiek 
ten visokių „apaštalų“, kiek visokių pagražinimo gumbų, filiarų, 
piliastrų, karnyzų, niškų, vis dėlto virš altoriaus plačiausia erd- 
vė, kurioje Prikryžiuotasis viešpatauja vienas... vienas... visų 
apleistas. Nė po Jo kojų parkritusios moters nejaukina mirties 
valandos. 

Panašų įspūdį darė ir vyskupo Jurgio konsekracijos valanda. 
Aplink švytruoja keliolika asistentų. Blizga siūtiniai brangūs 
bažnytiniai apdarai. Keliolika jaunų levitų tarnauja. Vis dėlto 
kniūpščias kryžium parkritęs vyskupas Jurgis prieš konsek- 
ruojantį jį vyskupą Pranciškų? rodės vienas... vienas... visoje toje 
minioje. Nieko bendra su iškilme, nes ten mezgasi bendrovė su 
Prikryžiuotuoju; nes čia apsiimama Jo takai rodyti. Graudu, 
ašarojasi akys; ir bailė ūžčioja per kailį: ar tesės? Ar pagarbins ir 
išaukštins Išsirinkusijį, ar „sukompromituos“ Mokytoją iš Naza- 
reto šiais revoliucijų ir visokių sukretų laikais? | 

Šiuo metu priimti ganytojo lazdą nepiga net tikrai pašauktam 
dvasininkui. Visokios politikos kėsinasi pavergti sau visas sritis, 
siekia ir pačios dvasios. Nemint kodėl susirinkę į katedrą virpan- 
čiomis širdimis meldė Aukštėją, kad šitą išsirinktąjį apšarvotų 
ne tik dieviška išmintimi, bet ir žemiška gudrybe. 

Gruodžio 1 d. 10 val. prasidėjo vyskupo Jurgio konsekracija. 
Konsekratorius buvo Žemaičių vyskupas Pranciškus Karevičius; 
tik nebuvo nė vieno vyskupo asistento, kaip tai paprastai esti. 
Seinų vyskupas Antanas Karosas? išvažiavęs į Lomžą, kur tą pat 
dieną konsekracija jo vyskupo sufragano Jalbrzykowskio*; be to, 
atvažiavęs Seinų vyskupijos lankytų Apaštališkasis vizitatorius 
monsinjoras Ratti*. Minsko vyskupas Zigmantas Lozinskis“ ne- 
galėjo atvykti grįžtančios kariuomenės užimtuoju gelžkeliu. Tad 
juos pavadavo Vilniaus kapitulos prelatas Karolis Baika" ir Seinų 
kapitulos prelatas Dabrila“. Archidiakonu buvo Žemaičių semi- 
narijos rektorius prel. Maculevičius?, asistentais inspektorius 
kun. Kaz. Paltarokas" ir prof. Br. Liausas!!. 

Skiriamąją papos bulą paskaitė Vilniaus kapitulos kanaunin- 
kas Karolis Liubianiec. Be to, iškilmėje dalyvavo Valstybės Tary- 
bos atstovai: vicepirmininkas kun. Staugaitis'?, narys dekanas 

Lad. Mironas“, sekretorius Bizauskas!“ ir Min. Tar. vedėjas Kaz. 
Vizbaras“. 

Be minėtųjų Vilniaus kapitulos atstovų, Vilniaus kunigijai 
atstovavo klebonas Kretavičius'“, Trakų dekonijos dekanas Ma- 
liukevičius" ir kleb. Varnas’. Be to, kanauninkas Kukta" ir prof. 
Reinys? nuo Vilniaus lietuvių. 

Buvo delegacijų ir iš Seinų vyskupijos. Ką besakyti apie patį 
Kauną. 

1 val. prasidėjo pasveikinimai nuo dvidešimties kelerių lietu- 
vių organizacijų ir nuo vienos lenkių — Opieki Matki Boskiej”. 
Tad: 

Valst. Tarybos prezidiumo vardu kalbėjo kun. Staugaitis. 

Ministerių Kabineto — Vizbaras, 

Seinų kapitulos - kan. dr. Grigaitis”, 

Spaudos - prel. Dambrauskas”. 

„Lietuvos Aido“ vardu kun. Tumas pasakė: „Mielas Gany- 
tojau. Keblus ir šakotas yra darbas vienatijo lietuvių dienraščio, 
kurs atšviečia mūsų visuomenei taip pat keblų ir šakotą Lai- 
kinosios Vyriausybės darbą. Jo darbininkai pavedė man pasakyti 
Ganytojui, jog mes žmoniškai galime netesėti, galime pristigti 
išminties, tik niekados nepristigsime gerų norų ir geros valios. 
Taigi „Lietuvos Aido“, nepartijinio ir nepriklausomo dienraščio, 
redakcija ir bendradarbiai tikybos ir doros dalykuose ištikimai 
klausys teisėto tos teritorijos Ganytojo. Ir džiaugsis jausdami, 
jog vis daugiau yra, kas nuo grynų žemės sielavartų stengias 
žmonių sielas patraukti į dvasios sritį“. 

Kauno katalikų vardu - kun. Penkauskis?*, 

Krikšč. demokr. ir Blaivybės - kun. Galdikas”, 

Opieki Matki Boskiej — lenkės tarnaitės, 

Šv. Juozapo darbininkų draugijos, 

Moksleivių „Ateitininkų“ — Vaitkus, 

Jaunimo kuopos - kun. Petrauskas”, 

Vilniaus Kr. dem. - prof. Reinys, 

Katalikų moterų dr. - Naujelytė, 

Naumiesčio dekanato - kl. Skinkys*, 

Trakų dekanato - dek. Maliukevičius, 

„Saulės“ dr. - kun. Tumelionis?ė, 

Inteligentų vardu - Raupys, 

Dar gimnazijos direktorius Dovydaitis”, 

Moksleiviai, 

Miesto —- Račkauskis, 

„Saulės“ ir Katalikų mokytojų sąjungos. 

Prūsų lietuviai įteikė gražiai varsotą adresą: 

„Jo Ekscelencijai Vilniaus Vyskupui D-rui Matulevičiui. 

Mes, Prūsų lietuviai, išreikšdami savo pageidavimą susirišti 
su Didžiąja Lietuva, sveikiname šiandieną Jūsų Ekscelencijos 
asmenyje atsigaivinantį tautinį vyskupišką sostą Lietuvos sos- 
tinėje. Pilni vilties maldaujame Aukščiausiąjį, kad palaimintų 
Ekscelencijos darbą brangios tėvynės gerovei. Kaunas, Gruodžio 
mėn. 1 d. 1915 m.“ Parašai. 

Pagaliau rusų šventikas, priėmęs uniją su Rymu, kun. Zie- 
macki pasveikino rusiškai. 

Visų kalbų turiniui pakartoti netenkame vietos. Visiems J.M. 
vyskupas Jurgis atsakė per triskart; dusyk lietuviškai, gi sveiki- 
nusioms lenkiškai - lenkiškai. Jis sakė: 

Numanau ir matau, į kokį sunkų darbo kelią esu nūn įsta- 
tomas. Kiek tik galėdamas stengiaus pabėgti, bet Dievas kitaip 
skyrė. Ne vargo ir darbo bijojau: aš esu darbo ir vargo žmogus. 
Tik maniau kitur žmonijai juoba patarnausiąs. Kiekvieno padė- 
jimo žmogus neša sunkias pareigas; juoba kunigas, juoba vys- 
kupas. Negi mano asmuo čia jus suvedė, tik tos idėjos, kurios 
pasaulį stumia pirmyn. Viena tokių jėgų - Bažnyčia. Ji pateko ir 
pateks iki galo; ilgai pateks ir tie, kurie jos laikosi, ar tai būtų 
atskiri žmonės, ar ištisos tautos ir valstybės, už kuriuos visus 
mirė mūsų Išganytojas Jėzus Kristus. Tad manau geriausiai žmo- 
nėms, tautoms ir valstijoms patarnausiąs, jei pats kuo daugiausia 
prisigerdamas Jo dvasios, kuo daugiausia jos skelbsiu, Jo dės- 
niais viską remsiu. Ko gi kilnesnio galima visuomenei duoti už 
dorybes, tą jos sveikatą ir tvirtybę? 

Taigi žmones dorindamas, rodos, geriausiai visiems lygiai 
patarnausiu, geriausiai išpildysiu ne tik vyskupo, bet ir tos šalies 
piliečio pareigas. Rūpinsiuos palaikyti visas kilnias pastangas, 

kame tik jų išvysiu. Krikščionybės dvasia neabejotinai sumažins 
visas esamąsias tautų neapykantas. Bažnyčiai nėra graiko nei 
rymiečio, nėra žydo nei stabameldžio, - visa žmonija - Kristaus 
kūnas. Esu pasiruošęs visiems lygiai patarnauti. Džiaugiuosi ir 
draugijomis, nes „kame du trys vardan mano, ten ir aš esu“, - 
sakė Kristus. Taigi Kristus gaivins jas, padės gyventi Jo idealais 
ir nukrypti tinkamon pusėn. 

Žiūrėkite, kas darosi, sakysime, karo dalyke. Karas prasidėjo 
kažin kokiais tikslais, o pasibaigė daug aukštesniais, kurie ir 
mirtį nugali. Kristus visas tautas gaubia savo meile; Jis mirė 
lygiai už visas tautas, sluoksnius ir krypsnius. Ir mano tad pa- 
reiga tarnauti visiems, ypač liaudžiai, iš kurios esu paimtas ir 
vėl jai skiriamas. Kas tik bus reikalingas Kristaus dvasios, vi- 
siems rūpinsiuos padėti jos gauti. Visa tai prašom pranešti ir 
tiems, kurie į mane jus čia dabar yra atsiuntę, ir padėkokite 
visiems, kurių vardu man išreiškėte tiek gražių žodžių. 

Krikščionybė tik Dievo padaras, naudingas visiems žmonių 
dalykams; be jos blogiau esti. Tikėjimas tai ne atitrauktas nuo 
gyvojo gyvenimo dalykas; tai gyvenimo veiksnys, idėja - pajėga. 
Nutolo nuo jos, sakysime, Prancūzija ir ėmė nykti mažėti. Taigi 
labai malonu, kad Laikinoji Lietuvos Valdžia pritaria tikybai. 

Visur skundžiasi visuomenės, kad žmonių trūkstą. Taigi visi 
auklėkime tų „žmonių“, kaip tik išmanydami, kad kuo dau- 
giausia būtų statančių galybių; griauti ir neauklėtas pataikys. 
Spauda - didelė galybė: ji gali visuomenę pastūmėti šen ar ten. 
Gi visur ieškoma žmonių pasišventimo, savęs išsižadėjimo, ir tą 
idealą paliko mums ne kas kitas, kaip Kristus, savęs išsižadėjęs, 
žmonėms pasišventęs. Piktos jėgos Jį nugalėjo, gi Jis viršgamtine 
galybe kėlės ir pats viską nugalėjo — meile. Jei norime Dievo 
karaliją priartinti, turime pasišvęsti ir teikime sveikas darbo 
sąlygas, kad tautos ir valstybės sveikos augtų. Medis kirmino 
pagraužtas skursta ir geriausioje žemėje; gi sveikas ir uolynuose 
moka susirasti tinkamos dirvos ir tarpti. 

Visa taikos, meilės, teisybės ir nuolankumo dvasia, kuri buvo 
jaučiama vyskupo Jurgio atsakuose, sunku atskirais sakiniais 
atšviesti: jos tebuvo galima gerti“. 

Tarybos pietūs pagerbti J.M. naujam Vilniaus vyskupui, nu- 
kelti iš 9 d. į 12 d. š.mėn., įvyko kažin kodėl be karininkų. Daly- 
viai buvo jų pasigedę. Šiaip jau praėjo šiltoje meilės ir vienybės 
atmosferoje. Visus sujungė nepaprastas Ganytojo asmuo, jo tak- 
tas, iškalba ir apskritai visi savotiškumai, kurių jokių būdu ne- 
galėjo nepagerbti dalyviai, kokio jie nebūtų buvę tikėjimo, kryps- 
nio, tautos ir lyties. 

Per ištisas tris valandas kalbomis kamavo nabagą vaišinamąjį 
Svetį, ir visiems Jis kantriai ir taip maloningai atsakinėjo, jog visi 
pilnai buvo patenkinti ir nulenkti. Paskiausia kalba buvo rusiškai 
pasakyta Valstybės Tarybos nario žydo dr. Rozenbaumo?! Bib- 
lijos stiium ir dvasia, kaip žmonės, išsisklaidę kalbomis, ėmė 
kits kito nebesuprasti ir nebemylėti; kaip niekas nebepadeda tai 
pataisyti, nei Dievo reiškimai, nei mokslas. Belieka —- malda už 
visas tautas ir jų taiką. Į tai kvietė Vyskupą pasekti Salomonu3?. 
Tautų santarvės pavyzdys yra V. Taryba. St. Šilingas suma- 
ningai mezgė senovines vaidilučių namų ugnelės'tradicijas su 
naujosiomis kryžiaus reikmenėmis. M. Biržiška apie kultūros 
statymą ant paveldėtųjų tikrų tautos savotiškumų, ne ant sko- 
lintųjų iš svetur. Kun. Mironas apie Bažnyčią ne vien Laivą, tik 
ištisą eskadrą, kuri seka savo kapitoną. Kun. Tumas apie Vilčių 
Žvaigždę, į kurią žmonės individai, nuo kits kito nutolę, savo 
kiautais apsimovę, siunčia visus savo norus ir laukimus, idant 
nuo Jos atsimušę, sugrįžtų skyrium kiekvienam, tik padvigu- 
binti ir meile sušildyti. Žvaigždė - Kristus, kurs visus patrau- 
kė, „aukštyn pakeltas“; regima dabar žvaigždė - iškeltasis Ga- 
nytojas. Į tą Žvaigždę siuntė literatūros ir plastikos dailininkų 
ilgesius. Voldemaras?! vaizdino mėgiamąjį savo Mickevičiaus 
Gustavą“. 

Prūsai, reformatai, lenkiškai kalbantieji lietuviai, betikybiai, 
socialistai, vyriausybė, Taryba, gudai reiškia savo sielavartus ir 
troškimus, kad Ganytojas padėtų jiems iš vargų išbristi. Ir vi- 
siems padaryta gana. Iš J. Mylistos atsakų, štai kaip galėtume 
atvaizdinti naująjį Lietuvos sostinės Vyskupą. 

Esu lietuvis, tačiau lenkiškai pramokau, kalbu taisyklingai ir 
daug esu dirbęs tikrojoje Lenkijoje, teatmindamas - žmones. 

Žmones tematysiu ir dabar. Kalbų skirtumas neskirstys man 
žmonių, kaip neskirs jų valstybių sienos ar tikėjimai. Vienas tėra 
tas pats Kristaus pagrindas dorai - visuomenės tvirtybei. Neskirs 
nei netikyba, nes žinau, kad tikėti tegalima gera valia, neliepiant; 
ir su tokiais gyvenau ir gyvensiu santarmėje. Neskirs nei partijų 
skirtumai, nes jas skiria ne „juodi“ principai, kurie, patyrinėjus, 
stovi labai arti kits kito, nei žmonių neapykantos, kurios tyčia 
kits kitą nusijuodina ir ragus kits kitam antlipdo, idant būtų 
baisesni. Aš esu atstovas To, Kurs laimino rimtį ir geros valios 
žmones, tai ir būsiu —- geros valios. Gi mano ištesėjimas bus ne 
mano vieno, tik kiek padėsite visi, rodydami taip pat gerą savo 
valią man, stovinčiam virš visų partijų, krypsnių ir kitokių skir- 
tumų. Geros valios vaisių dėkime į bendrą valstybės iždą, kas 
dailę, kas mokslą, kas politiką, kas valdžią, kas šeimynėlės auk- 
lėjimą, viską paremta meile, tai iš tos nepeiktinos įvairybės susi- 
darys tvirta, pastovi valstybės vienybė. Gi aš melsiuos už visus, 
tame skaičiuje ir žydus, bendradarbius, už Tarybą ir Valdžią. 
Ieškosiu ir pasergėsiu bet kokią gerą iniciatyvą, geros valios 
reiškimą ir remsiu, kiek tik pajėgsiu. Gudiškai dar nemoku, bet 
gudus pažįstu; didžiausis jų trūkumas ~- tai apsišvietimo, ir jį 
pakelti bus pirmiausis mano rūpestis. 

Gudams atsaką dailiai gudiškai atpasakojo Voldemaras. Žy- 
dams Vyskupas atsakė rusiškai, taip pat dailiai literatine kalba, 
kaip lenkiškai ir lietuviškai. 

Klausytojai pasergėjo, kaip vyskupo Jurgio rūpestingai se- 
kama lietuvių kalbos vystymasis ir mokama pavartoti pačios 
paskutiniosios kalbininkų nustatytosios išraiškos. Mokslinin- 
kas - sociologas, krikščionis — asketa, pažangus pilietis, stačiai 
žengiąs savo sveiku, neskolintuoju protu ir išmanymu, - tuo 
vyskupas Jurgis pataisė visa tai, kas per ingresą daugiau per 
nesusipratimą ir blogą valią pašalinių žmonių buvo kliūtimis 
įsiterpę tarp jo, Ganytojo, ir lietuvių bei gudų. 

Lietuvos valstybei, ne tik Katalikų Bažnyčiai, naujas Vilniaus 
vyskupas - tvirtas šulas. Tai ir - Valio! Ilgiausių metų! 

VILNIAUS VYSKUPO JURGIO INGRESAS 


Laiku buvo paskelbta vyskupą d-rą Jurgi Matulaitį-Matu- 
levičių į Vilnių atvažiuosiant gruodžio 8 dieną, rytą 10 val. Baž- 
nyčiose suma turėjo prasidėti 8 1/, val., idant žmonės galėtų daly- 
vauti katedros iškilmėse. Vis dėlto žmonių susirinko ne tiek, kiek 
vyskupo Roppo! sutiktų. Tada ir žydai lipo ant stogų; dabar, tie- 
sa, nebetilpo į katedrą, bet orie stovėjo ne daugiau kaip pusė tiek. 

Lygiai 11 val. vyskupą priebažnyčyje sutiko dvasininkai. 
Buvusis vyskupijos valdytojas prelatas Michalkevičius? čia pat 
spryske pasveikino naują katedros šeimininką prakalba len- 
kiškai. Apaštališkojo vizitatoriaus Ratti'o laiškas davė žinią, jog 
paskyrimo bulla tikrai esanti Romos raštinėje, tik šiais laikais 
pavojinga esą ji siųsti. Tad Rymo papa ir šiaip jau įsakęs vys- 
kupui Jurgiui pradėti valdyti Vilniaus vyskupiją. Šitą laišką 
laikinasis vyskupijos valdytojas prelatas Anusavičius? paskaitė 
iš sakyklos lotyniškai, lenkiškai ir lietuviškai. 

Buvo žinių, jog šį laišką vyskupas Matulevičius liepęs išversti 
ir paskaityti ir gudiškai. Ir buvę išversta. Vis dėlto jis neskaityta, 
nors gudų Tarybos narių buvo prašyta net pamokslo jų kalba, ir 
visa Taryba tam buvo pritarusi. 

Vyskupas dvasininkus pasveikino lotyniškai. Gi iš sakyklos, 
asistuojant Dūmos deputatui kun. Maciejevičiui* ir buv. Vilniaus 
dekanui Černiauskiui“, prakalbėjo į savo vyskupiją pirma len- 
kiškai, paskui tą patį pamokslą žodis žodin pakartojo lietuviškai. 

Pamokslas buvo gražus. Tokios apaštalavimo dvasios Vil- 
niaus bažnyčios kažin kada bėra girdėjusios. Naujas Kristaus 
pasiuntinys čia žemėje tikrai Evangelijos prastumu ir vis dėlto 
iškalbumu nupiešė savo pareigas: 1) tarpininkauti tarp savo 
ganomųjų ir Dievo, 2) melstis už juos, 3) mokyti juos tikėjimo ir 
ginti jį nuo tų, kurie kėsintųsi jam kenkti, 4) tvirtinti doroje ir 
tikyboje per sutvirtinimo (dirmavonės) sakramentą. Tais ir tiktai 
tais tikslais atvykęs čia vyskupautų, ne kokių politikų varinėtų. 
Tokiuo, ne kitokiuo prašė jį laikyti ir bendradarbiauti. Iškil- 
mingai tvirtino išrausiąs savo širdies gyslas, jei žinosiąs, kad ten 
rados kas nors priešinga Dievo ar artimo meilei. 

Pamokslas padarė gilų įspūdį. Net per lietuvių pamokslą su- 
lyginti buvo ramu. Buvo bepradedą urzti ir burgėti, tik kun. Ma- 
ciejevičiui pagrasius tuoj nutilo. Vilniškiai kunigų gerai dresuoti, 
žino, kada ir kur netvarkos galima daryti, kad ir bažnyčiose. 

Už krotelių, kur klierikai sėdi, dabar buvo paskirta daugybei 
suvažiavusių kunigų. Gi viena dalis suolų paskirta buvo „Ko- 
mitetui Polskiui“ ir lenkų delegatams, vyrams ir moterims. Tik 
nematyti buvo čia lietuvių nei iš Laikinosios valdžios, nei iš 
Tarybos, nei iš privatinių draugijų. Atmindami, kaip daug buvo 
lietuvių delegacijų Kaune per pašventimą, tikėjomės, jog Vil- 
niuje, savo vyskupo susilaukus, bus jų dar daugiau. Suprantama, 
kad visų veidai buvo pilni reikšmingo paklausimo, kas čia atsi- 
tiko, kodėl ne visai taip, kaip buvo manyta? 

Tais klausimais kreipėmės į įvairius žmones. 

Dėl ko nebuvo Rymo raštas gudiškai paskaitytas, nors buvo 
priruoštas, mums nenorėta atsakyti. 

Šv. Mikalojaus klebonas kun. Jazukevičius“, ruošęs daugybę 
deputacijų nuo visų lietuvių prieglaudų, mokyklų, kat. draugijų, 
visą vakarą prabėgiojęs, taisydamas joms vietos, dabar buvo ne 
mažiau nustebęs. Girdi, Katedros administracija griežtai atrė- 
žė - niekam neskirsianti vietų presbiterijoje; o kaip reikia, lenkų 
štai pilna, ir visiems jiems parodoma, kur sėstis, lietuvių gi depu- 
tacijos minioje stumdosi. 

Valstybės Tarybos ir Laikinosios Vyriausybės atstovų nebu- 
vimas ten, kur rado sau paskirtą vietą „Komitet Polski“ ir kiti 
lenkai, be abejo, įdomus ir sukels eilę klausimų. Todėl „L. Aidas“ 
tuojau pasiuntė savo korespondentą į Ministerį Pirmininką pa- 
klaustų, kodėl taip atsitiko. Ir štai ką iš jo esame patyrę. 

Lietuvos Valdžia laikiusi savo pareiga dalyvauti kaip konsek- 
racijoje, taip ir ingrese. Į Kauną buvo siuntusi savo delegatus, 
kurie, kaip žinome jau, dalyvavo Vilniaus vyskupo Matulevi- 
čiaus konsekracijoje. Po įšventimui Vyriausybei tekę patirti, ko- 
kia būsianti ingreso tvarka nustatyta; būtent Vyskupas gruodžio 
8 dieną atvažiuosiąs stačiai iš stoties į Katedrą, kunigus pasvei- 
kinsiąs lotyniškai, žmones gi pirma lenkiškai, paskui lietuviškai. 
Dėl pamokslo gudų kalba nebuvo aiškiai nusistatyta. Todėl aš, 

sakė prof. Voldemaras, pasinaudodamas senąja artima pažintimi 
su įšvęstu Vyskupu, parašiau jam laišką, kokios apgailėtinos 
pasekmės būtų, jei šita tvarka būtų priimta. Laiško Kaunan, 
Panemunėn, nuvežtų ir Ministerių Kabineto nusistatymo šiame 
klausime paaiškintų buvo deleguotas „L. Aido“ redakcijos narys 
kun. Zajančkauskis?. Jis sugrįžo, jokio atsako iš vyskupo Matu- 
levičiaus neatveždamas. 

Ateinant Vyskupo ingreso dienai, L. Vyriausybė kreipėsi į 
vyskupijos valdytoją, kad duotų jai tinkamų vietų bažnyčioje. Į 
tą raštą vyskupijos sekretorius atsakė, jokių numeruotų vietų 
nebūsią ir atsiuntė Laikinajai Vyriausybei ir Tarybai 12 paprastų 
įėjimo į Katedrą bilietų. L. Vyriausybė rado, jog ji, kaipo tokia, 
negali dalyvauti tenai, kur jai nepatikrinta tinkama vieta. 

Todėl tą pačią dieną antru raštu kreipėsi į vyskupijos val- 
dytoją, kad jai paskirtų vietos pirmos eilės sėdynėse, paaiškin- 
dama, jog nepaskyrimą tokių vietų L. Vyriausybė turės suprasti 
kaipo katedros kunigų norą, kad Lietuvos Vyriausybė vyskupo 
ingrese nedalyvautų. Rytą ingreso dieną į tą raštą atvežė kunigas 
griežtą atsaką: L. Vyriausybės reikalavimas nebūsiąs išpildytas. 

Gruodžio 7 d. jau buvo tikrų žinių, jog vyskupas jau tikrai 
yra nusistatęs prabilti pirma lenkiškai, tik paskui lietuviškai; 
gudiškai gi visai nekalbėti. Einant kalbų tvarka buvo nustatoma 
ir pasveikinimų eilė: pirma lenkai, paskui tik Lietuvos Vyriau- 
sybė. Dėl šių žinių, sako prof. Voldemaras, aš tuoj parašiau 
vyskupui Matulevičiui laišką, kurį jam įteikė Vyriasybės atsto- 
vas, pasiųstas stotin jo sutiktų, įprašydamas perskaityti raštą 
prieš savo ingresą. Šiame laiške buvo pabrėžta, jog L. Vyriausybė 
laiko savo pareiga dalyvauti ingrese ir pasveikinti vyskupą, nes 
ji katalikų šalies Valdžia, kur Bažnyčia neatskirta nuo valstybės. 
Dar sykį buvo paklausta, ar nurodytąją tvarką vyskupas tikrai 
priėmė, ir paprašyta duoti žinia, ar jis tiktų priimti Tarybos ir 
Vyriausybės pasveikinimus skyrium ir pirm kitų delegacijų, nes 
kitomis sąlygomis nebus galima atlikti šios pareigos. 

Ir šin laiškan vyskupas Matulevičius nedavė jokio atsako. Tai 
faktinė šito atsitikimo pusė. Jokių komentarų aš nerandu galima 
duoti, - pabaigė Lietuvos Kabineto Ministeris Pirmininkas. 

NAUJAS RYGOS VYSKUPAS 


Kaip jau žinome, Rygos vyskupu yra paskirtas kunigas Edu- 
ardas grafas O'Rourke. Naujas Bažnyčios kunigaikštis bus kon- 
sekruotas Vilniaus katedroje, sekmadienį, š. m. gruodžio 15 d. 
Tikimasi į šią iškilmę atvyksiant Žemaičių vysk. kun. Karevičių, 
Minsko vysk. kunigą Lozinskį ir Seinų vysk. kun. Karosą. 

Jo Eksc. kun. Eduardas grafas O'Rourke gimęs 1876 m. Basios 
dvare, Naugardėlio apylinkėje. Gimnazijos mokslus pradėjo pas 
tėvus jėzuitus Chyrove (Galicijoje), baigė gi Rygoje 1903 m. Išėjęs 
Rygos politechniką, Insbruke klausė teologijos mokslų. Tuos 
išėjęs 1907 m., buvo įšventintas kunigu. Buvo profesoriumi ku- 
nigų seminarijoje Petrapilyje ir 7 metus šv. Stanislovo ten pat 
bažnyčios klebonu. 

Atgaivinus Minsko vyskupiją, buvo tos diecezijos generaliniu 
vikaru, kol kun. Lozinskis buvo paskirtas vyskupu. 

Rygos lietuviai, žinodami, kad naujas Ganytojas visų tautų 
avimis vienodai rūpinsis, bus labai nudžiugę, gaudami tokį vys- 
kupa’. 


KUN. J. TUMAS - STUDENTŲ DRAUGIJOS 
GARBĖS NARYS 


Lietuvių Studentų Akademinė Draugija „Lituania“'. 
Friburgas (Šv.2) lapkričio 24 d. 1918 m. 
(Gauta Vilniuje 1919 m. sausio 23 d.) 


Didžiai Gerbiamas Kunige Jubiliate! 

Džiaugsminga Tamstos Kunigystės sukaktuvių šventė duoda 
mums progos šiandien bendrai susirinkus išreikšti tai, ką kiek- 
vienas mūsų jautė, minėdamas brangų Tamstos vardą. 

Esame toli nuo Tėvynės, neramūs dėl jos ateities ir laisvės. 
Kaipgi malonu ir guvu tokiu metu prisiminus tuos Tautos Va- 
dus, kurie, nuveikę jau ne vieną pavojų, neilstomis pajėgomis 
eina pirmieji Tėvynės keliais. 

Dvidešimt penkeri Tamstos, Gerbiamasai Jubiliate, kuniga- 
vimo metai, tai nuolatinis pasišventimas Tautos gerovei, tai 
ištisas budėjimas Tėvynės sargyboje. Mes lenkiame galvas, at- 
mindami Tamstos darbus mūsų raštijos ir visuomenės dirvoje. 

Brangus yra Tamstos vardas kiekvienam tikram lietuviui, 
bet ypač jaunimas pamilo Tamstą, kad davei jam tiek šviesaus 
džiaugsmo, kėlei ir auklėjai jo sielas savo rašto dailės veikalais. 
Jaunimas jaučia, kad Tamsta taip pat esi tikras jo Draugas. 

O dauguma ir mūsų pačių, čionai susirinkusių, kurie esame 
prityrę nuoširdaus Tamstos palankumo, su džiaugsmu minime 
malonias Brangaus Kunigo Tumo draugystėje praleistas valan- 
dėles. 

Visi mūsų akademinės draugijos „Lituanios“ nariai siun- 
čiame Tamstai, Gerbiamasai Jubiliate, daug karščiausių savo 
sveikinimų. Gi negalėdami tinkamiau pagerbti Tamstos nuo- 
pelnų, mes vienu balsu išreiškėme bendrą norą - turėti Tamstą 
mūsų draugijos Garbės Nariu. 

Mes tikrai džiaugsimės, jei Tamsta neatsisakysi priimti šio 
gilios mūsų pagarbos išreiškimo. 

Tesaugoja Aukščiausis Tamstą, Gerbiamasai Kunige Jubilia- 
te, ilgiausius metus! 

J. Tamošaitis 

V. Mykolaitis 

M. Andziulytė 

E. Romanauskaitė 
K. Pakštas 

E. Žilevičius 
Ignas Abromaitis M.S. 
O. Petrauskaitė 

J. Žilevičaitė 

St. Šalkauskis 

U. Urnėžytė 
Kun. J. Cesaitis3 

„LITUANIOS“ DRAUGIJAI FRIBURGE 


Persigalėdamas įgimtąjį drovumą, nes Selbstlob stinkt!, aš 
drįsau paskelbti Jūsų atestatą, kurį Jūs man malonėjote atsiųsti, 
pakeldami mane savo Draugijos garbės nariu. Kitaip ir negalėjau 
padaryti: visą pusę metų mūsų tiesųjį susisiekimą trukdo tai 
vieni, tai kiti okupantai. Belieka prašyti laikraščių, kad išimtinai 
svarbiuose reikaluose jie patarpininkautų. 

Jaunieji Mokslo Vyrai ir Moters, mūsų viltie, džiaugsme ir 
pasididžiavime! Jūs lyg klausiate, ar aš prisiimsiu tą garbės 
titulą, kurį man dovanojate. 

Dieve brangus! Šiemet baigiu jau 50 metų. Tai tokia krūva 
laiko, kuriuo galima buvo dešimt kartų daugiau padaryti, neg 
aš ar kas kitas yra padaręs. Padariau ne per daug. Ir už tą mažu- 
mą, kas buvo padaryta, aš taip nedaug esu prityręs favorų ar 
paprastų pamaloninimų, jog Jūsų meilūs ir iš tokios atviros, ne 
veidmainiškos širdies plaukią žodžiai man buvo tiesiog balza- 
mas suvargusiai ir neramiai sielai. 

Tokios didelės garbės, su kuria niekas pasaulyje negali man 
susilyginti, aš teesu per visą savo amžių tik dukart prityręs: kai 
kitkart garbės nario titulą man dovanojo Kauno Darbininkų 
Draugija ir kai dabar dovanojo Friburgo Studentų Draugija. 
Pirmąjį gavus, man rodės, lyg aš būčiau susyk labai pademo- 
kratėjęs, antrąjį gavus - lyg pajaunėjęs, su Jumis susilyginęs. 

Draugai! Jūs neapsirinkate: aš jaunuomenei esu atidavęs visą 
savo širdį. Aš ją labai suprantu; net tada, kai ji krypsniais šako- 
jasi. Aš ne priešas jokių krypsnių, bet tik jie būtų ne iš savimeilės 
dygę. Bet aš jaunuomenės, na, kaipgi čia pasakius, nebedrįstų; 
jau esu iš eilės išėjęs, ir ji gali manęs nebenorėti besuprasti. 

Tai kaipgi man ir tuo žvilgsniu nesidžiaugti, kai jūs man duo- 
date titulą vadintis Jūsų nariu, Jūsų draugu ir Jus Draugais vadinti? 

Juo tai man maloniau ir garbingiau, kad Jūsų tarpe yra žmo- 
nių, kurie asmeniniais privalumais pelnos visų pažįstamų meilę, 
o jau padarytais darbais - visuomenės pagarbą. 

Tik dabar aš jaučiuos, koks aš beesąs tuščias. Kad sumany- 
čiau, ne tik laikraštyje pasigirčiau, bet oficialinai imčiau rašytis: 

„Darbininkų ir Studentų Draugijų Garbės Narys“, ir didžiuo- 
čiaus juo, kaip seniau didžiuodavos „Kavalieriaus“ titulu, nes 
tikrai argi begali kas kitas aukščiau iškelti pilietį, kaip iškelia 
teisingos, pūslėtos darbininko rankos ir tyros, jautrios jaunuo- 
menės širdys? 

Rašyčiaus, visiems iš ketvirtojo namų aukšto skelbčiau savo 
dignitorystę, kad... kad nestigčiau mažo dalyko: aš tiek Jūsų 
meilės ir garbės dar neesu vertas. Ir tie Jūsų atestatai tebūnie 
man paraginimu bent paskui pateisinti tai, kas vien iš per geros 
Jūsų širdelės išplaukė. 

Dabar gi, atsilygindamas geru už gera, darau Jus visus „Li- 
tuanios“ Draugus - savo širdies Garbės Nariais ir prieteliais per 
visą likusį amželį. 

Ačiū Jums, ačiū! 

Kun. Juozas Tumas 

P.S. „Lituaniai“ siunčiau savo „Pragiedrulius“. Girdžiu tačiau, 
jog jie nepasiekę skiriamosios vietos, tai siunčiu antru atveju. 

J.T. 


NETIKĘS PAGALYS 


„Laisvė“! Nr. 73 rašo: „Vyresnieji inteligentai (ateitininkų 
atsiradimą?) pastebėję, išsigando, jiems plaukai ant galvos sto- 
josi... Ir pradėta kampanija prieš naująją moksleivių srovę. Labai 
gaila, bet negalima nepastebėti, kad toj negarbingoj prieš ateiti- 
ninkus kovoje tarp daugelio kitų dalyvavo dabartinės Lietuvos 
prezidentas A. Smetona, kun. Tumas ir kt.“ 

Norėta suduoti ir pasiieškota lazdos. Tokiais atvejais lazda 
rasti lengva. Rado ir „Laisvė“, tik šiuo tarpu patrešusią lazdą. 

Vientara, dėl ateitininkų atsiradimo niekam taip jau labai 
plaukai iš baimės nesišiaušė. Kad būtų šiaušęsis dėl bet kokio 
naujo visuomenės gyvybės apsireiškimo, galbūt bevargdami ir 
visai nusmukę. 

Antra, tie vyresnieji inteligentai naują visuomenės atžalą su- 
tiko gerai suprantamu įdomumu ir, tiesą pasakius, baime, kad 

ta dalis jaunuomenės kur nors neiškryptų į bet kurią negeistiną 
šalį. Ne kitaip ji sutiko ir aušrininkus3, kurie iš pat pradžių tapo 
jų darytojų užkrėsti bent keliais visai mums negeistinais rusų 
inteligentijos privalumais - nihilizmu, netikėjimu. Ateitininkams 
išeinant į sceną, buvo baimės, kad ne kryptelėtų, kaip paprastai 
naujikams atsitinka, į priešingąją pusę ir neatsidurtų kartais taip 
toli, kaip reakcininkai, tikrieji stačiatikiai. Taigi ir juos sutiko 
keletu visai nekaltų persergėjimų, kurie ne tiek pačią jaunuo- 
menę užgavo, kiek bailino pačius to krypsnio darytojus. Kaipgi? 
Čia žmogus vos vos darbą pradedi, o jau jūs bauginate? Taip 
gali ir nepasisekti. 

Tą vieną priekaištą — ne laiku, per anksti - mes, viltininkai 
Smetona, aš, Kubilius“, tebuvome girdėję privačiai. Raštu puolė 
mus smarkiau. Ir ne „mus“: dėl to, kad aš apie ateitininkus, kiek 
atsimenu, neesu nieko parašęs, dėl to, kad Smetona, jei neklys- 
tu, tą vieną kartą tebuvo, pro šalį eidamas, grybštelėjęs. Tiktai — 
a. a. Juozą Kubilių, kurs atviriau buvo išsireiškęs. 

Tos jo rašto vietos aš dabar negaliu rasti. Turiu betgi jo feljeto- 
ną „Vilties“ 1913 m. Nr. 56: „Ateitininkai ir Katalikų darbavima- 
sis“. Jei šitokia kritika, kuri reikalavo daugiau vidaus tobulybės, 
norint „viską atnaujinti Kristuje“, neg paviršutiniško katalikybės 
reiškimo ir dokumentinės apologijos, ar tikrai popiežiavo mo- 
teriškė, jei šitokia kritika vadinasi „negarbinga kova prieš ateiti- 
ninkus“, tai... Tai nieko gero iš tokių visuomenės pastangų negali 
būti, nes viską gyvai želiančią prisieina su nepasitikėjimu sutikti, 
augant genėti ir tik išaugus pasidžiaugti, o ne antraip, kai dar 
niekur nieko. 

Bet ateitininkų auklėtojai iš pat pradžių pasirodė tiek nepalie- 
čiami, kad ir iš tikro atkrito noras gyvai dalyvauti jų ūgyje. 

Buvo tad vyresniųjų inteligentų tylėjimas: žinokitės sau; bet 
nebuvo, ypač iš užliečiamųjų čia viltininkų pusės, kovos, ypač 
negarbingos. Ateitininkai išaugo savaime. Ir garbė jiems, jei ką 
gera iš savo širdelių išspaudė. Kas gi tuo nepasidžiaugs? 

Koks aš ateitininkų priešas buvau, tegu pasako jie patys, 
kurie yra klausę mano paskaitų, specialiai jiems rengiamų, jiems 
gi mane, ne ką kitą, kviečiant. St. Šilingas net buvęs girdėjęs 

nuomonę, būk aš tik apsimetąs kairesniu, o visą širdį lenkiąs į 
dešinę, ten, kur ateitininkai klauso. Pavartę „Ateities Spindulius““, 
taip patrastumėte ne vieną žymę mano bendradarbiavimo su jais. 

Dėl visa to dar kartą turiu pasakyti: „Laisvei“ rūpi rasti man 
pagalys, ir ji paieškojus ras jį kur kitur, ne mano santykiuose su 
ateitininkais. 

Aš ne ateitininkų ir ne krikščioninimo priešas, tik bet kokio 
juodašimtiškumo taktikoje. 

„Laisvė“ tai supranta... Ir aš tikiuos Petrapilio ateitininkai 
nepadės jai tų „negarbės“ pagalių man prisirankioti. 


LIETUVIŲ MOKSLO DRAUGIJA 


Lietuvių Mokslo (tikriau: ir Dailės) Draugija štai tryliktąjį 
kartą sutelkia savo narius į visuotinąjį susirinkimą. Kokių garsių, 
gyvų, daugingų ir mokslingų susirinkimų ji yra mačiusi ir kokių 
liūdnų, apsiblaususių ir nedaugingų per šį karą, kada iš 800 
narių tegalėjo atvykti vos 30—40, ir tai iš to paties miesto. Mokslo 
žibintas tačiau negeso; skaisčiai švietė ar vos tik vilko akele, anot 
to, blizgėjo, vis tiek rusėjo ir tais laikais, kai bet koks šiaip dvasios 
gyvenimas buvo visai užgniaužtas. 

Šita Lietuvių Mokslo Draugija yra ypatinga ar mes patys, lie- 
tuviai, esame ypatingi, jei mūsų santykiai su šituo šlovingiausiu 
ir skaisčiausiu mūsų dvasios išdavu vis dar nėra kaip reikiant 
nusistatę, nors jau keliolika metų praslinko bebendradarbiau- 
jant. Atmenu „Vilniaus Žinias“, kur pirmą kartą prasitarė apie 
mokslų draugiją dr. Basanavičius, kviesdamas visuomenę pasi- 
sakyti, kokio platumo draugiją ji norėtų turėti. Skrupuletiškai 
pasvarstęs mūsų ištesėjimą, aš padaviau balsą už siaurus etno- 
grafijos ir istorijos rėmus?. Buvo ir daugiau tokių. Kone visi buvo 
toki. Rodos, bene tik vienat vienas teišsitarė apie mokslų drau- 
gijos visuotinumą, ir tą balsą sumanytojas padėjo pagrindu stei- 
giamajai draugijai. 

Sumanytojo turėta plačių norų; draugijos rūmai suplanuota 
amerikietiškai. Amerikiečiai viešąsias įstaigas organizuoja ir 

statos ne tam tik kartui ar laikui; jie sumeta tol tebesančius būsi- 
muosius laikus, nuošimčiais suskaito, ligi kiek įstaiga gali išsi- 
plėsti, sudaro ištisą planą ir pradeda statyti... tik dalį jo. Įstaigai 
plečiantis, bus pristatyta antra dalis; toliau trečia, kiek tik reiks, 
ir tai negadins rūmo stiliaus, ištisumo, visa to, ką buvo architek- 
torius įsivaizdavęs ir suplanavęs. 

Lietuvių Mokslo Draugija, užsibrėžusi visuotinumą, iš tik- 
rųjų tepradėjo gyventi labai siaurai; gal ne plačiau, kaip mano ir 
kitų tokių buvo svajojama ir sumetama. Ne dėl to, pakartoju, 
kad ir tikslai būtų buvę siauri; tik sulig dabartinio ištesėjimo, 
galir sulig to laiko mūsų mokslo reikalų. Ir tą faktinį, ne idėjinį, 
siaurumą kaip tik įžiūrėjo kai kurie patys prašmatnieji mūsų 
mokslo vyrai. Jie, dėdamies neva užgautais, kam esanti aplen- 
kiama filosofija ir teologija (anaiptol jos nebuvo aplenkiamos), 
griežtai nusistatė prieš tą draugiją, paskaitė dalyvavimą drau- 
gijos gyvenime ir darbuose nesutinkančiu su jų sąžine, kurią 
tęviršt galėsianti ta draugija įžeisti, ir pavydėtinu patvarumu iki 
pat šiam laikui ją boikotuoja ar tik niekina, nebežinau, kaip ir 
bepasakyti. 

Dyvais nesitvėriau, kai vienas mano gerbiamas ir mylimas 
mokslavyris teisėtu pasididžiavimu parodė ištisą šūstį mokslo 
rankraščių, tiek specialių, jog niekas pelnininkas neapsiimtų jų 
išleisti. Ir kai paminėjau Mokslo Draugiją, tai autorius - moksli- 
ninkas su tokiuo abuojumu numojo ranka, jog užrišo man burną 
ją beginti. Pavedęs tuos mokslo dalykus draugijai, kuri su moks- 
lu gal visai nieko bendra neturi. Na, ir gulės jie ten ilgiausius 
metus, kol autorius numirs. Tada kai kas pačiupinės popierių 
lakštus, tars filosofiškai: „Taip, padirbėta žmogaus“... ir vėl pa- 
liks gulėti. 

Visai teisingai prel. A. Dambrauskas yra vieną kartą išsitaręs 
apie savo leidžiamąją „Draugiją“. Girdi, ji kai kurių inteligentų 
nepatenkinanti. Juokdariai: rašykite tai, kas jus patenkina, ir 
sudarysime gerą žurnalą. Ar aš atsisakau dėti bet kokius gerus 
raštus? 

Lygiai galima būtų pasakyti ir apie Mokslo Draugiją. Juok- 
dariai mokslininkai: nenorite dalyvauti, o norite, kad ji nustebin- 

tų pasaulį! Tegu per Draugiją pereina visa, kas tik originalaus 
jums ateina į galvą; duokite Draugijai, jei ne ištisus veikalus, tai 
bent trumpučius referatus, - Draugija ras jiems vietos leidiniuose 
ir laiko jų paklausyti per paskaitas daliniuose susirinkimuose. 
Bus vidaus gyvybės, bus ir į orą kuo pašviesti. 

Keletas narių, kas metai kitų, parenkamų į valdybą, nors būtų 
jų pareiga, niekados netesės užinteresuoti visos tėvynės, jei žmo- 
nės, kam tėvynės dalykai rūpi, patys nesiglaus į Draugiją ir 
nereikš savo mokslo pajėgų. Draugijos komitetas tegali tvarkyti 
esamąją medžiagą, tegali planuoti platesnius surinktinius tyri- 
nėjimo ar klasifikavimo darbus, bet negali padaryti iš paprastųjų 
inteligentų — mokslininkų. 

Šitai kam gi kitam, jei ne Mokslo Draugijai, siunčiama paklau- 
simai, kokių mes turime mokslo pajėgų tautiniam universitui 
sudaryti? O Draugija mažiau težino jų už atskirus žmones, kurie 
su kits kitu niekados nesusisiekia. Tai nenormalu. Ateinant vis 
susirinkimams, Komitetas „kalėdoja“ paskaitų, o ne skelbia vi- 
suomenės žiniai, šiemet tiek ir tiek atsiųsta referatų išklausyti, 
įsidėmėti, pasvarstyti ar net pažadėti pagalbos, jei to moksli- 
ninkas bus pareikalavęs. 

Aš visai esu tikras, jog nepriklausomos mūsų valstybės val- 
džia jokiu būdu neapsieis be Mokslo Draugijos tautos kultūrai 
sustiprinti. Ne vienos milicijos, kariuomenės ir valdininkijos 
sudarymas sudaro ir valstybę. Žiūrėkite, kokį milžinišką darbą 
yra jau padariusi Mokslo Draugijos Vadovėlių komisija! O kiek 
dar daugiau tokių sričių. Drąsiai galima pasakyti, jog Lietuvių 
Mokslo ir Dailės Draugijai yra lemta naujoje valstybėje paimti 
pirmutinė vieta visame kultūros darbe. Pareigos bekraštės, be- 
galės, o ištesėjimas menkas. Taigi metę savo fanaberijas, dėkimės 
į tą Draugiją ne tik vardais ir trirublinėmis (!), bet ypačiai savo 
darbais mokslo dirvoje. Įdomaukime pirmiausia paties mokslo, 
tai jis pats mus suves į tokių pat įdomaujančių būrį ir sudarys 
Draugijoje tinkamą atmosferą. 

Nuodėmė yra niekinti savo dar neįsigalėjusį, bet galintį įsi- 
galėti dalyką! 

-SENOVĖS RAUGAI 


Ko randame žemės rievėse pasižymėta, to jokie raštai nebūtų 
mums atstoję: iš to. skaitome visų seniausiąją mūsų žemės isto- 
riją. Skaitome M. Biržiškos Lietuvos geografijoje!. 

Apie geografiškuosius mūsų vardus lygiai galėtume pasa- 
kyti. Mes neturime rašytų liudytojų, kas buvo mūsų krašte prieš 
tūkstantį ar net prieš du tūkstančiu metų. Vienatijai tos giliosios 
mūsų senovės liudytojai tai mūsų žmonių pavardės ir jų gyve- 
namųjų ar gyventųjų vietų praminimai. Kiek mokslo paslapties 
tokiuose senoviniuose mūsų varduose, ne taip senai pavirtusiuo- 
se pavardėmis. Matvila (s) - Vilmanta (s), Butrimas - Rimbūtas, 
Gimbūtas ~ Butginas, Vaišnora (s) - Norvaiša (s). O Mingaila, Skir- 
gaila, Jogaila? Dabar pradeda madon eiti vaikus krikštyti prasi- 
manytais vardais: Giedrytė, Ašarėlė, Raselė, Danguolė. Man vis 
rūpėjo patarinėti ir patarinėdavau tokių pravardžių vieton dėti 
turinčius, jei jau ne krikščionybės, tai bent istorijos žymių ir 
tradicijų. Krikštijant Vytautais, Algirdais, Kęstučiais, Aldonėmis, 
Dainutėmis, kaip lenkai krikštijasi Vandomis, Liudomirais ir t.t., 
aš nematau rimtos priežasties nesipravardžiuoti Jogailais, Gedi- 
minais, Rimvydais, Mindaugais ir daugybe kitų gražių gražiau- 
sių vardų, kurių mums paliko raštai ar padavimai. Tas žodis 
tiems, kuriems krikščionių vardai ėmė rodytis palikę per daug 
priprasti ir nuobodūs, o kitokios vertybės jiems nepripažįsta. 
Daug galima būtų duoti tam kalbotyros žinovui, kurs susektų 
kilminę visų tų gražių vardų reikšmę: Geišė, Aužbikas, Gon- 
dinga, ir kas buvo išreiškiama, pasidarant žodžius, iš kurių gali- 
ma pasidaryti ir adverniškoji prasmė: Norbut ir Butnorius, t. ir t. 

Lygia dalimi ir vietavardės. Žmonėms, kuriems mūsų kraštas 
svetimas, kurie nepažįsta mūsų senovės, kuriems pagaliau ne- 
rūpi paprasčiausi mūsų patogumai, jo nė nebrangina ir lengva 
širdimi pamina po kojų ar iš atminties braukia tai, kas tūkstančių 
metų žymę tebeturi, kas keletą gražių istorijos lapų atstoja. Aš 
nenoromis lenkiuos prieš tokius vardus, kaip Deltuva, Kvėdar- 
na, nes tai mūsų istorijos „kauko speniai“ ar „laumės papai“, 
kurie reiškia mūsų žemės istoriją. Tuo gi tarpu jie visi pavirto — 

Konstantinovo; ir Vaškai - Konstantinovo, ir dar kažkokie vals- 
čiai - Konstantinovo. O Naumiestis - Aleksandrovskoje, o Ježio- 
rosai-Zarasai - Novoaleksandrovsk, o Mažeikiai - Muravjovo. 
Taip ilga eilė maskolių palikimų, kurie ne tik ausį drasko savo 
nepaprastu skambėjimu, dar ir širdį gildina skaudžiais atmini- 
mais. Jie visi kuo veikiausiai reiktų nuo mūsų žemėlapių rūpes- 
tingai nušluoti, kaip visi rusų vardai buvo nuo iškabų nušluoti, 
ir sugrąžinti atgal, kas mums buvo ir yra tiesiog šventa: mūsų 
senovinė tradicija, nes joje — tikroji Lietuva. 

Palieka vardai mūsų pačių patogumui. Pakelėmis, gatvėmis 
mes matome vokiečių parašus. Na, tai suprantama. Iš svetur 
atvykę karo tikslais žmonės neprivalo klaidžioti. Jiems nei laiko 
nėra teirautis; reikia akies metimu pamatyti kur ir kas. Tik kuo 
išaiškinsi, kai tokioje Ukmergėje, kurios visos apylinkės grynų 
gryniausiai lietuviškos, kur nė vienas pirklelis be lietuvių kalbos 
neapsieina, gatvių vardai ūmai lenkiškai pakrikštyti? Zarasuose 
taip pat. Rodos, ir Biržuose. Arba tokioje Lietuvos širdyje, kur 
lenkų nė nėra, Radviliškio stotyje, stambiomis raidėmis parašyta: 
„Tylko dla ruskich mężczyzn. Tylko dla ruskich kobiet“. Juk 
rašoma žmonių žiniai. Kokių gi žmonių daugiau praplaukia pro 
šią stoti: lenkų, kurie šiuo karo metu jokių neturi reikalų Lietu- 
voje, ar pačių vietos gyventojų lietuvių? Kas čia buvo toks apsuk- 
rus, kad per šį karą Lietuvos veidą ūmai padarė vokiškai lenkiš- 
ką, o ne lietuvišką? 

Galų gale laikomasi sudarkytų grynai lietuviškų vietavardžių 
vien dėl to, kad taip jau buvo į žemėlapius įrašyta! Taip protuo- 
jant reiktų amžiniems laikams palikti kelios dešimtys kiniškų 
vardų Mandžiūrijoje, kuriuos rusų topografai buvo įrašę, o visi 
jie reiškia kiniškai: „Aš tamstos nesuprantu“. Taip atsakydavę 
kinai rusams, šiems klausiant, kaip ta vieta vadinasi. Lietuvoje 
galima dabar rasti tokių baidyklių, kaip sodžius „Jejtzy“ Svėdasų 
parapijoje. Klausia nabagas vokietis kareivis, kur čia tie „Jejtzy“, 
ir niekas jam nemoka atsakyti, nes nepareina jam į galvą, jog tai 
visiems žinomi Gykiai. Aiškiausiai spaudos klaida, o palaiko- 
ma... nebežinia, kieno naudai, nes nei vietinių gyventojų, nei 
kareivių. 


< 117 


Taigi dabokime nepaliečiamybės savo krašto senovės ir da- 
barties. Vokiečiai —- konservatyvai; tai okupacijos valdžiai ne- 
daug tereiks aiškinti. Tik reikia, kad kas iš vietų atsirūgtų 
senove. ' 


GRYNASIS KULTŪRINIMAS 


Aš negreitas bet kuriai tautai pripažinti ypatingą pasiunti- 
nybę: išsvajotą mesianizmą, istorinę misiją, ar tam panašių sapnų 
nemiegant. Man viena tėra aišku, jog kiekviena tauta savaime 
gadina ar taiso savo kaimynus, žiūrint ko turi daugiau, gera ar 
bloga. Dėl to gi tautoms už gera paminklų niekas nestato, už 
bloga - į teismą jų netraukia. 

Nuopelnu tautai pavirsta tik tada, jei ji pasijunta siunčiama 
kur toliau, ne į kaimynus čia pat pašonėje, nunešti kultūros ar 
kokios dvasinės gėrybės; krikščionių mokslo, sakysime, stab- 
meldžiams. Tauta siunčia savo žmonių, idant jie globotų toli- 
mųjų salų raupuotuosius, nes saviškiai negloboja. Tauta siunčia 
savo sūnų laukiniams skelbti monoteizmą, vieną Dievą ir išga- 
nymą per Kristų, nes politeistai, daugdieviai, dvasia žūna. Kas 
artimą myli, tas darbu ar turtu gelbėja žūvančius, aukoja jiems 
savo turtą ir gyvybę. 

Tokių misijų pareigą jaučia ir lietuviai. Ir iš Lietuvos nemažai 
turto nueina į Afriką, idant su krikščionybe pasiektų juos ir 
kultūros geradarybės. Prelatui Kerpei! kiek ten palikus pinigų 
Afrikos misijoms, atmenate, buvo susiginta, gerai jis taip padarė 
ar negerai. Priešininkai turėjo kokių gi bereikia stipresnių įtiki- 
nimų, kaip: kam siųsti pinigai svetur, kad ir vietoje reikia doros 
ir kultūros misijų? Ir vis dėlto ginče laimėjo tie, kurie stojo už 
prelatą ir jį pateisino. Gera tam, kuriam gerai daroma; gera ir 
tam, kurs gerai padaro: jis pats dorinasi savo darbais. 

Nebegerai pasidaro, kai tauta į tautą eina veidmainiuodama; 
kai sakosi nešanti išganymą ir Europos kultūrą, gi iš tikrųjų eina 
pavergtų ir jos turto paglemžtų. Taip atsitinka ir už tikinčiųjų 
sudedamus pinigus stabmeldžiams atversti; kunigų misijos kar- 

tais pavirsta politikos darbu, nieko bendra neturinčiu su misi- 
jomis, su kultūrinimu. 

Ir ne tik Afrikoje. Čia pat rusai veržėsi „į vakarus lango pra- 
sikirstų“, į Baltijos pajūrį; lenkai veržėsi į šiaurę, lietuviams 
katalikybės neštų. Ir visi šalia tų idėjinių ir idealinių tikslų turėjo 
grynai medžiaginių tikslų - padidinti savo žemių. 

Ak, kaip gera būtų, kad žmonės pagaliau tenkintųsi gry- 
naisiais tikslais! Lietuvoje, sakysime, dirva grynajai aukštesnei 
kultūrai pasitaiko jau ką gi: pati rinktinė! Geografinis padėjimas 
patogus, žemė ne bergždžia. Laukų, miškų, vandenų kultūrai — 
platu vietos. O dar plačiau pačiose lietuvių sielose. Jos ištroš- 
kusios, pasiilgusios šviesos ir kultūros. Jos pačios senai veržiasi 
puola į visa tai, kas pažangų, kas šviesu, kas švaru ir patogu. Tik 
nebuvo kas praveda. Reikėjo tik parodyti pavyzdys, kaip tro- 
besiai statoma, kaip dirvos tręšiama, kaip javai daugialaukėje 
mainoma, nekalbant apie naminę ir viešąją buitį, - ir akyse viskas 
virsta naujoviškai. 

Lietuviuose jau sukilę kultūros reikalai. Jiems patenkinti na- 
mie nebuvo galima, daugiausia dėl nepakankamo turto ~- turtin- 
goje žemėje. Rusų rankose esant, nebuvo galima pralobti; jų 
valdžia davėsi visiems apeiti, visiems iš šalies išnaudoti; ji nesu- 
gebėjo nieko praktikinga pasidaryti savo viduje ir ore. O turtai 
klojosi po kojų, tik jų nemokėta pasiimti, gi ir pasiėmus temokėta 
jais pasisotinti, nieko daugiau; už juos tau beveik niekas nieko 
nedavė; rugių pūdą pirko už 80 kap., kviečių už 110 kap., avižų 
už 65 kap., bulvių už 33 k., o rinktinių rudens obuolių dar pigiau, 
už 30 kap. pūdą; linų pūdą už 3 r. Nevertėjo tad nė stengtis 
daugiau produkuoti, neg savo reikalams reikėjo. Nevertėjo, gi 
dažnai ir nemokėjo; tad mojo ranka į visa, kas namie. Plūdo 
lietuviai svetimų dievų pasieiškoti tolimiausiuose pasaulio kraš- 
tuose: Amerikoje, Transvalyje, Argentinoje. Būtų važiavę į patį 
Marsą, bet tik kas būtų pasakęs, kaip ten nuvažiuoti, ir patvir- 
tinęs, jog ten bus turtingiau ir kultūringiau gyventi. Gaila buvo 
veltui žūvančių produkcijos pajėgų. Tik ką padarysi, kad ne- 
buvo, kas būtų atėjęs ir palengvinęs lietuvių buitį - pakylėjęs jų 
kultūrą. 

Dabar kyla visai kitokis klausimas — ar belaukti iš svetur 
atvykstant „grynosios“ kultūros nešėjų, ar patiems manytis. 

Lietuviai, per tiek amžių pamokyti, nebe naivūs. Jie jau žino, 
kad politikoje niekas nesivaduoja altruistiniais, artimo meilės, 
tikslais, tik egoistiniais savęs meilės tikslais. Tai liūdna, tik nieko 
nepadarysi. „Kultūrinamasis“, iš pat pradžių pajutęs negryną 
kultūrintojo intenciją, tuoj susitraukia, it sližys su visais savo 
rageliais į kiautą, tuoj susiriečia, ežiuku atstatydamas savo dyg- 
lius į visas puses. Taip lietuviai darė rusams, taip daro ir len- 
kams, dirbusiems grynai egoistingais sumetimais, ieškojusiems 
didelių pelnų už kiekvieną menką kyštelėjimą. 

Belieka tad patiems savim pasikliauti. Tai ir natūralu. Jokio 
vaisiaus ūmai, dirbtinai nesubrendinsi; iš šalies neveiksi, kai 
viduje užmazgos nėra. Gi viduje kas užsimezga, tai tik padėk, 
saulute ir šilimėle: patsai išsivystys. Taigi mums ir belieka viso- 
mis galėmis patiems tiektis šios saulutės ir šilimėlės, jei norime 
sulaukti — grynosios kultūros. 


KULTŪRA Iš ANTRINIŲ RANKŲ 


Lenkai, viliodamies lietuvius į save, mėgsta pavartoti tą vieną 
įtikinėjimą: mes jums davėme Rymo katalikų tikėjimą, draug su 
juo ir Vakarų kultūros. Gal kitaip nė netesi įtikinti lietuvius, kad 
jie būtų amžinai skolingi lenkams už tą gera padarymą. 

Lietuviai, tikrai nusimanydami esą Vakarų, ne Rytų kultūros, 
tuo didžiuojasi, tai labai vertina ir visai nesigina jos gavę kai ką 
ir per lenkus, stovėjusius viduryje tarp Lietuvos ir Vokios. Jei 
tačiau kai kada pasityčioja iš to lenkų įtikinėjimo, tai tik dėl to, 
kad tai daroma per dažnai ir tikrai prasčiokišku būdu: „Atmin- 
kite! Tai mes jus apkrikštijome! Tai mes jus kultūrinome! Matai, 
kaip jums gera turėti bent vidų suminkštintą: barbarybių, teisin- 
gai prikišamų rusams, niekas negali prikišti lietuviams!“ 

Daug daug metų lietuviai mokėjosi lenkams už tai, duodami 
rinktinių žmonių jiems patiems gerinti. Lenkai patys prisipažįs- 
ta - kultūra jiems namie nedavusi tokių gausių vaisių, kaip 

svetur įvaisinta. Pagaliau lietuviai susiprato: o kokiam gi galui 
mums imtis kultūros iš antrinių rankų, kad galima iš pirmutinių? 
Ko gi jau labai yra mums lenkai davę tikrai savo, patys nepasi- 
skolinę iš kaimynų? Bene taip jau didelis nuopelnas vielai, kad ji 
per save perleidžia elektros srovę! Negi nuo savęs atitraukdami 
ko davinėjo. Negi patobulindami tai, ko patys gaudavo. 

Tuo žvilgsniu lenkams tikrai neprisieina girtis. Davė mums 
Rymo katalikybės. Ji visur ta pati. Tačiau praktikos gyvenime, 
sakysime, Bavaruose ar kame kitur Vokioje, ji didesnės vertybės 
neg lenkuose, tai ir lietuviuose. Vokios pietuose katalikybė pa- 
darė žmonių darbininkų; lenkų šiaurėje pridarė ji žmonių lep- 
šių. Davė mums lenkai ir kultūros. Tik ir ji, vienodai branginti- 
na, nevienodai reiškiasi. Lenkuose, tad ir lietuviuose kultūros 
atsirado bajoruose, kaip jų luomo privilegija, ir toliau maža kiek 
tesiekė. Už lenkų dvarų dvarelių tekrito ir tebekrenta silpni kul- 
tūros spinduliai. 

Jei nori, patirk tai, nuėjęs į latvius, į Kuršo ir Vidžemio gyven- 
tojus, gavusius kultūros tiesiai iš pirminių rankų, iš vokiečių, ir 
į Vidbodės!', „dawniej Inflant polskich“? gyventojus, latgalius, 
gavusius kultūros iš antrinių rankų, iš lenkų. Lenkams Inflantai 
lenkinti dar labiau sekės neg Vilniaus gubernija; čia tai turėjo 
pasirodyti lenkų kultūra visa pilnybe. Tuo gi tarpu už sulen- 
kintus latgalius tėra mizernesniai sulenkintieji gudai. Nematyt 
kumurnesnių žmonių, ubagiškesnio ūkio, labiau suterštos kal- 
bos kaip latgalių. 

Tai ne naujiena ir Lietuvoje, pasergėta ir išreikšta daug sykių. 
Dar šiemet Druskius? tai saviškai išdėjo laikraštyje „Das neue 
Litauen“*: kame tik daugiau lenkuojančių dvarų dvarelių, ten 
daugiau ir kumurnesnių sodiečių. Užtat čia sodiečiai greičiau 
puola bet kam švariau apsitaisiusiam rankos bučiuotų ar kitokių 
dar neišnykusių vergiškumo ženklų rodytų. Gi kame mažiau 
lenkuojančių, ten liaudis daug aukščiau pakilusi kultūra, savai- 
me labiau pasituri ir daugiau nusimano žmonišką savo vertybę. 
Liaudies dalykai ne geriau stovi ir pačiuose Lenkuose. 

Lenkai giriasi, kultūros davinėję savo kaimynams; o šieji, 
blaiviau tai įvertinę, ne kaip poezijose vertinama, ima juos į 

teismą traukti. Ėmėte mus globon, sako, tai ėmėtės ir atsako- 
mybės už mus pasaulio kultūrai, kam sustabdėte mus keliems 
šimtams metų? Kaip dabar bepasivysime tiek tol mus pralen- 
kusius kitus europiečius? Jūs ir vėl mus viliojatės. Ne, su jumis 
eidami, nė nepradėtume vytis, nes jūs — ne šaltinis kultūros; ji 
netrykšta aplink, kaip iš gyvo kūno, ji tešviečia kaip mėnuo kažin 
kieno atmušta svetima šviesa. 

Jei netikite lenkus ne savo kultūra šviečiant, pavartykite nors 
jų kultūros žodyną. Technikos terminų, saviškai prasimanytų, 
terasite keletą nuošimčių, kiti visi skolinti iš svetimųjų. Taip pat 
pasergėsite ir šiaip jau kalboje; ligi tik aukštesnės prasmės są- 
voka, jai išreikšti imama svetimas žodis. 

Kalba - kultūros reiškinys. Tai lenkai gerai nusimano. Jie, 
sakysime, didžiuojasi (Jan Witort, Wlad. Gizbert Studnicki)’, 
prikrėtę savo žodžių į lietuvių kalbą. Prof. Al. Brūckneris savo 
knygoje „Die Slawen und der Weltkrieg““ 139 p. bado lietuviams 
akis tokiais žodžiais, kaip: atkritka, budinkas, aznajminti. Sako: 
nekultūringi buvote, iš kultūringųjų ėmėtės. Tačiau neatsigrįžta 
į save ir nepajunta, jog vainoja katilas puodą, o abudu juodu. 
Dar blogiau. Lietuvių kalba tapo visiškai be reikalo prišiukšlinta, 
nes pakankamai turi savų, kur kas geresnių žodžių toms pat 
sąvokoms išreikšti (atvirutė, trobesys, duoti žinią), tuo tarpu kad 
įlenkų kalbą yra įsibrovusių tiek žodžių iš vienų vokiečių kalbos, 
jog jais niekados nebenusikratys. Taip jie ir paliks amžiams liu- 
dyti apie vokiečių kultūros veikimą į lenkus. 

Malonėkite pasižiūrėti kad ir šios krūvos žodžių, kuriuos aš 
atmintinai, kas pakliuvo, suverčiau. Tai vadinamosios lenkų 
kalbos pažibos, elegancija ir būtinumas. 

Absatz -abzac, obcas, Dank - dank, Dach - dach, Fach - fach, 
Farbe - farba, Gerber — garbarz, Grobian - grubian, Gestalt — 
kszałt, Helm - hełm, Hufnagel - hufnal, Hetze — heca, Hai - gaj, 
Kitt - kit, Knopf - knopka, Klemme - klamka, Kram - kram, 
Klotz- kloc, Lokai - lokaj, Lucke —- luka, Leuchter - lichtarz, Loch — 
loch, Lende - lẹdźwie, Ladung ~ ładunek, Meister — majster, 
Matte - mata, Muschel — muszla, Mord - mord, Mär ~ mara, 
Pacht - pacht, Pech - pech, Pfand - fant, Pflug - pług, Prahm — 

prom, Platz — plac, Pips ~- pypeč, Pinsel — pendzel, Pranger - 
pregierz, Ritter - rycerz, Rüstung — rynsztunek, Rosine -rodzyn- 
ka, Schoppen - szopa, Schinken - szynka, Sparren - spara, Spit- 
zel - szpicel, Stich - sztych, Sucher — zuch, Schlamm - szlam, 
Schwager - szwagier, Sack — saczek, Segel, Segler — żagiel, żaglo- 
wiec, Schwank - szwank, Schraube (-mutter) - śrub, muterka, 
Schranke - szranki, Schicht — szychta, Schieber — szyber, Strei- 
fen - strefa, Schildwach — szyldwach, Sporn - szpora, Sold — 
żołd, żołdactwo, Schlag - szlaga, Stift — sztyft, Scheibe - szyba, 
Schelm - szelma, Tränen - treny, Trieb - tryb, Trank - trunek, 
Urlaub - urlop, Welle - fala, Werkstatt - warsztat, Wechsel — 
weksel, Wahrung - warunek, Wage - wagi, Wacht — wachta, 
Zins - czynsz, Zwecke — čwiek, Zinn - cyna, Zug - cug, Zügel - 
cugiel. Taip ir toliau be galo. 

Kaip be daiktavardžių, taip ir be vokiečių veiksmažodžių 
lenkų kalba tiesiog nebūtų rašto kalba. Prašom. 

Folgen - folgować, flossen - flisak, gerben - garbować, gestal- 
ten - kształtować, harren - harować, hemmen - hamować, hul- 
digen - hołdować, gaffen - gapić się, kitten - kitować, kosten — 
kosztować, laden —- ładować, meinen - mniemać, müssen - musieć, 
mallen - malować, plündern - plądrować, passen — pasować, po- 
cken - pukać, erproben - próbować, planen - planować, guieken, 
quietschen — kwiczeč, strafen — strofować, sztrafować, schlammen — 
szlamować, stürzen — sturcem, schatzen — szafować (szacunek), 
schmälzen — szmelcować, stiften — sztyftować, tanzen — tańco- 
wać, treffen - trafiać, tūnchen -tynkować, wünschen - winszowač, 
werben — werbować, wickeln — wiklač, wandern - wedrować, 
wagen — ważyć. Taip ir toliau be galo. 

Iš visa to susidarytų ištisas žodynas. Aš to lenkams nepri- 
kaišioju; visa tai gražios jų kalbos dėlto nepagadina; anglai dar 
daugiau yra iš visur prisigrobstę žodžių. Tai reiškia tautų arti- 
mumą ir, kaip sau norite, reikalą ieškoti žodžių kultūros sąvo- 
koms išreikšti. Kas nesikultūrina, tas tokio reikalo nepajunta. Aš 
tik naudojuos proga atsikirsti prof. Brūckneriui ir parodyti, 1-0, 
kaip nesąmojinga ir neatsargų kam badyti akys skolintaisiais 
žodžiais, 2-0, kad lenkų kultūra, kaip skelbia jos reiškėja kalba, 

yra skolinta. Ir jei namie nevyksta ją užsivaisyti, tai gal reiškia 
lenkų nesubrendimą ligi kultūros. Ir antraip, jei ta pati kultūra 
juoba užvaiso lietuvius, tai reiškia juos esant juoba brendusius 
tą kultūrą prisiimti. 
Tai ir imkimės, bet tik iš pirminių rankų. Bene lenkų kultūrai 

pritiks mūsų pajuokimas: 

Mano tėvelis buvo kalvelis — 

Kalo per dieną žagrelę vieną; 

Už tą žagrelę gavo skatiką, 

Už tą skatiką pirkos ridiką... 


KULTŪRINĖ PRŪSŲ LIETUVIŲ REIKŠMĖ 
D. LIETUVAI 


Mūsų raštuose dabar ir seniau dažnai minima Didžioji ir 
Mažoji Lietuva. Didžioji tai dalis, kurią prieš šimtą dvidešimtį 
metų buvo paveldėjusi Rusija, Mažoji, kuri gilioje senovėje drau- 
ge su prūsais Vokiai teko. Mažąja Lietuva mėgsta vadintis ir 
patys mūsų vakarų kaimynai. Tai'kas kliudo žemę. 

Su žmonių vardais kitaip destis. Didžiosios Lietuvos žmonės 
tai žemaičiai ir tiesiog lietuviai, arba aukštaičiai, kapsai ar dzū- 
kai. Gi Mažosios Lietuvos žmonės tai - prūsai. Čia ir randasi 
keblumų. Tikrieji prūsai, šaka lietuvių tautos, pabaigė nykti 
šešioliktame amžiuje, bepalikdami savo vardą plačiam vokiečių 
užimtam kraštui. Taigi kai vokiečiai sako: prūsai, jie besupranta 
Prūsijos krašto gyventojus vokiečius; ne kitaip tą žodį supranta 
ir pasaulis. Gi kai Didžiosios Lietuvos žmonės sako: prūsai, tai 
nieku būdu nesupranta Prūsų vokiečių, tik Prūsų lietuvių; nė 
apsirikę jie nesumaišys vokiečių su prūsais toje pat provincijoje. 

Šitas prūsų vardo pastovumas daug ką mums reiškia. Reiškia, 
kad žmonių atmintyje per tiek ir tiek amžių neišdilo gentybės 
atminimai tarp dviejų didelių tos pačios tautos šakų: prūsai — ne 
vokiečiai, tik lietuviai. Jeigu gi dabar suprantamieji prūsai - ne 
lietuviai, tai aišku, kad anapus sienos gyvenantieji lietuviškos 
kalbos žmonės - ne prūsai, tik lietuviai; ne senovės prūsų pa- 

liekuonys, tik suvalkiečių ar žemaičių atskala. Žemaičiai ypač 
mėgsta vadinti juos saviškiais. Vis dėlto Prūsų dabartinių lietu- 
vių kalba ne visai reiškia jų bendrą žemaitišką kiltį. Greičiau jie 
bus visai savarankiškai nuo senovės prūsų ir nuo dabarties že- 
maičių ir suvalkų atskilusi šaka; tikriau, tarpeklis tarp tikrųjų 
senovės prūsų ir žemaičių. Tradicijos esama gero dokumento. 

Daug šimtų metų skiria Prūsų lietuvius nuo Žemaičių lietu- 
vių. Tuo dideliu laiko tarpu įvyko daug didelių atamainų. Prūsų 
lietuviai švietės ir šveitės stačiai nuo vokiečių; D. Lietuvos lietu- 
viai švietės ir šveitės nuo tų pat vokiečių, tik kur kas tolimesniu 
keliu, aplinkui, tarpininkaujant kito šono kaimynams, lenkams, 
kaip jau turėjau progos tai pasakyti, kalbėdamas apie kultūrą iš 
antrinių rankų. Prūsų lietuviai brendo protestantų kultūroje, 
racionalistinėje; D. L. lietuviai - Rymo katalikų kultūroje, jaus- 
minėje. Prūsų būdas darėsi kietoje, tvarkioje sistemos rankoje, 
lietuvių gi palaidoje, ištižusioje lenkų ir rusų rankoje. Tad nieko 
dyvų, kad ir pats Dievas tapo nebe tas pats; kitaip prūsus lai- 
minąs, jiems atlaidesnis esąs, ir kitaip lietuvius laiminąs, daugiau 
iš jų reikalaująs, o mažiau teduodąs. 

Skyrė skyrė laikai Lietuvos žmones ir vis dėlto neištesėjo 
pabaigtinai perskirti, idant jie kits kito imtų nebepažinti. Žemai- 
čiai, kaip prieš keletą amžių, taip ir dabar, tais pat reikalais, tais 
pat jausmais važiuoja į Klaipėdą, Šilo Karčemą!, Bajorus, Tilžę, 
Ragainę, Lauksargius, Smalininkus, Širvintą; važiuoja ne į vokie- 
čius, nors į Vokią, tik į savo gentis. Tie, vokiečiai, teprasideda 
žemaičiams anapus Labiavos - Darkiemių - Geldupės. Tų laikų, 
kada ir Karaliaučius ne tik Prūsų, ir Žemaičių kraštui tiek svėrė, 
kiek Aukštaičiams Vilnius, Didžioji Lietuva arba visai nebeat- 
mena, arba teatmena, mėlynai, „karaliaučiškai“ dažydamies vil- 
nonius. Nykstant mėlynajai madai, Karaliaučius beprisimena 
lietuviams savo universitetu ir garsiąja savo klinika. Žemaičiai 
belanko artimuosius savo gentis ir juos bepažįsta. 

Veikė veikė visoki nevienodi veiksniai į Prūsų lietuvius ir į 
Žemaičių lietuvius, sudarydami skirtumus; gi tas skirtumas te- 
apsireiškė paviršutine kultūra. Prūsų kultūra didesnė ir gilesnė 
neg lietuvių; žemaičiai per amžius prūsėjo, ne prūsai žemaitėjo, 


. 125. 


nesgi mažesnis pareina didesnin, ne didesnis mažesnin. Taip ir 
susidarė tarp žemaičių ir prūsų didesnis bendrumas, nežiūrint 
visų skirtumų, neg tarp žemaičių ir aukštaičių. Nors siena at- 
skirti, prūsai išvarė gilią vagą žemaičiuose; paliko aiškią žymę 
jų gyvenime ir būde, ypač laukų kultūroje. Padargai, rakandai, 
pats trobų statymas, krosnys ir langai Žemaičiuose ne aukštaičių 
tipo, artimų gudams, tik prūsų tipo, artimų vokiečiams. 

Gi širdžių gilumoje esama dar didesnių vienodumų tarp Prū- 
sų lietuvių ir Žemaičių lietuvių. Dėl to ir prof. Bezzenbergeris 
„Illustrierte Zeitunge“? bendrai juos būdina; dėl to ir beletristai 
suranda jiems bendrų negatyvių siužetų, sudaro bendrą „Litau- 
ische Geschichten““. Skaityk Enriką Zudermaną?, Ernestą Wi- 
chert?, Viliamą Storastą-Vydūną, gal ir kitus. Ir mums ne gėda 
prisipažinti prie dvasių giminumo net blogame: ag mielai gimi- 
niuojamasi su turtingesniais gentimis. 

Visa tai kalbama tuo tikslu, kad mums, svyrant į Vakarų kul- 
tūrą, nėra reikalo sraibstytis skverno kažin kokių tolimesniųjų 
kaimynų lenkų. 


VĖL UŽGAUTA STYGA 


1910 m. rugsėjo 21 d. buvo iškilmingas pašventimas visame 
pasaulyje pagarsėjusios Kražių bažnyčios, kurią šiaurės barbarai 
buvo sunaikinę. 

Buvau per tas iškilmes pasiųstas „Vilties“ redakcijos kores- 
pondentu. Verta pakartoti kai kas iš mano korespondencijos tų 
metų „Viltyje“ Nr. 981. 

Kražiuose man būti nebe pirmiena. Esu matęs juos prieš at- 
mintinus 1893 m., kada už miestelio prie puikios rokoko stiliaus, 
baltos, kaip gryna sąžinė, bažnyčios, menkučiame, biedname 
vienuolynėlyje tebegyveno jau senos vienuolės. Esu buvęs ir po 
tų metų, kada šita bažnyčia buvo policijos antspaudais pažy- 
mėta, o šventoriuje ir vienuolyne viešpatavo baugi kapų tyla, 
išvarius iš jo gyventojas, kurios čia 167 metus Dievą garbino, 
krikščioniškoje tobulybėje lavinosi. 

Plačioje lygumoje prie Kražantės upelės, atsiskyrusi nuo mies- 
telio, aukštu kuoru iš tolo šviečianti, ji rodės, lyg senovės lietuvių 
tvirtovė, globėja ir visos apylinkės gynėja neramumo laiku. Žiū- 
rėjau į ją iš tolo, ir keisti jausmai kuteno man širdį. Džiaugsmas 
pynėsi su pagarba tos vietos ir gyventojų, kurių gyvoji styga taip 
aiškiai suskambėjo prieš 17 metų. 

Ir prašliaužė atmintyje visame pasaulyje praskambėjęs „Kra- 
žių atsitikimas“. 1893 m. geg. 4 d. policija varu išvežė paskuti- 
niąsias devynias vienuoles. Iki rugsėjo 8 d., t.y. iki Švč. Panelės 
atlaidų, apleistoje bažnyčioje dar laikomos pamaldos, dar lanko 
ją netikusios medinės parapinės bažnyčios vikaras A. Mažeika’. 
Minios sielvartingų žemaičių dieną naktį sergsti tą savo šven- 
tyklą. Pildydamas rusų vyriausybės įsakymą, Žemaičių vyskupas 
įsako panaikinti toje „panaikintoje“ bažnyčioje Švč. Sakramentą 
ir bažnyčią uždaryti. Tikintieji nutaria gintis, neklausydami vys- 
kupo, ir kun. Mažeikos daugiau nebeprileisti prie altoriaus. Mi- 
nia stovi, kaip ir pirma, dieną naktį sargyboje. Vyskupas įsako 
slapčiomis išnešti Švč. Sakramentą. Klebonas Renadzkis3 siunčia 
tą patį vikarą Mažeiką. Spalių 4 d., 4 val. ryto, sargybai sumigus, 
kun. Mažeika įeina į bažnyčią, kirveliu išlaužia ciborium, nes 
rakčiuką sargyba laikė, griebia kieliką su komunikantais ir bėga 
pro duris. Bet sargyba pasergsti, sujunda, kyla pragarinis trukš- 
mas ir šauksmai: „Vagis, vagis!“ ir keliolika tvirtų rankų sugrie- 
bia kun. Mažeiką; priverčia kieliką pastatyti koridoriuje žemėje, 
patį suriša, smarkiai primušę. Švč. Sakramentą patys nuneša į 
altorių. Kun. Mažeika 4 valandas guli surištas. Baisi drama. 
Vyskupas, klebonas, vikaras verčiami daro priešingai savo sąži- 
nei ir kenčia ne tik siela, ir kūnu. Nieko neveiksi: tai buvo Or- 
ževskių ir Klingenbergių viešpatavimas“. 

Vėl žmonės dieną naktį stovi sargyboje mylimosios savo šven- 
tyklos. Lapkričio 5 d. rytą atjojo pristovas su 56 urėdininkais ir 
apstojo miestelį. Naktį pusiau pirmos atvažiavo iš Kauno pats 
gubernatorius Klingenbergis bažnyčios naikintų. Klebonas su 
vikaru jau nuo pat ryto suimti ir uždaryti valsčiuje. Klingen- 
bergis bažnyčios angoje sutinka Jasiulaitį su kryžium, kitus su 
caro portretais. Dekano Jastrzembskio", kurį buvo rusai atsivežę, 

prakalbos minia neklauso. Tad gubernatorius liepia visa tai nuo 
durų atstumti, kitiems iš bažnyčios išeiti: Žmonės jau buvo be- 
einą, tik Klingenbergis užleido juos urėdnikais, kad jie bizūnais 
žmones išvarytų. Žemaičiai - žmonės atkaklūs ir nenuolankūs, 
moką save vertinti. Pirma gynėsi Dievo ir caro vardu, dabar ėmė 
gintis savo pačių sumanymu. Suardė tvorą ir mietais išvijo urėd- 
nikus ne tik iš bažnyčios, ir iš šventoriaus. Sumišimo laiku Klin- 
genbergis įeina su atsivežtais kunigais į bažnyčią ir duris užba- 
rikaduoja. Minia jas išlaužia. Gubernatorius su kunigais ir keliais 
policistais pasislepia ant viškų ir čia užsidaro saugomi policistų 
su nuogais revolveriais; neva derasi su žmonėmis, tikrai gi laukia 
iš Varnių kazokų, kuriems buvo pasiųsta depeša. Nepagelbėjo 
nė paleisti iš arešto parapijos kunigai. 

Atitrūko galvas kazokai, ir pasipylė žmonių kraujas: kapojo 
juos bizūnais ir kardais. Žmonės gynės. Sužeista daugybė žmo- 
nių, kazokų; nemaža jų arklių liko negyvų, 50 sulaužytų dzydų 
ir kitų paminklų. Paskui visus, kas tik buvo kovos žymę gavęs 
(kazokai tyčiomis kirto per galvas), valsčiuje plakė, kitus į kalėji- 
mą išsivarė. Atkaklus Jasiulaitis nė kalėjime nenorėjo nusivilkti 
kruvinos savo kamžos. Zokristininkas Zajauskas su dukterimis, 
Sodalių Dobkevičiai, Skrodenių šeimyna ir daug kitų visus me- 
tus išbuvo kalėjime iki teismo. 

Garsiausi advokatai rusai ir lenkai: Žukauskis, Andriejauskis, 
kunigaikštis Urusovas, Turčaninovas, Kaminskis, Belyj, Venc- 
lauskis pagarsėjo kražiečių bylos gynėjais. Bažnyčios neapgynė: 
ji išbuvo uždara ir sunaikinta per 17 metų ir, tik gen. gub. Krzy- 
vickiui“, min. Stoluipinui?, Sinodo prok. dr. Rogavičiui, gen. 
Dubasovui ir kitiems galingiems užtariant, tebuvo sugrąžinta ir 
parapijos lėšomis už 20 000 rub. restauruota. 

Bažnyčios gynimas, rūpinimasis teismą laimėti, bažnyčią atsi- 
imti ir ją atstatyti — viskas liudija, jog vienybės tarp Lietuvos 
gyventojų esama, kai kas užgauna bendrąją gyvąją gyslą. Tada 
išnyksta luomų skirtumai, partijų vaidai, tautiniai ginčai. Kra- 
žiai - gyvas vienybės ženklas. 

Kada gi daugiau tokių pat bendrų gyvenimo stygų surasime 
ir jas mokėsime užgauti? 

Taip tada baigiau savo straipsnį nenujėgdamas, jog nepraeis 
nė ketveri metai, kaip Didysai pasaulio karas užgaus tas gyvąsias 
mūsų stygas, oi, ne vieną kartą, jog bendros karo nelaimės, oi, 
dažnai suves mus į vienybę. Du šimtu tūkstančių tremtinių, jų 
išlaikymas ir grąžinimas, Lietuvos nepriklausomybės gynimas, 
mokyklų kūrimas, okupantų siautimai - viskas mus mokė savo 
dalykų patiems daboti. 

Daug stygų mums šiurkšti ranka užgavo. Bet skaudžiausiai 
suvirpėjo mūsų jaunuomenės styga Šiaulių gimnazijoje. Vo- 
kiečiai laimėjo dar vieną mūšį - su Šiaulių vaikais. 

Vokiečių kariuomenės klajūnai, žemės ir duonos medžiotojai, 
sumanė įsisteigti savo buveinę Šiaulių gimnazijos rūmuose ir 
įsakė miesto valdybai bei gimnazijos vedėjui Klupšui? atleisti tą 
vietą. Mokiniai ir mokytojai susitarė nuolat dežuruoti rūmuose 
ir neatiduoti jų. 

Saugojo visą savaitę. Pagaliau vokiečiai atėjo meste išmestų 
mokinių. Mokiniai užsidarė antrame aukšte ašmoje klasėje ir 
pareiškė, niekas jų gera valia nepasiduosiąs. 

Rotmistras, puskarininkis ir kareiviai ėmė mokinius mušti ir 
stumdyti į duris, nežiūrėdami jų amžiaus nei lyties. Mokiniai, 
ankštu būriu sustoję koridoriuje, traukė: „Lietuva, Tėvyne mū- 
sų“ ir „Šalin, galvažudžiai! Atiduokit mums mūsų gimnaziją!“ 

Rotmistras susitelkė bolševikų nelaisvių, bet jie sustoję tylėjo 
ir nė vienas nepastūmė mokinių, kurie vienus kareivius išstūmė 
iš kambarių, kitus įprašė nesikišti, ir patys susirinko į salę pasi- 
tarti, ką jie toliau darys. 

Rotmistras, neilgai trukus, įsiveržė į salę su kitais kareiviais 
ir ėmė kapoti susirinkusius kalavijais; sužeidė mokytojos motiną 
Čepulienę, advokatą Lukauskį, burmistrą Arlauskį, direktorių 
Klupšą, mokytoją Čepulytę. Mokiniai stovėjo, traukdami tautos 
himną: „Lietuva, Tėvyne mūsų“. Vokiečiai juos traukė, spardė, 
kapojo, kol visus po vieną išmėtė, 

Išmesti iš aukšto, mokiniai susispietė apačioje, ir vėl vokiečių 
karžygiai, įsiutę pasisekimu, puolė beginklius vaikus kapoti ir 
pro langus mėtyti. Sužeidė dr. Mociūną, mokytoją Klimavičių, 
mokinius. Viso 29. 

Taip lietuviai gynė savo mokslo šventyklą. „Laisvė“? tai pa- 
vadino antraisiais Kražiais. Ir teisingai. 

Tik palyginkite pradžioje padėtą Kražių atsitikimą su Šiaulių 
atsitikimu. 

Ten beginkliai žemaičiai katalikai, mušami ir ištraukiami iš 
šventyklos, traukė: „Dievas mūsų gelbėtojas“. Čia beginkliai 
vaikai patriotai barikadas mokykloje dirbas traukdami: „Lie- 
tuva, Tėvyne mūsų“. Neužsivylė tada: šventyklos sienų šiaurės 
barbarai nesugriovė, ir ji, nors viskas buvo sudaužyta, kas tik 
buvo begalima sudaužyti, vėl atsistojo pirmykščioje skaistybėje. 
Neužsivils ir dabar: jaunuomenės patriotizmo vakarų barbarai 
nesugriovė; jis skaisčiai blykstelės nebeilgai betrukus, ir tada - 
saugokis, užpuolikai, užgavęs jautriąją lietuvių stygą - tikėjimą 
ar nepriklausomybę! 


NE KAD NEREIKTŲ, 
TIK KAD NEGALIMA 


Labai lengva koks nors tos dienos obalsis madon įvesti: šūk- 
terėjai vieną kartą vardan demokratizmo, ir tas obalsis jau šven- 
tas ir nebeatidėtinas. 

Šitos rūšies tos dienos obalsis yra sušaukimas naujos konfe- 
rencijos. „D. Balsui“! laiminant, jis darosi visuomenei lyg kokiuo 
bandymo akmeniu: kas už sušaukimą, tas liaudies draugas, kas 
prieš sušaukimą, tas nedraugas, trečia nebeatmenama. 

Mums rūpi kas? Negi pats sušaukimas, tik jo vaisiai. Iš tų 
vaisių laukiama ko? Pilnesnės, teisingesnės, demokratingesnės 
Lietuvos atstovybės. Tai pasiekiama demokratingesniu rinkimu 
to krašto atstovų: visuotinu, lygiu, slaptu, betarpiu balsavimu. 
Ir kaip tik šiomis aplinkybėmis tai nėra pasiekiama, anot pačių 
socialliaudininkų demokratų, kurie vis dėlto yra pasiryžę šaukti 
naują konferenciją bene dėl to vieno, kad tai - madoje. 

Tik labai blogos valios žmonės gali skleisti nuomonę, būk 
dabartinioji Lietuvos Valstybės Taryba ir „Lietuvos Aidas“, ne- 
pritardami šaukimui naujos konferencijos šiomis dienomis, prieš 

pat sušaukiant Kuriamąjį Susirinkimą?, yra priešininkai liau- 
dies reikalų, plataus atstovavimo, demokratybių ir k. k. gerumų. 
„L. Aidui“ tėra galvoje, ar bus pasiektas tikslas, ar naujoji konfe- 
rencija bus geresnė už senąją. Ir jis atvirai sako: nebus, tai ir 
aklam yra aišku, kurs nepaleidžia valion karšto savo kraujo ir 
nesitenkina tuščiomis deklamacijomis apie sveiką liaudies nuo- 
monęe, apie gerą jos valią ir norą pačiai ginti savo reikalus. 

Tegu sau visa tai būtų teisybė. Tegu sau „laisvoji“ jaunuolių 
agitacija ir netesėtų liaudžiai pakišti tokių dalykų, kurie kaip tik 
priešingi sveikajai jos nuomonei. Vis dėlto šiuo laiku ir šiomis 
aplinkybėmis mes dar neišgirsime tikros, laisvos, nuosavios 
mūsų liaudies, destis mūsų žemės ūkininkų, kurių 904 visų 
krašto gyventojų, nuomonės. Nors laikai bent 1%, manau, ne 
daugiau palengvėjo, vis dėlto mes dar neturime griežtai nei 
vieno suorganizuoto valsčiaus, nei vienos visuomenės įstaigos, 
kuri padėtų mums sudaryti rinkikų sąrašus, patikrintų jų rin- 
kimų teises; dar ir patys neesame įsivaizdavę, kas gi tie tokie 
„Visuotinieji“ balsavimai Lietuvoje ir k.k. Mums gi šaukiama iš 
šalies: nu, tik pamėginkite - pamatysite, kad viskas bus gerai; 
Lietuvos liaudis nesusipainios tame tinkle, kuriame visi kiti 
painiojas ir negali nesipainioti. 

Mėginti tegalima, vyručiai, savo namų dalykuose. Gi valstybė 
per didelis viešas reikalas, kad mes drįstume „mėginti“, atsidėję 
ant rusų „avos da kak-nibud'““. Visuomenės gėrybės dalykų 
tegalima siekti tikruoju, o ne gūžinėtis po platų kraštą užrištomis 
akimis. Dabar visai ne mėginimų ir ne gražių deklamacijų laikas, 
tik darbo, darbo ir darbo; darbo tiek skuboto, kad per vieną dieną 
būtų padirbta tiek, kiek kitais, ramiais laikais tepadirbama per 
mėnesį. Argi nejaučiate, kaip, Lietuvai vis dar neturint valdžios, 
ima pašaliais darytis visokių konfederacijų, kurios jau visai ne- 
teisėtai, bent daug daug mažiau teisėtai neg dabartinioji Vals- 
tybės Taryba, tiesia rankas pagriebti visą krašto valdžią? Gir- 
dime apie žydus — bundistus*; matome vis daugiau įsisunkiant 
Lietuvon lenkų legionistų, kurie nė paslapties jau nebedaro, jog 
jų dalykas tuojau ginkluota ranka užimti Vilnių ir apylinkes, ligi 
tik pasitrauks vokiečiai. Lygiai taip, kaip buvo padarę Mogiliave. 

Argi tad mes vaikai, kad lauktume, ligi šis ar tas, pataikęs mo- 
mentą, kepure apvoš mus visus, bedeklamuojant apie visokius 
demokratizmus ir kitką panašaus, kaip užvožiama aržūs susi- 
pešę ir įsičiauškėję žvirbliai? 

Vyrai lietuviai! Pavojumai graso, ir jų daugiau, neg mes esa- 
me įsitikinę ir įsivaizdavę. Būkite gi išmintingi nors trumpam 
laikui. Nekliudykite naujai valdžiai nors tiek padirbėti, kol ji 
nesuorganizuos apsaugos ir neparūpins kreditų. Bepiga bus 
valdžia versti ir jaustis dėl to patenkintais, kai bus kas verčia. Gi 
dabar kibdami į nesutvirtėjusią valdžią, tegalime patys išvirsti, 
prisidarę sau ir visam kraštui vienų jeibių. 

„L. Aidui“ ir kitiems rūpi ne kas kita, tik kad šiokia ar tokia 
valdžia padirbėtų, ir jis remia tą valdžią jau dėl vieno to, kad ji 
veda į tvarką, į darbą, o ne stačia galva puola, kviesdamosi ir 
kitus draugus į netvarkos, anarchijos prarają, kuri atsiveria po 
mūsų kojom. 

Bandymai šaukti naują konferenciją tai tik naujai valdžiai 
daroma obstrukcija, daugiau nieko. Ji neduos geresnių rinktinių, 
negalint padaryti rinkimų sąrašus ne rinkoje ar karčemoje. 

Štai dėl ko manome naujai sumanytą naują konferencijos su- 
šaukimą esant ne tiek nereikalingą, kiek netikslų, dabartinei mū- 
sų valdžiai laikinai tepildant savo pareigas, kol nebus sušauktas 
Kuriamasis Susirinkimas jau tikrai demokratingai, atseit visuo- 
tinu lygiu, slaptu, betarpiu balsavimu, pasiekiamu tik tvarkai 
įvykus. Jei tai būtų jau dabar galima padaryti betvarkėje, tai ne- 
bereiktų nė Kuriamojo Susirinkimo rinkti: jau jis būtų išrinktas. 


BOLŠEVIZMO KOPIJAVIMAS 


„Darbo Balso“ antgalvis sako, jis esąs skiriamas darbo žmo- 
nių reikalams. Lygiai man, lygiai kitiems tas „darbo žmonių“ 
supratimas visados buvo neaiškus. Išskyrus dvarininkus ir ku- 
nigus, kuriems darbo garbės nepripažįstama, nors ir jų geroji 
pusė darbščiai trūsia, mums rodos, visa Lietuva darbo žmonių 
kraštas. Visi lietuvių laikraščiai skiriami kaip tik to krašto žmo- 

nėms, darbo žmonėms. Ir „Darbo Balsas“ eina visiems lygiai 
Lietuvos žmonėms. 

Tai kam gi iš tikrųjų jis tarnauja? Į tai atsakymą gauname 
pačiuose paskutiniuose jo numeriuose, kur pradėta dažnokai 
pakartoti: „Mes Lietuvos darbininkai ir vargingieji sodiečiai“. 

Seniau to nebuvo „D. Balse“ randama. „Darbo žmonių“ su- 
pratimas jame susiaurėjo ne savaime, tik per rusų bolševikų 
įtaką; būtent nuo to laiko, kada ir bolševikai ėmė vartoti sąvoką: 
„my, rabačije i krestjanskaja bednota“. 

Ir rusai bolševikai lig tiek susiaurėjo ne ūmai, tik laipsniais. 
Iš pat pradžių bolševikų valdžia vadinosi „Sovet rabočich krest- 
janskich i soldatskich deputatov“". Neilgai pabuvus, dar pridėta: 
„i batrackich“2, Pagaliau nustoję rusų valstiečių pasitikėjimo, 
kada valstiečiai prieš bolševikų rekvizicijas atstatė kulkasvy- 
džius, valstiečiai buvo išbraukti iš valdžios titulo ir paskaityti 
paprastais buržujais; valdžią gi sudarė be teisės „batrackije dik- 
tatory“, destis „krestjanskaja bednota“, ką rusų bolševikų brolis 
„Darbo Balsas“ išsivertė - vargingieji sodiečiai. Iš rusų valdžios 
titulo, kariuomenę panaikinus, ėmė kristi ir žodis „soldatskije“. 
Taigi „Darbo Balso“ „Mes darbininkai ir vargingieji sodiečiai“ 
griežtai atsako rusų „sovet rabočich i krestjanskoi bednoty“, arba 
proletariato diktatūrai, pačių žemųjų sluoksnių viršininkavimui 
ant visų kitų visuomenės sluoksnių. Ištikimas rusų kopijuotojas 
„D.B.“ ir proletariato diktatūrą ima minėti. 

Kai tai skaitai, ateina negeros mintys; jų ir seniau buvo, tik ne 
taip aiškiai reiškėsi. Būtent, bolševikams proletariatą iškeliant 
ligi pačių aukštybių, randasi noro - visai išnaikinti tas proleta- 
riatas, tik bent kiek kitokiu būdu. Bolševikai, proletarams atiduo- 
dami visą valstybę, jos vadovavimą ir turtą, ūmai daro juos kuo 
gi, jei ne... buržujais, destis žmonėmis kur kas geriau aprūpintais 
neg visi kiti visuomenės sluoksniai, tyčia nustumti žemyn. Mano 
malda būtų tokia pat, kaip ir bolševikų: duok, Pone Dieve, kad 
tų „vargingųjų“ visai nebeliktų, ne tik Lietuvoje, nei visame 
pasaulyje, kad visi jie pataptų - lygūs buržujai. Tik čia, kaip 
sakiau, tvylo ir skirtumas: aš trokštu jiems lygybės, tik ne - 
viršenybės. 

Demokratingosios lygybės dabar siekia visa Europa; turi 
siekti ir Lietuvos valdžia įstatymų keliu, kuriuo vienu tegalima 
atmainyti gyvenimo tvarka. Proletariato gi diktatūra jau gavo 
sau tinkamą Europoje vardą — aziatizmas, nuo kurio dabar- 
tinioji socialistinė vokiečių valdžia pasiryžo gintis - vardan to 
paties demokratizmo, o amerikiečiai, anglai, prancūzai griežtai 
pasiskelbė nieko bendra neturėsią, nei lygsiąsi su rusų bolševi- 
kais socialistais. 

Pripažinimas vieno luomo viršenybės, hegemonijos ant visų 
yra nedemokratingas sumanymas, nes demokratijos uždavinys 
kaip tik priešingas - luomų skirtumų pašalinimas, na, tai ir 
visuomenės sluoksnių. Iš vieno luomo ar sluoksnio įsivyravimo 
teesti kruvinų skriaudų ir dar kruvinesnių ašarų visame krašte, 
nėmaž nedarant laimingais nė dirbtinai, žinoma, laikinai iškel- 
tųjų aukštyn ligi nebetinkamo, privilegijuotojo laipsnio. 

Ką nors privilegijuoti - ne demokratizmo dalykas. Jis tik 
abi pusi demoralizuoja. Ypač privilegijavimas nekultūringojo 
sluoksnio. Rymiečių „rustica plebs“3 reikia įstatymų keliu, ne 
dirbtinu jos iškėlimu išpančioti ir ją kultūrinimu pakelti, ligi 
nesusilygins su kultūrintais jau sluoksniais, o ne kultūrintuosius 
ir pasiturinčius sluoksnius nubraukti ligi lygybės su „rustikais“ 
ir „krestjanskoi bednoty“. Kelti liaudį aukštyn, kol ji nesugebės 
pati toje aukštybėje, kitų nebeprilaikoma, išsilaikyti ir tos aukš- 
tybės laipsnio užkraunamas pareigas tikrai išpildyti. Mūsų da- 
bartiniame padėjime - pavaldyti valstybę. Ar dabartinioji rusų 
ir mūsų liaudis, net ne liaudis, tik patys „vargingieji sodiečiai“ — 
batrakai, rankpelniai tesės ne tik patys valdytis, dar ir visus kitus 
pavaldyti? Juokingas net klausimas: žinoma, ne! 

„D. Balsas“ pats sako, jog nė dabartinioji Lietuvos Valstybės 
Taryba netesėsianti pakelti visą sunkumą valstybės valdymo 
naštos. Ta Taryba, kur rinktiniai-žmonės dirbę ir sielojęsis val- 
džios dalykais ne dėl to, kad ta valdžia, kaip vaikiškai prikai- 
šiojama, būtų saldi, kad dėl jos, valdžios, verta būtų smegenys 
džiovinti ir patiems nykti, tik kad trokštama gimstančiai vals- 
tybei gera padaryti. Gi kaip tesėtų tai atlikti „darbininkai ir var- 
gingieji sodiečiai“, kuriems visai kas kita buvo kol kas priprasta. 

Jie ir netesės, kaip netesi ir rusų liaudis. Dirbs ir mėgins tesėti 
tie, kurie tos liaudies, ir tai tik mažosios jos dalies, vardu dėsis. 
Bene „darbininkai ir vargingieji sodiečiai“ visi tie rusų Leninai- 
Uljanovai, Trockiai-Bronšteinai, Zinovjevai-Apelbaumai, Ra- 
dekai-Sobelsonai“ ir 17-20 metų gimnazistai, kurie, vadovėlius 
pametę, ūmai patapo „liaudies“ komisarais, miestų viršininkais, 
gubernatoriais, bankininkais, aukščiausių revoliucijos teismų 
viršininkais, nuo kurių pridera visų piliečių turtas ir net pati 
gyvybė? Kas juos rinko? Liaudžiai jie primesti. Ne tik keturia- 
penkialaipsnių rinkimų liaudis nėra mačiusi, ji nė į akis nėra 
pažinusi tariamųjų savo atstovų ir komisarų. 

Baigiu. Vyrai, niaugi mums, lietuviams, nėra nė trupučio 
savo, lietuviškojo, proto ir žinojimo savo skirtingų reikalų ir 
padėjimų, kad mes turime visa aklai kopijuoti iš rusų, visus: 
„mes darbininkai ir vargingieji sodiečiai“, „proletariato dik- 
tatūra“, taip ir toliau? Antai visur ta pati revoliucija siaučia, tik 
kokia ji nevienoda Suomijoje, Vokiečiuose, Prancijoje, Austri- 
joje. Net toje pačioje Austrijoje kitokia Čekuose, kitokia Chorva- 
tuose, kitokia Madžiaruose“. Tik pas mus, Lietuviuose, turi būti 
kažin kodėl kopija ar karikatūra rusų bolševizmo, laiminant 
„Darbo Balsui“. 

Mūsų žmonės, kaip žmonės: kas ką sako, tam tiki. Tik ar į 
sveikatą sau ir naujai vargingai gimstančiai Lietuvos Valstybei? 


PARTIJOS SIAURIZMAS IR 
GYVENIMO ŠAKOTUMAS 


Vieni laikraščiai dygsta, kiti krypsta. Mes juos sekame ir 
žymime. 

Pakrypo ir „Darbo Balsas“ nuo Nr. 46, perpus sumažėjęs, 
užtat dusyk patankėjęs. Ligi tol buvęs „darbo žmonių“ laikraštis, 
dabar tampa aiškiu „socialdemokratų laikraščiu“. „Darbo žmo- 
nių“ sąvokos neaiškumą mes jau esame pažymėję; matome ir 
„D.B.“ krypimą į proletarų pusę. Tarėmės, kad dabar, po s. d. 
konferencijai, bus ir galutinai ten nukrypęs. 

Tiesa, dabar jis sakos laukiąs „didelės politikinės Lietuvos 
proletarų partijos“, destis tiktai darbininkų ir vargingųjų sodiečių, 
kurie siekią „krašto reikalus į savo rankas imti“. Tik darbininkų 
Lietuvoje kaip ir nėra; nėra tad kam nė siekti tos valdžios; gi 
vargingųjų sodiečių sluoksnis toli gražu dar ne „prisirengęs savo 
ūkiu, žmonių kultūra, aiškių susipratimu ir subrendimu“, kad 
revoliucija, siekimas valdžios būtų jiems jau „būtenybė“. 

Tai ir matome, jog ir šiose naujosiose „D. Balso“ pastangose 
tesiremti vienu tik beturčių luomu neišlaiko griežtos soc. de- 
mokratinės „čystatos“. Tai kitose vietose ir užeiname, kad re- 
voliucija pripažįstanti vienoje kovojančių pusėje „plačiąją“ de- 
mokratiją, pasiryžusią virsti vienintele gyvenimo šeimininke. 
Senąsias gyvenimo formas verčiąs „darbininkų luomas, savo 
krašto liaudies padedamas“. 

Plačioji demokratija — tai ne vieni proletarai; liaudis vėl ne 
vieni vargingieji sodiečiai, tik sodiečiai ir žemesnis miestų sluoks- 
nis. Kad Lietuvoje socialdemokratija neišlaikys savo „čystatos“, 
tai mums visados buvo aišku, ir ji turi turėti čia ypatingą varsą. 
Ir gyvenimas juk tą patį reiškia. Tas pats „D. Balsas“ gyvas yra 
visai ne iš proletarų, tik iš smulkiųjų sodžiaus „buržujų“ ūkinin- 
kų. Maža to. Jau Nr. 47 „D. Balsas“ sako, naudojamosios klasės, 
„Siekdamos laimingesnės ateities, gyvenimo pamatan deda tokią 
tvarką, kurios kūrime turi teisės ir gali dalyvauti visi gyventojai“. 
Jei valstybės tvarkoje dalyvaus visi gyventojai, tai kaip vieni 
proletarai gali visą krašto valdžią nusitverti į savo rankas? 

Naujas „D.B.“ dabar sakos, teksią sekti nebe rusais komu- 
nistais, tik vokiečiais, kurių „darbininkų luomas vengs griežto 
visuomenės ūkio laužymo; vengs rusų komunistų pėdais sekti — 
vesti socializmo tvarką griežtais, bet popieriniais dekretais ar 
ginklo pajėga, neatsižiūrint į gyvenimo galimybes“. Labai miela 
pridėti, kad pradedama susiprasti, jog ne tik partijų darbo, bet 
griežtai nieko negalima daryti, nesižvalgant į gyvenimą. Tik kaip 
tada bus su ta revoliucija, kuri turinti Tarybą ir kitus reakcijos 
lizdus nušluoti? Juk kada kada, o jau dabar Taryba ir yra viena 
tų gyvenimo galimybių, kurias viešai pripažino ir patys s. d., 
nors pasitraukdami iš partijos. 

„Po revoliucijos užeis pagreitintos evoliucijos (ramaus plė- 
tojimos) laikas, savaime vedąs žmoniją į naują gyvenimą“, - sako 
„D.B.“. Paklaustume, kodėl gi būtinai reikia mums pergyventi 
revoliucija, o ne stvertis tos ramios evoliucijos, kuri taip gražiai 
yra užsinešusi? 

Šitokių priešingybių gauna susilaukti siauros partijos laik- 
raštis. Ir negali to išvengti, nes siaurizmas plačiam ir šakotam 
visuomenės gyvenimui neatitinka. Ir plačiai partijai, kaip matyti 
iš Nr. 46, pritrūksta medžiagos, tematant vienintelį vargingųjų 
sluoksnį, o nematant, tikriau, tyčia nežiūrint, kaip verda kunku- 
liuoja tas pats gyvenimas, kur ir vargingiesiems prisieina vargti. 

Kad „Dziennik Wilenski“ ir „Darbo Balsas“ tyčia tyli apie 
Laikinosios Lietuvos Valdžios pastangas, dar neprirodymas, kad 
tos valdžios nė nėra. Pirmiau šaukta ant jos, kam per diploma- 
tingai su okupacija apsieina; gi kai dabar L. Valdžios daroma 
griežtos pastangos, s. demokratai vis tiek to nemato. Tyčia nema- 
to nė to, kad lenkai dvarininkai su būtinaisiais savo atstovais į 
vietos komitetus ima Lietuvą, bent Vilniaus gub., į savo hege- 
moniją. Tyli ar ardo kitų darbą, vienais pačiais savimi tepasi- 
kliaudami. Tik ar ištesės? 


BENE PER DAUG „VALDŽIŲ“ 


Teisėtai sudaryti valstybė, teisėtai laikyti jos valdžia ir da- 
vinėti visiems privalomieji įsakymai - labai nepiga. Kiekviename 
žingsnyje kiekvienas pilietis dėl kiekvieno mažmožio tariasi tu- 
ris teisės paklausti: quo jure!, kas tave tai daryti įgaliojo? Ir tiems 
klausimams nėra nei pradžios, nei galo. Jokio platumo konferen- 
cija, jokio demokratingumo Steigiamieji Susirinkimai nepaten- 
kins tų žmonių, kurie yra užsimoję savo sumanymus savavališ- 
kai vykinti. Visiems kitų veiksmams jie teturi viena: jūsų niekas 
neįgaliojo arba maža kas teįgaliojo. Gi savo veiksmams pateisinti 
ir teisėtinti taip pat teturi viena: mus įgaliojo revoliucija. 

Taigi visi tie šauksmai: šalin Tarybą, nes ją teišrinko 227 žmo- 
nių konferencija, nes ji - kviestinė, šalin Steigiamasis Susirinkimas, 

nes jį sudarys buržuazija, — yra ne kas kita, tik pigas burnos 
aušinimas ligi tol, kol šaukiantieji nepajėgs patys pasiimti į ran- 
kas lazdą ir pasiskelbti — kapralais, visuomenės vadais. 

Kaipgi kitaip apibūdinsi visų „respublikų“ dygimą Rusijoje 
pradžioje revoliucijos ir visų komitetų darbus dabar Lietuvoje. 
Jei kas daroma, šiokiai ar tokiai esamai valdžiai įsakant, tai 
„neteisėta“ jau dėl to vieno, kad vardan teisės daroma. „Teisėta“ 
gi visa, kas savavališkai, veidmainiškai daroma, prisidengiant 
liaudies vardu, kurios niekas niekados nėra klausesis, arba iš- 
svajotosios proletariato diktatūros vardu, kurio nė padujų nesti 
tarpe „kapralų“. 

Girdėjome jau Skuodo, Kretingos, Suv. Naumiesčio savava- 
liškus skelbimus revoliucijų, respublikų ir, dievai žino, kokių 
demokratybių, privalomų visai Lietuvai. Šiaulių kapralai, nė- 
maž nesvyruodami „imasi iniciatyvą“ sušaukti apskričių atsto- 
vus ir sudaryti Laikinąją Valdžią, visai nežiūrėdami, kad tokia 
valdžia jau yra ir ji atvirai sakosi trumpam laikui teesanti, kol 
sušauks piliečių atstovus tikrajai valdžiai sudaryti. Šiauliuose 
vadovauja teisininkai, bet ar jie mėgina savo žingsnius patei- 
sinti? Bene kam rūpi šiais laikais — teisė? Dabar, girdi, karas, 
kova; jei ne valstybių, tai luomų, ir kare, kaip paprastai kare, 
to teisybė, kas drąsesnis pulti, kas paskutinis palieka kovos 
lauke, kitiems nubėgus. 

Lygiai Vilniuje Eidukevičius su Šimelevičium-Reisinu? gr. 
18 d. pasiskelbė Vilniui, nuo šio laiko jie vieni, pasivadinę dar- 
bininkų Taryba, teesanti vienatinė įgaliota valdžia, kurios ne- 
sipriešindami turį visi klausyti, visi jos įsakymai esą visiems 
privalomi. 

Laikinąją Vyriausybę ir Vyriausybės Tarybą iškeikia ir jos 
klausyti neliepia socialistai liudininkai revoliucionierai ir socia- 
listai demokratai, kad toji vyriausybė ne jų sudaryta, o tų, ku- 
riems tikrai rūpi krašto likimas ir visų jo žmonių reikalai. Socia- 
listus liaudininkus demokratus ir tiesiog socialistus demokratus 
iškeikia socialistai komunistai už tai, kad jie - socialpatriotai, 
socialpardavikai, kam pripažįsta Lietuvą ir jos nepriklausomybę, 
o ne federuotąją Rusijos tarybų respubliką. 

Laikinoji Vyriausybė šaukia Lietuvos piliečius int save, Šiau- 
liai ko gi atsiliks - jie šaukia int save, o Eidukevičius - Šimelevi- 
čius Vilniuje — vėl int save. 

O tu, pilieti, dabar susigriebk, kad geras, katras yra social- 
pardavikas, katras gi - socialgeradaris. Chaos, maišatis — tai visų 
revoliucijų tie patys savumai. Ir kaltinti nėra ko: vieni apdūkę, 
kiti apdūkinti, pradedant nuo paaugusio šviesuolio ir baigiant 
neūžauga bemoksliu. Šis laiko tarpas reikia perkęsti kantriai, 
nepabaigiant leisti tiesiai iš rankų bent šiokios tokios tvarkos 
vadžių. Kaip važiuojant įnikusiu bėgti žirgu: leisk valion tiesiu 
keliu, tik laikyk, kad nesimestų šalin į griovius, kur ir pats gali 
sprandą nusisukti ir valstybės vežimą išbarstyti. 

Kokį gi daugiau duosime atsaką? Nieko laikraščiai neatsako 
nė Eidukevičiui - Šimelevičiui. Paglamžo pečiais, ir tiek. Pri- 
vedžiojimų žodžiai bejėgiai ten, kur racijų neklausiama ir ne- 
klausoma. Kas iš to, kad tas pats neva darbininkų susirinkimas 
visai nepritarė mažumai komunistų ir jų neįgaliojo pasiimti val- 
džią į savo rankas. Susimislijo ir — ima. Ar paims, tiek to; bet 
ima, nes rusų „deržat“, sako, esą labai garbinga. Mes tuo tarpu 
tiek teprivalome žinoti, kad tvarkos vadžias telaiko ir teprivalo 
laikyti viena pati jau esamoji ir daugumos piliečių ir valstybių 
pripažintoji Laikinoji Lietuvos Valdžia. 


BENE PER DAUG „RAUDONUMO“? 


Revoliucijų darytojai perdeda „raudonumo“. Tiek jau to, kad 
kur reikia ir kur nereikia pavartoja raudonąsias vėliavas, turin- 
čias reikšti „darbininkų kraują“; tiek jau to, kad šalia raudonųjų 
vėliavų nėra vietos trispalvėms ar dvispalvėms tautų vėliavoms, 
kad išjuokiama ne tik jų pavartojimas, ir jos pačios. Aršiau, kad 
revoliucijų metu — viskas raudona; raudona valdžia, raudona 
gvardija, raudonasis Petrapilis, raudoni laikraščiai. Ir visų tų 
raudonumų prasmė piliečiams nebeaiški, ką bereiškia. Jei revo- 
liucijos vėliavų raudonumas reiškia darbininkų kraują, tai val- 
džios, kariuomenės raudonumą, piliečių nuomone, padarąs jų, 

piliečių, kraujas, kurio revoliucionieriai daug labiau nesigailį neg 
buržujai darbininkų kraujo. Buržujai daugiau prakaito darbinin- 
kams ištekiną neg kraujo; gi revoliucionieriai - daugiau tikro, 
gyvo kraujo, ligi pasibaigiant gyvybei, atimą iš buržujų, kuriuo 
vardu pravardžiuojama be išimties visi ne revoliucionieriai, des- 
tis ne — „darbininkai“. 

Ar visi revoliucionieriai - darbininkai, ir, jei darbininkai, tai 
ar fabrikų rūšies nesiginsime: revoliucija neišmano paprastosios 
filosofinės logikos; ji turinti savo ypatingą — „revoliucijos logi- 
ką“, kurios pirmutinis ir vienatinis dėsnis - ne protavimas, tik 
veikimas ir nugalėjimas pajėga. Tinka ar netinka, su tuo tenka 
sutikti. Man netinka tiktai nereikalingas bailinimas piliečių anuo 
perdėtu raudonumu, atseit kruvinumu. Ar visur įvyksta tikrasis 
kruvinasis teroras, destis „demokratingosios“ skerdynės demok- 
ratingųjų piliečių, ar neįvyksta, - visur vienodai žmonės dva- 
siškai suterorizuojami, visai be reikalo įbailinami. Bailė atima 
protą, pastumia žmones nešlovingai ir užgaulingai sau pačiam 
ir kitiems nusilenkti, užsiginti savo nuomonės, nedrįsti šlovin- 
gai, stačiai ją išreikšti. 

Kieno visa tai naudai? Jei revoliucija yra reformos, svieto 
išvertimas, kaip kokių kailinių, tai jos reikia padaryti ne iš bailės, 
kad tave papjaus, jei to nepadarysi. Ką iš bailės padaręs, paskui 
gali to nebeprisipažinti, nes bailė buvo panaikinusi gerą tavo 
valią. Net ir moterystės kontraktas nesiskaito tikru, jei padarytas 
iš bailės, per prievartą. Taigi paties revoliucijos momento veiks- 
niai yra pastovūs ir paskui, nurimus, taisytini. Tai vadinasi reak- 
cija, grįžimu atgal ir naikinimu to, kas buvo karštapėdžių pada- 
ryta. Gi reakcijos visai nebūtų, bent toje prasmėje kaip dabar, jei 
revoliucionieriai neperdėtų, sakau, to raudonumo. 

Ypač to nereikia Lietuvoje. Ypač jis nepateisinamas šiame 
ramiame krašte, kurį revoliucija beužgriebia, taip sakant, atkala 
ranka, kurį apšviečia tik tolimojo gaisro pašvaistė. Žiauru ten, 
kur reikia per nevalią padegti, revoliucijos darbas pradėti. Bet 
kai jau įsiliepsnoja, visai be tikslo esti mažų šakaliukų kaišioji- 
mas. Gaisro tai nepadidina, tik bereikalingos žalos pridaro, ir 
patys kaišiotojai nagus nudega. 

Ką gi Lietuvoje revoliucija beturi veikti? Versti jai čia nei 
buvo, nei bėra ko. Jokių „carų“ čia nėra; šiokia tokia valdžia 
pati dedasi „laikina“; kapitalistų fabrikų nėra. Bėra padaryti 
socialinės reformos, kurios, nežiūrint jokių radikalumų, raudo- 
numo nėra reikalingos; priešingai, rimties-ir tvarkos, jei nori- 
ma, kad atmainos būtų pastovios ir nesukeltų ūmių ir žiaurių 
reakcijų. Visai tad nereikalingos ir net komiškos jauniklių mi- 
nios, dirbamos per demonstracijas; jos reiškia: nu, o dabar tik 
pasiturėk — aš tau duosiu! Tai revoliucijos „pseudoklasicizmas“, 
reikalavęs būdo vienodumo visuose, net visai nekaltuose veiks- 
muose. 


ANTRASAI LIETUVIŲ BRANDOS 
KVOTIMAS 


1905 m. į Didijį Lietuvių Seimą Vilniuje patekau stačiai iš 
Petrapilio. Be žinių apie nesiliaujančias rusų ministerijų bar- 
barybes, kurių tebūdavo galima patirti asmeniškai, nes laikraš- 
čiams buvo tai draudžiama rašyti, atvežiau Seimui vieną ma- 
lonią žinią. Būtent dar ne visiems buvo žinomas nepaprastas 
atsitikimas ir tik ką pramanytas jam naujas vardas — Nekru- 
vinoji revoliucija. Iki tam laikui su revoliucijos vardu visados 
buvo jungiama supratimai: ne tik per kovą, dar per kraują 
tegauni teisių ar nusikratai neteisėmis. Ir mūsų ūmieji žmonės 
pradžioje Seimo labai skardžiai „džanksėjo ginklais“, žinoma, 
tik tariamaisiais, nes kitokių nebuvo. Kaip tik tuo momentu 
man pirmajam teko prabilti, kad Lietuvos piliečiai, pripažin- 
dami būtinumą nuolatinių gyvenimo revoliucijų, purtos nuo jų 
kruvinumo; tiesiog nepripažįsta jo dėl savo krikščioniškos 
dorybės, kuri neleidžia maininkauti artimo gyvybe, kad ir už 
tai būtų duodama viso pasaulio laimė, nei dėl demokratingu- 
mo, kurs mirties bausmės nepripažįsta, nei dėl paprasto tikslin- 
gumo, nes per maišatis numarinimu pašalinima iš gyvenimo 
kelio dažniausiai ne tie žmonės, kurie labiausiai kliudo, tik tie, 
kurie pirmieji pasipina po kojų. 

Į tą obalsį susirinkimas karštai atsiliepė pritardamas, ir pri- 
siekusiųjų mūsų revoliucininkų tonas griežtai atsimainė iki nuta- 
rimui: ginklus tevartoti apsigynimui, ne užpuolimui. 

Taip prabilo tautos sąžinė; sąžinė žmonių, brendusių, augu- 
sių, kurių dauguma buvo atsiųstųjų delegatų tarpe. Ir tik ašarin- 
gai gailystauti teprisieina, jog niekur nėra taisyklių be išimčių, 
teisių, kurių neperžengtų, ir idealiai skaisčių, jautrių sąžinių. 
1905-6 metų Lietuvos revoliuciją suteršė visai netikslūs užmu- 
šimai visai menkų, mažiausiai tereiškusių politikos gyvenime 
žmonių, kaip rusas anstolis Orlovas, lietuvis urėdnikas Matu- 
liauskas ir tie trys Suvalkuose, kuriuos nugalabijo liaudies mo- 
kytojas Kunickas, pats padėjęs už tai galvą. 

Aš tada pranešiau žinią apie ypatingąją suomių revoliuciją, 
ramią, tvarkią, tikslią, keliamą smarkiai susipratusių piliečių. Jie 
nusprendė nusikratyti rusais biurokratais, tai suėmė juos visus, 
susodino į laivą ir parsiuntė juos Petrapiliui atgal: atsiimkite, 
kieno! Mums jų nereikia! Koks kilnus buvo ir subrendėlių lietu- 
vių revoliucininkų žygis, kada jie sekė ta ramiąja, nekruvinąja 
suomių revoliucija! Rusams lietuvių liaudies mokytojams rimtai 
ir kaimyniškai jie tarė: esate čia žiaurios mums smaugikų val- 
džios atsiųsti; pasiliuosavimo metu čia jums nebe vieta, teikitės 
geruoju užleisti ją mūsiškiams! Ir rusai, kiti noromis, kiti neno- 
romis, bet visi ėjo, širdyje pripažindami ir net žodžiais išreikš- 
dami: taip, tai jūsų teisė; mes jums užleidžiame. Tai Radviliškio 
mokytojo Tichomirovo žodžiai; jis net draudžiamas būti toje pat 
vietoje atsisakė. Tuo pat būdu įvyko ir nuginklavimas bei uni- 
formų nuvilkimas Lietuvos policijos. Vieni nesipriešino, kiti 
užpuolė, nerodydami nereikalingo žiaurumo. 

Panašiai nutiko Vokėje. Socialistai pareikalavo, kad kaizeris 
nuliptų nuo savo sosto, ir jis nulipo nebeprieštaraudamas, nes 
matė rimtų susipratusių ir nusistačiusiųjų reformas piliečių galy- 
bę. Vokiečių kariuomenės revoliucija tepateko pusę dienos; bent 
Vilniuje; kitur tris dienas, provincijoje. Gyvenimo tvarka neiširo. 
Ir būtume vokiečių revoliuciją statę garbingoje, suomių pažy- 
mėtoje vietoje, kad ir jos nebūtų suteršę tos nelemtosios išimtys, 
kurių tardymas tebeina: vokiečių žandarų nuožmumai Alytaus, 

Utenos ir dar kai kuriose apskrityse. Visur ir visados kruvinieji 
aktai tėra negalės reiškėjai, juos tepagimdo bejėgiai, neketiną ir 
netesį teroru (įbailinimu) pasiekti galutiną pasižymėtąjį tikslą. 

Praėjo keliolika metų; laiko nemaža. Ir vėl Lietuvoje revo- 
liucija; drįskime prisipažinti, ar ją pavadinsime politine, ar socia- 
line. Tai naujas visuomeninės mūsų brandos, pilietinės sąžinės 
kvotimas. Žiūrėkime, kad išlaikytume! Jei mes esame tiek su- 
brendę, tiek galingi, kad nebetelpame senovinio gyvenimo spel- 
čiuose, kad mums tikrai reikia revoliucijos keliu sulaužyti juos, 
tuos spelčius, tai jie sulūš; perplyš, kaip vikšrelio lėlytės luoba, 
kuria buvo apsidėjęs, nes priėjo laikas iš jos išskristi gražiai 
peteliškei. Jeigu gi dar neatėjo mums tasai natūralusis laikas, jei 
dar mes negalingi naujoviškai gyventi, tai visoki terorai, gvoltai, 
užmušinėjimai žmonių, deginimai dvarų, kirtimai miškų ir kito- 
kios žalos darymai nepasieks tikslo. Nelaiku perplėšęs vikšrelio 
luobą, ne peteliške jį paleidi, tik užmuši jį. 

Tikroji galybė — visados rimta ir rami; blaškosi draskosi — 
tiktai negalė. Katrą mes svietui parodysime? 


NERIMO LAIKO RAMIOJI NAKTIS 


Vilnius neramus: bolševikai čia pat. Tai nušviečia visas ir be 
to nelinksmas vilniečių dienas, ypač laukiamąsias Kalėdų šven- 
tes. Nebūdavo kuo labai jau džiaugtis ir seniau; vis dėlto pigiau 
buvo galima apsigaudinti: tai kokiuo valgymėliu, tai reginėliu. 
Dabar per tokį brangymetį ir tai nebesiduoda: geresnės pavilgos 
kaip ir nėra, teatras 22 d. buvo apytuštis; net nesimato, kas reng- 
tųsi prie tradicinio „Dievo medelio“ — eglaitės. Gerai, kad dar 
gali penkias pliauskeles už pusę markės kurui nusipirkti. Gerai 
dar, kad ne speigas. 

Vilnius neramus: bolševikai čia pat. Kas jie? Idėjos veikėjai ar 
tokie pat ramių žmonių, buržujų, ir dar daugiau - toli gražu ne 
buržujų, skaudikai, kokių buvo pilna Lietuva vokiečių oku- 
pacijos laiku? Buvo trumpas laikotarpis, kaip Vilnius, nujau 
nujau, bene tik į „idėjos“ pusę sviro. Tik tai neilgai patvėrė: _ 

baisios depešos nuo Igaunių sienos, kaip ten raudonieji užpuo- 
likai pasielgia su tariamaisiais visuomenės veikėjais, atstūmė 
atgal nuo bolševikų ir tuos, kurie svyravo. 

Vilnius neramus: bolševikai čia pat. Kaipgi tos vietos gyven- 
tojams elgtis? Lietuvos valdžia savo kariuomenės nei amunicijos 
neturi. O kad ir turėtų, netesėtų, jei tai tikra, kad nuo Maskvos 
griaunas gerai ginkluota ir per ištisus metus lavinta „Vakarų 
divizija“, gi nuo Petrapilio tik tik sudaromasis raudonasis „lietu- 
vių pulkas“. Vakarų divizijon esą sudaryti lenkai komunistai. 
Tai kaipgi? Stvertis ginklo? Kokio? Šautuvėlį nusitverti ne taip 
jau sunku, pasišnibždėjus su vokiečiais. Ir stveriamasi. Tik iš to 
daugiau gali būti bloga kaip gera. Geras ginklas reguliarės ar- 
mijos rankose; žalingas jis, kada kiekvienas jį nusitvėręs — kap- 
ralas: pats sau vadas ir kareivis, pats sau taktikas ir strategas. 

Vilnius neramus: bolševikai čia pat. Jie jau paleido gandus ir 
sąrašus, kas už akių jau pasmerktas; pirmon galvon Lietuvos 
valdžios atstovai, kam jie, kaip mokėjo, mėgino „išsivolioti“ iš 
to politikos liūno, į kurį įklampino ją dviveidė ir nepastovi pas- 
kutiniais laikais vokiečių politika. Pasmerktųjų arba nėra namie: 
jie išvažiavę ypatingomis misijomis į tolimas valstybes; kas te- 
bėra, svyruoja, kas gi daryti? Esi beginklis. Paliksi - pigiai galvą 
paguldysi, pasišalinsi - nepadoru ir netaktinga: tavo nebuvimą 
sargyboje, kas tik norės, savaip pavartos. 

Vilnius neramus: bolševikai čia pat. Kas gi daryti tiems, kurie 
ne valdžia, ne visuomenės veikėjai, tik paprasti - luomų žmonės? 
Ar ir jie pasmerkti? Jei pasmerkti, tai už ką? Ką apskritai bolše- 
vikai galabija? Ar gana to, kad tu - ne bolševikas? Ar gana, kad 
tu miestelėnas pramoninkas, bajoras, kunigas, kareivis? Smul- 
kiadūšiai visų šių rūšių skubinas pakeisti frontą, pasiskelbti su 
visokiais nebūtais tam kartui kraštutinumais. Daugiausia visoki 
verteivos: jie turi rodomąją pusę, tai tiems, kuriuos mena nuga- 
lėtojus būsiant; antrą, slepiamąją pusę, tai visuomenei, kurią ir 
šiuo nerimo laiku per šalutinės duris moka čiulpti. 

Vilnius nerimsta: bolševikai čia pat. Visuomenė krato savo 
sąžinę; tą paprastąją sąžinę, kurią liuoba išvers' tik bažnyčioje 
vieno Dievo akivaizdoje. Ir tą, kuri vadinas politikos ekonomijos 


- 144. 


- = — mi 


sąžine, arba luomų santykių sąžinę. Ir žeminas, kaltina, ne save, 
tik tvarką, kuri ramiu būdu nepadarė to, ko tokiuo neramiu 
būdu dabar reikalaujama: išlyginimo žemės valdymo, pelnų 
suėmimo, asmeninių apsiėjimų. Mato, kad daug ko buvo galima 
padaryti be jokių revoliucijų, reikėjo tik pasitenkinti mažesniu, 
ir būtumei gerą dalį sulaikęs; nesitenkinus mažesniu, dabar gali 
viską prarasti. 

Vilnius nerimsta: bolševikai čia pat. Kas jie? Atgimę penktojo 
amžiaus hunai, gotai, vizigotai, vandalai? Kokia nauja „Dievo 
rykštė“? senajai kapitalistinei Europos kultūrai išplakti visus juos 
veda? Ar tik senojo patricijų Rymo sukilę plebėjai, kurie temoka 
apmaudą giežti, griauti ir mušti, tik nemoka savo buities pa- 
gerinti? O jei moka gerinti, tai ką tai reiškia neturčių diktatūra? 
Argi sumanymas savo vienų buitį pagerinti visų kitų lėšomis? 
Ar valstybė tada ilgam išlaikys savo pusiausvyrą, į vieną kraštą 
krypstant sunkumo centrui? 

Vilnius nerimsta: bolševikai čia pat. Kaip čia dabar beišlaikius 
visuomenės bent sulyginti ramus ir tvarkus reformų darbas 
teisių keliu? Sako, reikia vieniems savo krūtinėmis atsistoti prieš 
svetimą minią: lenkams, lietuviams, gudams; ginti nelaimingą 
per trissyk nuniokotą šalį, kad nebeniokotų bent ketvirtą kartą. 
Tik lietuvių maža, gudų maža, kurie turėtų ir tesėtų kareivių 
žygius žygiuoti. Vieni lenkai spurda, savo legionus kaišioja — 
dedas galingais. O kas juos žino! Jei negalingi, tai veltui žus, tik 
įerzinę užpuolikus, kurie paskui apmaudą gieš ant visų nedaly- 
vavusių. Jei iš tikrųjų galingi, tai Lietuvai vis tasia: lenkai nu- 
niokos Lietuvą ne menkiau už bolševikus. Ir jos nepriklauso- 
mybei lygiai taip, lygiai taip, sudiev! Lenkai, kaip ir bolševikai, 
Laikinosios Lietuvių Valdžios nepripažindami, paslapčiomis 
turi savo „valdžias“ susitaisę ir save pripažinti neprašys, neįkal- 
binės, kaip Laikinoji Valdžia kad darė, tik pareikalaus. Gaili 
žento, gaili varškės. 

Vilnius neramus: bolševikai čia pat. Visi jų nenori ar bent 
dedas nenorį, pradedant nuo dešiniojo krašto ir ligi pat kairia- 
jam, ko tik, ko tik nepasiekiant paties Eidukevičiaus, Domaševi- 
čiaus ir Markauskio*. Kone visi, visą laiką pravertę, begriaudami 

Lietuvos Valstybės Tarybą, dabar griebiasi vieno žmogaus dikta- 
tūros: vieni „legaliu“ keliu, Tarybos įgaliojimu, kad neiširtų bent 
tai, kas jau padaryta naujai statomos valstybės pamate, kiti keliu 
priešingųjų Tarybai žmonių. Ir čia patys save pabaigs susiėsti. 
Vilnius neramus: bolševikai čia pat. Netikras rytojus. Šimtų 
šimtai svyravimų. Yra ko nuliūsti; gi pasikliauti kuo tikru ne- 
bėra; nebent vienu Gimusiuoju Dievo Pasiuntiniu, kurs meilės 
ir ramybės atnešė žmonėms geros valios. Mėginkime gi, Lietuvos 
Piliečiai, nors pavojaus valandai pabūti Broliais; norsgi tik žmo- 
nėmis geros valios, kurie, jei dabar dar nesukalbami, tai tegu 
parodo, kad gali būti, bent nebeilgai betrukus, sukalbami. 
Šventosios Nakties, Kūčių ramybė tenuraminie mūsų širdis. 


í 


LIETUVOS PRIEŠININKAI ČIA PAT 


Skystos bolševikų kariuomenės pusbernėliai eina pėdas pė- 
dan paskui atsitraukiančią vokiečių kariuomenę. Dedas lietu- 
viais, nors nelietuviai; dedas tvarkos darytojais, nors bolševikų 
tvarka ypatinga. Štai trys pamatiniai dalykai, kuriuos jie tuč- 
tuojau žadas įvykinti Lietuvoje. 

1. Badaujančiam „Raudonajam Petrapiliui“ ir badaujančiai 
Raudonajai armijai iš Lietuvos prisiimti maisto, kurio jie mena 
Lietuvoje esą daug daugiau, neg jai reikia. 

Šita „tvarka“ Lietuvai bus visų skaudžiausia. Valgomųjų 
daiktų Lietuvoje visai ne taip jau daug yra, kaip spėjama. Ką 
suskubo rekvizuoti, vokiečiai išsivežė. Ko nesuskubo, žydams 
pardavė, ir šie jau išgabeno į Rusiją tiems gi pat bolševikams. 
Tiesa, Lietuva šiam kartui tebėra apysotė, bet jau pradeda trūkti 
maisto vargingesnieji ir kai kurie pafrončio kreizai!. Pirmiausia 
tad reiks jie aprūpinti. Daugiau, reikia gi turėti sėklų. Sėjos laikas 
už mėnesių. Jeigu gi bus padaryta rekvizicijos bolševikams, bus 
bado ne tik šiems, ir kitiems metams. 

2. Pamušti Lietuvą atgal Rusijai. 

Lietuvos ir Baltarusijos komunistų partijos laikraštis „Komu- 
nistas”? Nr. 2 sako: „Išvien su Rusijos Socialistine Federatyvine 

Tarybų Respublika. Revoliuciniai Lietuvos darbininkai net caro 
laikais nereikalavo atskyrimo Lietuvos nuo Rusijos... Už tai revo- 
liuciniai Lietuvos darbininkai ir reikalauja, kad Lietuva būtų 
dalimi Rusijos Socialistinės Federatyvinės Tarybų Respublikos. 
Tegyvuoja vienybė su Rusijos S.E.T.R.!“ 

3. Panaikinti Lietuvoje Bažnyčią. 

Platinamoje bolševikų knygelėje Nr. 9: „Darbininkai ir baž- 
nyčia“ Z. Angariečio (Aleksos) 20 p. parašyta: „Lig šiol mūsų 
raštuose paprastai užpuldinėdavo vien ant kunigų ir neliesdavo 
pačių bažnyčių. Tai buvo didelė klaida. Tai vis vien, ką kovoti 
su atskirais kapitalistais ir neliesti kapitalizmo tvarkos. Kas nori, 
kad kapitalistai nebenaudotų, tas turi rūpintis nuversti kapita- 
lizmo tvarką. Lygiai taip ir su kunigais. Kam rūpi apsaugoti 
darbininkai nuo nuodingos kunigų įtakos, tas turi iš šaknų griau- 
ti bažnyčios mokslą. Šioje knygutėje ir buvo mažas mėginimas 
tai atlikti“. 

4. Be to, atsišaukime „Visi prie ginklų“ parašais Rasiko?, Mic- 
kevičiaus (Kapsuko) ir M. Šetjano/ šaukiama nusikratyti sava 
lietuviška buržuazija ir jos pakalikais socialpatriotais, Lietuvos 
dvarininkais, storakakliais ūkininkais, kunigais ir jų pakalikais 
socialpatriotais iš „Darbo Balso“! „Mirtis visiems Revoliucijos 
priešams! Atminkite, draugai, kad su buržuazija galima kovoti 
ne gražiais, meiliais žodžiais, ne plunksna ir popieriu, bet švino 
kulkomis“. 

Viso neišrašysi. Tik ir be to aišku, jog laukiamosios tvarkos 
mes negalime susilaukti iš tų žmonių, kurie laiku pasižadėjo 
niekais paversti visas mūsų pastangas patapti sau žmonėmis, 
laisvais, niekam nebepriklausomais, nei vokiečiams, nei len- 
kams, nei rusams. 


BŪRAS IR BERNAS 


Išėjo būras su savo bernu miškan kuriavos pasikirstų ar kurių 
galų, ir užpuolo juodu meška. Pasirito būrą ir rengiasi jį papjauti. 
- Steponiuk broliuk, gelbėk! - sušuko būras iš po meškos. 

Bernas prišokęs kadgi kirs meškai — tuoj žarnas išleido. 

Išsirito būras iš po nebegyvos meškos ir įniko berną barti: 

- Ak, tu šioks, tu toks! Na, kaipgi tu čia mane dabar gelbėjai? 
Matai, visą kailį sugadinai... 

Taip šneka pasakėčia. 

Labai tai man, kas Lietuvoje būras, kas bernas: ar lietuviai 
kur ėjo, ar niekur nėjo. Gana man, kad juos, visiškai beginklius, 
apleistus bejėgius žmones užklupo kaimynai, pavergė juos, pa- 
statė sau darbų dirbtų, paglemžė jų turtą, suvaržė drakoniniais 
karo įstatymais. 

Rengės juos ir pribaigti, tik tarpu savęs susigynė, iš katro čia 
galo pradėjus. Aldoičiai! rengės visus lietuvius susikrauti į Prūsų 
maišą, ir atliktas kriukis; gi Dievo bijantys katalikų centrininkai?, 
apžiūrėję mūsų kraštą, tarės vokiečių į mūsų maišą prikrauti, 
nes vieniems čia esą ir per platu, ir per nuobodu gyventi. 

Buvo dar ir kitokių, kurie nesutiko nei su vienais, nei su 
antrais. Jie sakė, kam čia lietuviai mums į savo maišą krautis, 
kad ir be jų jau sunkus; žiūrėk, kad nepraplyštų; arba kam mums 
patiems į jų maišą taisytis, kad nežinia, ar beužteks mūsų pačių 
namuose pabūti. Geriau padarykime juos preke ir atlyginkime 
jais saksams už talką šiame kare arba sumainykime juos lenkais 
kurpiais ir mozūrais. 

Na, rietasi kaip paprastai per dalybas. Man ten neteko būti. 
Tik ir iš tolo buvo girdėti tų rietenų aidai. Lietuviai jų gana 
girdėjo ir nakčių nemigo, negalėdami išsirinkti, katraip jiems 
būtų geriau. 

Gaila, kad lietuviai — ne tokie, kaip anas gudas. Apniko jį 
galvažudžiai ir ėmė tartis, ar čia jis pakorus, ar papjovus. Pasi- 
kasė gudas pakaušį, pasidraskė pažastis, nusižiovavo ir tarė: 

- Darykite, vyručiai, kaip geriau. 

Lietuviai ilgai kasės, jau nebežinau, gauruotąjį ar dvišakąjį 
savo galą; ale tai vis tiek; ir nutarė jiems niekatraip neesą gera. Ir 
ėmė visaip raitytis, kad kaip nors patiems savimi palikus. 

„Vae victis, bella victoribus“ — vargas nugalėtiesiems, bepiga 
nugalėtojams, — paliko kaip ir buvę. Iš po okupacijos išsiristi ne- 
buvo taip piga. Ir Lietuva - būras sušuko į savo berną — Tarybą: 

- Steponiukai — vyreliai, neapleiskite, neišduokite! Visa ati- 
duosime, bet tik nors tautos gyvybė išgelbėjus... 

Šoko Taryba gelbėtų ir derėtųs, už kiek paleis; ir sulygo - už 
keturis maišus konvencijų. Tik sulygo — ne užmokėjo. Užtat ir 
vokiečiai- tik pripažino lietuvius laisvais, o ne paleido. Ir paliko 
taip, kaip ir buvę: abiem pusėm neaišku. 

Dabar prasidėjo azarto grojus. Vieni netikėtai tarė ar tik pabaidė: 

~ Šach - Saksonija! 

Antrieji, ūmai susigribę, atsakė: 

— Mat - karalius Mindaugas II! 

Ir vėl susipyko, ir vėl padėjimas paliko toks pat kaip ir pirma. 
Vokiečiai smarkiai rūstavo už savarankiškus Tarybos žingsnius. 
Taryba džiaugės, kad ji, stovėdama sargyboje, kurioje ją pastatė 
konferencija, jei nepagerino, tai bene nei nepablogino tėvynės 
dalykų ligi to laiko, kol pačiai okupacijai savaime neprasikėtė 
gniaužiamasis glėbys. 

Atsipūtė kai kurie būrai - lietuviai ir įniko savo berno - Tary- 
bos „nuodėmes“ skaityti. 

- Ak, tu šiokia, tu tokia Tarybapalaike! Atiduosime Lietuvą 
lenkams, kad per antrus penkerius šimtus metų jiems paver- 
gautų už tai, kad su tuščiais, be parašų vekseliais iš vienų vada- 
vai, čia pat kitiems, karaliams, ją parduodama neprivalomomis 
derybomis su Urachu! 

Nustebo Taryba - bernas. 

- Liaukitės, būrai! Už ką gi rūstaujate? Kirtau meškai, kur 
pakliuvo, kur galima pasiekti, bet tik jus išvadavus... 

— Už ką, žiopla! - pamėgdžiojo būrai. - Dar nenumanai, kad... 
kad... mums reikia bet ko nusitverti ir revoliucija kelti, nes dabar 
toks jau revoliucijų sezonas; toks laikas, kad visi tie, kurie dirba, 
negeri; gi visi tie, kurie nieko neveikia, tik iš šalies sekdami 
veikiančiuosius kremta, labai geri ir išmintingi. 

Taigi, taigi, kaipgi! Gaila, kad nesimatė, kaip jūs, gerieji, būtu- 
mète pasielgę, jei jus būtų būras iš po meškos pasišaukęs gelbėtų. 

Pagynoje vėl pasakėčia. 

Vieną jau vėlyvą pavasarį važiavo jaunas ir labai turtingas 
būras ledu per upę. Ledo jau būta išakijusio, tai ir įlūžo. Žirgas 

su važiu tuoj numarmėjo dugnan, gi būras užsikabino lyties ir 
ėmė iš viso vieko šaukti: 

- Susiedėliai kaimynėliai! Imkitės visą mano ūkį, visą žemę, 
visus pinigus, imkitės ir jaunąją pačią, tik išgelbėkite! 

Subėgo kaimynai, prisinešė lentų, atsivilko laivą, šliaužte 
prišliaužė prie vos gyvo skenduonies ir, patys ko tik neprilakę, 
vežtinai išvežė jį per vis lūžtantį ledą. 

Atsipeikėjo būras, nurimo, apsidairė ir sako stidenantiems 
kaimynams: 

— Dėkui dėkui, kaimynėliai susiedėliai! Prašom, kai ateis va- 
sara, į bičiakoptį medučio pavalgytų... 

Sušlapę ir nuvargę gelbėtojai būtų beveliję toje valandoje nors 
po burną išmesti, jei jau nebe ūkį su jauna pačia paveldėti. Tik 
negavo, nes bėdos tiktas būras ir kirvį atiduoda, gi bėdai praėjus, 
ir kirvakočio gaili. 

Bene to pat štai pritiria ir Lietuvos Valstybės Taryba? 


AŠ MYLĖJAU LIETUVĄ... 


Pakartojame „Glos'o Litwy“ feljetonėlį iš Nr. 41. - Red. 


Aš mylėjau Lietuvą, nes tai mano Tėvynė, mano gyvybė, 
mano džiaugsmas ir pasididžiavimas. 

Aš gerbiau Jos vardą, kurį smaugėjai braukė iš žemėlapių, iš 
šnekamosios kalbos, iš valstybinių dokumentų. 

Gerbiau Jos ženklą - Vytį, kurį išvydę, kilo prieš mane, kaip 
prieš insurgentą, visos pragaro, tikriau - žandarų, galybės. 

Aš nesiklausiau, ar kas man leis mylėti Tėvynę, mieluoti Ją ir 
laikytis savo širdyje, kol Ji buvo tokia mažutytė, nevaizdi, išplėš- 
tomis teisėmis ir turtu nabagė, jog lengvai tilpo mano širdyje. 

Tada niekas man nepavydėjo tos mano mylimosios, niekas 
su manim dėl jos nesivaržė, nes tai buvo - nabagė. 

Niekas man neprikišo, kam aš savo pagarbą rodau Jos ženk- 
lui - Vyčiui, kol tą ženklą sagsčiaus į rankoves ar kaklaraiščius. 

Tik aš mylėjau Lietuvą ir gerbiau ją ne už vieną tuščią vardą 
ir ne už skaisčias Jos istorijos tradicijas, iš kurių aš sėmiaus teisės 

ir pagalėjimo mylėti; ne už tai tik, kad ji savo malonumu tiek 
rašytojų įkvėpė eilėmis ir ne eilėmis apgiedoti jos garbę, jos 
gerumus. 

O, ne! Aš ne empirėjų srities gyventojas, aš ne svajotojas; 
mano širdis ne medžiaga, skiriama sudegti savo paties ugnyje, 
savo paties pajėgomis sukurtoje. Aš esu gyva esybė, visiškai 
reali. Kūnų pasaulyje aš užimu tam tikrą vietą, ir tos vietos man 
reikia nemaža, kai pasiduoda šen ar ten, kur pavaro mane ne- 
ramioji dvasia. Aš esu — Laisvės reikalingas. 

Laisvė tai siela, kuri gaivina mano Tėvynę. Nėra Laisvės — 
nėra nei Tėvynės, nėra Tėvynės - nebus nei Laisvės. Mylėdamas 
Lietuvą, myliu Laisvę, kurią tegali man laiduoti nepriklausoma 
Šalis, mano Tėvynė. 

Ir mano Tėvynė reali, turi savo vietą pasaulyje, iš kurios Jos 
niekas netesės išstumti. Gali ją smaugti priešai ar broliai aps- 
kabinę, tik visiškai užsmaugti negali, kol nebus visai tautai nuka- 
potos galvos. Ligi tik atsigniauš smaugėjo rankos, tauta žiobtelės 
gimtojo kvapo ir sušuks: tebesu gyva! 

Ir mes, lietuviai, sušukome į bendrą visų išsivaduojančių 
tautų chorą: esame gyvi, tebeturime Tėvynę ir Jos niekam nebe- 
atiduosime. 

Tik kai savo tautos vėliavą aukštai pakėlėme, kai Vytį nuo 
rankovių ir kaklaraiščių perkėlėme į vaizdžiausią vietą, mums 
iš to choro šūktelėjo vieni, kiti ir treti: „Šalin! Laisvės teprivalome 
mes vieni, ir jūsų kraštas ne jūsų, tik mūsų kraštas!“ 

Aš turėjau teisę mylėti savo Tėvynę - tiktai svajonėmis ir Jos 
ženklą gerbti - tiktai manžetuose... 


GIMDYVĖS TROBOJE 


(Be alegorijų) 
Lietuvos troboje — valstybėje pasidarė nebegeras oras; toks, 
koks esti gimdyvės troboje. Ne tai, kad alsuoti būtų nebegardu: 


o, ne! to nėra ir neesti; tik kad dvasią slėgia netikrumas, kas čia 
bus, ar viskas laimingai atsitiks. 

Lietuvos valstybė tebėra dieni, tebelaukianti - nepriklau- 
somybės. Ir tos jos dienos nebepaprastai sunkios, pažiūrėt nebe- 
gražu: ligonės akys ašarotos, neramios, alsavimas nelygus, judė- 
jimai sunkūs, nepaprastas nervingumas, veidas, lūpos pabrinkę. 
Kas tokią bepabučiuotų? Visi traukiasi šalin. 

Pati viena lauktuvių pašaukta bobutė - valdžia nenusiminusi 
ir rodo gal ir dirbtinai linksmą veidą. 

- Nieko, nieko! - sako. - Juo sunkesnės dienos, juo nepapras- 
tesnis naujas padaras. Ar antraip: dėl to ir dienos tokios sunkios, 
kad turi rastis nepaprastas padaras. Ir ligonei nėra ko nuliūsti, 
kad taip pabjaurėjo: juo bus gražesnė paskui, atsigavus ir pa- 
sitaisius. 

Bobutė - neprityrusi. Visame pasaulyje nėra tokių valdžių- 
bobučių, kuriai būtų atsitikę po kelis kartus slaugyti gimdyvę, 
randantis nepriklausomybei. Kas atsirado, pergyvena ne vieną 
valdžią. Daro tad, ką galėdama, kiek išmanydama, daugiau pasi- 
tikėdama gamtos pajėga neg savo sumanumu. Kas turi būti, bus; 
nei tu sustabdysi, nei pagreitinsi. 

Be bobutės-valdžios pilna troba dar savanorių lankytojų — 
Lietuvos partijų. Į bobutystes jų niekas nekvietė, tik ir durų joms 
niekas neuždarė: ag sakos turinčios geras širdis ir labai užjau- 
čiančios ligonę. Ir jos slaugo gimdyvę neatsitraukdamos. Tik iš 
visa to tėra daug patarimų ir dar daugiau tuščio klegesio, gi 
palengvinimo - nė kruopelės. Ergelis, maišatis, netvarka troboje 
tik kliudo bobutei-valdžiai. Patylomis ji griežia dantį, be galo 
nepalankiai žvilgsi iš užpakalio; kaigi prisieina stačiai pažiūrėti 
partijoms lankytojoms į akis, pataiso mandagios šypsenos. Ak, 
kokiu mielu noru ji paimtų neprašytąsias lankytojas patarėjas 
už pakarpos ir išmestų visas pro duris, kad daugiau nė nebe- 
pasirodytų! Tik to nepadarysi: saviškės, giminės, kaimynės. Nėra 
kaip gadinti santykiai - dar špygomis užbadys ar einančiam pro 
šalį koją pamuš, pakaušį praskels ar savo šuniu pataikūnu už- 
pjudys. Nesveika, neleidžia susidariusi kaimynų etika, nei lais- 
vės supratimas. Kas gi beliktų iš tos laisvapalaikės, kad ji nebūtų 
laisva — kenkti žmonėms, kliudyti jų darbams, rikdyti sume- 
timus, sunkinti gyvenimą? 

Į bobutystes nekvietė ir kitų kaimynių, tautinių mažumų. Vis 
dėlto bobutės vylės jas ateisiant nors dėl žmonių akių gimdyvės 
paguostų, jei ne apgėlų* atneštų. Ir pirmai pradžiai smarkiai 
užsivylė: juo įkyriau lindo į gimdyvę lankytojos partijos, juo 
toliau slėpės už kerčių, už durų kaimynės tautos ir ten savo tarpe 
nuodingai čečenos. Jos - piktosios Lietuvos valstybės-gimdyvės 
laumės Gailos, priešininkės tų, kurios gimusiai privalo duoti 
palaimos ir talentų. 

Dvasios pavydelninkės iš tolo piktų džiaugsmu šnypščia, kad 
taip sunkiai eina gimdymo procesas ir griežtai taria iš to tebūsiąs 
išgama, tik nesutinka, pranašaudamos koks. 

Vienos sako, tai būsiąs gatavai šeriais apaugęs gyvūnėlis; ma- 
žas, mažas, bet taip dygus, kad kitiems šalia pabūti nesusižeidus 
niekaip nebūsią galima. 

Kitos dar blogiau lemia. Taip blogai, kad net pačios savo 
vaizduotės nusigąsta. Jų įsivaizdavimu, tai būsiąs kraugerys, jau 
išdygusiom iltim ir žvairom akim. Kai įniksiąs savo motiną žįsti, 
tai ne tik jos pieną išgersiąs, ir kraują iščiulpsiąs. Pamėginus jis 
per nevalią atplėšti, kraugerys tik pasižvairuosiąs, piktai šuniu 
urgzdamas, ir nesiliausiąs čiulpęs, kol neišseks motinos gyvybė. 
Tada kibsiąs į įnames. 

Ir tariasi įnamės laiku gimdyvę nudėti, idant drauge su ja 
pražūtų ir nevykęs gemalas. Visais pakraščiais, palaukėmis ir 
panamėmis, paupiais, pamiškėmis zuja ieško kuo nuodingiausių 
žolių, kurių uždavus būtumei tikras, jog nebeteks gyvybės ir 
nebesuskubs pagimdyti — išgamą. Tikt Lietuvos žemė nuodų 
savaime ligi šiol nevaisė, o sėti jų dar nebuvo kam. Būti būtų 
buvę, kad būtų žinoję, kam pritaikinti. O kai nėra reikalaujančių, 
nėra ir patiekiančių sėjėjų. P 

Vis dėlto būta Lietuvoje bent vieno nuodingo augmenėlio, ir 
jo negalima buvo nerasti, kas ieško atsidėjęs; tai - durnaropės. 
Jų nelabai kas žino; gal dėl to, kad skaito paprastu Lietuvoje 
augmeniu, kurs nei vaizdus, nei nuošalio neieško: auga pake- 
lėmis, kur daugiausia kiaulių yra nutręšiama. Tiesa, visi juos 


* Taip vadinasi dovanos, nešamos gimdyvei. - Red. 

mindo, nulaužo, bet kuri išlieka, tai jau išauga storai ir vaisiaus 
duoda kuo apsčiausiai. 

Ir prisirinko Gailos durnaropių sėklų. Tik kaip čia dabar 
įdavus ligonei, kurios nelankai? Ir ėmė draugauti su pačiomis 

"didžiausiomis tauškalėmis - lankytojomis laisvininkėmis. Jos ir 
pačios mėgdavo atsigerti durnaropių ir paskui tokį sūkurio šokį 
šokti, kad net iš šalies žiūrint galvos sukės. Ir ėmė įkalbinėti joms, 
kad ir gimdyvę įtikintų, jog durnaropės - pirmiausias vaistas 
gimdymui palengvinti ir pagreitinti. Laisvininkės suprato, nes 
pačios buvo patyrusios, ir įniko įtikinėti ligonę: 

-Imk, imk, kaimynėle! Matysi, ko tu atsigėrus neįsivaizduosi! 
Tokių rojų išvysi, jog visus ligos sunkumus užmirši ir visai be 
sąmonės pagimdysi!.. 

Išgirdo tai akušerė-valdžia ir net nusigando. 

- Neimk, nabage, nuodų, neimk! Kad ir didžiausius skaus- 
mus kentėtumei, apsieik su savo pajėgomis, nesinuodydama. 
Skausmas prigimimui lengviau pašalinti iš vienos vietos neg 
nuodai ~ iš viso kūno. Negerk, kūmutėle, durnaropių, negerk! 

Nepriklausomybės gimdytoja paklausė savo bobutės ir dur- 
naropių negėrė. Ir piktųjų Gailų klastos šioje bent vietoje niekais 
nuėjo. 

Dienos slenka. Gimdyvė vis arčiau vilties. Lankytojų vis dau- 
giau. Simpatingos ligonės ėmė eiti lankytų net tolimieji kaimy- 
nai, iš už miško ir ežero. Ėjo ir vis daugiau apgėlų nešė: kas sūrio, 
kas ragaišio, kas vėdaro grobgalį ar dešrų vainiką, kaip nuo 
akėčvirbalių numovę. Ir pakvipo jomis plačiai, plačiai. Ir užgavo 
kvapas net ir laumių Gailų nosis. Patraukė jos oro, nusičiaudėjo; 
dar patraukė, ir seilės ėmė drykti skaniu geiduliu. Ilgai spjaudės 
Gailos, pagaliau nebeišturėjo. 

- Ar žinote ką, sesės? Kaip sau norite, o ligonės gaili. Ar 
nevertėtų ir mums nueiti aplankytų? Apgėlų mes nieko jai ne- 
duosime, ji ir be mūsų visu kuo apsikrovusi; dar ji mus pri- 
vaišins. Žinai, kokia ji vaišinga... 

Ir nuėjo būrys Gailų svetimų apgėlų pasivalgyti. 

Kas daugiau atsitiko, pažiūrėsime. 


LENKŲ OKUPUOTAME 
VILNIUJE 1919 METAIS 


PASTABA 


Čia dedamieji straipsniai — tai dalis feljetonų, spausdintų 
1919 m. „Nepriklausomojoje Lietuvoje“, kol dar nebuvo lenkų 
karo cenzūros. Kiti ištraukti iš archyvo, juos lenkų cenzūrai 
konfiskavus. Ir pats rinkinys in foto buvo cenzūros atmestas, 
nors net rusai prieš revoliuciją pavelydavo politikos dalykus 
spausdinti atskiromis knygomis, jei jos ne plonesnės kaip pen- 
kių lankų. 

Kas įdomauja, ką mes esame pergyvenę ir jautę lenkų oku- 
puotame Vilniuje nuo 20. IV. 1919, tepasiskaitai šio rinkinio. 

Kitos rūšies to laiko feljetonai įterpta į kitus rinkinius: „Ap- 
link Baltiją“, „Politikos ar visuomenės kunigų darbas“, „Tiesiant 
kelią nepriklausomajai Lietuvai“, „Jaunajam veikėjui“ ir k. 


ĮDAVIMŲ EPIDEMIJOS 


Seniau karais sekdavo kūno antkryčiai; žmonės besibūriuo- 
dami patys sirgo ir kitus sargino raupais, živatavimais, džiuma 
ir kitaip. Maru tevadindavo šią pastarąją ligą, nors visos jos buvo 
lygiai marinamos ir todėl baisios. 

Dabar to nebėra. Medicina suvaldė šias piktenybes. Net per 
šį pasaulinį karą apkrečiamosios ligos kur ne kur tesirodė, ir tai 

silpnokai: vienur buvo kiek choleros, kitur tifo, arba karštinių. 
Tai ir viskas, ispanų šiltinėlės neminint. 

Neišvengė tačiau antkryčių blogybės ir šis Didysis karas, ir 
tie antkryčiai yra bene piktesni už cholerą ir džiumą: šie tepūdė 
kūną, anie tvirkina sielą. Papūdytas kūnas veikiai sugriūva ir 
nyksta; apkrėsta nedorybėmis siela gyvuoja, kaip ir pirma, il- 
giausius metus, platindama aplinkui nedorybes, demoralizaciją. 

Labai tai man, į ką negera karas įpratina. Šiam kartui aš teimu 
masinimą įdavinėti. 

Prasidėjo jisai nuo šnipinėjimo, arba špionavimo, karo reika- 
lui ir, it ringis nuo įmesto į vandenį akmens, pasiekė visų gy- 
venimo sričių kraštus. 

Šnipinėjimo reikalui sunaudota net mokykla. Susidarė ištisa 
skautų mokymo sistema. Berniukai mokoma prišliaužti nema- 
tant, užeiti už akių nejuntant ir sugrįžti atgal, gavus „žinių“ apie 
priešininką. Skautų sistema pagaliau reikalavo, kad mokiniai 
sektų kits kitą, kaip draugai elgiasi, ir susakinėtų auklėtojams. 
Visa tai neva dėl dorinimo; tikrai gi tai yra tik vaikų sielos ter- 
šimas, depravacija2, kuri atsirūgsta visam amžiui. Geresnieji, 
pažangieji rusai buvo bepradedą mušti į didįjį atsargumo varpą; 
tik karas juos sustabdė. Skautų sunejautrinta siela davė nemaža 
provokatorių, vakarykščių draugų įdavėjų. Šiandien aš social- 
demokratas, rytoj socialrevoliucionierius, poryt komunistas. Vė- 
lesnieji - geresnieji, pirmieji draugai ne tik galima pamiršti, dar 
pridera jie naikinti. Ir naikinama - įdavinėjimu. 

Mūsų kraštą užplūdę bolševikai šaukė maldavo, kad kiek- 
vienas šnipinėtų savo kaimynus ir įdavinėtų juos. Tegu sau bus 
tariamieji spekuliantai ar maistu ilgėlesniam laikui apsirūpinę 
neg kiti. Vis viena širdis purtos, kai matai jaunikaitį ar mergaitę 
bevedant „ginkluotą jėgą“ savo kaimyno krėstų. 

Bolševikus pakeitė lenkai, sumanę ne tik ginklą išmušti iš jų 
rankų, bet ir juos pačius išmušti ar kitaip kaip iš visuomenės 
pašalinti. Ir prasidėjo tikra įdavimų orgija. Reikia tik kareiviui 
pasirodyti kieme, tuoj į jį puola dešimts žmonių, per kits kitą 
išpasakoti, kuriuose butuose ir kas čia „bolševikas“. Tarnaitė 
įduoda kvartirantą, kuriam tarnavo; šeimininkė - savo lokatorį, 

kurį pirma gerokai melžė; vaikai, ir tie įdavinėja žydus ar ką 
kita, kad ir nebe bolševiką. Net tie, kurie dar nėra depravuoti, 
kelį į kelį trina iš nekantrybės, kad kas kitas įduotų iksą ar ygreką. 

Nebtekus bolševikų, bet apetitams, bedirbant tą garbės darbą, 
padidėjus, vilniečiai imasi šmeižto. Kas žydas ar šiaip jau kita- 
tautis, tai - bolševikas, kas inteligentas, tai - komisaras; ir siaučia, 
nesiliauja kratos; žmonės gąsdinama, prie sienos nušauti sta- 
toma, suimama, areštuose laikoma. Ir vis tai dažniausiai be tikro 
reikalo, kaip paskui pasirodo. Kaimynai, daugiausia moters, 
pavirto nemokamais žandarais. „A! ten, psiakrew litwinš — aš 
jam duosiu!“ „Aure, pas kunigą nuolat susirinkimai — reikia 
pasakyti...“ „Aure, mūsų ponaitis kasdien vėlai grįžta: tegu pa- 
seka, kur jis esti...“ 

Vis tai gyvi žodžiai, tariami drąsiai, viešai, girdimi viena- 
minčių ir priešų, nes tai dabar tiek bereiškia: „A, lyjama, tai reikia 
skėtis pasiimti“. Nebėra jokio jautrumo. Depravacija, depra- 
vacija vyrų, moterų, neūžaugų, per anksti įtraukiamų į „tėvynės 
gynėjus“, atseit įdavinėtojus priešingųjų nuomonių. Nei artimo 
meilės, nei gailestingumo, nei pagaliau paprasto žmoniškumo 
ir padorumo. 

Ponai okupantai! Jūs čia buvę, čia nebebūsite. O mums reiks 
likti. Sakotės išvadavę mus iš kūno „jungo“: nepajunkite gi mūsų 
į sielos jungą, kad mus akstinu varinėtų, artų ir akėtų visokios 
rūšies ir amžiaus denunciantai!4 


NESVEIKAISIAIS LAIKAIS 


Ligi šiol aš vis negalėjau tikėti, jog Vilnius ir jo apylinkė, 
suprask, visa jo gubernija, tai - Lenkija, lenkų žemė, ir jų žmo- 
nės - lenkai. Tiesa, lenkai tai sako. Tik toksai pasakymas man 
atmena Mažeikių-Muravjovo! stoties vardą. 

Grįžta žemaitis namo, prašo bilieto į Mažeikius. 

Kasininkas: 

— Nėra tokios stoties! 

Žemaitis, neapsakomai nustebęs: 

— Puone Deive myliausis! Juk vakar tabbovo... Kurgi ons 
būtum dingęs? 

Žemaičio nabago nežinota, jog gimtiniai jo Mažeikiai virto — 
Muravjovu. Žinoma; ant popieriaus, nes gyvoje kalboje nė vie- 
nam žemaičiui tas vardas neperlindo per gerklę, niekas to žodžio 
neištarė. 

Žemaičio nustebimą ir mes, Vilniaus gyventojai lietuviai, 
galėtume pakartoti. 

~ Pone Dieve mieliausias! Dar nesenai buvo čia Lietuvos 
širdis. Vilnius, Trakai, Naugardukas, Krėva, Kernavė, Paneriai 
buvo Lietuvos valstybės gemalai, gymiai, iš kurių išsirutulojo 
Didžioji Lietuvos Kunigaikštija. Dar nesenai visi jos žmonės 
pasididžiuodami vadino save lietuviais; daugelis ir dabar per 
tuos pat Vilniaus laikraščius išsitaria: bądźmy Litwinami, t.y. 
narodem rozsądnym ir wytrwatym!ž Tik užėjo endekijos3, karš- 
tosios lenkų tautybės, epidemija, įsukė sulenkėjusius kunigus 
ir dvarininkus, šieji subalamūtijo, sukvailino tamsiąją minią, ir 
štai ūmai nebliko nei Lietuvos, nei lietuvių: jų vietoje atsirado 
Lenkija ir lenkai, kurių „lenkiškos“ kalbos nepakenčia tikrojo 
lenko ausys. 

— Jak mamę kocham, niestyszatem takiej strasznej mowy‘, — 
sako atėję svečiai — lenkai. 

Štai dėl ko aš vis nesutikdavau, kad Vilnius yra viena keturių 
Lenkijos sostapilių? ir jos gyventojai - tikri lenkai. 

Faktai tačiau mane pagaliau įtikino, jog vilniečiai miestelė- 
nai tikrai nebe lietuviai. Pirmon galvon dedu aiškų ir nepa- 
prastą jų „nierozsądek““, kuriuo tikrieji lietuviai nepasižymi. 
Na, kas gi ne tik lietuvis, bet šiaip jau sveiko proto žmogus 
tokiuo būdu „dirbs politiką“, kaip dirba vilniečiai, šišo pagauti? 
Tik žiūrėkite! 

“ Po Kalėdų, Vilniui ištuštėjus, ligi tik pasirodė gatvėse 700 
pusbernėlių legionierių, tuoj lenkuojantieji kunigai subruzdo tris 
iš savo tarpo nusiųsti į Varšuvos seimą, kaipo gatavai Vilniaus 
ir Gardino gubernijų parinktus atstovus. Kaip ten prie jų prisi- 
pliekė dvarininkas Wielhorskis, nežinau; tik ir jis buvęs „Vil- 
niaus krašto deputatas“. 

Varšuvos seimas, žinoma, buvo išmintingesnis už tuos pus- 
galvius, kuriems endekija galutinai protus išėdė, ir tų „atstovų“ 
nepriėmė. 

Vos tik dabar štai pasirodė lenkų kariuomenė, vilniečiai, ve- 
dami dr. Węslawskio ir kun. Maciejewicziaus?, tuojau pakartojo 
tą patį kvailiavimą. Susirinko į cirką mitinguoti ir... „vienam 
balsan“ nusprendę vėl siųsti atstovą į Varšuvos seimą. Kad taip 
sprendė endekų vadas kun. Maciejewiczius, kad ir buvęs Dū- 
moje atstovas, aš to nesistebiu: tokia jau endekų linija. Bet kad 
senis Węslawskis neteko išminties, tautinio šišo pagautas, tai jau 
nedovanotina. 

Na, kokie gi lietuviai galėtų taip pasielgti? Ne, vilniečiai - ne- 
be lietuviai; bet jie ir ne lenkai. Lenkai vargu bau į juos prisipa- 
žins. Tai tiesiog politikinės patologijos tipai, be galo reikšmingi. 
Visi dabarties laikų demokratybės obalsiai vykinami cirke, kur 
gali sutilpti daugių daugiausia vienas tūkstantis, o iš jo padirb- 
ta — penki. Visas minių „didumas“ dirbamas melagyste, kurią ir 
vaikai pažįsta. Girdi, ties šv. Kazimiero bažnyčia buvę susirinkę... 
penkiolika tūkstančių darbininkų; visi jie girdėję ir supratę kal- 
bėtojus ir taip pat kaip cirke tą patį „vienan balsan“ nusprendę. 

Pagaliau paminėta dar vienas reikšmingas epizodas. Bal- 
suojant rezoliuciją, vadai paklausę: „Ar lietuviai protestuoja 
prieš Vilniaus prijungimą prie Varšuvos?“ Niekam neatsiliepus, 
vadas pabaigęs: „Niekas neprotestuoja: priimta vienbalsiai...“ 

Lietuviai dar turi tiek proto; dar nė vienam neparėjo į galvą 
eiti į „cirkų seimus“ ir ten „demokratingai“ spręsti visos savo 
tėvynės likimą. 

Štai kokiais nesveikais laikais mes gyvename! 


KO LENKŲ KARIUOMENĖ ATĖJO 
LIETUVON? 


Lenkų žemė - poetų gimtinė. Visi jie per geros vaizduotės. 
Taip geros, kad net paprasčiausius dalykus jie sugeba nukelti 
kitan pasaulin, prozą paversti poezija. 

Ar bereikia didesnės prozos, kaip politikos dirbimas, diplo- 
matų apgaudinėjimai, sukimai, kruvinieji karai dėl pelno? O 
padaryta, bus aprašyta kaip reikiant; jei tai lenkų bus padaryta, 
bus viena ištisa glorija!. 

Senovės lenkų politikai namie dieną naktį laužė sau galvas, 
kaip čia sustiprėjus Lietuvos žemėmis. Būrė makliavojo per ištisu 
du amžiu, nuo keturioliktojo ligi šešioliktojo amžiaus. O aktus 
leido tokius, lyg tai jie Lietuvai darė didžiausias geradarybes: 
nešė laisvę, kultūrą, krikščionybę. 

Pavogė Vytauto karalių vainiką, užmušė imperatoriaus Zig- 
manto pasiuntinius, vežusius jį. Ir čia pat skelbė Lietuvos puo- 
limą lenkams į glėbį. Nelaimingą karaliūnaičią Jadvygą atplėšia 
nuo mylimojo vyro Liudviko?, numeta nemylimam Jogailai — ir 
čia pat poetizuoja jos „pasišventimą“ ir šaukia ją padaryti Ka- 
talikų Bažnyčios šventąja. 

Girdėdami dabar mušimą į didįjį būgną, jog lenkai atėję Lie- 
tuvon lietuvių paleistų iš bolševikų vergijos, idant laisvi lietuviai 
galėtų dėtis su laisvais lenkais savo pačių naudai, mes netikė- 
jome jų intencijų grynumu. Ir neapsivylėme. Tiems, kurie kelia- 
klupsčiavo prieš Vilniaus „paliuosuotojus“, mes sakėme: palau- 
kite! Negirkite dienos be vakaro! Visa ta saldžių sirenos žodžių 
poezija? bus ta pati senovinė lenkų egoistinė politikos proza. 
Jogei mes neklydome, patys lenkai netruko prisipažinti. 

M. Wankowicz“, be to, ką skelbia miestams savo paskaitomis, 
dar paleido tai, surašęs į knygeles, vardu: „Dla czego žolnierz 
polski wkracza na Litwę i Białoruś“. Gi išleido jas Varšuvoje 
„Pakraščių gynimo draugija“. Jų gali gauti kuriame Vilniaus 
knygyne. Štai kaip toji Draugija atsako į pakeltąjį klausimą, visai 
pamiršusi, kaip tautos „poetai“ čia vietoje apdumia mums akis. 

1. „Mes privalome turėti tokias valstybės sienas, kokios mums 
yra patogiausios. Tarp Lenkijos ir Rusijos, Rumunijos ir Baltijos 
jūrių neprivalo būti nieko, kas lenkus troškintų, smaugtų, išėji- 
mus ar įėjimus užstotų“. 

2. „Rytuose yra daug žemės; daugiau kaip Lenkijoje. Gerai 
tai parodo žemėlapis. Gi žmonių šiuose kraštuose mažiau, jie ne 

taip tirštai gyvena. Tiesa, ten žemė prastesnė, bet dėl to tik, kad 
gyventojai nemoka ūkininkauti... Dideli, po kelias dešimtis tūks- 
tančių margų dvarai galima išparceliuoti lenkams valstiečiams. 
Lenkijoje jų dubelės taip susmulkėjo, jog ūkininkai nebežino, ar 
beverta ūkininkauti. Nebežino, kaip ji vaikams bepadalijus. Gi 
Lietuvoje žemė keturis penkis kartus pigesnė ir jos daug par- 
duodama“. 

3. „Miškų Lietuvoje ir Belarusijoje daug daugiau kaip Len- 
kijoje. Lenkijoje niekados jų nebuvo per daug; dabar gi vokiečiai 
visiškai juos praretino. Ar maža dabar lenkams reiks medžių? 
Kam dideliais pinigais pirktis jų iš kitų, kad Lietuvoje pigiai 
galima gauti ir upėmis lenkams nuplukdyti?“ 

4. „Lietuvoje dar maža visokios rūšies specialistų; Lenkijoje 
jų daug; bus jiems Lietuvoje uždarbio, tada ir namie likusiems 
bus geriau“. 

5. „Visa to negautumei, Lietuvai tapus atskira nuo Lenkijos 
valstybe“. Ė 

6. „Nemuno aukštupys ir abu Neries krantu (?) - tai lenkų 
šalis. Juo toliau į šiaurę, juo daugiau lenkų. To lenkų krašto 
sostinė yra - Vilnius“. 

Štai dėl ko reikią Lietuva ir Gudija pavergti, o ne dėl kokių 
ten „paliuosavimų“! Tik lenkai jaučia lietuvius geruoju neati- 
duosiant savo tėvynės į vergiją, kad ir kažin kaip nupoetizuotų. 

„Prastas žmogus daug nesupranta. Kai jam kareivis paims iš 
tvarto paskutinį veršiuką, kai išgaudys jam vištas, atims avižas 
ir dar primuš, tai, žiūrėk, valstietis palaikys jį savo priešu. Gi 
neduok Dieve, kad liaudis lenkų kareivį sutiktų kaip priešą ir 
šalintųsi nuo lenkų kaip persekiotojų...“ 

Patariame šį šlykštų, bet tiesakalbį veikalėlį praplatinti ir tarp 
lietuvių, kurie ypač yra palinkę garbinti lenkus už lietuvių „pa- 
liuosavimą“. Nors knygelėse nieko nerašoma apie tikėjimą, vis 
dėlto ant viršelio kažin kam padėta Dievo Motinos paveikslėlis. 
Matyti, kad juoba pritrauktų skaitytoją. Tai ir tetraukie. 

Štai kam liejasi kraujas ir Lietuvos žemė yra naikinama. Su 
tuo skaitykimės, ne su akis apdumiamomis poezijomis ir hu- 
manitarizmais. 

LENKŲ OKUPACIJA IR 
LIETUVOS PROLETARIATAS 


Tolimesnis visados geresnis, nes su artimuoju lengviau susi- 
pykti. Jau koks buvo nepakenčiamas ir troškus caratas!, o dabar 
štai jo laikai daugeliui rodos tikru rojum. Carų laikais nebuvo 
laisvės ir didelių turtų, bet tie patys proletarai buvo sotesni neg 
dabar. Jau kokie buvo nepakenčiami ir baisūs bolševikai, o dabar 
štai juos ūmai išvijus, daugeliui rodos tėvų globėjų nebtekę. 

Toks praminimas, žinoma, neteisingas: ant bolševikų sąžinės 
guli daugybė toli gražu ne tėviškų darbų; kad ir tas pats lietuvių 
bolševikų atsivedimas svetimos kariuomenės ir galutinas su- 
darkymas lietuvių Valstybės Tarybos darbo didžiojoje pusėje 
Lietuvos (lenkų legionierių atsiradimas Vilniuje nereiškė jų galy- 
bės išteksiančios visam kraštui apžioti). Bet tuos, kurie jiems 
nesipynė po kojų, tikrai globė. Šalia krikščionybės nekentimo, 
kruvinojo teroro Rusijoje mes iš bolševikų trumpu laiku buvome 
patyrę nemaža tiesiog neužmirštinų dalykų. Per 3'/, mėnesio jų 
viešpatavimo Vilniuje mes jau buvome bepriprantą prie luomų 
ir padėjimų lygybės, prie tautybių ir tautų kalbos vertinimo, kur 
tik buvo ištesima, prie nepaprastai ūmaus tautų literatūros ir 
dailės kėlimo. Ir, kas svarbiausia ir kas buvo didžiausis bolše- 
vikų uždavinys, jei ne su pasitikėjimu, tai bent su neapsakomu 
įdomavimu laukėme išsirutulojant pradėtųjų ūkio reformų. 

Visa tai iš tolo dabar mums pradeda rodytis neapsakomai 
gražų; būtent kai nieko panašu nebematome ir ateityje nebeat- 
spėjame, atėjus po rusų, vokiečių, bolševikų ketvirtiesiems, len- 
kams, mūsų krašto užgrobikams. Pyk nepykęs už vienų pagy- 
rinimą, kitų papeikimą ar atbulai, - palyginimas pats savaime 
kišasi. Pirmiau matės aiškiai apibrėžta biednuomenės ateitis, 
dabar jos visai nebesimato už tos vienos lenkystės idėjos miglų. 

Lyg buvo per dvejetą trejetą dienų švystelėjus vilties aušrelė; 
tai tada, kada lenkų kariuomenės vadas Juozas Pilsudskis tarė: 
„Noriu Jums padėti nuspręsti vidurinius tautų ir tikėjimų da- 
lykus taip, kaip patys norėsite. Lenkija nevers jūsų ir nespaus“. 
Tačiau didžiuma lenkų, tautininkai, tuojau Hlasko? lūpomis 

apšaukė tą ligi tol tiesiog deivintą tautos karžygį kone pusgalviu 
ar sapnuotoju. Ir visos pavergtųjų tautų, lietuvių, gudų, žydų, 
viltys išblėso lyg žarijos, sutromis apipiltos. 

Kol viešpataus lenkų tautininkai: reakcininkai dvarininkai, 
teginą plačiuosius savo dvarus, ne tėvynę, kur jie per šimtus metų 
ne piliečiais tapo, tik jos išdavikais, ne mažesni reakcininkai lenkų 
kunigai, einą jei ne priešakyje visų reakcininkų, tai pridurmai, kol 
nepaims viršaus pažangininkai, — tol Lenkijos, drauge dabar ir 
Lietuvos, proletariatas gali visas savo geresnės ateities viltis su- 
krauti į dvaro jaują ant ardų ir džiovinti jas savo troškimais. 

Viena tik abejotina, ar proletariatas, bent Lietuvos, įgijęs ag- 
rarinės skonies per dvejų metų revoliuciją, benorės savo viltis į 
dvaro jaują atsargai krauti. Revoliucija dar toli gražu nepasibaigė 
ir jos finalas gali būti mūsų tėvynės, o drauge ir demokratin- 
gumo išdavikams labai liūdnas. Lai lenkai dvarininkai nesilaiko 
tuščios vilties, ligi Lietuvos liaudis susigriebsianti, jau dvarinin- 
kai savo platybes suskubsią išparceliuoti milijonui atgabentų 
lenkų bežemių, aplenkdami Lietuvos bežemius, ir taip įgysią 
armiją dar likusiam jų rankose gabalui žemės apginti; lai lenkai 
kunigai neesti taip tikri, nesąmoningą gudų liaudį jau taip len- 
kiškąja katalikybe pažaboję, jog, jiems tik mostelėjus, eis pjautų 
saviškių šviesuolių, kurie juos gi pačius gina, kaip tamsios azi- 
jatų minios novija gydytojus ir gailestingąsias seseris, kam jie 
nuo choleros juos gina. Lai neapsivilia, nes žemės klausimas turi 
tokią magišką reikšmę, jog jį pasistato virš ginkluotos galybės ir 
virš visų šventybių, tikrųjų ir įkalbėtųjų. 

Lai neapsivilia, revoliucijos metu plaukdami prieš vandenį: 
sūkurys gali pagriebti ir į tokią sietuvą įmurdyti, iš kur sveikam 
sunku beišropoti. 


MIESTŲ IR VILNIAUS DIKTATŪRA 


I 


Kariauja tik reguliariosios armijos; valdžias nuverčia negi 
iškrikę žmonės; politiką maino negi tamsuoliai. Tai ir matome, 

kaip visi „svieto lygintojai“ socialistai kimba pirmiausia į fabrikų 
darbininkus anaiptol ne dėl to, kad iš tikrųjų, kaip sakosi, jie 
tiktai būtų socialistų galvoje ir širdyje; tik dėl to, kad fabrikų 
darbininkai susimetę didelėmis krūvomis ir į juos lengviau pri- 
eiti. Agituoja iš karto didelėje minioje, ir darbas eina sparčiai. 
Pradžiai turint tą „reguliariąją“, taip sakant, fabrikų darbininkų 
armiją, jau galima pasirūpinti ir kitais iškrikėliais proletarais. 
Socializmas — miestų vaisius ir augintinis. 

Ir šiaip jau miestai — tai dideli žmonių skruzdėlynai. Suly- 
ginamai nedideliame žemės plote esti susimetę dešimtimis ir 
šimtais tūkstančių. Pataikei gerą valandą, o kad ir kas dieną 
vakarais, palipdei popierėlių ant sienų, —ir tavo paskirtoje vietoje 
ūžia liūliuoja kelių šimtų galvų minia. Sakyk dabar jai ką no- 
rėdamas. * 

Ir sakyti miestelėnams lengva, nes jie daug labiau apsišvietę 
neg sodiečiai. Miestuose daug mokyklų, jos kiekvienam gyven- 
tojui čia pat, kone namie. Vaikų išlaikymas nieko neatseina, nes 
vis tasia jie reikia maitinti. Ir vyresnieji mokslu aprūpinami 
laisvomis jiems valandomis. Štai dėl ko bet kuris žydelis yra 
mokytas, gudrus, apsukrus: jis - miestelėnas. Bet ir apie nežydus 
miestelėnus turime patarlę: miesto veršiukas — sodžiaus ber- 
niukas. Atseit sodžiaus bernaitis tiek teturi išmonės, kiek miesto 
gyvuūliukas; arba priešingai: ir gyvuliukai mieste yra gudrūs, 
bent ne kvailesni už sodiečių vaikus. 

Miestuose valdžios įtaigos, valdovai ir valdininkai; miestuose 
knygynai ir laikraščiai, - miestuose visa šviesuomenė. Tai ir 
lyginama miestai su kūno širdimi. Kaip širdis tvaksėdama varo 
kraują į visas dalis kūno, jį maitina ir gaivina, taip ir miestai 
šviesą beria tolimiausiems sodžių nuošaliams savo gyslomis - 
spausdiniais. 

Ir nieko prieš tai nepaveiksi, tos krašto vadovų rolės iš miestų 
neatimsi. Tai jie ir vadovauja. Kas Didžiąją prancūzų revoliuciją 
padarė? Jų sostinė milijono gyventojų Paryžius. Jis ir kitus visus 
perversmus savo valstybėje darė. Kas gi ir didžiąją rusų revo- 
liuciją padarė? Petrapilis ir Maskva. Kas gi ir Lietuvoje kruta 
bruzda ir visokiomis naujienomis visų protus užkrečia? Vilnius 

ir Kaunas. Tik bent kiek padėk jiems iš šalies dirbti, bent sušelpk 
pinigais pirkdamas, o jau jie prigamins tau visa ko pasidžiaugti 
ir nusičiaudėti. 

Daugumas didesnių miestų valstybėje reiškia jos pramonin- 
gumą ir kultūringumą. Galėtume išsireikšti: pasakyk man, kokių 
jūs turite miestų, aš tau pasakysiu, kokioje tėvynėje gyveni. 
Kauno gubernija, teturėdama Kauną ir Šiaulius, kur esti po kelias 
dešimtis tūkstančių žmonių, aiškiai ne pramonės šalis. Turėda- 
ma tokį Vilnių, kur skelbimai reikia dėti keturiomis tos vietos 
kalbomis, Lietuva aiškiai mišra valstybė. 

Dideli miestai tad — valstybės laimė. Bet... tik tada, kada juos 
gyvena savi Žmonės, tautiečiai. Savybėje lengviau ir susipykus 
susigerinti. O sodžius visados ir visur ilgokai raukosi, kol pritars 
miestui, kad ir saviškajam. Ką gi besakyti, jei miestas, būdamas 
tavo tėvynėje, visai tau svetimas savo žmonėmis, jei svetimi lai- 
ko užgulę brangias tau vietas, svetimieji leidžia į sodžius naujus 
obalsius ir primygtinai reikalauja jiems paklusnybės? Tokie 
miestai- tikra valstybės ielaimė; bent nuolatinis jos sielvartas ir 
jos pajėgų gaišintojas. 

Aiman, tokie Lietuvos miestai. Pirmiausia, lenkai ir rusai, ne- 
žmoniškai apseidami su žydais, suvarė juos į miestus, lyg žarijas 
susižėrė ant savo galvos. Versdami juos gyventi viena pramone, 
lyg tyčia nusikirto sau po vieną ranką ir tapo reikalingi - žydų 
pavadavimo. Ir žydai manosi kaip tik sumanydami. Visoms jų 
idėjoms vadovauja pelnas ir tautinis egoizmas, kaip likusioje vi- 
suomenėje vadovauja klasinis, luominis egoizmas. Nemylėdami 
savo persekiotojų, žydai neprisirišo nė prie jų krašto, jo negina, 
lengva širdimi jį palieka; pelną numatydami, nesidrovėja derėtis 
su savo žudytojais, jiems neabuoja net adresais jie garbinti. 

Paskui į miestus atitrūksta galvas ir kiti pelnininkai net iš 
tolimųjų svetimų šalių. Mūsų miestai, laimėję daugiausia lenkų, 
pasidavė jų įtakai — ir štai iš miestų, iš širdžių, eina į sodžių 
svetimas, dirbtinis, ne to krašto gamtos kraujas; na, dirbtinis 
kraujas tik anemiją gamina, jei ne mirtinai nunuodija. 

Nemaloni yra bet kokia diktatūra, ir ją piliečiai stengiasi 
ko trumpiausiai pakęsti. Nei carui, nei Kerenskiui! su Dūmos 

kompanija, nei darbininkų diktatūroms nelemta buvo ilgai pa- 
gyventi. Dabar štai Vilnius su savaisiais ir atėjūnais lenkais siekia 
sutvirtinti savo diktatūrą visame nelenkiškame Lietuvos krašte. 
Ar lietuviai ir gudai gali tai pakęsti? Amžindien, ne! Ir ieškos 
antidotum?. 


I 


Kad diktatūros klausytų, iš viso tegalima varu priversti. Ji ir 
remiama dažniausiai karo pajėga. Petrapilis palaikė savo dik- 
tatūrą dar organizuotų fabriko darbininkų pajėga, apginklavęs 
juos, pramokęs muštro ir sudaręs pirmąjį Raudonosios gvardijos 
gemalą, paskui komunas ar darbininkų tarybas visuose dides- 
niuose miestuose. 

Ir Petrapilyje, ir provincijose miestų diktatūros tebuvo ga- 
lingos kruvinuoju teroru, užmušimais. Gana buvo vienos kalty- 
bės, būtent kad esi „buržujus“, destis ne „darbininkas“, ir mirtis 
tau gatava. Tokiu būdu bolševikai, prikiša jiems Europos vals- 
tybės, išžudę į 37 000 savo šviesuomenės, kad nebebūtų iš ko 
sudaryti kontrrevoliucija. 

Caro valdžią rusams nuvertus, kitos valdžios lietuviams dar 
nepripažinus, revoliucijos Lietuvoje kaip ir nereikėjo; jos kaip ir 
nebuvo. Miesteliuose taisėsi parapijų ar, kam tas vardas buvo 
abuojas, — valsčių komitetai. Jų buvo dvejopų: ramiųjų žmonių, 
siekusių tuojau susitvarkyti, ir Rusijos putų, kurias išmetė Ru- 
sijos revoliucija; šie neva svajojo apie revoliucijos darymą ir Lie- 
tuvoje, bet toliau agrarinių reformų jų norai nesiekė. Bolševikų 
nepriviso, nes Lietuvoje padaryti „darbininkų diktatūra“ jau 
niekaip nesisektų, teturint nedidelį skaičių kumiečių ir ūkininkų 
bernų. Nors šitie „revoliuciniai“ komitetai buvo menki ir jokios 
neturėjo paramos miniose, vis dėlto kur įsisteigę laikėsi Rusijos 
būdu - teroru, įbauginimu, ir ramūs sodiečiai, vengdami, kad 
nepadarytų jiems ko bloga, visai nesikišė į viešuosius dalykus. 

Vilnius taip pat pasigardžiavo diktatūros. Ar jo diktatūra 
būtų kitokia? Nė kiek. Kelios dešimtys tūkstančių Vilniaus mies- 
telėnų katalikų, kuriuos visus mėgstama vadinti lenkais, skaitant 
vaikus ir moteris, pats iš savęs tegalėtų sudaryti armiją bent iš 

25 000 davatkų, kurios tikrai būtų baisios savo mitraljezomis3 — 
liežuviais ar būtų naudingos kaipo skautės; jos visa suseka, prade- 
dant nuo kunigo kelnių ir baigiant kas su kuo tariasi dėl politikos. 

Antrą diviziją sudarytų vaikiščiai, mažesni už savo šautuvą. 
Jų rolė labai garbinga pačiame mieste; mokiniai mielai suiminėjo 
mokytojus ir vedė juos į kalėjimą (Joną Mašiotą)*. Pasikartojo 
Voronežo scenos. Bet veikti provincijoje jie negalėtų. Taip likęs 
prie vieno antro tūkstančio augusių vyrų, Vilnius ir buvo pri- 
verstas savo diktatūrai palaikyti šauktis kariuomenę iš svetimos 
valstybės ir ja dabar remiasi. 

Be visų diktatūros, švelniai sakant, nepatogumų, šiame atve- 
jyje Vilnius nusideda dar politikai: jis savaime, krašto nesiklau- 
sęs ar bent tepasiklausęs vieno dvarininkų luomo, išduoda betgi 
visą kraštą, visus luomus svetimiems okupantams ir juos nesi- 
liauja rėmęs priešingai viso krašto liaudies norams. Tai pakebli- 
na jo padėjimą. Vilniaus lenkai drauge su 7% sodžiaus lenkų, 
daugiausia dvarininkų, jokiu būdu nestengs viso Lietuvos ir 
Gudų krašto išlaikyti savo rankose. Gi kad lenkų visa čia atėjusi 
armija taip ir paliktų, išsisklaidžiusi po miestelius, kaip vokiečių 
šutsmanai?, mes netikime. Okupuoti (užgrobti) koks kraštas, kad 
ir toks didelis kaip Lietuva su Gudija, galima; išlaikyti amžių 
dienoms vienu teroru - negalima. 

Liaudis atsipeikės nuo bailės ir vers šalin bet kurias dikta- 
tūras, nes nepripažins jokių viršenybių vieno luomo ant kitų, 
vienos tautos ant kitų. Akcija iššauks reakciją, spaudimas - atsi- 
spyrimą. Tegu sau Lietuvos ir Gudijos liaudis ir nepaskelbtų re- 
voliucinio karo, vis dėlto liaudies, masių bruzdėjimas ir nerimas 
išsekina net ir labai stiprią valdžią. Gi karo teroras tik gamina 
anarchiją ir slapčiomis veikiančius nenuoramas, kurie vargu 
įsprausti į bet kokius spelčius. 

Taigi ir Vilniaus diktatūrai Lietuvoje ir Gudijoje neilgas pa- 
gyvenimas, ir juo greičiau įvyks luomų ir tautų lygybė, juo grei- 
čiau Vilniaus miesto ir Lietuvos krašto valdžios bus atiduota į 
pačių gyventojų rankas, juo sparčiau sugrįš namo svetimieji 
okupantai, - juo daugiau laimės ir be to jau per labai nuvargintas 
kraštas. 

Ili 


Vilnius, ta iki pat paskutiniųjų laikų vienatinė visos Lietuvos 
širdis (gudai turi bent Minską), visados buvo jai ir džiaugsmo ir 
nuliūdimo, ir paguodos ir susigraužimo, ir pasididžiavimo ir 
paniekos dalykas. Visados gi - sielvarto. Niekados jis nenyko iš 
lietuvių atminties, ar jis buvo pilnas sveikatos valstybės narys, 
ar skaudžiamoji jos vieta. Vilniaus praeityje lietuviai temato 
vienus gražumus ir iš jos semiasi dvasios stiprybės ir laisvės 
noro. Vilniaus dabartis - vienas abuojumas lietuviams. Ir kaipgi 
skaudu, kai kas nusiminęs jau drįsta pamoti ranka. Et, girdi, ką 
tokią tautos gangreną beėmus atgal, velik visai juo nusikratyti. 
Ar tas vienas miestas ~ valstybės sveikata ir išganymas? Bene 
„Širdies“, iš kurios visai šaliai teka svetimas, dirbtinis, ne tos 
šalies gamtos kraujas ir tegamina jai anemiją, kol nepabaigs 
visiškai užnuodyti! 

Bet tai atskiri nusiminėlių balsai. Visi kaip vienas lietuviai, 
kurie dar nėra pagedę ar pagadinti, vienan balsan retai atsitin- 
kamu sutarimu šaukia: Vilnius — vis tiek Lietuvos širdis, sveika 
ar ligūsta. Džiugina ar maudžia tau, tu jos neišimsi. Chirurgija — 
sumaninga, bet tokios operacijos kūnui dar nepadaro. Ne atsi- 
sakyti mums reikia Vilniaus, - mes nesame ir negalime būti iš 
kelmo išspirti, be istorinių tradicijų, - tik jis pasveikinti ir sugrą- 
žinti jis į pirmykščią rolę visai šaliai — varyti jau sveiką tautinį 
kraują į visus narius. Štai kaip į tai atsako mūsų nusiminėliai, 

Sakyk nesakęs: bau Vilnius, „lenkų“ miestu patapęs, tai len- 
kų! Ir dar kokių ~ lenkų! Ką su jais bepadarysi? Kaip juos bepa- 
sveikinsi, kad jie Lietuvos jančarai?“ Jie tiek jau depravuoti tau- 
tiškai, tiek apakinti, kad iš jų nebesusilauksi Lietuvos valstybės 
piliečių: jie ir paliks politikos nusidėjėliai. 

Tarptautinių santykių istorija paskirs ne lapą, ne skyrių, tik 
ištisas knygas turkų jančarų mokyklai, madjarų auklėjimui savo 
pūštoje? ir kitiems tokiems priemoniams iš vienos tautos dirbti 
kitai. Į tą liūdną sąrašą bus įtrauktas ir Vilnius, ypač prelato K. 
Michalkevičiaus gadynės. 

Per daug amžių turkai auklėjosi slavų ar graikų pavogtuo- 
sius ar paviliotuosius vaikus - neturkiškųjų tautų neapykantoje. 

Tiems svetimtaučių vaikams depravuoti buvo sumanyta ypa- 
tinga sistema, kurios nevartojo mokyklose, skiriamose tikrie- 
siems turkams. Ir darbas sekės. Kitų tokių kietakūnių ir dar 
didesnių kietaširdžių, kaip tie išvirtėliai jančarai, pasaulis ne- 
matė. Tie vyrai kareiviai buvo skaudžiausi pavergtosioms netur- 
kų tautoms. Jos dvigubai kentė: kūnu ir siela, gaudamos smūgių 
iš žmonių, kuriuos matė ir pažino esant - savojo kraujo. 

Tokiai pat rolei ir vengrai ruošė savo dausose, pūštoje, slova- 
kų vaikus; tik Europa pasibjaurėdama nusigrįžo nuo tos barba- 
rybės, nes tai jau buvo - XIX amžius. Turkams suvaldyti nebuvo 
tinkamas laikas. 

Lietuvai Vilnius buvo nutautinimo mokykla, ligi tik Lietuvoje 
viršų paėmė lenkų kultūra. 

Tik seniau tas smūgis tebuvo tautos kūnui: mažino ją. Kas 
virto, išvirto; neapykantos tačiau tų, iš kurių buvo išvirtę, nerodė 
ir nejautė. Kartais dar pasididžiuodavo savo kiltimi, ne ta, kuri 
davė jiems antrąją namų kalbą. Kitaip virto, kai atsirado iš šalies 
depravatorių?, R. Dmovskiui ir K-o" nelaimingai sumanius len- 
kų tautininkų demokratų partiją. Ji gal ir buvo savo laiko pada- 
ras - apsiginti nuo ruskinimo; tik begyvenant jos apetitai padidė- 
jo ir, besigindama nuo vienų, ėmė pulti kitus, iš kur lenkų tautai 
jokio pavojaus nebuvo: lietuvius, gudus, rusinus. Vis tai vardan 
didžiulės tautos sudarymo ir politikos laisvės atgriebimo. 

Kiek ta partija Lenkuose laimėjo ar pralaimėjo, suskaitys 
patys lenkai pažangininkai — liberalai tautiečiai ar socialistai. 
Lietuvoje mums patiems tenka skaitytis su endekijos išdavais. 
Ir čia mes matome anuos, skaudžiuosius mums jos laimėjimus, 
kada, neturėdama vietoje tikrųjų lenkų, lenkybę Lietuvoje ėmė 
stiprinti tos pat vietos lietuvių ir gudų gaivalais. Lenkybei daug 
laimėta; tik kokia kaina! Kaina sukūrimo lietuvių ir gudų širdyse 
neapykantos liepsnos. Be Lvovo, kur ta pati politika vedama, 
mes niekur kitur kaip Vilniuje nenumanome didesnės neapy- 
kantos savo gimtojo krašto, to krašto vardo, jo istorijos, savo 
bočių ir brolių. Vilnietis bus dar nepamiršęs savo tėvo kalbos; 
dar bus neišsigimęs tautinis įgimtasis jo gerklės aparato mecha- 
nizmas; dar svetimus jam lenkiškus žodžius jis votulos kaip 

karštą bulbę burnoje, pasprings kiekvienu sakiniu neištardamas; 
iš gražios lenkų kalbos darys koroniečiui" nepakenčiamą jovalą, 
betgi spjaudys ir koneveiks savo tėvų „poganizmą“, jų barba- 
rybę, visa, kas tik lietuviška. 

Vilniaus jančarų mokykla (čia kalbama ne apie mokyklą na- 
mą, tik iš viso apie visuomenės auklėjimą) išplėšė miesto ir 
apylinkių lietuviams širdį; tą organą, kurs tautą ir atskirus jos 
žmones šildo prakilniausiu bočių ir tėvučių gerbimu, saldžiausia 
savo tėvynės poezija. Iš vilniečių išrauta jų praeitis, padaryta jie 
iš kelmo išspirtais, ne sau žmonėmis ir nebe tauta, tik etnografine 
medžiaga kitai tautai padauginti. Palikta vilniečiai lietuviai be 
jokios garbės, be jokio džiaugsmo ir nusiraminimo. Visam tam 
atstoti teduota jiems karčios ironijos ir dar kartesnės neapy- 
kantos. Liepta ir raginta kiekvieną valandą bet kurioje vietoje 
teršti į savo lizdą - didesnei lenkų garbei ir galybei. 

Štai kokių kartybių liejasi iš lietuvio širdies ir lūpų. Ir betgi 
Vilnius gali Lietuvai pasveikti! 


IV 


Viena tėra pakenčiama diktatūrų rūšis, tai - kultūros dikta- 
tūra ir tai - jei savoji, ne svetima. Laimingas, mylimas ir per 
amžius garsus tas miestas, kuriam buvo lemta kultūros įgyti ir 
jos pagalba pavergti provincija. Graikai turėjo tokį savo miestą 
diktatorių - Atėnus, italai - Romą, prancūzai - savo Paryžių. 
Kartais miestą kultūros diktatoriumi darė nedidelė grupė genijų, 
ten gyvenusių ar tik spietusiųs, kaip, va, Veimarą Goethe su 
draugais”. 

Lietuva, neturėdama pažangiosios savo kultūros, sustingusi 
senovinėje, neturėjo nė jos centrų. Gana jai buvo politikos, ūkio, 
religijos centrų. Argi jie kultūros visai negamino? Gamino, kur 
negamins. Vilniaus šlovė iki šių dienų tebeskamba; tik ir jis 
gamino kultūros svetimajai, tolimajai valstybei. Vilnius davė 
lenkams jų pačių tėvynėje nematytos mokslo pažangos, jų lite- 
ratūrai davė malonaus romantizmo krypsnį, kurs, pačių roman- 
tikų žodžiais tariant, kur kitur būtų negalėjęs išdygti ir tarpti. 

Kad universitas ilgiau būtų pabuvęs Vilniuje drauge su ku- 
nigų akademija, daug kas žinovų neabejoja, Vilnius ir lietuviams 
būtų patapęs Atėnais, daugiau būtų davęs, neg davė. Vis dėlto 
ir dabar iš Vilniaus turime didžiuosius Lietuvos mylėtojus ir jos 
garbintojus kad ir lenkų literatūroje; iš Vilniaus mes turime ir 
didžiuosius mūsų pačių literatūros veikėjus XIX amžiuje: Sta- 

- nevičių, Daukantą, Valančių ir visą būrį jų satelitų sėbrų. 

Dabar savaime pasikiša receptas, kaip ta mūsų sostinė Vilnius 
pagydžius. Mūsų pačių praeitis, jei ne kitų tautų kultūros istorija, 
reiškia, jog tam tikslui tinka, ir jos reikia, aukštoji mokykla, ir ne 
kuri specialė, teduodanti vienos šakos šviesių „amatninkų“, 
tikt - universitas, visuotinas mokslų šaltinis. Duok Vilniui uni- 
versitą, jis tuojau, nuo pirmos dienos jau sugrįš į pirmykščią savo 
kultūros nešėjo rolę, į visą provinciją pradės varyti jau sveiką, 
nes savąjį, gamtinį, ne dirbtinį kraują. 

Universitas tai padarys vienu savo vardu, vadinamuoju moks- 
lo prestižu. Jis yra tiesiog neįvertinamas. Grynasis mokslas, pa- 
slapčių tyrinėjimas, filosofinės konkliuzijos, žmonės tam tikslui 
atsitraukę nuo smulkiųjų ir dažnai nešvarių gyvenimo rūpes- 
tėlių, - visos mokslo aplinkybės veikia į žmones lygiai taip pat, 
kaip kokios šventenybės. Kokių pagedimų nebėra Rymas matęs, 
ir vis dėlto jis katalikų pasauliui palieka - Roma. Čenstakavos 
Skaisčiojo Kalno netesėjo suteršti net nei Macochai“. Kur buvo 
dvasia koncentruojama, sakysime, į vienuolyną religinė dvasia, 
ta vieta amžiais palieka žymi ir atmintina, kad ir kažin kaip ją 
niekintumei ir išnešlovintumei. Tai jau neįveikiamos žmonių 
dvasios galybė. Ji ne tiktai trykšta į šalis ir pasiekia tolimus 
kraštus, it radijaus telegrafo srovė, bet ir įsisunkia vietoje. 

Vilnius privalo universito, ne kurs kitas Lietuvos miestas. 
Kitur reiktų specialiųjų aukštųjų mokyklų, čia - visuotinės. Tam 
yra dvi priežasti. Vientara, Vilnius, ne kurs kitas Lietuvos geo- 
grafijos punktas, skaitomas ir tikrai yra raktas visų Lietuvos 
dalių durims. Su Vilnium susisiekti lengviau neg su kitu miestų; 
čia daugiau visokių reikalų atliekama. Antra, Vilnius, ir tiktai 
Vilnius, visoje Lietuvoje pilnas visokių mokslenybių. Vilnius, 
didžiulės valstybės sostinė - centras, turėjo tokių archyvų, kurių 

užteko bent keliems rusų ir lenkų miestams, grobikams pasi- 
dalijus. Ir, žiūrėkite, kiek viena vadinamoji Lietuvos Metrika, 
begulėdama Rusijos sostinėje'*, pridarė Rusijai mokslo garse- 
nybių, pradedant nuo Liubavskio su Lappa!“ Rusai dabar nė už 
ką nebegrąžina mums tų archyvų. Lenkai grobia Liublino unijos 
dokumentus; jau esą pasisavinę Mickevičiaus bylos dokumentus 
ir kita ką. Ir vis dar Vilniuje salių salės pilnos tokios istorinės 
medžiagos, kurios kitur neaptiksi. Jos dar nė žinoti nežino moks- 
lo vyrai, nes ligi šiol neturėjome savo mokslo katedrų, nei tyrinė- 
tojų. Šioje srityje rimtai tedirba A. Janulaitis, P. Klimas, A. Alek- 
na, V. ir M. Biržiškos. Nėra nė lenkų tyrinėtojų, be dr. Zahorskio 
ir a.a. prelato Kurčevskio*. 

Vieniems pradėjus giliąją šaknį varyti, tirti bet kurią mokslo 
šaką, tuojau aplink atsiras būriai jo atažalų, gal menkesnės moks- 
lo pajėgos, užtat savo daugumu būtinųjų medžiagos rinkėjų. 

Ir grynojo mokslo šviesa ir dvasia apsiaus mokslinguosius ir 
pusmokslius tautiečius. Gi jo šaltinis bus Vilniuje, ir ten vis tiek 
turėtumei mėnesiais sėdėti archyvuose, kad ir kitur profeso- 
riaudamas. 

Grynasis mokslas, tryškęs iš Vilniaus universito, užvaisė Dau- 
kanto sielą, kad imtųsi istorijos studijų ir prisitaisytų prie Lietu- 
vos Metrikos; Valančiaus sielą, kad imtųs tirti savo vyskupijos 
parapijų archyvus ir parašytų „Žemaičių Vyskupystę“. Visi mū- 
sų rašytojai, kurie tik išėjo iš Vilniaus universito, ar jie bus daug, 
ar maža darbų palikę, visi atsiduoda - mokslu. Spekuliatyvai 
tedirbo - universite nebuve. 

Universito svarbumą Vilniuje visam kraštui tautiškai atgai- 
vinti gerai supranta ir lenkai. Ir jie neatsiliko nuo lietuvių. Ligi 
tik Lietuvos Taryba paskelbė Vilniaus universito atgaivinimą, 
tuojau ir lenkai tą pat padarė. Ir bent toje srityje lietuviai ir lenkai 
neprivalėtų vieni antriems pavydėti. Universitas ir vardą tam 
tikrą yra gavęs, kad viską apima. Tai gali lengvai apimti ir lenkų 
bei lietuvių mokslus tame pat mieste, jei ne tame pat trobesyje. 

Ar šiokių ar tokių žmonių, ar šios ar tos valstybės rankose bus 
Vilnius, lietuviai turi trokšti tautinio savojo universito ir tą savo 
troškimą vykinti Vilniuje paskučiausiomis pastangomis, nes Vil- 

niaus universito sutaisymas lietuvių tautai ir jos klestėjimui tiek 
pat svarbus ir būtinas, kaip ir Lietuvos nepriklausomybės pripa- 
žinimas. Vilniaus senatio in radice (pačių šaknių gydymas) reikia 
mokslu pradėti. 


Vv 


Miestuose „fabrikuojama“ valstybės dvasia, jos ūpas. Ir jų 
rolės gerumas ir blogumas pridera nuo tos dvasios kokybės. 
Rodos, kas galėjo būti bendra tarp Lietuvos ir Petrapilio? Tarp 
jų 600 kilometrų kelio. Tačiau Petrapilis, ne kas kitas, davė jai 
Muravjovą ir jo gadynę su paskutiniuoju mohikanu Vilniaus 
cenzorium Nebolsinu'". Muravjovininkai taip ilgai ir smarkiai 
smaugė Lietuvą, jog pagaliau buvo ji nebtekusi spaudos, knygų, 
laikraščių visomis ne rusų kalbomis; nebtekusi visos savo dva- 
sios. Ir vis dėlto sėdėjo Nebolsinai ir, nebeturėdami ką beveikti 
šitame negyvėlių krašte, bent iš „Aukso Altorių“ mėtė šv. Sta- 
nislovą už tai, kad jis, savo nelaimei, buvo lenkų padermės'?*, 

Muravjovo gadynę pakeitė „zapadninkų“ gadynė su Kacha- 
novais, Orževskiais, Klingenbergais priešakyje”. Ką jie Lietuvoje 
veikė, kokią garbingą ir Rusijos valstybei naudingą rolę vaidino, 
visi mes tebeatmename ir jų darbavimosi išdavus dabar štai 
matome: nuo Rusijos atšoko visos ne tik ne rusų, bet ir ne di- 
džiarusių padermės tautos. 

Ir to pasirodė per maža laiko dvasiai slopinti. Tai Petrapilis 
su Maskva davė juodašimčių, kurie, dėdamiesi trimis šventeny- 
bėmis: monarchizmu, pravoslavų tikėjimu ir rusų tautybe, visoje 
imperijoje, ypač gi jos pakraščiuose, veisė politikos, bažnyčios ir 
visuomenės fanatikus; tai, ką patys rusai buvo praminę „čelo- 
vekonenavistničestvo“?. 

Valstybinės demoralizacijos gadynė padarė savo įtaką ir į tą 
pusę visuomenės, kuriai nukovoti buvo rengiamos visos tos 
priemonės. Kas toje srityje padaryta, gerai apibrėžia mechani- 
kos dėsnis, tik antraip apsuktas: atsispyrimo pajėga - lygi spau- 
dimo pajėgai. Jei smaugiamosios tautos turėjo pakankamai 
gyvybės išlikti, turėjo jos atstatyti ginklą ginklui. Ir pirmieji 
lenkai atstatė anoms rusų juodašimčių šventenybėms savąsias: 

monarchizmui - demokratizmą, rusų tautybei - lenkų tautybę, 
rusų „verai“ — lenkų „wiarą“; pravoslavijai — katalikybę. 
Atsispyrimo, gelbėjimosi akcija įkaitino kovojusią dėl savo 
būties visuomenę. Kovos priemonės: užsispyrimas, nesižval- 
gymas į šalis, nieko daugiau nematymas, kaip tik save pačius 
vienus, per ilga pavirto lyg nebeatskiriama tautos būtybės da- 
limi. Bekovodami su juodašimčiais, lenkai paveldėjo jų prie- 
mones ir susidarė iš jų „tautinę demokratiją“, taip pat su trimis 
šventenybėmis: baltuoju areliu, lenkų tautybe ir katalikybe. 
Visa tai buvo sufabrikuota Lvove, Varšuvoje ir... mūsų Vil- 
niuje ir, lyg piktligės antkryčiai, paplito ne tiek smarkiai po 
tikrųjų lenkų kraštą, kiek smarkiai rusinų, gudų ir lietuvių kraš- 
tuose, kurie turi laimės žadinti lenkų apetitus. Ir nebus tiems 
kraštams nei pačiai Lenkijai sveikatos, kol nebus panaikintas to 
lenkų juodašimtiškumo išdavas - lenkų endekystė. Ji vargins 
žmones taip, kaip vargina kūną įlindusi rakštis. Sveikas kūnas 
nepakenčia svetimo jai dalyko, nori jį išmesti. Tik negalėdamas 
kitaip išstumti, pūdo save aplink rakštį, skiria dalį savo kūno 
pagesti, idant su juo drauge iškristų ir rakštis. Juo daugiau ir di- 
desnių rakščių, juo daugiau kyla karščio, daugiau vargsta ir lai- 
kinai nyksta kūnas. Bet ką padarysi, jei kitaip negalima pasielgti! 
Mūsų, lietuvių, kūnas jau gerokai apipuvo aplink lenkų ende- 
kizmą ir gabalais, didesniais ar mažesniais, iškrito. Ir tegu sau. 
Kas liko, tegu sveiksta; tik Vilniui visiškai pasveikinti reikia 
priemonių, kurios nebeleistų daugiau prisivaryti rakščių. Tų 
priemonių lietuvių valstybė, jų visuomenė ieško ir randa. 
Klaidinga buvo, kai lietuvių visuomenė buvo pasekusi lenkų 
pėdomis; kaip lenkai rusų tautybei ir tikybai buvo atstatę tautybę 
ir tikybą, taip lietuviai - lenkų. Išdavai buvo tokie pat: Lietuvoje 
buvo atsiradę tokio pat nesveiko endekizmo, tautinio neva de- 
mokratizmo, kaip ir Lenkijoje, ir visuomenė gavo ir prieš tai spir- 
tis. Tam tikslui pavartojo kraštutiniąsias priemones: „tikrąjį“ 
demokratizmą, susidūrusį pagaliau su komunizmu, ir pilniausį 
atsisakymą nuo tikėjimo. Prieštaravimas juo kairėjo, juo toliau 
krypo nuo vidurio pakraštin — juo smarkiau viso tautinis ir reli- 
ginis fanatizmas ir nelemčiausias tautybės su katalikybe maišy- 

mas. Nebent paties Dievo tvarkos priešininkas Belzebubas sugal- 
vojo tokį dalyką, per kurį žmonės nebemokėtų beišskirti, kas 
branduolys, kas kevalas: tautybė ar katalikybė. Ir dabar jam 
geriausia pjūtis savo pasėlio. Bažnyčia virto politikos tribūna; 
pataisė, kad žmonėms tikrai įvyktų: „modli się przed figurą, a 
ma djabła za skurą“?!. Išmokyta melstis, tai teisybė; Vilniaus 
bažnyčios rytais ir vakarais pilnos maldininkų; iš kur ir randasi 
tiek laisvo laiko turinčių! Ir vis dėlto per tą pamaldumą skver- 
biasi, it bjaurūs pūliai iš po rakščių, anoji rusų vadinamoji čelove- 
konenavistničestvo, dėl kurio vienas toli gražu ne religingas 
inteligentas sušuko: „Ir kaip lenkų kunigija beatsakys Dievui, 
kuriuo dedasi tikį, už visą tą bjaurų tautinį fanatizmą, kurį įskie- 
pijo liaudžiai! Tai dūšių pūdymas, ne ganymas“. 

Mums dar prisieis kitoje vietoje kalbėti apie griežtą netinka- 
mumą religijos politikai. Tai čia bus gana apie tai. Mes baigiame 
šį straipsnelį parodymu antro Vilniaus miesto (ir valstybės) sana- 
tionis in radice”? vaisto: budėti, kad nebepasikartotų nelemta Mi- 
chalkevičiaus gadynė, raudonai įkaitinusi Lietuvoje ir Gudijoje 
lenkybę ir išdeginusi iš minių širdies švelnųjį tautų pakentimą. 
Michalkevičiaus „dūšių ganymui“ iš Lietuvos pusės tebus vienas 
didžiausis pasmerkimas. Jis savo tėvynę Lietuvą, prie kurios 
prisipažįsta, juo smarkiau įžeidė, kad buvo - jos sūnus”. Tai 
viena. Antra, jei Katalikų Bažnyčiai tikrai rūpi žmonių sielų 
išganymas, ji turi pati vengti dešiniojo kraštutinumo, idant iš- 
vengtų kairiojo besiplatinančios bedievybės kraštutinumo. 

Šalia aukšto mokslo - demokratizmas visose gyvenimo sri- 
tyse, net ir religijoje - štai kaip pagys Lietuvos sostinė ir jos 
įtakoje būsianti visuomenė. 


LAISVĖ IR GALYBĖ 


Vilniaus lenkų laikraščiams ir šiaip jau leidiniams prikišti- 
nas yra nenuosakumas daugelyje klausimų. Ypač gi nenusistaty- 
me nuomonės apie laisvę ir galybę. Tas dvi sąvokas jie nuolat 
pina. Čia pat gieda karštas giesmes laisvei, čia pat būsimajai ir 

būtinajai savo valstybės galybei. Ir nebežinai žmogus, ar lenkai 
juoba ištroškę laisvės, ar juoba viešpatavimo. Įsiskaityk, gerai 
atsidėjęs, lenkų leidinius, ir per visas poezijas pajusi, jog jie, nors 
visaip nuo to kratosi, yra Bismarko!, destis vokiečių nusistatymo: 
galybė, galybė, galybė! 

Niekas lenkų, tiesa, nėra dar pakartojęs Bismarko išsižodimą: 
pirmesnė galybė neg teisė; niekas nėra sušukęs: 

- Pagarbinu tave, kietasis kumšti! 

Vis dėlto visi vienan balsan ūkia: Lenkija turi atsirasti eilėje 
didžiųjų, galingųjų Europos valstybių, „Mocarstwa“? tad turi 
laikyti kuo daugiausia kariuomenės, užgrobti kuo daugiausia 
kaimynų žemių. Šita galybė duosianti lenkams ir jų paverg- 
tosioms kaimynų tautoms visų trokštamos - laisvės. 

Mes tuo labai abejojame. Kai per daug kalbama apie kūninę 
pajėgą, per mažai belieka apetito ir skonies naudotis sielos pajė- 
gomis. Per didelė galybė visą žmogų verčia kūniniu, ne dvasiniu, 
„Žžvėrina“ jį, terodo jam materialių pelnų. Kuo gi Vokią bepa- 
vertusi yra kumšties galybė? Juk iki karo Vokia buvo beap- 
žengianti kone visą pasaulį. Gi jų policinė valstybė, militarinė 
tvarka, drakoninė drausmė, visa ta „vokiečių tvarka“, kuri davė 
jiems drąsos kibti su ta šarvuota savo kumštimi į visą pasaulį, — 
ar užtikrino nors maž maž pilietinės laisvės? Kas vokiečius žino, 
tas pasakys: tai vergai, tai mechanizmai, ne laisvasieliai. Jie geri 
medžiagai dirbti, bet - žemadūšiai. Materializmas išsekino visą 
vokiečių pirmosios pusės devynioliktojo metašimčio poeziją, 
muziką, dailę, net grynąją filosofiją. 

Nevykusi, suskilusi Italija prieš Garibaldį* buvo daug lais- 
vesnė, atskiromis provincijomis gyvendama, skyrium, savaip, 
kaip toje vietoje padermės išsivystė valdydamos. Garibaldi su- 
jungė visas atskiras dalis Italijos. Pasaulis apšaukė jį „išvaduo- 
toju”, nežinia, iš ko: nebent iš vieno papos; tuo gi tarpu jis buvo 
Italijos pavergėjas — Europos galybėms (mocarstwom), jų milita- 
rizmui, jų — politikai. 

Silpna, neturtė Italija, pasigardžiavusi galybės, per 50 metų 
traškėjo braškėjo toje Europos galybių eilėje; nuskurdo nuplyšo, 
kone trečios dalies savo gyventojų neteko, išėjus į Ameriką ar 

išsiblaškius jiems po visą pasaulį. Ar tai laimė? Ar tai laisvė? 

Antra vertus, 1839 m. Belgija išsirūpino sau teisę nesikišti į 
Europos galybes; nerodyti savo tariamosios galybės; glūdėti 
neva nuošaliai ir, lietuvis pasakytų, Dievą garbinti; gi belgas 
katalikas dar prideda: mokytis ir dirbti. Ir tas neutralitetas davė 
Belgijai galimybės visą pasaulį aprūpinti savo inžinieriais tech- 
nikais, visame pasaulyje dirbti ir laimėti. Pakilo mokslas, pakilo 
belgų pasiturėjimas, palengvėjo gyvenimas. Niekur kitur ne- 
buvo taip piga gyventi, kaip Belguose, nes jie veik nežinojo 
šalutinio iždo, akcizų. Na, ir reta kur buvo rasti tiek pilietinės 
laisvės, kaip ten. 

Lenkai, per būsimąjį ir dar labai abejotiną savo galybės plyšelį 
žiūrėdami į ateitį, nuolat įkalbinėja ir lietuviams, kad mes nė 
nesapnuotume apie bet kokią savo nepriklausomybę, atseit po- 
litikos laisvę, nes ji negalinti įvykti — be galybės, be didelės 
kariuomenės, be mūšių, be apskaldymo savo kaimynams ant- 
ausių. Juokiasi iš neva mūsų pretenzijų patapti - galybe. Nurim- 
kite, „broliai“! Lietuviams nė į galvą neparėjo tokie sapnai. Mūsų 
sapnai svajonės ir budėjančių kliedėjimai — tai pilietinė, sielos 
laisvė. Ne kam kitam ir Rusijos lietuvių seimas? priėmė rezo- 
liuciją apie amžiną nepriklausomos Lietuvos valstybės neutra- 
lizavimą. Sielos laisvei, proto aukštybėms, kurių tepasiekiama 
aukštu mokslu, nereikia tos galybės, kurią supranta vokiečiai, 
lenkai ir kiti tokie. Sielos laisvė — taip pat galybė, kuri ne mažiau 
garbės gali suteikti, o laimės — tai jau tikrai daugiau. 

Ir lietuvių obalsis buvo, yra ir bus: nenorime nieko verginti! 
Nenorime ir patys būti vergai: nei rusų, nei vokiečių, nei galiau 
lenkų! Užmirškite mus mylimajame mūsų pajūryje! Leiskite mums 
būti - nepriklausomais, laisvais! Daugiau mes nieko nenorime. 


PAGYRŲ PUODAS - TAUKUOTAS 


Priežodžiai, nors jie žmonių išminties reiškėjai, ne visados 
teisingi. Vienas jų, sakysime, kalba apie pagyrų puodą, būk jis 
esąs netaukuotas. Mes galime parodyti lenkų puodą - taukuotą. 

Kas pasaulyje bėra didesnis pagyra už lenką? Toje srityje jis 
tiesiog virtuozas. Mes jau turėjome progos pakalbėti apie lenkų 
politikos aktų išgyrimą; tai sudaro atskirą lenkų politikos poe- 
Ziją; kas politikos aktas, tai lenkų literatūroje ištisa poema. 

Iš pasigyrimų susidaro dar vienas jų literatūros skyrius. Tik 
viena nesuprantame, ar jie tikrai tiki savo pasigyrimais, ar yra 
tokie veidmainiai, kad akis išvertę gražina ir tai, kas iš tikrųjų 
visai nėra gražu. Tam dalykui paimkime kad ir tariamąjį jų 
pakenčiamumą, tolerantingumą. 

Lenkų laikraščiuose žodžio gale — pasigyrimai būk Lenkų 
valstybė niekados nepersekiojusi kitatikių ir kitataučių. Skaitai 
žmogus ir pečiais glamžai, atmindamas, jog kaip tik dėl kitatikių 
nepakentimo ėmė irti visa Lenkų valstybės galybė. Lenkų vals- 
tybei suirti padėjo daug veiksnių, tai tiesa; bet svarbiausias jų 
buvo vadinamas disidentų klausimas, nesiliaujanti ergeliai sei- 
me ir skilimas jo į dvi dali ne dėl politikos, ne dėl ekonomijos, 
tik dėl religijos dalykų. 

Tą pačią giesmelę gieda neužsimerkdami ir dabartiniai lenkų 
laikraščiai, lygiai Varšuvos, lygiai Vilniaus; gieda ją ir kiekvienas 
lenkas skyrium: „Ach, kokie mes geri buvome ir tebesame! Ach, 
kokie mes glaudūs žmonės! Ach, tai ne mes tautas nutautinome: 
tai mūsų kultūra. Aš nieku nekaltas - buvo šuva baltas: nelojo, 
nelojo...! Kaltos tos mažosios tautos, kad jos buvo per labai neti- 
kusios ir mūsų kultūros nuo savęs nenulojo. Apie būsimąjį laiką 
jau ką gi bekalbėti: kad toms silpnosioms tautoms duosime gėry- 
bių, tai duosime! Padėsime apsispręsti, savo kultūrą ligi pat 
debesų iškelti! Na, jei jos, mūsų užgultos, nepajėgs to padaryti, 
jei jos „pačios“ apsispręs, kad svyra į Lenkiją, ne į Lietuvą, ne į 
Gudiją, ne į Ukrainą, — tai ar mes būsime kalti? Pripažindami 
visoms tautoms laisvę apsispręsti, ar mes galime to neleisti — tik 
saviškiams? Aš nieko nekaltas, jei bus šuva baltas ir vėl nelos, ir 
vėl nelos!“ 

Kalbiesi su atskirais žmonėmis ir vėl pečiais glamžai. Kiek- 
vienas gieda tą pačią; girdi, jie nesuprantą, už ką jų, lenkų, taip 
neapkenčią lietuviai, nekenčią žydai, nekenčią rusinai; a. a. Liud- 
viko Straševičiaus? žodžiais tariant, griežtai visi, su kuriais tik 

likimas lėmė susidurti sienomis. Už ką, kad mes taip mylime, 
taip mylime, ypač šituos patvarius,tiesa, bent kiek atkaklius, 
užtat lėtus lietuvius?? 

Ir dievai juos težino, ar jie iš tikro galėtų nelenką mylėti, jei iš 
šalies niekas jų širdžių tulžia nenuodytų, ar vis veidmainiuos, 
nes tai tautinis lenko privalumas. 

Net pagauti čia pat bedrivijant, išverčia akeles, kaip nedoras 
vaikiūkštis, ir šaukia: „Ar aš taip sakiau, ar aš taip dariau? Tai 
jūs patys esat nedorėliai, jei taip prasimanote ant manęs“. Jau 
kaip šaukė visi lenkai: „Nereikia mums unijų, nereikia „folwarku 
na północy“ - visur turi būti Lenkija“. O kaip Paryžiaus diplo- 
matai pagavo juos už imperializmo uodegos, neapsakomu šir- 
dies atvirumu sukliko („Dzien. Wil.“): „Ar mes taip kalbėjome? 
Ar mūsų valdžia taip elgiasi? Ach, mūsų gerumas, mūsų paken- 
čiamumas! Mes rankas tiesiame, o mus visi atstumia... už ką, už 
ką, neišmanėliai?!?“ 

Kam gi visa tai daroma? Gi, vyručiai, kad puodas būtų tau- 
kuotas; gi kad tikrieji neišmanėliai taip ir patikėtų lenkų nekal- 
tybe ir bent tiek sukvailėtų, kad nebeatskirtų, kas muša, kas 
rėkia, sąmojinga gudų patarle sakant: „I medžwiedž rewie i 
kobyła rewie; i chto kaho derie!“* Name - dirbama; rašoma gi ne 
namams: kam jiems, kad gyvais žodžiais galima susitarti? Tik 
pašaliečiams, užsieniams. „Dz. Wil.“ davė puikią savęs charak- 
teristiką straipsniu „Kaziuk i Icek“, jei Kaziuką imsime ne lenką, 
tik jų kitatautį, gi Ickų ne žydelį, tik lenką. Bus teisingiau: lenkai 
patys muša, patys rėkia ir ginas nemušą. 

Užsieniams gana, kai jiems pasako: lenkai Lietuvoje šliaužioja 
jau 500 metų, Ukrainoje turi milijoną savo gyventojų, — tai šitie 
kraštai - mūsų! 

Niekam gi nepareina galvon sumetimas, jog lietuviai Lietu- 
voje jau 5000 metų, gi Ukrainoje rusinų visi penki milijonai ir 
jiems savo krašte juoba išpuola šeimininkauti, ne vėlesniems 
atėjūnams. 

Taip, nuo pasigyrimų puodas taukuojasi! 

O TAI KAS? 


Kairiųjų lenkų laikraštį „Nasz Kraj“! labiau, žinoma, bran- 
giname ir rimčiau su juo skaitomės neg su dešiniųjų laikraščiu 
„Dziennik Wilenski“?, „s hetakoj čornasotnickaj hazetaj'?, kaip 
išsireiškia „Belaruskaja Dumka“*Nr. 12. Branginame už tai, kad 
tasai Vyriausiojo vado oficiozas švelniau veda savo diplomatiją, 
daugiau argumentuoja, neg išmislinėja ir, rodos, tikrai stengiasi 
būti ne veidmainys. Branginame šiuos jo savumus dėl to, kad ir 
patys stengiamės neveidmainiuoti ir ligi šiol pavelijami sakome 
tikros tiesos žodžius, ką lietuviai mano apie lenkus, jų politikos 
būdą ir siūlomąsias visokeriopas sąjungas. 

Politikos aktai — ne poezija, ne „dokumenty serca““, kaip juos 
lenkai poezininkai vadina, tik realybė. Dviejų tautų susidėji- 
mas —tai moterystės kontraktas; jis suriša, lemia susidaryti dan- 
gų ir pragarą. Štai dėl ko mes, lietuviai, rūpinamės pradžiai kuo 
smulkiausiai sumesti visas tas blogybes, visus neigiamuosius 
lenkų tautos savumus, dėl kurių, manome, jaunai lietuvių vals- 
tybei nebūsiant galimybės lavintis ir plėtotis, o savitarpius lenkų 
ir lietuvių santykius tiesiog būsiant nepakenčiamus. 

Vieną tokį mūsų parodymą, jog visi lenkai, be skirtumo 
krypsnių, vienodai veda savo diplomatiją, „Nasz Kraj“ Nr. 27 
pavadino „bloga mūsų valia, paskvilinėmis pastabomis“ ir ne 
pačią straipsnio esmę gvildena, tik visą dalyką nuvelka į šalį, 
visa suverčia neva ant mūsų koneveikiamo piliečio Juozo Pil- 
sudskio asmens. 

Taip, Vyriausias vadas turi tiek daug gerųjų privalumų, kad 
ji atstačius galima laimėti bet kokis ginčas. Mes jo moraliosios 
vertybės visai nemanome mažinti. Tik... „Nasz Kraj“ pats tai 
gerai žino, Vilniuje darosi begalės tokių dalykų, kurie įtartinu 
padaro kuo gryniausią doro žmogaus intenciją. 

Dėjimasis kairumu mūsų neįtikina, nes turime daug faktų, 
kurie liudija, jog lenkų tautos laimikio lygiai siekia kaip dešinieji, 
taip ir kairieji. Pėpėesų“ šokinėjimas iš kairės dešinėn ne naujie- 
na ir jų imperialistiniai siekiai - taip pat. Netoli siekiant, tuoj po 
Naujų metų, Lietuvos sūnus pilietis Steponas Mickevičius, pane- 

vėžietis, buvusis P. P. S., Petrapilyje, Pažų korpuse’, atmenu, 
karštai užstojęs demokratinę Lietuvą nuo lenkų, dabar į tą pačią 
Lietuvą drįso atvykti — jau kaipo lenkų valdžios narys. Ir ne su 
kariuomenės galybe, ne versdamas skaitytis su tuo, kas jau pada- 
ryta, tik vos išgirdus, jog 700 vilniečių jaunikaičių pasiskelbė 
lenkais ir mėgina Vilnių imtis į savo rankas. Steponą Mickevičių 
ir K-o išvijo...kitas Mickevičius — Kapsukas Vicentas. Bet kad 
pirmasis būt palikęs, būtų Vilnių jungęs su Lenkija, taip pat 
nieko nesiklausdamas. 

Neįtikina mūsų nei dėjimasis būk dabartinis lenkų kariuo- 
menės vadas esąs vienas nedaugelio Vilsono obalsių* vykintojų. 
Galbūt pil. J. Pilsudskis ir turi tokių gražių siekinių, tik ką gi 
padarysi, kad kiti jo neklauso, ar kaip ten yra, ir Vilniuje darosi 
visai ne tai, kas buvo Vado pažadėta. Tai mums duoda pilną 
teise įtarti... 

Nepykite, kaimynai iš „Nasz Krajaus“, kad mes negalime kai 
ko suprasti. P. Juozapas Pilsudskis - Lenkų valstybės viršinin- 
kas, Vyriausias Lenkų kariuomenės vadas: ar bereikia didesnio 
autoriteto ir galybės. Jis savu rėžtu Lietuvoje elgiasi, vieton karo 
valdžios organizuoja — civilinę valdžią, paketinęs į ją šaukti 
vietos žmonių. Ir... civilės valdžios neklauso lauko žandarai, 
nepripažįsta civilės valdžios viršininko įsakymų. Civilė valdžia, 
sakysime, pilietį Jakučionį paleidžia, kitokia galybė vėl jį suima; 
civilė valdžia rengiasi gerbti vietos piliečius, kareiviai per ištisą 
mėnesį nesudraudžiami griozdžia jų namus ir konfiskuoja pini- 
gus. Vienas Dievas težino, kas čia ir kieno įsakymu darėsi! 

Neįtikina mūsų nei pažadėjimas „padėti“ vietos tautoms nu- 
lemti savo likimą. Tą žadinį niekais verčia dešiniųjų atskiri su- 
manymai, ir mes matome, jog praktikoje „jų“ planai vyksta, ne 
Vyriausiojo vado. Kai jo organas mums žada visokių gėrybių, 
jau Varšuvos seimas skelbia rinkimų ordinaciją Bielastoko ir 
Bielsko apskričiams. Klausimas, kada gi jie apsisprendė siųsti 
savo atstovus į Varšuvos seimą, o ne į Gardino Belarusų Radą 
ar Lietuvos Valstybės Tarybą? O juk statistika (žiūr. „Volker- 
verteilung“)? rodo, jog lenkų ten tėra 3490, tuo tarpu kad kita- 
taučių Bielastoko apskrityje yra: gudų 2670, žydų 28%, rusų 6,7%; 

Bielsko ap.: gudų 4,9%, ukrainiečių 39,1%, žydų 14,9%, rusų 
5,9%, ir kitataučiai daug daugiau turi teisės į tuos kraštus. Tai ar 
kairė nežino, ką daro dešinė? 

Pagaliau „Nasz Kraj“ nemato mumyse geros valios, be kurios 
negalima esą susitarti. Tik kaip čia tartis, kad tarimosi objektas 
pas mus ne tas pat? Lenkai žūtbūt iš visų galų stato būtinumą 
tučtuojau susilieti šiokiomis ar tokiomis formomis į vieną vals- 
tybę; kviečia geruoju, kai tai nesiseka, baido pajėga. Žiūr. tą patį 
„Kraj“ Nr. 25, kurs „potęgę czynów dokonanych“ kiša lietu- 
viams „pierwszym motywem do dyskusji“. 

Visa tai ir daug ko daugiau matydami ir girdėdami, lietuviai 
geidžia ir stengiasi pirma taip užsigarantuoti, kad taptų lenkams 
neįžeidžiami, ir tada tik imti tartis apie susidėjimą į politikos 
sąjungą, - pirma faktinai gauti nepriklausomą tėvynę. Kokių čia 
begali būti tarybų, kad lenkai ir tas pats Vado oficiozas nepri- 
klausomybę mums „težada“, ir tai „Žemaičiams“,; gi susiliejimo 
jau dabar tuojau reikalauja? Ar tai mūsų „blogoji valia“, kai mes 
lietuviškai atkakliai užsispyrę laikomės — derybas pradėti nuo 
antro galo, pirmiausia nuo susipratimo, kas mano, kas tavo. 

Į tą ir tokį darbą kviečiame „Nasz Kraj“, ne į ką kita, nes jis 
vienas Vilniuje tepajėgs, jei panorės, tai padaryti. Jeigu gi nepa- 
norės, mes liksime kaip seniau buvę, įsitikinę, jog... lenkų kairė 
žino, ką daro dešinė, nors ir ginasi. 

P.S. „Nasz Kraj” „Nepriklausomosios Lietuvos“ bendradar- 
bius vadina „nacionalistais“. Nejaugi jis ligi šiol nežino, kas ten 
dirba ir kad jų tarpe nėra nė vieno „nacionalisto“? Visi jie — pažan- 
gieji savo Tėvynės piliečiai, tam kartui dirbą ne partijų motyvais. 


GUDO PAVYSKUPIO KLAUSIMU 
„Nasz Kraj” Nr. 35 pakartoja „Gazetos Porannos“! pasvajotą 
Vilniaus lenkams pavojumą, būk Vilniaus vyskupas Matule- 
vičius? rūpinąsis gauti sau sufraganą baltarusį. 
Kam gi reikia gudo sufragano? Klausia abidvi gazeti, Var- 
šuvos klerikalų ir Vilniaus pažangiųjų, šiuo tarpu sutapusių į 

vieną bendrą nuomone. Ir atsako: „Nebent dar labiau užsėtrinti 
tos vietos santykiams, kurie ir be to jau užsėtrinti nepavykusiu 
kun. Matulevičiaus paskyrimu. Vilniaus vyskupijoje nepalanki 
mums valdžios 1913 metų statistika parodo 1 622 597 katalikų; 
jų tarpe tik 243 358 lietuvių, visi gi kiti - tai lenkai. Ir dėl tos 
menkos dalelės vyskupijos paniekinta lenkų didžiuma ir paskir- 
ta vyskupas lietuvis dėl to tik, kad to norėjo lietuviai šovinistai 
ir jų protektorius Kolonijos vokietis arkivyskupas Hartmannas““. 

„Nasz Kraj“ pasirašė po tuo straipsniu dar užakcentuodamas 
ji, girdi, šios pastabos esančios juo įdomesnės, kad jas paduodąs 
klerikalų laikraštis. 

Dar kartą kairė paspaudė dešinę. Kairė pripažino dešinės 
autoritetą. Kas ta dešinė, kuri leidžia „Gazetą Poranną“? Varšu- 
vos suendenkėjusi kunigija ir jos šalininkai endekai. Taip reiktų 
spręsti pagal adresą, kad ji iš tolo neatsiduotų Vilniaus kunigija 
ir jų kūdikiu „Dzienniku Wileūskiu“. „G. Por.“ vilniečiams tai 
tik „užsienių“ laikraštis tiems dalykams išspausdinti, kuriems 
čia pat iš karto duoti vietos nedrąsu. Kas kita — atsispausdinti ir 
atsakymą suversti ant anonimų ir dar nepasiekiamų dėl tolybės 
ir svetimumo. 

Mes taip sprendžiame sulig to, kad „Gaz. Por.“ jau per gerai 
informuota apie Lietuvos dalykus. Aggi Belarusija pavirto Bialo- 
polska iš pradžių neva Varšuvoje, kol buvo atšmugliuota į Vil- 
nių. Taip pat ir kalbamoji čia „niefortunna nominacja ks. Matule- 
wicza““. Kad tas šmeižtas eina iš Vilniaus, mums aišku: tikroji 
Varšuva per gerai žino kun. Matulevičių. Ten jis didžiąją dalį 
savo amžiaus prasidarbavo su darbininkais; ten ir dabar savo 
įsteigtąjį vienuolyną veda, lenkams kunigams rekolekcijų vesti 
nuolat yra kviečiamas. Dar kandidatu būdams, kun. Matulevi- 
čius buvo lenkams, varšuviečiams ir krokuviečiams, „fortūniau- 
sias“ visų kandidatų. Bet patapęs vyskupu Vilniuje, ūmai liko 
nebefortūniu. Ar Koronos lenkams? Ne! Jiems kun. M. palieka 
tas pats; tik tos vietos kunigams endekams, kad laikosi nuošalyje 
nuo politikos, kad esti virš partijų, kad nenori bažnyčią versti — 
cirku. Štai dėl ko jis yra niefortunny dla polskiej wiary“. Bet dla 
Rzymsko Katolickiej wiary‘ — tai Apveizdos duotas žmogus, ir 

mes be galo stebimės, kad „Nasz Kraj“ pasiskubino jo šmeižimą 
pakartoti. Nejaugi tai atsitiko dėl to, kad ylelė ir nenoromis 
kyšteli iš maišo? 

Mes nežinome, ar Vilniaus vyskupas yra jau padavęs monsig- 
norui Ratti sumanymą paskirti į Vilniaus vyskupiją gudą pa- 
vyskupį. Mename, kad ne. Vysk. Matulevičius per protingas ir 
supranta, kas jam kliudo ramiai valdyti vyskupiją ir tarnauti 
Katalikybei. Bet jei patys lenkai pakėlė šį klausimą, tai tenka jį 
svarstyti. 

Taip, gudas vyskupas ar bent pavyskupis pirmajai pradžiai 
yra Vilniaus vyskupijai būtinai reikalingas ir nebeilgai betrukus 
bus neišvengiamas. Gudai - nebeilgai bebus amorfinė etnogra- 
finė masė, ta tašla, iš kurios bet kas galėtų sau nusiminkyti Bialo- 
polską ar ką kita. Ir kas dirbtinai, politikos sumetimais, stabdo ir 
kliudo tautinį liaudies susipratimą ir viešą apsisprendimą, tas 
nusideda pasaulio teisybei, elementariausiam demokratizmui, 
ir ta rolė tik ne „Nasz Krajui“ pritinka. 

Juo mažiau tautybės nukalėjimu turi teisės rūpintis Visuo- 
tinosios Bažnyčios atstovai, juoba aukštieji. Nebuvo tai tikrai 
katalikiškosios Bažnyčios pakenčiama prieš karą; juoba nebe- 
pakęs po karo; o kad ir mėgintų ką nors panašaus, nebeleis jai to 
daryti Vilsono apibrėžtieji tautų savitumo pradaiš. 

Kai kurių tautų nelaimė, kad jos gyvena nuošaliai nuo di- 
džiųjų Europos kelių ir gali atsilikti. Šiais betgi laikais ir nuošalių 
nebėra. Landūs pirkliai ir pramoninkai jau pasiekė visas pasaulio 
„Sudavijas““, destis slepiamąsias ar pasislėpusias vieteles. Pasie- 
kė ir visur pasidarė sau vieškelį. Juoba nebebus nuošalyje Lie- 
tuva su Gudija, dabar štai atsiradusios vietoje, kur visi keturi 
Europos vėjai pučia: Rusija, Lenkija, Vokė, Anglija. Lietuvoje ir 
Gudijoje nebebus „naminių“ dalykų, kurie bus galima ir toliau 
rišti, brevijorių kalbant, zakristijoje pasičičenus: su jais reiks 
viešai pasirodyti Europos demokratijai; jai duos žinią apie bėga- 
muosius dalykus tų vietų demokratijos. 

Gryna religijos sistema - brangus visuomenei dalykas; tik — 
gryna. Kai tą brangenybę kai kuriais amžiais imdavo demonst- 
ratyviai sagstytis, kur dera ir kur nedera, ji tapdavo nebebrangi, 

net nebekenčiama tol, kol neapsivalydavo nuo visa to, kas atsi- 
tiktinai prie jos prilipo. Šiuo amžium katalikybė privalo atsikra- 
tyti bet kokių tautybių, palikti prie tiesioginio savo tikslo — mora- 
lizavimo, visuomenės auklėjimo teisybės ir meilės dvasioje. Kas 
to nedaro — nusidėjėlis yra religijai ir žmonėms, ir reikalauti, 
kad religijos vadai būtų tuo žvilgsniu nusidėjėliai - jaugi ne 
nuopelnas. 

Kunigijos išdidėjimas lig tiek, kad ji viena įdrįsta rišti visuo- 
meninius klausimus - nėra į sveikatą pačiai religijai, reikalingai 
nuolankumo ir nusižeminimo. Dar bjauriau, kai ji užsigeidžia 
monopolizuoti bet kurį politikos klausimą ir kiekvieną kitaip 
galvojantį savo brolį ima uiti ar net ištikimumo jam nebepri- 
pažinti. Bet kaip tik šituose opozicijos atstovuose ir glūdi teisybė, 
nes opozicija niekados nekyla savaime, tik išdygsta iš bet kokių 
nenormalumų. 

Gudai kunigai, jei dar turi neužnejautrintas sąžines, turi pasi- 
rodyti viešai su savo protestu prieš religinių ir tautinių teisybių 
monopolistus; turi turėti civilinės drąsos pasakyti: „Ne, ne jums 
vieniems rūpi Katalikybės klotis; ir mes ją puoselėjame ir dėl to 
norime ją visur gryną, mylimą ir gerbiamą matyti: padėjėją var- 
guoliams vargo vargti, nesusipratėliams susiprasti, tamsuoliams 
apsišviesti. Katalikybė ir gudams privalo būti Rymo, ne lenkų 
tikėjimas. Tad ir gudas vyskupas nevengtinas! Kas kitaip daro, 
kas liaudies tamsumą panaudoja, kad ji pati save apspjaudytų, 
pati savęs nebeapkęstų, tas ne katalikas, juoba ne kunigas, tik 
demagogas“. 


TAI KAS GI PAGALIAU MES ESAME? 


Santarvės (Antantos) sąjungininkė Lenkija, iš prancūzų ga- 
vusi pašalpai vadinamąją Hallerio armiją!, turėjo rytų fronte 
(nuo mūsų - vakarų) stovėti sargyboje, kad komunistai nejsi- 
brautų per toli; tuos gi komunistus, kurie jau buvo įsibrovę, at- 
stumti atgal į Rusiją. Antanta nėra lenkams ne tiktai įsakius, nei 
nepavelijus muštis su lietuviais, gudais ir ukrainiečiais. Tačiau 

visa Ukrainos Galicija lenkų kariuomenės nuniokota, Gardino ir 
Vilniaus sritys užimtos. Jokio karo su lietuviais nepaskelbta, bet 
lietuvių kariuomenė nebeileidžiama į tas sritis, ir sudaryta, jei 
ne frontai, tai vadinamosios demarkacinės linijos, pastatytos 
sargybos, pertraukti visi vienos dalies Lietuvos susisiekimai su 
antra dalimi. Nei pravažiuosi, nei pinigų nusiųsi gausi, nei laiškų 
ar laikraščių. Karo mūšių su komunistais maišatys jau senai 
liovėsi, net kraštui duota „civilinė“ valdžia — gi griežtumai ne 
tik nesilpsta, dar aštrėja. 

Tai kaipgi? Ar Lenkija su Lietuva kariauja, ar ne? Ar ji pildo 
Antantos sąjungininkės rolę prieš komunistus, ar siekia savo 
pačios tikslų? Dalykų padėjimas reiškia, jog Lenkija tuodu tikslu 
gražiai moka sujungti: ir bolševikus kauja, ir Lietuvos žemes 
okupuoja, nėmaž nebesižadėdama jų grąžinti. Tai yra patvirtinęs 
ir Vyriausiojo vado Pilsudskio laikraštis „Nasz Kraj“; girdi, pa- 
vartosime visas pastangas, kad tas kraštas paliktų su Lenkija. 

Turime tad dar vieną faktą, nustatantį visai naujus tarptau- 
tinius santykius, kokių nei praktikoje dar nėra buvę, nei į teisių 
kodeksą dar nėra įrašyta. Komunistai andai pasiskelbė nebenorį 
bekariauti su vokiečiais, bet ir taikintis - ne. Lenkai, dabar ne- 
skelbdami karo, elgiasi visai karo būdu ir liepia visiems tikėti ir 
skaitytis su įvykusiais faktais, kuriuos tegali pateisinti karas. 

Kaip Europa į tai reaguoja, mes žinome ir tuo pačiu žygiu — 
nežinome; bent žinoti mums tam sykiui nedera. Tik kaipgi daryti 
su tuo, kas asmenis tiesiai paliečia, kas asmeninį gyvenimą, 
asmeninius reikalus tramdo? Juk reikia misti, galvoti, judėti, 
mylėti. O kaipgi tai padarysi užkorkuotas Vilniuje ar jo apylin- 
kėje? Kas gi mes pagaliau esame, tos žemės gyventojai: piliečiai 
ar visų teisių nustoję, karo, kurio neva nėra, nelaisviai? Mes 
jaučiamės nelaisviais. Administracija mums ir užsieniams sako: 
ne; lenkai vietos gyventojams pripažįsta visas pilietines lygybes. 
Dėl tų „lygybių“ Vilniuje nebeliko lietuvių ir lyginti jie nebėra 
reikalo. Tai pasako valdžios įstaigos, kurioms su lietuviais visai 
nebėsą darbo. 

Gal tą Lietuvos problemą išriš pati Europa? Jei, žinoma, jos 
žodžiai taip pat nesiskiria nuo darbų, kaip ir mūsų okupantų. 

Lenkai neva dėl karo su komunistais okupavo dalį mūsų 
krašto. Dėl karo, tai dėl karo; ką čia paprieštarausi, nors karas 
karui nelygus: Lietuvos kariuomenė taip pat kariauja su tais pat 
komunistais, o jai Vilniuje, strategijos punkte, lenkai neleidžia 
atsiremti, bazį pasidaryti. Lenkai sakosi turėję Vilniaus kraštą 
okupuoti, nes reikėję padėti tos vietos piliečiams, kad laisvai 
apsispręstų. O kada gi jie suskubo įsitikinti, jog tos laisvės apsi- 
spręsti kaip tik nebus, jei tą kraštą lietuviai valdys? Juk priešin- 
gai: ką Taryba yra padariusi vokiečių okupacijos laiku, niekas 
nereiškė bet kokių tautos varžymų. Net valdininkai į Gudiją 
buvo skiriami gudai, lenkai, totoriai — to krašto vaikai. 

Čia mes turime šimtą ir pirmąjį kartą konstatuoti, jog kaip tik 
patys lenkai okupantai kliudo piliečių apsisprendimą savo agita- 
cijomis po kaimus ir savo teroru kaimuose ir miestuose. Ligi šiol 
mes tuos faktus tedėjomės į laikraščius, taip sakant, kad istorija 
žinotų. Bet istorija kalba apie buvusius, nebegyvus dalykus ir 
žmones. Mes gi tebesame gyvi, su visais pilvo ir sielos reikalais, 
su visa sveika pilietine sąmone. Ir mums dar nerūpi, ką apie mus 
pasakys istorija: mums rūpi, kad apie mūsų dabartinį padėjimą 
žinotų tie, kurie gali skaudų mūsų padėjimą palengvinti. 

Mes ir vėl klausiamės Europos ar ko kita: kas gi mes, lietuviai, 
esame Vilniuje — to krašto piliečiai ar beteisiai helotai?, kad su 
mumis taip apsieinama? Mūsų nebepriima viešojo darbo dirbti, 
priimtuosius liepia stačiai ar nestačiai pašalinti (tam patvirtinti 
mums yra dokumentų); už prakalbėjimą gatvėje lietuviškai mu- 
šama per veidą senos inteligentės moters (dr. E. Vileišienė) ir 
neūžaugos mergytės gimnazistės (Stašinskaitė), praskeliama 
galva akmeniu (Aušros Vartų prieglaudoje, t. ir t. 

Kam mes turime pasiskųsti? Mes netylime, mes skundžiamės 
vietos aukštesniajai administracijai. Ji mus glostyti nuglosto, 
gražiai pasiteisina, ant kits kito atsakomybę nuverčia, o dalykai 
vis palieka kaip buvę. Lietuvis nei Vilniuje, nei Marcinkonyse, 
nei kur kitur, kame tik rados lenkų, nebėra tikras pirmiausia savo 
pinigų, paskui kitokios mantos, pagaliau nei savo sveikatos. 

Kaip žmonės primušti Marcikonyse, mes esame švelniai pami- 
nėję. Kankinimo, istiazanije, būdas per menkai užprotokoluotas: 

pasiųstieji poliklinikos gydytojai rado visą Umbraso kūną mėly- 
nėmis aptekusį. Lenkų žandarams įkalbėta, kad lietuvis, jei lenkų 
okupantų priešas, tai kariaus su jais ginklais. Umbrasas tokiuo 
būdu atsirado - karininkų eilėse. Ne tik Umbrasas, nė vienas 
Vilniaus lietuvis ginklais nekariavo ir nekariaus. Kas tai daryti 
pasiryžęs, tas kareivio šinelį užsivilko, į kariuomenę įstojo. 

Buvo iškrėsti beveik visi lietuviai; be pinigų ir brangenybių, 
pas juos ničniekur nieko nebuvo rasta ir atimta, ne tik ginklų, 
nei spausdinių. Iš kurgi rasis ginklų - mokinių prieglaudoje, ir 
dar jų sargo žinioje? Čia sauvalė, nuožmi sauvalė žandarų, kurių 
niekas nepavaldo. 

Jei tad vietos administracija kits kito nebegali beįveikti ir 
mums, piliečiams, duoti satisfakciją, tai mes turime įgyti kokią 
kitą įstaigą, kuri būtų kompetentinga aimanų išklausyti ir mus 
apginti. 

Ar Lietuvių Valstybės Taryba, ar Amerikos lietuviai, ar lietu- 
vių atstovai Paryžiuje girdi mūsų, vilniečių, skundą? Jei Europa 
nulėmė, kad kur lenkai koja mynė, ten kitoms tautoms nebėra 
vietos, tai pasakykite atvirai: mes pabaigsime išsinešinti iš 
Vilniaus. 

Atsakykite, kas mes, Vilniaus lietuviai, esame? 


GUDŲ DIPLOMATIJOS KLAUSIMU 


Vilniaus lenkų laikraščiai senai jau leidinėjo paskalas, jog, 
lenkų susitarimas su Lietuvos gudais ne tik galimas, bet kone 
įvykęs jau. Pagaliau tai pasitvirtino š. mėn. 9 d. per Gardino ir 
Vilniaus g. gudų susirinkimą, kur atvyko arti šimto žmonių. 
Tiesa, nepadaryta jokių bendrų rezoliucijų; bent iš visų aplin- 
kybių matosi, kad tasai gudų suvažiavimas buvo inscenizuotas 
ir nutartas pil. Aleksiuko! ar kieno kito per Varšuvos pasitarimus 
ar kame kitur. 

Tokią mintį mums pakiša kad ir tai, kad gudai lyg vengė kitų 
kaimynių tautų. Nei lietuviai, nei žydai nebuvo informuoti, jog 
bus jų susirinkimas, turėsiantis nemažos politikos prasmės. Gi 

lenkai tai per gerai žinojo ir turėjo laiko atsikviesti iš Varšuvos 
seimo narius, ministerius ar buvusius ministerius. Jie visais savo 
titulais figūravo, sveikindami susirinkimą ir prakalbėdami į jį 
demokratybės balsu. 

Lietuviai, nė privačiai apie būsimąjį susirinkimą negavę ži- 
nių, nenorėjo nė kliudyti tam, kas užmegzta padaryti, ir į tą 
bruderšaftą lenkų su gudais žiūrėjo iš tolo. Ne lietuvių būde yra 
kliudyti bet kam laisvai apsispręsti; ypač gudams, su kuriais 
buvo kurį laiką ketinama bendrai gyventi. Gudams visados te- 
geidėme viena, kad jie kuo greičiausiai tautiškai susiprastų ir 
politiškai apsispręstų, nes su amorfine mase negalima turėti 
jokių protingų santykių. Ir dabar tebevelijame, kad jie pasiektų 
galimos laimės su šiais ar tais kaimynais. Sveikiname ir juos 
rezoliucijas padarius. 

Tik mums neaišku ir nesuprantama flirtas į abi pusi. Čia 
pirmininkas Aleksiukas (jo kalbos tekstą paskelbė „Nasz Kraj“) 
sako: „Su lietuviais mus riša garbės pilna praeitis, su Lietuva 
mus riša bendras ūkio ir pramonės gyvenimas ir, tik su Lietuva 
būdami, mes prieisime Baltijos. Todėl ir Gudijos su Lietuva 
konfederacijos mintis nuo pat pradžios patiko soc. ir nesoc. par- 
tijoms“. Čia vėl: „Mūsų santykiai su Lenkija pridera nuo lenkų 
okupacinės valdžios politikos ir nuo tos vietos lenkų“. 

Tiesa, šiais žodžiais nepasakyta būk gudai visą laimę ras len- 
kų globoje, bet ir paliekama jiems vilties, kad, jei bus caca, mei- 
lingai gudus okupavę, tai... galės sau į ausį juos įsivynioti. Gal 
gudrioji diplomatija bus to gudus pamokinusiį; gal taip ir reikia. 
Tik mums rodos, kad siekiant nepriklausomybės nėra vietos nei 
svyravimams, nei nedasakymams. Svyruodamas tik priešininką 
stiprini, o save silpnini. Žiūrėkite, tie patys lenkai, tie patys 
Vyriausiojo vado valios pildytojai, tas patsai „Kraj“, prikalbėjęs 
visokių malonybių gudams, vis dėlto tuojau pažymi: „Lenkija, 
jei Antanta Gudų žemes pripažintų atgal atiduoti Rusijai, tesės 
pasilaikyti, kaip to dauguma gyventojų - lenkai nori, Vilniaus ir 
Gardino žemes, tas žemes, kurias ginklų pajėga paėmė“. 

Nejaugi gudai tokie žemažiūriai, jog tikrai tiki lenkus būsiant 
ir žemėmis dalijantis tokius mandagius, kokie mandagūs buvo, 

iškeldami rautą gudams priimti? Kokie jie laimingi, kad moka 
tikėti ar apsimeta tikinčiais: jiems saldu nuo gražių žodžių ir 
ramu. O tuo savo nuolankumu duoda lenkų diplomatijai taria- 
maji grojaus šviečių: ko čia tu, Antanta, kišies į mūsų namų 
dalykus, kad mes štai, žiūrėk, jau bendran stalan su gudais sėda- 
mės, iš bendro dubenio ir valgyti rengiamės? Antantai labai tai 
jai; taikinatės, tai taikinkitės - vienu rūpesčiu bus mažiau. Tik 
kai taikos konferencija išleis gudus ir lietuvius iš savo akių, 
nepriklausomybė bus jiems taip pat sunku pamatyti kaip savo 
ausys. Nebe taip pakalbės ir „Nasz Kraj“, kurs dabar vis mini 
kažin kokias nepriklausomybes, priklausomas nuo lenkų. 

Ne mes nustatysime, kaip gudams laikytis. Tik mums aiškų 
viena: gudai jokioje sąjungoje, su jokiais kaimynais negaus tiek 
savo tautai garantijų, kaip sąjungoje su lietuviais. Lietuviai jų 
praryti negali; juo patys gudėja; gi ligi tik gudai atsirastų nors 
tokiame sanryšyje su Lenkija, kad Gudijos valdyboje imtų vieš- 
patauti vietos lenkai dvarininkai su kunigais, sakyk gudystei 
sudiev: per 20 metų ten būtų nebe Gudija, tik tikrai Bialopolska. 

Ir lietuviai tik sąjungoje su gudais galės atsverti ryjantį lenkų 
gaivalą ir jo įtaką, Jaugumu atsverti kitus veiksnius. Tai lietuviai 
ir nesvyruoja, nusistatydami savo politikos veiksmą: sąjunga su 
visomis tautomis, kurios siekia nepriklausomybės ir neturi impe- 
rialistinių tikslų. 


STRAŻ KRESOWOS!' VEIKSMAS 


Tose vietose, kur pereina lenkų kariuomenė, palikdama savo 
komendantus, ima negerai darytis. Mes negirdime, tai ir neži- 
nome, kaip ten yra gudų gyvenamosiose vietose, nes gudai tuo 
tarpu temoka tylėti, ar juos kas pjauna, ar karia; be to, gudai 
„lenkų kultūros“, arba katalikai, temoka pritarti visam tam, ką 
lenkai kunigai ir lenkai dvarininkai sumano ar padaro. Mes čia 
kalbėsime apie tas vietas, kur žmonės daugėliau tautiškai ir 
sociališkai susipratę, kur gyvena lietuviai, turėdami savo tarpe 
mažiau ar daugiau sulenkėjusių brolių. Negerai ima darytis dėl 

to, kad „lenkų“ mažuma, susilaukusi galingų lenkų užtarytojų, 
ima timai doriškai gesti. 

Visa žmogų tvirkina, kas tik jį išskiria iš kitų tarpo: protekcija, 
privilegija, malonė, pagyrimai; visa, kas duoda didesnių teisių, 
įdrąsina nebesiskaityti su jokiomis teisėmis. Kam jam teisių, kai 
yra tikras rasiąs sau užtarytojų? Vieną kartą radęs, palinksta į 
dar drąsesnį žygi, kurs dar labiau nesutiks su bendrosios doros 
reikalavimais. 

Kas gi atsisako tapti užkaunesniu, viešpatauti minioje? Jei tai 
savaime įvyksta, tai nieko. Bet kai tiems užgaidams tenka šalimis 
dairytis parėmėjų, tai ir visiškai blogai virsta. 

Vilniaus gubernijos, dalimi ir Gardino gub. pakraštys, kurs 
ribojasi su Kauno ir Suvalkų gub., yra ne tiek daug nutautęs, 
kaip vidurys ar arčiau didesnių miestų. Visas jis tebeturi aiškiai 
lietuvišką būdą. Tegu sau ir būtų nebemaža priemaišų; vis dėlto 
negi pavadinsi parapijomis tokių Žaslių, Žiežmarių, Gegužyno, 
Gelvonų, Širvintų, Šešuolių, Giedraičių, Molėtų, Tverečiaus ir 
kitų kelių dešimtų parapijų. 

Pamėgusiems lenkiškai melstis ten duota daugiau teisių, neg 
jų skaičiaus proporcija išneša: į tas parapijas siunčiama kunigai, 
kurie gerai moka lenkiškai, sakramentai jiems administruojama 
lenkiškai, pamokslai jiems tyčia sakoma lenkiškai. Ko gi daugiau? 
Kad lietuviai tiek teisių turėtų gilumoje krašto, kur jų beliko 
mažuma, 0, jie nesiliautų Dievą ir lenkų administraciją garbinę. 
Gi lenkai būtinai užsispyrė, kad mišriose parapijose būtų ne 
tiktai mokantys lenkiškai kunigai, bet būtinai lenkai; reikia su- 
prasti, nemokantys kitaip, nes ligi šiol dar nebuvo pavyzdžių, kad 
Vilniaus lenkas būtų išmokęs lietuviškai: tai buvo ne mada, ne 
honoras, nes lietuviškai — tai chlopiškai, kai lenkiškai - poniškai. 

Liaudis - „lenkai“ ir esti patenkinta esamąja tvarka, kol ne- 
ateina kai kokie jos „užtarytojai“, seniau endekų pasiuntiniai, 
dvarų plytlaižiai misionoriai; dabar gi Varšuvos Straž kresowa 
su žinomuoju inž. Šopa? priešakyje. Ligi tik jų atsiranda, tuojau 
pridygsta, kad ir nedaug, bet nuodingų tam tikros rūšies žmo- 
nių, kurie pasisiūlo naujiems pionieriams tarnauti, žinoma, ne 
dėl vienų gražių jų akelių. 

Tai grynas gamtos dėsnis. Sakysime, vasarą dairais ir niekur 
nematai nė vieno mėšlavabalio. Bet ligi tik arklys išmetė, tuojau 
binn binn iš visų kraštų beni dešimts. Ir džiaugias, kol turi. 
Nebeliks mėšlo, nebliks nei vabalų. 

Be to, tai psichologijos reiškinys: bet kokia galybė tvirkina 
žmogų. Kokia ideali yra teismo įstaiga. Rodos, ji turėtų nurim- 
dyti visus žmones, teikdama visiems teisybės saiką. Gi praktikoje 
juo arčiau teismo vietos, juo daugiau šunadvokačių, visokių 
siundytojų ir tarpininkų. Ir teismas ne teisingumo jausmą lavina, 
tik suktybių, kaip čia, juo pasinaudojus, įkyrėti artimui. 

Tretį palyginimą pasiimkime iš nesenos istorijos. Niekas ne- 
manė Lietuvoje skausti pravoslaviją ir rusų valstybiškumą: jie 
patys visus ir visados skaudė. Tačiau kai atsirado ypatingų jos 
užtarytojų, visokių Mykolų Arkangelų?, tuojau iškilo tokia dau- 
gybė „nusidėjimų“, kad net valdžia nebetesėjo jų išnagrinėti ir 
buvo priversta visas bylas panaikinti. Kaltinamiesiems kuni- 
gams, nebeatmenu, rodos, apskritai pripuolo po 262 bylas; gi 
vienas buvo kaltinamas už 436 nusidėjimus. Krikštijimai, šliūba- 
vimai, parapijų lankymai, apie pravoslavų dvasiškius atsiliepi- 
mai, tariamieji jų šventyklų, kad ir senai apleistų, ar kapinių 
išniekinimai, rusų kryžių nugriovimai, ir dievai bežino, ko dar 
neišsivertė aikštėn, lyg pabraidžius po mauryną. 

Rusų mažumos ne rusų kraštuose protektorių rolė dabar 
pilnai atiteko Stražy kresowej, kuri savo globon pasiėmė lenkų 
mažumas lietuvių kraštuose; jų žodžiais sakant, pakraščiuos. 
(Kieno?) Dar aršesnė rolė, nes rusai juodašimčiai apsimesdavo 
tikt atsigynimu, kai lenkai — patys puola. 

Iš Varšuvos čia mums atsiųsta Straž kresowa tik demora- 
lizuoja dalį visuomenės, išvadina pasirodyti blogiausius jos gai- 
valus. Kokiu matu tenka matuoti tie subjektai, kurie Varšuvos 
laikraščiui pranešė būk Š. vikaras savo ranka nušovęs net tris 
lenkus kareivius? Kai norėta, padaryta žydams terionės, taip pat 
jie skųsta būk šaudą legioninkus. Žydų užtat išžudyta pačiame 
Vilniuje 65, gi anasai kunigas tebėra ten pat. Kodėl gi jo nenu- 
žudo, jei toks kaltas? Dėl to, kad ir piemuo supranta, jog tai 
gyvatiškas šnypštimas, nieko daugiau. Kiti iš mauryno išlindę 

šliužai, kurių gėda ir pavardės paskelbti, liudijo būk kun. B. taip 
pat savo rankom pašovęs tris moteris, mėginusias Vilniaus len- 
kams nunešti pavalgyti. 

Tokių provokacijų, kur tik atsirado lenkų komendantų, vi- 
sur pasipila. Bet visas jas pralenkė, visas oficialinai suformula- 
vo „Ziemi Wilenskiej“* Nr. 2 „Komunikat Straży Kresowej“. 
Nabagai kunigai Būčys, Jakovanis, Rudzis, Mincevičius, Burba, 
Aboravičius, Petrulis, Mironas, Stragas, Dubietis, Ambrus, Pau- 
lavičius“, kai kuriems jų lietuvybė tik devintas vanduo nuo 
kisieliaus, kokių nebeišgirdo savo kaltybių! Kiekvienam jų 
pripuolo arti 262 bylų. Visi jie vieną rytmetį pakirdę atsirado 
grynai lenkiškose parapijose arba kur dauguma lenkų. Kažin 
ar jie verks, ar plyš juoku paskaitę, kaip kunigai laiką žydus 
milicininkus, kad jie mušimais verstų sakytis lietuviais, ir k. t. 
dalykų. 

Visas tas komunikatas, visa ta Pakraščių sargyba tai gyva 
lenkų tautos ir valstybės gėda, ypač dėl to, kad tokios skundos 
remiamos „liudytojais“. Aiman, dėl tokių piliečių! Lenkai mums 
ir dabar neužmiršta, kad mes turėjome savo Sąjungą lietuvių 
kalbai Vilniaus v. bažnyčiose ginti“. O ką jie patys pagimdė savo 
Sargybos pavidale? 

Lenkų visuomenė tada nebetyli, kai prispaudi. Bet tai jos 
nepateisina. Negi dora taip pasielgti: 

- Eini, sūneli, vogti (ar meluoti), tai eik; aš tau neginų; bet jei 
pakliūsi, tai ir aš tau pridėsiu... 

Kliuvo Vankavičiui“, kurio knygų knygai, išleistai Pakraščių 
gynimo draugijos, lemta buvo ne tiek lenkams, kiek lietuviams 
atverti akis, ko lenkų kariuomenė atplūdo Lietuvon. Mes gi iš 
pat pradžių reagavome prieš savo Sąjungą, ir ji teturėjo nepilną 
dešimtį narių. Mes griežtai anais laikais protestavome prieš rolę 
informatorių mūsų pačių smaugėjos valdžios, kad ir apie mūsų 
priešininkų dalykus. Kodėl gi lenkų geroji visuomenės dalis 
pakenčia Pakraščių sargybos šmeižtus, insinuacijas ir tiesiog 
provokacijas? 

Doroje visuomenėje nėra vietos nei Mykolams Arkangelams, 
nei Sąjungoms, Stražoms Kresovoms, nei kitokiems juodašimčiams. 

Jos tegali atsirasti ligūstiems, nenormaliems laikams duodant pro- 
gos, kaip arkliui išmetus atsiranda vabalų. 

Mieste matėme įdavimų epidemiją, sodžiuose dabar matome 
provokacijų epidemiją. Pergyvenome vieną; mėginsime pergy- 
venti ir antrą. 


BENT KIEK APIE „PAVADĮ“ 


„Lietuviai ir ukrainiečiai dabar yra ant vokiečių politikos 
pavadžio, ir tai reikia ir sau, ir jiems aiškiai pasakyti, kad ne- 
bebūtų jokių nesusipratimų ir dvejojimų“. 

Taip „Nasz Kraj“ nulėmė mūsų likimą ir padėtį. Nulėmė ir 
nukirto: causa finita - redactio locuta’. Rymas pasakė, tai ir baigtas 
dalykas. „Ir toliau, girdi, vokiečiai šarvuos prieš mus ukrai- 
niečius ir toliau siundys prieš mus lietuvius“. Nors „Nasz Kraj“ 
dedasi kažkokiu ypatingos rūšies lenkų laikraščiu, tasai jo lie- 
tuvių ir ukrainiečių apibrėžimas yra papraščiausia gatvės insi- 
nuacija, kurių mes kapomis girdime iš lenkų. 

Einu andai ir susiduriu su rusu, gražiai kalbančiu lenkiškai. 
Jis - labiau nusišvietęs neg oficieriai: esąs valdininkas. Ir tuojau: 
kaip tai liūdna, kaip liūdna, kad lietuviai yra padarę santarvę su 
bolševikais eiti prieš lenkus!.. Aš, žinai, laikiaus nuošaliai. Bet 
šita žinia sodžiuje daro neapsakomo įspūdžio. Aš gyvenu mies- 
telyje, tai žinau. Tai klaida... T. ir t. 

Iš nustebimo mano akys dviem cibuliais išlindo iš kaktos. 
Kliedi, ponas, girtas esi ir šiaip jau šuliuko nebtekęs? Juk Lietuva 
tebekariauja su bolševikais, lietuviai su rusais tebesimuša negy- 
vai, taikos tarybos dar nedaryta, tai kada gi įvyko ta santarvė? 

- Gm...gm... 

Apie vokiečių pavadį mes iš lenkų pusės girdime pasaką jau 
nuo kelių dešimtų metų. Įsisteigėme pirmąjį savo laikraštėlį, 
„Aušrą“, parodėme pradžią tautinės savo gyvybės, tuoj mums 
prikišo vokiečių pinigus, nors vokiečiai persekiojo Šliūpą, Ba- 
sanavičių ir kitus aušrininkus, kurie anapus sienos norėjo Lie- 
tuvai dirbti. 

Kaip seniau rusams, kokių kvailybių nebus jų diplomatija 
pridariusi, atsakyti gaudavo karalienė Viktorija - „anglička na- 
gadila“?, taip dabar lenkai ir tas pats „Nasz Kraj“ vieton savo 
akis atkreipti į save, pasiieškoti ir išvysti tų savo jeibių, kurias 
visi kaimynai, artimesnieji ir toltimesnieji, mato, mato net Euro- 
pa,- vis savąją: tai vokiečiai mums gadina. Pirmiau - Bismarkas 
markes dalijo ukrainiečiams ir lietuviams, dabar nebežinau kas; 
turbūt vokiečių socialistai. Ir tai vadinasi nusprendimu, idant 
daugiau nebebūtų nesusipratimų! 

Ką lenkai dar prikalbės ant mūsų, mes jau nebe taip jautriai 
bepajusime: kariamas pripranta. Tačiau ne piktos, tik naivios 
valios žmonės, à la anasai mano rusas - lenkas, turi žinoti ir 
suprasti, kad laisvės nei mes, lietuviai, nei ukrainiečiai iš vo- 
kiečių nešmugliavomės; laisvė turi savo gemalus; pati užsivaiso 
tų Žmonių širdyse, kurie ligi tiek priauga, kad jau gali reaguoti į 
laisvės veiksmą. 

Galime užtikrinti naiviuosius, apie blogavalius nekalbame, 
jog neturtė lietuvių inteligentija nė supuvusio fenigo nėra gavusi 
neiiš vokiečių, nei iš rusų, nei iš tų pat lenkų, buvusiųjų Lietuvos 
piliečių. Ji savo skatikais terėmė mūsų publicistiką, literatūrą, 
dailę, partijas. 

Vokiečiams okupavus Lietuvą, kada nė spindulėlio vilties 
nebebuvo, jog jie mus paleis iš savo nagų, lietuviai, kur jie nė 
būtų buvę tuo laiku: Rusijoje, Europoje, Amerikoje, vienan bal- 
san, nors nesusitarę, šaukė ir vis galingiau šaukė Lietuvos laisvės 
obalsį visokiais pavidalais. 

Ir dabar vokiečiai mus tik trukdo, nieko daugiau. Vadinamoji 
„paskola“ yra ne kas kita, kaip trupinys iš tų šimtų milijonų, 
kuriuos Ober Osto Verwaltungas* susigrobė. Mes neesame dar 
matę nė vienos brošiūrėlės, knygos, proklamacijos, kur vokiečiai 
šauktų lietuvius į sau ir prieš lenkus. Jie Lietuvą taiko nesiklausę 
pasiimti, kaip lenkai tai padarė. Tai ir visi mūsų santykiai su 
vokiečiais. l 

Ir mūsų politika, oi, ne.į vokiečių pusę. Perverskite kad ir 
„Nepr. Lietuvą“. Patinka mums skandinavai, patinka net anglai. 
Bet neesame davę gero žodžio vokiečiams. Tai ir pavadžiu mus 

pririšti vokiečiams būtų sunkoka. Lietuviai tiek jau yra politiškai 
pribrendę, jog jie moka patys nusimanyti dabartinėje situacijoje. 
Ir ta politika aiškiai formuluota ~ Nepriklausomybė nuo rusų, 
nuo lenkų, nuo vokiečių. Rusai, lenkai, vokiečiai begalės mus 
pavergti, pasmaugti, bet gera valia mes nei vieniems, nei kitiems, 
nei tretiems nepasiduosime! 

Taigi ir tie „pavadžiai“ yra vejami tyčia tiktai mums šmeižti, 
ir tos garbingos rolės neatsisako nė „Nasz Kraj“. 

Colomniez, colomniez, mes amis* — visgi kas nors prilips prie- 
šams ir juos sumenkins bent tam sykiui. 


KARAI - TAUTŲ ŽVĖRIŠKINTOJAI 


Karas iš pradžių dirbtinai sužvėrina žmones, idant jie di- 
desniu įnirtimu kits kitam kibtų gerkles pergraužti; po karui 
tas žvėriškumas palieka jau kaipo antras prigimimas. Kiti juo- 
kėsi, kiti tiesiog stebėjosi, kaip „tikrieji rusai“ giria, tiesiog gana 
žodžių tam tikslui nerasdami, vokiečių hakatizmą, prūsizmą, 
militarizmą, buršizmą ir junkerizmą; kad būtų sumanę, neštinai 
būtų parsinešę tuos gyvus jiems veiksmo paveikslus — vokiečių 
vidaus politikos darytojus. Vokietis rusui buvo idealas politikos 
ūkyje, šeimynos gyvenime, mokslo dirvoje, diplomatijoje, kol 
neiškilo karas. 

Paskelbė karą. Nebliko nei tikrųjų, nei netikrųjų rusų; visi 
susiliejo į vieną geležinį kumštį, į vieną rūpestį - nugalėti tuos 
giriamuosius prūsus junkrus!. Pirmiausia gi į vieną toną susi- 
liejo griežtai visų rusų laikraštininkų balsai, griežtai ir be jokių 
išimčių dirbtinai nupeikiantys dar vakar taip girtuosius kaimy- 
nus. Vokietis tapo velnias nebe vieniems lietuviams. Rusų, ang- 
lų, prancūzų kritika nudrėskė nuo vokiečių visą jų genialumą, 
pasisavino visą jų mokslo uždarbį. Vokiečių būde ir papročiuose 
berado vienų žiaurumų lig barbarybės. 

Vokiečiai lygiu mokėjo savo kaimynams. O kaip rusų, tai 
tiesiog jų žmonėmis neskaitė, tik laukiniais iš Azijos dausų. Su 
jais ir elgtis net karo metu nereikią sulig tarptautinių įstatymų. 

Gal dėl to ir šis karas kariaujama buvo tikrai žiauriai, taip 
žiauriai, kaip nė vienas kitas nebuvo kariaujamas, nors žmonija 
gyrėsi aukštai buvusi pašokėjusi žmoniškume. Taip, buvo pašo- 
kėjusi. Tik karo audra vienais dvejais metais tesi sunaikinti tiek 
gero, kiekai surinkti reikia ištisų amžių. Į barbarybę grįžti esama 
be galo lengva, nes jos tebekerėjama žmogaus sielos dugne. 
Civilizacija tai tik barbarybių priedanga, kultūros dalykais tik 
apžeriama barbarybių bjaurybės, kaip pelenais apžeriama įdegę 
angliai: po jais ilgai jie negęsta. 

Taigi naikinkime visomis galėmis karą; būkime visi griežti 
antimilitarininkai, visi pacifistai, jei norime, kad nenyktų žmonių 
kultūra ir civilizacija. 

Karas, kai jau yra kariaujamas, turi bent savo tam tikrų patei- 
sinimų. Kitaip, girdi, ir būti negali. „Su baltomis pirštinaitėmis 
karas nekariaujama: karas - tai užmušimas“, - kitkart yra pasa- 
kęs anglų vyriausias vadas Roberts?. Nė to tiek nepateisinama, 
kai karo „priemonių“ griebiamasi dar tik būsimajam karui; kai 
jau laikų pjudoma žmonės ant kits kito, bjaurinama vieni kitų 
akyse, visai nežinant, ar reiks jiems kits kitam perkąsti gerklės. 
O tokių dalykų yra. Tai vadinamosios rasinės neapykantos tarp 
baltųjų ir juodųjų ar geltonųjų, tarp krikščionių ir žydų. 

Ir tarp krikščionių to pat netrūksta: giminė giminę ėda, neka- 
riaudama, su kuria nė nepridera jai kariauti. Rusas, vokietis ėdė 
be duonos lenkus, madjaras slavus, lenkas rusinus ir lietuvius. 
Ėda ir pyksta, kad negali suėsti ar bent nesiseka taip greit suvi- 
rinti, kaip jam norėtųsi. Pyksta, kai ėdamasis nepasiduoda, spi- 
riasi, rėkia, šaukia, užtarimo dairosi ar nuodais apsitepa, kad 
ėdikas bent drauge padvėstų. 

Mes esame ėdamieji. Visa mūsų publicistika - atsispyrimas. 
Tai mūsų rūšies žiedelius surankios tik tie, kuriems parūps para- 
šyti ištisa mūsų kultūros istorija. Mums šiuo tarpų įdomiau 
pasižiūrėti, kaip kiti ėdama ir pykstama, kad jie nesiduoda. Čia 
nė kiek ne mažiau žvėriškumo kaip karo metu. 

Lenkai, ypač dar nesenai, pirmon galvon darydavo mums 
užmetimą, kodėl mes jų nemylime. Ir savo būdu joks lenkas 
nepaklausė savęs: už ką aš lietuvio nemyliu? Ar bent myliu 

(tikriau — mylėjau) tik raštu ir tai, kai reikėjo su tuo pasirodyti. 
Buvau aš Ukrainoje ir griežtai tą patį pasergėjau lenkų santy- 
kiuose su mažarusiais. 

— Aš chochliškai kalbu, kaip tikra chochlė, - prisipažįsta ponia. 

— Mėgsti tamsta tos vietos kalbą ir tos vietos žmones maža- 
rusius? 

-Dar ko nematėte! - atšovė lenkė tokiu pasididžiavimu, tokiu 
atsiviepimu, kad mane net šiurpas nukratė, atspėjus, kas jos 
viduje yra. 

Dabar lenkai kariauja su ukrainiečiais, ir karo papročiai išvil- 
ko aikštėn visą nedorumą, kuris slėpėsi lenko širdyje. Ukrainie- 
čiams nė motais, kad lenkams labai norisi ribotis su Rumunija, 
atseit tame tarpe neturėti nieko kito. Jie nebe šiandien veržiasi į 
laisvą pirmiau tautinį, dabar į politinį gyvenimą, su lenkais 
nenori bendrai eiti, ginasi kaip galėdami, pyksta kaip betesė- 
dami. Gaila, aš neturiu rankose nė vieno šių laikų ukrainiečių 
spausdinio ir negaliu sulyginti, ar jie mus tuo žygiu pralenkia. 
Bei jei pralenkia, aš juos pateisinčiau vien už tai, ką gauname 
išvysti karingoje lenkų publicistikoje. 

Imu tik vieną „Gazetos Porannos“ Nr. 133 ir štai kokių išsi- 
reiškimų randu apie priešus, kuriuos lenkai nuniokojo ir galu- 
tinai sumušė: 

barbarzynska przemoc ukraińska 

okrutne rządy żołdactwa ukraińskiego 

piekło dręczonej ludności polskiej 

zbujeckie władze ukraińskie 

zbrodnicza pięść najezdcy 

ohydny, potworny, haniebny 

ziemia, plugawiona ohydną zbrodnią ukraińską 

zbrodniczy, pogardy godny, nikczemny a marny przeciwnik’. 


Pasiskaitęs tokių žiedelių, žmogus griebiesi refleksijų: ne, jei 
kas iš šalies imtų ir surinktų mūsų pačių „žiedelius“, nepaįdo- 
mavęs, kokia širdgėla buvo tai parašyta, ar nebūtų ir mums 
sarmatos, kad taip koneveikiame savo politikos priešą? Kad taip 
nieko mumyse nebeliko ricieriškumo. 

Refleksijos refleksijomis. O kaip įgnyba, ir pasijunti, kad ir 
nuo tavęs karas nudrėskė kultūros nušvelnintą luobą ir tave 
padarė - žvėrišku, nemokančiu nieko dovanoti, ypač prieši- 
ninkui. 

Ir keiki karą, kad jis kur kiaurai nugarmėtų! 


BENT KIEK APIE PERSIMETĖLIUS 


Lietuvos dvaras su sodžium, rodos, nieko bendra nebeteko 
nuo pat tų laikų, kai jis ėmė vartoti svetimą sodžiui kalbą. Dvarą 
ir sodžių perskyrė ne tik reikalai ir visuomeninis padėjimas, bet 
ir prisidėjęs šisai svetimumas. Kontrimas, Būtrimas, Burba, 
Mantvilas nebūtų išvirtę, kad nebūtų kalbos nustoję. Aš žinau 
vieną Žemaičių okolicą, kur tebeviešpatauja lygiomis teisėmis 
žemaičių kalba: ten visi tebėra kūmai ir bičiuoliai, nors vienas 
turi dvidešimtį valakų, kitas tik keletą margų.Taip pat, tariuos, 
būtų likę ir kitur Lietuvoje. 

Dvarams pasvetimėjus, medžiaginiai reikalai negi begalėjo 
jų surišti. Dvarai sodžiui per ilgus amžius ničnieko neduodavo, 
tik iš jo darbą imdavo.Tai ir beliko viena vienatinė dvaro ir 
sodžiaus tarpininkė - klebonija, ir tai koks betarpininkavimas! 
Kai kunigai dvarų klingės laikėsi, tai bajorais ūžė klebono butas; 
gėrė, valgė ir vis įkalbinėjo, kad klebonas „ramintų“ žmones. 
Kai kunigai į žmones persimetė, bajoro nė vieno klebonijoje 
nebeliko, tik iš tolo jie plūdo apie kunigų demagogijas. Tai ir 
tarpininkauti nebuvo kam. 

Be klebonijos, su sodžium dar susidurdavo dvarų moters. 
Religija liepė daryti gerų darbų - lankyti ligonis, davinėti jiems 
vaistų, kartais bent kiek maisto. Dabar ir religijos patarimai nuėjo 
šalin, niekas jais nebeseka. Be to, ir gydytojų atsirado, tai nė 
dvaro vaistų nebereikalaujama. 

Ir liko dvaras vienas, kaip sala svetimoje jūroje, apsuptas 
svetimu jam gaivalu. Ir ėmė to gaivalo bijoti. Vaizdinosi sau 
kažin kokį jo kerštą, ir dvarininkas bėgo iš to krašto kur svetur 
ar grasė parduosiąs savo dvarus ne tos vietos mažažemiams, tik 

atsikviestiems žmonėms. Ir taip būtų ėmę daryti, kad ne pasku- 
tinės iširutės: jau buvo bepradedą kviestis iš svetur darbininkus 
dvarų žemės dirbti. 

Šiandieną bedugnė tarp Lietuvos dvaro ir sodžiaus jau kone 
nebeužpildoma. Sodžius to nė maž nepasigenda; dvaras gi ir 
labai: kaipgi begyventi apsuptam neprietelingais žmonėmis? Ir 
tiems dvarams lemta yra išnykti, kad ir nebūtų jokių agrarinių 
reformų ir žemės parceliavimo tarp bežemių. 

Dvarviečių nykimas - tai dar ne dvarininkų luomo nykimas. 
Pasergėta kas kita; būtent išsigimimas gaivinančioms šaknims 
iš gimtinės dirvos išsiraunant. Dvarininkų išsigimimas šiandieną 
yra visiems žinomas faktas. Ir kūno išsigimimas, nujau, bene tik 
yra funkcija dvasios išsigimimo. 

Kada žmogaus dvasia tvirtėja ir žmogų gaivina? Kai žmogus 
nepaniekina to, kas įgimta, kas natūralu. Įgimta mylėti savo 
„Mmotutė, kuri tave išžindė, išnešiojo. Nemylėk jos ir pamatysi, 
koks bus iš po tavo doros pagrindo akmuo išgriuvęs; kaip tu 
nebemokėsi ką daugiau bepamylėti. Įgimta mylėti gimtoji sa- 
vo vieia. Kas gi pasakys, jog galima mylėti plati savo Tėvynė, 
nemylint siaurutės savo gimtinėlės? 

Ir taip doros išsigimimas neišvengiamai turėjo plėstis, pra- 
sidėdamas nuo mažo ir apimdamas vis platesnę jauno dvarinin- 
ko sielos sritį. Pamiršo mylėti savo močiutę tėvynę ir pajuto tuš- 
tumą, kuriuo nebeatpildė dirbtinai; nebeįsipiršo sau į gimtąją 
Lietuvos vietą tolimosios — Lenkijos. Mūsų dvarininkas pylė 
Lietuvoje gaunamo turto lenkų labdarybei, lenkų švietimui, vi- 
sokioms lenkų agitacijoms; tyčia sulūžusio grašio nedavinėjo tos 
vietos tokioms pat įstaigoms. Buvo užtai apdovanojamųjų pigiai 
giriamas, bet tai jo nesutvirtino doriškai, nebepadarė stamantriu 
ąžuolu, tesinčiu pastovėti ir perlaukti bet kokią tos vietos visuo- 
meninę audrą. 

Nu, žinoma, negi visi Lietuvos dvarininkai išsigimė ir Lietu- 
vai ar iš viso žmonijai niekais pavirto. Ne visi. Ir tie, kurie doriš- 
kai neišsigimę liko, tai kaip tik tie, kurie savo rankomis nelupi- 
nėjo svarbiausiųjų savo sielos pagrindų, kurie tebemylėjo savo 
močiutę penėtojėlę, močiutę tėvynėlę. Jie ir dabar, visur baisybių 

belaukdami, nepabėgo iš savo sargybų. Perleido rusus, perleido 
vokiečius, perleido komunistus; stojo su Lietuvos vyrais savo 
krašto statytų, tarnauja Lietuvos kariuomenėje, Lietuvos val- 
džioje. Visur jais džiaugias, jiems gražias vietas teikia. Niekam 
galvon neateina, kaip tiems bolševikams buržujai, mesti lauk iš 
savo tarpo žmogų, kurs tiek tėra kaltas, kad jis - bajoras. 

Kraslavos grafienė Plioterienė! kitą kartą spazmų gavo, verkti 
įniko, beišmetinėdama kunigaikštienei Matildai Radvilienei?, kam 
ji tapusi tokia „demokratė“: tepilanti savo turtus atgimstančioms 
lietuvių ir gudų tautoms, o ne lenkų. Esanti, girdi, užtai lenkė 
išsigimėlė. Bet kai aš tuodu dvarininkų tipu sustatau, tai kaip 
tik sveikumą matau pilietėje Radvilienėje ir jai ateitį belemiu, o 
ne pilietei Plioterienei, kuri nenori būti gimtosios vietos pilietė. 

Aš nebejsivaizduoju ir vargu bau patys dvarininkai įsivaiz- 
duoja savo likimą; tie, būtent kurie iš Lietuvos kariuomenės tyčia 
pabėgo, nuo Lietuvių valdžios tyčia pasišalino į svetimuosius, 
vedės juos savojo krašto nuniokotų ir neatsivedę gaus patys 
vieni grįžti atgal. Kokiomis akimis jie tada bežiūrės į tuos, ku- 
riuos didžiausiame sielvarte tyčia buvo palikę? Ir kaip ta valdžia 
pažiūrės į tuos Lietuvos išdavikus? Nejaugi jų neskirs nuo tų 
bendraluomių, kurie paliko ištikimi? Žinoma, skirs. Jei susi- 
dariusi bespalvė valdžia pamėgintų tai užmiršti, neužmirš to 
patys kaimynai. 

Aš dvarininko pabėgėlio ar persimetėlio vietoje nė nebegrįž- 
čiau. Žemė vis tiek bus dirbantiems ją pavesta, gi be žemės kas 
gi jiems Lietuvoje beliekta, patriotinio jausmo nebtekus? 


„KRAŠTUTINIS LIETUVIŲ ŠOVINIZMAS“ 
IR „AUKŠČIAUSIS JŲ GROBIMO LAIPSNIS“ 


„NASZ KRAJAUS“ PRIKIŠIMAI 


„Nasz Kraj“ labai mėgsta išeiginiais drabužiais valkstyti pa- 
prastą vilniškio laikraščio kūną. Beįtikinėdamas savo skaitytojus 
turįs ypatingą savo elgimosi taką, ima nejučiomis ir prakalba 

„Dzien Wilefskio“ tonu. Pacituokime žodis žodin, kad ir šitą 
vietelę iš Nr. 56. 

„Jako wyraz skrajnego szowinizmu i tendencji, w najwyž- 
szym stopniu zaborczych, jest on (lietuvių politikos programa) 
wręcz nie współczesny“. 

Šovinizmas, imperializmas ir atsilikimas - tai, sulig „N. Kraj“, 
būsią lietuvių politikos savumai, su kuriais jokiu būdu negalėsią 
sutikti kitų tautų žmonės. 

Vilniaus lenkų laikraštis imasi Katono? rolę peikti ir skan- 
dinti. Bet tokiai rolei privalu gerai žinoti skandinamasis dalykas; 
privalu permatyti, kaip jau yra, bei Žinoti, kaip buvo. Deja, lie- 
tuvių dalykuose lygiai „Nasz Kraj“, lygiai kiti jo broliai vilniškės 
padermės, nežino ar tyčia apsimeta nežiną nė tiek, kiek būtinai 
reikia žinoti tam, kas rašo programinius straipsnius; destis kas 
griežtai sprendžia klausimą. 

Lietuvių politikos programą „Nasz Kraj“ yra šitaip įsivaiz- 
davęs, nepasisakydamas, kokie lietuvių šaltiniai yra leidę jam 
taip pasidaryti: 

„Lietuviai nori nepriklausomos suvereninės Lietuvos bu- 
vusiojo Ober Osto? sienose su sostine Vilniuje...Lietuvių valstybė 
tokiose sienose sudaryta, jų nuomone, būtų tautinė, ne tautų 
valstybė. Taip jie sako dėl to, jog, be žydų, visi kiti taip supran- 
tamos Lietuvos piliečiai esą lietuvių kilties nestambiais kalbų 
skirtumais. Yra lietuvių, kalbančių lietuviškai, yra lietuvių, kal- 
bančių lietuviškai slaviška tarme, kai kur artimesnę lenkiškai, 
kai kur - gudiškai; yra pagaliau lietuvių, kurie visiškai užmiršo 
gimtinę savo kalbą, bevartodami lenkišką arba gudišką.Tai vie- 
nok nekliudo lietuviams politikams matyti įvairiakalbėje minioje 
tikros lietuvių kilties lietuvius...Tokia lietuvių valstybė turėtų 
nepilnu du milijonu tikrųjų lietuvių, kurie betgi turėtų duoti 
savo tautinį būdą visam valstybės organizmui; kitos gi tautos 
būtų antron eilėn nustumtos ir nuskaustos“. 

Lenkai, turėdami dvidešimtį milijonų, labai mėgsta prikišti 
lietuviams tuodu jų milijonu. Tik skaičius čia nedaug tesveria. 
Lietuviai, labai plačiai išsikėtę, teatsistotų prieš kitataučius kaip 
1 prieš 2. Mes žinome, jog anglas savo imperijoje stovi vieras 

prieš dešimtį; rusų stovėjo dešimts prieš vieną neslavą; dėlto 
anglai kitataučius pavaldo, rusai nepavaldė. Nepavaldys nė len- 
kai, tai aišku. Kai rymiečiai ėmė plėsti savo galybę, jų tebuvo 
150 tūkstančių. Ir tų pačių lietuvių anais laikais, kai išplėtė savo 
valstybės sienas nuo Baltijos lig Juodųjų jūrių, nebuvo daugiau 
kaip dabar. Taigi čia ne skaičiaus klausimas, tik administracinio 
talento, kurio nei lenkai negali žinoti, nei patys lietuviai dar 
nenusimano. Tai nėra medžiaga jokioms pranašystėms. 

Žmonės dažnai krūpčioja ne dėl to, kad kas tikrai baisaus 
atsitinka, tik dėl to, kad patys esti susinervinę. Nervingiems 
žmonėms ir baidyklė padaryti labai piga: prisirankiojai visais 
pašaliais ryzų, sukarstei ant lazdos, dar užmovei sudubusią ka- 
liausę, ~ ir štiš, žvirbliai! Visas „N. Krajaus“ cituojamasis straips- 
nis mums rodos tokią būsiant dirbtinę kaliausę nesusipratėliams 
„žvirbliams“pigiai pabaidyti; būtent tiems skaitytojams, kurie 
teisybę patikrinti patys negali ir nori nenori turi tikėti rašto žo- 
džiu, kaip savo motutės mokslu. Bet tai yra tiesiog politikos 
nuodėmė, nes nuskaudžia abi pusi: priešingąją, pakišant jai ne- 
būtų daiktų, ir savąją, tyčia įvedant ją į klaidingą nusistatymą, 
kuris nebe taip jau piga atitaisyti. 

Tiems, kuriems tai pridera žinoti, pamėginkime išaiškinti ir 
prirodyti, jog lietuvių politikos programoje niekados nebuvo ir 
dabar nėra nieko panašaus į tariamąjį kraštutinį šovinizmą, nei į 
aukščiausį grobimo laipsnį. Pamėginkime parodyti, kokias tris 
neteisybes yra „Nasz Kraj“ vienu straipsniu paskelbęs. 


PIRMOJI „N. K.“ NETEISYBĖ 


Įvairiakalbėje minioje matyti tos pačios kilties žmonės nebūtų 
jau toks didelis prasikaltimas: ne vieni lietuviai kalbomis su- 
skydo: suskydo norvegai, airiai kalbomis, bet nė viena dalis 
nenusispjovė ant savo krašto ir ant savo praeities. Norvegas, ir 
daniškai kalbėdamas, nusimano tebesąs norvegas, nepavirtęs 
danu ar tapęs kažkokiu hermafroditu' danu norvegu. Airių sa- 
loje taip pat vieni kalba keltiškai, kiti jau angliškai, o visi petys 
petin stoja už Airijos nepriklausomybę; net tie, kurie prieš du 

šimtu metų išėjo į Ameriką ir ten sudarė trečią dalį airių. Tai tik 
nesveikoji mūsų laiko lenkomanija tamsuolius užkrėtė klaido- 
mis, būsią, kas kokios tautos kalba kalba, tas jau eo ipso? ir tai 
tautai pridera. Lyg žydas pasikrikštijęs ar cigonas sulietuvėjęs 
jau nebe žydas, nebe cigonas. Tai lenkų endekai išmokė lenkiš- 
kai išmokusius lietuvius nusispjauti ant savo senovės, ant savo 
ženklų, ant savo tėvų ir įkalbėjo jiems, būk visa tai jiems atsto- 
sianti atšildytoji unija su lenkais. 

Taip manydami, ir teisingai manydami, lietuviai sako: yra 
lietuvių, kurie tebekalba lietuviškai (jų yra apie dvejetas milijo- 
nų), yra lietuvių, kurie pasisavino gudų kalbą, bet paliko bendro 
katalikų tikėjimo (jų bus apie milijonas); dar yra lietuvių, kurie, 
arti tarptautinių miestų ir svetimataučių dvarų būdami, pasi- 
savino lenkų, rusų ar vokiečių kalbą (jų bus apie dvejetas šimtų 
tūkstančių). 

Tačiau joks lietuvis, sakydamas apie kai kurių brolių pasisa- 
vintą gudų kalbą, tuo pasakymu neapibendrina visų gudų. To- 
kiam tvirtinimui jokie lietuvių publicistikos šaltiniai neduoda me- 
džiagos, nei pagrindo, nes dešimts kartų tiek, kiek gudų katalikų, 
yra gudų stačiatikių. Jei „N. Kraj“ mums prikiša savinimąsi Ober 
Osto gudų, tai kodėl neprikiša savinimosi Minsko, Mogiliavo, 
Smolensko, Vitebsko gudų? Juk tų gubernijų gudai lygiomis pri- 
derėjo į istorinę Lietuvą su gardiniškiais gudais. Neprikiša, nes 
tai būtų aiškus absurdas. Absurdas tad yra ir tvirtinimas, antraip 
atvertus, būk lietuviai savinąsi gardiniškius gudus stačiatikius. 

To lietuviai nedaro. Lietuvių publicistikoje tegalima užtikti 
nuomonę, jog dabar gudiškai kalbantieji katalikai yra ne kas kita, 
kaip tik išvirtėliai lietuviai; pirma besibičiuliuojant su daugin- 
gesniais gudais, gudais išvirtę, paskui, besimeldžiant su lenkais 
kunigais ir bešveičiant ponams čebatus, antrą kartą persivertę, 
jau dabar į lenkus. Swiątecznie“. Namie ir dabar likę „prasčio- 
kais“, su savo kalba „po prostomu“, ne po pańskiemu czy księ- 
dzowskiemu?. 

Taip matyti lietuviams leidžia ne tautinis jų šovinizmas ir ne 
koks ten imperializmas, tik labai paprastu du sumetimu. Vienas 
etnografinis, kad gudai katalikai net savo tipu, savo galva, burna, 

savo nešysta, savo namų buitimi labai žymiai skiriasi nuo gudų 
stačiatikių. Antras istorinis sumetimas. Rytiečių Bažnyčia teat- 
sivertė slavų padermės žmones, lietuvių tik kai kuriuos didikus. 
Kai vakariečių Bažnyčia ėmė mūsų krašte ieškotis prozelitų, 
ieškančių kito tikėjimo, tai gudai - slavai per kelis šimtus metų 
buvo sutvirtėję savo rytų apeigose ir katalikybės nebejsileido. 
Įsileido ją tik stabmeldžiai lietuviai. Tai tebereiškia gudų kata- 
likų gyvenamosios vietos, visokie Ašmenos, Lydos, Trakai, Ski- 
landiškiai; jų kalba pilna lietuviškų priemaišų: pošar, šakol, 
šešok, rupia, važiniacca; net daugybė jų pačių pavardžių, kaip 
Palšo, Pulšo (Palšis, Pulšis), Giruc, Kuodž (Kuodis) ir kiti. Imu 
visa tai iš po pat Ašmenos. Jei gudai katalikai ne lietuvių kilties, 
tai juo mažiau lenkų kilties. 

Ir pripažinti ką savo kilties, tai dar nereiškia pasisamdyti 
žydą miliciantą, kaip anas lenkų legendų kunigas, kurs mu- 
šimais verstų tuoj patapti tikru lietuviu. 


ANTRA NETEISYBĖ, 


nors ją „N. K.“ netiesiai skelbia, bus Lietuvos valstybės koncep- 
cija. Čia lenkai bendrai su gudais prikiša, kam mes skaldą... 
lenkai sako: istorinę Lietuvą; ėmus reikią imti visa; ir taip kal- 
bėdami nukalba savo pusėn, nes jie turi nesugriaunamos vilties 
anksčiau ar vėliau Lietuvą sau pagrobti. Gudai sako, mes skaldą 
etnografinę Belarusiją; ištesint imti, reikią visi belarusai imti. 
Taip kalbėdami jie taip pat nukalba savo pusėn, nes jie mano 
tada lietuvius apžiosią savo daugumu, kaip kitą kartą buvo 
apžioję, ir pasidarysią - Belarusijos valstybę. 

Nei ėmimo, nei skaldymo istorinės Lietuvos ar etnografinės 
Belarusijos lietuviai nėra kalti. Pirmiausia, kad šios gadynės 
lietuviai visai nebe tokie imperialistai kaip Vytauto ir Gedimino 
gadynėje. Lietuviai tiek sudemokratėjo, jog jiems nė motais ne- 
bėra didėti ir lobti svetimomis pajėgomis ir ištesėjimu. Lietuviai 
aiškiai yra pačiame savo nepriklausomybės pasiskelbime pasi- 
sakę: pasitenkiną etnografine savo teritorija su būtiniausiomis 
ekonominėmis korektyvomis. 

Lietuvos valstybės koncepcija Ober Osto sienose nėra lietuvių 
koncepcija, nei jų sumanymas. Ją sudarė patsai Didysai karas; ji 
išdygo savaime drauge su vokiečių to krašto okupacija. Vokiečių 
kariuomenė griovėsi į Rusiją, kol tik galėjo ar kol ji buvo su- 
mojusi. Kur prisiėjo jai sustoti, apsikasė ir iš už tų apkasų ir vielos 
tvorų ėmė derėtis dėl taikos sąlygų. Derėjos, derėjos, kol Lietuvių 
Brastoje išderėjo atskilimą viso Rusijos pakraščio lig tol, kol 
vokiečių kareivių batai yra sumynę; destis Operationsgebiet 
Ober Ost, pavestą Oberbefehlshaberui? valdyti. Vokiečiai gi ir 
jų valdomąjį kraštą prasiminė Nord-Litauen ir Siid-Litauen“. 

Jau tik pasižiūrėjus į žemėlapį, piga pasergėti, siena su Rusija 
esant visai atsitiktinai išvesta, nėmaž neatsižvelgiant į bet kurius 
ekonominius, etnografinius, politinius ar gamtos nurodymus. Jei 
patys lietuviai būtų formavę savo valstybę, jie būtų daug kito- 
niškiau pasielgę. 

Pirmiausia, lietuviai būtų pasiklausę vasarių šalies gyventojų 
gudų, ką gi jie patys bemaną. Ir jų krašto tikrų tikriausiai nebūtų 
drįsę prasiminti, kad ir savo reikalui, „Vasarių Lietuva“, ne 
Gudija ar Belarusija. Taip tedaro lenkai Lietuvoje ir Gudijoje, 
tuos kraštus ūmai pasidarę savo Rytų kraštu. Taip darė anuočės 
ir Muravjovai, Lietuvą perkrikštiję Vasaros Vakarų kraštų. Kai 
dabartinieji Muravjovus už tai peikia, tai tik vainoja katilas puo- 
dą, o abudu juodu. 

Kad taip būtų įvykę, galėtų patvirtinti gudai veikėjai, su 
kuriais mums teko Petrapilyje keletą kartų pasitarti ir net smar- 
kiai pasispyrioti dėl Lietuvos ir Gudijos teritorijų. Kai dar ne- 
buvo žinios apie vokiečių žygių galą, lietuviai savaimingai galėjo 
išreikšti, kokios didelės valstybės jie nori. Vilniuje dabar atsiradęs 
gimnazijos direktorius ir Vilniaus gudų tarybos viršila M. Ka- 
chanovičius galėtų patvirtinti, jog lietuviai prie neabejotinųjų 
Kauno ir Suvalkų kraštų tepretendavo pridėti Vilniaus kraštą ir 
tai ne visą: be jokių ginčių išskiriant Dysnos ir Vileikos apskričius 
ir pasvyruojant dėl Švenčionių, Ašmenos ir Lydos apskričių; 
būtent tų dalių, kurios ribojasi su Dysnos ir Vileikos apskričiais. 

Visa tai lengva širdimi buvo paliekama pačiam kraštui pa- 
svirti ar Vilniaus, ar Minsko link. Tačiau viską gerai susvarsčius, 

buvo aiškiai suprasta, jog viso Ašmenos ir viso Lydos krašto, jei 
ne daugiau, natūralus ekonominis svyrimas yra Vilniaus link; tuo 
tarpu kad Dysna juoba svyra į Vitebską; su Vilnium ir dabar ji 
beveik nieko bendra neturi; gi Vileikos kraštas svyra daugiau į 
Minską per Molodečną ir dabar jie ten teatlieka savo reikalus. Vė- 
liau beieškant ekonominių korektyvų, ypač gamtos sienos, buvo 
ketinama sustoti, pridėjus prie Lietuvos vokiečių padarytąjį Pli- 
antų!! apskritį, idant iš vasarių, pradedant nuo Sopockinės srities, 
Nemunas sudarytų natūraliąją sieną. Toliau į vasarius neesame 
girdėję, kad lietuviai būtų net svajonėmis siekę, nors ir nejautė 
reikalo griauti tai, kas jau buvo nustatyta (su Bielaviežos sritimi). 

Per Petrapilio tarybas gudai nesutiko nė su siauriausiąja lietu- 
vių kombinacija; jie siekė griežtai visą Vilniaus guberniją paimti 
į savo globą, jokių pakraščių neišskiriant, dar Kauno gubernijos 
prisigriebiant. To nedaryti gudams neleidžianti atsakomybė isto- 
rijai. Girdi, atsisakius nuo Ašmenos ir Lydos lietuvių naudai, 
atsisakyk Bielastoko, Bielsko, Sokolkos lenkų naudai, Kobrinio, 
Lietuvių Brastos ukrainiečių naudai, gi dievai žino, ko bereiktų 
atsisakyti rusų naudai. Tai kokia čia bebūtų Belarusija, savo 
rankomis ją išskirsčius? 

Krašto priderėjimą į Gudiją gudai sprendė sulig vieno kri- 
terijo; būtent daugumos vartojamos kalbos, nors sutiko esant ir 
daugiau etnografinio skirtumo žymių. Gudai kalba rėmėsi, kaip 
šiandien lenkai tesiremia viena savo „kultūra“, neva duodančia 
jiems teisės pasisavinti kiekvieną žmogų, kurs, vedęs pačią len- 
kę, ėmė lenkiškai kalbėti, atseit „gavo“ lenkų kultūros. 

Man tuokart teko atsakyti gudams šitaip. 

Istorija vargu bau begalima pataisyti. Mes, lietuviai, jos nebe- 
taisome visuose punktuose. Lietuvos ir Gudijos pylimus graužė 
per ilgus ilgus amžius. Tada mes ar nesusigriebėm, ar netesėjom 
užkimšt iš pradžių siaurų plyšelių, kuriais mūsų valstybės van- 
duo išteka. Dabar gi, kai tai šniokščia plačiausiomis srovėmis, 
mes taikome kits kitą užmušti vištą, atėjusią atsigerti. Trylikos 
milijonų gudų tautai šie trijų apskričių ginčijamieji pakraščiai — 
tai tik višta; neišgelbėjus visumos, jie nieko nepridės; jie, besi- 
traukant katram sau, teatiteks trečiajam, lenkui. 

Dėl tos „vištos“ taip tuomet ir pasiskyrėme su gudais, ku- 
riems advokatavo Pinsko Skirmuntas Ramonas, visos Lietuvos 
aprūpintojas vynu. S 

Aš tą mažmožį dėl to tik čia primenu, kad būtų aišku, kad 
būtų prirodyta, kur iš tikrųjų siekė tariamasis lietuvių kraštutinis 
šovinizmas ir aukščiausiojo laipsnio grobimo tendencija. Tas 
laipsnis buvo ne kuo aukščiausis, tik kuo žemiausis. 


TREČIA „NASZ KRAJAUS“ NETEISYBĖ, 


jau tiesiog nebepateisinama, nes ne iš ignorancijos, tik bloga valia 
skelbiama; tai tariamasis lietuvių ketinimas kitas tautas nuskaus- 
ti, savąją gi ant visos būsimosios valstybės išplėsti. 

Pirmiausia dėl paties valstybės vardo. 

Lenkų kalba jai pavadinti teturi vieną išsireiškimą: Państwo 
Litewskie; kaip Rusija pavadinta: Państwo Rosyjskie, Lenkija — 
Polskie, t. ir t. Bet tai tuojau juos surikdo, nes žodis „litewski“ 
pirmiausia jiems primena tautinį dalyką. Tam apsigavimui iš- 
vengti socialistai prasimanė daug teisingesnį vardą: socialde- 
mokracja Litwy. Lietuvių kalboje vartojama lygiagrečiai tos dvi 
sąvokos: Lietuvių valstybė, destis kuri susidaro iš pačių lietuvių, 
ir Lietuvos valstybė, destis kraštas, kurs gali apimti ir visokių 
kitokių žmonių. Šitoje tik prasmėje lietuviai tevartoja būsimosios 
valstybės vardą: ne Lietuvių, tik Lietuvos Valstybė; tad ne tau- 
tinė, tik tautų valstybė. Kitokio vardo ir paieškojus negali rasti 
nei lietuvių laikraštijoje, nei Lietuvos valdžios įsakymuose. 

Lygiai niekur nerasi pėdsakų, būk lietuviai ketiną kitas tautas 
nustumti į užpečkį. 

Jauna lietuvių visuomenė, bręstanti didžiausio demokratiz- 
mo pakilimo laikais, negali nebūti nedemokratinga. Tai ne lenkų 
sena visuomenė, įdiržėjusi senuose luominiuose savo prieta- 
ruose, šlėkta, vis atžagaria einanti dabartinės pažangos kelių; 
lietuviai neišprusę visokiose privilegijose, tai nė dabar nei sau, 
nei savo kalbai nereikalauja jokių privilegijų. Lietuviai terei- 
kalauja, kad ta kalba, kaip ir pridera jai, atsistotų tinkamoje 
lygioje vietoje su kitomis krašto kalbomis, kad pagaliau išnyktų 

ta kučeriškai kvaila fanaberija ir pasididžiavimas vartojimu sve- 
timos kalbos. Ta tik mūsų nelaimė, kad stodamies savo pozi- 
cijoje, lenkams rodomės jų nuskaudėjais: kam ir mes jų kalbos 
nesisaviname. Bet savo egoizmo lenkai neturi teisės vadinti — 
lietuvių šovinizmu. Tai jie vis tebereikalauja mūsų krašte visokių 
sau privilegijų, ne mes, to krašto šeimininkai ir tikrieji savininkai! 

Iš pat pirmųjų savo veikimo žingsnių ne tik lietuviai politikai, 
valdžios atstovai, bet daug anksčiau lietuvių politikos partijos, 
kurios paskui davė valdžią kraštui, į savo programas yra įsira- 
šiusios arkidemokratinius punktus, pirmon galvon, pilietinių 
teisių lygybę griežtai be jokių skirtumų kalbų, tautų, tikėjimų, 
lyčių, luomų ir k. Kas yra sekęs mūsų politinių ir visuomeninių 
partijų susidarymą, lengvai numano, kokia yra ir kokia tegali 
būti lietuvių sudaroma krašto valdžia. Lygiai ir lietuviai gražiai 
nujaučia, kokia būtų lenkų sudaroma krašto valdžia, ir dabar 
gauna Vilniuje įsitikinti, jog kaip tik lenkų valdžia yra ir tegali 
būti griežtai nedemokratinė, siaurai tautiškai egoistinė. 

Teviršt Lietuvos valdžia tuo pradėjimu skelbia pilniausias 
tautines autonomijas Lietuvos teritorijoje. Apie gudus ką ir be- 
kalbėti. Turbūt nebaisios buvo lietuvių sąlygos, jei Vilniaus gudų 
taryba rado galimą daiktą - įeiti į Lietuvos Valstybės Tarybą, į 
Ministerių Kabinetą ir į misijas Taikos Taryboje. Visa to tas tene- 
žino, kas nenori žinoti, kam su lietuviais vis tiek ne pakeliui, ar 
jie šiuo, ar tuo keliu žengtų. Lenkai žengia savo keliu; lenkai savo 
gimtinės nepripažįsta savo tėvyne; lenkai nenori jai laimės — 
laisvės; jie visa tai aukoja svetimai valstybei ir jai tevelija labo. 
Tai ir ieško visokių liaudegių, visokių kliaudžių, kaip čia visas 
atsakymas nuo nesveikos galvos suvertus ant sveikosios. Niaugi 
„N. Kraj“ nėra girdėjęs, jog būsimoji lietuvių statomoji valstybė 
turi būti, tai nuspręsta, dualė, keimarinė: Lietuva-Gudija, su 
atskiru gudų provincijos seimu? Ar tai nereiškia lietuvių pa- 
kentimo ir tautų nestūmimo į užpakalį? Reiškia, kur nereikš. 

Visa nelaimė, kad lenkai dvarininkai ir kunigai pretenduoja 
trečiuoju atsistoti tarp lietuvių ir gudų; pretenduoja atsistoti 
lygiomis su anais dviem. Tą pretenziją lenkai jau buvo tuomet 
išreiškę, kai vokiečiai dar nė manyti nemanė trauktis iš Lietuvos 

ir net iš pačios Lenkijos. Kai jiems buvo pasiūlyta dėtis į Tarybą 
proporcionaliai tautų skaičiui, jie tuomet nieko neturėjo prieš 
Tarybą; tik nesutiko su proporcionalumu. Jei ne skaičium, tai 
bent svarbumu Lietuvos lenkai ne esą mažesni už kitas tautas, 
tai ir Taryba turinti susidėti lygiai po 5 narius: lietuvių, lenkų, 
gudų ir žydų. Tos nuomonės-buvo lygiai endekas kun. Macie- 
jevičius!?, lygiai „radikalas“ Babianskis“, lygiai nepartinis a. a. 
Jalovickis'*. Derybos iširo. Tai buvo Petrapilyje. 

Demokratiniams obalsiams įsivyraujant, lenkai labai suma- 
ningai ir tą vandenį pakreipė į savo malūno ratą. Būtent šoko 
ūmai susidaryti lenkų liaudį ir net lenkų teritoriją aplink Vilnių. 
Ir jiems tai sekės padaryti, perkalbėti ir druska bei miltais įtikinti. 
Matome dabar, kad Kiaukliai, Ceikinė, Giedraičiai, Molėtai - 
grynai lenkų žemės, iš tolo „nenorį“ būti lietuviais. O, susukt ir 
atsukt lenkų mokama! Kas dabar darosi toje „Nowa Polska“ ir 
„Bialopolska“, mums reiškia laikraščiai. Kam kam, tik ne len- 
kams derėtų kitus badyti pirštais už šovinizmą. 

Laikinoji Lietuvos Valdžia net pačioje etnografinėje Lietuvoje, 
kur tik galėdama skelbia tautų teisių lygybę. Nesenai ir mes 
buvome pakartoję žinią, kurią patys lenkai buvo padavę iš Pa- 
nevėžio į „Ziemią Kowienską“'*5 apie buvimą ten ministerio No- 
reikos'. Ir tą jaunos Lietuvos valstybės demokratingumą žino 
kur kas tolimesnieji kraštai už Vilnių. Tautos, turinčios savo 
atstovus Paryžiuje, girdime, sakančios, jog lietuviai esą demok- 
ratingiausi visų joms žinomų žmonių. Joms negali neimponuoti 
sutartinas taikos darbe dalyvavimas gudų ir žydų. Jos negali 
nežinoti, jog Lietuvoje nėra buvę tautų skerdynių. Amerikos ir 
Europos tautos tad nė neabejoja, jog ir tęviršt Lietuvoje tautos 
sugyvens prideramoje santarvėje. 

Taigi nuomonė, būk Lietuvos valdžia siekianti sudaryti ne 
tautų, tik tautinę valstybę, yra neteisinga: nei ji to siekė, nei sieks. 
Ir kas taip rašo, nejučiomis išlieja dalį savo paties sielos. Pri- 
metimas mums noro, jog lietuvių kalbą mes norime padaryti pri- 
valoma visiems gyventojams ligi pat Bielaviežos, yra mums nebe 
pirmoja girdėti. Tai buvo mums oficialinai prikišta jau prieš 
dešimtį su viršum metų. 

„Plebiscitas“, kurio dabar mūsų krašto lenkininkai nori nusi- 
tverti, kai nieko daugiau nebenusitvers, buvo jau tuomet Vil- 
niaus vyskupijos administratoriaus kan. Kaz. Michalkevičiaus 
išmėgintas!? ir davė, žinoma, jam pageidaujamų rezultatų. Lie- 
tuviai ir tuo metu gerai suprato, koks teisybės reiškėjas bus ta 
tariamoji demokratybės priemonė - tamsių, nesusipratusių mi- 
nių paklausimas, ką ji bevelytų? Jei lietuviai leidės padaryti jiems 
tą apnuoginimo operaciją, destis pasirašyti, kas nori lietuviškų 
pamokslų, tai tik kun. Michalkevičiui rankas kryžium sudėjus, 
jog tai neturės jokios politikos reikšmės, bent nebus tam varto- 
jama, nes tai tedaroma vienos bažnyčių administracijos žiniai. 
Jau vyskupas Roppas!š buvo panoręs sužinoti, kurioje miesto 
vietoje daugiausia lietuvių susispietę. 

Savo būdu kun. Mich. ganomuosius lengvatikius lietuvius, 
pirmoje eilėje mane, čia pat begėdiškai apgavo ir menkus susi- 
rašymo rezultatus išnaudojo kuo plačiausiai agitacijai prieš lie- 
tuvius. Čia kaip tik paminėtinas jo raportas į Petrapilį tikėjimų 
departamentui, kurį jis baigė maždaug taip: ir nežiūrint tokio 
menko lietuvių skaičiaus, jie savo kalbą nori primesti visai pla- 
čiai Vilniaus vyskupijai! 

Šito raporto faktą galėtų, jei panorėtų, patvirtinti gerb. mece- 
nasas T. Vrublevskis“?, b. vyskupijos juriskonsultas. Jam girdint 
Varšuvoje, aš esu tai paskaitęs lenkams, kaipo pavyzdį iškrai- 
pymo lietuvių siekimų ir melagingo prirodymo neva jų šovi- 
nizmo ir užgrobimo. 

Tuo laiku lietuviai dar nenumanė kitur blogesnės valios; ir 
ne tiek bjaurėjos, kiek baisėjos, kad dvasiškas ganytojas nesidro- 
vi viešai mėtyti kaliumnijų?? ant savo ganomųjų avelių. Drasky- 
damasis drabužius prieš caro tarnus, jis manė juos užsiundysiąs 
ant lietuvių. Dabar mes jau daugiau turime progų įsitikinti, jog 
Michalkevičiaus „politika“ tebėra gyva ir tebeina tais pačiais jo 
pramintais keliais: skelbk užsimerkęs blogą savo priešininko 
valią! Kas nežino, patikės; jei ne iš karto, tai iš dešimtojo. 

Tai dar sykį pakartojame: kaip M-čiaus laikais lietuvių „kraš- 
tutinis šovinizmas“ — primetimas lietuvių kalbos Pružonių ar 
Kobrinio apskričiams tebuvo nekrikščioniškoje administratoriaus 

širdyje; taip dabar lietuvių „aukščiausis grobimo laipsnis“ tėra 
neteisingoje „N. Krajaus“ vaizduotėje. 


PRIPAŽINSIU, KAI MAN REIKS 


„Rumuniją mes per pusę metų nugyvenome; Lenkiją per 
ištisus metus nugyvenome, Lietuvoje jau treti metai gyvename 
ir vis negalime jos nugyventi“. 

Taip sakydavo vokiečiai, kuriems teko laimė atsilikti nuo 
savo fronto ir pavaldininkauti Lietuvoje. Ir reikėjo matyti, kaip 
tie alkani vokietukai ar pusantravokiečiai Lietuvos mitybose 
veikiai šėrėsi, tuko, raudonavo. Neblogai buvo ir jo šeimynai, 
likusiai Vaterlande! ant visokių juokingai mažų ir vis dar maži- 
namų pajokų2: kas mėnuo eidavo skrynios, šmugliuojamos pa- 
slapčiomis nuo savo vyresnybės, ir dar daugiau — tai vyresnybei 
gerai žinant ir pritariant. Tai vyresnybei terūpėjo, kad būtų tiek 
rekvizuota, kiek užsimoka. O jei valdininkai sugeba dar kai ką 
išspausti, tai tegu sau išsispaudžia. 

Už visą tą gerą vokiečiai niekam nėra taip juodai atsidėkoję; 
kaip lietuviams; nieko nėra taip smaugę, taip niekinę, kaip lie- 
tuvius. Jei būtų Dievulis leidęs mums palikti toje Babilonijos 
vergijoje, mes būtume atsiradę blogesniame padėjime, kaip buvo 
juodukai Amerikos plantatorių rankose. Ir apie mūsų skurdą 
būtų reikėję parašyti ne vieną „Dėdės Tomo trobelę“. 

Panaudodami mūsų gerybę, mūsų vyrų darbininkų pajėgas, 
į bet kokį paprieštaravimą atsakydami mušimais ir tokiomis 
represijomis, kokiu nė nuožmiausiais ruskintojų laikais mes 
neesame prityrę, vokiečiai panaudojo ir mūsų sielą, mūsų verži- 
masi į nepriklausomybę, gražų mūsų valstybės vardą, puikią jos 
istoriją, puikią gamtą, puikią dailę. Iš visa ko mokėjo nusipinti 
sau naudos. Net lietuvių vardu buvo benusipiną sau demok- 
ratybės vainiką. Girdi, štai mes gaiviname tautas, leidžiame joms 
savivaldas, Landesratus. Tik viename tame dalyke apsivylė. 

Leido Tarybą — savo naudai, o ji ėmė veikti savo, Lietuvos 
naudai. Ir susidarė priešingybė: vokiečiai Lietuvos Tarybą pripa- 

žino ir gerbė tais atvejais, kai ji buvo Vokietijai reikalinga, ir ne- 
pripažino jos, kai ji darėsi Valstybės Taryba ir siekė pilnos nepri- 
klausomybės: darėsi Lietuvai būtina. Taip visą laiką ir svyravo: 
Berlynas tai glostė tarybininkus ir žadėjo kupinai visokių prita- 
rimų ir valdžios jiems atidavimą, tai vėl trukdė jų darbą, laikė 
internavę Vilniuje, neišleisdami į Berlyną, kad kam neapeliuotų. 

Dėltos vokiečių dviveidės politikos ir pačioje Lietuvoje darėsi 
didžiausių neaiškumų. Kai vieni mirė susigraužimu dėl vokiečių 
ir lietuvių nenuolaidumo kits kitam, kiti ujo Tarybą už neva 
pataikavimą vokiečiams. Ir pasiteisinti nebuvo kaip: ir čia buvo 
truputis teisybės, ir čia tiek pat ir neteisybės. Ir jei mūsų Tarybai 
ir Kabinetui nepabaigs irti nervai, tai, sulig anglų recepto, jiems 
lemta laimėti kova už Lietuvos nepriklausomybę. 

Tą patį dalyką dabar regime santykiuose su lenkais. Lenkai 
visuose dalykuose žengia vokiečių pėdais, nors mus nuolat už 
tai uja, kad neva mes seką vokiečiais. Ir tame nepripažinime 
Lietuvos valdžios lenkai pakartoja vokiečių politikos poterius. 
Jei Lietuvos Laikinoji valdžia nors bent kiek kryptelėtų lenkų 
pusėn, nors tik sumyktų, jog galimas dalykas su jais padaryti 
uniją ar sąjungą, - lenkai visa burna pripažintų Lietuvos valdžios 
teisėtumą ir tuo teisėtumu dirbtų, Europos opiniją palenkdami į 
save. Tačiau kai Lietuvos valdžia kietai stovi: pirma mūsų laisvė 
ir aiškios valstybės sienos, paskui derybos su kaimynais, tai 
lenkams tos valdžios nebėra ir būti jos negali. Tai, girdi, tik 
vokiečių padaras, veikiąs taip, kaip jiems liepia. 

Tokiu pigiu argumentu ir „Nasz Kraj” prirodinėja „Glosui 
Litwy““ ir Biržiškai, jog lenkai turėję teisės, nieko nesiklausę, 
įžengti į Lietuvos žemes ir jas pasiimti. Čia kilo vėl priešingybė 
dėl pačios žemės teisių. Šiais laikais nebėra vadinamųjų niekieno 
žemių, terrae nullius. Seniau tik jūrininkai rasdavo salų, kurių 
dar niekas nebuvo pavergęs savo vainikui, savo valstybei. Lie- 
tuva buvo Rusijos. Lietuva tapo Vokietijos. Lietuvą ji aiškiomis 
sienomis išskyrusi laikė ligi to laiko, kai Taikos Kongresas tars 
savo žodį, kur tai Lietuvai dėtis. Jokia galybė lenkų neįgaliojo 
eiti ir pasiimti tų žemių prieš Kongresui nutariant. Santarvė, 
priėmusi Lenkiją į sąjungą, teuždėjo ant jos pareigą grumtis su 

komunistais, visai nepažadėdama jai už tai Lietuvos ir Gudijos 
žemių, tik pripažindama jiems jų pačių nepriklausomybę. 

Ir „Nasz Krajaus“ šaukimas, jog su rimtais dalykais reikią 
rimtai ir apsieiti, mums rodos žaislu, kur visi juokiasi ir tik 
vienam liepia susilaikyti. 


RINKIMAI BE LAISVOS AGITACIJOS 


Mes jau kitur esame išsižodę, kaip lenkai moka susukti ir 
atsukti, kad visur reikštųsi jų teisybė. Šitai „teisybei“ paremti jie 
lygiai sumaningai panaudoja ir demokratybės obalsius. Mes čia 
nepasakome, jog lenkuose visai nėra idėjinių demokratų. Būti 
yra, kur nebuvę. Tik, deja, ne jie valdo mūsų kraštą, ne jie lemia 
ir jo likimą. Ir tie, kurie buvo lyg kyštelėję čia savo ragelius, 
veikiai įsitraukė atgal į savo kiautą ir užleido vietas atgalainiams 
tautininkams. 

Kas gi šiandien be gražaus „demokrato“ epiteto? Prisideda jį 
ir tautininkai. Ir taip moka juo pažongleruoti, jog bliks bliks, 
švyst švyst akyse, ir akys apreipo; ir pasirodė tau, jog tai tikrai 
demokratingas veikimas. Šių dienų lenkų endekija ir tie, kurie 
jais seka Varšuvos seime ar Vilniaus valdžioje, naiviems žiop- 
liams blizgina prieš akis demokratine penkiauodege: rinkimas 
visuotinu, lygiu, slaptu, tiesiu ir proporcionaliu rinkimų bal- 
savimu. 

Žiūri žmogus, kraipai galvą, visiems penkiems dalykams 
pritari, — ir vis dėlto jauti, jog čia kažin kas ne taip, tokiais rinki- 
mais demokratija nepasitenkins ir net vargu bau tuos rinkimus 
pripažins demokratingais, kad ir jie bus penkiauodege papuošti. 

Taip, kaip dabar tautų dalykai Vilniaus ir Gardino guber- 
nijose stovi, leidžia manyti, jog nė reikalo nėra dar vargti beren- 
kant. Argi ne geriau pasiskirti sau atstovus iš dvarininkų komi- 
tetų, ir gana? Ko gi kitokesnio galima tikėtis? Ir pritaikinimas 
šitų penkių rinkimo laipsnių bus tik, kaip sakėme, tais penkia- 
riopais demokratybės sviediniais žongliavimas Europos akims 
apdumti. 

Tai ko gi benorite? Bene per daug keliate nepagrįstų pre- 
tenzijų? Amžinai vaipotės, niekados nepatenkinami, niekados 
nepasotinami... 

Gi norime to, ko ir patys lenkai nori kitose vietose: laisvos 
agitacijos per ilgesnį laiką. Prancūzai Elzase plebiscitą padaryti 
tesutinka tiek metų jiems pavaldžius, kiek vokiečiai turėjo tą 
kraštą savo įtakoje, per kiek laiko jie veikė ant laisvų piliečių 
minties ir širdies. 

Jei tiekos metų reikia, kad demokratingiausios priemonės, 
šviesiausiam kraštui taikinamos, duotų teisingų išdarų, tai ką gi 
besakyti apie tamsiausius kraštus, daug daug ilgesnį laiką bu- 
vusius svetimoje įtakoje? Elzasiečiai per du šimtu metų buvo 
Prancūzijos ištikimieji piliečiai, kad ir patys vokiečiai būdami. 
Mylėdami ir lygiai gražiai literatiškai vartodami abi kalbi: savo 
padermės — vokiškąją ir savo valstybės — prancūziškąją, elza- 
siečiai visados buvo susipratę žmonės. Tai kas, kad jie vokiečių 
kilties? Ar kiltis būtinai visus turi suvaryti į vieną valstybės 
gardą? Yra juk ir šveicarų vokiečių kilties, gi jiems nė sapny 
neparėjo skeltis nuo Šveicarijos. Jie supranta laimę esant ne kur 
kitur, kaip tik artimybėje kaimynų bendrapiliečių. 

Šitokį gražų pilietinį elzasiečių nusistatymą, šitą dviejų šimtų 
metų jų stovėjimą pareiniu Prancūzijos sargyboje nuo savo gimi- 
naičių germanų, vokiečiai, 1871 m. juos prisiskyrę, gerokai apga- 
dino. Gal daugiau jiems įkvėpė vokietiškumo, užtat sugriovė 
pilietinį jų idealizmą. Ir prancūzai visai teisingai reikalauja laiko 
ir laisvės atitaisyti šitoms buvusiųjų savo piliečių širdyse pa- 
darytoms jeibėms. 

Negi kitaip galvoja ir patys lenkai. Argi ne taip pat jie su- 
pranta ir savo kilties žmones sileziečius, kurie, tiek ir tiek metų 
prabuvę vokiečių kultūros vergovėje, daug ką lenkiška yra jau 
pamiršę: gal ir savo organinį prisirišimą prie slavų padermės 
išnaikinę. Tačiau jei tai tikri lenkai, mes nieko neprieštaraujame, 
kad Santarvė palūkėtų su plebiscitu tuose kraštuose, kol lenkai 
čia nepasidarys ne tik administracinės, bet ir tautinės tvarkos. 
Destis neduos Silezijos gyventojams progos ir galimybės'susi- 
prasti, atsijokėti, atsiminti praeitį, pamylėti dabartį, ir tada tik 

pareikalaus iš jų griežto atsakymo, kurgi tavo širdužė linksta? 

Mes nežinome, kas Keturių komisijai pakišo mintį pasiūlyti, 
kad ir Rytų Galicijoje plebiscitas tebūtų padarytas, bent dvejetą 
metų čia pašeimininkavus lenkams. Mums rodos, tai bus pačių 
lenkų mintis, cui prodest, kieno naudai. Jai negalime bepritarti 
teisybės žvilgsnių; bet nieko negalima paprieštarauti — tikslin- 
gumo žvilgsniu: jei lenkai nori Galicijoje tikrai laimėti, jie turi 
ten pirmiausia gerokai padirbėti. Ką dirbo ten kultūros srityje, 
to dar plebiscitui maža; tenka padirbėti agitacijos darbas, ži- 
noma, nedraudžiant tos pat agitacijos ir savo priešininkams. 

Vilniaus Lietuvoje tą agitacijos darbą lenkai pradėjo nuo pat 
savo įsigriovimo į tą žemę. Dvarininkai, karininkai, pasiuntiniai 
iš Vilniaus ir Varšuvos, visokios Straż kresowos! ar Komitety 
obrony kresėw? ir nesuskaitoma daugybė kitokių vardų dirbo, 
dirba ir dirbs išsijuosę. Ir dar daugiau gema sumanymų, kas čia 
dar pramanius agitacijai, kokie čia agitatoriams „kursai“ be- 
įsteigus. 

Normaliais laikais mes tik pagirtume lenkus už tokį jų darbš- 
tumą ir apsukrumą. Bet dabar, kada jie veikia prisidengę savo 
ginklų pajėga, veikia tik vieni patys, nieko kita neprileisdami už 
save patį agituoti, persekiodami net tuos, kurie nieko neveikia 
prieš, bet yra tik įtariami, kad bus priešingi lenkų užgaidoms, — 
tokiuo laiku mes, lietuviai ir gudai, teturime tą vieną protesto 
žodį. Jokios demokratinės Varšuvos seimo sumanytos formulos 
mūsų nepatenkins, neleidus per ilgesnį laiką ir mums padirbėti 
atviros, nevaržomos agitacijos darbą. Be to nėra ir būti negali 
nei demokratinių rinkimų, nei plebiscito. Rinkimai be laisvos iš 
abiejų pusių agitacijos, tai tik demokratizmo kaukė. 


SPAUDOS SANTYKIAI PIRMIAU 
IR DABAR 


Anais prakeiktaisiais laikais, kai apie spaudos laisvę tebuvo 
svajojama, kai spaudos nusidėjimus bausdavo rusų administ- 
racija ir teismai, buvo jei ne geriau, tai bent-aiškiau. 

Užkliudei neklystamą, Dievo leistą valdžią, šers tau per kailį 
administracija; skirs tau šimtus ir tūkstančius pabaudos, dažnai 
už tokius niekus, kad jai pačiai nurimus, prisieis pabauda grą- 
žinti arba ji bus aukštesnės, ne taip pasišiaušiusios valdžios 
priversta tai padaryti. 

Administracija santykiuose su spauda teturėjo vieną objek- 
tą - laikraštį ar, tikriau, jo atstovo — atsakomojo redaktoriaus 
asmenį. Tik į pat paskutinius laikus buvo griebusis platesnių 
priemonių: reikalavo, kad už kits kitą atsakytų redaktorius ir 
leidėjas. Vadinas, jei plakant redaktorių, nebuvo per skaudu jam 
ilsėtis kalėjime, tai dar pridėdavo smūgį per kišenę - štropuoda- 
vo dar leidėją. Bet kad redaktoriai visados buvo pliki bepinigiai 
ir leidėjai ne visados turėjo einamojoje sąskaitoje tūkstančius, tai 
valdžia buvo pradėjusi reikalauti, kad laikraščio steigėjai, gau- 
dami leidimą steigti, pirma padėtų į depozitą bent 3000 r., destis 
tiek, kad administracija ar teismas galėtų be vargo ir rūpesnio 
bent kelias pabaudas atsiimti. 

Administracija, taip pat ir teismai, visai neįdomavo redakcijos 
bendradarbių, korespondentų ir reporterių. Teismas, šaukdamas 
redaktorių tieson, dėl visa ko klausė, ar jis pasakys pavardę 
rašytojo, kurio išsireiškimai rusų valdžiai nepatiko. Jei redak- 
torius pasakė kaltininko pavardę, teismas teisė abudu lygiai: ir 
rašytoją, kam taip negerai jis galvojo ir ypač kam tas savo negeras 
mintis viešai pasisakė, ir redaktorių, kam jis nebuvo gana budrus 
ir tokį raštą įsidėjo į savo laikraštį. 

Šis rusų teismo reikalavimas buvo tikra nesąmonė. Bent re- 
daktoriaus nuomone. Kam jam buvo klampinti savo bendra- 
darbis, kad jam pačiam dėl to nėmaž ne lengviau esti? Ir susidarė 
ypatinga rusų laiko laikraščių etika: redaktorius ar redakcija 
skaitė negarbe jai išduoti savo bendradarbį. Vieną kartą rizikavęs 
įsidėti bet kokį šiurkštesnį ar akis pernelyg badantį raštelį, re- 
daktorius jau buvo prisiruošęs visas to savo žingsnio pasekmes 
patsai vienas prisiimti: mokėti, tai mokėti, sėdėti, tai sėdėti. Ir 
bendradarbiai nejautė sąžinės skrupulių. Mano dalykas buvo 
karti teisybė pasakyti; tavo, redaktoriau, dalykas yra pritarti tai 
teisybei ir už ją galvą guldyti arba bijoti ir - mano balso negirdėti. 

Na, jei betgi įsidėjai, tai ir žinokis sveikas! Aš nebent iš šalies 
liudytoju padėsiu tau prirodyti, jog parašyta buvo tikra teisybė 
ir tasai rašymas neatitinka paragrafams apie melą, tyčia plati- 
namą, šmeižimą, koneveikimą ar vienų žmonių siundymą prieš 
kitus. 

Administracija ir prokuroras tai žinojo ir nė nemėgino iš 
redaktoriaus išspausti prisipažinimą. Tik ypatingame širdies 
pakilime, kada ypač rūpėjo jiems ne tiek redaktoriaus neap- 
sižiūrėjimas ar bloga jo valia, kiek ansai blogojo minčių krypsnio 
pilietis surasti, jie naktį puldavo į redakciją, krėsdavo tos tekas, 
staliukus ir pastalių vytelines, beg neras patys nepamėgtojo 
spaudinio juodraščio. Kartais tai pasisekdavo, kartais ne. Daž- 
niausiai, žinoma, ne, nes redaktoriai buvo atsargūs ir netikros 
ištikimybės raštus, ligi tik padarę korektūrą, tuojau naikino. 

Viršutinės figūros atsimainė. Rusų administraciją ir teismą 
buvo pakeitę komunistai, kurie jokios spaudos, jokios žodžio 
laisvės nepripažino, kaip nepripažino nieko pasaulyje, be savęs 
pačių. Uždarė nebolševikų laikraščius, ir pabaigtas kriukis vi- 
soms spaudos etikoms ir išsisukiojimams. 

Juos pakeitę lenkai okupantai blikstelėjo kalbų pakentimu; 
kurį laiką visus paskelbimus spausdino visomis to krašto kal- 
bomis. Laikraščius leido steigti ir redaguoti, kaip tinkama ir kam 
tinkama. Visų lenkų valdžios tvarkų ta viena yra minėtina, kaipo 
tikrai demokratinė ir naujosios gadynės krašto valdymo priemo- 
nė. Ji tai padarė, kad ir mes štai lig šiol galėjome nesivaržydami 
pasisakyti griežtai opozicines savo mintis. Težinojome tą vieną 
persergėjimą: neužgauti lenkų armijos šlovės. Ir mes turėjome 
gerbti tą jos savo šlovės branginimą, nors dažnokai buvo di- 
desnis jų tos savo šlovės nevertinimas neg mūsų pakantumas. 

Dabar ima vis labiau reikštis lenkų valdžios reikalavimas, kad 
mes gerbtume ir lenkų tautą; nepaliestume nei jos šlovės. Kodėl 
gi ne? Tautą už ką gi koneveiksi? Ji yra šiokia ar tokia, vis dėlto 
to paties Dievo padaras, nei girtinas, nei peiktinas pats savyje. 
Sunkiau, kai tautos vardu ima užsistatyti nuo doriškosios atsa- 
komybės nevykę jos atstovai ir vadai. Mes - lenkų tauta. Ir daryk 
ką darąs! Atstovus - vadus norėtųsi įgnybti; kartais suduoti; kar- 

tais taip, kad net išvirstų iš savo prezidentinių krėslų. O čia ne- 
drįsk: jie tautą reprezentuoja; jie — pati tauta. Taigi armija - tau- 
ta, administracija — tauta, žandarmerija su milicija — tauta, ku- 
nigija - tauta. Ir jei publicistika yra tai viešas darymas bet kokių 
paslaptinių darbų pro publico bono, visuomenės gėrybei, tai jai šiuo 
žvilgsniu uždavinys spręsti be galo sunku. Kur čia tu žmogus 
tesėsi kiekvienai kategorijai parinkti tam tikrų tinkamų žodžių 
ir sakinių ir atspėti, kuris jų darbas yra skelbtinas, kuris ne. Ir 
publicistika veikiai gali pavirsti nacionalistika ar kaip tai bepra- 
minus. Žiūrėsime, kaip mums seksis iš jų nuobraukų išsipainioti, 

Pagaliau be visų tų apsaugojimų garbės ir šlovės, tebelei- 
džiant laisvai redaguoti laikraščius, jiems gi bent kiek patrukdyti 
leista policijai laisvai pasidarbuoti, kad tie laikraštpalaikiai ne 
per daug skelbtų nemalonių faktų. Pačių laikraščių, tiesa, policija 
negali kabinėtis; užtat iš šalies rūpinasi terorizuoti žinių pada- 
vėjus. Radusi bet kurią pavardę, policija eina į tą asmeni ir tampo 
ji. Pirmiausia klausia, ar tai jis pasiskundė laikraščiui? Jei klau- 
siamas neprisipažįsta, tai esti kvočiamas, kas gi iš šalies galėjo 
pranešti. Ir įžvelgtas žmogus jau esti gąsdinamas protokolais, 
kalinimu ir kitokiais nemalonumais. 

Redaktoriai, siuntinėdami visur savo reporterius, atsiranda 
kebliame padėjime: ir menkai užmoka žinių rinkikui, ir dar jį 
įklampina į nemalonumą. Ar, norėdami užtarti nuskaustą žmo- 
padaro dar blogiau jam, pačiam nuskaustajam. Ir nebežino na- 
bagai redaktoriai, ar publicistika geras ir reikalingas dalykas, ar 
blogas ir kenksmingas. 

Ir dairosi, pasilgę rusų laikų, kada už viską parašyta teatsa- 
kydavo - vieni patys atsakomieji redaktoriai. 


JUNK KARVĘ SU ŽIRGU 


Lenkų laikraštininkai tuo pradėjimu šaukia, kad mes, lietu- 
viai ir gudai, apie mūsų santykius su lenkais pakalbėtume rea- 
liai, konkrečiai, idant to nusitvėrus, būtų galima pasvarstyti. 

Tikrai sakant, tai mes galėtume tuo pat paklausimu kreiptis į 
lenkus. Ag jie yra sumanytojai atgaivinti unijas ar kitaip kaip 
arčiau mums su lenkais susieiti. Iš sumanytojų paprastai lau- 
kiama ir pasiūlymų, kaipgi dabar tos unijos besirodytų šiuo 
dvidešimtuoju šimtmečiu. Nejaugi būtų galima atkaitinti tai, kas 
buvo šešioliktuoju šimtmečiu įvykę? 

Tiesa, mes girdime visokeriopus viliojimus „gera valia“ dėtis 
į vieną su lenkais, bet tuoj atmename ir antrą jų pridurką: jei 
gera valia nesidėsite, tai vis tiek jums teks skaitytis su įvykusiais 
faktais; su tuo, kad mes jus esame ginklu pavergę ir vis tiek jūsų 
nebepaleisime iš savo nagų. Tai vienatinis tuo tarpu konkretus 
„pasiūlymas“; ne pasiūlymas, tik pasityčiojimas. 

Ir lenkai tautininkai visokios rūšies, nujau, bene garbingiau 
pasielgia, kai tiesiog pasako: nepripažįstame jokių unijų, jokių 
sąjungų, per kurias Lietuva ar Gudija pataptų Lenkijos „folwark 
na północy“! („Dziennik Wilenski“ išsireiškimas). Destis nenori- 
me joms pripažinti nieko atskiro, tebūnie viskas per viena, viena 
valstybė, vienas jos vardas. Jie tai daro centralizacijos tikslais; 
bet gilumoje savo širdies taip pat mano, kaip ir mes; būtent jog 
unija su lenkais bent šiuo pereiginiu laiku yra tiesiog negalima, 
norint būsimąją Lietuvos valstybę remti grynu demokratizmu. 

Tai dešinieji. Kairieji, juo arčiau krašto, juo atviriau pasisako 
prieš unijas. Ir toksai „Nowiny krajowe i zagraniczne“? sustab- 
dytas buvo tiesiog už tai, kad Lietuvą mėginęs „atplėšti“ nuo 
Lenkijos. Tokia buvo argumentacija vieno Varšuvos laikraščio, 
laidojančio jauną savo draugą. 

Ir tie oportunistai, kurie dėl tos pat Lenkijos platybės dedasi 
tai bent kiek kairiais, tai bent kiek dešiniais, kurie gal ir greičiau 
pirmyn pabėgtų, kad tetutė dešinė pavelytų, tai siūlo mums 
unijas, tai vėl atitraukia, turėdami atsargoje dar kitų jungties 
formų, bent kiek palaidesnių už tikrąją uniją. 

Jie ieško ir nerasdami klaidžioja; negalėdami sustoti viename 
punkte, svyruoja į visas galimas šalis. Ir vis dėlto nenori pri- 
siduoti, jog lietuvių pusėje tiesa, kai jie sako atvirai ir stačiai: 
jokių unijų, pilna nepriklausomybė. O sąjunga viena tegali būti 
pakenčiama ir galima, tai Wilsono siūlomoji tautų sąjunga“, re- 

guliuojanti visus vidurinius ir laukutinius tautų santykius. Kitas 
gi sujungimas dviejų tautų į vieną visuomenę yra ne kas kita, 
kaip tik pajungimas į vieną vežimą žirgo ir karvės. Ne važmos 
sunkumą jie dalysis pusiau, tik kliudys kits kitam. 

Žirgas ir karvė — tai simbolas bet kokio tautų dvilypumo. 
Lietuviai, prijungti prie lenkų, sudarytų lygiai tokį pat jungą, 
kaip ir pridvailinti prie rusų: toks dabar skirtumas tautinių būdų 
ir krypsnių. Ir tų skirtumų nestengs išlyginti nei tikėjimas, nei 
sugyvenimas per kelius amžius. Gerai yra pasakęs vienas vo- 
kietis profesorius apie žydus, kai buvo užėjusi asimiliacijos ma- 
da. Jei žmonija, sakė jis, turėtų galios tiesiai veikti į žydą vien 
tik, kad jis atžydėtų, ir tai reiktų bent 20 kartų, arba bent 500 
metų, kad jis taptų nebežydas. Ir tai labai abejotina. 

Mums šiandieną lenkai sakosi, nauja jų valstybė anaiptol 
nebebūsianti „ponų“ valstybė; jų seimas nebesąs „ponų“ seimas, 
nes dauguma ten chlopų. Taigi Lenkija patapusi liaudies res- 
publika ir galinti federuotis su bet kokiomis demokratijomis. 
Mes atsakytume jiems ano profesoriaus žodžiais: nuo šio laiko 
pradedant ne juokais demokratinį lenkų bajoriją ir miestelėniją, 
reiktų mažiausia trijų kartų, t. y. bent 100 metų, kad šlėktelė 
užmirštų, su šaknimis išrautų, ką jiems pereitais amžiais buvo 
įdiegusios privilegijos ir to vieno luomo palaidumas. 

Mes nesuprantame Lenkijos beluomės: tiek daug ten sveria 
bajorija savo turtais ir savo kultūra ir tiek maža tesveria mužikija 
visu savo primityviškiausiu padėjimu. 

Net ir tame atvejyje, kad tos bajorijos turtus išdraskytumei, 
nepasiektumei demokratinimo tikslo. Ar mes neesame matę 
nubiednėjusio bajoro tipo? Jis darosi dar aršesnių savo luomo 
privalumų, puikybės, fanaberijos, nepakantumo ir pretenzijų. Jei 
tokių tipų visa valdomoji visuomenė, jei apačios Lenkijai dar nė- 
ra davusios bent tiek pat inteligentų, kiek yra davusi bajorija, tai 
apie lenkų visuomenės demokratingumą negali būti nė kalbos. 

Visai kas kita dabartinioji lietuvių valdomoji visuomenė. Ji 
visa iš apačių iškilusi. Sulyginti didesnis neg lenkuose valstiečių 
pasiturėjimas, o gal ir didesnis linkimas į mokslą padarė tai, kad 
lietuviai įgijo tiek inteligentijos, jog ji jau drįso pareikalauti ir 

gauti ant savo pečių visą valstybės naštą. Lietuvos nepriklau- 
somybė, naujausios politikos srovės, demokratijos išdarai, Lie- 
tuvoje tėra pasiekę liaudies žiedus, mokslus išėjusius jos vaikus, 
ir jie vieni, griežtai vieni dabar velka valstybės sudarymo naštą. 
Bajorija jei ir dedasi, tai tik dėl mielo skatikėlio, už kurį ji tačiau 
tik lazdas kaišioja į jaunos demokratijos ir į nepriklausomybės 
tekinius. 

Tad demokratija, kuri Lietuvoje viską sveria, ir bajorija, kuri 
Lenkuose viską sveria, kaipgi pavežtų bendros valstybės ve- 
žimą? Gi tiesiog kaip jautis su žirgu. 


KLAIDINGOS TAUTINĖS SĄŽINĖS 

Mačys ne mačys, dar pasiginkime. Ag jau bus į penkis šimtus 
metų, kaip ginamės su lenkais. Seniau derybomis ir diplomatija, 
dabar rašalu. Ir to rašalo jau būtų gerokas tvenkinėlis, kad bū- 
tume jį surinkę, kiek buvo jo išgaišinta prirodymui, jog lietuvis 
tai ne lenkas ir Lietuvos žemė — ne Lenkų žemė. Rašalo lieta 
kibirai, o rezultatų jokių; nieko kits kitam neišaiškinome. Ir kaip- 
gi išaiškinsi, kad kiekvienas save patį tesupranta ir save tenori 
suprasti; pats sau tepripažįsta teisybę. 

Lenkas tetiki savo ginklu; mūsų krašto užėmimą skaito la- 
biausiai deramu lenkų garbei („Dziennik Wil.“). Lietuviai ginklų 
nepripažįsta, tepripažindami etnografinius veiksnius. 

Lenkai tepripažįsta nepasenstančias istorines teises (nieprze- 
dawnione prawa historyczne). Lietuviai jokių istorijų nepri- 
pažįsta, nes viską remia dabarties esamaisiais faktoriais, kylančia 
demokratija, ta pačia etnografija. 

Lenkai Lietuvoje sako: kas tavo, tai ir mano; bet kas mano, tai 
ne tavo. Lietuviai ne taip jau griežtai, bet vis dėlto į tą pat šalį 
kreipia. 

Lenkai turi du matu: vieną sau, antrą kitiems. Tuo matu, 
kuriuo matuoja savo nesusipratėlius Silezijoje ar Gdanske, nelei- 
džia matuoti mums čia Lietuvoje; kad nesusipratėlių būtų Lietu- 
voje, lenkai visai nepripažįsta. 


- 224. 


Vienu žodžiu sakant, gera kalbėti apie unijas ant popieriaus; 
bet kai tenka susitarti dėl bet kurio punkto, tuojau viskas pa- 
genda. Ir taip viskas susidarė, jog ką nė parašys lenkas, lietuvis 
tai skaitys adverniškai arba visai neras senso; ką parašys lietuvis, 
visa tai bus neteisinga lenko akyse. Imi žmogus bet kurį Vilniaus 
lenkų laikraštį ir ko tik ne rastumei apie jų santykius su lietu- 
viais, viską norėtųsi užginčyti, visam kam paprieštarauti. 

Taip ir susidaro tokie santykiai, kurių vienomis plunksnomis 
neišpainiosi, nepavartojęs kardo. Tai jau kelintą kartą paskelbia 
„Dziennik Wilenski“, į tai matome krypstant dabar, lenkams nė 
nemanant laikytis Antantos pažymėtos demarkacinės linijos. 
Lenkai vis gilyn veržiasi į grynąją etnografinę lietuvių teritoriją, 
lyg provokuodami, kad lietuvių kariuomenė pasipriešintų ir 
prasidėtų tikras karas, ko neduok Dieve! 

Štai imame „Nasz Krajaus“ liepos 9 d. nr. ir tiek ten randame 
temų atsakyti, jog netesėtume tai padaryti per ištisą savaitę. 
„Nasz Krajui“, sakysime, rodos labai teisingas šis aforizmas: 
„Tautinis susipartimas tai individualė žmogaus ypatybė, ir vie- 
nas jo sąžinės pasisakymas tenusprendžia dalyką“. 

Tuo tarpu mums tai rodos gryniausia neteisybė, nes lygiai 
tasai tautinis susipratimas, lygiai sąžinė nuolat esti klaidinga, 
erronea. Tai, ką žmogus laisva valia ištaria, verčia jį pildyti; bet 
tai anaiptol nereiškia, kad jis gerai ir nerikliai yra išsitaręs. 

Man atsitiko susidurti su lietuviu, kurio šitokia buvo tautinė 
individualybė. Aš sakiau labai karštai patriotinę prakalbą Ame- 
rikos darbininkams. Ir man rodės, jog aš skelbiu, jei ne Dievo, 
tai žmogaus širdies evangeliją. Tuo tarpu iš būrio išėjo dar- 
bininkas, vos prieš dvejetą trejetą metų teapleidęs savo tėvynę, 
ir, arogantiškai atsistojęs prieš estradą, tarė tokį žodį, kurio ir 
cenzūros neturint negalima raštu pakartoti. 

„Man... ant jūsų „tėvynės!“ Ką ji man davė, kai aš ten bu- 
vau? Šlapius autus, šaltą kumetyną ir žalibarščių. Čiagi Ame- 
rikoje aš, regi, kaip vaikščioju ir kaip valgau... 

Individualistas buvo riebus ir pilnakraujis vyras. 

Jis pasakė teisybę. Šitoks buvo jo tautinis susipratimas. Rei- 
kėjo jis pagerbti, nes tai - jo individualė ypatybė, jo „sąžinė“, po 

kurią ne bet kam leista graibytis. Vis dėlto aš ir iki šiai dienai 
negaliu atminti to susidūrimo, kad manęs nenupurtintų šaltis, 
nesukeltų pasibjaurėjimo. Mačiau, kad ir visoje salėje buvo toks 
pat įspūdis; visų veiduose reiškėsi didžiausis neskanumas. 

Na, jei tokių „internacionalų“ ar žmonių, kuriems ten tėvynė, 
kur sočiau, susidarytų ištisas būrys, bent keli tūkstančiai? Ne- 
jaugi aš jais galėčiau lengva širdžia remtis, spręsdamas to krašto 
likimą? Anaiptol! Aš juos paskaityčia laikinai klystančiais, ne- 
sveiko jausmo, iškrypusios sąžinės, patologiniais tipais ir lauk- 
čiau jų pagerėjimo. Ir jei jie padarytų kokį žingsnį, kurs paliečia 
plačiąją visuomenę ir suvaržo ją ilgesniam laikui, aš to jų nu- 
sprendimo nepatvirtinčiau. 

Imkime ne lietuvį, bet gudą Vilniaus gubernijoje. Sakysime, 
ašmenietį. Juk tai širdis Vilniaus kunigų prasimanytos „Biato- 
polski“. Juk tai iš to krašto, kur „lenkų“ „N. Kraj“ skaito 2 '/, 
milijono; kiti net 3 milijonus. Juk tai ta liaudis, kurią lenkai 
savinasi ir kuria nori remtis. Ir jie, tikrai, paklausti, kone visi 
pasisakys: esu lenkų tikėjimo, esu lenkas; juoksis, kai gudas 
inteligentas prašneks į juos gudiškai, neims į rankas gudiško 
elementoriaus, nė už ką nesutiks gudiškai kalbėti poterių. Na, 
ko jis ir ne lenkas? 

Bet Dieve brangus, kokie tai „bialopoliakai“, giliau pažiū- 
rėjus! Lenkiškai jie temoka poterius. Kalbėti lenkiškai tepramokę 
miestuose ir dvaruose. Kiti lenkiškai nesusikalba. Namie, rin- 
koje, ties bažnyčia tekalbės „po prostomu“, destis gudiškai. Na, 
jis gudas, juodžiausis gudas. Bet kad jam kunigai įkalbėjo len- 
kystės šventumą, kad dėl jos gudas spjauna ant visa to, kas buvo 
jo tėvų ir prosenolių, - tai argi aš su tuo skaitysiuos? Skaitysis, 
kam tereikia paviršutinio ženklo; liūdės gi tas, kam rūpi nepa- 
gadinta liaudies širdis; griaušis, kad yra žmonių, kurie nuo- 
dėmės nebijodami papiktina nekaltus, jei ne mažutėlius, tai bent 
tamsuolėlius. Ir tiems apaštalams tarp tamsuolių tedera anasai 
Kristaus pasmerkimas: akmenį ant kaklo ir į vandenį!. 

Kad tai „kultūros laimėjimai“, nutautintojų nepateisins nei 
dabar, nei ypač būsimosioms kartoms. Kultūra — ne imperialis- 
tė, ji dirba nelaukdama šimteriopo atpildo. Kultūra — ne kardas: 

kur su juo grobuoniškai užėjai, ten ir tavo. Ir amžinai žmonija 
bjaurėsis tais misionoriais, na, paimsime tolimesnį kraštą, kur 
nuėję Kristaus mokslo skelbti, užgrobia jų kraštą - savo valstybės 
kolonijai. 

Yra tad klaidingos sąžinės atverčiamų, yra klaidingos sąžinės 
ir atvertėjų. 


NEJAUGI MŪSŲ BAJORIJA - BARONIJA? 


„Nasz Kraj“ paskutiniais laikais daugiausia „kalba“ tuo pačiu 
laiku, kai dešinieji daugiausia „daro“. Dabartinės Vilniaus val- 
džios laikraščiui be paliaubos ūkiant, kaip malamosioms gir- 
noms, tikrieji malūnininkai tik kasa, tik kasa „miltus“ į lenkų 
maišą. Ne tuos miltus, kurių buvo atsiuntę amerikiečiai, kurie 
turėjo parodyti lenkų neapsakomą mūsų užjautimą, bet kurių 
nedaug tegavome. Čia, Vilniuje, ir mes kalbame, kalbame, kal- 
bame; o provincijoje tie patys valdžios žmonės dirba, dirba, 
dirba; tą lietuvių užgrobimo darbą, kurs mūsų kalbose vadina- 
mas laisvu apsisprendimu - į lenkų pusę. Ir jau yra padirbę tai, 
ko laukiama ateityje: „Synowie ziemi“ jau prisidėjo prie Lenkijos 
per bandomąjį „balotavimą“'!. 

Pykti ar kerštauti dėl tų „žemės sūnų“ nėra ko: nesižino, ką 
darą. Vienas taip pasielgia dėl poterių, kitas dėl komitetų malo- 
nės, kitas dėl paskolų iš endeko dvarininko. 

Bet yra viena rūšis „žemės sūnų“, kurių niekas ir niekados 
nepaleis nuo atsakomybės Lietuvos kraštui už jo pardavimą 

"kaimynui; pardavimą tuo laiku, kai Lietuvos sūnūs visu savo 
impetu pasidavė pirmyn į krašto nepriklausomybę ir į gaivališką 
tiesiog plėtojimą senosios savo kultūros. Jos „Nasz Kraj“ ypa- 
tingai išvardija savo Nr. 65. Tai tie lenkai, kurie iš senų senovės 
gyvena b. Didžiosios Lietuvos Kunigaikštystės žemes. Šitie len- 
kai vienan balsan reikalauja susirišti kuo kiečiausiais ryšiais su 
Lenkija. Susirišę su ja tautiniu savo susipratimu, kultūra, bendra 
per šimtus metų istorijos tradicija, kruvinomis pastangomis 31 
ir 63 metų“, nenorėdami nustoti susinešimų su tuo kraštu, kur 

gyvena ir darbuojasi, jie tuo pat žygiu norėtų būti ir Lenkijos 
piliečiai; ją myli, jos tiek jau metų ilgisi. Ir sulig to, kaip jie 
politiškai išsidirbę, reikalauja, kad Lietuvos žemės būtų įterptos 
į Lenkiją arba kad visa istorinė Lietuva būtų sujungta unija. 

Ir nereikia užmiršti, jog abidvi koncepciji reiškia politinius 
tos vietos lenkų įsitikinimus, o ne oficialį lenkų politikos balsą. 

Ak, kaip norėtųsi toje vietoje sušukti: neteisybė! Mes patys 
asmeniškai žinome daugybę Lietuvos bajorų, ypač kurie arčiau 
liaudies stovėjo ir tebestovi, jog jie, kaip ir mes, gimę demokratai, 
visa širdžia, visa siela dedasi su kovotojais už lietuvių tautos ir 
Lietuvos Valstybės laisvę. Ir niekas lietuvių neprikiša jiems len- 
kystės, nė vienas jų neprikiša lietuviams jokių „manijų“. Lietuva, 
ačiū Dievui, turi ir tos dalies visuomenės, bajorijos, kuri toli 
gražu nesulenkėjusi, tebejaučia savo kiltį iš Lietuvos žemės ir 
visą save grąžina jai. Yra net sulietuvėjusių tikrų atėjūnų. 

Norėtųsi sušukti: neteisybė! Bet... Jei pats lenkų laikraštis taip 
stačiai sako, jog mūsų bajorai nebe yra lietuviai piliečiai, tik yra, 
kaip ir buvę, Lenkijos piliečiai, ją temylį, jos tepasiilgstą, su ja 
tautybė, ne su gimtuoju kraštu, kur nuo amžių yra buvę, susirišę, 
su gimtuoju gi kraštu benorį tik kontaktą palaikyti, — tai reikia 
tikėti, jog tai teisybė; jei ir nepilna, kaip matėme, tai bent di- 
džiumoje. 

Ir ką gi mes į tai turime atsakyti? Liūdna?.. To maža. Liūdė- 
jimu ir verkšlenimu ne kiek telaimėsi. Pagaliau Lietuvos demok- 
ratija, kaip jau andai sakėme, pati viena tesi valstybės naštą nešti; 
iš savo didžiažemių kapitalistų ne dievai žino kiek ir tesitiki 
laimėti. Bet ir šaltai žiūrėti į tai jokiu būdu negalima. Jei yra kraš- 
to valdžia, tai visiems lygiai valdžia; jei yra valstybės pareigų, 
tai visiems lygia dalimi; jei yra priepuolių, karų ar kitokių nelai- 
mių, tai visiems tebūnie nelaimė. 

Kurgi būtų pakenčiama, kad savo tikrų brolių nelaime imtų 
kiti broliai naudotis? Kad išvydę brolį smaugiamą, kiti ne gelbėti 
jo bėgtų, tik pribaigti smaugti? O juk taip būtų šiais laikais, kai 
iš vienos pusės plėšia ir spaudžia mus vokiečiai ir rusai bolše- 
vikai, iš kitos pusės jau pusę valstybės laiko lenkai užėme ir 
nebesižada jos paleisti, - mūsų bajorija ne padėtų kraštui išbristi 

iš visų tų tūleriopų sunkenybių, tik imtų federuotis su vienu tų 
krašto naikintojų ir plėšytojų. Ir Laikinoji Lietuvos Vyriausybė 
visai teisingai ketina, jei tokių bajorų ar nebajorų atsirastų, tai- 
kinti teismo įstatus visoje pilnybėje: be pabaudų - nelaisvę, atė- 
mimą pilietybės, baniciją? iš gimtojo krašto, turtų konfiskavimą 
ir k. tokius. 

Mūsų bajorai kaipo piliečiai, žinoma, turi savo teises; pir- 
miausia balsą toje politikos padėtyje, kuri sunkia našta ir ant jų 
gula. Turi teisę susidaryti ir savo politikos idealus. Bet juos vy- 
kinti priespaudos ir bendros nelaimės laiku būtų baigti smaugti 
smaugiamą. Ir tai būtų didžiausia pilietinė negarbė. Mes girdime 
apie Brenšteinus, jog jie visai nesukalbami žmonės, apie dezer- 
tyrus Kognovickius, apie lenkų tautinės partijos veikėjus Tyta- 
vėnų Romerius*. Atmenameir tai, ką jie senai senai yra deklaravę 
lūpomis, sakysime, Eugenijo Romerio: „Esame lenkų partijoje, 
to nesiginame, tai mūsų garbė, ir deklaruojame šitam kraštui (Že- 
maičių žemei, kur jų dvarai), be priverstinojo uždo, ničnieko 
neduoti!“ 

Tokių dalykų juk niekas neužmiršta. Tai nors valdžia ir ne- 
pasiektų jų savo įstatymais, neišsisuks jie iš liaudies teismo; 
persekios juos tų bendrapiliečių opinija, kurios iki šiol nenorėjo 
klausyti. 

Lenkų laikraščiai džiaugiasi tuo, jog ir mūsų kariuomenėje, 
nors visi lygiai prisiekę ištikimybę naujai respublikai, pilna esą 
žmonių, kurie visados esą pasirengę išduoti savo kariuomenę, 
savo kraštą ir persimesti į svetimą pusę. Tą negarbės paskalą 
mes atmetame nuo Lietuvos kariuomenės, kuri vienodai dabar 
kraują lieja grumtynėse su bolševikais. Kareivio, ypač oficierio 
garbė yra per didelė, kad jis lengva širdimi rizikuotų ją suteršti. 
Bet mes žinome ir iš kitų girdime, kaip civiliniai valdininkai, 
kurie iš bajorų, viena ranka dirba savo valdžios pavestąjį darbą, 
antra - svetimos. Ir jei tai pasitvirtintų, kokio susimylėjimo ga- 
lėtų jie laukti iš bendrapiliečių ir kokia galybė juos tęviršt beap- 
gintų? Juos ir dėl tų kitus, gal visai nekaltus bendraluomius? 

Ne, šimtą kartų ne! Mūsų bajorija, lietuvių kilties žmonės, 
šaltesnio kraujo už lenkus; gerai pagalvos, kol pradės iš savo 

pusės pešti karų nuvargintą savo bendrapilietį demokratą. Pa- 
galvos ir nedrįs eiti prieš bendrą viso krašto srovę į Lietuvos ir 
jos piliečių laisvę. Nedris, nes to neleis jiems padaryti bendras 
kraujas. Lietuvos bajorija ne Latvijos baronija, kuri, iš kažin kurių 
pasviečių atėjus, vagiškai latvių žemes susiėmus, dabar pasi- 
rengus pabaigti to krašto žmones novyti, bet tik ir toliau jų ran- 
kose išliktų ta žemelė, kurios jie nebeaprėpia, o kuri taip reika- 
linga visiems duonele maitinti. 

Mums rodos, jog jei mūsų bajorija neatsisakys bent nuo tiek 
bendrumo su liaudimi, kiek ligi šiol turėjo, ji nesusilauks baro- 
nijos likimo, kad ir pikčiausią valandą. Bet jei viena bajorija išdrįs 
lemti viso Lietuvos krašto su visais jo gyventojais likimą, ji pa- 
taps mums daugiau kaip svetima, ir santykiai su ja susidarys 
blogesni, kaip latvių su jų baronais. 


BRENDĘS ATVIRUMAS 
IR NEBRENDUSI POLITIKA 


„Dziennik Wilenski“ liepos 10 ir 11 d. numeriuose davė straips- 
nį: „Wcielenie do Polski czy federacja“, kuriuo mes negalime 
nepasigėrėti. Ir apskritai lietuvių simpatijos vis labiau krypsta 
šito laikraščio pusėn už vieną jo atvirumą. Patinka tau ar nepa- 
tinka tai, ko jis siekia, tai kitas dalykas. Bent imdamas į rankas tą 
endekų vaiką, žinai, ką imąs. Tars jis žodį ir nukirs. Nė polemikai 
nebebus vietos; tik viską dėkis dėmėn, saugokis jo, lenkis iš kelio 
ar laiku manykis, kaip jam užeiti kelias. 

Kiti laikraščiai siekia griežtai to pat; bet kai kalba, tai pirma 
liukrecijos šaknelės pakramtę; savo mintis į tokias padorybes 
suvyturioję, jog net šleikštu darosi. Vis tiek jiems netiki ir tik 
stebiesi atkakliu mėginimu pagauti tave gražiais žodžiais. 

Taigi šitas straipsnis vertėtų ištisai paduoti lietuvių žiniai: 
tiek ten brangių prisipažinimų. 

Pirmiausia, ką lenkų visuomenė mananti apie Lietuvą. 

„Apie Lenkijos (?) Rytų pakraštį lenkų visuomenė yra dve- 
jopos nuomonės. Vieni siekia tuojau Lenkijai įterpti lenkų ka- 

riuomenės užimtus kraštus... kitus gudų-lietuvių kraštus, ligi 
tik bus paimta... Kiti nori tuos kraštus sufederuoti, t.y. skiriasi 
nuo pirmųjų tik savo pasielgimu. Šitiems lenkams federacija ne 
tikslas, tiktai pragumas. Tikslą turi tą patį, kaip aneksijos arba 
inkorporacijos šalininkai. Rūpi rytų žemės sujungimas su Len- 
kija šiuo ar tuo būdu; federacijos keliu jiems matos tai būsią 
lengviau padaryti. Dar kiti lenkai nori sufederuoti visą istorinę 
Lietuvą su Lenkija, teisingai bijodami, jog, atsiradę etnografinėje 
Lietuvoje labai mažu skaičium, negalės pasipriešinti lietuvių 
viršenybei“. 

„Nasz Kraj“ už tokį endekų netaktingumą išvelkant aikštėn 
tikrenybę, oi, nepadėkos, nes jis šalininkas darbo užuolankomis. 
Norite, lietuviai, savo valstybės? Imkite! Norite, gudai, savo 
valstybės? Prašom. Abeji trokštate laisvės ir nepriklausomybės? 
Senai jau mūsų Vadas ir Seimas tai jums pripažino. Bet... čia, 
pasižiūrėjus į lubas, priminama pačių lietuvių ir gudų (dabar jie 
vadinasi bialopoliakais) valia, kuri, aišku, nukryps į lenkų pusę. 
Ir nors jis („N. Kr.“) karčiai pajuokė „Głosy Synów Ziemi“, vis 
dėlto tie balsai jam patinka, ir reikale pasakys lietuviams ir gu- 
dams, pagaliau ir dabar vis dažniau ima sakyti: ko gi jūs daugiau 
benorite iš okupantų? Ag jie, kaip Vadas yra pažadėjęs, leidžia 
tos vietos žmonėms apsispręsti. Ir ko mes kalti, kad gudai dedasi 
lenkais, nes taip „ksiendzok“? primokė; lietuviai dedasi lenkais, 
nes žadama jiems miltų, lašinių, žibalo, druskos ir anglių; kiti, 
kad tokia mada, visi taip kalba, o į kitą pusę niekas nieko ne- 
kalba, nes - neleista. Pagaliau, kam lietuvių ir Budų sutikimo ir 
reikia? Juk — 

„Kad Rytų žemės galima būtų įterpti Lenkijai i ir Kongresas? 
sutiktų, tėra vienas kelias — patikrinti abejojimų nebeleidžiančiu 
būdu, jog tokia yra nebeperlaužiama to krašto gyventojų valia. 
Kaip Lvovo ir Rytų Galicijos likimą nusprendė tenykštė lenkų 
visuomenė, taip lygiai Vilniaus miesto, kaip ir Vilniaus ir Gar- 
dino žemių, likimą nuspręs tai, kaip laikysis, tikriau, kaip jau 
laikosi jos gyventojai“. s= 

Čia primena „Žemės sūnus“. Jei Rytų Galicijoje, kur vienas 
prie kito gyvena keturi milijonai, jei ne penki, rusinų, gi lenkų, 

kaip patys prisipažįsta, ten tėsą „apie“ vieną milijoną, šios ma- 
žumos visuomenė nulėmė likimą; tai ką jau besakyti apie Gudiją 
ir Lietuvą, kur lenkų kas mėnuo priauga po ištisą milijoną. Jie 
patys pirmiau užstojo už milijoną saviškių Lietuvoje ir Gudijoje, 
paskui už du, dar palūkėjus už tris ir šiomis dienomis — už 
pustrečio milijono. 

Tai kam gi visos tos komedijos su „plebiscitais“? Ar negana 
endekų parankiotų „nesuskaitomos daugybės „Žemės sūnų“ 
balsų? Sočiai! 

„Nėra ko atidėlioti istorinės Lietuvos žemių įterpimą Len- 
kijai, kol susidarys Lietuva. Nes jai susidarius, pasaulio Kong- 
resas ims ir atiduos ją Rusijai, ne Lenkijai... Įterpimas vienų 
kraštų nekliudys įterpimui Lenkijai tolesnių pakraščių, dar mūsų 
kariuomenės neužimtų. Priešingas manymas neturi pagrindo. 
Mūsų plėtimasis vis toliau, toliau priderės nuo to, kaip mes, 
įsigriaudami į lietuvių-gudų žemes, tos vietos žmones nulenk- 
sime. Tai, kad jau dalį jų žemių būsime pasiglemžę, ne tik neat- 
stums jų nuo mūsų, bet dar privers visus tebesvyruojančius 
palinkti į Lenkiją“. 

Taigi! Atimk galvą - sostinę, atimk rankas kojas - viską ap- 
linkui, žinoma, ir pats kamienas-liemuo kaipgi bepaliks? Sieks 
nenustoti savo narių. Tik kad lenkai, įsigriaudami į svetimas 
žemes, nesiklausia „Dz. Wil.“ ir elgiasi visai nenulenkdami tos 
vietos žmonių. Iš Merkinės išmetė kunigus, iš Aukštadvario 
išmetė. Buvo pareikalavę, kad ir Daugų klebonas Mironas‘ per 
24 valandas išsikraustytų. Alovėje... na, nelenkė net tų kraštų, 
kur žmonės neabejotini lietuviai, kur lietuvių komendantūros, 
kur lenkai nė nestovėjo, tik pulte užpuolo. Ir tik „tarpininkai“ 
stengė suturėti tuos antpuolius vis gilyn į tą kraštą, kurio ka- 
riuomenė visai kitame krašte kitus priešus varo iš tėvynės. Griū- 
vant ant lietuvių, viešai sakosi griūvą ant vokiečių, kurių niekur 
Lietuvoje nebėra. 

Daugiau, „Dz. Wil.“, suskaitęs, kas lenkams gali padėti ir kas 
kliudyti, sako: 

„Permatydami šiuos sunkumus ateityje, turime visą energiją 
įtempti į tai, kad pridarytume kuo daugiausia įvykusių faktų, 

kurie politines mūsų priešų akcijas neapsakomai apsunkintų... 
(valstybės) dėl tų žemių atėmimo turėtų nebent formaliai pa- 
skelbti mums karą, o tai juk nelengva padaryti“. 

Amen. Lenkai dabar eis vis tolyn, tolyn, darydami „fakty 
dokonane““, nes nemato, kad kas formaliu karu juos tame žygyje 
sustabdytų. Jei „Dz. Wil.“ būtų oficiozas, būtų tai formalis karo 
paskelbimas lietuviams. Dabar iš jo kalbos tono mes tesprendžia- 
me, kaip lenkai menerymauja“ ties demarkacine linija; mename, 
tai esant inspiruota tų, nuo kurių akcijų pridera, ir neramiai 
laukiame, kad vagi bus bandoma okupuoti visa Lietuva sulig 
„Dz. Wil.” senovinio recepto - iki pat Palangos. 

Nelaisvė mums baisi, okupacija baisi, galimas karas baisus. 
Vis dėlto labai ačiū endekų laikraščiui, kad jis mums visa tai 
laiku paskelbė. Atrištomis akimis drąsiau žiūrėti į gresiantį pa- 
vojumą. 

Tik ir patiems lenkų politikams mes padarytume pastabą: 
nejaugi ta politika vadinasi „brendusi“, kuri be atodairų ima visa 
tai, ko šią valandą kiti netesi apginti? Nejaugi visa to niekas 
nemato, nekonstatuoja, niekur neduoda žinios ir charakteris- 
tikos? Ne, tai nėra brendusi politika, tai nėra normalūs apetitai 
susyk apžioti tokios platybės, nuo jūrių iki jūrių! Tokių apetitų 
esti; tik per daug prisisotinus, tenka aičioti. Juk tos politikos 
nesubrendimas aiškus bet kam iš šalies žiūrinčiam; kad ir di- 
džiausiems lenkų pritarėjams, sakysime, kad ir prancūzams. 
Nejaugi niekas prieš tai nė nežioptelės? Sunku tuo tikėti, ypač 
jau turint nemalonų precendensą - išreikalavimą iš jaunos vals- 
tybės tautų mažumoms garantijų. 

Ojei ir neatsitiktų taip, tai per nevalią susiėmus tokių nevirš- 
kinamų dalykų, kaip senovės disidentai arba dabarties tautų 
nacionalistai, demokratai, socialistai iki pat komunistų, būtų vis 
viena, kaip ir prisivarius pilną kūną rakščių, kurios visą laiką 
laikytų kūną karštyje, ir valstybės aparatas tomis sąlygomis 
vargu bau galėtų normaliai funkcionuoti. 

Jei nepagerbsime savo kaimynų siekimo laisvės ir nepride- 
rėjimo kad ir nuo pačių „brolių“, patys tos laisvės neteksime, 
nes būsime jos neverti, ligi tos laisvės nepribrendę. 

LAISVĖS GINKLAIS 


Laisve, laisve! Tas tavęs tenepagirs, kurs pats savo širdyje 
tebėra vergas ir iš tos vergovės dar nesiveržia. 

Visaip tą laisvę suprantame. Kai tamsus savimylis sodietis 
manys, jog, laimėjus laisvę, bus laimėta ir anarchija, nebebus 
viršininkų, nebebus nei mokesnių, protą ir širdį išsidailinę žmo- 
nės sako: viską, bet kokią mokesnių naštą, darbo pareigą, krauju 
atlyginimą prisiimsime pilietinei ir tautinei mūsų laisvei laimėti! 

Jūs, jaunuoliai, aš, iš jūsų eilės jau išėjęs žmogus, su jumis 
veik nebesusiduriu, o ir susidūręs vargu bau besusikalbėčiau: 
tarp mūsų stovi 30 metų tarpas, kuriuo lietuvių tauta evoliu- 
cionavo mašinos spartumu. Tuo ilgu laiku taip daug kas ir taip 
smarkiai keitėsi, jog pradžia to laikotarpio tapo toli gražu nebe- 
panaši į galą, devyniosdešimtųjų metų pereito amžiaus žmonės 
ne tokie buvo, kaip dabar kad yra. 

Ateitis - ateitis, ne praeitis. Vyresniesiems reikia pasitraukti 
šalin ir užleisti darbo dirvą jaunesniesiems. Bet jie gali ir privalo 
palikti testamentą. Visa vyresniųjų kartų paguoda - tai nusi- 
manymas, kurį instinktas diktuoja, jog jie ne visu savo asmeniu 
traukiasi šalin ir galop visai iš to pasaulio išnyksta; jog lieka jų 
kūno gyvybės tęsėjai ainiai: vaikai, anūkai; ir dvasios tęsėjai — 
idealų paveldėtojai. 

Idealas — neatmainomas; tegalima mainyti jo pasiekimo bū- 
das. Laisvė — visados ir visur buvo ir bus vienoda, lygiai miela, 
lygiai būtina ir privaloma, lygiai laukiama. Mes per tris dešimtis 
metų, kiti net per visas 40 metų kovojome ir stengėmės dėl lais- 
vės vienais būdais, ėjome skindamies savo takus per tuos kliūčių 
tankius, kurių mums darė tie laikai: per rusų priespaudą. Dabar- 
tiniosios kartos gauna savo tautos laisvei skintis takus per kito- 
kius kliūčių tankius. 

Mums ir jums vergų dvasios pastoja kelią. Rusai, šiaip jau 
dori ir simpatingi žmonės, kokie jie baisūs buvo barbarai, kai 
juos carizmas kinkė į savo viską laužamąją, minamąją mašiną. 
Ak, kiek dabar duočiau už tai, kad galėčiau vėl susitikti tuos 
administracijos atstovus, tuos žandarus, policistus, tuos „švieti- 

mo“ atstovus, kurie buvo žiauresni už pačius žandarus, - ir 
pasižiūrėti jiems į akis tylomis klausdamas: nu, kaip dabar be- 
galvoji ir bejauti? Tik jie jau visi yra mirę, o negyvėliai nebe- 
sisarmatija. 

Už vieną dalyką aš jiems pusę kaltybių atleidžiu: tai už jų 
nesidangstymą. Rusas viską darė galvijiškai tiesiai. Tiesiai sakė: 
nėra pasaulyje laisvės, nes visame pasaulyje tėra — Caras, iš 
tokios pat didelės raidės rašomas kaip ir Dievas! 

Jam tenusilenksite. Nėra nei tautų, nei tikėjimų, — tėra rusai 
ir stačiatikybė. Ir visa, kas tiems dalykams pastoja kelią, jie, kaip 
garvežimis, mindo ir traiško po savimi. Turime ir jus, lietuviai, 
mes sutraiškinti! 

Galima koja numinti vištelis; galima sutraiškinti atskiras žmo- 
gus; bet surinktinio asmens, tautos, kuri susideda iš milijonų, 
pasirodo, negalima esą „rasplastat““, sulig dievobaimingos ir 
humanios Muravjovo intencijos?. Tauta davė pati iš savęs atspa- 
ros, kaip čirškinamas duoda syvo. Kurie žuvo, žuvo; bet kurie 
išliko, taip užsigrūdijo, jog ir čirškinami konservavosi. 

Lenkai savo laikraščių raštais (žiūr. „N. Kraj“ Nr. 67) ir beveik 
visų savo piliečių lūpomis iš senų senovės mums sako: jūsų, 
lietuviai, priešingumas mums, lenkams, visai nemotyvuotas. Va, 
už šį dalyką aš jiems nieko iš jų tikrųjų ar tik jiems primetamųjų 
kaltybių nenuleidžiu, kaip niekas neatleidė vokiečių Fridrichui?, 
kurs šaukė: ko jūs nuo manęs bėgate, manęs nemylite!? Ir pasivy- 
damas čaižė bizūnu. 

Lenkas žodžiais liberalas ir laisvininkas, tik visa tai su žo- 
džiais ir pasibaigia, kai ne sau dirbama. Imperializmas „od mo- 
rza do morza““* įkalbėta visiems nuo pat pirmosios klasės; na- 
cionalizmas užmušė visus kitus garbingus bendrai žmoniškus 
jausmus. Kur Arelis atskrido, ten nebliko vietos nei Žirgui, nei 
Angelui?. Gryna materialistiška politika, vyniojama „mūsų kul- 
tūros“ medvilne. Ir dėl tos kultūros nebliko vietos nei lietuvių, 
nei rusinų kultūrai. O tos lenkų „kultūros“ tiek, kiek gražios jų 
kalbos ir dailiosios (tik ne mokytos!) literatūros. Nacionalizmas 
įsikūnijo kalboje, ir tai „kalbai“ tarnauja dvarininkas, kunigas, 
jų oficialistai, „panienki ze dworu”, panienkos — „tak sobie““. 

Žodžiais skelbia ir dabar: niekas kitas jums neduos tiek laisvės, 
kiek lenkai žadame! O iš tikrųjų, kur tik lenkų nors vienai dienai 
atsirado, ten viena gryna priespauda ir nebepaliaujanti savo 
„kultūros“ agitacija užmuša griežtai visą tos vietos originalę 
gyvybę. Ką mes dabar matome, kur tik lenkų komendantūros 
įsikūrė, mus perima vienu nenykstančiu nusigandimu. „Odin 
užas, odin užas!“7 

Jokios malonės, jokios globos nesusipratusiam, tamsiajam 
elementui: tai tik „materjał etnograficzny“, kad susidarytų 33 
milijonai tautos, prof. Jono Baudouin de Courtenay? žodžiais 
tariant. Lenkų „kultūra“ eina per Lietuvą ir Gudiją, kaip sunkus 
metalinis volas, ir viską lygina, lygina, visus darydami „synami 
ziemi“, nebe savo žemės, tik tos, kurią rodo pilną druskos ir iš 
rusinų per kraują paveržto žibalo. 

„To my wežmiem, bo nam potrzeba“, - mówi dziecko pols- 
kie? apie Borislavą ir jo naftą. Ir apie visus kitus kitų tautų turtus 
lenkas galėtų pasakyti: visa tai mes, lenkai, turime pasiimti, nes 
tai mums - suprantate? — reikalinga. O ko jūs reikalingi, kas 
mums darbo? Visa tai vyniojo ir išganytojų medvilne. Girdi, į 
Lietuvą jie atėję mūsų pasigailėdami, nuo bolševikų paliuosuoti. 
O tuo tarpu, kai ta medvilnė atsivynioja, pasirodo - „Dziennik 
Wilenski“, kone oficialis reiškėjas visų tų, kurie užsimerkę bren- 
da visai į priešingą bolševikams pusę. Kaune bolševikų nėra; 
nebėra nei vokiečių, o visos Vilniaus lenkų šnekos: į Kauną, į 
Kauną, į „jedyne polskie (!) uzdrowisko“! - Palangą! 

Mums nėra gana kariuomenės didelei tautai atsispirti. Ale 
nė to tiek mes neturėjome, kai drįsome dar didesnei rusų tautai 
spirtis. Mes turime didelį ir per amžių amžius garbintą ir dar 
nieko neužvylusį ginklą - Laisvę! Ir mes Goliatai! Jūs į mus einate 
su skydu ir kalavija; mes gi prieš einame vardan Laisvės ir mes 
nugalėsime, kad ir užimtumėte „czysto polskie“! Širvintus, Kuk- 
tiškes, Molėtus, Prienus. 

Lenkai baido mus, atsilikėliai vaizboje ir pramonėje, mes 
netesėsią koja kojon pažengti su aukšto progreso sąjungininke, 
ir jos vieton pasistato patys. Vadinasi, prisipažįsta žemesnės 
kultūros. Ką gi į tai? Atsakas aiškus. Jei skolintis, tai ko geresnio, 

ne prastesnio, ir jei skęsti, tai jūroje, ne pelkėje, kaip jei kristi, tai 
nuo gero žirgo. Bet tikrai „aukštos“ kultūros ir tikros „kultūros“ 
privalumas ne naikinti ir smaugti, tik padėti. Tik kas netikra, to 
nė neminėsime. 

Tikra gi yra tai, kad lygiai mes, seniai, lygiai mūsų dvasios 
auklėtiniai per tokius kliūčių tankumynus skinamės savo Laisvei 
kelią, jog to mūsų vargo nepagerbti gali tik kiečiausios ir pentimi 
pavirtusios širdys. Kaimynai lenkai, jei jūs ne tos kategorijos, 
duokite ramybę bent grynai etnografiniams lietuvių kraštams, 
kur jūsų „plebiscitai“ — bus gyva karikatūra; kur Kółka polek ir 
Straże kresowe!2, ūmai dirbdami, tepadirbs netikusį ir neteisingą 
darbą. Co nagle, to po djable*, kad ir žmonių akims laimėtumė- 
te liaudies išsižadėjimą savo tautybės. Ak, kūdikis lengva apgau- 
ti stačiai tariant: mainykime — mano gražesnis. 


VOKIEČIUS IŠLYDĖJUS 


Vokiečiai Lietuvą savo glėbyje (ne globoje) suspaudę išlaikė 
kone ištisus ketverius metus. Lietuvių gyvenimas visu tuo laiku 
negi stovėjo vietoje. Jis virė, iš visų šalių pakaitinamas. Kaitino jį 
Rusijos revoliucija, kaitino socializmo įsigalėjimas, kaitino ameri- 
kiečių tautų tvarkos sumanymai, kaitino didžiųjų galybių sudu- 
žimas, ginklų pajėgos netikrumas. Ir daug daug kitokių veiksnių. 

Tuo laiku susidarė Lietuvos Valstybės valdžia, demokratinė, 
respublikinė. Bet kol susidarė, turėjo pereiti visus chaoso tarpus. 
Tuos tarpus perėjo griežtai visos tautos, kurios pasirodė subren- 
dusios savitai gyventi. Vis dėlto vargu bau kuriai kitai teko tiek 
daug smūgių, kaip Lietuvos valdžiai. Niekas nepasityčiojo, jog 
pažangiausioji pasaulyje Suomija, demokratingiausi visoje Pa- 
baltijoje, ūmai susimanė išsirinkti sau monarchą!. Ką gi, gal taip 
jiems ir reikia... Gal tokia jų šią valandą linija ir neapsiriko: tai 
buvo tokia linija, iš kurios tąsyk nebuvo galima iškrypti. 

Bet kai tą patį buvo lemta Lietuvos valdžiai pereiti, visi šaukė, 
pirštais badė, net tie, kurie iš seno dūsavo, kaip čia gavus Stefaną 
Karolių ar ką kitą. Kritikavo, neva draugiškai gailėdamies „brolių“ 

daromų paklaidų; iš tikrųjų gi iš visos širdies stengdamies pa- 
daryti Lietuvoje anarchiją ir paskui pasiimti sau tą beformę vi- 
suomenę. 

Vokiečiams esant, susidarė krašto valdžia; ne tikrųjų rinkimų 
būdu, bet ir ne vokiečių skiriama. Buvo rinkimai, tiesa, ne visuo- 
tini, iš vienų tik inteligentų. Vokiečiai, tiesa, nekliudė konferen- 
cijai?, pavelijo susirinkti ir paskui turėjo tokio sielavarto, kad 
kone su tuo vienu ir tąsėsi pusantrų metų. Va, kam gi vokiečiai 
lietuviams tokius dalykus „pavelija“, kad galėjo uždrausti? Gi 
kalti atsirado vėl tie patys lietuviai ir jų valdžia. 

Ir kaltino juos vėl tie patys, kurie pas save dar blogiau buvo 
susidarę valdžią - Regenciją?. 

Ir prasidėjo ujimas lietuvių valdžios už tai... kad vokiečiai ją 
taip pat uja, nieko neleidžia veikti, nieko tai valdžiai neužleidžia. 
Lietuvos Valstybės valdžia buvo kalta, kad... vokiečiai iš Lie- 
tuvos neišeina. Jei neišeina, tai jie lietuvius paperka, juos stumdo 
šion ar ton pusėn. Ir kalta, žinoma, Lietuvos valdžia, kam ji tuos 
vokiečius pas save belaiko. Visa tai buvo daroma... na, žinoma, 
gryniausia intencija, šilčiausiu užjautimu tų, kurie esti suvaržyti. 
Ak, ak, kaip mylėtume tuos brolius lietuvius, kad jie... kad jie... 
neturėtų už savo pečių vokiškųjų durtuvų! Nu, kad jiems be- 
reikia tokių aštrių, tokių smailių žaislų? Dar galima susižeisti. 

Ir pasibaigė tas žaidimas — vokiečių talka, kuri kam kam, o 
jau patiems lietuviams buvo įgrisusi iki pažiaunių. Ir išvarė juos, 
netikusius talkininkus, nežmoniškus žmones. Ir liko jų pėdsa- 
kas - sutvirtėjimas lietuvių nuomonės, jog velnias pasaulyje, jei 
reiškiasi regimu paveikslu, tai tik vokietuko asmenyje. 

Dabar tai jau, rodės, ateis laiko, kada į bendrą lietuvių džiaugs- 
mą dėsis visi kaimynai; spaus jiems rankas patys lenkai už tai, 
kad įdrįso nusikratyti smaugėjais ir patapti nebepriklausomais, 
sau žmonėmis. Ir vieton tų broliškai kaimyninių pasibučiavimų, 
lenkai patylomis šnabždasi, vienas kitam mirkčioja - dabar tai 
jau greit ir „nasi przyjdą““... Vokiečiai iki šiol bijodavę, tai ir 
užtrukę kiek. Sako „Lietuva“ liepos 13 d. 

Ir mes štai jau regime „nebe mirkčiojimą“, tik puolimą žemės, 
į kurią jokių teisių nėra ir provokacijos nebuvo. Ir visi tie užjau- 

timai kas gi daugiau buvo, jei ne pigus gudravimas: „Mesk šalin 
pagalį! Kam tau toks negražus! Fe, kaip nepritinka...“ O nu- 
metus: „A, tu jau be pagalio: tai eikš, bra, dabar mano glėbin — 
dabar aš tave pamyluosiu“. 


BE KAKTADENGTĖS 


„Nasz Kraj“, kaip ir esame jau išsižodę, ima kalbėti vis na- 
tūraliau, destis taip, kaip „Dz. Wilenski“, kaip lenkams tai šir- 
delėje. Sveikiname ir džiaugiamės. Nu, kam mums žaisti su 
kaktadengtėmis, „z przytbicami“!, užrištomis akimis, kad mes 
galime atvirai pasisakyti; jūs: Lietuvą geruoju ar bloguoju vis 
viena paglemšime; mes: Lietuvos mes jums neduosime, nes tai 
mums bus nauja, dar nuožmesnė vergija, neg buvo su rusais. 
Rusai neturėjo tokių apetitų ir tokio pasiryžimo. Tiesa, buvo 
lydžiai, kuriems smulkios žuvelės praryti, rodės, vieni niekai. 
Vis dėlto ir jiems ešerys buvo neprarytinas, kad per dygus. Žiū- 
rėsime gi, kaip mus lenkai prarys. 

Apie kauniškius „Nasz Kraj“ liepos 15 d. jau šitaip rašo, kai 
pamatė juos nenusileidžiant. 

„Gyventojų, net tikrųjų lietuvių, nusistatymas prieš neva 
suvereninę Lietuvos valdžią yra vieno paniekinimo nusista- 
tymas; taip, jog tik stebėtis bereikia, kaip rimtai apsieina su 
„Lietuvos valstybės“ atstovais lenkų ir Santarvės valdžios. Žmo- 
nės netiki, kad Lietuvos valdžia būtų patvari; valstiečiai nemoka 
uždo, atsisako nuo valdžios liudymo, įsitikinę, jog lietuvių- 
vokiečių viešpatavimo galas yra labiau neg artimas. Lietuvių 
nuomone, tegali čia viešpatauti arba bolševikų, arba lenkų val- 
džia. Ta nuomone užsikrečia ir aukštieji Lietuvos valdininkai; 
jie nenori ilgam laikui apsigyventi Kaune. Visai neperdedant 
lietuvių valstiečių simpatijų Lenkijai, reikia pažymėti, jog gali- 
mas lenkų kariuomenės lietuvių žemių paėmimas lietuvių chlo- 
pvu? protuose rišasi su pasiliovimu rekvizicijų, ekscesų ir prista- 
tymu maisto. Paskutiniais laikais susilpnėjus pašalpų plaukimui 
iš Prūsų, valdininkai griebiasi vadinamųjų „aukų gera valia“, 

baidant rekvizicijomis. Vis dėlto rekvizicijos ir kontribucijos 
nesiliauja“. Taip ir toliau, t. ir t. 

Ligi pradžiai lenkų ofenzyvos prieš lietuvius mes dar neesa- 
me veik nė viename lenkų laikraštyje skaitę tokių gerų ir tikrų 
informacijų, kaip apie Lietuvos Valstybės valdžią, taip ir apie 
pačius lietuvius. Kol ta valdžia išnaudoti buvo vilties, tol tokių 
„tikrų“ žinių laikraščiuose nebuvo. Įsivaizduokite šitas lenkų 
valdžios laikraščio skelbiamas žinias: 

1. Lietuvoje tebeviešpatauja lietuviai su vokiečiais. (Pasku- 
tinis vokietis iš Lietuvos išėjo liepos 12 d.) 

2. Lietuvos valdžiai plaukė ir plaukė subsidijos iš vokiečių. 
(Vieną kartą tebuvo vokiečių žymi suma skirta Lietuvos valdžiai 
iš tų gi pačių Lietuvos paėmų. Ir tų visų neatidavė arba ir ati- 
duodami sau didžiumą nusibraukė. Taip kad ne vokiečiai šelpė 
Lietuvos valdžią, tik ta valdžia vokiečius šelpė, juos čia rydė ir 
algas mokėjo.) 

3. Lietuvos Valdžia dabar gyvena „aukomis“, kurias veržte 
išveržia rekvizicijomis ir kontribucijomis. 

(Mes širdingai velijame, kad ir lenkai pagyventų „aukomis“ 
nors vieną mėnesį: jų valdžiai ir valdininkams išbyrėtų visas 
pasišventimas, visos idėjos. Rekvizicijų yra, bet jos nesunkios. 
Tai patvirtino pats lenkas p. Jurgis Gružauskis Varšuvos laik- 
raštyje. Uždas yra ir bus. Bet jis ligi šiol nė šimtosios dalies 
nereikalauja, kiek reikalauja beveik už kiekvienos tvoros mietą 
lenkų valdžia tose vietose, kurias yra paveržusi.) 

4. Lietuvos valdžia tokie niekai, jog tik juokai, kai lenkai 
mėgina su ja rimtai kalbėti. Ne kalbėti su ja reikia, tik, nieko 
nesakius, užimti Lietuvos žemes, nes lietuviai valstiečiai tik 
padėkos mums už tai, nes... nebebus rekvizicijų, nei kontribucijų, 
nei vokiečių, nei nepastovios valdžios; nes lietuvių valstiečių 
simpatijos ištrykš mums fontanų; nes mes pristatysime jiems 
maisto. Ak, ak, ak, kiek mes lietuviams gera padarysime, juos 
ginklu pavergę! (Prašom, prašom pamėginti tų „simpatijų“, p. 
dvarininkai ir šiaip jau bajorai! Ar liausis, jums užgulus, „eksce- 
sai“, tai mes esame Vilniuje prityrę. Maisto jūs Lietuvai tiek 
teatnešit, kiek ir okupuotam Vilniui — ile kot napłakať. Lietuva 

pati yra tiek turtinga, kad jai atsisakius praleisti Vilniui maistą, 
jis, nabagas, su amerikiečių lašiniais, kurių teužteko į pelėkautus 
įdėti, ir su 12 svarų miltų, kurių teužteko Amerikos malūnams 
pareklamuoti, neilgai išbūtų gyvas.) 

Atsakėme. Ar „Nasz Krajaus“ demokratams tai aišku? Mums 
labai aišku, kad jų demokratizmas nėmaž nesiekia toliau gro- 
bimo svetimų žemių ir dėl to koneveikia išmislais ir šmeižtais. 
Taip atrodo naujieji Vilniaus demokratai be kaktadengtės. 


ĮKYRUMAS 


Prieš karą mes buvę maskolių talkininkai, per karą vokiečių, 
po karo esą bolševikų talkininkai. Taip mus apibrėžia lenkų 
laikraščiai, taip šneka ir skaitančioji publika. Kai pakyri ta nuo- 
bodžio pasaka, apverčia katiną uodega aukštyn: prieš karą lie- 
tuviams talkon ėję rusai, per karą vokiečiai, dabar štai komu- 
nistai tokie tokius pažinę. 

Mes šimtą kartų rimtai gynėmės, du šimtu kartu pykome ir 
keikėmės. Pagaliau pamojome ranka: tesižinai, jei jiems tai gerai 
daro; tegu sau bent tuo nusimaldo. Bet kai nesiliauja, vis dėlto 
širdis pyksta, bloga darosi, ir tik dairais, kad tai geroje draugėje 
neatsitiktų. Nepadoru, ar žinai. 

Įkyrėti žmogui vis tuo pačiu dalyku bene bus tautinė lenkų 
jeibė. Atmenate, kai tarp mūsų dar nebuvo tiesioginių priežasčių 
kibti kits kitam į plaukus, kiek energijos gaišinome dėl tų dalykų, 
kurie yra nutikę prieš penkis šimtus ir dar su viršum metų. Bet 
kurios kitos tautos žmonėms to laiko būtų užtekę užmiršti nuo- 
tykiai, kad ir jie būtų buvę pirmos rūšies svarbumo. Jei neuž- 
miršti, tai bent beminėti juos, kaipo kokius priešistorinius nuo- 
tykius, kaip minime tvanų ir ledų laikotarpius. Bet kurios tautos 
istorijoje buvo žymių, daug reiškusių atsitikimų. Bet kurios tau- 
tos kultūros istorijoje krikščionimis virtimas buvo lyg koks per- 
sivertimo į kitą pusę slenkstis. Tą brangią krikščionybę tautos iš 
eilės paveldėjo nuo kita kitos sulig švento įsakymo: „Veltui gavę, 
veltui duokite“. Tai nei davėjai, nei gautojai niekur nesijautė už 


. 241. 


tatai skalni, nei anglai rymiečiams, nei tie patys lenkai čekams. 

Tik šieji, veltui gavę krikščionybės iš vieno šono, į antrą šoną 
jau veltui nebedavė: reikė už tai Valstybė jiems atiduoti, tautystė 
atiduoti, viskas atiduoti ir dar dieną naktį atminti, kokie lenkai 
yra lietuvių geradariai. Kad lietuviai to, gink Dieve, bent kuriam 
laikui neužmirštų, jiem tai buvo primenama per ilgus metus 
kiekvienoje kalboje, kiekviename laikraščio numeryje ir dau- 
gybėje kitokių raštų. Mes jiems „davėme“ tikėjimą, davėme kul- 
tūrą, padarėme duonaėdžiais, pirkių gyventojais, marškinių vil- 
kėtojais. Prieš tai jūs ropėmis mitote, gyvus vaikus ėdėte ar 
kokias kitokias barbarybes darėte. 

Kaip mums dabar aišku senovės lietuvių jausmai, kai jie pa- 
krikštyti, kiek laiko pabuvę, skubėjo upėn, merkės, plovės, siųs- 
dami tą krikštą atgal davėjams, kai darėsi dėl to krikšto nebe- 
pakenčiama. Kaip gerai tai numanė Doroševičius?, kai rašė savo 
pasaką apie kalvį, kuriam daktaras, ranką pagydęs, taip įkyrėjo, 
nuolat tai jam primindamas, jog kalvis nusikirto ranką ir nunešęs 
įmetė daktarui, idant daugiau jis į kalvę nebeateitų. 

Įkyrumas veda tiesiu keliu į nusiminimą ir į netikėtus veiks- 
mus. 

Šiais metais lietuviai ir lenkai sukliuvo arčiau, pasijutę ko- 
munistų vergijoje. Lenkams likimas buvo palankesnis: kažin kas 
savo tikslams, nors tik būsimiesiems, ne esamiems, atgaivino 
jiems valstybę, įspraudė jiems į ranką aštrų ar karštą ginklą. 
Patys „stebuklingai“ atgimę, ryžosi ir savo kaimynus gaivinti. 
Pasiskelbė išvaduotojais iš bolševikų ir tikrai vadavo. Vadavo 
kitus grynais egoistiniais tikslais, nes patys bijojo, kad bolševikai, 
arti atsiradę, ir jų nepavergtų. Vis dėlto pasiskelbė kaimynų 
mesijais, išganytojais ir pareikalavo ne mažesnio užmokesnio, 
kaip ir pirmiau už krikštą. Iš bolševikų nelaisvės išvaduotieji 
turėjo kristi jiems į nelaisvę; ir ne vieni patys, tik su visu savo 
žemės, savo valstybės kraičiu. Ir to dar maža. Kai išvaduotieji 
nereiškė ypatingo savo džiaugsmo, jiems imta nuolat minėti jų 
nedėkingumas. Ir minėta taip ilgai ir įvairiai, kol išvaduotieji 
neįsigeidė atgal grįžti į bolševikus ar ką, bet tik nebesigirdėtų tų 
pasigyrimų ir nebereiktų taip brangiai mokėti už „geradarybę“. 

Tai ne prasimanymas, ne sklandžios pasakos žodžiai, tik 
tikros „išvaduotųjų“ refleksijos, kada ir su kuo buvo geriau, su 
kuo ir gali būti geriau. Įkyrumas stumia labai toli šalin; gali 
priversti taikintis su didžiausiais priešais. Įkyrumas gali privesti 
žmogų iki pat satanizmo: su pačiu velniu susidėsiu, bet tik atsi- 
kračius įkyrumų. Įkyrumais mėginant nuo ko nubaidyti, dažnai, 
priešingai, į tai pastūmėji. 

Ilgai mums akis badė ir vokiečiais; gi mūsų valdžiai ko neiš- 
badė. Neišbadė tik dėl to, kad badikliai buvo per buki; visiems 
buvo aišku, jog lietuvių pynimas su vokiečiais niekai. Bet apie 
tai tiek to, nors to įkyrumo iki pat šiai dienai nepaliovė ir turbūt 
nepaliaus, kol ir su tais neprivers lygtis; gi iš tikrųjų ir mums ar 
nederėtų bendrai gyventi ir gintis?? 

Nuo vokiečių lietuviai patys išsivadavo. Nebuvo lenkų prašę 
talkon ir iš komunistų vaduodamies. Nekviečiamieji ir patys 
moka ateiti. Kur atėjo, atėjo; tik tuo anaiptol nepasitenkino. Va- 
davimo manija stumia juos vis toliau, toliau, o vaduotojų organai 
tai net savo ideologija pasidaro. Šitą vadavimą mes nusimatome 
kaipo priemonę, pateisinančią tolesnius puolimus pirmyn. Va- 
kar mes išgirdome iš „Dzien. Wilenskio“ gana netikėtą obalsį — 
„Naujas pavojumas“ - Lietuvon grįžtąs bolševizmas, iš Lietuvos 
eisiąs Lenkijon, per Lenkiją vison Europon. Prirodymų ideologo 
Obsto? turima gana: neramumai Panevėžyje ir Ukmergėje, pro- 
klamacijos prieš dvarininkus, reiškia - bolševikų dvasioje; na, ir 
pagaliau N. Švenčionių“ klebonas lietuvis pastatęs bolševikui 
lietuviui „paminklą“. Visa laimė, kad sargyboje stovi pilietis 
Obstas, jis tą bolševizmo pavojumą nuvarys, kaip anais laikais 
Sobieskis? nuo Europos nuvarė turkų pavojumą. Garbė gi did- 
vytiams! 

Štai kaip jis atpasakoja, tuo tarpu per sukąstus dantis, kaip 
tai reikią padaryti. 

„Tas dalykas nėra vienų lietuvių vidaus dalykas. Šalia tau- 
tinių ir politinių tikslų mes čia dar pildome, ir tai pirmų pir- 
miausia, militarinius uždavinius. Pildome patys save gindami, 
lygiai kaip ir gindami visą kultūrinį pasaulį; pildome aiškiai tai 
mums Antantai pavedus. Gyvename karo metą ir karo atžvilgiai 

turi viršyti visas racijas. Ko reikalinga yra tos valandos padėtis, 
tai spręsti yra pašaukta karo valdžia. Esame tikri, jog ta karo 
valdžia padarys visa, ko tik reikia, kad mes nebūtume pavojuje; 
nei per plauką daugiau, ale ir nei per plauką mažiau“. 

Reiškia, lenkų karo valdžia turi teisės kištis į Lietuvos daly- 
kus, nes tai pavelija bolševikų šmėkla ir Antanta. Ir mes esame 
tikri, nes tai jau matome, jog įsikiš. Ir nors mums be galo keistas 
rodos to „plauko“ storumas, kad jis nugula visą šalį tarp Gar- 
dino-Vilniaus gelžkelio ir Nemuno, vis dėlto didžiausia baime 
laukiame ne tik kruvinų karo pasekmių, bet ir naujo lenkų įky- 
rumo, kai ims visam pasauliui priminėti, kokie jie išganytojai ir 
Europos, ne tik Lietuvos, vaduotojai. 

O prie ko lietuvius tas įkyrumas pristums, tai nė pranašauti 
nemokame. 


BUDRUSIS VILNIAUS OBSERVATORIUS 


Šiuo kartu pilną savo pavardę pasirašęs „Dzienniko Wilens- 
kio“ redaktorius ir maestro pilietis Jonas Obstas' reikalauja „nei 
per vieną plauką ne daugiau, ale ir nei per vieną plauką ne 
mažiau“ (žiūrėk 119 pusl.), kaip tik naikinimo Vilniuje visų 
nelenkų. Netikite? Tai patys pasiskaitykite. 

Iš seniausios senovės buvo Vilniuje vokiečių kolonija; gal nuo 
pat karaliaus Mindaugo, o jau tikrai - nuo pat Gedimino ga- 
dynės. Buvo ir paliko vokiška, nors kai kurie jos nariai, tebe- 
būdami vokiečių pavardės ir namie (gal paslapčiomis) su savo 
vaikais vokiškai kalbėdamies, žmonių akims ar tik dėl subsidijų 
iš Smurgainių ar Maimačino?, patapo „istinnais poliakais'“. Jie 
tai savo brolių vokiečių nenaudai, net tiems patiems lenkams to 
negeidžiant, stengiasi spjaudyti aukščiau savo galvos. Kaip ir 
pridera - „istinnym“. 

Tad vokiečių kolonija Vilniuje turi didesnes pilietybės teises 
už atskirus savo narius — išvirtėlius, vakarykščius atėjūnus iš 
Saksų ar iš kur kitur. Gyveno, ir niekas jos nelietė, kol neatsirado 
saviškis įdavikas. Pasirodė, jo gauta „visai tikrų žinių“ (?), jog 

šita kolonija, dar vaizdumo dėlei - kitaip pavadinta: „tikėjiminė 
liuterių gmina““, ruošianti susibaudėlių organizaciją nuodėmin- 
gam politikos veiksmui. Jau pritraukusi į tai visus vokiečius, 
žydus, lietuvius ir rusus. Kad nebūtų pamiršusi gudų, būtų 
griežtai visos nelenkų tautos, kurios kaipgi nebus nuodėmingos, 
jei - ne lenkų? 

Liepos 17 d. vilniečiai už pusę markės gavo tad iš „Dz. 
Wil.“ didžiausią sensaciją: sužinojo, jog vokiečiai, tie žinomieji 
geri organizatoriai, net pačiame Vilniuje padirbo didelį organi- 
zacinį darbą. Antra sensacija, jog visa tai padarę visai ne egois- 
tiniais tikslais: Lietuvą prijungti ne Germanijai, tik Rusijai. Vieni 
džiaugėsi tomis sensacijomis, kurių pagaliau Vilnius ir šiaip 
jau niekados nestinga; kiti gi netikėdami galvomis kraipė, 
įtardami pilietį Obstą, bene jam būsią kartais koja už kojos 
užkliuvusi ir jis - susipynęs savo paties denunciacijoje. Galop 
tiek to, kaip ten buvo. 

Mums svarbu, jog istiniausis iš istiniausių Vilniaus lenkų 
liudija apie visų tautų konspiravimą prieš lenkus ir jų politi- 
ką- Lietuvos prijungimą Lenkijai. Jei „visai tikri šaltiniai“ 
nebūtų begėdiškai pamelavę provokacijos tikslu ar neblaivai 
pakliedėję apie visų Vilniaus nelenkų bloką, mes būtume turėję 
labai svarbų argumentą, jog Vilniaus likimo anaiptol neturi 
teisės spręsti vienas pats lenkuojantis jo elementas, kai visi kiti, 
atseit didžiuma, kitaip yra nusistatę. Tik, aiman, mes neturime 
tokių „visai tikrų šaltinių“, kurie parodytų Lietuvos likimo 
klausime pilną visų nelenkų solidarumą. Niekas nėra girdėjęs 
nė tokio sumanymo, ne tik įvykinimo, o jau ko ko vilniečiai 
šiais laikais nepriplepa. 

Tai ir tenka mums ne pasidžiaugti, tik palikti prie savo nuo- 
monės, jog visa tai grynas, labai blogos valios ar nesveiko žmo- 
gaus delirium“, kliedėjimas tikslu įkąsti nemielus sau žmones. 
Tai, ką rusai vadina „čelovekonenavistničestvo“, kad jis sutrūk- 
tų, toks ilgas žodis! 

Daugiau, budrusis Vilniaus observatorius tik dabar yra pa- 
sergėjęs, kaip bjauriai lenkų valdžią, armiją ir pačią valstybę 
užpuldinėją tie patys konspirantai: vokiečiai, litvomanai, žydai 

ir rusai savo spaudoje. Lietuvių (tegu sau ir litvomanų!) bei žydų 
spauda Vilniuje yra. Dvi spaudi. Tik kaip dabar iš tų dviejų 
piliečio Jono Obsto akyse ūmai pasidarė keturios? Tiesa, kartais 
akyse tavoruoja ir visi daiktai matosi dvilypiai. Ale tokiomis 
valandomis viešoje vietoje nepridera skerėčiotis ir provokato- 
riškai šaukti per visą rinką. Kaip vokiečiai ar rusai gali lenkus 
koneveikti, kad nei vieni, nei antri neturi Vilniuje nė mažiausio 
organo? Eina rusų kalba „Vilenskij Kurjer“, bet ir tas vienas - 
žydų leidžiamas ir daugiausia žydų reikalui. 

Turbūt iš tokių pat „visai tikrų šaltinių“ pilietis Obstas gavo 
žinių, jog ta nelemtoji keturių tautų spauda, esamoji ir sapnuo- 
jamoji, yra Berlyno ir Maskvos palaikoma. Tai pasakyta tokiuo 
tvirtu, nesvyruojančiu tonu, taip begėdiškai akis išvertus, jog bet 
ką ima noras susitikti p. Obstą, arti arti prisikišti prie jo veido ir 
drėbti jam stačiai į akis: meluoji, tu to nežinai ir pats tuo netiki, 
nes to niekados nebuvo ir dabar nėra! Tai pramanei, siundy- 
damas nurimusią Vilniaus žemės valdžią, kad ji griebtųsi negar- 
bingos prievartos ir nelenkų persekiojimo. Lyg dar maža buvo 
ir žydų pogromy, ir lietuvių krėtimo bei suėmimų. Ar tada, kai 
visi tie nelenkų elementai bus „pažaboti“, „vokiečių-litvomanų, 
žydų-rusų spauda“ bolševikiškai sutramdyta, ar tada p. Obstas 
bus laimingesnis? Ar neblikus kam jam paprieštarauti, plačiau 
jam bus vietos skerėčiotis? Ne! Kaipgi jis tada bepildytų tiesio- 
ginį savo paskyrimą - uiti nelenkus? 

Skaitai žmogus „Dzien. Wil.“ ir jo didvyrio Obsto darbus ir 
mušies į krūtinę: juk ir mes Kaune turime „Laisvę“ su Titnagais 
ir Bičiūnais“. Tie patys klykavimai suimti, pažaboti; ir ten tokie 
pat „budrūs observatoriai“, nesidrovį kartais išpildyti žandaro 
rolę. Skaitai ir pakaušį draskais: negerai esti bet kuriai valdžiai, 
kai joms bet kokie akiplėšos arogantiškai kaišioja vizitines savo 
korteles ir dedasi „milijonų“ gelbėtojais. Kas ir kada tų milijonų 
juos įgaliojo jų vardu daryti negarbės darbus - provokuoti val- 
džią prieš piliečius? Jei tos valdžios būtų susitvarkiusios, jaustų 
savo galybę, jos neabejotinai pasakytų šitiems savanoriams tėvy- 
nės gelbėtojams: „Šalin! Ne į savo dalyką kišatės! Mes ir be jūsų 
žinome, kas mums daryti, ypač kada daryti“... 

Mes ir tikimės, jog šitas „laisvininkų“ ir Obstų staugimas į 
mėnesį „mėnesiui“ neišardys nervų ir nepastūmės į susiauri- 
nimą teisių daliai piliečių. 

Jei tačiau kitaip atsitiktų, mes, žinoma, tada nebegalėsime 
atvirai ginti savo žemę, kurią dabar taip drąsiai savinasi Obstai 
ir kiti endekai, bet kurios likimas toli gražu dar nėra taip aiškus, 
kaip kam rodos. Tada imtų veikti nebe principai ir asmenų teisės, 
nes „Głoso Litwy“? žodžiais tariant, tebūtų nugalėtojų teisės ir 
nugalėtųjų — vae victisė. 

Kiti, kaip kiti spaudos organai. Atsakome už savuosius, lietu- 
vių laikraščius. Berods jie kartais ir stačiūkiškai kovojo už savo 
pasižymėtąsias teises, nes jautėsi pas save namie, ne svetur, ne 
Lenkijoje atsidūrę, kaip tai norima mus pristatyti. Lietuvių spau- 
da nei reikalo jautė, nei reikalavimo girdėjo, kad išsižadėtų šio 
vienatijo pragumo vesti savo žmones į susipratimą kaip tik tuo 
laiku, kada nuo jų balso prideri viso krašto likimas. Ir toliau mes 
ta teise naudosimės iki paskutiniosios, gal skaudžiausios mums 
valandos, kada mums pasakys ne Obstai, tik autoritetingesni 
valdininkai: liaukitės! Ir liausimės, paskutinį kartą užprotestavę, 
jog mums nebus namie leista išpildyti Vyriausiojo vado norai - 
padėti žmonėms, kad laisvai apsispręstų. 

Tikime tačiau, jog ligi to neprieis, nežiūrint endekų provoka- 
vimo ir visokių jų insinuacijų: dabartinioji Vilniaus valdžia ne iš 
vienų endekų susidariusi. Ir mes jaučiamės pildę ir išpildę tiesio- 
gines publicistų pareigas — žiebti vieną gryną šviesą, idant niekas 
nė vienai valandai toje šviesoje nesuklystų; davę aiškų, nieku 
neapvyniotą lietuvių visuomenės veidrodį, idant ir patys mūsų 
priešai, mus valdydami, neklaidingai orientuotųsi. Juo daugiau 
mes žymėjome faktų, lietuviams negeistinų ar tik nemielų, juo 
daugiau spyriojomės su kitų laikraštininkų nuomonėmis apie 
Lietuvos likimą, juo greičiau ir tikriau įvyko abiejų tautų nusi- 
statymas. Jei visa tai padarius mūsų publicistikos žodis bus 
nebereikalingas, mes pasitrauksime, ir visai ne dėl to, kad p. 
Obstas bus mus apšmeižęs kaipo ėmėjus subsidijų iš kažin kurių 
kraštų. 

BALTOSIOS MAGIJOS PROFESORIAI 


Aš senai bebuvau balagane, kur „štukas“ rodo. O kaip bū- 
davo įdomu! Sumaningam profesoriui būdavo dykas galas iš 
nosies, iš drapanų klotinių prisirinkti pusę skrybėlės pinigų, tuos 
pinigus paversti kiaušiniais, iš kiaušinių išperėti gyvą kūdikį, 
vis tame pat bryliuje. Matė galgonai kiaurai per sieną, „jak mazur 
dziwkę“", prastai pakalbėjus; matė gyvas tavo mintis kiaurai per 
kiaušą. Visų įvairybių nė nesuskaitysi. 

Tuos mielus „profesorius“ mums priminė paskutinis liepos 
18 d. „Nasz Krajaus“ įžengiamasis kaip Kauno valdžia pirkliau- 
janti Lietuvos nepriklausomybe. Straipsnio antgalvis parašytas 
ne mažesnėmis raidėmis kaip balagano sienoje ir šaukte šaukia: 
sustok ir stebėkis! Tai kaipgi nesustosi? Reikia sustoti. Ypač kad 
laikraštis mus pamokina apie daugelį tokių dalykų, kurie mums 
patiems nė į galvą nebūtų parėję. 

Pirmiausia mes nieko nežinome, kas dabar Kaune ir aplink 
Kauną darosi. Nei mes su Lietuvos Valstybės valdžia neturime 
susinešimų, nei savo šnipinėtojų nelaikome. Gyvename lyg ko- 
kioje saloje, kur retkarčiais koks gailestingas garlaivis atveža po 
keletą numerių laikraščių. 

Gi Vilniaus lenkų laikraščių tų žinių turima ištisi aruodai. Ko 
jiems Kauno lenkai neprisiunčia: ir straipsnių, ir koresponden- 
cijų, ir telegramų. Neabejojame, kad ir apie „nesusipratimus pa- 
sieniuose“ turi tikrų žinių ir tik gailimės pavydėdami, kad jų ka- 
žin kodėl šykštauja duoti publikai. O jau kaip tų žinių visi laukia. 
Nes lietuvių generaliojo štabo pranešimai — viena melagystė... 

Užtat laikraštis atsilygina publikai kitomis žiniomis ir taip 
gausiai, kad anąsias kariškąsias kaip ir užmiršti. Jos kai kuriais 
žvilgsniais net įdomesnės, labiau intriguoja, nes - paslaptinės; 
tokios, kurios tepašnibždomos labai konfidenciališkai kits kitam 
įauselę. 

- Žinai, kūmeli, į Kauną, bičiuoliai mums rašo, atvažiavę 
kažin kokie karininkai, kažin kieno atsiųsti, kažin kokiais reika- 
lais! Sako, Liepojoje atsiradusi kažin kokia nauja armija. Nujau, 
tik bene jos? Taip ir bus! Tai kunigaikščio Lyveno? pasiuntiniai... 

Tiesa, tą peiktinąją Lietuvos valdžią vis dažniau ima lankyti 
ne tik artimieji kaimynai, net ir egzotiškieji svečiai. Kas gyvas, 
neapsnūdęs, tas netveriąs nekantrybe sužinoti, kaip čia į pasaulį 
gema naujos valstybės subyrėjusių didžiųjų valstybių pakraš- 
čiuose. Jiems viskas rūpi tuojau žinoti, su kuo bus galima pa- 
pirkliauti, kas išvilioti, kas jam įsukti, su kuo bus galima ir verta 
dėtis. Atvažiuoja vis daugiau ir karo misijų. Visa tai kol kas lygiai 
nieko nereiškia: nei vaizbos konvencijų, nei militarinių sutarčių; 
ale ateityje gali reikšti! 

Nujau, bene tokie daug ateityje reiškiantys gaivalai bus ir 
šitie naujieji lietuvių svečiai, nes jie - tariasi su Lietuvos valdžia. 
Tiesa, nežinia apie ką jie ten tariasi. Ale kam gi jie taip tariasi, 
kad mes, „N. Kraj“, negirdėtume? Jei taip, tai aišku, jog taria- 
masi bendrai eiti prieš lenkus. Štai ir atspėjome užmintąją mintį. 
Kam gi priežodis sakytų, gudriai galvai esą gana to vieno 
žodžio, kad viską kiaurai permatytų. Kam gi būtume perma- 
tytojai profesoriai? 

Ką „Nasz Kraj“ per lentą kaip mozūras pamatė, nemažai jį 
įbaugino, ir ėmė jis vaizduotis tokias kombinacijas, kurios pub- 
likai parodytų ko keisčiausių štukų. Vienas, du, trys! Štai jums 
kunigaikštis Lyvenas. Jis pusruskis ir pusvokietis. Mūvi vokiš- 
komis kelinėmis, gi kalba rusiškai. Dviejų juodžiausių reakcijų 
sąjunga visiškai aiški. Belieka pasiieškoti trečiojo, nes kokia gi 
kolegija ne iš trijų? 

Vienas, du, trys! Štai jums ir trečias iš redakcijos skrybėlės — 
Lietuvos valdžia. Kadangi su kuo sutapsi, toks pats patapsi, tai 
aišku, jog Lietuvos valdžia dabar ir pati juodžiausi reakcionierė. 

Vienas, du, trys! Matote, čia buvo lietuvių demokratų, net 
radikalų. Jie dėjos viską ant savo pečių velką, vieni patys laisvės 
siekią, daug karčių žodžių kalbėjo kaimynams nedemokratams. 
Bet dabar jų - fiūt štai nebėra. Jų vieton visuomenėje ir valdžioje 
atsistojo krikščionys demokratai, kitaip tariant, sufanatizuoti 
kunigai. 

Vienas, du, trys! Matote, kokios buvo lenkų pastangos šiaip 
ar taip su ta demokratinga valdžia susiderėti, ir kaip dabar nebėra 
tų pastangų, nes nebėra antrosios pusės. Bene kunigai užpildys 

tą tuštumą? Jų sutanos ilgos, bet demokratizmas tol trumpesnis 
neg lenkų valdžios demokratizmas. Tai su jais baigta - nieko 
bendra nebepadarys nė patys magijos profesoriai. 

Lietuvos valdžiai paslaptiniai svečiai statą ir sąlygas paslap- 
tines. Paslaptinės bet kam, tik ne mums, magijos profesoriams. 

Vienas, du, trys! Matote, gerbiamoji publika, Lietuvos nepri- 
klausomybės laidotuves. Ak, judai, judai, tie Lietuvos minis- 
teriai! O tokia buvo graži susidariusi Lietuvos nepriklausomybė, 
taip ji buvo visiems patikusi ir net reikalinga pasidariusi, ypač 
Lenkijai, o dabar štai ir laidojama, parduodama, ja pirkliaujama 
ir... kažin ką už tai gaunama. Turbūt miltų, lašinių, žibalo ir 
anglių, kurių mes „žadėjome“. 

Na, ne, bra! Lietuvos kraštas jau tiek yra pribrendęs iki nepri- 
klausomybės, taip jam tai jau pridera, jog lenkų užjaučianti širdis 
to negali leisti! Kaip, kad Lietuvos valdžia kenktų ir kompro- 
mituotų savo liaudį? Na, kam gi širdis neplyš tai matant! Nenu- 
liūskite, lietuviai: mes nuo Trakų ateisime jūsų išvaduoti nuo 
visų jūsų ministerių ir Tarybų! Mes su jumis, liaudimi, tiesiai 
pasikalbėsime ir oficialiai su ta neverta valdžia ir dar nevertesne 
Lietuvos demokratija. Kas kita — jūs, liaudis; destis dvarininkai 
ir šlėktelės: ot, jie tai liaudis, ot, jie tai demokratai, ot, jie tai 
supras demokratingąsias mūsų pastangas - užtikrinti Lietuvai 
nepriklausomybę. Kas saviškiai! Tik tfu! Liaudie, siek į mus per 
savo valdžios galvas ir bus baigtas dalykas. Antanta žinos, jog 
tu mūsų lauki nesulauki, žiobčioji, kaip kikilis lietaus lašo. 

Vienas, du, trys! Matote, čia buvo Lietuva, o kaip nedaug 
tereikėjo laiko ir pastangų, kad jos vietoje atsirastų „Wschodnie 
kresy Polski’? ir Lenkija išsiplėstų nuo jūrių iki jūrių... 

Jūs manote, jog mes čia parašėme feljetonėlį į linksmą „Czu- 
piradią“*? Visai ne: mes tik atpasakojome „N. Krajaus“ liepos 
18 d. straipsnį, kuriam kitokio tono nesugebėjome parinkti. 
Taigi dabar mes turėsime gynėjus nuo visų mūsų priešininkų: 
maršalas „Dziennik“ gins mus. nuo bolševikų, feldmaršalas 
„Kraj““- nuo mūsų pačių valdžios. 

TAUTINĖS PRIEŠINGYBĖS 


1. ARTIMOJI PRIEŽASTIS 


Kas iš šalies dirstelėtų į Vilniaus laikraščių santykius, ypač į 
lenkų ir lietuvių, kas įsiskaitytų, kaip neatlyždami jie diena 
dienon svarsto ir gromuloja vis tuos pačius dalykus, - tas, giliau 
į širdis neįžvelgęs, gal nutartų, jog tai jų būties sritis. Pastatyk 
rašytojus kitokiose sąlygose, ir jie nebemokės rašyti; bent nebe- 
turės tokio ūpo. 

Teisybė, sąlygos išdirba publicisto rūšį; sąlygos paverčia jį 
bręsti vienapusiškai, vienoje šakoje teįgyti žinių ir liežuvio lanks- 
tumo. Bet anaiptol tos sąlygos neužmuša širdies ir visa to, kas 
žmogų traukte traukia iš tos srities aukštyn. Laikraštininkas, 
atsistojęs savo sargyboje, pasiima lyg piemens rolę ginti savo 
bandą nuo žalingų užpuolikų. Gina, alioja, baisiai šaukdamas, 
kad žalingasai neprisiartintų ir nereiktų su juo stoti į tikrą kovą. 
Juo balsiau kas alioja, juo baisiau, matos, jam pačiam, juo di- 
desnis noras akis akin nesusidurti su pavojumu. 

Mūsų santykiuose bene tas pat. Mes aliojame lenką iš tolo ir 
džiaugiamės, jei kada mums pasisekė jis nuo bet ko nubaidyti. 
Nuo didžiausios gi mūsų šventenybės, dėl kurios mes esame 
pasiryžę jokių kompromisų nedaryti, nuo mūsų nepriklauso- 
mybės, mes tuo tarpu dar neesame nualioję savo kaimyno. Ir 
mums paslapčiomis be galo gelia širdį. Kaimynai, matydami 
mūsų nenuolankumą, nors visaip mus bara ir išdeda, vis dėlto 

ir jiems tas sportas nėra malonus, ir jie gilumoje širdies griaužias, 
jog visos geros pastangos niekais virsta. 

Jei taip ir vieniems, ir kitiems nėra dabartinis padėjimas mie- 
las, gera būtų paieškojus tų priežasčių, kurios yra sudariusios tą 
keblų padėjimą. Ir jų ieškoma, deja, tik ne ten, kur jos tikrai glūdi. 

Tokie lietuvių santykiai, kokie dabar yra, nebe šiandien susi- 
darė; jie tokie pat maž nuo pirmosios Rusijos revoliucijos, nuo 
to laiko, kaip lietuviams buvo leista atsistoti literatūroje savo 
tautos sargyboje. Laikraščiai, ypač „Viltis“, ilgai tyrė etnogra- 
fines Lietuvos sienas ir pasienius. Sienas aiškiai rodė daugybė 
etnografų ir žemėlapių. Visi jie kone vienodai rodė tas sienas, 

visai menkais skirtumais. Bereikėjo dabar ištirti, kas gi dedasi 
pasieniais, kokios ten per pusę šimto metų nuo etnografų tyrimo 
beįvyko atamainos; kur lietuvių visai nebeliko, kur dar liko ir 
kiek. Neoficialiu keliu, bet gal tikresniu neg oficialis, kaimynišku 
įsižiūrėjimu nustatyta, kame dar yra nenutautusių lietuvių, kur 
jiems reikia tik paduoti prietelinga ranka, išmokyti lietuviškai 
skaityti, ir jiems nebebus pavojaus nutausti. Nuspręsta tos vietos, 
jos pažymėta laikraštyje, buvo padarytas net tam tikras žemėla- 
pis su pabrėžimais vietų, kur dar yra lietuvių gaivalo, ir visa tai 
buvo įteikta tuo laiku buvusiam vyskupijos valdytojui kun. Mi- 
chalkevičiui!, idant teiktųsi jis tuos tamsuolius turėti tėviškoje 
savo globoje ir nebeleistų jiems galutinai paskęsti svetimoje jūroje. 

Lietuvių rūpesčiai buvo jam išdėstomi tokiuo pasitikėjimu, 
taip atvirai, kad jis galėjo susekti visus mūsų abejojimus ir viltis. 
Iš pradžių jis buvo palankus. Bet neilgai trukus į savo dumblyną 
ji įtraukė tautinės demokratijos politika. Atsirado čia Vilniuje 
kunigų klika, kuri sugebėjo nabagą iš svetur atvykusį valdytoją 
supančioti ir supinti. Tuo tad laiku ūmai jis atsimainė ir lietu- 
viams piktai jis atsakė: jūs melavote, paduodami savo etnogra- 
fines žinias! Dabar aš turiu jau geresnių. Ir prasidėjo ne favori- 
zavimas lietuvių gaivalo, bet jo naikinimas tokiuo užsispyrimu, 
jog jei tokiuo pat būtų buvę išganymo ieškota, tikrai dangus būtų 
prie žemės prilinkęs. 

„Geresnės“ žinios buvo štai kokios. Yra etnografiniais pa- 
sieniais tokių vietų, kur žmonės sumišę ir stovi kryžkelėje. Kas 
pirmas jiems įteiks savo kalbos elementorių, to ir laimėta. Jei 
lietuvis pirmas įteiks, lietuvis laimės. Bet kas tie patys lietuviai? 
Jie visi yra pasmerkti paskęsti rusų jūroje. Kam gi jie turi ištirpti 
rusų? Lai geriau prasiskiedžia lenkų jūroje! Visgi nors katalikų 
padaugės. Duokime pirma jiems lenkų elementorių. O jei to rusų 
valdžia dar neleidžia, duokite jiems bent lenkų katekizmą ir 
poterį. Michalkevičius pasekė šiais. 

Daug buvo ir anksčiau priežasčių dabartinio antagonizmo 
tarp lenkų ir lietuvių. Bet visos jos buvo be galo smulkios sulygi- 
nant su šia. Tikruoju atitolintoju lietuvių nuo lenkų buvo Michal- 
kevičius ir juo valdę endekai. Lietuviai tai per gerai žinojo ir ne 

vieną kartą visai blaiviai išdėstinėjo lenkams, kaip Vilniuje, taip 
ir Varšuvoje: 

- Klausykite, susitarkime. Susitarkime geruoju ir visi daug 
daugiau laimėsime. Svyruojančio lietuvių gaivalo yra Švenčio- 
nių, Vilniaus ir Lydos apskričiuose. Jei visų viso tą elementą 
suskaitytume, jo nerastume daugiau kaip 125 000 žmonių. Jei 
jūs laimėsite tuos, tai bendroje 24 milijonų lenkų tautoje jie bus 
mažiau kaip lašas. Nė apsilaižyti. Lietuvių dviem milijonam tas 
jau daug svers. Ypač mums svarbu vieną sykį nustatyti, taip 
sakant, demarkacinė nutautimo linija. Ką, lenkai, laimėjote, žino- 
kitės; bet daugiau — gana; mes, susipratusios liaudies žiedai 
inteligentija, jaučiame tautos pareigą daugiau nutautimo nebe- 
pakęsti. Ir tai mūsų chlopiškai atkalus pasiryžimas. Jei nenusi- 
leisite, jūs laimėsite tuos 125 tūkstančius; bet drauge galite pra- 
laimėti visus du tris milijonus lietuvių. 

Tai autentiška. Tie, kurie iš gudų ir lietuvių buvo sumanę pa- 
sidaryti lenkams etnografinės medžiagos, nepaklausė, intrigavo, 
siundė žmones, kad lietuvių knygelės neimtų į rankas, lietuviško 
pamokslo neklausytų. O kad vis dėlto buvo tokių, kurie norėjo 
klausyti, tai sumanyta nė iš tolo neprileisti lietuvių veikėjų į tas 
svyruojamąsias minias; pavesti jas vienų lenkų išimtinai globai. 

Ir prasidėjo muštynės, pirma Vilniaus bažnyčiose, paskui pro- 
vincijų. Paskui teismai, kurie visur parodė lenkininkų kaltybę. Ir 
augo kovos duktė - kits kito neapykanta. Ir vis labiau darėsi 
lietuviams aišku, jog lenkai nenusileis, kur galima pigiai lietuviai 
pasisavinti. Vis labiau jie suprato, jog tie pakraščiai tai tik pirmasis 
etapas, paskui kurį seks antras ir trečias ligi pilno mūsų tautos 
„Tamiu būdu“ nutautinimo. Ir santykiai gedo kas dieną. 

Ar nebuvo mėginta jie pataisyti? Buvo, kur nebus. Bet vietoje 
pataisyti jie dar labiau tuos santykius sudarkė. 


2. REPRESIJA NEPATAISĖ 


Santykiai tarp Vilniaus lietuvių ir lenkų vis blogėjo. Administ- 
ratoriui Michalkevičiui už jo atvirumą lietuviams — melavote - 
lietuviai atsimokėjo tokiuo pat atvirumu - klastingai apgavai su 

inscenizuotu vienų lietuvių pamokslų klausytojų sąrašu. Klau- 
sytojų susirašė virš dviejų tūkstančių, ir tuo skaičium imta ope- 
ruoti, kaipo tikrai nustatytuoju griežtai visų lietuvių skaičium 
Vilniuje. Tai buvo pigiai gautas šviečius negudriame grojuje su 
lietuviais. 

Grojus - negudrus, nesukomplikuotas. Bet sumanytas jis bu- 
vo gudriai. Užsirašykite, buvo sakyta, ateidami į zokristiją; kur 
jūsų bus daugiau, ten bus ir pamokslai, vis tiek, kiek nebūtų 
užsirašiusių. 

O paskui šaukta ir tebešaukiama visam pasauliui: 

- Štai tikriausia, nes ganytojo savo avelių, sąskaita, rodanti, 
jog Vilniuje lietuvių tėra 24! 

Lietuviams ir nerūpėjo pernelyg didinti savo skaičius Vil- 
niuje. Pilietinių teisių jie čia reikalavo ne dėl savo daugumo, bet 
dėl demokratizmo, na, ir dėl padorumo. Kaipgi Lietuvos sosti- 
nėje nebus lietuviams pamokslų? Reikia jų, ypač kad lietuviai 
juos mėgsta ir netingi nė anksti keltis. 

Išmeldė vieną sykį sau pamaldas šv. Kazimiero koplyčioje 8 
val. ryto. Prisirinko pilna vienų inteligentų. Mišias palaikė „Vil- 
ties“ bendraredaktoris kun. J. Tumas. Palaikęs norėjo keletą 
žodžių prabilti, bet tuojau užsirijo ašaromis; užsirijo a.a. Gabrie- 
lius Landsbergis? ir kone visi. Ir pamokslas pasibaigė nekaip. Aš 
tos scenos ir mirsiu, neužmiršiu. 

- Na, ir ko gi čia? Negi dėl pamokslo turinio: aš ne toks jau 
davatka. 

Teisinosi Landsbergis. 

Taip tik lengvinos priešingybėse iškepusios širdys. Kaip pa- 
prastai bažnyčioje; ar buvo giliau tikintys žmonės, ar ne taip 
giliai. Ką gi besakyti apie liaudį? Apie tuos šimtus tikrų našlaičių, 
kurie ir turėdami tėvų ar giminių, gyvena svetur, atsiskyrėliais. 

- Čia mano tėvas, čia mano motinėlė, čia mano visa paguodėlė, 

Graudingai, lyg kalta būdama, teisinosi viena pagyvenusi 
tarnaitė, vargusi už vieną duoną ir 4 rublius mėnesiui algos. 

Tai buvo gyva drama lietuvių širdyse, išstumamų laukan iš 
bažnyčios vien už tai, kad jie lenkiškai tiek nesupranta, kiek 
reikia pamokslais persiimti. 

Dalykai nuėjo taip toli, jog tarp lietuvių ir administratoriaus 
nutrūko bet kokie ryšiai, ir vieną kartą kun. Tumui dar padėjus 
trumpą paminėjimą, jog lietuviai yra bažnyčiose skaudžiami, 
vyskupijos administratorius jau nebesikvietė jo į sau, tik ofi- 
cialiai, rusų kalba rašytu raštu, pareikalavo prirodymų. Kun. 
Tumas į tai raštu neatsakė. Tik gerokai palaukęs, prirodymus 
išdėjo laikraštyje. Tas incidentas nulėmė jo likimą Vilniuje ir 
pakišo lenkuojančiai kunigijai griebtis nelemtos minties, kuri 
senai jau dygo jų galvose: 

— Išmesti iš Vilniaus tris keturis „varcholus““, ir lietuvių klau- 
simui - galas! 

Šitą mintį, buvo girdima, senai senai kaišiojo administratoriui 
karštieji lenkų veikėjai kunigai, pilnai tam pritariant endekams 
J. Hlasko* lagerio ir net „Kurjerio Litewskio““ su Wojciechu Bara- 
nauskiu priešakyje. Dabar jiems pasirodė kaip tik tinkama va- 
landa. Sudaryta viena paskui antrą dvi deputacijos į Žemaičių 
vyskupą, parašyta ilgiausis, nuo 500 eilučių straipsnis ir tą pačią 
dieną išspausdinta jis abiejuose lenkų dienraščiuose. Kun. Tu- 
mas tik stebėjosi, jog tokiam mažam žvirbliui kaip jis nušauti 
išvežama tokio didelio kalibro patrankos. 

Kun. Tumas buvo iš Vilniaus ištremtas į tolimą parapiją“. 
Nebuvo jam leista nė Kaune gyventi. Geraširdis vyskupas Cir- 
tautas? glostyte išglostė kun. Tumo sutikimą važiuoti klebonu į 
parapiją. Matės, kad vyskupas yra pastatytas tokiame padėjime, 
jog nebemato jokio išsisukimo. 

Ne taip nuolaidi pasirodė lietuvių visuomenė. Ligi tik pa- 
sklido gandas apie „Vilties“ bendraredaktorio ištrėmimą iš Vil- 
niaus, pasipylė tokia daugybė protestų prieš tą represiją, jog 
„Viltis“ dėjus, dėjus pritrūko kantrybės ir dar 120 protestų pasi- 
laikė savo archyve, kur jie, sutvarkyti ir perrašyti, iki šiol tebe- 
laukia leidėjo. Būtų tai vaizdžiausis pavyzdys, jog represijomis 
tokiuose dalykuose pasiekiama visai priešingas tikslas. 

Visų vyskupijų kunigai ir svietiškiai: tos pačios Vilniaus vysku- 
pijos, Žemaičių, Seinų, Mogiliavo, Žitomirio, iš Vokiečių žemės 
ir iš Amerikos papylė aštriausių papeikimų griebusiems litera- 
tūroje represijų. Kunigai, pamiršę savo prideramą vyriausybei 


+ 255. 


paklusnybę, rašės ištisais dekanatais, pylė pinigus Tumo vardo 
fondan - rytiečiams šviesti?. Nė vyskupijų vyriausybė nebelabai 
betesėjo suvaldyti - spyriojos ir su ja. 

Jei kun. Tumas būtų tuščias žmogus buvęs, būtų buvęs pilnai 
patenkintas: už jį buvo atkeršyta, tai viena; antra, galėjo pasi- 
rodyti, kokio didelio būta jo populiarumo. Tik jis gerai suprato, 
jog visi tie šimtai balsų, nors dėl jo yra kilę, visai ne jam skiriami, 
tik per jo galvą represijų darytojams. Iš protestantų sąmonės 
išnyko net Vilniaus administratoriaus asmuo su savo endekų 
klika ir to, kurs, girtas būdamas, straipsnius prieš Tumą pasi- 
rašė?: visų lietuvių nuomonėje bestovėjo - lenkai; ne Tumo, tik 
lietuvybės priešininkai. 

Įnirtimo būta tokio, jog ne tiktai drįso pasiūlyt Tumui, pasi- 
naudojant tokiuo ūpu, padaryti europinį skandalą Katalikų Baž- 
nyčioje. Jis griežtai atsisakė; savo vyriausybės ištarmę nuolankiai 
priėmė, pasišalino nuo publicistikos, ėmės pakuršėje akmenis 
rantyti iš žemės, važinėjos į Ameriką. Na, aikvojo save kaip 
galėdamas šalyje. Tačiau tautiniai santykiai tarp lietuvių ir lenkų 
nėjo geryn, kaip buvo laukta represijų darytojų. Dar vis blogėjo. 
Iškilo Joniškio byla, šv. Jono Vilniuje byla". Įsikišo rusų vyriau- 
sybė, susekė klebono Černiauskio čia vedamąją rolę ir... reikėjo 
nabagui net kunigaikštis Meščerskis!? ir „atsiskyrėlis“ Raspu- 
tinas”? pasiekti, kol išsipainiojo iš visos tos bylos. Tam yra liu- 
dytojų. Vis dėlto ir jis tapo valdžios ištremtas iš Vilniaus. Kasęs 
duobę kitam, pats gavo įkristi. 

Taip tautinė opa represijomis dar labiau tapo užsėtrinta. 

Mes čia nesakome, jog dabartinio Lietuvos su lenkais nesu- 
sikalbėjimo priežastis glūdi vien tik tautinėse priešingybėse: jog 
ieškoti jos reikia kame kitur, ir mes esame nebe vieną parodę 
kitose vietose. Mums čia terūpėjo parodyti, kaip lenkų nenuo- 
laidumas mažučiame dalyke išaugo į labai didelę priešingybę, 
kuriai panaikinti reiks, oi, daugelio metų, nors Vilniaus lenkų 
laikraščiai ir maldosi tuo, jog Lietuvos liaudis tų priešingybių 
dar nejaučianti. Oi, jau ir liaudis jaučia tą tautinę nelygybę ir dar 
su priedu — socialiosios nelygybės. 

DAR NERASTA ŽMONIJOS IDEALŲ 


Gaili man ir atsigailėti negaliu, kad neesmi - europietis; destis 
neužsidirbu savo plunksna tiek daug pinigų, kad galėčiau kart- 
karčiais pašokėti į Europą. Ne pažaisti, ne pasiilsėti, ne gražu- 
mėliais sielos pasotinti, tik kaip finansistas važiuoja. Pradėjo 
nerimti kursas, jis ir pašmūkšt į „didįjį finansų vandenį“, į Euro- 
pos rinkas sužinoti, kodėl taip. Užtat finansistas visados laimėja. 

Politikos dalykuose tas pat darosi; politika nuolat svyruoja, 
tai šen, tai ten krypsta. Politikų laimėjimai - tai šiandien tų pačių 
pirklių ir vertelgų laimėjimai. Reikia gaudyti ir jų „kursas“. 
Politika - ne poezija ir ne aukštas žmoniškumas; tam pavyzdžiu 
bus Vudro Vilsonas!. Kokia jis intencija politikuodamas pažaidė 
mažosiomis tautomis, nemėginsime atspėti; tik jam tas žaidimas 
nepasisekė, nes kaip kapitalisto santykiai su darbininku, taip 
didžiosios valstybės su jos provincijomis santykiai visai neatsi- 
mainė. Visur tebeviešpatauja galingesniųjų egoizmas, ne silpnes- 
niųjų užtarimas. 

Tiesa, Vilsonas buvo labai madoje; tai tuo laiku, kai vokie- 
čiams rūpėjo sudaužyti į šipulius Rusija, rusams rūpėjo taip pat 
padaryti Austrijai. Visiems gi be jokių išimčių rūpėjo „kiaulystę“ 
padaryti gerbiamajam savo kaimynui. Kol didžiosios Europos 
galybės tebebuvo nesubyrėjusios, tol visiems buvo be galo šven- 
ta ir gerbtina tautų teisės, visai nežiūrint jų mažumo ar didumo. 

Toje naujoje ideologijoje visi ieškojo šio baisiojo karo pateisi- 
nimų. Tegu, sakė, buvo išlieta jūra kraujo; tegu per tuos pen- 
kelius metus žmonija bus pralaimėjusi tūkstančius milijardų 
pinigų; tegu tasai tūkstantis milijardų 

skaitmuo iš trylikos ženklų, skaitmuo, kokie tėra reikalingi 
vieniems astronomams dangaus sritims matuoti, o ne žemės 
reikalams skaityti, vis dėlto tautų, tikriau, žmonių teisės, kurių 
bus tais turtais, tuo krauju pirkta, brangesnės. Kiek skolų kris 
ant bet kurio nukariautojo krašto, tiek nebebus verti visi to krašto 
turtai. Ir dievai jų neregie! Bet tik būtų atpirktos žmonių sielos, 
žmonių laisvės. 

Mokėta tam kartui labai pigiai ramintis, kol šitie karo nuo- 
stoliai dar neėmė žmonių smaugti, skurdinti ir — vienų laikyti 
kitų vergais. Tai netruko ateiti. 

Didžiosios galybės, kaip ir norėta kits kitam, subyrėjo į ma- 
žas. Mažosios tautos godžiai ištiesė rankas į tas laisves, į nepri- 
klausomybes kitiems, į nekliudomą šeimininkavimą kiekvienai 
savo name. Tik čia jos netikėtai išgirdo: stop! nesiskubinkite! 
Siela - siela; bet ir jūsų kailis mums, didžiosioms galybėms, labai 
brangus... 

Ir imta trauktis nuo pirmykščio gražaus uždavinio. Vieton 
užtikrinti nepriklausomą buvimą mažosioms tautoms imta, kur 
kapitalistams reikia, sudarinėti vėl didžios valstybės. Prancū- 
zijos kapitalistams prireikė atsverti Vokė, na, ir ėmė sudaryti — 
Didžiąją Lenkiją. Įmasino tą, na, tikrai nelaimingą kraštą į di- 
džiąsias avantiūras, į milijardinius karo nuostolius, sužadino 
apetitus — „siegajmy jak najdalej po ziemie!“7 ir vis nežinia dar, 
beg ne veltui, beg bus ištesėta, ar laimins ar keiks už tai kaimynai. 

Šitai naujai didžiajai galybei „žmoniškoji“ Prancija atidavė 
aukon visas mažąsias tautas. Keturi milijonai rusnakų Galicijoje — 
tauta kultūrinė, senai susipratusi ir apsisprendžiusi, net kito tikė- 
jimo. O, veizdėk, reikalaujama ten dar kažin kokio veidmainiško 
„plebiscito“, kur tuos milijonus nusvertų - „ziemianstwo pols- 
kie““. Ir duodama ginklų bei kariuomenės prieš tą „mažąją“ tautą. 

Apie Gudiją ir Lietuvą čia toje vietoje nekalbėkime. 

Kitur pietų slavai, priešingai, norėtų susidėti į vieną didesnę 
valstybę; tai vėl jiems neleidžiama, kad tai kliudo italų ar vengrų 
kapitalistams. 

Žydai - pinigingi, tai jiems duodama ir žemės (Palestinoje) ir 
garantijų (Lenkijoje). Kiti nepinigingi, tai kam jų sielos reika- 
lingos, kad kišenės kiauros? — Arabai iš turkų nelaisvės palei- 
džiami, bet airiai ir indai iš anglų nelaisvės nepaleidžiami. Ir taip 
visur, sulig galingųjų ūpo. 

Bendrieji žmonijos idealai, kyštelėję galvelės į žiaurią kapitalo 
sritį, tuoj nušalo ir atgal susigaužė. Nėra žmonijos idealų - yra 
kapitalas, pirklyba. O tavo, žmogau, siela tai tik dangtis galin- 
gajam prieinant prie tavo kišenės. 

Lygiai tą patį matome ir valdžių santykiuose. Ta kaimynų 
valdžia yra gera, kuri mums pataikauja, kuri mums padeda 
mūsų planus vykinti. Visos gi kitos, nors jos legitimuotųsi ki- 
lusios iš paties Dievo valios, ne tik iš liaudies ar kokių ten de- 
mokratybių, vis bus niekai ir nuverstinos. Taigi labai apsigautų 
tas, kurs bet kurios valdžios istoriją sumanytų parašyti iš kai- 
mynų žodžių. Blogais žodžiais nepakalbant, kad ir iš „Nasz 
Krajaus“ raštų — Lietuvos valdžios istoriją. 

Lietuvos Tarybą skandiną tai, kad ji vokiečių laikais susida- 
riusi. Bet Lietuvos valdžia - nebe Taryba, tik visai nuo jos atskira, 
savaime susidariusi valdžia. Na, kas ten dėl jos suks galvą! Kišk ir 
ją į tą patį vokiečių maišą: o kam ji nesipeša su vokiečiais, di- 
desniam kaimynų džiaugsmui. Bet tegu tik ta pati „kauniškė“ 
valdžia pritartų lenkų sumanymams ar užgaidoms, tuoj ji pataptų 
Nepriklausomosios Lietuvos Valstybės Legalioji valdžia, paties 
Dievo leista, tai žmonėms klausytina. Ir atsirastų tiek pat argu- 
mentų jai pateisinti, kiek dabar randama argumentų jai pasmerkti. 

Ir susidaro dabartiniame pasaulyje tokie pat santykiai kaip ir 
pirmiau kad buvo; ką mūsų priežodis nekaltai pajuokė: „Seni, 
seni, duok tabokos! — Senis negirdėjo. - Seni, seni, še pyrago! — 
Senis sukrutėjo“. 

Jei nė viso pasaulio karas neatmainė blogųjų, neteisingųjų 
žmonijos santykių, jei pati krikščionybė nepajėgia imtis rolės — 
pasaulio atgaivintojos ir pati seka savąsias egoistines valdžias, 
pilnai jas pagirdama ir patvirtindama, - tai kurgi beieškoti pagal- 
bos? O žmonija nerimsta ir nerims; ieško ir ras, nes ir pasisiūlymų 
tam kartui netrūksta. Pirmoje vietoje — socializmas. Nejaugi jam 
lemta padaryti tai, ko jokios kitos moralybės, filosofijos, materia- 
lybės netesėjo? Žmonija mėgina ir socializmo visokių rūšių. Testa. 


PIRŠLIAI IR PRAŽVALGOS 


Daug kas buvusią Lietuvos ir Lenkijos sąjungą mėgsta lyginti 
moterystės sąjungai, nors abidvi - moterys, ir tokia sąjunga būtų 
priešinga gamtai. Bet kad Lietuvą kitąkart, teisėtai ar neteisėtai, 

atstovavo vyriškis Jogaila, tai ir anasai palyginimas pakenčia- 
mas, ypač kad lietuvių kalboje yra žodis jam pateisinti: užkurios. 
Vyriškas — vedas „žmoną“ su jos kraičiu, moteriška - imas „žmo- 
gu” su jo kraičiu — užkurį; arba žmogus nueina užkuriomis. 

Ar žmona išeina už žmogaus, ar žmogus nueina ant žmonos, 
vis tiek neapsieina be piršlybų, be pirmųjų pažinčių, be nešiojimo 
būsimajai gėlelių bei saldainių, be vogtinių, taip sakant, privačių 
pirmai pradžiai pasibučiavimų, be išsiuvinėjimo mažmožėlių 
būsimajam, kol viešai pasiskelbia: dabar mudu abudu eisiva į... 
ne žalią girelę, tik į margą gyvenimą; kol padarys viešus apsiė- 
mimus Bažnyčios ar valdžios akyse. 

Taigi vedybų procedūra gana ilga. Dar daugiau laiko ima, 
kol susitaikina pasimetę pats ir pati. Čia nors tu žmogus advo- 
katą samdyk, kad vieno kaltybes antro akyse sumažintų, vieno 
dorybes antro akyse išaukštintų ir taip nubrūžuotų šiurkštumus, 
neleidusius dviem vėl susiglausti. 

Lietuviai su lenkėmis, ilgai pagyvenę nesantarvėje, pasiskyrė 
ir skyrium išbuvo štai arti pusantro šimto metų. Tuo laiku daug 
kas atsimainė, ir pačių būstynės, ir jie patys. Daug daug naujų 
papročių ir įpročių įgijo; taip daug, jog jie beveik naujus žmones 
padarė; naujus ir visai kits kitam svetimus. 

Dabar panorėjus vėl susieiti į porelę, tenka iš nauja daryti 
pažintys, samdytis piršliai, žadėti jiems nuošimčiai nuo būsi- 
mojo kraičio, atsidėjus vieni antriems prisižiūrinėti, vis daugiau 
bendrai kame nors gyvenimo nuošaliais „trintis“, kol ne tik 
pasipažinsi, bet ir paprasi; taip paprasi, jog skyrium gyvenimas 
ims rodytis nebepakenčiamas; negavus kits kito, bus abudu ne- 
laimingu. 

Nieko panašu mes nematome į tą paprastą žmonišką santy- 
kiavimą. Vieton visų tų tuleriopų ir painių dalykų, mes turime 
tik vienus piršlius, kuriems vis tiek, kaip ten tu paskui gyvensi, 
bet tik suvedus į porą, bet tik gavus nuošimčių nuo kraičio: iš 
vieno muštinį, iš kitos juostą, stomenis ar tik bučkį. Tų piršlių 
brutalumas neregėtas: 

- Nusispjaukita ir pasibučiuokita! Bene jum lūpų gaili ar 
kurių velnių... Matai, kobieto!, chtop tau dirvą išgyvens, miš- 

kuose pamedžios, jūroje pažvejos... Matai, Chtopie, Baba tau 
gera bus „wedle opierunku“? - nuskalbs tave: matai, koks tu 
dabar sučiuręs... Nu, bez baby - nijak! Pats supranti, kam čia 
mums ilgai aiškinti... Tai pašnibždų dalykas... 

Ir įkyrumas gi tų „piršlių“! Kad įniko, tai varo tokia nekant- 
rybe, lyg tai jie patys rengtųsi vesti. Greičiau, greičiau, tuojau, 
nei užsakų nepadavus, nei tėvo močios nepasiklausus. Ar tai 
natūralu? Ar taip susituokus būtų galima sugyventi, taip sakant, 
vien tiktai mechaniškai, nėmaž širdies jausmo neįdedant, nėmaž 
vaizduotės neįkaitinant? Juk taip tedaroma gvolto darbas, o ne — 
sugyvenimas prietelingos moterystės glėbyje. 

Ponai piršliai! Pradėkime nuo to, nuo ko visi žmonės prade- 
da - nuo prieteliavimosi. Nori kas mūsų tarpe darbuotis - tesi- 
darbuojie: nemeskime jų iš geležinkelių, miesto ir apskričių įstai- 
gu, iš kooperatyvų ir klubų. Nori kas saviškai kalbėti - tekalbie: 
ar mano ausys milinės, kad tik vienais aštriais savotiškais iešmais 
teperduriamos? Kuo daugiau ir dažniau arti trinsimės, tuo labiau 
kits kitam krisime į akį, o paskui - lai Dievulis palaimina — 
trečios, ketvirtos kartos susilaukti... 

Ypač apsiskaitykime gerai, kokie gi mūsų ištekliai, kokius 
kraičius tekėdami ar užkuriomis eidami įnešame. Piršlių čia nėra 
ko žiūrėti: jiems bet tik liežuvis dilinus. Jiems viskas peršamojo — 
gražu ir riebu: vienų dešrų tvoros, vieno sviesto krosnis, asla ne 
plytomis, tik sūriais grįsta, klėtyje aruodai su kaupais. Miltų, 
lašinių, bulbių, druskos, žibalo, anglių, smilčių, akmenų... Ko 
tik nori, kas tik širdelei miela. O kaip imi į pašalėles dairytis, tai 
tiek teisybės terandi, kiek anglių žiedinyje, kiek druskos drus- 
kinėje, kiek taukų taukinėje. Gi aruodų esama spalių prikimšta 
ir tik iš viršaus grūdais apibarstyta. Piršlių gudrybės gana yra 
visiems žinomos kad begalėtų ką apgauti. 

Ateina nuskurdęs šunbajoris į piršlį ir girias: man to tiek, man 
kitko tiek; bereikia tik chlopkos* tūkstančių. Ir mes atgaivintume 
senovinę bajorišką giminę. Piršlys ir kartoja: mano bajorui to tiek, 
to tiek; o ypač daug tos pačios garbingos bajorystės. Ar tai maža, 
kad ir tu patapsi - bajorė? Be jokių, taip sakant, asmeninių nuo- 
pelnų; pasakei: sutinku, ir jau! 

Tuščiam, bet turtingam chamui gal ir gana visa to; bet rimtam 
gaspadoriui - ne. Jis pats važiuoja į pražvalgas, pats išlandžioja 
visus pašalius, išlaipioja visas palėpes ir čiukurus, pats, atsiraitęs 
rankove, siekia į grūdų aruodą, tirdamas, ar giliai guli spalių 
dugnas. Tai pavažiuokime gi ir mes į pražvalgas jaunosios šalin. 
Vedliu pasiimsime dėdę Daszynskį“. Jis vyras tiesiakalbis. (Žiūr. 
„Robotnik“ Nr. 250.) 

- Girdėjome, jaunoji turinti didelius pinigus kraičiui? 

— Dideli, tai dideli, bet tik svetimi. Gera valia pasiskolinta 
vienas milijardas, iš skolinamosios kasos išsikasta pusantro, už 
karo dalykus prasiskolinta pustrečio milijardo. 

Tikrų skaičių mūsų bajoras nesisako. Maisto iš Amerikos 
gauta į kreditą. Tai šimtai milijonų. Jis ir pats dar nemoka 
sumesti, kiek atseis karas iki galo metų. Pridėk prie to skolą, 
likviduojant Lenkijos ryšį, tikriau, tik dalies Lenkijos su Aust- 
rija-Vengrija ir Rusija, tada gal perims tave netuščia baimė tų 
milžiniškų skolų, kurios į galą šių metų sukris ant dar silpno 
visuomeninio ir valstybinio Lenkijos organizmo. Jei prisiimtu- 
me 30 milijardų skolų, kurios gale metų, taip šeimininkaujant 
ir tokią diplomatiją turint, suguls ant mūsų, tai galvon kiek- 
vieno lenko, nuo kūdikio lopšelyje, ligi senelio viena koja 
duobėje, teks po tūkstantį prasiskolinimo, arba šeimynai po 
5000. Nuo tų penkių tūkstančių, skiriant po 5% palūkanų, 
kiekviena šeimyna dėl tos malonės, kad pridera į Lenkų valsty- 
bę, bus apsunkinta kasmetiniu mokesčiu 250. (Mes bent kiek 
daugiau lėmėme.) 

- Sako gi druskos labai daug turį? 

— Turėti turi. Ir labai geros. Tik „druska, atvežama iš Vokiečių, 
kur kas pigesnė“ (Varšuvos seimo balsai). 

- Sako gi jūs daug turį anglių? 

- Būtis yra. Tik jį mums „žada“ atiduoti vos už kelerių metų. 
(Sileziją.) 

- Sako gi jūsų valdžia esanti labai stipra, ir ta viena tegalinti 
užimponuoti lietuviams, gudams ir kitiems mažiesiems? 

Daszyński: 

- Ko gi jūs iš tos valdžios norite? Ji... bejėgė, jei, žandarų 

poručnikui dusyk šovus į savo viršininką ministerį, kaltininkas 
tebėra laisvas. 

Iš pirmo karto, nuvažiavęs pražvalgomis, visa ko nepama- 
tysi, visa ko neatspėsi. Bet superšant du į viena, jei ne piršliai — 
laikraščiai, tai pačios valdžios privalo viena antrai viską išsiro- 
dyti, nieko nepaslėpti, idant paskui nebūtų kreitėjimų. Ketinama 
bendrai gyvenimo našta nešti, tai laiku reikia žinoti, kaip jį sunki. 
Piršliais čia nepasikliausi. 


NIEKUO LAIKU NEPASIGIRSI 


„Nasz Kraj“ nesiliauja „gelbėjęs lietuvius nuo lietuvių: spra- 
we litewską, lud litewski; net: Państwo Litewskie!. Gelbėja nuo 
priešų, kurių pats gi randa. Žinia, nuo prasimanytų priešų ne 
taip jau ir sunku išgelbėti, ypač kad tasai gelbėjimas byra i jo 
kišenę: išgelbėtieji nuo vokiečių, rusų kolčakininkų, rusų komu- 
nistų, anglų ir - pačių savęs lietuviai ramybę terasią, prisišlieję 
prie bet kurios stiprios valstybės; pirmoje eilėje - prie Lenkijos. 
Dėtis prie Lenkijos liepiąs pačių lietuvių reikalas ir nauda. 

Atmesdami šalin „N. Krajaus“ prasimanytas unijas su Rusija, 
vis dėlto pamėginkime pasvarstyti, kas kuo gali laiku pasigirti, 
kuo mums gali įsipiršti, su kuo verčiau būtų gyventi susidėjus. 

Geriau ar blogiau gali būti visokiais žvilgsniais: kultūros, 
ekonomijos, politikos. 

Dabar kažin ko nebesigirdi senovinio argumento už dėjimąsi 
su lenkais; būtent jų kultūros geradarybių. Ir mes tą prirodymą 
pasigyrimą laikome visų silpniausiu. Jokių tos kultūros gera- 
darybių Lietuvoje nėra. Tai jau šimtą kartų esame prirodę. Yra 
lenkų kalbos, bet tai anaiptol dar ne pati kultūra. Kai Lietuvos 
žydelis kalba šešiomis kalbomis, tai visai nereiškia, jog jis yra 
išknabojęs šešių tautų kultūras ir dabar visus viršija tuo dalyku. 

Ir tą pačią kalbą įvaisė mumyse visai ne kultūra, tik bajorų 
privilegijos. Bajorai vieni patys santykiuodami su Korona iš- 
moko ir jos kalbos. Tikrosios kultūros kas sėmės, sėmės iš kur 
kitur. Kas gi nesisėmė, kad ir tie patys bajorai, jų skirtumą 

tepadarė vienas pats materialis pasiturėjimas. Tokios pat kul- 
tūros mes randame ir tarp turtingų chlopų (lietuvių), kurie 
sočiau pavalgydami, dažniau svetur buvodami ima „wyglądac 
od waszeci'“?. 

Visos tos deklamacijos, kad lenkų „duotoji“ krikščionybė su- 
rišusi mus su Europa, yra tiktai deklamacija. Nu, kokia ten Euro- 
pa tarpe katalikų baltgudžių? Aš neturėjau kur akių dėti, kai 
„Russ. Slova’? karo korespondentas Gr. Petrovas ėmė man vieną 
sykį išdėstinėti šitą „kultūrą“, kažin kodėl gudus šiuo kartu jis 
vadindamas „litovcais“. Visa tai jis apibrėžė trumpu sakiniu: 
„Pozor Jevropy“*. Taigi padeklamuoti lengviau, neg su ta Euro- 
pa susidėti: ji turi savo reikalavimus, saviškai matuoja prie jos 
prisiartinančius. 

Ar lenkų kultūra turi kokių ypatingų dėmių, kurios ypačiai 
mus prie jos rištų? Turi dvi: bajorystę ir katalikystę. Bajorystė 
šiais demokratybės laikais be jokių apeliacijų atkrinta ir nebe- 
privalo daugiau vaidinti valstybėje ir visuomenėje rolės. Kata- 
likystė gi daug daugiau laimėja, patapusi „visuotinąja“, kaip ir 
pridera jai būti, ir atsikračiusi lenkiškųjų mesianizmų, endekiz- 
mų ir kitokių politikų, kurios padaro ją ne Rymo tikėjimu, tik 
„polską wiarą““. 

Tegu gi būtų ir lenkų tikėjimas, bet tik duotų ypatingos doros. 
Bet kojis duoda? Duodamosios moralybės toli gražu neužtenka: 
lytiniai santykiai katalikintoje lenkintoje visuomenėje toli gražu 
nenormalūs. Tai patvirtins bet kas, ganytojavęs sodžiuje. Teisin- 
gumas kalboje, garbės žodis, apsiėmimų pildymas dar menkes- 
nis. Dar labai ilgai reiks dirbti, kol pilietinė garbė įgys čia tin- 
kamos pagarbos, kol sumažės melagystės ir netikrųjų liudytojų. 
Svetimo turto pagerbimas — dar menkesnis. Pasiskaityk apie tai 
M. Rodzevičiūtės knygą: „Hrywda““. Svetimo turto pagerbimu, 
net nusiturėjimu lietuviai daug aukščiau stovi. Tai žinojo prieš 
karą rusai ir tie patys lenkai, kurie tyčia iš miestų važiuodavo 
tarnų ieškoti Lietuvoje ir atvirai sakydavos lengviau esą lietuviui 
tarnui tarnaitei palikti raktai neg kitų tautų žmonėms. Bet tai jau 
bus etikinis pačių lietuvių privalumas, o ne įgytas drauge su 
kultūra. 

Pagaliau tegu sau būtų kažin kokia kultūra lenkų ar rusų; 
dabar, dėdamies su vienais ar kitais, mes turėtume taip užsiga- 
rantuoti, kad šalutinės kultūros būtų mums tik padėjėjos, anaip- 
tol ne pagrindas. Į pagrindą mes jau dėsimės savąją, kokia ji yra. 
Ne tam mes dirbome tiek metų, kad galų gale ant visa ko savojo 
lengva širdimi nusispjautume. O, ne! Kas padaryta - padaryta; 
tai atsiguls pagrindu mūsų kilimo aukštyn. Tai šiuo atžvilgiu 
nei mums rusų kultūra baisi, nei lenkų viliojanti, jei grynąją 
kultūrą atskirsi nuo rusų nihilizmo ar lenkų nacionalizmo. Ne- 
mokėsi atskirti — ar šen, ar ten esi pražuvęs. 

Daugiau, jei imtų varžytis Rusijos turtai su Lenkijos turtais, 
tai, aišku, Rusija tuojau atsvertų. Ta druska, tas biškis anglių 
Dambravoje, kurio ir patiems vargu bau užteks, ta audžiamoji 
pramonė toli gražu ne tokie, kaip prie Dono, Kaukazo, Uralo, 
Siberijos turtai ir fabrikų srities manufaktūra. Duok geresnės 
tvarkos Rusijai, ir ji lengvai pati save apsirūpins. Net galės pasa- 
kyti: Rusija Rusijai ir daugiau nieko nenorime žinoti; kaip išdi- 
džio yra prasitarę jankiai: Amerika Amerikai. 

Bet visi turtai, kad ir jie būtų begaliniai kaip Rusijoje, šiais 
laikais pradeda nebeimponuoti tarptautinėse derybose. Milijar- 
dai pridarytų skolų šimtui ar daugiau metų užgula visus turtų 
šaltinius. Visa, kas tik yra bet kurioje valstybėje, bus nebe 
valstybės piliečių naudai, jų gyvenimui palengvinti, tik skolin- 
tojų naudai; piliečiai tebus jų vergai. Jau ir dabar visus tuos 
šaltinius laiko apnikę visokie anglai, prancūzai, japonai, žydai, 
amerikiečiai. 

Dabar gyventi pasaulyje bus gyvas vargas. Su visais buržujiš- 
kumais reiks atsisveikinti. Ak, ir tas mieliausis pilvas, kurs daž- 
nai brangesnis esti už širdį ir visą sielą, nebus kuo ištemptinai 
prišerti, kai viskas reiks atiduoti už skolas, kai vienų palūkanų 
reiks mokėti šimtais. Taigi nė šiuo žvilgsniu Lenkija neprivi- 
legijuota ir ypatingos savo galybės neparodys. 

Politika aukštai rišasi su ekonomija. Tikriau, visa politika 
tarnauja ekonomijai. „N. Kr.“ mus baido, kad mes neišliksią tarp 
vokiečių kūjo ir rusų priekalo. O kas garantuoja lenkus, kad jie 
išliks sveiki nuo vokiečių kūjo? Niekas nelaiduoja, jei net pati 

Prancija nugalėtoja yra nusigandusi, kad, atsispyrusi vokiečiams 
lauke, neatsispirs jai rinkoje, tad bus ir jų politikos nugalėta. 

Kai sunaikinta Lenkija, dar nė nepradėjusi ekonominio gyve- 
nimo ir savo produkcijos, jau dabar mėgina stoti į rungtynes su 
pačiomis didžiosiomis valstybėmis, tai net drovu apie tai kalbėti. 

- Ei, vietos mums pro Danską, Klaipėdą, Konstancą, mes pro 
čia einame! 

Ir išeis - tuščiomis rankomis. 

Taip sušunka pasilinksminęs bajoras, per jomarką važiuo- 
damas. O kai didžio balso paklaususi minia prasiskiria, niekur 
žirgas vėjo greitumu jo nepraneša. 

Taigi plačioji Lenkijos politika gali labai ir labai mažų duoti 
rezultatų be vidaus gerovės. O blogybių gali duoti pernelyg 
daug. Kad ir kovų dėl minėtųjų angų į platųjį pasaulį, pro kurias 
gal ilgai dar nebus kas išvežama. 

Štai dėl ko mes šiandieną negalime nė vieno gražiais, bet 
visados tuščiais žodžiais patikėti. Štai kodėl mes vieną tejuntame 
tikrą galybę, tai - asmeninę laisvę, vienatinę paguodą ir paleng- 
vinimą verstis sunkiausiose ateities aplinkybėse, ir su tais dėsi- 
mės, kurie mums kuo daugiausia užtikrins tos laisvės. 

Kas gi mums jos daugiausia užtikrins: vokiečiai, rusai, anglai 
ar lenkai, sprendžiant sulig dabar esamųjų dalykų ir santykių? 


DVEJOPI VILIŪGAI 


Prieš Lietuvą, karui baigiantis, atsistojo keturi gražuoliai — 
viliūgai: vokiečiai ir lenkai, anglai ir rusai. Visi jie skyrium 
žada mums savotiškų palaiminimų; visi jie už ančio laiko 
savuosius egoistinius tikslus, ypatingus sumanymus ir planus, 
kaip čia tas pajūris, ta geografijos kertelė geriausiai išnaudojus. 
Esame pasisakę nė vienu jų netikį ir vertinsią juos ne už tuščius 
jų žodžius, tik už tikras asmeninės ir valstybinės mūsų laisvės 
garantijas. 

Apie tai kalbėdami, mes neesame naivūs: nelaukiame, kad 
bent kuris tų keturių viliūgų ateitų ir apkrautų mus visu kuo 

geru. Pagaliau visų tų keturių vieni patys lenkai, kai kalba apie 
susidėjimą į bendrovę, teprirodinėja mums - mūsų pačių iš to 
neva plauksiančią naudą, ne savo. Tai klaidinga taktika, nes mes 
nebe maži vaikai ir per gerai nusimanome patys, kur mums 
žingsnis žengti. Politikoje labdarių nėra. Tai mes senai žinome 
dar iš vaikų gudrybės knygų. 

Kiti trys viliūgai garbingiau apsieina. Jie atvirai sako: pasko- 
linsime jums ginklų, amunicijos, net gyvų pinigų jūsų ūkiui 
atstatyti, jei jūs mums ne tiktai gerų palūkanų pažadėsite, dar ir 
kitokių tuleriopų konvencijų su mumis pridarysite. Kadangi ir 
lenkai to pat siekia, tik kitokiais vardais vadindami, tai tuos 
keturius viliūgus sustūmę į vieną vienodą gurguolę skiriame 
betgi į dvi šali, sulig jų norų, ko iš mūsų gauti: vienoje šalyje 
stovi vokiečiai ir lenkai, antroje anglai ir rusai. Vokiečiai ir lenkai 
savo siekia, anglai ir rusai vėl savo. 

Vokiečių ir lenkų padėjimas kone vienodas. Vienų ir antrų 
gyvenamieji kraštai kupinai perpildyti žmonėmis. Vokiečiai ir 
lenkai, tikrai sakant, nebegali bemisti savo tėvynės duona; arba 
jos tenka gerokai iš svetur prisipirkti, arba tenkintis labai menka 
dalimi ir gyventi skurdžiai, nykiai. Tos kelios margės šeimynai 
Lenkuose nereikalingos nei aruodų: jų vaisiai sutelpa „kubel- 
kuose“ — statinėse. Yra pramonės, Vokiečiuose labai išsiplėtu- 
sios; ji duoda daug pinigų. Tik kas naudos, kai nėra grūdų, 
mėsos, pieno, kiaušinių? Jokia pramonė neduos tiek pinigų, kad 
svarui duonos, kaip dabar Petrapilyje, tesėtumei mokėti 130 rb, 
pūdui rugių (žiemą Vilniuje) 600 rb, kvortai pieno 6 rb, vienam 
kiaušinėliui 5 rb (ten pat). Reikia žemės, iš kur galima būtų 
paimti pavilgos; reikia jos ir pačiai pramonei: tai odų ir kailių, 
tai pluoštų, tai medžio masės, tai visokių augmenų, chemikalijų. 
Lenkija kolonijų neturėjo; Vokė ir turėjus prarado. Ūkio refor- 
mos, padalijimas didžiažemių bežemiams tų valstybių reikalo 
nepatenkina: žemės reikalingų yra daugiau neg žemės ištekliaus. 
Reikia kolonijų ir lenkams, ir vokiečiams. Vokiečiai mūsų miš- 
kais jau susikūrė: lenkai mūsų miškais labai rimtai ketina susi- 
kurti, nes kitokių šaltinių pelno kol kas lyg ir nemato, o išlaidžių 
nei galo, nei krašto nesimato. 

Lietuvoje yra gerokai dvarų, kurie nė pusės savo žemės 
neaprėpia. Širdį sopa žiūrint, kiek molynių stovi kemsais ir 
šilais apaugusių arba suskiaalksniais apžėlusių; kiek tarpinių 
telkšo nenusausintų. Tokių vietų gana turi ir patys sodžiai. Į 
visą tą Lietuvos plotą labai lengvai gali sutalpinti antra tiek 
gyventojų, ir tai bus dar daug laisviau ir erčiau gyventi neg 
dabar Lenkijoje. 

Taigi dėdamies su vokiečiais ar lenkais, mes turime būti pasi- 
ruošę jiems atiduoti bent gerą pusę savo žemės jiems savais 
gaivalais kolonizuoti. Tokiuo savo pasielgimu, taip sakant, savo 
rankomis mes prisiartintume tą žemės ir maisto krizį, kurio yra 
susilaukę vokiečiai ir lenkai, kuris be jų ateitų mums gal tik už 
100 metų, o gal ir visai neateitų. Lietuvių tauta ne visli. Per 
paskutinį 150 jų tepadaugėjo proporcijoje 83:115, arba 84:117. 
Toks buvo mano metrikos knygų tyrinėjimo išdaras. Tai eko- 
nomijos srityje. 

Tautybės srityje mes griežtai visa pralaimėjame. Dabar mes 
esame instinkto vedami. Tautinė mūsų dvasia plečiasi, reika- 
lauja sau erdvės į šalis ir aukštyn; reikalauja jos kultūrinimo be 
galo, be krašto. Tautos pajėgos yra įsisiūbavusios, veikėjų prak- 
tikų ir teoretikų yra. Bet imigracijai užgulus mūsų kraštą, mes 
atsirastume suspausti dvasiškai, kaip ir materiališkai. Ypač kad 
tą imigraciją šelptų ir proteguotų galingos valstybės iš šalies. 
Demokratai būdami, mes gautume užtikrinti svečiams lygias 
teises, o tos teisės būtų duodamos nuo saves atitraukiant; arti- 
mui kąsnis nuo savo burnos. Visose įstaigose būtų po dvi tris 
lygiagrečias kalbas, kurių turėtume mokėti ir vartoti, reiškia, 
per pusę ar ?/, susiaurinę mūsų pačių kalbos vartojimą. 

Tai labai gerai numano kaip iš Lietuvos kilęs Al. Babianskis!, 
taip ir mūsų kaimynai. 

„Nesusitupėjusiai“, vos gimusiai lietuvių kultūrai dabar, tuo- 
jau, dėtis su vokiečiais ar lenkais lygu užsinėrimui vilksties ant 
kaklo, nors mus kažin kaip lenkai įtikinėtų, jog tik jų „globoje“ 
mes visa ko laimėjam. Vokiečiai nė neįtikinėja. Jau tos vienos 
sąvokos - globa ir nepriklausomybė - gana mums pareiškia, kur 
ir kada mums būtų erčiau plėstis. 

Tai sumariškai sumetant. Detalizuoti - ne politikos straipsnio 
dalykas. 

Visai kitos rūšies anglų ir rusų godas. Nei vieni, nei kiti mūsų 
krašto nekolonizuos. Anglai, valdydami visą pasaulį, turi kur 
kas geresnių vietų kolonizuoti. Ir reikalo jiems nėra. Pačioje 
Anglijoje yra atliekamų žemių, nes jos gyventojai nelabai be- 
linksta į žemę; vis daugiau griebiasi pramonės ir spiečiasi į mies- 
tus. Sodžiai tuštėja, laukai ganyklomis virsta, miestai didėja ir 
tikromis valstybėmis virsta. Anglams ta geografijos kertelė, ta 
Lietuva, gera yra savo prekėms įvežti; tikriau, kiaurai per ją 
pervežti į bekraštę Rusiją. Anglams gera bus ir žalioji mūsų 
medžiaga; tik ji tokiam milžinui — tėra vienas kąsnelis, be kurio 
ji ir taip bus soti ir patenkinta. Jei siekia mūsų, tai tik išmintingai 
neaplenkdami nė vienos kertelės, kur galima darbas dirbti. 

Lietuva tad - anglams takas, tranzitas. Jaugi pakelėje augme- 
nėliui augti ar kelyje akmenėliui gulėti nėra gera: numindo, už- 
gauna. Ale ir dovanų iš svečių kliūva. Mes visai nepyktume, kad 
kas mus įjudintų į vikresnį vertimąsi arba sumanytų pas mus 
namie mūsų gi turtus perdirbinėti. Ar mes pykstame, kad mūsų |. 
piliečiai žydai mūsų krašto taukus verčia muilu čia pat vietoje ir 
atiduoda mums gi atgal kitu produktu? Ar mes pavydime, kad 
Šiaulių kailiadirbiai, jų bent penketas, susikrovė dešimtimis mili- 
jonų, ne tik mūsų gyvulių odas ir kailius suvartodami, bet dar jų 
iš pat Texaso štato atsigabendami. Visgi tai buvo mūsų pramonė, 
kad ir jų veikėjai buvo Frenkeliai, Nurokai ar Tilmansai?. 


IR RUSIJA MUMS NE BIČIUOLĖ 


Tie, kurie nenori, kad Lietuva vėl susiglaustų su Rusija, baido 
mus jos kolonizacija. Prarys, girdi, jus, užlies savo rusybės jūra, 
kaip jau buvo tai mėginę padaryti. Šisai pabaidymas vargu bau 
bebus teisingas, virtus visiškai kitokiai gadynei. Rusiją, kaip ir 
Angliją, Lietuva vilioja ne savo miškais ar atliekama žeme, kaip 
vilioja jais vokiečius ir lenkus, tik geografiniu savo padėjimu. 
Žemės ir miškų Rusija pati turi per akis; galėtų ji bolševikiškai 

ar parlamentiškai aprūpinti veik visus reikalingus; ypač kad ir 
vyrų, galinčių sudaryti šeimynas, po šio karo sumažės bent ke- 
liais milijonais. 

Visai kitokiais motyvais Rusija net per tris kartus mėgino 
kolonizuoti Lietuvą. Bežemiams Rusijoje žemės trūko tik dėl to, 
kad didžiumą jos laikė apžergę dvarininkai, kurie visą valstybės 
valdžią turėdami savo rankose, it tasai pasakėčios šuo, nei pats 
ėdė (nes ne paėdė), nei kitiems davė. Iš vidurinės Rusijos reikėjo 
siųsti atliekamus žmones kur į pakraščius. Visa bekraštė Sibirija 
stovėjo jiems atvira. Tai apie vakarus nevertėjo nė kalbėti: keletas 
šimtų tūkstančių dešimtinių, kurių čia būtų buvę galima paimti 
kolonizavimui, tai tik menkniekis, sulyginus su milijonais de- 
šimtinių žemės rytuose. 

Lietuvon savo žmones varyti rusus vertė jų valstybės politika, 
žalinga mums, pražūtinga jiems patiems: monarchizmas, pra- 
voslavija ir rusybė. Pasigavusi tų trijų nežmoniškų obalsių, pa- 
sekusi vokiečių pavyzdžiu, Rusijos valdžia sumanė visus savo 
valdonus padaryti caro vergais, pravoslavijos išpažintojais ir 
ruskiais. Manyta, jog tik suvienodinimas visų piliečių laiduos 
valstybei stiprybę. 

Didžioji revoliucija sugriovė senąją valdžią ir jos dievaičių 
stabus. Parodė jos obalsius buvus klaidingus. Dabar tai jau vi- 
siems aišku, ir vargu bau pasikartos tendencijos ruskinti bei pra- 
voslavinti, susidarius bet kokiai naujai valdžiai. 

Ta valdžia gali būti Rusijoje trejopa: gali paimti viršų kadetai, 
gali išlikti komunistai, o gali juos nuversti socialrevoliucionieriai. 
Ir nuo visų jų apsaugok mus, Viešpatie! Jie mums — ne bičiuoliai. 

Nuo kadetų, su kuriais mums teko kurį laiką labai pasėbruoti, 
visi mes nukratėme ir dulkes nuo savo avalynių. Kadetai Rusijos 
kitataučiams ničnieko nežadėjo. Ir negalėjo žadėti: jie tebuvo 
pažangos kaukėmis užsidėję konservatoriai; tokie pažanginin- 
kai, kokie yra demokratai visi mūsų dvarininkai, prisidėję prie 
lenkų endekijos. Visi tie kitados garsūs Miliukovai, Maklakovai, 
Sazonovai ir K-o! ir šiandieną tebėra nieko senovinio neužmiršę, 
nieko nauja nepramokę. Kad sumanytų, apžiotų ne tik mus, bet 
visą Rumuniją, Bulgariją ir Turkiją neva dėl Dardanelų. 

Už 


Baisūs, nuožmūs bolševikai. Tai tikra Atilos? „Dievo rykštė 
paplakti suburžuazėjusiam pasauliui. Visgi, jei leistų man išsi- 
rinkti, aš bevelyčiau juos, ne kadetus. Komunistai negi visados 
rems savo valdžią teroru; prilaks gi galų gale kraujo latviai ir 
kiniečiai. Nurims ir pradės ramų kultūros darbą, į kurį jie pasi- 
rodė moką prileisti bet kokias tautas. Iki šiol dar jokia valdžia 
nebuvo pasirodžiusi tokia duosni, tokia nešykšti kultūros daly- 
kams: švietimui, mokslui, dailei, nors į kai ką savotiškai žiūrėjo. 
Komunistams nusimaldžius, būtų galima pradėti derybas su jais 
ir dėl valdymosi atskiromis provincijomis; ir tie jų „sovietai“ iš 
dirbtinai sudarytųjų pavirstų gal labai tinkamomis visuomeni- 
nėmis įstaigomis. Lietuvos-Gudijos Respublikoje nebuvo pavy- 
dima nei lietuviškumo, nei gudiškumo. Jei kas buvo darkoma, 
tai tik trečiųjų gaivalų, kurių komunistai, it gyvulys suskių, 
nepajėgė nusikratyti. Lygybė - ką ir besakyti: pirmą kartą buvo- 
me išvydę tikrą pilietinę lygybę ne tik principe, bet ir praktikoje. 

Jei komunistai mums vis dėlto ne bičiuoliai, tai daugiausia 
dėl savo ekonominių teorijų, dėl griežto laužymo gyvenimo 
formų, dėl griežto nesiskaitymo su žmonių šventenybėmis. 

Nežinau, kaip būtų tikrumoje, bet seniau, 1917 metais, kur 
kas pakenčiamesniai už bolševikus buvo socialrevoliucionieriai. 
(Socialdemokratus geriau bus pridengus neperregima danga: 
tokie jie buvo abuoji, nesukalbami, apakę rusizmu, viską sava 
jam paaukoję ir - nieko nelaimėję.) Jei neišliks komunistai, Ru- 
sijos valdžią pasiims, aš nė vienai valandėlei neabejoju, ne ka- 
detai ar dar dešinesnieji už juos, tik — socialrevoliucionieriai, 
Kerenskis ir K-o ar kas kitas to pat būrio. Tai neišvengiama: 
kadetų sugrįžimas prie valdžios reikštų tokią pat reakciją, kaip 
ir carininkų sugrįžimas. To nebeprileis socialistai, bendrai visi, 
visų jų rūšių. 

Tiesa, dabar komunistai yra nutvėrę socialrevoliucionierius 
už pat gerklės, kad jie nė nežioptelėtų; soc. rev. lygiai daug yra 
išžudę, kaip ir šiaip jau inteligentų, vis dėlto soc. rev. kalba ir 
smarkiai kalba iš Maskvos. Taip kalba tikra, nors laikinai suvar- 
žyta galybė. Kalba taip, kad norisi ir malonu klausyti. Bolševikai 
taip nepakalba, nors visą galybę tuo tarpu laiko savo rankose. 

Tiesa, soc. rev. kalba, kai komunistai daro. Vis dėlto aš negaliu 
užmiršti anos 1917 m. jų programos, kuri man, tikrai sakant, visai 
buvo galvą apsukusi. Tai iš visų trijų blogumų soc. rev. yra visų 
mažiausis blogumas. Blogumas - nes ir jie netesėtų sudaryti su 
Lietuva kitokių ekonominių santykių, neg tai leidžia geografinis 
padėjimas. 

Ar šiokia ar tokia rusų valdžia stovės priešakyje, ar šiokią ar 
tokią autonomiją bus Lietuva gavusi, vis viena didysai Rusijos 
kūnas, ankštai pritapęs prie mažosios savo dalies, čiulps savo 
naudai visus gerumus. Susifederavę su Rusija, mes jai gautume 
atiduoti visas mūsų pajūryje padėjimo prerogatyvas, kaip susife- 
deravę su lenkais ar vokiečiais, gautume jiems atiduoti visas 
atliekamas žemes. Tuo tarpu Lietuvai kaip tik tėra ta viena vil- 
tis - gerai pelnytis iš tranzito: juo mes garantuotume neišven- 
giamą paskolą, kai iš kitų šaltinių lyginsime karo nuostolius. Bet 
tai mes galime turėti ne kitaip, kaip tik būdami nepriklausomi 
nė nuo ko. 

Lygiai tokiame pat padėjime randasi Latvija ir Estija. Per jas 
buvo įvežama ir išvežama visokios gėrybės už 2-3 milijardus 
rublių kas metai. Milijonai gi pelno kliūdavo imperijai, ne tiems 
kraštams, kuriems yra tekę tokia gamtos dovana - pajūris ir geri 
uostai. Teturtėjo vieni uostai, ir tai tik savo darbu, betvarkant 
važmą. Kraštas gi ničnieko nejuto, kad jis pajūryje! 

Taip ir pasidaro, jog visi kaimynai negeri mums federuotis; 
vieni - važis, kiti - ratai, vis tiek reikia jie vilkti. Nenori vilkti, tai 
geriau nė nesikinkyk ir visomis savo išgalėmis, iki paskutinio 
atsidvėsimo gink savo teisę stovėti skyrium nuo didžiųjų galybių 
ir tesidėk su mažosiomis, tau lygiomis savo padėjimu. 

Tegu sau visa ta sąjunga ir patektų kieno nors įtakai; jei ji bus 
negretima, tik tolima, iš to žalos bus maža. Sakysime, Anglija, 
dama būrių, kas dieną kas naktį šliaužiojančių per sieną, negali 
mūsų taip slopinti, kaip tie, kurie skaitys mus tik galu savo kelių 
ir kelionių, mūsų kelius tik savo kelių galais, o ne savarankėmis 
pačiomis savyje pabaigtomis susisiekimo arterijomis. Šita kom- 
binacija — Pabaltijos sąjunga Anglijos globoje būtų mums geriau- 

sia, tik vargu bau tai įvyks. Anglija, įbedusi akis į Rusijos turtus 
ir platybes, lengva širdimi skirs jai visą pajūrį. Tai mes nesi- 
kliaujame nė ta vienatine ne per pavojinga savo drauge. 

Kliaujamės ir kliaukimės tik patys savimi ir Pabaltijos sąjun- 
ga, su kuria vis daugiau mums randasi bendrumo. 


NEPRIKLAUSOMA LIETUVA 
BE VILNIAUS 


Lenkuose eina kova dėl Lietuvos žemių. Vieni, neva pažangi- 
ninkai, norėtų jų pagrobimą pateisinti pačių žmonių noru; be to, 
nori paimti susyk visas žemes iki pat jūros. Jei būtų galima, tai jie 
drauge paimtų ir Kuršą su Vidžemiu ir Inflantais. Kiti, nors uo- 
liai renka neva „głosy synów ziemi““, tačiau tai visai jiems nerūpi, 
ką tie „synai“ mano: jie žūtbūt yra sumanę be jokių ceremonijų, 
jau dabar tuojau, vienu valdžios įsakymu prijungti prie Lenkijos 
visą tą kraštą, kurį dabar yra okupavusi lenkų kariuomenė. 

Klausimas, nejaugi šitieji lenkai tenkinasi Gardino gubernija 
ir ne visa Vilniaus gubernija? Nejaugi šiųjų imperializmas būtų 
mažesnis? Nejaugi jie būtų pamiršę senąjį bendrąjį obalsį: „od 
morza do morza“? Kur čia tau! Nepamiršo; geidžia gal labiau 
neg pirmieji; tik kitaip galvoja. Jie patylomis raminasi šitokiuo 
sumetimu. 

Lietuviai - netaikūs žmonės. Jie nė iš tolo nenori girdėti apie 
bet kokias kombinacijas, kurios juos suvestų į vieną su Lenkija 
ar su bet kuo kitu kaimynu. Jie savo žodžio netars gera valia, 
nes taip į šipulius subyrėtų visi jų idealai; jiems reiktų atsisakyti 
nepriklausomybės. Tai ir tegu sau: apsieisime ir be jų žodžio; jie 
patys ateis paskui savo galvą Vilnių. Tai būkime ramūs: kas turi 
Vilnių, turės ir visą Lietuvą. 

Ilgą laiką taip rodės ir lietuviams, kai jie spyrėsi nė už ką ne- 
išsižadėti Vilniaus. Be Vilniaus, rodės, negali būti jokio susine- 
šimo. Mes neturime apvažiuojamųjų kelių, tik visus, kaip per tą 
Rymą, per Vilnių pervažiuojamus. Dinabarkas, Lyda, Ašmena, 
Gardinas, Kaunas, Šiauliai — tai vienas ištisas to paties centro 


+ 273 > 


Vilniaus vainikas. Kaunas su Gardinu, Gardinas su Dinabarkų, 
Dinabarkas su Ašmena, t. ir t., niekaip negali susisiekti aplenk- 
dami Vilnių. 

Dabartiniams laikams tai yra teisinga. Bet ateinantiems lai- 
kams tas sumetimas ir tikras padėjimas gali griežtai atsimainyti: 
Vilnių galima ekonomijos ir susisiekimo dalykuose visiškai ap- 
lenkti ir tai labai pigiai. 

Šiaip ar taip Vilnius, nebūdamas galukele, tik punktu, per 
kurį tik kiaurai pereina važma, geras yra punktas visokioms tų 
pačių gelžkelių ir viso to krašto valdyboms; žymiai kilti ir plėstis 
jis tegali pačiais žmonėmis, ne pirklyba. Žmonių gi padauginti 
tegali valstybė, pasidariusi tą miestą savo sostine, valdymo vi- 
duriu, mokslo dalykų viduriu, t. ir t. Prekybos gi Vilniuje tiek 
tesikoncentruos, kiek jos reikia artimajai apylinkei, t.y. lygiai 
tiek, kiek ir kituose tolimesniuose punktuose. 

Didžioji pirklyba buvo ir bus tik pajūryje ar arčiau valstybės 
sienos; tos valstybės, iš kur daugiausia bus atsigabenama ar kur 
daugiausia išgabenama prekių. Latvijai tokie punktai buvo Ry- 
ga, Ventpilė, Liepoja; Estijai Tallinnas, Hapsalu, Pernu, Arens- 
burgas; Lietuvai būtų Klaipėda. Kelio galas tada būtų nebe Vir- 
balis, tik — Klaipėda, nes iš ten visos valstybės pasiekiamos, ne 
viena Vokė. Klaipėda gali drąsiai eiti lenktynių su Latvijos uos- 
tais. Jei ir dabar Rusija nesitenkino Arlo?-Rygos gelžkeliu, kuriuo 
transportavo visas Rusijos vidurys savo prekes, bet tyčia taisėsi 
Maskvos-Ventpilės kelią, tai tai pačiai Maskvai dykas galas yra 
tą pačią važmą leisti per Kalkūnus, ką beleidžianti per Kryž- 
barką: tolumas tas pat, jei dar ne arčiau, nes tiesių tiesiausia per 
Radviliškį. Bereiktų nosies tiesumu pabaigti ta šaka tiesti iki 
Klaipėdai, ir pusė važmos, kuri ėjo į Ventpilę, tavo. 

Šis gelžkelis neras didelių kliūčių: nei pelkių, nei ežerų. Te- 
reiktų vieno milžiniško gelžies tilto, tai per Dubysos daubą. Bet 
statant jį be jokių sienų, kaip Indianos tiltas arba iš New Yorko į 
New Jersey per jūrą keturių kilometrų tiltas, ne taip jau ir bran- 
giai atsieitų. 

— Kaipgi tai tiltas — be sienų? Gi dar gali traukinys nuvirsti, — 
klausiau stebėdamos. 

- Gi kam jis virs, jei per tiltą taip pat taisyklingai patiesta 
reikos kaip ir per lygumą? Jei reikos netaisyklingai nutiestos, tai 
traukinys ir lygumoje apvirs. 

Teisybė. 

Šita šaka neapsakomai pakeltų visus Žemaičius, pereidama 
per Kolainius, Varnius, Rietavą, Vėžaičius. Kiek pasukėjus aukš- 
čiau, gal ir Dubysos nebe tokią daubą užtiktų. Taigi šitas gelž- 
kelis užsimokėtų vienu vidaus judėjimu, be tranzito. 

Tada komercijos susisiekimo idealui bestigtų vieno kelio, jau 
ilgesnio ir brangesnio; tai iš Gardino per Suvalkiją į Kauną ir iš 
Kauno vėl per Žemaičius į Klaipėdą. Dinabarkas-Radviliškis- 
Klaipėda; Gardinas-Kaunas-Klaipėda, - ir Vilnius paliekta to- 
kioje kertelėje, kur jis per dešimtį metų netektų pusės savo gy- 
ventojų nevaldininkų, nekalbant jau apie valdininkus. Linija 
Dinabarkas-Vilnius beturėtų vietinės prasmės. Net tarptautinis 
pasažirų judėjimas eitų anomis šakomis. Jau ir dabar, pravedus 
šaką iš Mintaujos per Šiaulius-Tauragę-Tilžę, kelionė iš Petra- 
pilio per Rygą į Berlyną pasidariusi trumpesnė šešiomis valan- 
domis neg per Dinabarką-Vilnių-Virbalį. Klaipėdos kryptis dar 
pasiimtų dalį pasažirų. 

Vilniui beliktų viena vienatinė gyva arterija, tai Minskas- 
Vilnius-Virbalis. Daugiau nieko. Nes sesutė Varšuva nebemalo- 
nėtų siunčioti savo vaikų į tą Vilnių, kurs būtų nebe didesnės 
vertės už Smurgainius ar Lapus‘. 

Taigi nepriklausoma Lietuva be Vilniaus komercijos ir ekono- 
mijos dalykuose lengvai apsieis, net dar laimės. Vilnius gi be Lie- 
tuvos hinterlando" taip pat skurs, kaip iki šiol be hinterlando skur- 
do toks neblogas uostas kaip Klaipėda. Tą skurdą Vilnius pajus 
dar anksčiau. Tegu tik įvyksta sumanytoji demarkacijos linija už 
penkių, tegu sau ir dešimties kilometrų nuo Gardino-Dinabarko 
gelžkelio, ir Vilnius nebetenka, žinovai sako, 50-70% produktų ir 
lankytojų, nes visa to turtinga kaip tik atskiriamoji Kauno gub. 

Be Vilniaus mes galime būti sotūs. Jei mes jo neišsižadame ir 
niekados neišsižadėsime, tai vien dėl idėjos, dėl istorijos, ne dėl 
ko kita. Nei ne dėl mokslo centro; ir tokį centrą pasidarysi, kur 
norėsi, nors be tokio žymaus archyvo. 

Kas kita be Klaipėdos. Be jos mes negalime jokiu būdu ap- 
sieiti. Viena Klaipėda padėtų mums lengvai iš karo skolų išbristi. 
Atėmus gi Klaipėdą ar tik ją neutralizavus drauge su Nemunu, 
mes ne tik netenkame pajūrio pelnų, bet dar atsidarome duris į 
mūsų kraštą visiems svieto parėjūnams. Dėl to pat liūdi ir lenkai, 
neutralizavus Danską ir Vyslą. 


PRADŽIA KŪRYBOS - ASMENS LAISVĖ 


Naujųjų okupantų užklupti, mes iki šiol dar negalime atsi- 
peikėti. Kas dieną gauname smūgių ar bent girdime apie tai- 
somus naujus smūgius mūsų tautybei. Ten, kur lenkai užėmė 
mūsų kraštą, jos kaip ir nebėra; ten ji iš pradžių rėksmu užrė- 
kiama, kol bus pagaliau ir visiškai užgulta. Mes kovojame raštu, 
jie - darbu, prie kurio mūsų nė iš tolo neprileidžia, lauk išmes- 
dami paskutiniuosius susipratusius šviesuolius. Tos mūsų kovos 
rezultatai tokie pat, kaip ano žydelio, kurs, teturėdamas rankoje 
rykštę, jomarke susimušė su sodiečiu, turinčiu rankoje buožę 
(bezmėną), ir paskui gyrėsi: 

- Jis man kadū ne kadū, aš jam šmaikštū da šmaikštū! 

Kaip dabar mūsų dalykai stovi, nebėra nė noro ką nors beaiš- 
kinti, ko nors bereikalauti: vis tiek nepaklausys, nei išpildys, nes 
priešingoji pusė laiku visuose klausimuose nusistato Varšuvoje, 
ne čia pat vietoje. Taigi politikos kursą begali atmainyti bent ko- 
kia pajėga, karo, diplomatijos ar paspaudžius iš šalies, o ne tos 
vietos visuomenė, kurios vardan skelbiamojo demokratizmo ar 
vardan vykdinamojo imperializmo vis viena nieko nesiklau- 
siama. 

Tai kas gi bedaryti laukiant tų sprendžiamųjų valandų? Negi 
sėdėti rankas sudėjus. Ir kur čia pasėdėsi, kad tiek visokios namų 
ruošos, visokių savų žygių, visokio kuriamojo darbo. 

Tasai „kuriamasai darbas“ stovi žodžio gale mūsų laikraštyje. 
Tai mylimoji mūsų digresija, pasisukimas šalin kad ir nuo karš- 
čiausio ginčo. Tai paprastoji pagina visų mūsų politikų. Visa tai 
reiškia, kaip giliai kerėja daugumos mūsų veikėjų širdyse supra- 

timas, jog visi vadinamieji nesusipratimai, kad ir jie krauju baig- 
tųsi, vis tiek — pereiginiai dalykai; pagrindiniai gi dalykai - tai 
tautos ir valstybės kūryba. 

Vargu bau pasaulis labiau mus ar lenkus vertins, kad mes 
vieni iš kitų daugiau kilometrų žemės atplėšime vardan bet 
kokių „šventų“ obalsių. (Šitą žodį vartodami, įpratome taip pat 
lengva širdimi perdėti, kaip ir vartodami paties Dievo vardą. 
Visos „šventenybės“, ypač nugalėtojų, tapo tiek tendentiškos, 
kad net šlykštu.) Mus vertins kiti ir, tai daug svarbiau, ver- 
tinsimės patys, kiek būsime padarę kuriamojo darbo; atseit tikrų, 
realių, pastovių vertenybių. 

Ar mes kitų tautų pakraščius apdraskę, ar kiti mūsų pakraš- 
čius (tautų ir valstybių ežios lygiai išvesti dar niekam nepavyko), 
vis mes Lietuvą turėsime, pasiėmę ją savo atsakomybėn. Suve- 
reninė ar autonominė, vienoje, kitoje ar trečioje sąjungoje, — vis 
tiek Lietuva bus jos visuomenės globoje, ir bus ji lygiai tokia, 
kokios bus verta toji visuomenė. 

Ana, negirk, nepeik dienos be vakaro; darbą ir jo išdarą spren- 
džia ne pradžia, tik galas; ypač tokio darbo, kaip tautos kultūros 
kėlimas ir savo valstybės organizavimas. Vis dėlto jau pats darbo 
nusitvėrimas daug pareiškia. Antai du baro varytoju imasi dar- 
bo. Vienas galingai pajudino savo pečiamentėmis, energingai 
pasispjaudė į delnus; antras tebežiovauja, kad jam net už ausų 
grikši ir ašaros trykšta, o ranka siekia ne padargo, tik savo paka- 
lio ar pakaušio draskyti. Pirmąjį ir iš šalies žiūrėdamas laiminsi, 
juo pasikliausi; antrąjį norėsi kuo veikiausiai iš pabarės kiaulių 
ganytų išsiųsti. 

Katrųjų gi mūsų visuomenėje daugiau? Kad yra visokių, to 
neužsiginsi. 

Pirmiausia į akis puola pirmieji. Niekas neužgins, kad suda- 
rymas kelių dešimtų tūkstančių kariuomenės per 3—4 mėnesius 
yra nepaprastai gyvas veiksnys. Savo apsukrumu, savo organi- 
zaciniu talentu čia lietuviai išlaikė kvotimą bet kurių europiečių 
akyse. Lietuvos kariuomenė sakyte sako: apgink mus, Viešpatie, 
nuo prietelių, o nuo neprietelių mes patys apsiginsime! Jei niekas 
nekliudys mums susitvarkyti finansus. 

Bet krašto apsauga tai tik vienas daugelio valstybinių ir vi- 
suomenės veiksnių. Visos naujo gyvenimo šakų šakelės leista 
mums dabar ir reikia padaryti gyvų gyviausios, kad nebereiktų 
jos iš nauja perdirbinėti. Leista ir reikia. Tik čia atsiranda ir 
sunkiai nugalimų keblumų. Pasaulio progresas rodo mums vir- 
šūnes savo laimėjimų, o mes tebesame apačioje. Mes aiškiai 
dabar matome, be ko pažangi demokratinė valstybė nebegali 
apsieiti, o sučiupti tas viršūnes nepajėgiame; dar tebėra rankos 
per trumpos, dar mes neišaugome. 

Ir niekas čia nepagelbės, jokie užtarytojai iš šalies, jokie ragin- 
tojai: reikia patiems pergyventi pažangos tarpai. Skirtumas tik 
tas, kad judinamoji visuomenė juos pergyvena sparčiai; ramy- 
bėje nuošalyje būdama, ji šimtais metų palieka sužiedėlė, sustin- 
gusi, apipelėjusi. 

Pažangos nelygumą rodo mums pereitieji amžiai ir šis. Ką 
sakau! Vienas tik pereitasis amžius ir pastarieji dvidešimti metų. 
Pirmiau sraigiu šliaužta, dabar šuoliais šokama. Ale vis dėlto 
reikia, kad ir šuoliais - nušokoti. Karo metu nebuvęs Lietuvoje, aš 
nemoku pasakyti, kiek mūsų visuomenė tapo įjudinta į veiksmą; 
bent išjudinta iš pamatų, kaip akmuo iš savo guolio. O pirmiau 
buvome taip giliai įsigulėję, jog vos tik viršūnė mūsų tesimatė. 

Daugiau dėl juokų čia paminėsiu tautos prietarus, kurie 
tačiau valdė visuomenę. Moteriškei pasirodyti vienaplauke, 
mergaitei be prikaištės buvo lygu pasivaidinimui savo paleis- 
tuvystės amatu. Už apspaustą moterų figūrą kunigai bažnyčio- 
se gėdino parapijonus. Parapijonai vėl neapsakomai piktinosi, 
kai pamatė iš po sutanos ant čebatų išleistas kunigo kelines, 
„šarvuotą“: reikėję į aulus kištis. Mokytis ir neiti į kunigus 
reiškė jaunikaičio ištvirkimą. Kryptelėti nors truputį iš papras- 
tosios nešystos reiškė ne tik nerimtumą, bet tiesiog žmogaus 
nedorumą; mažiausia — „žmonių juokinimą“. 

Reikėjo būti nusistovėjusio įpročio vergais, visai pasyviais 
žmonėmis. Ne iniciatyva, ne drąsus siekimas ko nauja stovėjo 
pirmoje vietoje, tik nuolankumas ir vergystė. Gyvas veiksmas 
buvo mums tiesiog baisus. Dar ir dabar štai visai šviesus sodietis, 
susitikęs kunigą, trumpais grįžtantį iš užsienių, neva juokais, bet 

iš tikrųjų rimtai paklausė: jei „trumpas“, tai gal jau ir vedęs? 
Sodietis sodietį persekiojo, kam jis langus dirbas didesnius neg 
yra per amžius priprasta. Kai mano kaimynas pasistatė gryčią 
be sąsparų, apmušė lentomis ir nutepė rausvai, tai jaunuomenė, 
bėgdama pro šalį, šaukė: dega, dega! Suprask: pajuokia. 

Kas drįso išsiveržti iš tos papročių vergijos, tas vadinosi: 
ponas, gudas, nebe „žmogus“. Jam buvo leista silpniau begavėti 
arba visai nebegavėti, ražančiaus ir škaplerių viršuje ant marš- 
kinių nebedėvėti, net prieš valgant nebesižegnoti ir kiti dalykai. 
Bet jis nebebuvo tos bendrovės žmogus: jis buvo pakenčiamas 
galų gale, bet toli gražu ne sektinas. 

Tie, kurie dabojo, kad senovės papročiais, racionališkais ar 
ne vis viena, būtų griežtai sekama, patys buvo jų vergai. Ir žiū- 
rėk, kaip sunku buvo griauti tie tautos prietarai, kokios valios 
stiprybės reikėjo pasirodyti ir išbūti sau žmogum, savais pa- 
mėgimais, savo skoniu, savais siekimais! Nebuvo baisesnio pa- 
baidymo už šį: „Ką gi žmonės pasakys?“ O ką gi žmonės gali 
pasakyti apie tai, ko neišmano, apie ką nėra galvoję? Aš to nesu- 
prantu, tad - yra kvaila ir netinkama „geram žmogui“. 

Taigi apie kokią čia kūrybą gali būti kalbos, pirma asmens 
neišliuosavus iš visuomenės vergijos? Prislėgtame prote negi atsi- 
ras nei drąsaus galvojimo, nei drąsaus noro, nei atkaklybės tai 
įvykinti. Dabar asmens išsiliuosavimas eina sparčiai; nueina jau 
net per tol, tampa akiplėšyste, nieko daugiau nebepripažinimu, 
kaip tik savęs: mano diktatūra! Bet tai laikinai, per nemokėjimą 
pataikinti; šokant vienas įkrenta, kitas per toli nušoka. To nežiū- 
rėdami, turime varžančius prietarus griauti, jei norime pažangos! 


LIETUVOS RUSAI - 
TAIP PAT JOS PILIEČIAI 


„Nasz Kraj“ paskelbė Nr. 92 žinelę, kuri ant mūsų padarė 
per nemalonų įspūdį, nors ji nepaliečia mūsų. „Liepos 31 d. buvo 
pravoslavų komiteto susirinkimas. Pirmininkas davė apyskaitą 
apie rusų padėtį Vilniuje. Paskui buvo įteiktas p. Osmolovskiui! 

memorialas. Generalusis komisorius pareiškė delegacijai, gyven- 
tojai rusai dabartiniu laiku negalį tikėtis iš lenkų valdžios jokios 
paspirties. P. Osmolovskis tačiau pažadėjęs pasirūpinti, kad 
rusai galėtų išvažiuoti į savo tėvynę“. 

Apie kokius čia kalbama rusus? Jei apie vakarykščius atėjū- 
nus iš Rusijos, tai lenkų valdžia, žinoma, turėjo teisę atsisakyti 
nuo jų šelpimo ir be didelių ceremonijų išvežti juos už valstybės 
sienos arba kur į gilumą Lenkijos: dabar kariaujama su Rusija, 
nors ją atstovauja vieni bolševikai. Visai kas kita, jei kalbama 
apie tos vietos senovinius gyventojus, kurie čia turi pakenčiamą 
komitetą; vadinas, apie to krašto piliečius, tokius pat kaip lenkai, 
gudai, žydai, šalia lietuvių. Tiems pridera valdžios globa ir pa- 
šalpa, ir generaliojo komisoriaus, vieton visa to — ausrotten2, 
išmesti už sienos, yra labai ir labai nedemokratinga. 

Ar verta mums, lietuviams, apie tatai kalbėti, kai galingieji 
nebenori apie tai neužsiminti? Atmenate, kokias pūgas ant lietu- 
vių Vilniaus lenkų laikraščiai vertė už tai, kad jų vyriausybė 
priėmė darbuotis buvusįjį Kauno, Vilniaus ir Estijos gubernatorį 
ir Lietuvos dvarininką Veriovkiną?* Dėl to tai ir reikia kalbėti, 
jei kam tai per nemalonu, nes vieniems užsipuolant, o visiems 
tylint, gali pasidaryti kai kam skriauda. 

Mes neturime absoliutiškai jokių ryšių su Lietuvos rusais. 
Esame daug kreitėję ant jų už bolševikus, kurie vargino mūsų 
kraštą, karu užėję ir nuo karo čia likę; kreitėjome ir už mūsų 
krašto kolonizavimą. Pykome ir revoliuciją kėlėme prieš tuos, 
nuo kurių priderėjo karas ir politika; bet kažin kodėl lietuvis 
nejaučia absoliutiškai jokios atskirų rusų neapykantos. „Mas- 
kolis“, maskolybė tik kovos dėl savitos mūsų kultūros, destis 
dėl spaudos laisvės metu tebuvo įgiję tokios pat prasmės, kokią 
jie turi lenkų kalboje ir visuomenėje. Gal dėl to, kad lietuvis 
nelabai atskiria rusą nuo gudo, su kuriuo visados buvo sudarę 
didelę bendrą valstybę ir per visus šimtus metų nėra nė dėl nago 
juodymės susibarę. 

Sodiečiai, kad būtų vokiečiai neatėmę iš jų ginklų, būtų iš- 
šaudę šimtus „bolševikų“, kuriuo vardu kone per visą karo metą 
vadindavo iš vokiečių nelaisvės pabėgusius ar šiaip jau iš Lietu- 

vos nesuskubusius išeiti valkatas. Būtų šaudę, nes ir „bolševikai“ 
juos apvaginėjo, kankino ir žudė. Kiek mūsų sodiečiuose buvo 
prisirinkę pykčio ir neapykantos, galėjai laukti ir nežmoniško 
keršto, gavus progos. Ir... štai faktas. 

Kunigiškių sodžiuje, Rokiškio apskrityje, atsirado „bolševi- 
kas“, ne vagis, ne plėšikas, tiktai slapukas. Išsikasė duobę galu- 
laukėje alksnynuose ir apsigyveno. Į sodžių ateidavo per dieną 
padirbėti, už tai gaudavo pavalgyti; naktį eidavo į savo „zem- 
lianką“ arba lįsdavo po malkomis vienos trobelninkės kiemelyje. 
Pramoko lietuviškai ir pragyveno taip skursdamas ištisus dvejus 
metus. 

Lietuviai pašlovinti yra kaipo ilgaliežuviai. Yra gana įdavikų 
taip sau, be jokios sau naudos. Yra nuožmių žmonių, kuriems 
gera kitas pakankinti. Bet daugiausia bailių ir nuolankių. Už 
„bolševikų“ šelpimą arba slėpimą vokiečiams atsakydavo visas 
sodžius nežmoniškomis rekvizicijomis. Dažnai visą sodžių nu- 
degindavo ir keletą žmonių nušaudavo. Vis už tuos „bolševi- 
kus“. Ir vis dėlto dideliame (apie 30 kiemų) Kunigiškių sodžiuje 
per ištisus dvejus metus neatsirado nė vieno, kurs būtų liežuvį 
žandarui pakišęs. O jų kas dieną kelių keleliais nuolat jodinė- 
davo. Kaip sau norite, šitas faktas ne tik garbė ir šlovė Kunigiškių 
sodžiaus, bet ir visų lietuvių charakteristika: nebekeršyti tam, 
kurs nieko nekaltas, nors į nekenčiamą rūšį pridera. 

Gal tuo lietuviškuoju būdu ir mes pasipiktinome pradžioje 
šios kalbos paminėtąja žinele. Piktinomės ir pirmiau, kaip lenkai, 
vos tik įžengę į Lietuvos žemę ir jos miestus, tuojau ėmė rusus iš 
visur pašalinti, ne tik iš vadybų, kur buvo valdininkavę, bet ir iš 
labdarybių, kaip va: gailestingąsias seseris iš ligoninių ir Rau- 
donojo Kryžiaus. Įsiprašinėjantiems nors laikinai pakęsti juos, 
bent kol ras progos išsidanginti, atsakydavo: „z zasady - nie“. 
Pravoslavų bažnytinė gmina nustojo savo beneficijų. Apie jų 
kunigų skurdą ne kartą yra rašiusi „Belaruskaja Dumka““ ir mes 
tai pakartoję, vakarykštieji viešpačiai - šiandien tapę skurdžiais; 
jau kitaip su jais ir apsieiti reikia: ag taip pat - žmonės! 

Antai lenkai savo pilietybę Lietuvoje prirodo keliais šimtais 
metų čia buvimo. Kodėl gi rusams netiktų toks prirodymas? Ag 

jie Vilniuje yra kur kas anksčiau atsiradę ir čia bažnytines savo 
gminas susikūrę. Lenkai tik per savo diplomatiją susiartino su 
lietuviais, rusai gi - giminiavos su jais. Ir buvo į kits kitą nemažos 
įtakos dar tais laikais, kada apie lenkus niekas nė nesapnavo. 

Žodžiu sakant, nedidelis skaičius tikrųjų rusų, didžiarusių 
pravoslavų, tarpe lietuvių ir gudų, pravoslavų ir katalikų yra 
įgiję tokios pat geros pilietybės, kaip Vytauto totoriai, o vėliau ir 
lenkai. Ir jiems pasiūlyti, kad išvažiuotų iš Lietuvos, yra lygu 
banicijai, ištrėmimui, nes kitos, kitur jie neturi tėvynės. Rusija 
jiems tik bendravardė, daugiau nieko. 

Ir mūsų krašto žemininkai rusai, kurie tik buvo laisvi nuo 
prakeiktosios caro biurokratijos, tą savo pilietybę net geriau rodė 
neg lenkai ar lenkais virtę tie patys lietuviai. Kaip gražiai sugy- 
veno su savo kaimynais lietuviais sodiečiais tokie stambūs dva- 
rininkai rusai, kaip grafai Zubovai, Mikalojus ir Dimitras, kaip 
a. a. grafas Olsufjevas, kaip kunigaikščiai Vasilčikovai“, šiaip jau 
bajorai aristokratai Veriovkinai ir kiti tokie, negalima atsidžiaug- 
ti. Visi jie ir jų šeimynos moka tos vietos kalbos; jos nežemina, 
skaito lygia kitoms, čia pat vartojamoms; kilus bet kokiems nesu- 
sipratimams dėl žemės (žinai, kaip tarp kaimynų!), jie nebūdavo 
neperkalbami. Net dėl servitutų su rusais dvarininkais aš nesu 
girdėjęs bylų: daugiur jie patys, be teismų išsilygino mišrąsias 
savo teises. 

Ir tas pats šiandien lenkų ujamas Veriovkinas, kad ir biuro- 
kratu būdamas, anuo laiku buvo skaitomas geriausiu blogųjų 
tarpe. Iš visų vietų, kur jis gubernatoriavo, jis išsivežė vieną tik 
kitataučių, atseit nerusų, palankumą. 

Taigi už ką rusai reikia iš Lietuvos ausrotten, kai atėjo čia 
visai tai žemei svetimi lenkai, net ne tos vietos „lenkai“? Ne, kaip 
sau norite! Čia nereikia nė demokratybės grynai pilietinei tei- 
sybei parodyti: rusai, Lietuvos autochtonai, ne svieto parėjūnai, 
privalo turėti griežtai lygias pilietines teises su kitais, dalyvauti 
to krašto varguose ir pelnuose. Visai kas kita mušti nuo savo 
krašto atėjūnai komunistai ar kele kuni, visai kas kita - sa- 
vieji piliečiai globoti. 

NESIDAIRYKIME Į DĖDES 
(Dėl Kauno tarybų su lenkais) 


Vienas bene išmintingiausiųjų lenkų laikraščių, „Gazeta Pols- 
ka“, paskutinėmis dienomis yra šitaip išsižodęs: „Tęstis ir vis 
dairytis, ką galutinai nuspręs Taikos kongresas?, gali pagaliau 
būti mums taip žalinga, kad net nebepataisoma“. Šitais žodžiais 
jis baudė savo valdžią, kodėl ji nesiskubinanti tartis su latviais ir 
estais, su kuriais lietuviai jau senai ir energingai taikinąsi, gadin- 
dami lenkų šlovę. 

Taip, tikrai: lietuviai senai suprato ir nuolat tai sau pasisako, 
jog savo dalykų reikia patiems daboti, nesidairant į Vakarų dė- 
des. Ką mes čia vietoje būsime pasidarę savo tarpe, to mums 
jokios Santarvės nebeišplėš; gi ko nebūsime patys pasidarę, to 
mums kiti, iš svetur atėję, neatidirbs. 

Labai gražiai šitą tiesą supranta ir lenkai ir labai rūpestingai 
kraunas į savo ančius visa, ko tik jų kaimynai negali apginti 
pajėga. Antai vieno Varšuvos laikraščio redaktorius tyčia buvo 
atvykęs į Vilnių paraginti, kad lenkai imtų žemių kiek tik ištesi. 
Girdi, jokia Santarvė neateis čia nei stabdytų, nei ragintų; ką 
pasitieksime, tai ir turėsime; bet paniekinti mūsų įvykusius fak- 
tus bus jau sunku. Ton mintin viskas dabar daroma. Nežiūrima 
jokių skiriamųjų sienų; nesaugoma net tų, kurios faktinai nusi- 
stato. Einama vis tolyn, tolyn į Merkinę ir už Nemuno, įŽelvą ir 
į Balninkus, ir visur ten tandasi - gryna lenkų žemė, ir visur ten 
neva žmonės šaukią rankas sudėdami: dėkite mus prie Lenkijos, 
nes ten tik mums išganymas: ten angliai, ten druska, ten žibalas, 
ten miltai, ten lašiniai... 

Visa tai vienok nereiškia gilios lenkų politikos. Imtis sau, kas 
nesaugoma, tai anaiptol nereiškia taikinimos su artimuoju savo 
kaimynu. O su juo taikintis juoba reiktų ir pirmiau reiktų neg, 
per jį peršokus, taikintis su tolimesniaisiais. Mes ir taikiname 
jiems patiems jų gi prisipažinimą, jog nereikią nuolat dairytis į 
Santarvę, ką ji pasakys, pagirs ar papeiks, tik reikia taip daryti, 
kad artimieji kaimynai džiaugtųsi ir girtų. 

Tegu sau lenkams ir nebūtų baisus Santarvės papeikimas už 
vieną kitą dalyką. Tegu sau ji pati ir nukęs tą davimą per žandą, 
kuris per dusyk pasikartojo nustatant skiriamąją sieną. Sako, 
bent keturių politikos gudruolių buvę ta siena nustatyta ir nė 
vieno lenkai nepaklausė: vis maža. Maža net tada, kai tą sieną jų 
naudai dar patraukė lietuvių pusėn per penkis kilometrus, nes 
ir dabar dar Lietuvoje liekąs lenkų plotas, lygus Elzasijai. 

Tegu sau. Vis dėlto pakartokime, tai nėra gili ir toli siekianti 
politika, nes ji per ilga skaudžiai atsilieps tarptautiniuose santy- 
kiuose. Nejaugi dabartinieji lenkų politikai tokie naivūs ir mano 
visus santykius ir visiems laikams pajėga palaikysią saviškai 
išlyginę? Kas pajuto savyje laisvės ir nepriklausomybės dvasią, 
su ja nebesiskirs amžinai ar šiokiose ar tokiose sąlygose atsira- 
dęs. Nepatenkinimas teisingų reikalavimų arba numažinimas 
aiškių pilietinių teisių juk gimdo opoziciją, priešginystę, kuri 
visai nėra pageidaujama vidaus santykiuose, kai tenka jau ra- 
miai plėtotis. Malkontentai — tai aršiausi valstybės pažangos 
trukdytojai, o tokių apsčiai lenkai darosi dabartiniu savo apsiėji- 
mu su Lietuva. 

Vyručiai, darykimės „prietelius iš mamonos“, iš tų pasienio 
mažmožių! Nebūkime ramūs, kad tolimieji dėdės neateis jų pri- 
dėtų ar atimtų: ramybę teduos tos vietos žmonės, kurie pasakys 
aiškiai: taip, tai mano, o tai tavo, ir nebėra ko mums daugiau gintis. 


VYSKUPO APŠLOVINIMAS 


Gyvename karingumo laikotarpį. Vilniaus gatvės nuolat 
siaudžia kareivių krakoviakais; kai nutyla kareivių, toliau juos 
tęsia gatvės vaikai. Net miesto mergos trumpiau pasikirpo sijo- 
nus ir plaukus; ką jau besakyti apie tas, kurios užsispyrė bū- 
tinai tetutes padaryti dėdėmis. Mada, toks šišas, toks oro ant- 
krytis, — tai kaipgi nepasiduos jam ir dvasiškiai, kuriems tiek 
daug rūpi ankštas susipynimas su valstybe. Vilniaus kunigija — 
taip pat karinga; to karingumo laipsnį teparodai mums Varšu- 
vos endekijos ir jų papos rūmų laikraštis „Gazeta Warszaws- 

ka“! Nr. 223 š. mėn. 16 d. straipsniu „Kwestja biskupia'?, 
surašyta jau š. mėn. 1 d. 

Ta nabagė „kwestja“, keliavusi į laikraštį ištisą pusę mėnesio, 
turėjo laiko gauti kuo plačiausios „dvasininkų“ (dedu juos kabu- 
tėse) endekijos pritarimą. Tam nuo 300 eilučių straipsniui-kores- 
pondencijai, aišku, reikėjo surinktinio darbo, idant, sulig prie- 
žodžiu, ziarnko do ziarnka — zebralaby się miarka’. Ir mesta 
kiekvieno šovinisto endeko kunigo ne po grūdą, tik po ištisą 
akmenį, į savo viršininką, į savo Ganytoją, savo Pontifeksą“. 
Parašas kriptonimas X Y Z, nors yra kunigų publicistikoje žino- 
mas, vis dėlto nieko daugiau čia nereiškia, kaip asmenį - žema- 
dūšį, išsirengusį iš už tvoros pramušti pakaušį savo tėvui. 

Tos dar neregėtos katalikų spaudoje, ypač didžiausiais ultra- 
montanais apsimetančių lenkų kunigų spaudoje, akiplėšystės 
tikslas šis: „Vienatijis žingsnis, kuriuo galėtų (vyskupas Matu- 
levičius?, lietuvis) atlyginti bloga, kurį yra padaręs vyskupijai, 
būtų kuo radikalingiausis gera valia išvalymas vyskupijos nuo 
savo asmens. Neabejojame, jis tai padarys, jei vyskupo Matule- 
vičiaus širdyje kunigo sąžinė bent akimirkai paims viršų ant 
svietiškųjų sumetimų, tautinės kovos sumetimų“. 

Tai vyskupas Jurgis, marijonų visų vienuolynų generolas, nė 
piršto nepajudinęs tautybės dalykams, nė Lietuvoje per visą savo 
amžių netarnavęs, padaryta kažin kokiu kovotoju už tautybę. 
Žmogus, kurs, apimdamas vyskupo sostą, yra viešai pasižadėjęs 
įjokias politikas griežtai nesikišti, tik vienai Bažnyčiai ir Dievui 
tetarnauti, padaryta kaip tik priešingai - žmogum, kurs kunigo 
sąžinės yra nebtekęs už politikos galvos. 

Bet kas, kuriame endekystė dar neužmarino ne tiek kunigo, 
kiek paprasto žmogaus širdies, tai pasakys, jog kaip melagingas 
yra šisai pagrindas, taip melagingas arba perdėtas yra ir visas 
kaltinimų statymas. Vyskupas esąs kaltas, kad neesąs endekas, 
kaip didžiuma galutinai apakusių ir griežtai sąžinės nebtekusių 
Vilniaus kunigų. Esąs paskirtas, vokiečiams remiant jo kandida- 
tūrą; Smetona paskelbęs jį lietuvių valdžios kandidatu; esąs Vil- 
niui svetimas įsitikinimais; svetimas tauta, pirmas Vilniuje vys- 
kupas - lietuvis; iš Varšuvos išvažiavęs Kaune konsekruotųsi, 

tame lizde visų agitacijų prieš lenkus, iš rankų atviro, griežto 
ir atkaklaus lenkystės priešo vyskupo Karevičiaus“; apsistatęs 
lietuviais, kapelioną pasiėmęs lietuvį, patarėju kun. Kuktą?; pasi- 
šalinęs nuo visuomenės, nieko neveikiąs, kunigų (suprask: ende- 
kų), kaip kun. Michalkevičius, nesiklausiąs patarimų, nepro- 
testavęs net, kada bolševikai tikėjimą mėtę iš mokyklų, bet tik 
išlikus paklusniu lietuviams; lietuvių automobiliu paradavęs po 
Vilnių. Taip ir toliau per visą didelio laikraščio puslapį. 

Kad ne noras išlaikyti šitą dokumentą „Lenkų Bažnyčios“ (ne 
Rymo) istorijai, mes viso to dvasininkų šiukšlyno nebūtume nė 
kasinėję: toks tvaikas nuo to kyla. Tik publicisto pareiga verčia 
tai padaryti. 

Iš viso to skundimo viena tėra teisinga, būtent kad vyskupas 
Jurgis nėra endekas, nei lenkas, nei lietuvis. Visa kita - melas ir 
blogos valios žmonių šmeižalas. Ir šmeižikai tai žino: rašytojai — 
vilniečiai; tik, kaip tikrajame kare, bet tik nukariavus, viskas 
tinka. Vilniaus vyskupu buvo daug kandidatų. Lietuvių valdžios 
kandidatas, tai visi žinojo, buvęs visai ne kun. Matulevičius, tik 
kan. Alšauskis“. Ir ta kandidatūra ilgai prasilaikė, kol Rymas per 
Miūncheno nuncijų nepadėjo rezoliucijos: trés militant - per labai 
karingas. Ir pasirinko Rymas, ne Smetona, ne lenkų nekenčiamoji 
Taryba, kandidatu - nekaringąjį kun. Matulevičių. Už jo kandi- 
datūrą tuomet šaukė visi lenkų laikraščiai, su Krokuvos „Cza- 
su“? ir kitais. Dabar gi — jau jis primestas atsirado, kai lenkai 
Vilnių užėmė. Per vėlai susiprasta. 

Konsekravosi vyskupas Jurgis tais laikais, kai Vilnius tebe- 
buvo Lietuvos, ne Lenkijos sostinė. Tai ir Kaunas jam nebuvo 
svetimas. „Netaktą“ konsekruotis Kaune Vilniaus endekai kuni- 
gai taip pat tik dabar suprato. 

Kapelionu vyskupas vienuolis pasirinko ne kunigą lietuvį, 
tik tos pat kongregacijos tėvą, kaip tai reikalauja jų regula. Ma- 
rijono čia neatstos joks endekas. Be to, tėvas Vaitkevičius lietu- 
vystės dalykais dar mažiau laužo sau galvą neg jo viršininkas 
gvardionas. 

Prieš bolševikų tvarką vyskupas Jurgis nesiskubino protes- 
tuoti, visai išmintingai galvodamas, jog tai bus tik šūvis į orą: 


+ 286 - 


bolševikų amžius vis tiek čia trumpas, ir Bažnyčios tvarka nėmaž 
nebus pagadinta. 

Vyskupas ne tik automobiliu, bet nė vežėju ne „paraduoja“ 
po miestą. Kaunan kviečiamas vyskupo Skvirecko konsekruoti!?, 
išvažiavo 7 val. ryto arkliais, kai visi endekai tebemiegojo; su- 
grįžo, tiesa, lietuvių automobiliu, bet taip pat anksti rytą, kai 
niekas nematė. Lietuvių buvo reikalas, lietuviai ir vežė. 

Apie lenkų kariuomenės sutikimą nepatogu nė kalbėti. Tiek 
tepasakysime, kad vyskupas Jurgis pėsčias ėjo į vakzolą Vyriau- 
siojo vado sutiktų; tuo tarpu kad tokie rusų archijerejai neidavo 
nė caro sutikti, tik laukdavo jo savo bažnyčioje. Dalyvavo raute, 
laikė pamaldas Katedroje ir pleciuje per lenkų prasimanytas 
iškilmes. Tai koks čia nepalankumas kariuomenei? 

Visa tai mes žinome iš šalies, visai nesiteiravę paties šaltinio. 
Visa tai žino ir Vilniaus endekai. Bet ką padarysi, kad toks jų 
partijos taktas: šaukti, meluoti — bene prikibs kas nors iš to. 
Matome, kad nė Ganytojas nėra nuo to garantuotas. 


VOKIEČIŲ „TAŠČIT I NEPUŠČAT!“! 


(Žodis antitarybininkams?) 


Daugiau ne savaitę jau buvau pravertęs, bevaikštinėdamas 
po visokias vokiečių okupacijos įstaigas, besimelduodamas, be- 
prirodinėdamas, jog aš esu tikras lietuvis, šio krašto žmogus, 
turįs teisę gauti pasą, nors tik ką sugrįžęs iš užsienių. Ir pats 
nebežinau, kas ir kaip mane užvedė, nors visai kitu reikalu bu- 
vau užėjęs į biurą, vyriausiojo tų laikų veikėjo Lietuvoje, lietuvių 
klausimo decernento“ oberleutenanto Kiūglerio kabinetan Mili- 
tarverwaltunge“*. Jaunas žmogus, bet jau gudrus diplomatas, 
rodės, labai patenkintas mano vizitu, dėkojo už tai, nors aš tos 
intencijos visai neturėjau, ir drąsino į publicistikos darbą. Jis esąs 
be galo patenkintas, kad būsią daugiau kam darbuotis dėl lietu- 
vių klausimo. Girdi, jūsų priešininkų pilnas Berlynas, kad ir tų 
pačių lenkų. Jie be galo jums kenkią, visur įlįsdami, visur klibin- 
dami. Savo švelnumu ir svietiškumu jie pavergią galingųjų širdis 

ir nuomones. Taigi lietuvių dalykų decernentas galįs kruvinai 
savo pirštus nudilinti berašydamas, lietuvius beužstodamas: 
nieko nepadėsią, jei mes savo dalykų į savo rankas nesuimsią ir 
per laikraštį nuolat nekelsią. Neleiskite, sakė, opiesiems savo 
dalykams ataušti: „Lietuvos Aidas“ yra į vokiečių kalbą ver- 
čiamas ir visam vokiečių kraštui paduodamas. ; 

Jei manęs ištisus septynis mėnesius vokiečiai nejsileidę į savo 
sienas, tai čia buvę kalti tie, kurie mane Central. Polizeistelle“ 
pristatę... kaip bolševiką. Jis gi, Kūgleris, tiek ir tedaręs, kad 
spyriojęsis dėl mano teisių sugrįžti į tėvynę. 

Tai buvo 17 dieną gegužės mėn. 1918 m., kaip rodo mano 
užrašai. 

Paskutiniuoju dalyku aš nepatikėjau, nes koks gi aš bolševi- 
kas! Be to, ir bolševikai vos vos buvo tepradedą įsigalėti, kai aš 
gavau iš Petrapilio išvažiuoti į Stockholmą. Be to, ir dr. Zechlinas“ 
Kaune man tą pati pagiedojo, kaip kažin kas mane buvęs socia- 
listu padaręs, o jis, Zechlin, tiek ir tedaręs mane bevaduodamas. 

Vienu žodžiu sakant, aš nė nežinojau, kad mano tuo laiku 
turėta tiek daug auklių. Gal dėl to ir likau nevalgęs, negėręs — 
septynis mėnesius priverstiname ištrėmime pranuobodžiavęs 
besiilgėdamas gimtojo krašto. 

Bet aš negalėjau netikėti tikrumu pirmųjų dalykų, nes ir be 
vokiečių valdžios aiškinimų buvo aišku: belskite — bus atidaryta, 
reikalaukite - gausite. Čia buvo svarbu, kad darbui dirva tiekia- 
ma, kad nebus kliudoma bent per laikraščius kovoti už savo 
teises. Taigi pilnas kuo geriausių vilčių, nors ne tuojau, įkibau į 
publicistiką. 

Bet koks gi buvo mano nustebimas, kai pradėjęs duoti straips- 
nius, ėmiau juos gauti atgal su tuo pačiu pažymėjimu: „Zurick- 
gelegt, zurückgelegt, zurūckgelegt...“7 

Ko nė mėginau rašyti: apie santykius su kaimynais, apie kul- 
tūrą, net apie ūkį, - išdaras buvo vis tas pats: atidėta. Ir taip tęsėsi 
tol, kol visa ta istorija neatsidūrė Berlyne ir iš ten neatėjo nu- 
sprendimas: priimti. 

Buvo tai be galo liūdnas man laikotarpis. Ne dėl to, žinoma, 
kad nemačiau savo darbo spaudoje, tik dėl to, kad sielą slėgė 

pikčiau visokių nepasisekimų šisai, tiesiog... nebežinau, nė kaip 
bepavadinti, vokiečių pasielgimas. Vaizdavau save alkaną alka- 
ną, kuriam kitas siūlo iš savo rankų kąsnį. Bet ligi tik išsižioji, 
siūlytojas kąsnį įsideda sau burnon, tau gi palikdamas tik savo 
seilę nuryti. 

Šitokio vokiečių pasielgimo su manimi niekaip negalėjau sau 
išsiaiškinti, kol ilgiau nepagyvenau Vilniuje. Vokiečių taip dary- 
ta visur ir su visais, lygiai su atskirais žmonėmis, lygiai su įstai- 
gomis, lygiai su pačia Lietuvos Taryba. Visus masino į darbą, 
siūlė savo globą ir talką, žadėjo aukso kalnus, maišą laisvių, 
bekraštę valstybę susidaryti. O kaip prisieidavo kas pradėti, tuoj 
sustingdavo, lūpas spyna užsirakindavo, širdis munduru už- 
sagstydavo visomis įstatymų įsakytomis sagomis. 

Antai lenkai vis mums prikaišioja Lietuvos Valstybės Tarybą, 
neva gryną vokiečių padarą. O ta Taryba lygiai turėjo tiek per- 
kentėti, kiek aš. Žadėti vok. žadėjo labai daug. Bet gauti, jei ko 
Tar. gavo, tai tik revoliucijos keliu, griežtu pasipriešinimu, griež- 
tu okupacijos valdžios nepaklausymu, obstrukcija, diplomatijos 
sensacija, net politikos skandalu. 

Vokiečiai pagaliau išvydo, jog lietuviai Tarybą išsirinko vieni 
patys, nė policisto neįsileisdami asistuoti; jog ta Taryba moka 
atsisakyti nuo visa ko, nuo paskolų ir išlaikymo, bet tik nepasi- 
davus vokiečių įtakai, bet tik nevirtus okupacijos valdžios tar- 
naite, jos Beiratu“, jos valios pildytoja; jog chimerinius vokiečių 
sumanymus, sakysime, Lietuvą sujungti su Saksonija?, Taryba 
moka šachuoti, nors, tiesa, taip pat chimeriniu karaliaus išsirin- 
kimu, vis dėlto vykusiu diplomatijos žingsnių; jog ne tik netam- 
pa paprastu Landesratu“?, patariamąja raštine, bet savavališkai 
pasiskelbia Reichsratu — Valstybės Taryba. Pamatė, jog prieš 
okupacinę valdžią Taryba moka pasišiaušti ir kai kur aukščiau 
sudaryti visai atskirą opiniją. 

Ir kai visa tai per pusantrų metų pamatė, visa tai išbandė, 
tada tik ryžosi visą Lietuvos valdžią atiduoti Lietuvos Valstybės 
Tarybai. Ryžosi, bet kai Valstybės Taryba prisirengė viską pasi- 
imti į savo rankas, vokiečiai viską atidavė arba lenkams, arba 
bolševikams, su jais susitarę už Tarybos pečių. Taryba paliko 

spauste išspausta iš tarpo jų trijų: vokiečių, lenkų, bolševikų. 

Šiandien tas pat tebėra. Duoda paskolos Lietuvos valstybei 
atstatyti; bet kai V. Taryba imasi darbo, vokietis palieka sau 
gelžkelius, vokietis neišeina, vokietis kitu pretekstu okupuoja 
tas pačias jų jau neva apleistas vietas. 

Ščedrinas!!, kartus pašaipininkas, rusų valdžią apibūdino 
dviem žodžiais: „taščit i nepuščat“. Ir vargas buvo su ta rusų 
valdžia, kuri neva velka savo valstybę pažangos keliu, tikrai gi 
visur tuojau kliūtis daro. Vis dėlto vokiškasis „taščit i nepuščat“ 
buvo kur kas bjauresnis. Visgi rusai du žingsniu žengė pirmyn 
ir vieną atgal; tuo tarpu kad vokiečiai vieną žingsnį težengė 
pirmyn ir tuojau čia tą patį žingsnį žengė atgal. Ir buvo su jais 
didesnių kankynių neg su pačiais rusais carininkais. 

Štai koks „vokiečių padaras“ Lietuvos Valstybės Taryba. Do- 
kumentais visa to patvirtinti aš, žinoma, negaliu nesusisiek- 
damas su Taryba. Tik jų ir nereikia. Ag visi tai kiaurai žino, net 
tie patys antitarybininkai. Jei tačiau nesiliauja Tarybos ėdę, tai 
tik blogų vaikų būdu: žino, kas kam nepatinka, tai tą ir loja 
prisikišdami: vokiečių, vokiečių, vokiečių padaras!!! 


DĖL LAIKINAI SUNKIŲ SĄLYGŲ 


Nors naujoji Lietuvos valdžia Vilniuje dirba jau keturis mė- 
nesius, tačiau dar toli gražu iki visi santykiai bus paaiškėję. Ji 
net neturi dar nė savo vardo. Lietuvos valdžia, ta, kur Kaune, 
pasivadino - Laikinąja, apsiėmusia pildyti savo pareigas tik tol, 
kol susirinks Kuriamasis Seimas. Valdžia Vilniuje neva civilinė, 
bet pastatyta karinės valdžios ir dirba šios vardu - Dowództwa 
wėjsk polskich!. Galima būtų susiprasti, jog ji tad yra - laikina, 
kaip laikinas esti kokio krašto užėmimas ginkluota pajėga. Iš 
pradžių ji to ir nesigynė; sakydavosi, jog kitaip ir būti negali, 
kaip tik — laikina okupacija, kol žmonės susigriebs ir išreikš 
„savo“ valią. Dabar šito žodžio imama vengti, lyg jis būtų val- 
džiai užgaulingas. Ir tai duoda progos manyti, jog vilniečių ir 
gardiniečių valdžia anaiptol savęs nelaiko pereigine. Tai ir ne- 


+ 290. 


beaišku. Jei nuolatinė, nebepašalinama, - jos reikia be jokių ape- 
liacijų, be jokių svyravimų klausyti. Bet jeigu laikina, tai galima, 
reikalaujamą tvarką palaikant, į kai kuriuos dalykus, kad ir tos 
pačios valdžios, bent kiek kitoniškiau žiūrėti, ypač kad ji pati 
sakosi čia atsiradus, kad gyventojai galėtų laisvai apsispręsti. 

Mums jau teko plačiau pakalbėti, jog nė kalbos negali būti 
apie laisvą piliečių apsisprendimą, neleidžiant laisvai agituoti 
už vieną ar kitą dalyką?. Tą patį mes ir dabar pakartojame: koks 
čia „laisvas“ apsisprendimas, kai vieniems piliečiams leidžiama 
ir karo lėšomis padedama (Straž kresowa, Komitet obrony kre- 
sów? ir k.) kuo smarkiausiai agituoti už Lenkijos dalykus, tuo gi 
tarpu kai kitai šaliai ničnieko neleidžiama agituoti už Lietuvos 
dalykus. Padėjimas labai nelygus, ir ne tik Lietuvos šalininkai, 
bet ir nevienašaliai Lenkijos velytojai teisingai pasakys: būsima- 
sis Vilniaus gubernijos apsisprendimas bus dirbtinas, tyčia pa- 
kreiptas į vieną pusę. 

Varšuvos seimo misija mumis netikėjo. Ką, girdi, jūs sakote, 
koks neleidimas agituoti, kad Vilniuje eina lietuvių laikraščiai 
dviem kalbom ir jų niekas neuždaro, nors lenkų endekija senai 
staugia: prikryžiuok juos, prikryžiuok! Dar neuždarė, tai teisybė; 
ne mažesnė betgi teisybė, kad tie laikraščiai dabartinėmis sąly- 
gomis turi savaime nunykti. Juk jų atsiradimą ir buvimą tepa- 
teisina laisva agitacija už pradą, kurs lietuviams yra pasidaręs 
žemiškai šventas: už Lietuvos nepriklausomybę. Nepriklauso- 
mybė dar neišstumia šalin bet kokių sutarčių, ankštesnių ar 
laisvesnių, su savo kaimynais. To nusistatymo yra žmonių Vil- 
niuje ir jo gubernijoje; dar nesulyginamai daugiau yra tokių, 
kurie tiesiog neišmano; jie pirmiausia reikia apšviesti, kol susi- 
pras ir tesės apsispręsti. Bet kad ir to nesulaukus, šitie žmonės 
privalo, turi teisės turėti savo reiškėjus, savo atstovus bet ku- 
riuose susirinkimuose. Ką gi dabar matome? Girdime, renkama. 
Ką ir kur, niekas nieko nei kalba, nei rašo. Sodžiuose esą net 
trejopi rinkimai; taip šneka: į Vilniaus kažkokį seimelį, į Varšuvą, 
net į Paryžių. Kas ką rinkėjams aiškina? Vieni patys lenkai, ir tai 
tik gyvu žodžiu vietose. „Lenkus“ ir pasirenka; sako, Vilniaus 
gub. lietuvių niekur nėsą. Tai kam gi betgi skaitoma reikalinga 

„Skirti“ ir lietuvių atstovą? Juk tai mažiausia — politikos nuo- 
dėmė. Na, koks lietuvių atstovas, sakysime, felčeris Vojevoda? 
Nei jo kas Širvintose rinko, nei jis pats lietuvis; kad ir buvęs 
lietuvis, jei lietuviu nesideda. Kokie gi „lietuviai“ Straž kreso- 
wos žmonės, kurie atvažiuodami kalba - lietuvių ir gudų var- 
du? Spauda norėtų tas anomalijas išvilkti aikštėn; parašyti iš tų 
vietų kontrkorespondencijas. Juk to tikrumas reikalauja. Gi tos 
korespondencijos tepraleidžiamos į lenkų laikraščius, iš lietuvių 
gi -braukiama. Yra ir dar nenusistovėjusių pačios valdžios daly- 
kų. Bet.ką Varšuvos laikraščiai laisvai svarsto, tai iš lietuvių 
laikraščių — braukiama. Net tie sumetimai, kurie rado vietos 
Vilniaus „Nasz Krajuje“, jei pateko į lietuvių laikraščius, dažnai 
braukiama. Karo cenzūra cenzūruoja ne tik tai, kas gali kenkti 
karo dalykams, bet ir visa, nepavesdama to dalyko civilinei 
valdžiai. Na, tai ta valdžia vėl nėra civilinė, yra karinė, ir už 
okupacijos vardą, nevertėtų pykti. 

Neaiškios Vilniaus ir Gardino valdžios prerogatyvos nelei- 
džia aiškiai nustatyti santykių su ja, ir tai kenksmingai atsiliepia 
lietuvių spaudoje. Neturėdama jokių instrukcijų, reguliuojančių 
tuos santykius, negaudama tam tikrų komunikatų, apie ką su- 
manyta neleisti rašyti (laikinai), kaip tai net rusai darydavo, 
spauda niekados nėra tikra, jog patiektieji straipsniai nebus iš- 
braukti. Ir tai tiesiog negalimu daro jos buvimą laikais, kada 
spaudinių darbai tokie brangūs, kada raidžių rinkėjai ima algą 
ir neturi teisės daugiau surinkti, kaip 6000 raidžių per dieną. 
Laikraštis, mokėdamas algas, tiek teturi darbininkų, kiek būtinai 
reikia; tie darbininkai tesurenka tiek, kiek tesutelpa į vieną nu- 
merį. Ir atmetus straipsnį, kartais du tris, tenka palikti balta vieta, 
teišleisti pusę numerio arba nors ir visai neišleisk. (Paskui buvo 
uždrausta ir baltos vietos palikioti.) 

Taigi ir laisva agitacija per spaudą visai nėra laisva. Tiek 
nelaisva — jog paskutinėmis dienomis, ypač po karštų ginčų su 
Varšuvos seimo misija, nebėra nė tikslo jai beeiti, taip sakant, 
visais garais, jei ne visiškai sustoti. 

Pilti grynu auksu už laikraštį nebent dėl vieno jo vardo ne- 
verta ir negalima. Šių dienų laikraštis turi būti rašomas ugninė- 

mis raidėmis, kraujo rašalu, o ne seilėmis, nes tai laikas, kuris 
pradeda naują krašto istoriją. Jei taip negalima, geriau nė nerašyti. 
Taip sumetusi, „Nepriklausomoji Lietuva“ buvo beketinanti 
laikinai visai sustoti; bet, kad galutinai nenutrūktų darbo ryšiai, 
eis, ale tik dukart per savaitę: pirmadienių ir penktadienių va- 
karais, pasižymėdama, kaip ir pirma, sekančios dienos data. 


KLAUSIMAI 


„Nasz Kraj“ Nr. 103 paduoda tokį straipsnį, kad jei nebūtų 
pasakyta, jog tai paimtas iš anglų „Times'o“, drąsiai galėtume 
spėti, jog iš bet kurio pačių lenkų laikraščio: tokios jis lenkiškos 
orientacijos, tokio ir noro viską suversti ant vokiečių. Lenkai 
amžindien nieko niekados lietuviams nėsą bloga darę: tai tik 
vokiečiai lietuviams įkalbinėją šituos blogumus; lietuviai vėl 
nieko niekados nėsą sau veliję: tai vėl tie patys vokiečiai jiems 
įkalbą netikrus apetitus. Kai vokiečių nebebūsią Lietuvoje, t.y. 
kai patys lietuviai nebepajėgsią gintis nuo šimto tūkstančių len- 
kų armijos, tada įvyksianti tarp lenkų ir lietuvių pilniausia ir 
gražiausia santarvė. Reikia tik bent kiek su lietuviais „popra- 
cowač“!, kaip kitame numeryje tas pats „Kraj“ yra išsižodęs. 

Anot tikro ar pramanytojo „Times“, žinoma, kabutėse: „Lie- 
tuviai turi gi galų gale susiprasti, jog rytuose tėra viena vienatinė 
pajėga, galinti nuveikti bolševikus, tai lenkų armija. Ypač dabar, 
kai, atsitraukus vokiečių savanoriams, lietuvių žemių gynimas 
palieka maža teatsakomose silpnutės lietuvių kariuomenės ran- 
kose, visos lietuvių tautos viltys turi būti padedamos ant lenkų 
legionų, vaduojančių iš bolševikų priespaudos“. Na, tokių argu- 
mentacijų moka prisakyti bet kokie „synowie ziemi“ iš Maišia- 
galos ar Palūšės, nereikia nė Londono siekti. 

Jeigu tas balsas eina tikrai iš Londono, tai mes paklaustume, 
nejaugi ir Santarvė išmoko veidmainiauti? Ligi šiol jai to nebuvo 
reikalo: tarė savo žodį ir nesirūpino, ar kam tai patiks, ar ne. Kas 
teis nugalėtojus? Kam tokios kalbos? Kas jomis ketinama įtikin- 
ti? Kuo lietuvių kariuomenė „silpnutė“ (matai, kaip švelniai 

pasakyta, lyg apie mylimą kūdikį) ir kuo lenkų kariuomenė 
stipra? 

Abidvi jos pradžioje savo susidarymo buvo lygiai silpnos, abi 
neturėjo nei savo audimų apsidengti, nei ginklų apsišarvuoti, 
nei karo medžiagos šaudyti. 

Nei Lenkijoje, nei Lietuvoje nėra nė po vieną karo fabriką, 
kurie ginklus kaltų ir šovinius taisytų. Taigi lygiai lenkams, 
lygiai lietuviams turėjo duoti jų, žinoma, ne veltui, kaimynai. 
Lenkams ir lietuviams tereikėjo pastatyti žmonių, ir abidvi pa- 
statė. Lenkai daugiau, sulig platumu savo krašto, lietuviai ma- 
žiau, vis dėlto nemaža; bent tiek, kad galėtų drąsiai nuo savo 
sienos atremti bolševikus. Lietuvių kariuomenės yra apie 60 000; 
lengvai gali jos susidaryti ir visas 100 000 ar net dvigubai, skai- 
tant maksimumą - kas dešimtą žmogų mobilizuojamą. 

Tai tik vienų lietuvių, be kitataučių ir be kaimynų, kurių gi 
įeis į Lietuvos valstybę. Yra ir oficierių. Tiesa, ne taip prisity- 
rusių, kaip kitų tautų, vis dėlto gerokai parako dūmų uosčiusių 
per šį karą. O jaunėlių oficierių galima būtų pridaryti, kiek tik 
reikiant, ~ tiek yra kandidatų į tam tikras mokyklas. 

Dabar ką gi mes matome? Kai lenkų Santarvė apginklavo ir 
visu kuo aprūpino dideliausią armiją, išsitekusią į keletą frontų, 
Lietuvos armijos nenori gerai apginkluoti nei tų 60 000, bet tė- 
viškai pataria kreiptis į lenkų legionus, kad jie Lietuvos žemę 
gintų. Nugi, gerai, paprašysime. Bet tokių dalykų niekas dykai 
nedaro; už tai reiks atsilyginti. O kaip lenkai, tai jie juoba neis 
„braci-litwinow““ gintų: jie eis žemelių imtų. 

Jei Santarvė tad yra sumaniusi Lietuvą būtinai primesti prie- 
du Lenkijai už jos kovas su bolševikais, tai taip reikia ir pasakyti: | 
lasciate ogni speranza - pameskite viltį savo nepriklausomybės, 
kas tik čia artinas. Dabar gi, nors lenkai šaukia, kad Lietuvos 
valdžia - vokiečių padaras, vis dėlto visos pasaulio valstybės su 
ja skaitosi, palaiko santykius kaip su suverenine, nors dar aktu 
nepripažinta valstybe, ir tuo pat žygiu štai patarinėja glaustis 
prie šono kitos valstybės! 

Mes nežinome, kokiomis sąlygomis Santarvė apginklavo 
lenkus; galbūt už pasižadėjimą nugalėti bolševikus. Tokios 

sąlygos lietuviai, žinoma, nebūtų galėję prisiimti. Bet stovėti 
sargyboje Vakarų Europos, kad per Lietuvos sienas gilyn ne- 
įeitų bolševikai, pilnai galime be jokios vokiečių ar lenkų pa- 
galbos. Vokiečiai ir dabar tiek lietuviams tedarė, ką trukdė. Vis 
dėlto nė tai sargybai Santarvė neduoda ginklų. „A, girdi, jūs 
tada kariausite ir su lenkais!“ Kam gi kariauti, jei nebus reikalo? 
Bet jei būtų reikalas, tikras reikalas, tai kaipgi galima vieniems 
rankas surišti, kitiems jas paleisti? Ir kam visos tos komedijos 
reikia, jei mūsų reikalą tesprendžia pajėga arba visai pašaliniai 
sumetimai? Kas ką mūsų valstybe šachuoja, mūsų pačių darbo 
nereikalaudamas? Vis tai yra neramūs Lietuvai klausimai, į 
kuriuos širdis geliami laukiame atsakymo. 


NEPEDAGOGINĖS PRIEMONĖS 


Lenkai atėję mūsų vaduoti. To neužginsi: bolševikus išva- 
rė iš Vilniaus gubernijos, vadinasi, ją išvadavo, kiek tiek pir- 
miau už lietuvius atėję to darbo padirbtų. Lietuviai ir patys 
būtų išsivadavę, nes taip pat gražiai apsidirbo su bolševikais 
Kauno gubernijoje. Lengvai, girdi, būtų paėmę ir patį Dina- 
barką, tik sustojo dėl grynos politinės doros: kam mums lįsti 
nebe į savo žemę! Tai labai gražu. Bet... bolševikai, turėdami 
Dinabarką už savimi, lietuvius buvo atgrūdę atgal lig pat 
Aleksandravėlės. 

Lenkai tuo atžvilgiu buvo mažiau skrupulingi: jie savo karo 
liniją vis saugo ir saugo; atseit vis tolyn, tolyn eina, idant prieši- 
ninkams daugiau būtų su jais darbo, kol atgal atgrūs. Pagaliau 
net nebežino, kurgi ta karo apsaugomoji linija: Berezina, Dau- 
guva su Dnepru ar pati Volga. Užtai net patys pažangieji lenkai 
ima kreitėti, kam be reikalo savo ir kitų kraujas liejamas. Kariš- 
kiai, žinoma, atsakys: visai ne be reikalo; tai ateities dalykas, 
tai ateičiai reikalinga. 

Į karo dalykus mums nėra ko kištis, nė lenkų „Robotniko“! 
imtis sau vadovu. Mes - visuomeninkai ir teliečiame tuos da- 
lykus, kurie užkliudo pačią ramiąją visuomenę. 

Mums keista ir nemalonu, kad ir visuomenės dalykuose da- 
- bar laikoma ta pati karo sistema, turinti prasmės — „na przy- 
sztošč“?. Ir mus ima baimė tos ateities, kuri bus išėjusi karo 
mokyklą. Baimė ima mus, ne tik lietuvius, bet iš viso - visuo- 
menės narius, kurie reikia visai kitaip, griežtai priešingai karui, 
mokyti. 

Karu užėję ant Lietuvos, lenkai ir tvarkosi kariškai, nors prieš 
save stumia neva visuomeninę organizaciją Straž kresową, pri- 
valančią lietuvius ir gudus organizuoti lenkų valstybės dvasioje, 
idant jie ir apsispręstų taip, kaip lenkams tinka - krypti į lenkus. 
Tas darbas dirbamas nuošaliai, laiku sudarius net formą, kaip 
tas „apsisprendimas“ turi išsireikšti. 

Visa tai taip pat būtų, jei ne pakenčiama, tai bent suprantama 
ir išaiškinama. Jei galima pavergti koks kraštas ir jo žmonės karu, 
tai juoba galima jie pavergti pertraukimu į savo pusę. Kariaujant 
kariškai elgiamasi. Jei čia mes protestantiškai svarstome tą poli- 
tikos akciją, tai vien dėl to, kad pačiai tos vietos visuomenei iš 
tokios akcijos, be atodairų į grynai žmonišką teisybę ir teisėtumą, 
ateitis siūlo kuo verksmingiausių rezultatų. 

Straž kresowai teikiama kuo toliausia siekiama pagalba. Ne- 
kliudoma, kada, kur, ką ir po kiek norint šaukti sodiečius į mi- 
tingus, pakišti jiems savo sudaromas rezoliucijas ir paklausus, 
ar sutinka, jau tai skelbti kaipo tikrą žmonių valios reiškimą, čia 
pat ir užsieniams. Ir ta visuomeninė organizacija, savo veiksme 
niekuo nevaržoma, į nieką neatsižvelgdama, tikrai mes galime 
tvirtinti, sudemoralizuos mūsų visuomenę ir patieks ateičiai tokį 
pagrindą, ant kurio negalės tarpti visuomeninės, o per jas ir 
valstybinės organizacijos. 

Pirmiausią ir svarbiausią blogybę Straž kresowa paliks ne 
pakėlusi, tik sugriovusi to krašto pilietiškumą, kurs remiasi 
demokratinėmis laisvėmis ir lygybėmis. Dabartinės gi organi- 
zacijos veiksmas ne ant to remiasi, tik ant protekcionizmo, kurs 
galan numuša bet kokį teisėtumą. Dirbkime, jų obalsis: ką pa- 
darysime, viskas bus gerai, nes mes — lenkai. Arba: jei mes 
prisidengsime lenko vardu, mes viską galėsime be atsakomy- 
bės padaryti. 

Gal niekur nėra taip stačiūkiškai parašyta; gal nė nepasakoma 
tokia forma. Ale tai išplaukia iš Straž kresowos veiksmo. Tai 
palieka liaudyje kaipo „podświadomość“. Liaudis nemokės to 
išreikšti žodžiais: ji reikš tai darbu, ir sudiev ne tik demokrati- 
nėms lygybėms, bet ir grynai žmoniškam, pakenčiamam sugy- 
venimui. 

Pirmiausis pedagogijos principas - tai rūpesnis, kad krūvoje 
gyvenantys neūžaugos nejaustų vienų viršenybės ant kitų, vienų 
protegavimo, kitų niekinimo. Be to nė krikščioniškosios artimo 
meilės neįkvėpsi. 

Iš to protekcionizmo plauks ir daugiau liūdnų pasekmių kaip 
dabartiniuose santykiuose - tautų nepagerbimas ir kits kas. 

Kovoja lenkybė su lietuvybe. Pirmajai yra kas padeda, antra- 
jai neprileidžiama padėti. Pirmosios veikėjai giriami ir glostomi, 
antrosios ~ iš tų vietų pašalinami. Ir nugalėjimui pasinaudojama 
žemiausių žmonių jausmu: pačių pasididžiavimu, kitų neap- 
kentimu. Tokį dvasios turtą paveldėję, žmonės nebus nei patys 
laimingi, nei valstybei neteiks laimės. 

Bet Bažnyčia, kad ir ji prisiimtų, nežinau, kaip širdingai, 
taikintojos rolę, to nebegalės bepadaryti su sudemoralizuotais 
savo išpažintojais. Pereitame numeryje mūsų aprašytasis fak- 
tas - sauvališkas Giedraičių klebono verginimas tai prirodo“. 
Lenkai neprivalo džiaugtis, jog jų šalininkai tokiuo būdu pa- 
rodė tautinį savo susipratimą ir valstybinį nusistatymą. Pa- 
leidus vadžias liaudžiai ne savo valią rodyti, tik sauvaliuoti, 
neatsižvelgiant į jokius įstatymus ir esamąją vyriausybę, paskui 
tų vadžių nebesutempsi. Tegu sau ir dvasinė vyriausybė pri- 
tartų tai Straž kresowos akcijai, tegu sau ir panaikintų ji, kaip 
sauvalininkai reikalauja, lietuvių kalbą Giedraičiuose, kur dau- 
guma tebėra lietuvių, ir lenkas, ten atėjęs, nebetesės atgrūsti 
parapiją atgal į teisėtumo kelią. Per ilga tokį pat prievartos 
aktą padarys ir antroji pusė. 

Širdį geliami dėl tautų santykių, kuriuos taip radikaliai ga- 
dina Straž kresowa, mes liūstame ir nerimstame, švelniai sakant, 
ne tik dėl nepedagoginio, bet kažin kokio „obcesowo““ mūsų 
visuomenės auklėjimo. 

MŪSŲ DAINA 


Tikiname, visai nevodinga, nes 
patsai vyskupas Motiejus yra „Palan- 
gos Juzėje“ užrašęs. Mes tepritaiki- 
nome dabarčiui — įžengiamuosius 
mums braukiant. 

Red. 


Turėjo senelis žilą oželį. 

Oi vei, oi vei — žilą oželį. 
Ir patsai senelis žilutis buvo. 

Oi vei, oi vei - žilutis buvo. 
Senelis oželį labai mylėjo. 

Oi vei, oi vei - labai mylėjo. 
Ką tiktai nutverdams, visa jan dėjo. 

Oi vei, oi vei — visa jan dėjo. 
Oželis senelio visai nebklausė. 

Oi vei, oi vei — visai nebklausė. 
Šiam dūrė, tam dūrė ir koja spyrė. 

Oi vei, oi vei — ir koja spyrė. 
~ Oželi, oželi, būk tu mandagus! 

Oi vei, oi vei - būk tu mandagus! 
- Kam man mandagumas, kad yr man ragai?! 

Oi vei, oi vei - kad yr man ragai! 
Įšoko oželis į lenko daržą. 

Oi vei, oi vei - į lenko daržą. 
Išėjo bobutė ožio varyti. 

Oi vei, oi vei ~ ožio varyti. 
Nedoras oželis nenor klausyti. 

Oi vei, oi vei - nenor klausyti. 
Ėmė bobutė ilgą votegą. 

Oi vei, oi vei - ilgą votegą. 
Uždrožė oželiui per pat uodegą. 

Oi vei, oi vei - per pat uodegą! 
Ožiui uodegytė ėmė nukrito. 

Oi vei, oi vei - ėmė nukrito... 

Paliko oželis be galo kito. 

Oi vei, oi vei - be galo kito... 
Ėmė bobutė juodą nedegį. 

Oi vei, oi vei - juodą nedegį. 
Uždrožė ožiukui per šono kaulą. 

Oi vei, oi vei - per šono kaulą. 
Nesopa ožiukui, tik tapo margas. 

Oi vei, oi vei - tik tapo margas. 
Senelis ožiuko nebepažino... 

Oi vei, oi vei - nebepažino... 
Pagrobęs už kojos, pats jį papjovė... 

Oi vei, oi vei - pats jį papjovė... 
Beliko oželio du didžiu ragu. 

Oi vei, oi vei - du didžiu ragu! 
Iš tųjų padirbo du gražiu triūbu. 

Oi vei, oi vei - du gražiu triūbu. 
Triū triū piemenėlis ožio šermenims. 

Oi vei, oi vei - ožio šermenims... 
Išmainė senelis ir antrą ragą. 

Oi vei, oi vei — ir antrą ragą. 
Gavo senelis molinį indą. 

Oi vei, oi vei - molinį indą. 
Išvirė senelis sau putrą juodą. 

Oi vei, oi vei - sau putrą juodą. 
Sukūlė senelis ir patį puodą. 

Oi vei, oi vei - ir patį puodą... 
Triū triū piemenėlis puodo šermenims!.. 

Oi vei, džium džium - puodo šermenims. 

(Aidas ilgai kartoja piemenėlio ir senelio gaidą: oi vei, oi vei, 
Oi vei...) 


KELIŲ KALBŲ SUTILPIMAS 


Varšuvos seimo nariai, lankydami Vilnių ir šnekėdamies su 
lietuviais, štai ką aiškiai yra išpažinę. 

Jūs, girdi, skundžiatės, jog dabartinioji okupacinė valdžia, 
kaip tik besumanydama, traukia žmones savo pusėn, ir reika- 
laujate, kad ji, ta valdžia, būtų pakeista lietuviais. Kame gi laidas, 
jog jūs su vilniškiais neapsieisite taip, kaip mes dabar su jumis 
apsieiname; jog nelietuvinsite viso krašto, bent nesistengsite 
atgriebti tuos gaivalus, kurie iš jūsų įtakos srities yra jau iškritę į 
svetimą kultūrą? 

Paabejojimai visai teisingi ir pamatuoti. Reikia prisipažinti, 
nes tai nei gėdos nedaro, nei slėptis verčia. Tai visai teisėti ir 
šlovingi siekimai. Ir mums nė į galvą nėra kada nors parėję peikti 
lenkus už tokią pat jų tendenciją Poznaniuje ar Silezijoje. Pa- 
saulyje nėra tokios valstybės, kuri savo rankomis griautų savo 
pamatą, tai, ką tūkstančio metų kultūra sudarė. Jei kalbame apie 
Lietuvos valstybę, na, tai ir lietuviai turi turėti įtakos bent į tas 
vietas, kur kalbama lietuviškai, gudiškai ir lenkiškai. Tai aišku, 
tai neišvengiamai bus, jei lietuvių valstybė susidarys; čia nereikia 
nei prisipažinti, nei gintis. Tai darosi savaime. Taip pat yra ir 
bus lenkams valdant. 

Klausimas tegali kilti ir drąsa ar baime tos vietos gyventojus 
perimti, ar ta valstybės įtaka reikšis tikrai savaime, ar valstybė 
dirbtinai kišis į tarptautinius savo piliečių santykius. Čia gali būti 
dvejopos įtakos, sulig to, ar vieta yra vieno gryno gaivalo gyve- 
nama, ar mišrių tautų gyvenama. Kur viena ta pati tauta gyvena, 
tai vietai duodama autonomiškai valdytis, iš centro įtaka čia 
mažų mažiausia. Gi kur mišri gyventojai, ten reikia iš abiejų 
pusių kompromiso: iš valstybės pusės ir iš piliečių pusės. Taigi 
ir dėl Lietuvos valdžios grynai gudiškuose kraštuose nėra jokių 
ginčų: jie ar skyrium gyvens, ar susidėję su kitais, — tai jų valia. 
Tesusiginama vien dėl mišrųjų vietų, į kurias priskaitome ir visą 
Vilniaus guberniją be Vileikos ir Dysnos apskričių. 

Lenkai norėtų visą tą plotą turėti Bialopolską; būtent būk čia 
teesąs kone vienas lenkų gaivalas; jei esą bent kiek gudų, tai ir 
tie esą lenkai; jei esą bent kiek lietuvių, kurie dedasi nelenkais, 
tai jų tiek nedaug, jog apie jų teises nėsą ką nė kalbėti ir net 
bažnyčiose jiems pataikauti jų kalba. 

Mes, lietuviai, kitaip kalbame. Būtent sakome: Vilniaus gu- 
bernijoje be anų dviejų apskričių yra labai daug lietuviško gai- 
valo; daug daugiau neg tai parodo lietuvių kalbos vartojimas. 
Tai tas tegins, kam rūpi nežinovui pigiai akys apdumti; kas 
tyčia užsimerkia, idant nesimatytų to, ko nenorima matyti. 
Lietuvių gaivalą čia reiškia, žinoma, ne viena kalba, kuria kalba 
jaunoji gyventojų karta, bet ir tai, kokią kalbą vartojo jos tėvai 
ir močios, ir kitos etnikinės savybės. 

Labai piga pasakyti: „Kas mums darbo, ko čia būta prieš 
tvaną ar bent prieš kelias dešimtis metų: mums gana to, ką 
dabar matome“. Taip ir sako lenkų laikraščiai, lenkų politikos 
dirbėjai šiame krašte. Ir dedasi dideliais demokratais, kai klauso 
vienos dabartinės kartos balso, nors ir to dirbtinai iššaukto. Tik 
tai nėra nei demokratinga, nei teisinga. Mes, lietuviai, be jokių 
demokratizmo dėsnių priminimo pripažįstame tai, kas yra. 
Jaunas žmogus nekaltas, kad jį taip, ne kitaip išauklėjo. Tebūnie 
jis sau, koks yra. Tik kas gi lengva širdžia pakęs, kai tasai 
jaunuolis, tikrų lietuvių, lietuviškai tebekalbančių tėvų vaikas, 
pramokęs gudiškai, rusiškai ar lenkiškai, šauks, jog jis ne tik 
nebe lietuvis įsitikinimais ar vienu tik papratimu, bet dar 
spjaudys ant visa to, kas jo tėvų yra, ir drįs vardan savo tik 
dabar įgyto papratimo spręsti ir visų tų likimą, kurie to pa- 
pročio neturi? Jei valstybė turi būti pakanti su tokiais savo 
piliečiais, nevaržyti jų, laiduoti jiems teisę individualiai gyventi, 
kaip yra įpratę, namie ir viešose įstaigose saviškai kalbėti ir 
taip savo vaikus mokyti, - tai ir tie piliečiai turi būti pakantūs, 
kada šalia naujosios jų kalbos bus ir senoji jų tėvų kalba viešai 
vartojama tų, kurie jos tebemoka. 

Ne mes, lietuviai, esame šalininkai administracinio spaudi- 
mo; jo esame, ačiū, sočiai prityrę patys, tai nevelijame, kad ir 
kiti to pritirtų. Visai kas kita reikalauti, kad ir mūsų teisės, 
mūsų kalba, mūsų tauta nebūtų per drąsiai apspjaudoma bet 
kokių tautos išgamų. Tai ir šiam Lietuvos kraštui sugrąžinimas 
senovinių jo etnikinių brangenybių (pakartojame - tik ne prie- 
vartos keliu!) — yra ne kas daugiau, kaip tik doro, ramaus, 
pakantaus pilietiškumo ir teisėtumo auklėjimas. Nė mažiausis 

demokratizmo reikalavimas čia nebūtų užgaunamas; anaiptol: 
jis būtų tokiuo būdu puoselėjamas, pratinant gerbti ir branginti 
net ir mažumos teises. Dėl tokio Lietuvos valdžios nusistatymo 
juk laimėtų visos čia gyvenančios tautos, ne vieni patys lietuviai. 

Visų trijų kalbų - lietuvių, gudų ir lenkų — teisių lygybė, 
sakyčiau, net ir ketvirtosios, žydų žargono, negi būtų priver- 
timas visų jų mokėti, kaip dabar kai kurie neišmanėliai nugąs- 
tauja. Jų bent dviejų trijų teturėtų būtinai mokėti valdininkai tam 
tikrų atsakomų vietų. O šiaip jau kalbų vartojimą nustatytų patys 
žmonės. Kurioje vietoje kokių bus daugiau, prie tų ir mažumos 
taikinsis. Vilniaus mieste ir jo apskrityje bus daugiau lenkiškai 
kalbančių, Lydos ir Ašmenos apskrityse - gudiškai, Trakų apskr. — 
lietuviškai, — tai reikalas nustatys ir pačią praktiką; pats pato- 
gumas nuspręs, kurios kalbos laikytis, nuspręs ir jos viršenybę 
toje vietoje. 

Iš šalies kišimasis į kalbų santykius niekados nebuvo geran 
nė vienai pusei. Lietuvos valdžia tai gerai supranta, ir tariuos ją 
niekados nesikišant ten, kur jos tyčia niekas neprovokuoja. Ly- 
giai to pat būtų geistina ir iš visų kitų valdžių, kurioms likta 
ilgiau ar trumpiau šis ar tas Lietuvos kampelis valdyti. 


KARAS - DRAMA 


Karas - tai ištisa drama arba begalinė dramų grandinė. 

Argi ne drama, kai lenkai rengiasi muštis, ir jau kur ne kur 
kraujas liejasi, gindami kiekvienas „savo“, ne tą pačią skiriamąją, 
arba demarkacinę sieną? Antai Santarvė autoritetingai yra nutie- 
susi vieną sieną už 5 kilometrų nuo Gardino-Dinabarko gelž- 
kelio. Paskui tą sieną yra nukėlusi dar per penkis kilometrus 
toliau. Taip pat Suvalkuose: pirmykščia siena palei Augustavo 
kanalą buvo atkelta lig Seinų. Paskui vėl, tretį kartą buvo patai- 
syta, kad Seinai liktų nebe lietuvių pusėje. Lietuviai gynė Seinus, 
kai buvo jų pusėje; darė savo komendantūras Širvintose ir kitur, 
kai jie buvo jų pusėje, toli nuo Santarvės užbrėžtos demarkacinės 
linijos. Lenkai lietuvius iš čia išstūmė, jų komendantūras panai- 

kino ir, mėginant jas atgriebti, nebesiduoda, skelbdamies taip 
pat giną demarkacinę liniją. 

Klausiame, kurią gi? Kodėl mes tos dar vienos naujos linijos 
nežinome? Jei žinotume, gal nereiktų nė kraujo lieti. Kam gi 
veltui, jei autoritetingai nuspręsta? Tik Vilniaus lenkų laikraščiai, 
nutylėję apie paskelbimą pirmųjų dviejų linijų, nors Varšuvos 
laikraščiai tai skelbė, tyli ir dabar, jau lyg susitarę. Ponaliai, kurią 
gi liniją? Kurią? Jei žinosime, gal nė nesipriešinsime. 

Buvo paskalų, jog tai iki Dubysos ir šašiejaus iš Jonavos į 
Dinabarką. Bet ar tų naujų užgaidų kas klausė ir pritarė, ar tyčia 
vieniems pašnibžda: eik vis gilyn, antriems pašnibžda: nesiduok! 
Ar negalima būtų patiems nusistatyti sieną, be jokių įsikišimų iš 
šalies? Ar negalima būtų išvengti nors vienos karo dramos iš il- 
gos jų grandinės? Kam tas kraujo liejimas už kažin kokią pasa- 
kinę liniją, veidmainiaujant, jog taip daryti reikalaujanti - teisybė? 

Ta karo „teisybė“ vėl tiek pat tėra verta, kaip ir sumanomo- 
sios prijungiamųjų kraštų sienos. Karo „teisybės“ grynumą ir 
skaistumą Šv. Raštas prilygintų kai kieno drapanai. Laikraštinin- 
kui tiesiog plunksna krinta iš rankų, atsitikus ji ginti. Karo laiku 
tas tėra teisingas, kam pasiseka priešininkas nugalėti, gi nugalė- 
tieji - visi nedorėliai; kaip tik jų gyva žemė nepraryja! Vae victis! — 
vargas pralaimėjusiems karą, buvo teisingai pasakyta prieš tūks- 
tančius metų, tebėra teisinga ir dabar. Nugalėtojai nėra teisiami. 
Vis dėlto tai nereiškia juos esant teisius ir teisingus. Ką pridės ir 
mums jie teisūs? Geriau taip darykime, kad nebūtų nei nugalėto- 
jų, nei priveiktųjų. Geriau venkime, kad visai nebūtų karo, nors 
tai pasiektume didžiausiomis aukomis. Jokios gera valia padary- 
tos aukos nebus tiek didelės ir skaudžios, kiek karo daromos. 

Bet niekas nesusilygins su asmenine kiekvieno karininko 
drama, kai jam liepiama neapkęsti priešininko ir būti jam kuo 
narsiausiu, o jis tau nėra ničnieko bloga padaręs. Su kuo tik 
prasideda karas, abidvi pusi yra dirbtinai, melagingai siundo- 
mos ir kurstomos neapkęsti priešo. Tokia jau karo psichologija. 
Nori, kad karžygis gerai muštų savo priešininką, padaryk, kad 
jo širdyje nebebūtų jokio kito jausmo, kaip tik kerštas, neapy- 
kanta, įnirtimas. 


- 303 - 


Sako, rusai dėl to pralaimėję karą su japonais, kad nebuvę 
jokios progos ir pagrindo, kad rusai neapkęstų tolimųjų japonų, 
kurie niekur jiems kelio nepastojo. Šiam karui prasidėjus, rusai 
skelbė tokias vokiečių nuožmybes, jog net plaukai šiaušės. Jie 
kazokams gyvame kūne darą lampasus, atseit per šlaunis iš- 
pjauną diržus ir kitokių darą barbarybių. Buvo net tam tikra 
komisija susidariusi suskaityti toms nedorybėms. Rodos, ji ne- 
daug tepriskaitė. Vėlgi vokiečiai skelbė, kaip rusai, „diese Ko- 
saken“?, belaisviams visokius narius nupjaustą. Jei to nebuvo, 
tai rūpinosi savo kariuomenės akyse bent pažeminti ir išjuokti 
rusus kaipo „kultūros kiaules“, drąsiai, be jokio nusidėjimo nai- 
kintinus. Bene tokiais motyvais senovėje buvo skelbiami kry- 
žiaus karai barbarams, jų tarpe ir lietuviams. ` 

Vienai pusei antroji pusė — barbarai, nuožmūs kankintojai, 
vienų neteisybių indai: vokiečiams rusai, rumunai, prancūzai; 
rumunams, bulgarams serbai, lenkams lietuviai, lietuviams len- 
kai, vokiečiai, rusai. Man net šlykštu kartoti, ko kits kitam nepri- 
kaišioja kariautojai. Matyti, abudu ir visi tokie pat. Pasidavęs 
įkalbinėjimams, žmogus eina ir nuduria kitą žmogų. Paskui 
graužias, kaip taip padaręs: juk ir jis turi motutę, gal žmoną ir 
kūdikių... Drama. 

Dar dramatingiau, kai ta neapykanta vaisoma tarp artimų 
žmonių, gretimų kaimynų, kur žmonės ir jų reikalai yra susi- 
pynę, surizgę; kur žmonės skiriasi nuo kits kito tik savo nusima- 
nymais, kur skirtumo pamatan dedama nevienokios religijos, 
nevienokia tauta ar net tik jos kalba. Ak, tu Dieve: dėlgi to viena? 

Mes ilgą laiką težinojome vieną tos rūšies keistenybę: Lydos 
apskrities bajorus J., kurių trys broliai visi dėjosi kitos tautos ir 
kovojo už savąsias: vienas už lietuvius, antras už lenkus, trečias 
už gudus?*. Dabar tokių navainybių — kiek tik nori ir kur tik nori 
Lietuvoje. Vienas brolis dedasi lietuviu, nori padėti Lietuvai, kad 
išsikovotų nepriklausomybę, ir stoja į lietuvių kariuomenę; kitas 
dedasi lenku, Lenkijai aukoja save ir gimtąją savo vietą ir stoja į 
lenkų kariuomene. 

Abudu nori tarnauti ištikimai, laikytis duotosios priesaikos, 
tapti „geru“ karžygiu, t.y. narsiu ir nuožmiu savo priešininkams, 

kurių tarpe jų - broliai. Ar bereikia didesnės dramos? Aršesnės 
kovos tarp pareigų ir giminystės? Užmušti savo brolis - lygu 
išduoti savo tėvynę, persimetant priešų pusėn. 

Jei viską suprasi, viską dovanosi, sakoma. Kažin ar tai atmena 
tie, kam tenka teisti dezertyrus ar panašius kareivių nusidėji- 
mus? Vėl, neteisi jų, neturėsi savo kariuomenės, kurią šimtais ir 
tūkstančiais milijonų laikai, gindamas „savo“ žemės gabalėlį ar 
stengdamos iš kitų jį paveržti. Ir vėl drama. 

Drama, drama, drama visur... 

Ir išsipainioti iš visų tų situacijų nėra galima kitaip, kaip tik 
nusukus galvą visų tų dramų pradžiai - šimtą kartų prakeik- 
tam karui. 

Nekariaukime, broliai ir kaimynai! 


DELIKATNUMAS GYVENIME IR 
POLITIKOJE 


Atmenu vieną atsitikimą. Aš jau buvau pagyvenęs kuni- 
gas, mano tėvelis buvo jau senai miręs. Viešėjau gimtosios 
vietos miestelyje labai linksmoje ir prietelingoje draugėje. Se- 
nieji mini linksmus praeities atsitikimus, jaunieji tuo džiaugiasi 
ir juokiasi. Ūpas labai gražus, kaip teesti tarp geraširdžių 
aukštaičių. 

Įsikiša šeimininkė, paliesdama mane. 

— Gi štai ir tamstos tėvelis. Vieną kartą paliko pavėlinčiai 
miestelyje... kva kva kva... 

Aš turėjau ūmai atsimainyti veidu: taip nusigandau, kad 
linksmas nupasakojimas neduotų susirinkusiems progos pasi- 
juokti iš mano tėvelio, kurį aš be galo be krašto mylėjau gyvą ir 
tebegerbiu jo atmintį. Jis buvo paprastų paprasčiausis žmogelis, 
ne stipruolis, mažas; na, visai ne „karžygis“. Taigi pasityčioti iš 
jo ištvirkėliams miestelėnams buvo labai lengva. 

Aš ir dabar nežinau ir neatspėju, kas ten juokinga atsitiko. 
Vis dėlto tuo metu mane visą perėmė, visas kailis nutirpo bai- 
me ir pirma išblyškęs veidas turėjo užsidegti raudona liepsna. 

Pasakotoja savo ome atspėjo, kaip aš imu kankintis, sumišo ir 
bepabaigė paskutiniais kalbos žodžiais: 

— ...tai kad bėgo per šilelį. 

Visas pasakos vidurys iškrito. 

Mano ranka savaime išsitiesė jai ant galvos, lyg paglosty- 
dama, lyg palaimindama. Gi paaugusi moteriškė, ją nusiėmusi, 
su pagarba pabučiavo, lyg atsiprašydama už savo neatsargumą. 

Tas menkas atsitikimas taip man įstrigo atmintin, jog ir šian- 
dien aiškių aiškiausiai jį tebeatmenu, tebejaučiu ir tebelaikau 
aiškiu liudytoju, kiek mūsų prasčiokais vadinamieji žmonelės 
turi jautrios ir švelnios širdies; to, ką mes vadiname delikamumu. 

Dar tekus ir jau nebetekus gimtųjų tėvelių, man buvo dar kita 
mano dvasios motutė - Lietuva ir lietuvybė, kurią aš, nujau, bene 
daugiau gerbiau ir mylėjau už tikrąją; bent rūpinaus ir sielojaus 
ja daug daugiau. Ir kenčiau dėl jos daugiau. 

Juo skaudžiau, kad tą mano motutę lietuvybę užgauliodavo 
ne kokie svetimieji žmonės (labai tai jiems mano lietuvybė!), ne 
kokie jos persekiotojai (pasitrauk šalin su savo manija!), ne tik- 
rieji lenkai, net ne rusai, — tik saviškiai: senieji kunigai, smulkieji 
ir stambieji Lietuvos bajorai grynai lietuviškomis pavardėmis; 
dažnai net be lenkiškų ar gudiškų uodegėlių. 

Visi jie skaitėsi arba dideliais inteligentais, arba mažiausia — 
pusinteligenčiais; visi gi didžiavosi geru išauklėjimu ir neva 
aukštesne už sodiečių lietuvių savo kultūra. Ir vis dėlto dabar 
man jie rodosi tikriausi, nuožmiausi barbarai, be jokios vidaus 
kultūros. Visi jie stigo paprasčiausio, natūraliojo, bet kuriam 
žmogui privalomo delikatnumo. 

Kiek tik kartų kildavo kalbų apie naują lietuvių judėjimą, apie 
„litvomanų“ pastangas sugrąžinti lietuvybei pilietybės teisių, — 
o susitikus su žinomu „litvomanu“, apie ką gi daugiau bešnę- 
kėsi? - tiek kartų jaučiaus tiesiog tortūruojamas. Ne dėl nuomo- 
nių skirtumo, ne dėl negalėjimo perkalbėti, tik dėl to, kad iš pat 
pirmų žodžių buvo (ir yra) tiesiog smaluotu botagu užkertama 
tau per pačią jautriąją paslėpsnį taip, kad pati koja spirsteli, 
patsai kraujas dunksteli į galvą ir nuraudina veidą, net akių 
baltymus. 

- Ach, jak ksiądz łatwo się zaperza: istny litwoman!! 

Pasityčiodavo, tikrai manydami, jog man taip darosi iš li- 
gos, iš manijos — kliedėjimo mylimuoju dalyku. Iš tikrųjų gi 
kraują galvon varė visai ne atitrauktieji lietuvybės dalykai, 
kuriems nė galvoje man nebuvo bet ką sutiktą laimėti, juos 
šalininkais padaryti, tik asmeninis užgavimas. Lietuvių ir lietu- 
vybės šlovė buvo man nebeatskiriama mano esmės dalis, kaip 
tėvelis, motutė. 

— Kva kva! Lietuvybė! Jei tu lietuvis, tai kam gi tau pensnė 
ant nosies ir kodėl gi ne vyžotas? Kaipgi kitaip lietuvišką tautiš- 
kumą parodysi? Reikia taip, kaip yr... 

Suprask: kas juodai vilki ir čebatuotas, tai jau ponas; destis 
nebe lietuvis, kuris tegali būti chamas, ne švelnios išvaizdos, ne 
švelnių apsiėjimų. 

Ak, kaip apgaulingos esama paviršės! Kaip ji neišreiškia 
vidaus! 

Dabar to nebesakoma; lietuvių atsirado buržuine išvaizda; 
net patys sodiečiai sparčiai ėmė vytis buržujus miestelėnus. 
Dabar kitaip tau drebiama. 

- Lietuvos valdžia? Kva kva! Taigi tai - taryba! Ta ryba ze 
smetaną... która niemcem cuchnie?. Lietuvos kariuomenė? Kva 
kva! Baisi, suplyšusiomis kelinėmis, neišmokėtomis algomis. 
Oficieriai? Kva kva! Vakarykšti pusberniai, prapartininkais tapę, 
kurių mieliausis užsiėmimas, kai sustoja kur, su dvaro ar so- 
džiaus mergomis barakatą sukti... Lietuvių finansai? Taigi - Judo 
pinigėliai! Lietuvos liaudis? Taigi - bolševikai - vagys plėšikai. 
Nieko nebus iš jūsų sumanytosios valstybės! 

Ir žmogus degi pykčiu. Ir nebesirūpini paieškoti argumentų, 
jog taip nėra; tik dairais pagalio, kuriuo galėtumei skaudžiau 
suduoti pasityčiojusiam. 

Tai darosi pasikalbėjimuose, tai darosi ir publicistikoje. Ir 
reiktų galų gale pritarti J.A. Herbačevskio obalsiui: „Politikoje 
reikia būti džentelmenu““, pritaikinant jį betgi ne vieniems pa- 
tiems lietuviams. Visi turime atminti, jog taika prasideda anaip- 
tol ne nuo materialių ar politinių sumetimų, tik nuo asmeninių 
simpatijų, o karas — nuo dirbtinų ar natūralių antipatijų. 

Visai kitaip žmogus kalbėtumei, jei tau kitu lataku kalba 
plauktų: Lietuvos valdžia - ne rinktinė, kariuomenė silpnai ištai- 
syta ir beginklė, oficieriai — ne iš generaliojo štabo mokyklų, nėra 
savo finansų, liaudis demoralizuota... Dėl visų tų pasakymų 
būtų daug labai gražios ir rimtos kalbos už ir prieš. Dalykai 
aiškėtų, teisybė imtų rodytis. Visa nelaimė, jog nei mes, nei mūsų 
priešininkai neturime vidaus kultūros ir nė tiek delikatnumo, 
kiek turi mūsų gamtos vaikai, mokyklų neišauklėti. O be tos 
kultūros, be delikatnumo nieko nepridės šaukimai demokratiz- 
mo obalsių. Iš oro niekas neatmes nei lygybės, nei brolybės dės- 
nių, jei visa tai nedygs iš širdžių. Klasių išėjimas, bajorystė čia 
nieko nesveria. Taigi nužerkime visus neapykantų ir kitokius 
pelenus nuo rusėjančio po jais įgimto mūsų gerumo, jei norime 
rimties susilaukti. 


PUBLICISTIKA APIE PRIEŠUS 


„Lietuvos Ūkininkas“ Nr. 17 pranešė: „Laisvės“ redaktorius 
V. Bičiūnas!, sutikęs juos (V. Poželą ir V. Bielskį?) begrįžtant iš 
komendantūros, pasišaukė policijos ir areštavo“. 

Bičiūnas - redaktorius — šaukia policiją - areštuoja piliečius, 
kurių Lietuvos valdžia neareštavo... 

Ar tai iš zulūsų? papročių, ar iš Kauno? Tariaus būsiant iš 
zulūsų. Bet „Laisvės“ Nr. 67 Titnagas“ stebisi: „L. Ūkininkas“ 
piktinasi tuo, kad gatvėje „Laisvės“ redaktorius, pildydamas sa- 
vo pilietines pareigas, liepė suimti piktadarius“. Na, tai bus iš 
Kauno. Nuo kurių bet laikų ant redaktorių tapo užkrautos pilie- 
tinės pareigos suiminėti piliečius, su kuriais pati valdžia kitaip 
elgiasi? Ir ar Bičiūnas nešiojasi savo kišenėję tam tikrą ženklą, 
kurį parodžius policistas turi klausyti? Jei turi, tai jam vieta slap- 
tosios policijos raštinėje, ne redakcijoje. Jeigu neturi, tai kaip jo 
paklausė policistas? Ar Kaune užtenka bakstelėti pirštu į bet ką 
ir uzi uzi, užpjudyti? Jei taip, tai aš, kad ir turėdamas ministerių 
leidimą aplankyti Kauną, neesmi tikras, kad Bičiūnas ar kas kitas 
„krikščionis“ iš Dievo ar tėvynės meilės nepaverš man laisvės? 

Daugiau, Titnagas, pateisindamas Bičiūną ir save, piliečius 
Poželą ir Bielskį užsispyrė padaryti piktadariais, t.y. komunis- 
tais, nors prieš tai ir juodu pačiudu viešai yra protestavę, ir visas 
Vilnius, be skirtumo tautų, tai gerai žinojo, jog juodu ne komu- 
nistų partijos nariu. Taip dalykams stovint, klausiu, ar teisiškai 
leistina yra Titnagams viešai vadinti juos „mūsų tautos žmog- 
žudžiais, kurie tautos sūnų krauju susitepė rankas, tarnaudami 
Kapsukui ir Maskvai“, nepripažinti jiemdviem garbės žodžio, 
lyginti juodu su „smaugėjais plėšikais“, vadinti „kaltaisiais tau- 
tos Barabais““, nes, girdi, dėl jų kenčia ir dar gali nukęsti visa 
Lietuva? 

Jei bet koks tarnavimas maksimalistams sukruvina rankas, 
tai visa dabartinioji Maskva - kruvina, nes griežtai visi tarnauja 
sovietuose; kitaip badu išmirtų. Tai ir tie šimtai lietuvių, kuriuos 
dabartinioji Lietuvos valdžia prisitraukė į bendradarbius, yra 
kruvini, nes visi yra tarnavę ir tai pasisakę. Dirbau ir aš Švietimo 
komisariate ir V. Poželos vadyboje vertėju ir nesijaučiu susikru- 
vinęs. V. Požela ir V. Bielskis nieko bendra neturėjo su maksi- 
malistų karo dalykais: vienas valdė civiliuosius dalykus, antras 
ūkio. Nei juodu Maskvą į Lietuvą vedė: ta atsakomybė krenta 
ant V. Mickevičiaus-Kapsuko, Aleksos Angariečio, Rasiko, Liut- 
kevičiaus“, o gal, ir tai tikriau, nei ne ant jų, tik ant viso komu- 
nizmo, priversto kovoti su Antanta ir tuo tikslu pereiti per Lie- 
tuvą. Gal tik karas ir tuos atvilko su savimi. O kaip Poželos ir 
Bielskio tai nė neatvilko: juodu daug vėliau buvo atkviestu Lie- 
tuvos pavaldyti; ir jiemdviem valdant, niekam plaukas nuo gal- 
vos nenukrito, ne tik kraujas neprasiliejo. Kad ne jiedu ir jiem- 
dviem panašūs lietuviai, būtų bolševikai ir Lietuvoje pridarę 
tokių pat jeibių, kokių jie yra pridarę kitur. Dabar Lietuva tekentė 
nuo karo ir nuo ištvirkėlių kareivių, kurių pilna bet kurioje ka- 
riuomenėje, neskiriant nė Lietuvos kariuomenės. 

„Vykime lauk visus tuos, kurie tautos žmogžudžiais tapo, 
ir pliekime be pasigailėjimo visus jų veidmainius“, — baigia 
Titnagas „Laisvės“ vardu. Ir aš pritariu: pliekime juos, tik... kai 
bus tai konstatuota ne Bičiūnų ir Titnagų, visą laiką stovėjusių 
iš tolo, tik teismo keliu. Tegu Tardymo komisija tad ištiria 

Poželos ir Bielskio bylas, pasišaukdama tiesioginių liudytų. Jų 
nestigs dabar pačiame Kaune. Jeigu stigtų, atvažiuosime iš 
Vilniaus. Jų tarpe „Laisvė“ išvys tokius asmenis, prieš kuriuos 
turės nusilenkti net jų „krikščioniškumas“. Ištiria ir viešai juodu 
nubaudžia ar viešai pasako: Poželos rankos švaresnės už dau- 
gelio kitų, kurie tarias „lietuviškuoju muilu“ galį nuo visa ko 
nusivalyti. 

Kad P. ir B. socialistai, tai dar neduoda „krikščioniškajai“ ir 
„4emokratiškajai“ „Laisvei“ teisės šaukti, kad juos kalintų, nes 
tuo keliu eidama kaip tik ji pati tampa — bolševikė. Be to, tai 
labai pavojingas kelias: šiandien krikščionys kiša į kalėjimus 
socialistus, rytoj socialistai, įgiję galios, turėtų teisės kišti į kalė- 
jimą krikščionis. Šiais laikais tokios barbarybės politikos kovoje 
nebeprivalo būti. Ir aš socialistui pasakyčiau: esi laukinis, kaip 
dabar tai pasakau Titnagui ir Bičiūnui: esata laukiniu, ir jūs, ne 
kas kitas, vedata tautą į protesto „bolševizmą“, nes kam gi doram 
nepasipurtins širdis, kai taip daroma vardan krikščionybės ir 
valstybiškumo? To valstybiškumo, kurį „Laisvė“ pati nuolat ėda, 
ėsdama susidariusią valdžią ir siekdama vėl tokios anarchijos, 
kurios buvo per ministerių krizį. 

Ne tokiu būdu atverčiama nusistačiusieji prieš religiją: reli- 
gija, tikroji krikščionybė pasižymi tokiais veiksmo privalumais, 
kurių nė padujų nesimato Titnago, Bičiūno ir jiems panašių 
darbuose. 

Aš taip pat turiu teisę vadintis krikščionių; net esu kunigas; 
bet mano visa esmė persiverčia, kai tokie inkvizitoriai mėgina 
krikščionybę globoti. Ką besakyti - apie demokratybę! Ir aš, nors 
iš tolo stovėdamas, negaliu nešūktelėti visa savo menka galybe: 
protestuoju! 


PAAUGUSIŲ ŠVIETIMAS 


Rašydami apie estų mokyklas, Nr. 51 mes esame minėję apie 
Hugo Trefnerio gimnaziją Tartuose!, kur buvo priimama mo- 
kiniai nežiūrint jų amžiaus. Pavėlavę įstoti į vidurinę mokyklą, 

jau bus jie juoba pavėlavę į aukštąją mokyklą. Retas kas jų tepa- 
siekė universitą; užtat gimnazija, per ilgus metus veikdama, 
davė Estijai labai daug gerai brendusių žmonių, kuriems užteko 
mokslo pramonėje, ūkyje ir visokiose valdybose. Ir estai visai 
teisingai džiaugiasi juoba šita gimnazija neg septyniomis kito- 
mis, normalėmis vadinamomis gimnazijomis. 

Reiktų prisižiūrėti dviem žmonėm, kurie tik ką yra išėję tas 
pačias klases, bet kurių vienas tėra septynioliktų ar aštuonioliktų 
metų, gi antras dvidešimt septintų-aštuntų. Brendina patsai 
amžius, tai teisybė; bet kai amžium brendęs žmogus pasisavina 
kokio mokslo žinią, tai ta žinia jame kerėja daug tvirčiau neg 
žinia, kurios bus gavęs pusbernis. 

Jaunutis protas yra daug jautresnis; jis lengviau pagauna iš- 
orinius įspūdžius; regėjimu, girdėjimu įsiskverbia mums į vidų 
daug tokių dalykų, dėl kurių jaunuoliui beveik netenka vargti. 
Paaugęs žmogus daug ko į vidų gauna protu. Ir kai jaunuoliui 
daugelis dalykų, anot to, pro vieną ausį įeina, pro antrą išeina, 
augusiems tai palieka pastovesnę dėmę. Žinoma, iki tam tikro 
senumo slenksčio, kada ir protas ima nebelabai reaguoti į iš- 
orinius dalykus; pradeda juoba atminti senuosius įspūdžius neg 
naujuosius. 

Bene panašiu suinetimu vadovavosi žinomas, labai prisityręs 
Lietuvos pedagogas „Saulės“ Mokytojų seminarijos direktorius 
Juozas Vokietaitis, kai, duodamas paliudymus baigusiems jo 
mokyklą, kvietė juos savo noru dar dvejus metus palikti mo- 
kykloje ir sudaryti pridedamąjį kursą. 

Labai gilus sumanymas. Daug kas gavusių liudymus mielu 
noru sutiko pabūti jo globoje dar metelius. Jauni abiturientai 
labai gražiai nusimano, jog toli gražu neužtenka žinojimo: reikia 
dar - išmanymo. Aštuonias klases išėjęs vaikėzas bus išlaikęs 
kvotimus bent iš trijų dešimtų dalykų; bus bežinąs šimtus viso- 
kių mokslo gabalų. Ir vis dėlto šitas amžiaus laikotarpis visados 
bus skaitomas kvailiausiu. Patys universito stendentai prisipa- 
žįsta tepradedą bręsti vos tik nuo antrojo kurso. 

Ne vienas mokyklos direktorius, iškvotęs savo mokinius pas- 
kutinį kartą, gauna pakaktinų technikinių atsakų. Turi gerai ir 

net labai gerai pažymėti atestate; o čia pat laužo rankas, kokių 
„bemokslių“ bus jis pasauliui paleidęs. Ir kad sumanytų ir tesėtų, 
kiekvienas su pil. Vokietaičiu tą patį pasakytų: pabūk tu, susi- 
mildamas, gera valia dar kurį ne kurį laiką mokyklos sienose! 

Reikalą steigti pakartojimo kursai jau nebe šiandien supranta 
žmonės. Gimnazistams tam yra skiriamas tas pats gimnazijų 
kursas. Ir vis dėlto jiems matosi tai aukštesnieji kursai, kai jie 
imasi mokslą peržiūrėti nebe per pakyrėjusį vadovėlį, tik per 
savo išmanymą. Pakartojimas tai artisto patikrinėjimas savo 
darbo. Artistas skaptuoja atskiras dalis, dirba mechaniškai; bet 
kai reikia jam savo darbu pasigėrėti, kas yra gera, ko dar trūksta 
pamatyti, tai jis toliau nuo savo darbo atsitraukia, idant jis visas 
jam pasirodytų. 

Yra net pakartojimo kursai išėjusiems aukštuosius mokslus 
specialistams. Sakysime, medikams, kurie ruošiasi savaran- 
kiškai vesti ligonines ar kitą kurį atsakomą darbą. Kiekvienas 
baigiąs savo mokslus atsimins, kaip jam nedrąsu ir net baisu 
buvo atminus, kaip čia jam dabar teks pirmieji žingsniai gy- 
venime žengti ir jau kiti mokyti gyvenimo, kurio jis pats dar 
nepažįsta. Pakartojimai, laisvi, sau, ne kvotimams, tai ir yra 
lyg tarpininkai — rengėjai nuo mokyklos suolo pereiti į gyve- 
nimo darbą. 

Visa tai supyniau surizgiau štai kokiam reikalui. Vilniaus lie- 
tuvių visuomenėje pradeda rūgti nuomonė, kad mes, steigda- 
mies nemaža pradedamųjų mokyklų ir net per daug, kiti sako, 
vidurinių, vis tai mažuomenei, per maža rūpinamės paaugusių 
dalimi. Vakariniai kursai prie liaudies mokyklų buvo nepradedą 
prigyti. Tai buvo geros valios atskirų žmonių ištesėjimu daroma. 
Bet tai taip svarbus visuomenės ir net valstybės dalykas, kad 
privatinei iniciatyvai jo jokiu būdu negalima palikti. Mūsų švie- 
timo ministerija, mūsų pedagogai privalo paaugusiųjų mokslą 
paimti į savo rankas ir taip sutvarkyti, kaip dabar tvarkomas 
yra mokslas mažamečiams. Nebent tik atmetus priverstinumą ir 
visuotinumą. 

Liaudies mokytojams, jei bus uždedama dar nauja pareiga, 
tai turi būti paskirta ir pridedamoji alga, idant būtų už ką rei- 

kalauti: nie kiedy łaska, lecz kiedy potrzeba’. Uždedant pareigą, 
reikia apsiskaityti su mokytojo, kurs yra gi žmogus apibrėžtų 
pajėgų, ištesėjimu ir su jo laiku. Dabar mokytojai klasėje dirba 
po 4-6 valandas. Ar tesėtų jie dirbti po 8 val., kaip dirba rank- 
pelniai? Ar kiekvienas galėtų popietuvėmis, jei ne kas dieną, tai 
po 2-3 kartus per savaitę, skirti mokslui dar po 2-3 valandas? 
Jei būtų vakarinių užsiėmimų, tai ar nepradėti darbo su vaikais 
anksčiau, nuo 8 iki 1 val., kad mokytojas galėtų dustelėti ir save 
prablaivyti skaitymu, vaikščiojimu ar savo šeimynėlės tarpe, kol 
imsis vėl mokyti. 

Jei tai visuomenės pedagogijos dalykas, tai pridera mūsų 
pedagogams teoretizuoti jį, pagalvoti ir apie metodiką paau- 
gusiems mokyti. Jei mes norime sparčiai pasivijėti toli mus 
pralenkusius kaimynus, mes būtinai turime visu rimtumu, visu 
atsidėjimu imtis šventadienių kursų ar kasdienių vakarinių 
kursų paaugusiems beraščiams ar mažaraščiams sodžiuose ir 
miestuose. 

Kas mums tame darbe padės, kad mes dar neturime pakan- 
kamai liaudies mokytojų? Gi tie patys piliečiai, kurie yra jau 
dabar susibaudę šiokiomis ar tokiomis draugijomis. Draugija — 
tai galybė, nes tai surinktinis asmuo. Jų galybę jautė carininkai, 
kai tų draugijų baidės, kaip velnias kryžiaus. Nejaugi jos dabar, 
laisvei įvykus, bus mažiau galingos? Taigi draugijoms tegu už- 
krinta ant pečių nauja našta; ar ji būtų labdarių, ar kooperacijų, 
ar profesionalų - kiekviena privalo savo įstatų priešakyje pažy- 
mėti vieną pirmiausių savo pareigų: paaugusiųjų švietimą, jiems 
kursų ruošimą, mokytojų iš savo narių išskyrimą. 

Inteligentija tenemanai, kad jie, išėję ar šiokią, ar tokią mo- 
kyklą, jau amžiniems laikams išminties sostai. Tegu ir sau taisos 
aukštesnius kursus. Labai geri, įdomūs ir simpatingi buvo Lietu- 
vių Mokslo Draugijos per šešias savaites darytieji kursai. Bet jie 
stigo sistematingumo. Daugiau jų taisant, reiktų šis trūkumas 
pataisyti ir ne tiek rūpintis kuo didžiausiu paįvairinimu, kiek 
žinių pagilinimu. 

GLŪDĖJIMO PAJĖGA 
(Iš paskaitos IX 14) 


Man labai patinka vienos istorijos pavadinimas: „Lietuva am- 
žių glūdumoje'“. Tik jei aš būčiau tai rašęs, destis jei būčiau is- 
torijos nagrinėtoju virtęs, aš būčiau tą knygelę kitaip pavadinęs. 
Būtent: „Lietuvių glūdėjimas per amžius“. Bene būtų tai teisin- 
giau gramatiškai ir faktiškai. 

„Glūdėti“ ~ bene bus pats tinkamiausis terminas lietuvių 
būdui išreikšti; tam būdui, kurs ir dabar labai sunkiai, pamažu 
keičiasi, patirdamas smarkių šio karo smūgių, kurie visą pasaulį 
sukratė. 

Giliosios mūsų senovės tyrinėtojai, tikriau, mėgintojai ją at- 
spėti, sako, lietuvių tauta buvusi be galo plačiai išsiblaškiusi, 
siekusi net Okos upės sričių. Bet niekas nėra išsižodęs, jog lietu- 
viai tų šalių buvę pasiekę savo dvasios neramumo ar kurių gei- 
dulių varomi. Tikėkime Pogodinu: lietuvių būta arti Uralo“, tik 
jų ten - glūdėta. Lietuvių augta ir trešta tam tikruose geografijos 
padėjimo laipsniuose, kaip auga ir tręša smalingieji medžiai iki 
tokio geogr. laipsnio, gi lapuotieji — iki tokio. Lietuviai — tikri 
savo gamtos vaikai, savo užpečkio mylėtojai (dabar pasakytu- 
me - patriotai): kur radosi, ten glūdi. 

Kiti tyrinėtojai aiškiai prirodo didelę lietuvių kultūros įtaką į 
suomių tautas. Taip ir esama buvę. Tik jokie Šifneriai* neužsi- 
mena, kokią gi fermentaciją lietuviai yra darę tose tautose, aps- 
čiai su jomis sumišdami, net visai jose ištirpdami. Spėju, nėra ko 
nė rašyti: lietuviai beglūdėdami atidavinėjo kitiems savo kul- 
tūros turtus. Taip vėl gamtos augmens be trukšmo, be rūgimo 
išsėja savo pagamintas sėklas ir patys ramiai nunyksta. 

Lietuvių tautos branduolys yra čia pat, kur dabar mes gyve- 
name. Čia mus randa daug anksčiau prieš krikščionybės erą. 
Seniau kai kas spėdavo, mus čia iš kažin kur atvarę; dabar taip 
niekas nebesako. Sako antraip: lietuvių tauta nuo amžių čia 
glūdėjusi, ramiai, nė pati nepajusdama, kaip nebtenka savo pa- 
kraščių. Niekas jos niekur nestūmė, tik pamažu apkarpė skys- 
tumas ir aiškiau parodė - tirštumas. 

Mums pasakoja apie neramius ir karingus galindus bei jot- 
vingus, neva jie buvę lietuvių padermės. Tik kai palygini tuos 
senovės aidus su dabartinių lietuvių būdu, visai nebesinori prisi- 
pažinti prie giminystės. Arba jie nebuvo grynos lietuvių veislės, 
arba istorijos rašytojams iš tolo jie pasirodo daug didesni neg 
buvo. Taip rodos visi praeities karžygiai. 

Lietuvių tautos glūdėjimo įspūdžio man nesudraiko nė kro- 
nikos, kurios dažnai duoda visai tikrų žinių apie lietuvių pul- 
dinėjimą į savo kaimynus: į tolimiausią šiaurę - į Naugardą ir 
Kareliją, į tolimiausius pietus — į Galiciją ir Pakarpatę. Argi 
bereiktų didesnės ekspansijos? Tik jos, spėju, nebūta, nes jei 
būtų buvę, lietuviai patys būtų kitus pavergę, .o ne savuosius 
kitiems atidave. Greičiau tai buvo nusinuobodžiavusios ar 
išalkusios jaunuomenės ekskursijos, kurios visai nedarkė namų 
glūdėjimo. 

Kai skitai, sarmatai, gotai judėjo blaškės, kol savo vietose 
sustojo, lietuviai jau tuo laiku didžiąja savo mase jau glūdėjo 
pabaltijoje, nė nekrust iš savo sėdybų. Vėlyvesnieji kitų kraštų 
pamušimai, tiesa, rodo, ko būtų lietuviai galėję pridaryti; vis 
dėlto nereiškia vedamosios lietuvių rolės šiuose žygiuose. Že- 
maičiai, t.y. to didelio ploto žemės, kurs yra tarp jūros, Nemuno 
ir Nevėžio upių, gyventojai, veik nedalyvavę tuose žygiuose, 
turėdami atskirų savo reikalų, traukiančių juos labiau į vakarus 
neg į pietus. Rytiečiai gi ir kailiniuotieji dzūkai tirpo gudų 
jūroje, ir karo žygiams lietuviškumo teteikė kone vieni patys 
vadai — kunigaikščiai. 

Aš, žinoma, esu tikras istorijos nemokša, tai gal „šventvagiš- 
kai“ siektelėjau į jos sritį. Tikrieji istorijos žinovai, jaučiu, lengvai 
galėtų sutrupinti mano dėsnius skyrium po vieną ir visus kartu. 
Ir aš pats tai galėčiau padaryti; net ir esu daręs, kai man reikėjo 
prirodymų lietuvių ekspansijos ir jų sugebėjimo savo valstybę 
sudaryti. Prof. A. Voldemaras net su rymiečiais mėgino lietuvius 
tuo žvilgsniu derinti“, Tik visa tai, lygiai mano pro ir contra“, 
lygiai mokslavyrių pro ar contra, bijau, bene bus tik ūpo rodymas, 
ne tikru istorijos mokslu rėmimasis. Pagaliau šiuo tarpu man 
rūpi visai ne istorinių faktų precizija, tik esamųjų. 

O esamasis faktas, jau sakiau, vos vos pajudinamas lietuvių 
glūdėjimas; toks pastovus, jog nebent tūkstančius metų jis reiš- 
kia. Net smulkios, užtat visuotinai - visur ir visados — vartotos 
baudžiavos laikų barbarybės buvo galimos, man rodos, daugiau- 
sia lietuvių — glūdušių krašte. Ir čia dar kartą pasikiša analogija 
su medeliais: lietuvis - medelis, gražiai auga nuošalyje, kur 
niekas jo nepaliečia; skursta gi prie takų, kur bet kas praeidamas 
ar pravažiuodamas jam žievę nubraukia. 

Kam aš taip toli buvau čia nugraizdėjęs? Gi tam, kad šiais 
laikais atsirado žmonių, kurie nusimena, jog lietuviai nepiga 
įijudinti į aktingą kovą už savo buitį. Nurimkite: tautos gyvenime 
statika, inercijos pajėga juoba galima pasikliauti, ne dinamika, 
per kurią gyvenimo sūkuryje juoba galima sprandas nusisukti. 
Pasyvasis pasipriešinimas sunkiau yra įveikiamas neg aktin- 
gasis, prieš kurį lengva pastatyti dar smarkesnė akcija. 

Miela nemiela, garbė ne garbė - mes turime įsidėmėti šitą 
mūsų tautos privalumą - statikos glūdėjimą ir atminti, kai su- 
manysime bet kokį didesnį sumanymą jai pabraukti po skvernu. 
Tai ir bus mūsų metodė tautos gelbėjimo moksle. Kas sugeba 
pulti, tam reikia narsių generolų; bet kas akmeniu stovi savo 
vietoje įsibedęs, tam reikia dar daugiau svorio teikti, nes tame 
visa jo galybė. Mūsų inteligentija lai tai atmena, kad kiek kartų 
mūsų liaudis buvo dirbtinai įjudinta į smarkią „dinamiką“, visa- 
dos jai buvo į nenaudą. Į nenaudą lietuvių tautai buvo Valstybės 
plėtimas nuo jūrių lig jūrių; nenaudon gali būti ir revoliucinis 
judėjimas. Gal jis bus neišvengiamas, vis dėlto jis bus - malum 
necessarium”, ne kūrybos pradas. 


METAS ŽVILGTERĖTI ATEITIN 


Kas akmeniu stovi, savo vietoje įsibedęs, tam reikia dar dau- 
giau svorio teikti, nes tame jo galybė. Tokios prasmės buvo pa- 
skutinioji mano paskaita, kurią, deja, klausytojai taip supratę, jog 
aš atsisakau nuo bet kokio veiksmo, gera valia užleisdamas veikti 
priešininkams; jog aš bevelijąs inerciją (glūdėjimą), ne veiksmą. 

Taigi tenka dar kartą grįžti prie tos pat temos. 

Kadangi paskaita buvo grynai mokslinio turinio, tai negali 
būti nė kalbos apie jos taikinimą prie dabartinio momento, ko 
klausytojai, būdami pergeltomis širdimis, gal ir telaukė. Tai 
klaida klausytojų, ne mano, kurio uždavinys yra ne vienapusis. 
Kai eina kova, darbas, būtinai reikia ir teoretinio pasvarstymo, 
kaip, kas geriau. 

Nei aš gyriau pasyvumą, nei peikiau aktyvumą, tik sumečiau, 
ko daugiau glūdi lietuvių būde, ir tai stengiaus juoba įsidėmėti 
daugiau būsimajam veiksmui, ne esamajam. Be to, kas yra, ne 
yra peiktina ar girtina, tik svarstytina, kaip tuo pasinaudojus 
didesnei tautos naudai. 

Kai žmonės sumano statytis didelį rūmą, pirmiausias jų rū- 
pesnis esti gerai ištirti pagrindas, ant kurio tai stosis. Jei sunkus 
rūmas stosis ant uolos, tereiks ji išlyginti, kad nebūtų pašlita, jei 
stosis ant kieto molio, nereiks giliai kastis. Bet jei stosis ant smil- 
čių sluoksnio, reiks jis kiaurai perkasti iki nerasi kietojo sluoks- 
nio; jeigu rasi dar ir pelkėtą vietą, reiks net polių privaryti, kol 
imsi mesti pamatą. 

Aš ir mėginau, tiesa, apgraibomis, dėl to ir neaišku pasidarė, 
užčiupti „kietąjį“ lietuvių būdo sluoksnį ir jį maniau esant — 
lietuvių ramumą ir konservatyvumą. Argi apie tai nereikia kal- 
bėti? Reikia, nes mes daugelio dalykų dar neišmanome, dėl to ir 
savo sprendimuose suklystame. 

Mums įkalbinėja konservatizmą esant peiktiną; tai, ką aš 
pavadinau pastoviu glūdėjimu. 

Net, sako, tai esanti politikos nuodėmė, nes negalima esą 
vieniems „glūdėti“, kai kiti „veikia“. Lietuviai dėl to ir pralai- 
mėję, kad neveikę, kitiems, jų priešininkams, veikiant. 

Nė žodžiu netarsiu prieš tai. Kas neveikia, tas negyvas ir 
neturi teisės imti vietos pasaulyje, kur viskas juda kruta. Tik 
pastovumas, konservatyvumas visai nėra priešingas veiksmui, 
gyvybei, pažangai. Anglų-saksų rasė skaitoma konservatyviau- 
sia pasaulyje ir drauge pažangiausia. Viso to, ko kitų pader- 
mių žmonės gauna ilgomis kovomis, kruvinomis ir narsiomis 
revoliucijomis, dideliu šauksmu ir rėksmu, anglų tauta, rami ir 

pastovi, yra laimėjusi be visa to jau prieš daugelį metų. Kalbu 
apie visokeriopas piliečių teises ir laisves. Angluose yra pa- 
vergtų šalių, bet nėra pavergtų dvasių. Net pati Airija galėtų 
pasigirti giliu nusimanymu savo teisėtumo. 

Aš vėl grįžtu prie gamtos pavyzdžių. Jūrių viduriuose auga 
dvejopų milžinų. Banginiai ir rykliai įauga į šimtus pūdų dėl to, 
kad jie sugeba lakstydami daug maisto susižvejoti. Bet karolai į 
tiek pat įauga, nors jie laikosi tvirtai prie uolų prilipę. Svorio 
gauti esama ne vieno būdo - kitus gaudyti ir juos ryti ir tam 
tikromis priemonėmis, kuriomis pati gamta sumaningai aprū- 
pina; kalkių, azoto ir kitko galima ir iš kur kitur prisigerti, kad 
būtų ne tik duža, bet ir puiku, raudona. 

To, kas dabar pasaulyje darosi, nebepavadinsi pastovumu. 
Karai, valstybių ir tautų rungtynės ir kruvinos imtynės įtraukia 
įtą bendrą sūkurį pačias ramiausias tautas, kurioms nė nesisap- 
navo karolu buvus akula (rykliu) pavirsti. Bet reikia virsti, nes 
šiam laikui viešpatauja akulų obalsis: jei tu manęs neprarysi, tai 
aš tave prarysiu. Bet tas „reikia“ praktikoje anaiptol nėra „rei- 
kia“ teorijoje, kuri tą šių dienų praktiką, veiksmą, kuo smar- 
kiausiai pasmerkia. 

Imkime kad ir vienus pinigų skleidimus. Karai sudarė tiek 
naujų neregėtų reikalų, kad jiems patenkinti pinigai upėmis 
plaukia iš visuomenės delmono. Ir tai mums tam kartui neskau- 
du. Kaip leidžiant medionu: kraujas tryskine trykšta, o mes 
nieko, nė nejaučiame, kad mūsų veidas bąla, - pajusime tik at- 
sistoję, kai iš negalės ims kojos pintis ir nebus kuo vėl atsipenėti. 

Karas pinigus išgarina tiesiog į orą, jokių naujų gaminimo 
pajėgų nepalikdamas. Turės atsirasti kitos gaminamosios pajė- 
gos, kurios atpildys nusekimą. Tik ar atsiras ir ar užtektinai, 
kad griežtai kiekviena šeimyna iš 5-6 žmonių ištesėtų bent 
palūkanas kas metai užmokėtų nuo 25-30 000 ir net 45 000 sko- 
los. Tiek bus pasaulis prasiskolinęs. Drauge ir mes, lietuviai, 
„Veikę“ bendrame pamišėlių sūkuryje. Ir mes neproduktingai 
leidžiame šimtus milijonų vildamies, jog laisvė, nepriklauso- 
mybė kaip tik sudarys mums tas naujas pajėgas, kurios atpildys 
mūsų skleidimą. 

Tik jei tuos šimtus milijonų ar net milijardų žmonija, drauge 
ir mes, būtume įsidėję į produkciją, tai asmeninė laisvė ir visa 
valstybės žemė būtų galima gyvais pinigais, be kraujo lašo, at- 
pirkti. Tik produkcijai - nėra pinigų, nėra skolintojų, kad ir už 
didžiausias palūkanas; gi avantiūroms net tiek atsiranda, kiek 
nė nemanė žmonija. 

Visi mes žinome, jog kitaip šiuo laiku ir būti negali. Kai ugnia- 
kalniai virpina žemę, ką čia beverpsi beausi: greičiau bėk iš savo 
pastogės, kad ant galvos nevirstų. Vis dėlto trokšte visi trokš- 
tame, kad tasai virpėjimas pasiliautų. Taigi leistina ir net reikia 
galvoti, kas būtų, kaip tai įvyktų. Ir tik siaurakakčiai temestų 
įtarimo šešėlį ant mėginančio atspėti ateitį. 

Tai - nurimkite: aš jūsų neparduodu. 


AGITACINIŲ RINKIMŲ JEIBĖ 


Ketinančios susidaryti naujos valstybės pirmų pirmiausia 
rūpinasi sušaukti visų savo gyventojų atstovus, kuo teisingiau- 
siai išrinktus, idant jie patys bendrai patiestų savo tėvynei naują 
pamatą. Kol tokio tautos susirinkimo nėra, valstybė, kad ir būtų 
kaimynų apšaukta, dar nėra įvykusi. Jei tasai susirinkimas yra 
įvykęs ir savo darbą padaręs, valstybė jau skaitosi esanti, nors ir 
kliudytų jai nevidonai. 

Suomija ir Estija, nors apšauktos šiaurės neva šaltakraujų 
žmonių valstybės, dideliu karštumu ėmėsi šito pradedamojo 
seimo ir dabar jau toliau varo savo valstybės sudarymo darbą. 
Jų piliečiai pareiškė savo valią, kurią kaimynai jau žino, su kuria 
šiaip ar taip skaitosi. 

Latvija dar nesuskubo to svarbiojo darbo pasidaryti, nes ji 
vis dar nebuvo laisva nuo svetimųjų okupacijos ir nusistovėju- 
si viduje. Lietuva berods daugiau turėjo laiko ir laisvės sušaukti 
savo steigiamąjį susirinkimą; sumanymas ir reguliacija jau esan- 
ti sudaryta ir patvirtinta; bereikią laukti, kol lietuviai gaus teisės 
įeiti į Vilnių, savo sostinę, savo parlamento vietą. Ir vis atidė- 
lioja toliau, guosdama nekantraujančius žydo vežėjo raminimu: 
zaraz, zarazi. 

Neišmanau pasakyti, ar Lietuvos steigiamajam susirinkimui 
būtinai yra tučtuojau reikalingas Vilnius. Reikalingas tai reika- 
lingas; bet jei tuo tarpu neįkandamas, gal gana būtų apsidirbus 
su tuo, kas yra. 

Šiaip ar taip, Kuriamojo (ar Steigiamojo, tai vis tasia) Susirin- 
kimo kvapo pilnas Lietuvos oras. Valdžią vis tankiau nerami- 
na klausimais, kada gi, kada gi? Valdžia vis tvirčiau ir tikriau 
atsakinėja: zaraz, zaraz. Ir tiems, kam rūpi tėvynės ateitis, jau 
dabar, laiku imasi prirengiamojo rinkimų darbo: blokuoja kai- 
rieji, juos stengiasi „ražončiais pasmaugti“ krikščionys demok- 
ratai, anot s. d. išsireiškimo. Kas dar nesirengia, ir tas jaučia 
neramią sąžinę. Apie tai šiuokart pakalbėkime. 

Lygiai rusų įstatymuose, lygiai lenkų (ž. Wilkonskio: „Re- 
zydent pana Brata“?) buvę galima rasti paragrafų, kurie sugriau- 
na kitus paragrafus. Destis niekais paverčia visą įstatymą. Lygiai 
teisingai galima būtų pasakyti ir apie kitokius dėsnius: demok- 
ratybės, moralybės, psichologijos ir k., - paieškojus vis galima 
rasti toks, kuriuo kitas yra naikinamas. 

Pažangicji žmonės, beieškodami kelių į laimę, į teisybę, yra 
sumanę daug kilnių dalykų žmonių valiai išreikšti. Minėtini yra 
referendumai, plebiscitai, kada visų žmonių pasiklausiama prieš 
padarant kokį politikos žingsnį. Ir ką gi matome? Tie žmonės, 
kuriems kaip tik galvoje, kaip čia apsukus galvos plačiajai visuo- 
menei, o ne tai, kaip jai geriau padarius, kaip tik griebiasi to būdo 
ir net reikalauja jo tokiuo pat karštumu, kaip ir tikrieji žmonių 
šalininkai. 

Lygybės dabodami, demokratai ilgai kovojo, kol privertė 
pasaulio nuomonę nusileisti ir pripažinti teisių lygybę bent rin- 
kimuose; nebežiūrėti tautų, tikėjimų, lyčių ar kitokio skirtumo. 
Ir ką gi? Ar pasiekta didesnės teisybės? Pasiekta visai kas kita: 
kas moka pagauti, sakysime, moteris (Belgija), to ir viršus. Tuo 
įstatymu kovotojai su katalikybe kaip tik duoda jai, o ne sau tvir- 
tą įrankį nugalėti. Taigi tokia pažangos viršūnių pasiekusi vals- 
tybė - Prancūzija štai nepatvirtina (senatas) įstatymo sumanymo 
apie moterų rinkimo teisę, nors Prancūzijos ir Anglijos sufra- 
žistės ir visoki feministai tiek daug yra pasidarbavę. 

Taigi visuotinieji, lygieji, teisieji, slaptieji, t. ir t. rinkimai sulig 
formulos iš keturių, penkių ar net iš daugiau narių anaiptol 
nepatenkina gerųjų žmonių geidimų, anaiptol nelaiduoja tikrojo 
pažangumo žmonių bendrijai. Tik rinkimų būdas atsimaino. Kai 
pirma galingieji viršijo, tai dabar apsukrieji viršija. Kas suma- 
ningiau prieš rinkimus paagituoja, tas visus kitus nusmelkia, tas 
vienas pats prie visuomeninių reikalų prisiplaka. Ir iš viso lau- 
kiamojo demokratybės žiedo gaunama viena banalė komedija 
su visai nežmoniškais pasityčiojimais iš kitų. 

Argi neatmename socialistų rinkimų Petrapilyje, endekų Vil- 
niuje? Ar manome, kad kitaip bus Lietuvoje, renkant Kuriamąjį 
Seimą ar paprastąjį? Nėmaž! Kad būt likę didžiumiečiai, jie būtų 
visus kitus viršiję, nors jų toli gražu ne taip daug. Ag viršijo tame 
pat Vilniuje rinkimuose į miesto tarybą. Nėra didžiumiečių, 
viršys socialdemokratai ar krikščionys demokratai ir į kuriamąjį 
seimą atsiųs: vieni bernų ir darbininkų, kiti zokristininkų ir 
vargoninkų. 

Tuo gi tarpu patys tie valstybės darbo dirbėjai kaip tik gal 
nėra nei s. d., nei kr. d., tik arba visai nestovi partijose arba 
stovi bet kuriose nedaugingose ir ne tiek įtakingose partijose. 
Taigi jie liks įstatymų pildytojai, kai įstatymų davėjai bus 
zokristininkai. 

Aš nemanau kovoti su socialdemokratais ar krikščionimis 
demokratais: jei katrų daug, tegu daug jie ir nori. Tik baisu, kad 
šita „daug“ kaip tik gali būti valstybei į nenaudą. Kieno dau- 
giau pilvų, tam reikia daugiau kąsnių. Tai suprantama. Tai tei- 
singa. Tik visai iš to neseka, jog kam yra daugiau pilvų, tam bus 
ir daugiau išmonės valstybė kurti ir ji valdyti. Avinų esti daug, 
o juos pagano vienas piemuo; gi šimtas avinų neaprūpins nė 
vieno piemenio visu, ko tik jam reikia. 

Nepaguodžia mūsų nė rinkimų proporcionalumas. Kas man 
iš to, kad iš Pažangos ar Santaros?, sakysime, pateks po vieną 
deputatą? Ką jie reikš tarpe šimto socialistų ar kr. demokratų? 
Dabar mes matome daugiausia tų partijų žmonių valstybės dar- 
bą dirbant; bet po agitacinių rinkimų visi jie gali palikti nuoša- 
lyje, nes kuri gi partija įsidės į savo sąrašą - svetimus žmones? Ir 

bus tai pralaimėjimas; ne-jų pačių: jie gal ir džiaugsis nusikra- 
tę sunkią, veik nepakeliamą naštą; tik pačios valstybės pralai- 
mėjimas. 

Mes dar tiek maža turime kvalifikuotų žmonių, jog kiek- 
vienas kiek tiek jau prisityręs veikėjas brangus. Taigi kaip čia 
dabar padarius, kad šviesiųjų žmonių protai nepaliktų nesu- 
vartoti valstybės kūrimo darbui? Didelis vienos ar kitos partijos 
laimėjimas ne džiaugsmo, tik verksmo būtų priežastis — visai 
valstybei. 


NEPRIKLAUSOMYBĖS PASKELBIMO 
BELAUKIANT 


(Generaliajam Lietuvos Tarybos Sekretoriui 
Dr. Jurgiui Šauliui) 


Iš Stockholms Hospits hotelio man tesimato keturkampis 
kiemas, iš visų keturių šonų apstatytas aukštais namų mūrais. 
Žemai jo dugnas, užkrėktas mažesniais trobesiais, ir vos keletas 
sieksnių neužimto pado. Gilu ir siaura. Engia dvasią. 

1918 metų sausio mėnesies 8 diena*. 

Tokia dargana, kokios šiemet dar nebuvo buvę šiame šiaurės 
krašte. Smulkios snaiguolės, verpetais sukdamosios tarp mūrų, 
miltais byra iš viršaus; kitos švirkščia aukštyn iš apačios, lyg 
kiemas būtų pasidaręs didžiulis kaminas, apačioje būtų kas pasi- 
statęs milžiniškas dumples ir visa pajėga stengtųsi sugrąžinti 
dangui visa tai, ko jis neskubėdamas beria. 

Šiandie sausio 8 diena. 

Pilka pilka, net tamsu. Reikia pasišviesti elektros šviesa, kad 
galėtumei rašyti; net mintyti: tamsoje aš nei savo minčių ne- 
matau. Ir Elektros man negana: aš trokštu, aš pasilgau - Saulės! 

Tik ar ji bėra? Kiek tai jau dienų, kaip jos nė žymelės nebe- 
simato; nebešvisteli, nei tekant, nei leidžiantis... Yra ji, yra! Neįti- 
kinėkite manęs! Nes ji - turi būti, ta Šviesa, kuri gaivina ir ūpo 
duoda! Ji ištiks, nuramins Orą, prablaivins ir mano kiemelį, gilųjį 
kaminą. Nušvies, patvirtinkite! Jau aš gesiu Elektrą ir laukiu. 


* Tą dieną buvo sumanyta paskelbti Lietuvą nebepriklausoma. 

Nuo vieno laukimo ir gilaus įsitikinimo jau man šviesiau ir Oro 
pilkumas nebe toks tirštas. 

Šiandie sausio 8 diena. 

Visa, ką matau, man šiandie simboliška ir reiškia tolimą mano 
Tėvynę. Pasaulis — šiandie man didelė didelė pilė. Valstijos — 
dideli dideli jos kvartalai. Lietuva — mažas mažas viename tų 
kvartalų kiemelis, apstatytas svetimais mūrais, prikrėktas visa 
ko svetima. Tačiau ji dar turi bent kiek laisvo dugno, kur kruta 
žmonės ir dirba - Laisvės šviesą; renkasi į tą dalį kiemo paskelb- 
tų senovinę Krašto laisvę sugrįžus. 

Lietuva, vėl nebepriklausoma, tai mano Saulė, duosianti man 
gyvybės ir ūpo. Lietuvos širdis ir galva, Vilnius, toli nuo manęs. 
Vis dėlto jo ir mano minčių ir jausmų vilnys nepalieka manęs 
nutolus, riša mano sielos substanciją su juo. 

Jau aš jaučiu ateinančią mano Saulės, Tėvynės Laisvės, šviesą. 
Ji dar man nepašvietė, nes ir jos spinduliui reikia laiko erdvės 
tolybei perdurti. Bet eina jau, eina... Sveika gi, Šviesybe, kuri ir 
Vilčių srityje tebebūdama jau laimini sielą! 

Kam gi man reikia tos Laisvės? Ar aš žinau? Aš tesijaučiu be 
jos baigiąs vysti. Ir kam man teirautis? Argi teiraujas Augmuo, 
gerdamas Saulės šviesos? Yra Saulės -jis stamantrus, žalias ir tar- 
pus; plačiai žydi, smarkiai kvepia, gausiai dera. Nėra Saulės — 
liūsta, nyksta, lėpsta ir - miršta. Sveikas — džiugina ir gaivina 
pasaulio pasaulį; menkas - tetinka po kojų pakrėkti ir sumindžioti. 

Kiti Tautos Laisvės Saulės vietoje žada užsidegti, sako, dar 
skaistesneę Šviesą, Elektros Šviesą; Tautos Nepriklausomybės 
vieton padėti - atskirų žmonių laisvelę. Gerai ir tai, tik negana. 
Mano laisvė - man tešvies; elektros kriaušė — tėra skaisti mano 
kambarėlyje. O aš ištroškęs, kad visos atskirų piliečių švieselės, 
įvieną susidėjusios, sutvyskėtų tokia skaistybe, kad jos pašvaistę 
išvystų ir kraštas žemės. Man skaistesnis Saulės kamuolys už 
elektros kriaušę. Man brangesnė Lietuvos laisvė; nelaisvoje Tė- 
vynėje — aš tik bejuostis, o ne ~ laisvas. 

Yra ir gesytojų; ne tik iš šalies, bet ir iš vidaus. Kurgi nebuvę! 
Pasaulio gyvybė - dviejų sričių kova. Yra kova, tai yra ir kovo- 
tojų; kitaip kaipgi? Ašen lėpstu be Šviesos ir Šviesoje tegaunu, 

ko man reikia. Kurmiams gi ir šikšnosparniams šviesumas ken- 
kia ir Šviesoje jie nieko nepasigauna. Tad ir kitiems Šviesos 
pavydi. O aš jiems tamsos nepavydžiu. Kas mano - mano; kas 
tavo - tavo. Gyvensiva katras sau savo prievolėje. 

Tautieti, pirmasis Tautos Laisvės Pranaše! Į Tavo rankas 
įduodu šį mano jausmo žiedelių bukietą. 


LIETUVIŲ BŪDAS 


Lietuvių būdo įgimtasis, tautinis gaivalas dar nėra susilydęs 
su antkritusiais; tai paviršutiniškai lietuvius tiriantiems, jie pasi- 
rodo tai vienu šonu, tai kitu. Ankryčius tepasergstantiems ir 
rodos, būk nėsą lietuvių bendro būdinio tipo, bendrų jų sielos 
privalumų: kitoki esą mozūrų kaimynai suvalkai, kitoki gudų 
kaimynai dzūkai, kitoki latvių kaimynai pakuršiečiai, kitoki 
paprūsiečiai, o ir viduje ukmergietis ir panevėžiškis ne tokie, 
kaip šiaulytis ir raseinietis, gi šieji ne tokie, kaip Telšių pliumpis!. 

Akylam psichiatrui ir psichologui čia darbo ik valiai - nulu- 
pinėti antaugusi žievė ir atrasti tikroji šerdis, kaip paskutus rusas 
randama totoris. 

Labai būtų įdomu pasižiūrėti, kas yra lietuvio sieloje po racio- 
nalia, praktikinga, bet sausa, poetiškumo, sakyčiau, dailiškumo 
netekusia protestantyste vienų ir po kontempliacine, jausmine, 
aukštai dailiška katalikyste kitų. Dabar už tuos antkryčius ir 
patys žmonės dvejopai vertinami, ir sulig to tie antkryčiai giria- 
mi arba peikiami. 

Prof. Bezzenbergeris? Didžiosios Lietuvos (Rusijos) lietuvius 
vadina „religiös niedergehaltene“3 už Mažosios Lietuvos (Prū- 
sijos) lietuvius. 

Iš sąvokų „religiös nieder“, „religiös hoher“* man sunku išsi- 
painioti. Bene pritiks ir šiam dalykui to pat profesoriaus pasa- 
kymas: „so zahlreich die Aeusserungen, so gross sind die Wider- 
sprüche, die sie enthalten'““. Dr. Jonas Šliūpas kaip tik priešingai 
mano Rusijos lietuvius buvus juoba religingais ir dėl katalikybės 
viso savo originalumo netekusiais. Gi ir kitų visų yra laikoma 

slavų religingumas tiesiog nepaprastu, tuo tarpu kad vokiečių 
religingumas - laisvu. 

Ką reiškia — religiškai aukštesni ar žemesni, tegalima būtų 
suprasti keliu taikinimo į ką nors. Katalikų religingumas yra 
juoba nukreiptas į ančprigimtiniuosius dalykus, į vėlės išgany- 
mą dangui. Tame dalyke vargu bau kurie susilygins su lietuviais 
katalikais. Kaip tik dr. Šliūpas ir pyksta ant Rymo už tai, kad jis 
atitraukęs lietuvių atidžią nuo žemės dalykų, tiek reikalingų dar 
tebegyvenant“. 

Protestantų religingumas juoba žemiškai praktikingas, ir tą 
praktikingumą turi net geras protestantų laikymasis religijos dės- 
nių gyvenimo kelyje. Atkrikščionintojai krikščionių, dr. J. Šliūpas, 
masonai, tame matantys pirmutinį savo gyvenimo tikslą, gula 
ant Rymo katalikybės, negi ant vokiečių protestantybės, teisingai 
katalikybėje matydami religingumo stiprybę. Tai ir klausimas 
greičiau gali būti statomas ne apie tai, kas kada religiškai aukš- 
čiau ar žemiau stovi, tik kas labiau gyventi padeda, atseit kovoti 
už gyvenimo būvį. Be to, kas tikriau padėjo žmonėms nusistatyti 
nuomonę, koks būvis tinkamesnis žmonijai, materialusis ar dva- 
sinis, katruo keliu tikriau einama į pažangą: per dvasią ar me- 
džiagą. Ginčas toli gražu nepabaigtas; vienais laiko tarpais vieni 
laimėja, kitais kiti. Savo nuomonę pareikšti aš čia neapsiimu. 

Daug kas mokslo ir nemokslo vyrų net statistikos skaitlinėmis 
prirodinėja katalikybę minkštinant žmonių būdą, vedant į pasy- 
vumą. Ne kitaip žiūrėta į katalikybę ir prieš 500 metų. Lenkų 
istorijos rašytojai, kurie neveidmainiuoja, prisipažįsta, vyriausiu 
lenkų misijų Lietuvoje motyvas buvęs anaiptol ne padauginimas 
tavieno Dievo garbintojų pirmoje vietoje, tik padarymas lenkams 
nebepavojingais kietų ir šiurkščių stabmeldžių lietuvių. Jie neį- 
stengė nusikratyti lietuviais taip radikaliai kaip Galicijos Ramo- 
nas? jotvingais ar kryžiuočiai prūsais. Kalaviju išnaikinti lietu- 
vius lenkai nepasiekė: lietuviai lenkams buvo per toli, tik lenkai 
lietuviams nebuvo per toli. Prisinuobodžiuoji beskaitydamas 
T. Narbuto „Lietuvių tautos“ istoriją; tokia ten apsti kronika 
lietuvių užpuolimų ant kaimynų, šiaurės Naugardo slavų ir 
vasarių lenkų. Šimtai kilometrų kelio tuomet lietuvių neskaityta 

kelione, į kurią reikia metai ruoštis. Šoko ant savo „žirgelių 
juodbėrėlių“, anot Slovackio, po žalių ropių maišą pasiėmę, ir 
išjojo“. Lenkiškai rašę romantikai vadina tai aukštesnės kultūros 
ieškojimu ir didžiuojasi jos davę; pirmiausia - moterų, paskui ir 
pinigų, apdarų, ginklų. Bet tuomet nesidžiaugta, palydint savo 
turtus ir tūkstančius imtinių belaisvių. (Žiūr. Glogerio „Ksiega 
rzeczy polskich“.)? 

Neapsigauta. Katalikybė tiek ir taip ūmai minkštino girinį 
lietuvių nuožmumą, jog, sakysime, Jogaila, jaunystėje, prieš 1386 
metus, vaidikas ir peštukas, 1410 metais, po vieno bertainio 
amžiaus bekatalikaujant be kalavijo, jau nebesigriebia jo nei 
kritiškiausiame momente, kada valstijų likimas svyravo; jis ko- 
vos metu palieka už fronto mišių klausyti, kryžium gulėti ir 
verkti maldos ašaromis”. 

Griežtai tą patį matome ir dabar. Lietuvis katalikas lengvai įsi- 
gailystauja už savo nuodėmes: verkia per pamokslus ir išpažintis, 
ir verkti temokėjo ponų skaudžiamas baudžiavų gadynėmis ir 
vyresnybių smaugiamas naujosiomis gadynėmis. „Verkiau, ver- 
kiau!” Tai buvo pasiskundimas užgauto, apgauto ar kitaip nu- 
skausto lietuvio kataliko. Net pyktis ėmė. Jo pakantumas buvo 
kuone budistiškas; sielos rimties idealizacija siekė lig visa ko atlei- 
dimo ir dovanojimo, t.y. to, ką kiti ėmė vadinti apatija, pasyvumu. 

Nėra ko čia beabejoti, tai rezultatas jausminio katalikiškojo 
auklėjimo, jo metodos: tokia Dievo valia: Dievas davė, Dievas ir 
atsiėmė; — lai bus jo valia pagarbinta; valdžia tik Dievo valia 
valdo; arba jėzavitų sielos tobulinimo metodos: man turi būti 
vis tiek pat, kokiame padėjime nei atsirasčiau — garbėj ar negar- 
bėje, turtuose ar neturtuose, sveikatoje ar nesveikatoje. 

Visa tai lietuviai išreiškia savotiškai giesmės žodžiais: 

Ne mūsų pradėta — 
tai Dievo žadėta, 


versdami paabejoti, begu tik minimasai čia Dievas su jo valia 
yra grynai krikščionių Dievas, o ne drauge ir užmirštuoju vardu, 
tik neužmirštais privalumais Perkūnas, kurs taip pat spardė, ką 
norėjo, nepasiklausdamas, kuris betgi nebuvo tiek autoritetin- 
gas, kad nebūtų buvę galima kelti jokio protesto. 

Ir mes matome lietuvyje, šalia krikščioniškojo minkštumo ir 
nuolaidumo, kerintį, per gerai visiems žinomą, toli gražu nebe 
krikščionišką atkaklybę, neužmiršimą pritirtų nuoskaudų, geis- 
mą revanšo, net keršto, ką V. Pol" apibūdino: 


Gdy Litwina kto zahaczy, 
To i w grobie nieprzebaczy 
I nakoniec swego dopnie"?. 


(Žiūr. „Pieśń o ziemi naszej“). Teismams kiek tiek žmoniškiau su- 
sitvarkius, šitie krikščionybės varžomieji jausmai pratrūko byli- 
nėjimusi be galo; o gali ir revoliucijiniu savabaudžiavimu virsti. 

Ar šiaip ar taip būtų kilęs tariamasis lietuvių pasyvumas, tas 
kitų akimis bekraštis pakantumas, kada jo savintasi ne tik darbai 
ir uždarbiai, bet visas kūnas ir siela, kankinamųjų ar niekina- 
mųjų pasyvumas niekados nebuvo absoliutus, o dabar žada vis 
daugiau netikėtų galimybių. Jau mūsų akyse jis tirpsta, pasikeis- 
damas nesimpatingais nenuolaidumais, netaikumais, perdėji- 
mais iki neteisybės padarymo, bet dažnai ir pagirtinu demokra- 
tinių žmogaus teisių savinimosi, asmeninės savo vertybės ir 
nepaliečiamybės jautimu, jo ieškojimu ir jo gynimu. 

Oi, daug ko glūdi lietuvių būde, ir toli gražu ne viskas taip 
yra, kaip mūsų akims pasirodo! Tad tyrinėkime lietuvius giliau, 
jei tai mums rūpi. 


ATSILIKĖLIAI PAŽENGĘ 


— Ar bėra vietos naujai nepriklausomai valstybei tarpe esa- 
mųjų tokių pat Europos valstybių? 

Jei kas prieš šį pasaulinį karą būtų taip paklausęs Europą, tai 
ji, nesvyruodama ir nieko sumesti nenorėdama, vien tik rankom 
būtų paskerečiojusi. 

- Nebėra, nebėra! Pačioms siaura. Visa, kas tik galima buvo 
pasigrobti, ne tik Europoje, bet net pačiame krašte žemės, ligi 
pat abiejų jos ašigalių, jau pagrobta ir laikoma savo rankose, 

silpnos vietos nebegali būti, nes ir į silpnąją tuoj išsitiesia tokie 
užriesti Europos „erelių“ nagai, jog jų nepriklausomybės dienos 
tampa suskaitomos; tiek, kiek pravers grobikai, savo tarpe besi- 
riedami, besimušdami už pirmenybę pasisavinti jas visiškai (Bal- 
kanų pusiasaly) arba nors „pasilaikyti savo vieno įtakos srityje“, 
atseit pasisavinti, užsimaskavus. 

Vargu ir bebuvo tokių kraštų ar tokių tautų, kurios bebūtų 
išdrįsusios net pasvajoti apie ištesėjimą, ginklais apsišarvojus, 
atsistoti kitų eilėje ir imti „vaidinti politikos rolę“; atseit parodyti 
naujus tautų ir jų žemių užgrobimo apetitus. Aš bent teesu arčiau 
pažinęs vieną vienatinę - lenkų tautą, pasikėsinančią pavergti 
savo kaimynus, lietuvius, gudus (baltarusius) ir ukrainiečius, 
laikinai daugiau kultūrinėmis kombinacijomis, senovinių tradi- 
cijų vardu; bet ligi tik gavus bent šešėlį fizinės galybės, tai ir ja. 


Sita ducha, silą ciata* 

Bijcie, Legjonišci! 
Marsz, marsz, Pilsudski, z Tobą taska Boža, 
Zbudujemy Polskę od morza do morza! 


(„Pieśń o Józefie Piłsudskim“, powstała w marcu r. 1915. Zebrała 
M. P. Wilno, 1916, p. 10). Apie balkaniečius patylėkime. 

Užtat vis daugiau reiškėsi vadinamasis tautų susipratimas, 
kurs, išsižadėdamas plačiosios grobikų politikos, vis aiškiau ėmė 
minėti bendrąjį visos žmonijos turtą - kultūrą. Jos kaipo oro nie- 
kas pasaulyje neturi teisės išimtinai pasisavinti. Ji visiems pri- 
dera tokioje proporcijoje, kiek kas galės jos pasiimti. Jos atsarga 
neišsemiama, nes nuolat tų pačių tautų papildoma. Tad kiekvie- 
nos tautos yra ne tik prievolė, ko daugiausia jos imtis, ir parei- 
ga - ko daugiausia žmonijai jos duoti. 

Lengvamintis žmogėnas galėtų pašiepti: 


* Sielos vieku, kūno vieku 
Kirskit, Legionistai! 
Mauk, mauk, Pilsudski, Tau ir Dievas buria, 
Įsikursma Lenkus nuo jūrų lig jūrių! 
(„Daina apie Juozapą Pilsudskį“, atsiradusi 1915 m. kovo mėnesyje. Surinko 
M. P. Vilniuje, 1916 m. 10 psl.). 

- Iš ko gi tu duosi, kad pats neturi? 

Lengvamintis būtų buvęs, nes apie atsilikusias tautas būtų 
sprendęs iš pašokėjusiųjų pirmyn; paskuigalį matavęs pirma- 
galiu. Griežtai nekultūringų tautų, destis ničnieko negalinčių 
kitiems duoti, Europa nebeturi, net jei „kultūrą“ paprastuoju 
Europos būdu suprastume; vargu bau tokių bėra ir visame pa- 
saulyje. Tarp tautų tėra skirtumas laipsnyje laukutinio pasiro- 
dymo ir turėjimo tų veiksnių, kurie originalinę, tūkstančiais 
metų susikrovusią tautinę kultūrą iš galimybių, iš potencijos, iš 
vidaus išvadina oran. 

Kažin kodėl netikėtų galimybių kraštu tėra vadinama Rusija. 
Lyg kiti kraštai, kitos tautos būtų jau visu kuo pasirodžiusios. 
Anaiptol ne. Kiekvienos tautos būde daug daug glūdi tokių 
dalykų, kurių Europa nestengia, tiesa, nei nesirūpina, atspėti. 
Kiekvienos tautos sieloje glūdi paskendę, kaip jūros dunojuje, 
gelmėje, dideli dideli turtai, jei kiekviena duoda genijų. Net 
juodukai zulusai, išėję Paryžiaus universitą, destis gavę tam 
tikro patogumo išsireikšti. 

Tautų apsisprendimas ar susipratimas, vadinkite, kaip sau 
norite, yra ne kas kita, kaip tik tasai laukimas ir ieškojimas pato- 
gumų gauti ko daugiausia kultūros ir ko daugiausia jos žmonijai 
grąžinti. Tariant pasilgimas laisvės būti patiems savimi, tuo, ką 
mūsų dramatininkas poetas Storosta-Vydūnas yra talentingai 
vienu trumpu žodeliu apibūdinęs: būti sau žmogumi. Tik pats 
savim negalėsi pabūti, nebūdamas nuo kitų nepriklausomas; 
„Saužmogumas“, jei taip būtų galima pasakyti, yra tik politikinės 
nepriklausomybės koeficientas. 

Lietuviai, daugeliu dalykų labiau nuo kitų tautų atsilikę, 
politikos apsisprendimu yra daugumą pralenkę, nes yra turėję 
savo istoriją; gražią epizodinai, jei ne taip labai pagirtiną faktinai. 
Populiarusis lietuvių himnas velija net dabartinę savo stiprybę 
iš praeities semtis. Turime tad politinių tradicijų, tą likusį nepri- 
klausomybės Nachgeschmack! - skonies atsiliepimą. Jo niekados 
nebuvo nustoję, o į naujuosius laikus einant, vis labiau reiškę. 

Tad vis keisčiau matės pašaliečių kraipymas galvomis: 

— Nujau, begu tik jie tesės ir sugebės... 

Arba tiesiog griežtas, autoritetingas nukirtimas: 

- Netesės! Nesugebės! 

Demokratybės laikais, kada liaudžiai, t.y. pačiai „nekultūrin- 
gai“ Europos prasme tautos daliai pripažįstama suverenumo tei- 
sės, destis ji tegalinti tai išreikšti, o ne kas kitas, tai jai duoti be 
galo keista buvo tokie klausimai: „Ar begu? Jei kuri tauta nereiškia 
savo valios, tos įgimtosios, taip sakant, Dievo malonės teisės, tai 
dar netesi ar nenori; o jei jau reiškia per šiokius ar tokius savo 
atstovus, tai jau yra faktas, ir gana. Tertium non datur - trečia nėra. 

Lietuviai, reiškę reiškę savo nepriklausomybės tik norus, štai 
jau galutinai pasiskelbia niekam nepriklausą ir esą jau sau žmonės, 
atsiskyrę nuo visų kitų valstybių ir tautų. Paties fakto nebeužginsi. 

Begalima kitaip kaip pakreivuliuoti, kam tas faktas nemielas 
ir negeistinas: tai kad užgauna kai kurių klasių reikalus, tai kad 
ne visai demokratingai padaryta, t. ir t. be galo. 


INFLIANTŲ SUFRAGANIJA 


Jo Ekscelencija naujas Rygos vyskupas grafas O'Rourke malo- 
nėjo mums suteikti šių įdomių žinių apie savo būsimąjį veikimą 
šioje visų seniausioje Baltijos vyskupijoje. 

Monsinjoras Ratti!, Apaštalų Sosto revizorius Lenkų, Ukrainos, 
Lietuvos ir net visos Rusijos katalikų padėjimo, pranešdamas kun. 
O'Rourke'ui apie jo paskyrimą Rygos vyskupu, yra pasakęs į 
Rygos vyskupiją priderėsiančios šios šalys: Vidžemio (Liflian- 
dijos), Igaunių (Estliandijos) ir Kuršo (Kurliandijos). Tačiau vys- 
kupas nominatas tuojau pristatė Rymui būtinumą prie tos pat 
vyskupijos priskirti ir Latgalius (Infliantus), kurie visaip rūpinasi 
neatsiskirti nuo Latvijos, šiai gaunant šiokį ar tokį politikos savi- 
tumą. Ir Rymas sutikęs. Užtat Kuršo klausimas palikęs atviras 
dėl neaiškaus jo padėjimo; priderės nuo to, kam jis bus atitekęs. 
Tuo tarpu Kuršas pridera į Žemaičių vyskupiją, gi Vidžemis, 
Igauniai ir Latgaliai - į Mogiliavo arba Petrapilio arkivyskupiją. 

Grafas O'Rourke - žmogus, pasišventęs Bažnyčios reikalams 
ir labai tolimas nuo visokių politikų ir jos siekimų. Taigi be ga- 
lo varžės tuo, kaip jis bus latvių ganytoju, nemokėdamas nei 

kuršiškai, nei latgališkai. Ir tuojau kibo dalyko taisytų. Štai jis 
jau gavęs iš mons. Ratti pranešimą, jog Rymas, naujam vyskupui 
prašant, sutinkąs įsteigti prie Rygos vyskupijos sufraganiją lat- 
galių ir visų latvių reikalams. Kandidatu sufraganu vyskupas 
O'Rourke padavęs dabartinį Infliantų administratorį Liksnos 
kleboną kun. Antaną Springavičių, kurį jau seniau yra patys 
kunigai pasižymėję savo vadu. 

Sostine naujam Latgalių vyskupui sufraganui (pavyskupiui) 
būsią Rezeknė (Režica), Dinaburkas arba Agluonės vienuolynas. 

Sveikiname brolius latgalius, gavus tokį rūpestingą Ganytoją. 

Apie patį vyskupą O'Rourke kitąkart. 


VALIO, LIETUVOS TRYS SPALVOS! 


Apšaukiama, barama, ujama Lietuvos Valstybės Taryba kant- 
riai ir tylomis dirbo painų savo darbą. Ilgu metmečiu ji tik bu- 
dėjo, dienos nakties sargybą sergėdama. Abiem rankom sėjo ir 
laistė; lai jos dienos darbą esant nusimanė; gi užauglio — tai jau 
pats Aukštėjas duoda. 

Lietuvos visuomenė, it anas nepakantusis ligonis, vien urzgė 
ir į akis savo Tarybai šokinėjo, kam jos pagijimą tyčia vilkinanti, 
ligai pataikaujanti. Gi išmintingas vaistytojas vien šaltai ramino: 
staigu šoksma - akis išsidursma; lai ligelė pati atstoja: ūmai ji 
neišplėšiama. 

Ir vaikščiojo ligonis visuomenė ir jos slaugytoja Valstybės Ta- 
ryba, nykulio perimtos. Akys žemyn, galvos sprande linksta, kup- 
ros lyg nematomą naštą neša. Nerimo, laukė persilaužimo šen ar 
tan galan. Juo arčiau krizio, juo neramiau, juo vilties lyg mažiau. 

Umai Valstybės Tarybos šelmenyje sprustelėjo didelė rimta 
skaistaspalvė vėliava ir linksmai, džiaugsmingai ėmė plakti 
spurdėti virš stogų. Rimtai, galingai kraiposi šen ir ten, lyg lai- 
mindama gimtąjį miestą. 

Ir visų prošaleivių akys sužiuro. Jos nuo pažemių kilo aukš- 
tyn. Pasididžiavimu pakilo galvos. Išsitiesė nugaros. Džiaugsmo 
ašaros blykstelėjo piliečių akyse. Ir rankos nenoromis kilo aukš- 

tyn paačiuoti Tam, kurs Laumės Juostą padarė į ženklą, jog oras 
darosi perregimas, grynėja ir daugiaspalviai saulės spinduliai 
jau pereina jį kiaurai, jau rašo savo žiedus. 

Laumė metė iš savo juostos tris žiedus ir tarė Lietuvai: šekit, 
į ženklą jums patvaros, vilties ir galybės - geltona, žalia, raudo- 
na! Žiūrėkite, kaip tai dera! Dera seselės dailininkės rašte audi- 
mėlyje; dera ir kiekvieno piliečio širdužėje. 

- Dera. Tik kam tie šešėliai, kurie kliudo saulei dailininkei 
Laumės juostą kedenti varsomis ir jas draikyti visų džiaugsmui? 

- Ei, ir čia tu toks pat neatogoda žmogelis! Gi kaip tik tie 
drėgni, juodi, negražūs debesys ir padaro tuos stebuklingus 
Vaivorykštės gražumus: jų drėgmės lašai iškedena bespalvį spin- 
dulį į septynias spalvas, kurių trys ir Lietuvai kliūva. 

Taigi galvą aukštyn. Miels Pilieti! Kad ir tamsu šiandien ir 
tau dangus apniukęs, — tu žinok, kad varsų galimybė nenyksta. 
Ji tik slepiasi ir tinkamu laiku vėl pažais tau akyse ir tu jai nusi- 
šiepsi, viską užmiršęs. 

Tai valio gi, Lietuvos Trys Spalvos! 


A. VOLDEMARAS 


Lietuvos Valstybės Tarybos narys ir jos atstovas Berlyne, 
profesorius Augustinas Voldemaras, užvakar sugrįžo iš užsie- 
nių, ir L. V. Taryba jam pavedė sudaryti Ministerių Kabinetą. 
Tokiu būdu prof. A. Voldemaras tampa pirmuoju nepriklauso- 
mos Lietuvos ministerių pirmininku. 

Štai keletas jo gyvenimo žinių. 

A. Voldemaras yra gimęs 1883 metais balandžio 4/16 d. Dys- 
nos sodžiuje, Tverečiaus parapijos, Švenčionių apskrities, Vil- 
niaus gubernijos. Lenkai yra jį apšaukę pusvokiečių; turbūt dėl 
jo pavardės. Tai netiesa. Prof. Augustino prosenelis į Vilniaus 
guberniją yra atkilęs iš Lenkijos, kur buvo prirašytas kaipo Var- 
šuvos bajoras. Mokėjo gražiai vokiškai, bet gražiai ir prancū- 
ziškai ir, Napoleonui užeinant, buvo jo kariuomenės vadoklis. 
Iš to spėjama jį greičiau buvus prancūzą, ne vokietį. 

Jau tas prosenelis buvęs sulietuvėjęs, lietuvaitę vedęs, kaip ir 
paskui senelis ir tėvas. Valdė žemę. Užėjus liustracijai, drauge su 
kitais smulkiais bajorais ir Voldemaras tėvas prisirašęs į valstie- 
čius dėl gavimo žemės nuosavybėn. Taip kad prof. Augustinas jau 
yra gimęs valstiečiu ir kitų šeimynos tradicijų, kaip tik lietuviškų, 
nebeatmenąs. Tai apie jokį vokietiškumą nebegali būti nė kalbos: 
mūsų Ministerių Pirmininkas yra grynas per tris kartas lietuvis. 

Liaudies mokyklą išėjo Tverečiuje, miesto mokyklą Švenčio- 
nyse, gimnaziją (Penktąją) Petrapilyje, ten pat ir istorijos filolo- 
gijos skyrių universite 1911 metais, kaip mokinys garsių Europos 
vardo akademikų Petr. un. profesorių Rostovcevo ir Zielinskio!. 

1913 m. buvo paskirtas privatdocentu į Bestiuževo kursus? 
Pagaliau 1916 m., kylant Petrapilio universito skyriui į Permę, ir 
Augustinas Voldemaras gavo ekstraordinatūrą, destis paskirtas 
klasikinės filologijos katedros ekstraordinariniu profesorium. 

Yra parašęs visą eilę mokslo straipsnių rusų, lotynų ir vokie- 
čių kalbomis; yra nuolatinis bendradarbis Brockhauso ir Efrono 
Enciklopedijos žodyno’, kur galima rasti jo straipsnių iš filolo- 
gijos, istorijos, jurisprudencijos ir publicistikos. 

Lietuvių gyvenime veikliai dalyvavo nuo pat gimnazijos lai- 
kų. Lietuvių laikraščius puošia nemaža gražių, rimtų, svarbių 
publicistinių straipsnių. Yra skaitęs per Visuotinus Mokslo Drau- 
gijos susirinkimus. 

Plačiai į lietuvių politikos dirvą išplaukė 1917 m. per Rusijos 
lietuvių seimą Petrapilyje geguž. mėn. ir per Tautų Kongresą 
Kijeve rugpjūčio mėn. Per abudu kartu griežė, taip sakant, pir- 
mąjį smuiką, sumaningai gindamas ir apgindamas Lietuvos ne- 
priklausomybės idėją. Per abudu kartu lietuviai ir svetimtaučiai 
išvydo jame rimtą politikos pajėgą. 

Per taikos tarybas Lietuvių Brastoje kaipo Ukrainos dele- 
gacijos attachė suvaidino taip pat žymią rolę Ukrainos reikale. 

Yra Europą pažinęs. Karas prof. Voldemarą aptiko Ryme. Ge- 
rai moka daugelį kalbų: lietuviškai, lenkiškai, rusiškai, vokiškai, 
angliškai, švediškai, itališkai, prancūziškai, lotyniškai, graikiškai. 

Tai ir vilčių nemaža, kad ir šioje aukštoje vietoje padarys 
aiškią žymę. Duok, Dieve, laimingai! 


LAIKINOJI LIETUVOS VALSTYBĖS 
VALDŽIA 


Lietuvos Valstybės Laikinosios Konstitucijos pamatinių dės- 
nių $ 9: 

„ligi neįkūrus atskiro aukščiausio vyriausybės organo, jo 
kompetencija pavedama Valstybės Tarybos Prezidiumui, kurį 
sudaro tam reikalui Prezidentas ir du Viceprezidentu“. 

Tokiu būdu dabar aukščiausią Lietuvos valdžią laiko šie žmo- 
nės: Val. Tarybos Pirmininkas Antanas Smetona ir du vicepir- 
mininku: d-ras Jurgis Šaulys ir kun. Justinas Staugaitis. 


ANTANAS SMETONA 


Lietuvos Valstybės Tarybos Pirmininkas 


Antanas Smetona gimęs 1874 m. liepos 28 d. (rugp. 11 d.) 
(tatai eina 45 metus) Kauno gub. Ukmergės ap. Vadoklių-Šilų 
par. Užulėnio sodžiuje. Pradžią mokslo gavo Taujėnų liaudies 
mokykloje. Paskui išėjo progimnaziją Palangoje, įstojęs čia į 
trečią klasę. V-VII klases išėjo Mintaujos gimnazijoje. Iš čia pava- 
rytas už kovą dėl pamaldų kalbos, atsisakius melstis rusiškai, 
ašmą klasę išėjo Petrapilyje Vvedenskoje gimnazijoje ir čia pat 
paliko juridiniame universiteto fakultete. 

Iš universiteto buvo dukart pavaromas; sykį už studentų 
riaušes, antrąsyk už žandarų kapitono Vonsiackio sukeltą bylą — 

lietuvių slaptas organizacijas!. Pagaliau 1902 m. pabaigė univer- 
siteto mokslą ir įstojo Vilniuje pris. advokato padėjėju. Tačiau 
po pusės metų įstojo valdininku į Vilniaus Žemės banką, kame 
ir ligi šiol tebėra. 

Atvykęs į Vilnių, veikiai atsirado priešakyje lietuvių, kovo- 
jusių už jų teises Vilniuje. Jau Didysis Lietuvių Seimas Vilniuje 
mato A. Smetoną prezidiume nuo tautininkų. Buvo nuolatinis 
bendradarbis ir kai kurį laiką net redaktorius iš Tilžės atkilusio 
„Ūkininko“, dabar pasivadinusio: „Lietuvos Ūkininku“. Daly- 
vavo P. Vileišio leidžiamosiose „Vilniaus Žiniose“, kol, joms 
pasilpus, nesumanė įsteigti savo „Vilties“ laikraščio, kurs žymiai 
daliai Lietuvos inteligentijos davė „viltininkų“ ar tautininkų de- 
mokratų varsos; tai, iš ko kilo šių dienų Tautos Pažanga. 

„Vilčiai“ patekus į kitas rankas, sumanė savo laikraštį, iliust- 
ruotąjį „Vairą“?, kurs taip puikiai buvo pirmais 1913 metais 
užsinešęs, tik gyvenimo šalnos jį pakando. 

Karui ištikus, A. Smetona radosi priešakyje pagalbos nukentė- 
jusiems pirmininku likusios Vilniuje dalies Centralinio komiteto. 
Jokia Vilniaus draugija neapsiėjo nepasišaukus jo į valdybos narius. 

Publicistikoje Vilniškis (A. Smetonos antrinis parašas) nesu- 
griaunamos logikos straipsniais pasirodė tikrą savo talentą, ir 
labai gaili, kad kitos visuomeninės pareigos atitraukė jį nuo šios, 
širdžiai tinkamiausios. Gaili straipsnių, džiaugsmas gi, kad dar 
daugiau Lietuvos visuomenei jo padirbta?. 


JURGIS ŠAULYS 
Lietuvos Valstybės Tarybos Vicepirmininkas 


Filosofijos daktaras Jurgis Šaulys gimęs 1879 m. balandžio 23 d. 
(tatai eina 40 metus) Kauno gub. Raseinių ap. Švėkšnos par. Bal- 
sėnų sodžiuje. 

Mokslus ėjo Palangoje, Vilniaus kunigų seminarijoje, priva- 
čiai ir pagaliau Šveicarijoje, Berno universitete, baigė 1912 m. 
visuomenės mokslų skyrių (nationale economie) filosofijos dak- 
taro laipsniu. 

Sugrįžęs įstojo į Vilniaus Žemės banką, kur ir tebesiskaito. 

Lietuvių publicistikoje anksti pradėjo dirbti; dar mokiniu bū- 
damas, rašė 1895 m. korespondenciją į „Vienybę Lietuvninkų“. 
Paskui kaipo Mažageta rašinėjo „Tėvynės Sargui“, „Žinyčiai“, 
„Varpui“ ir „Ūkininkui“. Pastaruoju du net redagavo 1903-1904 
metais. Bendradarbiavo „Vilniaus Žiniose“ kaipo Šauklys, Bekam- 
pis ir kriptonimais; paskui „Lietuvos Žiniose“, kurias karo metu, 
iki rusams pasitraukiant, vedė. Yra išvertęs Sofoklės „Antigoną“, 
Skitaleco! beletr. pasakojimų ir k. (žiūrėk P. Vileišio leidiniuose). 

Dar studentaudamas veikliai vedė užsienių lietuvių jaunuo- 
menės sandorą Šveicarijoje. Karo metu darbavosi agronomų ir 
teisių tiekime ir visame dabartiniame lietuvių politikos judėjime 
drauge su A. Smetona?. 


KUN. JUSTINAS STAUGAITIS 
Lietuvos Valstybės Tarybos Vicepirmininkas 


Kunigas Justinas Staugaitis gimęs 1866 metais lapkričio 14 d. 
(tatai eina 53 metus) Suvalkų gub. Naumiesčio apskrityje ir para- 
pijoje, Tupių sodžiuje. 

Pradžią mokslo gavo Naumiestyje. Daugiau mokėsi Marijam- 
polės gimnazijoje. Pagaliau išėjo Seinų kunigų seminariją. Ren- 
gėsi į užsienius aukštesnių mokslų, tik buvo sulaikytas Lenkuose. 

Įsišventęs kunigu, buvo vikaru trumpai Alytuje, dvejus me- 
tus Sniadove, Lomžos gub., pusantrų metų Balbieriškyje, metus 
Lodziuje, pusketvirtų metų Varšuvoje prie šv. Aleksandro baž- 
nyčios ir daugiau ne penkerius metus ten pat realiosios gimna- 
Zijos mokytoju. 

Įtakingam anais laikais kanauninkui Kaz. Prapuoleniui! su- 
grįžus iš Petrapilio į Seinus, kun. J. Staugaitis nugalėjo kliūtis ir 
sugrįžo iš Lenkų atgal į gimtąją vyskupiją. Metus laukė vietos 
Marijampolėje. Čia įsteigė švietimo „Žiburio“ draugiją, išsiplė- 
tusią į visą Suvalkų guberniją ir ligi šiol darbščiai tebeveikiančią. 
Pagaliau buvo paskirtas klebonu naujai steigiamos Lekėčių pa- 
rapijos, kur prabuvęs dvejus metus, išsikėlė į Seinus įsteigtojo 
kunigų žurnalo „Vadovo“ redaguoti. Ir redagavo jį, visados pusę 

jo numerių pats prirašydamas, ištisus ketverius metus. Paskui 
ketverius metus klebonavo Pakuonyje ir dabar štai jau dveji 
metai klebonauja Aukštojoje Panemunėje ties pat Kaunu. 

Lietuvių bažnytinėje literatūroje kun. J. Staugaitis yra pada- 
ręs didelę žymę. Skyrium yra išleidęs: „Jaunimo idealas arba 
pamokslai mokiniams“, „Bažnyčios istorija“, „Argi kalta čia Ka- 
talikų bažnyčia“ ir nemaža brošiūrų su pseudonimu Meškus. Tuo 
pseudonimu labai daug pažymėta kun. J. Staugaičio straipsnių 
„Šaltinyje“, bent kiek „Viltyje“ ir kituose katalikų krypsnio laik- 
raščiuose. Dar pažymėdavo raštus Panenupiu, gi iš pat pradžių 
Zanavyku „Šviesoje“?. Kat. „Apžvalgoje“? visai nedalyvavo. 

Visuomeniniame gyvenime visados dalyvavo, vesdamas su- 
sirinkimus. Dar Marijampolėje būdamas įsteigė auklėtnamį ir se- 
niams prieglaudą. Kur tik buvo, sugrįžęs iš Lenkų, visur paliko 
tvirtai suorganizuotą visuomenę. Kaipo rinktinis visuomenės 
veikėjas atsirado ir Lietuvos Tarybos nariu ir jos Prezidiumo 
vicepirmininku). 


LIETUVOS MINISTERIŲ KABINETAS 


LADISLOVAS STAŠINSKAS 
Vidaus Dalykų Ministeris 


Prisiekusis advokatas Ladislovas Stašinskas gimęs 1874 m. 
spalio 10/22 d. (tatai eina 45-us metus) Kauno gub. Šiaulių apskr. 
Žagarės parapijoje, Damelių sodžiuje, kur tėvas nuomavo žemės 
iš Nariškino. Tai sena grynai lietuviška Stašių pavardė, lenkišką 
išvaizdą gavusi turbūt drauge su bajoryste apie pabaigą XVIII 
ar pradžią XIX amžiaus. 

Gimnaziją išėjo Mintaujoje dar tada, kada ją vedė vokiečiai. 
Juridinį gi fakultetą su pirmos rūšies diplomu išėjo Maskvos 
- universitete 1902 metais. Tuojau atvyko į Kauną pirma prisie- 
kusiojo advokato a.a. Motiejaus Lozoraičio! padėjėju, paskui ir 
pats prisiekusiuoju advokatu. Čia veikiai įgijo garbę paties ga- 
biojo bylų gynėjo ir labai daug klientų. 

1907 metais buvo rinkiku iš Kauno miesto ir pats pateko atsto- 
vu į antrąją Rusų valstybės Dūmą, kur skaitėsi visai nepartijiniu 
žmogumi. Jis ir tikrai nėkados nepriderėjo į kurią bent partiją, nors 
sviro į marksistus. Visiems penkiems kauniškiams atstovams su- 
manius viešai „Skarde“? paskelbti, ką jie Dūmoje veiks, destis pa- 
aiškinti Lietuvos visuomenei savo politikos „veidą“, pasirašė ir 
L. Stašinskas. Tai nebuvo socialdemokratų pareiškimas, nors kiti 
antrosios Dūmos atstovai ir priderėjo į tą partiją. Ir byla kilo visai 
ne dėl pasirašiusių socialdemokratizmo, kaip klaidingai buvo laik- 
raščių vadinama, tik dėl paties straipsnio turinio. Jos ir nebūt buvę, 
kad paleidžiant antrąją Dūmą nebūtų kilę paskalų, būk lietuviai 
sumanę tuos pat žmones išrinkti savo atstovais ir trečiojoje Dūmo- 
je. Tai Rusų administracija ir griebės paprasto savo vartojamo įran- 
kio - patraukti kandidatus tieson, nubausti ir taip atimti iš jų rin- 
kimo teises. Penki Kauno gub. atstovai dėl to tapo nubausti metais 
kalėjimo, kuriuos metus Ladislovas Stašinskas ir atsėdėjo Kaune. 

Išėjęs iš kalėjimo, visados dalyvavo visuomeniniame Kauno 
lietuvių inteligentų gyvenime. Per karą ištremtas iš Kauno į 
Vilnių, čia ir paliko darbuotis pirma Centro komitete, paskui ir 
Lietuvos Taryboje’. 


MARTYNAS YČAS 


Finansų, Pramonės ir Prekybos Ministeris 


Prisiekusis advokatas Martynas Yčas gimęs 1886 m. spalio m. 
31/13 d. (tatai eina 34-tus metus) Kauno g. Panevėžio ap. Biržų 
par. Šimpeliškių sodžiuje. 

Pradžią mokslo gavo Biržų liaudies mokykloje. Paskui Petra- 
pilyje privačiai mokėsi pas savo vyresnįjį brolį studentą Joną ir 
įstojo į trečią klasę Pernavos gimnazijos Igauniuose. Išėjęs čia 
šešias klases, vėl metus mokės privačiai ir eksternu išlaikė Toms- 
ke kvotimus iš septintos ir aštuntos klasės kurso. Ten pat Tomsko 
universitete ir liko juridiniame fakultete. Parašė darbą iš lietuvių 
reformacijos laikų ir gavo už tai aukso medalį. Išėjus universitetą 
1911 m., buvo kviečiamas likti prie jo arba prie valstybinių, arba 

prie kanoninių teisių katedros. Tačiau sugrįžo Lietuvon į Kauną 
pris. adv. Petro Leono padėjėju. 

Čia sparčiai ėmė įgyti klientų. Tik po metų, rudenį 1912 m., 
tapo išrinktas lietuvių atstovu į ketvirtąją Dūmą; čia šliejos prie 
kadetų, liaudies laisvės frakcijos, pasilikdamas autonomines teises 
tautų klausimuose. Daug kartų yra atsiliepęs dėl įvairių, ypač Lie- 
tuvos dalykų. Per trejus metus buvo suklomis perrenkamas, be 
kitų komisijų, į finansų komisijos sekretorius. Buvo pareiškėju tur- 
tų ančdėlio, muitinės įstatų, mūsų krašto žemės rinkliavų ir k. k. 

Martyno Yčo nepaprastas veiklumas ypač apsireiškė karo 
metu, kada ant Lietuvos suvirto tiek visokių nelaimių. Išrinktas 
visos Rusijos miestų sąjungos ir Imper. laisvos ekonominės dr- 
jos įgaliotiniu Lietuvai (drauge su Suvalkų g.) ir Baltgudijai, ten 
ėmė suburti visokius naujus komitetus, valgyklas ir k. k. ir daly- 
vauti jau esamuosiuose. 

M. Yčo sumanymu susidarė ir Lietuvių dr-ja dėl karo nuken- 
tėjusiems šelpti. Stojęs jos priešaky, gavo atsisakyti nuo kitų 
įgaliojimų ir tik kaipo šios draugijos pirmininkas ėmė važinėti, 
pinigaudamas komitetui. 

Išgynus prūsus!, buvo Dūmos pasiųstas į Galiciją įgaliotiniu 
Dūmos organizacijos priešakyje. Gi vokiečiams atgal įsiveržus į 
Rusiją, sugrįžo į Vilnių geg. mėn. 1915 m. ir čia jau dirbo, kol 
sulig tam tikro Centro komiteto nusprendimo neteko išsikraus- 
tyti į Petrapilį su dalimi to Komiteto. 

Dabar čia Lietuvių draugijos veiksmą išplėtė, padedant ki- 
tiems Komiteto nariams, į visą Rusiją, globą tremtinių, pabėgėlių 
ir ypačjaunuomenės. Jai įsteigė Voroneže dvi gimnaziji ir bend- 
rabučius, padedamas Tatjanos Komiteto?, kurio nariu buvo pa- 
tapęs. Iš Dūmos gi buvo išrinktas tarpe septynių į ypatingąją 
pabėgėlių tvarkymo Tarybą. 

Su bar. St. Šilingu važinėjo į Švediją, ten sudarė tam tikrą 
tarpininkavimo komitetą. 

Kada pavasarį 1916 m. Dūma siuntė ypatingą iš 10 savo narių 
komisiją į Angliją, Prancūziją, Italiją ir Belgiją, M. Yčas radosi jų 
tarpe; vėl atsidūrė užsieniuose, kur rūpinosi lietuvių reikalą 
aiškinti ir kelti pas monarchus ir vyresnybes. Tuo pat laiku buvo 

L. dr. Centro komiteto deleguotas į Rymo papą prašyti, kad pa- 
skirtų tam tikrą dieną visame pasaulyje parinkti aukų dėl karo 
nukentėjusiai Lietuvai. 

Sugrižęs iš Europos, vėl buvo Centro komiteto pasiųstas drau- 
ge su kun. Jonu Žilinskus į Ameriką susisiekti su Rockefelle- 
rio fondu, su Raudonuoju Kryžium ir lietuvių organizacijomis 
Lietuvos šelpimo reikale. Pakeliui aplankė Kinus ir Japoniją. 

Amerikoje M. Yčas jau buvo buvęs 1913 m. drauge su dr. 
J. Basanavičium Tautos Namams parinkti. Padarė 83 paskaitais 
ir surinko daugiau ne 50 000 r. tam tikslui. 

Veikliai darbavosi pradžioje Rusų revoliucijos. Jau kovo 2 d. 
buvo Dūmos paskirtas Vyriausiu komisaru švietimo reikalų iki 
paskiriant ministeriu prof. Manuilovą. Paskui tapo pakviestas į 
švietimo viceministerius ir išbuvo iki bolševikams užeinant. 

Dalyvavo antrojoje lietuvių konferencijoje Stokholme pirmi- 
ninku. Voroneže buvo dukart bolševikų suimtas ir mėnesį pra- 
buvo kalėjime drauge su kitais Rusijos Lietuvių Tarybos nariais. 

Bal. mėn. š. m. pasisekė parvažiuoti vėl į Vilnių, vėl į L. dr. 
Centro komiteto pirmininkus ir Liet. Valstybės Tarybos tremtinių 
grąžinimo komisiją. Važinėjo iš čia į Ukrainą tartis su jos valdžia. 

Liepos mėn. M. Yčas tapo kooptuotas Lietuvos Valstybės Ta- 
rybos nariu. Rugp. mėn. drauge su V. T. Prezidiumu ir k. važi- 
nėjo į Berlyną ir Šveicariją. Pagaliau tos pat Tarybos buvo siųstas 
į Švediją tartis su jos valdžia apie svarbius valstybinius reikalus. 

M. Yčas turi retą dovaną dirbant nepailsti, vis naujos inicia- 
tyvos pasigaunant, vis naujų bendradarbių randant. 

Lietuvių literatūroje M. Yčas yra pasižymėjęs kaipo publicis- 
tas ir Korolenkos vertėjas. Yra įsteigęs „Vairo“* laikraštį Vilniuje 
ir „Lietuvių Balsą'“ Petrapilyje, kurių rolė dar nėra įvertinta“. 


PETRAS LEONAS 
Teisių Ministeris 
Prisiekusis advokatas Petras Leonas gimęs 1864 m. lapkričio 


16 d. (tatai eina 55 metus) Suvalkų gub. Mariampolės apskr. 
Plutiškių par. Leskavos sodžiuje. 

Pradžią mokslo gavo Naumiestyje ir Šunskuose. Gimnaziją 
išėjo Mariampolėje ir juridinį fakultetą Maskvos universitete 
1889 metais. Iš pradžių aplikavo Suvalkų teismo kandidatu. 
1892 m. pateko tardytoju į Taškentą Turkestane, paskui proku- 
roro padėjėju į Samarkandą ir taikos teisėju ten pat. Pagaliau 
į Margelaną apskrities teismo nariu. 

Pradžioje 1906 m. buvo pavarytas iš teismo už dalyvavimą 
1905 revoliucijoje ir sugrįžo į Kauną advokatauti. Čia veikiai įgijo 
lietuvių klientų įsitikėjimą, ypač kad visados stovėjo priešakyje 
visų visuomeninių lietuvių darbų. Pirmininkavo „Dainoje“, Kre- 
dito draugijos taryboje ir k. 

1907 m. išrinktas į antrąją Dūmą Suvalkų gub. atstovu. Ten 
dėjosi į kadetų frakciją su laisvomis rankomis Lietuvos, žemės ir 
autonomijų klausime. 1916 m. vėl sugrįžta į kadetų centrą kaipo 
lietuvių atstovas, paduoda partijai Lietuvos autonomijos suma- 
nymą. Dėl kilusios revoliucijos partija nesuskubo tą projektą 
pasvarstyti. Geg. mėn. P. Leonas Lietuvos apsisprendimo klau- 
simą pastatė kadetų suvažiavimui, griežtai reikalaudamas, kad 
galutinai nutarti šį klausimą susirinkimas pavestų savo Centrui. 
Susirinkimui tą rezoliuciją atmetus, išstojo iš kadetų Centro ir 
partijos ir prisidėjo prie „Santaros“, nukreipdamas ją per Rusijos 
Lietuvių Seimą į socialistų pusę. Visados stojo už Lietuvos auto- 
nomiją, suprasdamas ją tų laikų galimybės ribose; tai ir kadetus 
ragino, kad jie pirmi, nelaukdami okupacijos žodžio, pripažintų 
Lietuvos savarankumą. 

P. Leonas vienas žymiausių mūsų publicistų. Laikraščiuose 
dirba jau nuo 1887 m., tatai jau su viršum 30 metų, pradėjęs dr. 
J. Šliūpo Amerikoje įsteigtame „Lietuviškame Balse“. Ten dau- 
gybė straipsnių. Vėliau drauge su Antanu Krikščiukaičiu ir ki- 
tais maskviečiais buvo įsteigę ir vedę Tilžės „Šviesą“. Dalyvavo 
„Varpe“ ir „Ūkininke“ visokiais parašas: Petras Liūtas (socialis- 
tinės pakraipos straipsniuose), Girininkas, Atsiradęs ir kitais po 
smulkesnėm korespondencijom. 

Skyrium yra išleidęs rusų kalba Dūmai paruoštą kalbą apie 
žemės klausimą ir lietuvių kalba apie atstovų rinkimą į Dūmą!. 

JONAS YČAS 
Švietimo Ministerijos Valdytojas 


Gimnazijos direktorius Jonas Yčas gimęs 1880 m. liepos mėn. 
21 d. (tatai eina 39 metus) Kauno gub., Panevėžio apskr. Biržų 

„parap. Šimpeliškių sodžiuje. 

“Mokslus 1890 m. pradėjo Mintaujoj gimnazijoje, gi nuo 1894 m. 
Slucko gimnazijoje. Metus pabuvęs juridiniame Petrapilio uni- 
versiteto fakultete, perėjo į istorijos-filologijos institutą ten pat, 
kurį išėjo 1903 m. Buvo paliktas prie instituto, tik ministerio 
Zengerio spiriamas, turėjo atitarnauti už stipendiją. Zengeris ne- 
priėmė 2000 rb atlyginimo, kurį žadėjo tėvas išmokėti. 

Paskirtas Tomsko gimnazijos mokytoju, 1904 m. sudarė bend- 
rovę iš 15 mokytojų, įsteigė gimnaziją ir vedė ją per pusketvirtų 
metų. Ta gimnazija ir dabar tebegyvuoja. 1908 m. buvo pasiųstas 
į Semipalatinsko gimnaziją inspektoriauti. 1916 m. paskirtas 
direktorium antrosios Voronežo gimnazijos, 1917 m. ėjo pareigas 
Lietuvių Mokytojų instituto direktoriaus. 

Tais pat metais dalyvavo Lietuvių Liaudies Mokytojų kur- 
suose Voroneže, kur skaitė apie Lietuvos istoriją. Dalyvaudavo 
savo paskaitomis visuotiniuose Lietuvių Mokslo Draugijos susi- 
rinkimuose. „Lietuvių Tautoje“ yra dvi žymi to dalyvavimo. I to- 
me 463-8 p.: „Kaip lietuvis 1382 m. Maskvą nuo totorių gynė“ ir 
II tome, 383-404 p.: „Žiupsnys žinių apie Žalgirio mūšį“. 

Mokyklų organizavimas, jų vedimas, pedagogika, istorijos 
mokslas, kurį išguldinėti ruošėsi aukštosiose mokyklose, tai Jono 
Yčo specialybė. Profesoriauti ir dabar tebesvajoja. Išsirinkęs Lie- 
tuvos istoriją, bandė ją tirti. Turi nemaža jos medžiagos, ypač 
apie miestų atsiradimą Lietuvos teritorijoje. Bet kad Lietuvos 
istorijos tyrimas ne vieno darbas, tai svajoja apie istoriografų 
draugiją, kuri parūpintų tam tikrų ištraukų chrestomatiją, kaipo 
keliarodį pradedantiems tirti. 

Būdamas Semipalatinske vicepirmininku geografijos drau- 
gijos, jos organe yra paskelbęs ilgesnius darbus rusų kalba: „K 
50-letiju osvoboždenija krestjan“, gi per Romanovų jubiliejų — 
„Smutnoje Vremia'“'. 

JUOZAS TŪBELIS 


Agronomas Juozas Tūbelis gimęs 1882 m. bal. 6/18 d. (tatai ei- 
na 37 metus) Kauno gub. Zarasų ap. Panemunėlio par. Ilgalaukių 
sodžiuje. 

Pradžią mokslo gavo Panemunėlio liaudies mokykloje. Gim- 
naziją išėjo Liepojoje ir Ūkio skyrių Rygos Politechnikos insti- 
tute 1908 m. 

Metus mokytojavęs Rygoje, paskirtas agronomu Žemės tvar- 
komojoje komisijoje Kauno apskrityje ir kituos, kur darbavosi 
1909-11 m. Nuo 1911-13 m. buvo Privalomuoju Nariu Žemės 
tvarkomosios komisijos Raseinių apskr. Nuo 1913-16 iki likvi- 
duojant Žem. tvark. komisijas buvo jos Privalomuoju Nariu Šiau- 
lių ap. Drauge ir kareiviavo. 

Žinomas ūkio populiarizacijos literatūroje. Yra jo keletas sky- 
rium išleistų vertimų. Yra nemaža ūkio raštų rašęs „Lietuvos 
Ūkininke“ ir „V iltyje“. Dabar redaguoja „L. Aido“ priedą „Mūsų 
Ūkis“. Publicistikos straipsnių tebuvo „L. Ūkininke“. 

Pirmininkauja Lietuvos Ūkininkų draugijoje. Dirbo L. 0. 
Tarybos finansų ir švietimo komisijose. Sudarė Tarybos pro- 
jektą aukštesniajai Dotnuvos ūkio mokyklai, kurios direktorium 
buvo skiriamas. Be to, yra sustatęs pradedamųjų ūkio mokyklų 
projektą!. 


KAZIMIERAS VIZBARAS 
Ministerių Tarybos Dalykų Vedėjas 


Prisiekusis advokatas Kazimieras Vizbaras gimęs 1872 m. 
birželio 1 d. (tatai eina 47 metus) Kauno gub. Ukmerg. ap. Su- 
bačiaus par. Dūdiškių palivarke. 

Mokslus pradėjo Šiaulių gimnazijoje, gi baigė juos eiti Min- 
taujos gimnazijoje. Juridinį fakultetą išėjo Odesos universitete ir 
ten pat paliko Teismo Rūmuose kandidatu. Tačiau norėdamas 
būti arčiau tėvynės, greitu laiku persikėlė kandidatu Rygos ap- 
skrities teisman. 

1902 m. perėjo į Lyvžemio! Turtų Rūmų stalo viršininku ir 
juriskonsultu, tuo pat laiku būdamas prisiekusiojo advokato pa- 
dėjėju ir paskirtu laiku lieka pats prisiekusiu advokatu. Greitu 
laiku tampa valdininku ypatingiems reikalams, tikruoju juris- 
konsultu; pagaliau 1912 m. Lyvžemio Turtų Rūmo skyriaus vir- 
šininku. 

Karo metu 1916 m. paskirtas finansų ministerijos atstovu II 
karo Likvidacijos komisijos šiaurės fronte - Latvijai, Lyvžemiui 
ir Estonijai. 

Būdamas žymioje valdžios vietoje, dalyvavo įvairiose komi- 
sijose, komitetuose ir t.t. Skaitosi nariu Lyvžemio gubernijos 
karo ančdėlių žinybos, automobilių rekvizicijos ir įkainojimo 
komisijos Dorpato apskrityje, Rygos pašto ir telegrafo apskrities 
tinklo komisijos, apžiūrinėjimo ir įvertinimo karui reikalingų 
laivų Pleskavos ežere ir Velikajos upėje. Be to, Lyvžemio gub. 
butų ančdėlio, nekilnojamųjų turtų ančdėlio, pelno ančdėlio, 
karo dalykų ir kitų žinybų. 

Eidamas tiek valdžios pareigų, Kaz. Vizbaras neužmiršo vi- 
suomenės ir labdarybės pareigų. Buvo išrinktas nariu Rygos 
miesto dūmos nuo lietuvių kolonijos, kovai su džiova rinklia- 
voms tvarkyti Rygoje, Tatjanos Komiteto Rygos skyriaus, Elžbie- 
tos Rygos komiteto, Raudonojo Kryžiaus rinkliavų tvarkymo 
Rygoje, Rygos miesto rinkliavų pabėgėliams serbams, juodkal- 
niečiams ir armėnams, Rygos gyventojų draugijos ir Lyvžemio 
finansų ministerijos valdininkų ligonbučio komiteto kasininku. 
Rygos m. dūmos buvo išrinktas Taikos garbės Teisėju. 

Nežiūrint tokios daugybės pareigų, Kaz. Vizbaras rado gana 
laiko grynai tautiniam lietuvių darbui. 1904 m. buvo vienas su- 
manytojų muzikos ir dainos „Kanklių“ dr. Rygoje ir be pertrau- 
kimų pirmininkavo ten per ištisus 12 metų. Per dešimtį metų 
dalyvauja, buvęs vienu sumanytojų ir įsteigėjų, Rygos lietuvių 
švietimo „Žvaigždės“ dr-jos kasininku, užtai išrinktas iki gyvos 
galvos tos draugijos garbės nariu. Kilus karui, Rygos lietuvių 
dėl karo nukentėjusiems šelpti komiteto pirmininku; pasitraukęs 
į Dorpatą, ir ten buvo tokio pat komiteto įgaliotiniu ir pagaliau 
jo skyriaus pirmininku. Be to, jungtinio visų tautų Vykdomojo 

Komiteto milicijai steigti buvo išrinktas savanorių rezervo mili- 
cijos viršininku Dorpate. 

Paskutiniais laikais buvo valdininku ypatingiems reikalams 
prie Lietuvos Valstybės Tarybos Pirmininko. 

Yra parašęs ir savo lėšomis išleidęs rusų kalba: „Prava litovcev 
po zemlevladeniju v Zapadnom Kraje“? lietuviams palengvinti 
žemės pirkimą. Gi Odesos studentams yra savo laiku sustatęs ir 
išspausdinęs konspektus". 


STASYS ŠILINGAS 
L. Valstybės Tarybos Viceprezidentas 


Stasys Šilingas gimęs Vilniuje 1885 m. lapkričio 11 d. (tatai 
eina 34 metus). Čia pat išėjęs 1905 m. Pirmąją gimnaziją ir metus 
prabuvęs gamtos skyriuje Maskvos universitete, įstojo į juridinį 
jo skyrių, kurį išėjo 1913 m. 

Tik tik iš gimnazijos 1905 metų revoliucijoje dalyvavo kaipo 
Rusų socialdemokratų menševikų organizacijos Maskvoje narys. 
Kitais metais perėjęs į lietuvių visuomeninį gyvenimą, ima save 
analizuoti; įvyksta sielos ir pasaulėžvalgos persilaužimas, ir 
S. Šilingas atsisako nuo rusų s. d., tampa grynai nepartyvus žmo- 
gus ir toks išesti visą laiką. Tampa nebe ekonominiu materialis- 
tu, tik idealistu ir kitokio nebepripažino lietuvių veikime. 

1908 m. išrinktas Maskvos studentų draugijos pirmininku. 
1910 m. drauge su a. a. Ramūnu Bytautu ir kitais draugais ėmė 
leisti „Aušrinę“, kuri tokią žymią rolę pavaidino organizavime 
liberaliosios jaunuomenės. 

Išėjęs universitetą, apsigyveno Vilniuje Trečiosios Vilniaus 
savitarpio kredito draugijos (Lietuvių banko) pirma valdybos, 
paskui ir tarybos nariu. 

Čia drauge su lietuviais literatoriais išleido „Barą“, su dai- 
lininku A. Žmuidzinavičium sudarė vadinamąją Čiurlionies 
kuopą rūpintis grynai dailės dalykais, nepaleisti iš lietuvių rankų 
a. a. M. Čiurlionies veikalų. 

Per karą intensyvai dalyvauja griežtai visuose politiniuose 
pasitarinuose, pradedant nuo to, kurs buvo Vilniuje sudarytas 
dar prieš Lietuvos atstovų V. Dūmoje suvažiavimą ir jų kuopos 
sudarymą. Žinomas jo laiškas apie Lietuvos nepriklausomybę 
Amerikos lietuviams. Paskui visa buvo pavesta atstovų kuopai. 

St. Šilingas sekretoriavo Vilniuje susidariusioje L.dr. nuken- 
tėjusiems dėl karo šelpti; taip pat ir Petrapilyje, daliai C. komiteto 
ten nukilus. Petrapily ant jo pečių gulo pirmasis darbas, dar 
niekam aiškiai neįsivaizdinant, kaip eis šelpimo organizavimas. 
Jam teko sustatyti pirmosios keblios išlaidų sąmatos ant tokių 
didelių sumų, kurios Lietuvoje nei į galvą neateidavo, ant milijo- 
ninių sumų, kurių turėjo duoti valstybės iždas 200 000 lietuvių 
išeivių, idant jiems nors po truputį tektų. 

Išrinktas į Ypatingąją pabėgėlių tvarkymo tarybą, per kurią 
pinigai ėjo. Gerai ten padirbėjęs, 1916-17 m. gavo šalintis dėl 
per aštrių susikirtimų su nariais rusais. Tai buvo laikraščiuose. 

1916 m. lietuvių didžiuliame suvažiavime, kurį veik vienas 
organizavo, nustatė lietuvių politikos veikimą, kurs sparčiai 
vystės į organizacinį komitetą ir į tautos mezliavų bylą, iš kurios 
išdygo Lietuvių Tautos Tarybos. Jos pirmuoju pirmininku pa- 
tapo Šilingas. Seka Rusijos Lietuvių seimo organizavimas, pats 
Seimas, kur Šil. radosi prezidiume ir dažniausiai pirmininkavo. 

Dalyvavo ir Petrapilio Lietuvių dr. dėl karo nukentėjusiems 
šelpti. 

1916 m. gale ir 17 m. pradžioje su P. Leonu sudarė Demok- 
ratinės Tautos Laisvės Santaros partiją ir ėmė leisti tos partijos 
organą „Santarą“. 

Seimui suirus, ypačiai S. Šilingas pasirūpino, kad Karininkų 
organizacija vėl sudarytų lietuvių atstovybę. Ji nutiesė pamatus 
Vyriausiajai Rusijos Lietuvių Tarybai, kur Šilingas tapo sekre- 
torium. Dirbo nuo gruodžio 1917 m. iki išvažiuojant, reaguoda- 
mas į visus politikos atsitikimus. 

Voroneže lietuviai bolševikai iškrėtė jo butą, bet nebuvo su- 
ėmę. Pagaliau, suorganizavęs Tarybos delegaciją į Lietuvos Ta- 
rybą, ir pats čia atkilo. 

Liepos mėn. kooptuotas Valstybės Tarybos nariu!. 

L. VALSTYBĖS TARYBOS SEKRETORIAI 


Vieton vieno generaliojo sekretoriaus, žinome, išrinkta du, 
kuriuodu šiaip pasiskirstė pareigas: Valstybės Tarybos narys 
Kazimieras Bizauskas pačios Tarybos sekretorium, gi Valstybės 
Tarybos narys Jokūbas Šernas - Tarybos Prezidiumo sekre- 
torium. 


KAZIMIERAS BIZAUSKAS 


Gimęs 1892 m. vas. 15 d. n. k. (tatai eina 26 metus) Kuršo 
gubernijoje, Paulauske, apie Ventpilę, gi augęs Šimbarke, kur jo 
tėvelis 12 metų buvo Vartotojų draugijos sankrovos vedėju. Tai 
buvo pirmutinis lietuvių kooperatorius, kad ir ne Lietuviuose 
dirbęs. Gi patys Bizauskai yra kilę iš Vildūnų sodžiaus, Maldu- 
čionių valsčiaus Joniškėlio apskrities. 

Kazimieras Bizauskas mokslus ėjo Mintaujos, Švico miesto 
(Šveicarijoje), Vilniaus ir Kauno gimnazijose. Išėjęs ją 1913 me- 
tais, įstojo į juridinį Maskvos universiteto fakultetą, kurio tačiau 
dėl karo dar nebaigė eiti. 

Sugrįžęs Lietuvon prieš vokiečiams užeinant, buvo Pane- 
vėžio miesto valdybos sekretorium, paskui, vokiečiams užėjus, 
kaipo jų kalbos žinovas, vertiku ir miesto Beiratu!, vienu sep- 
tynių. Pagaliau lietuvių gimnazijos inspektorium ten pat. 

Studentaudamas buvo „Ateities“ redakcijos komisijoje per 
dvejus metus; be to, Katalikų Studentų sąjungos pirmininkas; 
taip pat Maskvos lietuvių studentų žemietijos „Rūtos“ įsteigėjas 
ir pirmininkas. 

Mokytojaudamas gimnazijoje, išguldinėdamas lietuvių kalbą 
ir literatūrą, yra parašęs jos vadovėlį: „Rašliavos bei žodmenės 
teoriją“, svarbų ir pirmutinį toje srityje veikalą. Jį savo prieduose 
leidžia „Mokykla“. 

Dalyvavo „Ateities“, „Vilties“, „Vienybės“ laikraščiuose; gi 
„Rygos Garsą“ pat pradžioje karo 3—4 mėnesius vedė kaipo J. Bi- 
kino pavaduotojas. 

JOKŪBAS ŠERNAS 


Gimęs 1888 m. birželio 14 d. (tatai eina 30 metus) Jašiškių 
sodžiuje, Nemunėlio Radviliškio parapijoje Biržų apskrities. Pra- 
džią mokslo gavo Nemunėlio Radviliškio mokykloje. Pasirengęs 
įstojo į III klasę Slucko reformatų gimnazijos Minsko gub. Už 
dalyvavimą 1906 metų revoliucijoje buvo iš VI klasės pašalintas 
be teisių įstoti kur kitur. Sugaišęs dvejus metus, pagaliau gavo 
Rygos mokslo apskrities globėjo užtarimą ir įstojo į privatinę 
Trefnerio gimnaziją su teisėmis Dorpate, kurią ir išėjo 1910 m. Į 
juridinį fakultetą įstojo ten pat. Tačiau perėjo į Petrapilio uni- 
versitetą, kur ir pabaigė klausyti kursą į galą 1914 metų. 

Studentaudamas aktyviai dalyvavo studentų lietuvių kuope- 
lėse. Per vienerius metus pirmininkavo kuopoje „Litvovedenija“. 
Drauge su M. Yču organizavo „Lietuvių Balsą“, kurs bet tuo 
laiku nepradėjo eiti. Antrą pusę 1914 m. dirbo „Lietuvos Žinių“ 
redakcijoje ir jas vedė ligi pat karo maišačiui. Yra rašęs rusų žur- 
naluose: „Žizn dlia vsech““ ir k. 

Pat pradžioje 1915 m. atvykęs į Vilnių, tapo Liet. dr. dėl karo 
n. Centro komiteto sekretorium. Dirbo griežtai visose Vilniaus 
lietuvių draugijose, mokytojavo „Ryto“ gimnazijoje, kurią padėjo 
ir įsteigti. Drauge su Smetona, Šauliu ir k. buvo toje Vilniaus lie- 
tuvių šviesuolių kuopoje, kuri sukvietė pirmąją konferenciją, iš- 
skyrusi iš savo tarpo Tarybą, kurios nariu ir pats Jokūbas Šernas 
tapo. 


ALEKSANDRAS STULGINSKIS 
Ūkio Ministeris! 


Agronomas Aleksandras Stulginskis gimęs 1885 m. vasario 
26 d. (tatai eina 34 metus) Kauno gub. Raseinių ap. Kaltinėnų 
par. Kutalių sodžiuje. 

Pradžią mokslo gavo Kaltinėnų liaudies mokykloje. Gim- 
nazijoje mokinosi Liepojoje. Išėjęs Žemaičių kunigų seminariją, 
filosofijos ir teologijos mokinosi Insbruko universitete. Tai pa- 
metęs, išėjo Hallės agronomijos institutą? 

JURGIS KUBILIUS 


Pulkininkas Jurgis Kubilius gimęs 1875 m. kovo 16 d. (tatai 
eina 43 metus) Armoniškių kaime, Liudvinavo par., Kalvarijos 
pav., Suvalkų gub.! 

Pradžią mokslo gavo Liudvinavo mokykloje. Paskui mokės 
Marijampolės gimnazijoje, Seinų kunigų seminarijoje ir Vilniaus 
karo mokykloje, kurią išėjo 1902 m. 

Visą laiką tarnavo oficieriu Gardine. Į pabaigą Japonų karo 
buvo Kinuose. Gi šitą pasaulinį karą ištisą, nuo pat pradžios, 
prakariavo apkasuose vokiečių ir rumunų frontuose. 

1916 m. tebetarnaujant pakeltas pulkininku ir per metus būtų 
buvęs generolas, kad ne iširimas rusų kariuomenės. 

Formuojantis lietuvių kariuomenei, buvo viršininku vieno 
trijų atsarginių lietuvių pulkų, stovėjusio Smolenske. 


DR. LADISLOVAS NAGEVIČIUS 
(Apsaug. Tar. narys) 


Gimęs 1881 m. birželio 17 d. (tatai eina 38 metus) Kretingos mies- 
telyje. Tai sena Lietuvos bajorų giminė iš Vilniaus gub. Nagiškių. 

Mokės Palangoje. Išmestas už pasipriešinimą melstis rusiškai, 
gimnazijos mokslą pabaigė eiti Rygoje su sidabro medaliu. Spe- 
cialio mokslo gavo Petrapilio karo medicinos akademijoje ir 
Archeologijos institute, kuriuodu išėjo 1909 m. 

Metus papraktikavęs jūrininkų ligoninėje Liepojoje, visai įsto- 
joįlaivyną. Metus plaukiojo pavandeniniais laivais. Su jūrininkų 
mokyklomis apkeliavo Viduržemio jūrą, Aigiptą, Graikiją, Ita- 
liją. Dusyk buvo Šiaurės Amerikoje. 

Per šį karą pradžioje tarnavo kanonierkoje „Chrabryj“ prie- 
šakinėse pozicijose su divizionu nard. laivų. Antrą pusę karo 
šarvuotyje „Slava“. Pusantrų metų uždarytas Rygos įlankoje, 
skaito šešiolika dienų vienų mūšių su pakraščio artilerija, su 
drednautais ir nardomaisiais laivais. Dr. L. Nagevičius yra ga- 
vęs visus karo teikiamus pasižymėjimo ženklus. 

Dr. Lad. Nagevičiui pradžioje karo buvo pavesta sanitarijos 
dalykai visuose Suomių pakraščiuose: baterijose, švyturiuose 
ir t.t. 

Perkeltas į Juodąsias jūras, Sevastopolyje buvo, kaipo nepar- 
tinis socialistas, nariu dviejose jūrininkų kareivių ir darbininkų 
tarybose ir kooptuotas į centralinį jūrininkų komitetą. Daktar. 
Nagevičiui čia buvo vėl pavesti sutvarkyti visos Krymo pakraš- 
čių sanatorijos, kur revoliucijos metu buvo viskas ir ypač ligonių 
paklusnumas gydytojams iširęs; ir paruošti vietos kelioms de- 
šimtims tūkstančių grįžtančių tuberkulininkų. 

Visuomenės ir politikos veikime dr. L. Nagevičius visur buvo 
tarpe pirmeivių, destis pirmose eilėse. Yra tarpe sumanytojų ir 
įsteigėjų karo medicinos akademijos studentų „Fraternitas“, kuri 
tiek mūsų jaunuomenės apsaugojo nuo rusų nihilizmo; jai reiks 
paskirti atskiras istorijos lapas; lietuvių draugijų Liepojoje, Hel- 
sinkiuose, Sevastopolyje, Vilniaus L. Mokslo Draugijos. 

1905 m. po Vilniaus seimo buvo suimtas, sėdėjo Telšių ir Šiau- 
lių kalėjimuose. Kauno teismo rūmų buvo teistas už platinimą 
Seimo nutarimų ir už prakalbas valsčiuje. Per šią revoliuciją ėjo 
drauge su „Slavos“ matrosais, tebuvo vienas jos oficierius nesu- 
imtas, dar pakeltas į „Garbės matrosus“, daug įtakos parodė 
stabdydamas oficierių skerdynes. 1917 m. per Rusijos Lietuvių 
Seimą Petrapilyje sudarė kairiųjų karininkų (38) bloką, kurs per 
balsavimą nusvėrė rezoliuciją — už Lietuvos nepriklausomybę. 

Beto, dr. L. Nagevičius, kaipo archeologas, Rusijos valstybės 
lėšomis yra ištyręs gerą Žemaičių plotą apie Palangą, Kretingą, 
Gargždus, Švėkšną — per 16 mylių ir apie Viekšnius. Keturios 
didelės skrynios iškasenų pavesta Petrapilio ermitažo ir Mask- 
vos istorijos muziejam. Be to, L. Mokslo Dr. muziejui Vilniuje. 
Jų dabar ketina pareikalauti atgal Lietuvai. Šiais darbais dr. N. 
nustatė lietuvių laidojimo duobių tipą; davė Rusijos archeolo- 
gijai daug sistematuotos medžiagos ir daug labai įdomių iška- 
senų, pareiškusių gražumą senovinės mūsų kultūros, kurios kas 
kraštas, tai kitokis tipas. 

Dr. L. N. aktyviai dalyvavo sudaryme Nepriklausomųjų de- 
mokratų klubo, kurs jau visas partijas peraugo kiekybe ir kokybe 
savo narių inteligentų!. 

STASYS NASTOPKA 


Be dr. Lad. Nagevičiaus, apie kurį jau esame rašę, antras Lie- 
tuvos Apsaugos Tarybos narys - papulkininkas Stasys Nastopka. 
Jis yra gimęs 1881 m. birž. 19 d. Biržų parapijoje, Rimkuškių kai- 
me. Reformatų tikėjimo. Mokslus ėjo Biržuose, Bauskės miesto 
mokykloje, Vilniaus realinėje m. Dvejus metus pratarnavęs Kaune 
trečiame tvirtovės pulke, įstojo į Vilniaus karo mokyklą, kurią ir 
baigė 1908 m. Oficieriu 3 m. tarnavo antrame Varšuvos pulke, 4 m. 
Penzoje 178 Vendeno pulke ligi pat karui prasidedant. Pagaliau 
trejus metus per karą - apkasuose jau kaipo to pat pulko vadas. 
Išvaikščiojęs visą Rusijos frontą, nuo Suomijos iki Galicijos. Lie- 
tuvių kariuomenei pradėjus skyrium tvarkytis, S. Nastopka buvo 
paskirtas vadu Pirmojo atskirojo lietuvių pulko Vitebske.' 


VYTAUTAS ENDZIULAITIS 


1919 m. gruodžio 2 d. Kaune palaidojo vieną didžiausių katali- 
kų veikėjų - Vytautą Endziulaitį. Kaune mokama pagerbti savo 
darbininkai. Katalikų organizacijų atstovai, vainikų nešėjai užėmė 
du kvartalu kelio, neskaitant minios. „Libera“ giedojo prel. Damb- 
rauskas, lydėjo prof. Jurgutis!. Rinktinį kalba ir turiniu pamokslą 
pasakė kun. Karečka?. Prie duobės pasakyta daug prakalbų, nusi- 
tesusių iki 3 val. Tikrai krikščioniška dvasia, širdies žodžiu ir švel- 
numu čia pasižymėjo Bizausko“ kalba. Minia lydėjo ašarodama. 

A.a. Vytautas Endziulaitis, sūnus Marijampolės mokytojo, ėjo 
vos 27 metus. Maskvos universitete ėjo gamtos mokslą, labai at- 
sidėjęs chemijai. Neramino jį vitalizmo klausimas, kuriuo žadėjo 
ypač užsiimti. Buvo pirmiausias organizatorius katalikų moks- 
leivių į ateitininkus, į kr. demokratus. Kaunan paskubėjo iš Mask- 
vos, metęs baigiamuosius kvotimus, stoti krikščionių darbininkų 
priešakyje. Gyveno kaip asketas: pats pusbadžiu ir suplyšęs, vis- 
ką atiduodamas neturčiams moksleiviams. Rašė agitacines bro- 
šiūras, laikė paskaitas. Visur buvo gyvybės dvasia. Kaune nepiga 
bus jis kuo kitu atstoti. Suprantama, kokia širdgėla Kaunas sky- 
rės su a. a. Vytautu. 


PRIERAŠAS 


Lietuvių draugijos dėl karc nukentėjusiems šelpti Centro 
komiteto Petrapilyje sumanytoji „Lietuvių diena“, destis diena 
rinkliavų Lietuvai sušelpti, davė nemaža aukų. Kas buvo surink- 
ta užsieniuose ir kaip tai sunaudota, turės atsiskaityti Lietuvių 
pildomasis komitetas Šveicarijoje su kanauninku K. Alšauskiu! 
priešakyje. 

Rusijos bažnyčiose buvę surinkta apie 64 000 r. Jie buvo su- 
siųsti į vyskupo sufragano Cieplako?rankas L. dr. Centro komi- 
tetui įduoti. C. komitetas tų pinigų paimtų buvo delegavęs savo 
pirmininką Martyną Yčą ir savo prezidiumo narį kun. J. Tumą, 
privalėjusiu visa tai auksu nusiųsti Lietuvon per Žemaičių vys- 
kupo Pr. Karevičiaus rankas. Buvo jau gauta iš ministerijos ir va- 
liuta 50 000 rb. Tačiau „Vado“ redaktorius kun. Juozapas Vailo- 
kaitis? ir seminarijos profesorius kun. Rėklaitis* užkvestionavo 
C. komiteto sąžiningumą ir nors asmeniškai kun. Vailokaitis pa- 
tikrino valiutos gavimą, tačiau tų pinigų iš vyskupo pareikalavo 
į savo rankas kaipo tikresnes, jog tie pinigai bus J. M. v. Kare- 
vičiui nusiųsti. Mes esame patyrę, vyskupas Karevičius tų pinigų 
neesąs gavęs. Kun. Vailokaitis pasiaiškino išeikvojęs tai „Liau- 
dies Sąjungos“ reikalams ten pat Petrapilyje. 

Taigi jis, kun. J. Vailokaitis, ir kun. Rėklaitis, abudu dabar čia 
pat esą, turėjo priimti ir apyskaitas surinktųjų aukų. Tikimės 

juodu tai viešai paskelbsiant p. J. Kazakevičiaus ir visuomenės 
žiniai. Lygiai ir tai, kas juodu įgaliavo taip, ne kitaip suvartoti 
anas aukas. 


LATVIJOS VYSKUPIJA IR JOS VYSKUPAS 


„Lietuvos Aido“ skaitytojai iš Nr. 114 ir 153 jau žino!, jogei 
Rygos, arba Lyvžemio, vyskupija, pranašlavusi lygiai 290 metų, 
pagaliau gavo sau vėl teisėtą ganytoją, vyskupą Eduardą grafą 
O'Rourke'ą (Orurką). Vyskupu kun. Eduardą šventė J. M. Vil- 
niaus vyskupas Jurgis Matulaitis, asistuojant J. M. Žemaičių 
vyskupui Pr. Karevičiui ir protonotarijui Kaz. Michalkevičiui, 
šio gruodžio mėn. 15 d. Vilniaus katedroje. 

Naujas Latvijos vyskupas, kuriam ganyti tuo tarpu pavesta 
Vidžemis, Infliantai ir Estija, gi po taikos konferencijai, neabe- 
jojame, bus pavesta ir Kuršas, kaip neatskiriama Latvijos dalis, 
kilęs iš Lietuvos aristokratų, dabar 42 metų, pačiame gražume 
amžiaus, išėjęs Rygos Politechnikos institutą ir priderėjęs į jo stu- 
dentų „Arkonijos“ korporaciją. 

Tai ir iškilmėse žymiai dalyvavo tos korporacijos filistrai, 
kaip bažnyčioje, taip ir rūmuose 3 val. po pietų. Mečislovas 
Jalovieckis arkonų vardu pasakė gražią pasveikinimo prakalbą, 
pažymėdamas, kaip tos korporacijos žmonės, nešiodami prie 
širdies spalvas ir tiesos bei teisybės obalsį, visados buvo ir bus 
nesusiaurėdami partijomis ar kitaip kaip. 

Gana keista buvo matyti, kaip buvusieji buršai didžiausia 
pagarba dabar bučiuoja savo draugui ranką, kol pasibučiuos į 
veidus. 

Buvo ir Infliantų dvarininkų deputacija. „Kad ir Rygoje teks 
gyventi, — sakė jiems vyskupas, — vis dėlto Latgaliai bus vys- 
kupijos branduolys, ir juo daugiausiai teks man rūpintis“. 

Lietuvos Valstybės Tarybos ir jos Pirmininko vardu sveikino 
vyskupą valstybės sekretorius Kaz. Vizbaras?. 

„Lietuvos Aido“ vardu, kuriam kun. O'Rourke'as visados 
reiškė nemaža palankumo, kun. Tumas pasakė: 

„Pavesta man pasveikinti Jo Malonybė didžios garbės, gavus 
antrą mitrą (Bažnyčios kunigaikščių kepurę). Ji pridera Tamstai 
asmeniniais savumais. Tačiau man nesiveržia iš lūpų gražūs 
žodžiai, nes, vieton sveikinti, norėtųsi pabučiuoti kojelės, kaip 
misionorių išleidžiant į laukinius žmones. Laukinių žmonių 
žiaurumai šiais laikais veik visur siaučia, ir „Lietuvos Aidas“ 
gerai numano, kaip sunku bus išlaikyti ant galvos bet kuri mitra. 
Tai ir velija Tamstai kuo daugiausiai pajėgų, kuriomis tesėtumei 
mūsų kaimynės Latvijos naudai kuo ilgiausiai patarnauti“. 

J. M. naujas Latvijos vyskupas kitaip ir nededas, kaip tik - 
latvių vyskupu. „Aš tos garbės, - sako, - negeidžiu ir net neži- 
nojau, kas mane padavė Rymui kandidatu. Jei neatsisakiau griež- 
tai, nemokėdamas latviškai, tai tik bijodamas, kad tada galės 
nusitęsti paskyrimas latviams vyskupo. Dabar po kelias valan- 
das mokausi latviškai, laikau su savim latvį klieriką, tyčia ko- 
kiam mėnesiui atidedu savo išvažiavimą į Rygą, kad turėčiau 
laiko bent tiek pramokti, kad nuvažiavęs pirmąjį pamokslą galė- 
čiau latviškai pasakyti. Po pusės metų, tikiuos, galėsiąs ir susi- 
kalbėti. Turėdamas savo globoje veik visą Latviją, jaugi visomis 
galėmis stengsiuos remti ir tautinius latvių reikalus. Tuo pat 
žygiu pilnai patenkindamas ganytojavimo dalykais ir mažumas: 
lietuvius, lenkus, vokiečius ir k. Čia — Latvija, tai vyskupija bus 
ne kokia kitokia, kaip tik - latviška“. 

Taip mums aiškino, lankydamas mūsų redakciją. Ir reikia pa- 
sikliauti tais kuo geriausiais vyskupo Eduardo norais: latviai juo 
neužsivils. 

Biografinių davinių žiūr. V. R. I t. 150 p? 

Štai keletas istorijos žinių apie Rygos, Livonijos ar Infliantų 
(visaip buvo vadinama) vyskupiją. 

Pirmuoju vyskupu buvo paskirtas 1186 metais Holštinijos 
vienuolis Meinardas. Jis įsteigė lyviams, kurie tuo laiku visu pa- 
jūriu gyveno, pirmąsias bažnyčias Jukskiulyje ir Kirchholme. 

Ūxkūl igauniškai reiškia: vienas kaimas; Kirchholm vokiškai 
bažnyčios kalva. Lyviai buvo igaunių, arba estų, giminės. Antras 
vyskupas buvo abatas Bertoldas, paskelbęs Pabaltijo pagonams 
pirmąjį „Kryžiaus karą“ ir pats beginklis tame kare žuvęs. 

Trečias vyskupas buvo Bremų kanauninkas Albrechtas von 
Appeldern de Buxhow 1199 m. Jis 1200 m. įkūrė Rygos miestą ir 
Kalavininkų ordiną ir pavergė visą Igauniją (Estiją), Latviją ir 
Ozylijos salą ir valdė jas per 30 metų. Kiek vėliau Livonijos vys- 
kupai buvo pakelti arkivyskupais. Pirmas Rygos arkivyskupas 
Albertas Sauerbeer. 

Kalavininkams susidėjus 1237 m. su kryžiuočiais, riteriai ėmė 
taip elgtis, kad Rymo papos gavo kelissyk juos iškeikti. Pagaliau 
jie visai atsiskyrė nuo R. Katalikų Bažnyčios. 

Pirmieji protestantų apaštalai Rygoje buvo Andriejus Krop- 
ken ir Silvestras Tegetmeier. Paskutinis Rygos arkivyskupas 
buvo Vilimas Brandenburgiškis iki 1563 m. 

Livonijai susidėjus su Lietuva ir Lenkija, Steponas Batoras 
buvo atgaivinęs vyskupiją, nebe Rygoje, tik Vendene. Pirmasis 
Vendeno vyskupas buvo Aleksandras Mielenskis, paskirtas 
1583 m. Ta vyskupija teišbuvo iki 1628 m. ir teturėjo tris vys- 
kupus, nes Olivos traktatu‘ katalikams buvo atimtos visos teisės 
Pabaltijo krašte. 

Senų seniausios vyskupijos atgaivintojui teks pavaidinti visų 
latvių ir ypač latgalių gyvenime gal ne mažesnę rolę, kaip vai- 
dino Albrechtas. 


A. A. JADVYGA RONDOMANSKAITĖ 


Žūlino dvare, Vytauto Baterlevičiaus ir K-o parceliuojama- 
me valstiečiams, kovo 18 d. mirė Jadvyga Rondomanskaitė, 
minėtina mums nors dėl to, kad Rondomanskių šeimyna davė 
Lietuvai lietuviškai jaučiančių inteligentų darbininkų, nors 
patys bajorai ir lenkiškųjų tradicijų. Nesišalindami nuo tos 
vietos liaudies, Rondomanskiai! yra gyvi rodytojai mūsų bajorų 
luomo žmonėms, jog jiems kelias ne į Varšuvą, tik į Lietuvos 
liaudį; jog jiems lemta geru ir blogu dalytis su Lietuvos, ne su 
Lenkijos liaudimi. -~- 

Pamaldos už a. a. Jadvygos vėlę bus gegužės 1 d. 11 val. ryto 
Aušros Vartų koplyčioje. 

DR. ANTANAS VILEIšŠIS! 
(Iš pamokslo) 


Šv. Povilas Apaštalas mirdamas rodės labai patenkintas savo 
gyvenimu, jogei baigdamas gyvenimą ir jo uždavinių kursą, 
išlaikęs tikėjimą ir tikįs, jog už tai būsiąs jam paruoštas teisybės 
vainikas. 

Kas mūsų tautiečiai turėtų teisės ir drįstų apie save pakartoti 
šiuos didžiojo mokytojo nurimimo žodžius? Apsidairę ir beveik 
neklysdami pasakytume: nebent vienas a. a. Antano nabašninkas. 

Nebekalbėkime daugiau apie velionies nuopelnus: tai jau 
buvo vakar plačiai ir teisingai (kanauninko J. Kuktos?) išskaityta 
ir dar bus kapinėse pridėta. (Sakė kun. Jazukevičius ir dr. L. 
Nagevičius.) Čia teatsiminkime, kaip dr. Antanas iš viso sąži- 
ningai ir ištikimai pildė savo pareigas. 

Žmogaus vertybė ir yra matuojama jo sąžiningumu ir ištiki- 
mumu, ne didumu ir prakilnumu pareigų, tekusių jam pildyti. 
Mes tas pareigas dažnai patys prasimanome. Šišo pagautas, kai 
kas sušunka: štai šoksiu bėgsiu, kalnus nuversiu, dangų nu- 
griausiu, jūrias išsekinsiu. O kaip reikia, sudega savo pačių prasi- 
manymo liepsnoje. Tai žmonijos tarškalai barškalai. 

Kiti žmonės pareigų sau neprasimano, bet joms visa širdimi 
pasiduoda, su jomis susigyvena, pajunta jas savomis, nuo jų 
nebeatskiriamomis ir ima jas pildyti, ne degdamas, tik dirbda- 
mas. Darbas tampa jam privalomas; be to gyvenimas jiems ne- 
bebūtų gyvenimas. 

Aš tikrai galiu pasakyti, a. a. Antano velionis, kai, sodžiuje 
šen ten padirbėjęs, važiavo į Vilnių, nebuvo nusistatęs tos aukš- 
tos misijos, kuri jam teko čia pildyti per ilgus 20 metų: ginti 
lietuvių tautybę ir kelti lietuvių kultūrą (nors Vileišių giminė 
visados buvo neįtariami tautininkai). Bet atvažiavęs ir radęs čia 
darbo dirvą - dirvonus kelti, įsikinkė į sunkų jungą tuolaik dar 
nedaugelio lietuvių tautininkų Vilniuje ir traukė, atsiprašant, 
ašvienio pajėga, jaučio kantrybe ir ištverme, neafišuodamasis tik 
kad jam, jo prigimimui to reikėjo. Be tautos kultūros darbo Vi- 
leišis nebebūt buves Vileišis. 

Pirmąją vagą dr. Antanas varė kovodamas už bažnyčią, skir- 
tiną vienų lietuvių reikalams. Kai kiti kovojo „dėl teisybės prin- 
cipo“, dr. Antanas kovojo, kad jam savos bažnyčios reikė. Ilgo- 
mis atkakliomis pastangomis gavęs Šv. Mikalojaus bažnyčią, 
nuo jos jau nebesiskyrė; puošė ją, pinigus su kitais dėjo, šven- 
tomis dienomis lankė, čia, ne kur kitur, Šv. Sakramentus priimi- 
nėjo. Per visą savo gyvenimą išlaikė gyvą tikėjimą; jo reiškėjos, 
bažnyčėlės, buvo jam brangi kiekviena plytelė; jis čia meldėsi, 
čia raminosi, čia atgailavo savo jeibes (kas gi be jų?), jos lai- 
minamas numirė ir dabar štai jos lydimas, kaipo geras jos sūnus, 
išvažiuoja į naują, gražiausį visoje Rosoje* giminės mauzoliejų 
laukti atsikėlimo, kuriuo taip tikėjo. 

Antrą vagą dr. Antanas varė vargšų našlaičių tarpe. Jis nedek- 
lamavo apie labdarybės pareigas, apie vargingųjų diktatūras ir 
t. p., tik darbščiai globė, steigė prieglaudas, komitetuose neap- 
leido nė vieno posėdžio po dukart per savaitę. 

Trečią vagą varė radęs tamsą, žemą liaudies mokslą. Steigė 
jai mokyklas, Lietuvių susišelpimo draugiją, rašė knygas ir laik- 
raščius apie liaudies higieną, buvo Lietuvių Mokslo Draugijos 
narys įsteigėjas. 

Ir ko ėmnės, tai ėmės ne tam kartui, ne tai tik dienai ir ne vie- 
neriems metams, kuriems būdavo renkamas. Užsimovęs jungo 
lanką, jo nebepakeitė, vilko amžinai. Jei prisiėmė būti L. Mokslo 
Dr. kasininku, tai buvo juo nuo pat pradžios iki mirčiai. Jei 
leidosi renkamas Lietuvių susišelpimo draugijos pirmininku, tai 
jau niekas kitas jo nebepalaikė. Jei steigė dviklasę mokyklą ir 
prieglaudą, tai jas patsai su savo žmona Emilija iki šiol vedė, 
globė ir nuolat rūpinosi. Ir niekam vilniečių neparėjo į galvą 
perrinkti, nes žinojo, jautė, jog dr. Antanas Vileišis savo vietose 
nepamainomas. A 

Buvo ramus, tylus, priešakin nelindo; bet jo darbai vis dėlto 
laikė jį lietuvių visuomenės priešakyje. Nedundėjo kaip tuščias 
bosas, nes buvo — pilnas. Rausė giliąją šaknį, ir Lietuvos kultūros 
istorijoje jam skirta gražioji ir garbingoji vieta. 

ŠIŲ DIENŲ MINČIŲ SKEVELDROS 


Partija - psichologinis apsireiškimas; skirtumai ne luomuose, 
ne realybėje, tik dvasios srityje. 

Gyvenimas lankstus, tad jo nereikia principuose detalizuoti, 
kad nevaržytų. 

Tautos Pažangos partija! - tvarkos ir realybės partija. Ji nebū- 
tinai stoja už monarchistą, nebūtinai už respublikoną. 

Netiesa, kad politikoje nėsą doros: jos turi būti. 

Moterims tiek duoti teisių, kiek tik pakelia; bet nedaryti tų 
teisių privalomomis. 

Valstybinimas ar visuomeninimas — valdžios priemonės at- 
skiruose atsitikimuose. Jis netrukdomas, bet ir neprivalomas — 
teeinie evoliucijos keliu. 

Lietuvos Valstybę sudaryti neleidžia lietuvių servilizmas; 
mažumos spjauna mums į akis, o mes vis - apie jų teises. 

(Iš Tautos Pažangos konferencijos). 


VYT. BIČIŪNUI 


Kilus Vilniuje lietuvių teatro klausimui, aš užtikau seną, ne- 
suvartotą Vyt. Bičiūno! straipsnelį, kur buvo teisingų minčių. 
Aš jį griežtai perdirbau, daug pasenusių dalykų išmečiau, kai 
ką nauja įdėjau - keletą vardų ir frazę: „Bolševikai, atėję į Vilnių, 
tepasakė esą metas tautos teatras kurti, pasikvietė iš Petrapilio 
artistą Glinskį?, paskyrė įmanomas algas žmonėms, kurie atsi- 
davė teatro menui, kad jie, kol ims vaidinti, pirma mokytųsi“. 
(Žiūr. „Nep. L.“ Nr. 793. Po to pasakymo, žinoma, reikėjo padėti: 
„Red.“ Aš to per greitumą nepadariau, ir V. Bičiūnas „Laisvės“ 
Nr. 40 teisingai už tai pyksta. Tik neteisingai sako, būk ta frazė 
„girianti bolševikų dailės globojimą“ straipsnyje jo, „visados 
buvusio priešingu visokiems proletkultams“. Proletkulto ir ta 
frazė negiria, tik pažymi faktą. Komunistai pirmieji buvo Vil- 
niuje įsteigę valstybinį lietuvių teatrą. Tai faktas, ir mums tiesiog 
šlykštu, kai partijos žmogus tiek yra neteisingas, kad nei fakto 


+ 359 - 


nenori matyti ir jo konstatavimą skaito sau negarbe. Pilietį Vy- 
tautą Bičiūną atsiprašau: vedum daugiau nebeprisieis susidurti. 


KUN. JONAS VIZBARAS 


Kovo 27 d. bene karštine mirė Liepojos klebonas Jonas Viz- 
baras. Vilniaus spauda keletą kartų prikišo jam per mažą atsi- 
dėjimą Liepojos lietuvių dalykams ir per didelį rūpestingumą - 
lenkų dalykais. Vieną kartą klausiamas, jis man karčiai atšovė: 
„Ar aš skaudžiu lietuvius? Ko jie iš manęs nori?“ 

Nesusitikdamas su juo, aš nemoku tų dalykų apspręsti, ne- 
moku a. a. kun. Jono įsivaizduoti Liepojos klebonu - ar tiko jis 
tai rolei. Jis mano vaizduotėje buvo, yra ir paliks toks, kokį jį 
pažinau jauną: simpatingiausias žmogus, meiliausias draugas, 
pavyzdingiausias kunigas, geriausias lietuvis. 

Kun. Jonas Vizbaras yra gimęs Zūbiškių kaime, Svėdasų par. 
(dabar - jau Šimonių) 1870 m. Puikiai išėjęs visą gimnaziją Lie- 
pojoje, 1889 m. įstojo Kaune į Žemaičių kunigų seminariją. Pas- 
kutinis žodis, ar į seminariją, ar į universitą stoti, lemta buvo 
man tarti, ir aš tariau: 

- Eiva į kunigus! 

Ar paklydau aš savo gyvenimo kelyje, nesisakysiu; draugo 
gi Jono - tikrai nesuklaidinau. Aš jau buvau metus buvęs semi- 
narijoje, kai Jonas, gražus ponaitis, vokiečių kultūros, gilaus 
išsilavinimo jaunikaitis, svyravo tarp dviejų pašaukimų. Nuri- 
męs mano nusprendimu, atsidėjęs ėjo lietuvių kalbos mokslą ir 
lavinosi askezoje. 

Akademijoje tepabuvo metus. Pilvo silpnumas neleido jam 
Petrapilyje gyventi. Sugrįžęs ilgai buvo kapelionu toje pat gim- 
nazijoje, kurią pats buvo išėjęs, savo mokslu ir žiniomis ten- 
kindamas mokinius. 

1905 m. revoliucija užtiko jį Kurtuvėnų klebonu, kuo ge- 
riausiuose santykiuose su grafo Liudviko Plioterio-Ziberko 
šeimyna. Vis dėlto turėjo jis civilinės drąsos stoti už liaudį ir 
drauge su savo broliais, Peliksu studentu ar Antanu ūkininku, . 

pareikalauti, kad grafas atiduotų atgal žemes, nuo kurių kitkart 
buvo nukėleęs laisvuosius žmones. Grafas žemes atidavė, bet... 
ir klebonas gavo pasitraukti į Darbėnus. Kiek vėliau — atgal į 
Liepoją klebonautų. 

Man redaguojant „Tėvynės Sargą“, kun. Jonas yra davęs kele- 
tą vykusių straipsnių; kai kurių nesuskubta išspausdinti, ir aš 
juos gavau atgal sugrąžinti. Be ko kita, kun. Jonas interesavosi 
darbininkų klausimu, parašė, kaip Kat. Bažnyčia žiūri į streiką, 
rado palankumą jam. 

Liepoja kun. Jonui tedavė begales darbo, rūpesčio, 13 moky- 
tojų laikyti ir galų gale - skurdą. Karo metu tiesiog badavo ir 
šaukės pagalbos brolio inžinieriaus, kurs jam ir siuntinėjo pa- 
šalpos po 100 rub. mėnesiui. Taigi turtų kunigavimas jam neda- 
vė. Nedavė ir kitokios laimės. 

Tai ir buvo pagrimzdęs askezoje, kiek tiek nutolęs nuo drau- 
gų kaimynų. Gal dėl to ir su parapijonais lietuviais nesidėjo. Vis 
dėlto buvo jų brolis. Liepojos istorijoje kun. Jono Vizbaro klebo- 
navimas bus užrašytas labai veiksliomis raidėmis. Net tų pačių 
lietuvių liepojiškių kultūros istorijoje. 

Nemoku girti. Jaučiuos tik netekęs tiesiog — brolio, ne tik 
moksladraugio ir parapijono. Daugeliui buvo brangus žmogus: 
kodėl jo bendradarbiai kunigai to neliudija raštu? 


GURGUOLĖ. RIKIUOTĖ. VORA 


„Draugijos“ Nr. 2-3 (98-99) yra kalbos dalykų (167-9 p.). 
Ypač daug knygų recenzijose; ten daug pykos su kalbininkais ir 
nekalbininkais. Gerokai teko J. Jablonskiui; bent kiek teko ir man. 

Adomas Jakštas 181 p. sako: „Jei neklystame, „gurguolę“ yra 
nežinia iš kažkur ištraukęs J. Tumas ir gan dažnai, lyg ką gera, 
tebevartojąs savo raštuose. Tas nedailiai skambąs ir nežinia ką 
reiškiąs žodis visai nėra vertas virsti kariškuoju terminu“. 

Paaiškinu. Gurguolės žodį yra kun. K. Jaunius „ištraukęs“ iš 
gyvos kvėdarniškių kalbos; jis reiškia štai ką: „Gardėms į grio- 
vi pašlijus, privirto visa gurguolė žmonių“. Tai paties Jauniaus 

pavyzdys. To žodžio „mata kucza“ jis pats nemokėjo kitaip iš- 
versti, kaip - grupė, krūva. 

Įsidrąsinęs paprieštarausiu dar dviem A. J. nuomonėm: „Gro- 
mozdiškoji rikiuotė galima visai palikti jos išradėjams, juoba kad 
„Stroi“ reiškia abstrakčią sąvoką, tuo tarpu tokie daiktavardžiai, 
kaip nešiotė, mazgotė, labiau tinka konkrečioms sąvokoms, reiš- 
kiančioms tam tikrą įnagį“. 

Tai būtų teisinga, jei priesagos -otė, -iotė būtų tolygios prie- 
sagai -uotė, -iuotė. Svėdasiškiai sako: „Kokia čia važiuotė tokiuo 
nelygiu keliu: geriau eisiu pėsčias“. Iš to sprendžiu, jog ir rikiuotė 
yra kaip tik abstrakčios, ne konkrečios prasmės, visai ne tos 
rūšies kaip nešiotė. 

P. 179: „Vora, deja, gyvoj kalboj neteko jos girdėti“. 

Betgi tai visuose Žemaičiuose (ne Žemaitijoje) yra vartojamas 
žodis ten, kur aukštaičiai sako: virtinė, vertinė. „Našlaitis blogai 
laikomas: utys voromis per apykaklę eina“. 


A. t A. 
KUN. PRANAS TURAUSKAS 


Utenos klebonas 


Besislapstydamas nuo komunistų persekiojimų, gavo gyventi 
miškuose. Pavasario naktimis šalta, tai gavo uždegimą plaučių 
ir geg. 24 d. mirė. Jau stingstančia ranka dar rašo laišką Lietuvos 
kariuomenei, vaduodamas iš mirties - komunistą. 

Jei a. a. kun. Pranas nieko daugiau gera nebūtų padaręs, tas 
vienas pavyzdys būtų buvęs ilgai minėtinas. Tikras dvasiškis 
kitaip pasielgti negalėjo. 

Bet šitokių atsitikimų a. a. kun. Prano gyvenime buvo tol 
gražu ne tas vienas. Tai buvo grynų gryniausis idealistas ir kitų 
nelabai pasergimas asketa. 

Idealistas dažnai esti praktikingo žmogaus karikatūra: taip, 
jis nemoka gyventi. Asketa vėl dažnai esti sustingęs, medinis 
šiurkštuolis, prie kurio negali prisitikti: taip, jo niekas švelnaus 
negenėjo. 

Visai kitoks buvo žmogus Turauskas. Jis buvo praktikingas. 
Kur jį dėsi, jis visur tiks ir pavedamąjį darbą padirbs, nors nie- 
kados neprisipažins esąs kam nors tikęs. Pasiūlysi jam kokį 
atsakomą darbą, jis tau ir akis išvers: „Kas aš? Aš - mebel!“ 
Suprask, tiek teturįs proto, kaip stalo koja; sugebėjimo tiek pat. 
Tik niekas jo neklausė ir stūmė visados ten, kur sunkiausia rolė 
reikėjo pavaidinti. Ir išdarų buvo visados ko geriausių. Veivir- 
žėnai, Alušta, Alernė, Utena, Kaunas, Raseiniai, Mažeikiai — tai 
etapai labai sunkios tarnystės, kuri kliuvo kun. Pranui, tai dėl 
santykių su bendradarbiais, tai dėl žmonių pakrikimo, tai pa- 
galiau dėl politikos aplinkybių. 

Asketa kun. Pranas buvo sau. Pasninkavo ar atgailojo - burną 
nusiprausęs, anot to, kad niekas nematytų nuliūdusio jo veido. 
Tikėjimo buvo ko giliausio. Bažnyčia, Sakramentai jam ne tarnys- 
tė buvo, tik natūralus veiksmas, kuriuo jis „produkavo“ žmonių 
dorą ir protą. Ir nbesugyžo, kaip kiti, nevirto dirbtinu saldžia- 
širdžiu. Jis mokėjo tarti kritikos žodį, ir labai kartų žodį, tam, kurį 
skaitė niekšu ir nebepataisomu. Nuo to purtės jo esmė nenoromis. 

Tautinės kultūros vagą kun. Pranas nuvarė ko plačiausią. 
Patriotas buvo nuo pat jauniausių dienų. Veikliausias Vaižganto 
bendradarbis „Tėvynės Sargą“ leidžiant, jį gabenant per sieną, 
platinant tolimiausiuose kraštuose, renkant jam leisti lėšų. Švietė 
knygomis, visur kūrė mokyklas ir mokė, mokė žodžiu, kaip 
tikras auklėtojas. Tai tegu patvirtina Kauno šv. Juozapo dar- 
bininkų draugija ir uteniškiai. Be to, kur tiktai buvo, akylai žiū- 
rėjo lietuviškųjų įdomumų, retenybių. Daina, prietaras ar šiaip 
jau kas iš folkloro, geografijos dalykai, buvusiųjų veikėjų pa- 
minklėliai nepasislėpė nuo judraus kunigėlio, kurs netingėjo 
išsitraukti užrašomąją knygelę iš kišenės. 

Kas kur kun. Pr. Turausko padaryta, reiktų dokumentais 
patvirtinti. Iš to susidarytų vieno žymiausiųjų mūsų atgijimo 
veikėjų monografija. To lauksime, prie to prisidėsime; tai nei 
Utenoje įkurtos gimnazijos, nei kitų darbų smulkmenų neminė- 
sime tuo tarpu. 

A. a. kun. Pr. Turauskas gimęs 1877 m. Eržvilke, kur jo tėvelis 
zokristininkavo. Mokės Palangoje ir Kaune. Ir didelė kunigų 

seminarijos buvo klaida, kad to gabiausio ir energingiausio savo 
auklėtinio nepasiuntė į akademiją, kaip buvo ketinusi, ir nedavė 
jam platesnės veiksmo dirvos. 

Pasirašydavo Raseinių Magde, R. M., 114 ir kitaip. 

Kam teko su a. a. Pranu padirbėti, tas dabar savo gailesio 
žodžiais neišreikš. 


NEPRIKLAUSOMYBĖS OBALSIS 


Yra dalykų, apie kurius — nunquam satis - nėkados negana 
kalbėti. Tos rūšies ir nepriklausomybės obalsis. 

Kai 1917 m. per Rusijos Lietuvių seimą Petrapilyje! man pir- 
majam atsiėjo kalbėti apie būsimąjį Lietuvos likimą, aš nė per 
akimirką nepasvyravau formuluodamas jį - Nepriklausoma. Iš 
to buvo pasidarę daug negerovės. Seimas suskilo, net Santara? 
buvo atsimetusi. Visi vienan balsan ir labai išmintingai šaukė: 
kur tu su šiuo obalsiu eisi šiais laikais, ar į laikinąją Rusų vyriau- 
sybę ar į tarptautinį proletariatą? Aš tuos būsimuosius prie- 
kaištus buvau perregėjęs, nors tokių didžių pasekmių nebuvau 
atspėjęs. Vis dėlto jie man nesirodė pakankamai įtikinantys, kad 
būčiau galėjęs sustoti, to obalsio neištaręs. Širdies pakilime, 
tokiame, kokių reta susilaukti, aš šaukte šaukiau šaliai: kad ir 
niekas svetimas mums nepritartų, niekas nepalaikytų, šitą obalsį 
mes privalome mesti saviškiams - ir tiems, kurie šiapus fronto, 
Rusijoje, ir ypač tiems, kurie anapus fronto, Lietuvoje, esti ir gal 
tiek yra suvaržyti, jog lygiai stačiai negali išsireikšti! Mes turime 
tam obalsiui sparnus pridirbti, idant jis per kliudytojų galvas 
nuskristų į Tėvynę ir ten sutvirtintų mūsų brolių dvasią. Su- 
tvirtintų ir apibendrintų, sujungtų ir į veiksmą pastūmėtų. Tam 
tikslui kitokio obalsio aš nejutau, nes ir „visų šalių proletarai — 
junkitės“ rodės visai nepakankamas tokiam didžiam tautos pa- 
kėlimui. 

Nepriklausomybės obalsis betgi nebuvo mano išmislas, tik 
visos Tautos Pažangos partijos, kuriai pritarė nepriklausomieji 
nepartiniai ir visi į dešinę nuo jos. Ir mūsų neapsirikta: Tėvynėje 

taip pat galvota ir jausta. Veikiai susidarė bendra vienoda atmo- 
sfera, kuri gana ūmai patraukė atgal ir atsiskyrėlius. 

Obalsio būta neklaidingo. Kiek tikro, vos dabar tesupran- 
tame, kai ir kraštutiniausieji politikos protestantai ėmė šaukti, 
kad nepasikliautume jokiomis galybėmis, nei vokiečiais, nei 
Santarve, tik patys savimi. Ne kas svetimas iš šalies patikrina 
kam laisvę ir nepriklausomybę, tik patys sau. Kol pati tauta 
neims ko nors sopamai geisti, dėl to nerimti, niekas kitas iš šalies 
jai to neįkalbės. 

Ir šiandien ką gi matome? Didžiausiam mūsų džiaugsmui ir 
pasididžiavimui plačioji mūsų liaudis ne tik supranta šį obalsį, 
bet ir atjaučia, mėgia ir jo trokšta įvykstant. Turėdama tiek daug 
susipratusią liaudį, taip aiškiai ir sąmoningai apsisprendžiusią, 
mes jau drąsiai galėjome pradėti kalbą apie Lietuvos visuomenę, 
ne apie vienus tautos žiedus inteligentiją, kuri visados pralenkia 
visumą. Tauta drąsiai statė ko plačiausius planus, darė sunkius 
apsiėmimus, kad ir paskolą prisiimdama, ir tautos valios vykin- 
tojus Europa laikė nebe prasimanėliais iš savęs, tik milijoninės 
visuomenės reiškėjais. Su mumis Europa ėmė skaitytis ne dėl 
gudrios mūsų diplomatijos (diplomatų mes dar nedaug teturi- 
me), ne dėl mūsų karo galybės (jos tuomet dar visai neturėjome), 
bet už tai viena, kad tauta panoro būti nepriklausoma ir pati 
imasi visą atsakomybę už savo likimą. 

Ir atskiros, jau seniau nepriklausomos tapusios valstybės 
ištiesė lietuviams rankas ir nebesidrovėjo pašaukti mus į bendrą 
Europos tautų šeimyną dėl to, kad išvydo mus jau ligi to priau- 
gusius, ligi politikos nepriklausomybės pribrendusius. 

Ir pikčiausi mūsų priešininkai, kuriems mūsų nepriklauso- 
mybės troškimai — tai akis ėdąs muilas, nieko atvirai nedrįsta 
išsitarti prieš tą obalsį, kurs yra tiesiog šventas ne tiktai tautoms, 
bet ir kiekvienam atskiram žmogui. 

Nepriklausomybės obalsis buvo ir yra tasai bendrasis vaistas, 
panaceum, griežtai visoms mūsų vidaus ligoms pagydyti, „li- 
gomis“ vadinant partinius karščius ir kliedėjimus. 

Nepriklausomybės obalsis nutraukė mus iš neįvykinamųjų 
utopijų ir neesamųjų chimerų į realybę. Tą obalsį pamėgę, mes, 

partijos, tarėme: mūsų siekimai garbingi, tik kas gi tuojau daryti, 
kad paklotume pagrindą visiems tiems mūsų siekimams? Bet 
kas lengvai suprato, jog tas pagrindas tai ir bus nėkieno kito 
nepaliečiama dirva, nėkieno, neužsėjama rugiagėlėmis, tik mūsų 
pačių javučiais užsėjama. 

Nepriklausomybės obalsio mes visi ir kiekvienas skyrium 
užsigeidėm, kad mums jau nusibodo kitiems bernauti, kad nu- 
sibodo vien kitų valia pildyti, kad mes savyje pajutome nera- 
minantį mus iniciatyvos akstiną ir kūrybos dovaną. 

Lietuvis — kietas; tai ne gudas, su kuriuo galima „kalbėtis“ ir 
palenkti. Tokią mums šiais laikais duoda atestaciją lenkai, ir tai 
garbinga yra atestacija. Mūsų kietybė savo užsispyrimuose pa- 
siekti savo tikslą — tai ženklas brendusio vyriškumo, kuriuo 
draugas ir priešas gali pasikliauti. Kas iš to svyravimo bet vėje- 
liui papučiant? Nendrė tesvyruoja, kai ąžuolas temoka - lūžti. 

Nenuliūskime, kad ir kai kas mums nepasisektų. Negi galima 
laukti, kad, toks žygis žygiuojant, viskas eitų kaip patepta. Kai 
kas turi pagirgždėti, kai kas ir sulūžti. Net jei mums kas iš šalies 
pakištų po ratais tokį rąstą, ant kurio visas vežimas apvirstų, 
mus prikels susipratusi mūsų liaudis. Ko neįveiks diplomatija 
švelnialiežuvavimu, tai pabaigs daryti liaudis — šiurkščiavimu, 
jei kitaip nebus galima. Liaudies valia neperlaužiama. 

Tai tegu atmena mūsų nepriklausomybės priešai ir su tuo 
apsireiškimu skaitosi, kam miela yra ramybė, kas nori išvengti 
ūmių perversmų ir net visuomeninių kataklizmų. Kai votis pri- 
tvinksta, geriau pradurk, lai išbėga, kas veržias laukan, nes kitaip 
supūdys visą kūną. 


DAR, DAR, DAR IR DAR 


(be galo)! apie lietuviškųjų vardų kraipymą; dabar Karo vado 
pranešimuose. Kad karininkams nebūtų laiko pasiklausti sutin- 
kamų žmonių, kaip šita štai jų gimtoji vieta vadinasi, aš nėkados 
neitikėsiu. Tai be galo liūdnas būtų liudymas mūsų karo va- 
dybai: reikštų, kad mūsų kariuomenė nedaro „razvedki““, nes 

jei teirautųsi, pirmų pirmiausiai išgirstų tos vietos vardą, kurs 
juk tuojau pirmon vieton į raportą dedama. Užtatai jie pamėgino 
įsikišti į filologiją ir davė mums naujadarą: iš Dūna - Burg = 
Dauguvos Pilė liepė pasidirbti - Daugpilį, kurs reikštų, jei galėtų, 
Wielogrėd, kaip yra Siedmiogród, anaiptol ne Dauguvos Pilę. 
Jei Dauguvapilis netikęs dėl „gramozdiškumo“, A. Jakšto žo- 
džiais tariant, ar tikriau - kerėbliškumo, tai vartokime tą patį 
vieną tevartotą nuo pat jo įkūrimo vardą: Dinabarkas, kaip Geor- 
genburg- Jurbarkas. Taip apylinkė ir tevadina. 

Kai karininkai darko lietuvių geografiškuosius vardus, tai tik 
verki žmogus; bet kai lietuvių laikraščiai aklai tai pakartoja ne- 
pataisydami, tai norisi keiktis. 

Dusetos Dusetos Dusetos Dusetos 
Utena Utena Utena Utena Utena 
Seda Seda Seda Seda Seda 

Kad jus vilkai sudraskytų! 

Svėdasai - ne Švedasai, Subačius (Kuršo) - ne Subatai, Kriau- 
nos - ne Krevna, Obeliai - ne Abeliai, Tverečius — ne Tverečiai, 
Daugailiai - ne Daugaliai, Antalieptė, Antazavė — ne Antalieptai, 
Antuzavai, Papilys, Papilio (Zarasų ap.) ir Papilė Papilės (Šiau- 
lių ap.). 

„Laisvė“? net tame pačiame Karo vado pranešime (6/VI) 
Dinabarką dvejopai parašė. Tai jau nebe karininkų kaltybė. 


ANTANAS JUOZAPAVIČIUS 


Bene pirmas Lietuvos kariuomenės oficierius, žuvęs kovoje 
dėl Lietuvos nepriklausomybės. Aš niekaip to sau neįsivaiz- 
duoju: taip jis man stovi akyse Lietuvos Valstybės Tarybos rū- 
muose kaipo adjutantas Vyriausiojo Karo vado, tuo laiku drau- 
ge ir Ministerio Pirmininko prof. Voldemaro, paskui generolo 
Kundrataučiaus!, pagaliau antruose rūmuose pulkininko Ku- 
biliaus?. Petrapilin į Lietuvių Centro komitetą ir į Lietuvių Ta- 
rybą a. a. velionis kartkarčiais važinėjo raportuodamas, kaip jam 
su draugu Laurynaičiu sekasi organizuoti, destis iš bendros rusų 

kariuomenės ir iš lenkiškųjų ar latviškųjų jų dalių išskirstyti 
lietuvių kariuomenė. Ramus, nesiskubąs, bet status poručikas 
daugelyje atvejų buvo laimėjęs, daug saviškių užstojęs. Karo 
laiku išėjęs karo mokyklą, tarnavo latvių pulkuose iki Lietuvių 
seimui?. Paskui ėmėsi formuoti lietuvių kariuomene ir kurį laiką 
buvo viršininku atskiro lietuvių bataliono. A. a. Antanas Juo- 
zapavičius buvo gimęs 1894 m. vasario 13 d. Gineikių sodžiuje, 
Vaškų parap., Panevėžio apskr. Mokės Rygoje Aleksandro gim- 
nazijoje. Paskui buvo patapęs vaistininku ~ provizoriaus pa- 
dėjėju. Krito kovoje su bolševikais kažin kur ties Jieznu“. Ilgai 
neužmiršime Tavęs, kariautojau dėl mūsų laisvės! 


KUN. DAMININKAS TUMĖNAS 


„Laisvė“ padėjo trumputį Vadoklių klebono Dam. Tumėno 
nekrologa: jis karštinėmis miręs š. mėn. 14 d. 

Šitokios žinios - tai lyg stačiu mietu į paširdžius mušimas; ir 
vis daugiau, dažniau tų smūgių. Nustėri, nutirpsti, ir vėl lauki — 
dar skaudesnių. 

Mirė širdingiausis mano gražiosios jaunystės draugas. Bu- 
vom mudum nutraukę santykius, bet mudu nebuvova iš kits kito 
širdžių iškritusiu. Tai kas, kad dabar jo čia nebėr? Mano širdyje 
jis vis tiek palieka ir paliks. 

Doras, mielas, protingas, naudingas žmogus! 

A. a. kun. Damininkas mokslus ėjo Dinabarko realinėje mo- 
kykloje ir Kauno kunigų seminarijoje. Skaistus, gražus, sveikas 
jaunikaitis buvo gavęs dar vieną brangią dovaną: neregėtą sielos 
ramybę, nors visai nebuvo flegmatikas, ir jos skaistybę. Gy- 
venimo džiaugsmu, it saule, visados švietė simpatingas, pilnas 
jo veidelis. Retakalbis, bent kiek pamikendamas, jis taip mokėjo 
bet kam byloti, kad kriste krito širdin. 

Didelių įgimtų gabumų vaikinas, jis jau seminarijoje pasižy- 
mėjo ypatingomis studijomis lotynų, lietuvių kalbų ir bažnytinio 
giedojimo, nors ir kitus dalykus ėjo pirmųjų eilėje. Iš Ant. Ba- 
ranausko ir Ant. Karoso? (abudu vyskupais tapę) mokinių tai buvo 

didžiausis lietuvių kalbos žinovas gramatikas ir žinovas voka- 
bulistas. Storieji Kuršaičio? žodynai visi buvo jo ranka išbraižyti. 

Kaip tik tokiam darbui laiko ir vietos buvo jam patiekę mas- 
koliai anais baisiaisiais laikais. Būdamas Kamajų vikaru, lanky- 
damas parapiją, kažin kur papeikęs ūkininkų perkamuosius 
bogomazus, be to, rusiškais parašais. Kažin koks siuvėjas Smals- 
tys tai pranešęs rusams, rusai iškrėtę sodžių, radę sudraskytą 
paveikslą rusišku parašu, — ir kun. Tumėnas atsidūrė pirma 
Zarasų kalėjime, paskui ištrėmime, 500 v. į šiaurę nuo Vologdos. 
Ten ir papildė savo mokslą. 

Paleistas, pavargęs, be vietos, radosi vikaru Žemaičių Šatėse; 
ten ir aš už 12 varstų atkilau į Mosėdį. Per trejus metus čia bendrą 
vargą vargova, „Tėvynės Sargą“ leisdamu. Antanas Dailidė - tai 
jo slapyvardė. Buvo, be visų kitų talentų, visokių praktikų žmo- 
gus. Jis puikiai pavartojo tekintoją, pjūklą, oblių, kirvį; prisimanė 
net taboką auginti ir ją rauginti. Jis tai nuo pat Nr. 1 patiekdavo 
man priedų „T. S.“, o man sutrunkant, ir visą „T. S.“ redagavo. 

Blaivus, nusiturįs žmogus visur pritiko. Rektorius A. Karosas 
ji kviečiasi Kaunan „Nedėldienio Skaitymų“* redaguoti. Paklau- 
sė nenoromis; laiku numanė nesutiksiąs su A. Karoso būdu ir 
nesutiko. Taigi mandagiai išsisuko iš Kauno vėl į sodžių. 

Visa, ką tik uždirbdavo, išleisdavo labdarių ir švietimo tiks- 
lams. Jis yra išleidęs į mokslus bent tris dešimtis savo giminaičių. 
O visose mezliavose jo vardas šalia didžiosios sumos. 

Šviesu jam buvo galvoje, šviesa tryško iš akių, lūpų šypsenos. 
Ir tokia buvo jaučiama paprasta rami siela, tokia jos švarybė ir 
stoka savimylės, jog, rodės, neatsitrauktumei iš po jo pastogės. 
Mano svajonės buvo, kai pavargsiu, prisiglausti prie jo šono. 
Nebliko draugo Damininko, kaip nebliko daugelio ir kitų vilčių... 


ŽEMAIČIŲ PAVYSKUPIS 
JUOZAPAS SKVIRECKAS 


Liepos 13 d. Kauno katedroje buvo vyskupu įšvęstas Žemai- 
čių kapitulos prelatas ir seminarijos mokytojas kun. Juozapas 

Skvireckas. Naujas Ganytojas yra gimęs 1873 m. Pumpėnų par. 
Panevėžio apskrities iš Vincento Povilo ir motinos Elžbietos Kra- 
sauskytės. Išėjęs Panevėžio realinę mokyklą 1892 m., Žemaičių 
seminariją 1896 m. ir Petrapilio kunigų akademiją 1900 m., dveje- 
tą mėnesių buvo Ukmergės vikaru ir pagaliau apsiėmė Šv. Raš- 
to mokyti seminarijoje. Tą pareigą pildant, mes Jį ir dabar tebe- 
randame. Per karą buvo su Žemaičių Konsistorijos archyvu išva- 
žiavęs į Tulą, kur buvo Liet. dr. Centro komiteto! įgaliotiniu. 

Vyskupas Juozapas paliks didelį literatūros paminklą, būtent 
jau baigiamą versti ištisą Bibliją. Ji puikiai ir brangiai spaus- 
dinama dviem tekstais: lotyniškai ir lietuviškai. Yra parašęs ir 
šiaip jau knygelę apie šv. Povilą ir k. Yra leidęs Kaune „Bažnytinę 
Apžvalgą'?. 

Kun. Juozapas buvo žinomas nelanksčiu savo būdu. Jis nesi- 
kišė į jokias politikas, į jokius tautinius ginčus. Tesižinojo pildąs 
tiesiogines savo, kunigo, profesoriaus ir literatorio, pareigas. 
Kaipo Kapitulos narys, jis drauge su a. a. prelatu Barauskiuš 
drąsiai stojo už Žemaičių Kapitulos konstituciją, kai naujai pa- 
skirtas vyskupas Karevičius* be jos žinios paskyrė naujus jos 
narius. Byla pasiekė patį Rymą. „Bažnytinė Apžvalga“ taip pat 
dažnai ėjo prieš šablonu nusistačiusią opiniją. 

Velijame naujam Ganytojui, kad ir toliau tesėtų eiti savais, 
nepriklausomais keliais. 

Ilgiausių metų! 


KUN. V. ŠILKEVIČIUS! VĖL DRABSTOSI 
(Žiūr. „Głos Litwy“ Nr. 69) 


Paskutinis Varšuvos „Muchos“? numeris endekų leiborganą 
„Gazeta Warszawska“, kurią redaguoja gerai Vilniui žinomas 
Juozas Htasko“, pavadino „šmieciarka“ — šiukšlininku. Taigi ta- 
me šiukšlininke rado vietos kun. Viktaro Šilkevičiaus straipsnis: 
„Eksperymenty biatoruskie“, kurį pasirašė prasimanytu Mich. Jar- 
moncevičium. Tai rinkinys perdėjimų, insinuacijų, falšų, juodi- 
nimo ištiso gudų judėjimo ir visų žmonių, kurie jame dalyvauja 

ar tik susiduria. Be to kita, kibirai pamazgų ten išpilama ant vil- 
niečio gudo kun. Lad. Talačkos?, kurs apie tai „Giose Litwy“ rašo: 

„Jokiu būdu negaliu nusilaikyti nepasipiktinęs, kad p. M. J. 
spaudoje savavališkai paskelbė mano laišką ir taip verčiasi mano 
privatine korespondencija. Tasai laiškas buvo kadaise parašytas 
kun. V. Šilkevičiui, tuomet Svisločiaus klebono pavaduotojam 
(ten buvo gudų mokytojų seminarija), kaipo atsakas į užgaulingą 
ir impertinentinį jo laišką. Mane stebina ir esu priverstas užpro- 
testuoti, kad kun. V. Š., b. „Przyjacielio““ redaktorius Vilniuje, o 
mano garbus Kristuje brolis, manė tinkama būsiant, nugalint 
gudų judėjimą, griebtis tokių būdų, kurie dar nebuvo vartojami 
lenkų spaudoje. Daugiau nei prieš metus tuo laiškų mėginta man 
pakenkti prel. Michalkevičiaus? laikais. Tai nepavykus, šiemet 
kitaip sunaudota. Todėl lengvai atspėjama, jog kun. V. Š., kurs 
yra iš manęs laišką gavęs, ir p. M. J., kurs spaudoje jį pavartojo, 
yra artimi sau (tas pats asmuo)... ir dabar aš nemoku geriau 
laiško pabaigti, kaip kad tuomet rašiau kun. V. Š.: „Katalikų 
Bažnyčia neprivalo Lietuvoje ir Gudijoje šiandie būti išimtinai 
Lenkų valstybės turtas“. 

Ar lenkų spaudoje iš viso tai pirmas smirdantis kovos būdas 
pavartotas, aš to nežinau. Žinau, kad tas pats kun. Viktaras 
Šilkevičius nuo pat jaunų dienų skaitė mieliausiu dalyku mėšlais 
drabstytis spaudoje ir kaip tik žmones, kuriems dar vakar meiliai 
šaipės. Prieš 12 metų ir aš esu to prityręs, kada jis nieko jam 
nekliūvantį mane „Kurjere Litewskiame“* paskelbė marijavitu?. 
Turėjo tai atloti spaudoje, nes buvau padavęs teisman. Dabar 
Šilkevičius drabstosi iš už tvoros; jo nepagausi, tai tik paniekos 
žodžiu galima jam atsimokėti. 


"ŠVENTIEMS DAIKTAMS SUMIŠUS 
SU SVIETIŠKIAIS 


Tautos Pažangos partijos santykį su Bažnyčia formulavo a. a. 
Juozas Kubilius! lietuvių atstovas į pirmąją rusų Dūmą, pirmiau 
buvęs kunigų seminarijos auklėtinis. Daugelis, kas buvo išgirdę 

obalsį: politikos darbą dirbti nepriklausomai nuo Bažnyčios, 
nulėmė, jog pažangininkams Bažnyčios dalykai visai nerūpį. Ir 
labai klydo. Visiems, kaip visiems: gal ir tikrai nelabai rūpi, nors 
ir dedasi savo veiksmų pamatan - krikščioniškąją etiką; bet to 
punkto formuluotojam Katalikų Bažnyčia labai rūpėjo. Retas 
dvasiškis, net kanonikas, atseit Bažnyčios šulas, tiek nesisielojo 
dėl Bažnyčią ištinkamų smūgių, kaip a. a. J. Kubilius. Perėjęs 
tikėjiminių abejojimų fazę, sugrįžęs į gyvą tikėjimą ilgu filoso- 
finiu galvojimu ir studijavimu tų rašytojų, kurie taip pat bandė 
išbristi iš abejojimų („bogoiskateli“), jis galų gale Bažnyčią pa- 
milo ir savo širdyje velijo jai ko geriausios kloties, ko daugiausia 
pasekėjų, ko giliausios ir išganingiausios įtakos į tikinčiuosius. 

Tam pasiekti jis matė vieną galingą ir šventą įsakymą: „Ne 
misceantur sacra profanis” ~- šventieji dalykai reikia skirti nuo 
svietiškųjų, „mirskich del“, kaip rusai sako; ypač gi nuo poli- 
tikos. Dabar juo daugiau vargstame su tomis visokiomis politi- 
komis, juo aiškiau mums darosi — a. a. Kubiliaus būta giliai 
prisityrusio žmogaus, kai jis galvojo: politika - nepastovus da- 
lykas, ne vienaip suprantama; partijos viena kitą griauna, nelabai 
pasirinkdamos pragumų; jei apskritai autoritetai reikia gelbėti 
nuo jų profanacijos, tai Bažnyčios autoritetas juoba, ir jo neval- 
kioti ten, kur aržiai kaujasi dėl žemiškųjų dalykų. Jei kas dėsis 
Bažnyčios autoritetu ir bus politikoje nugalėtas ir pažemintas, 
nors pati Bažnyčia bus čia nieko nekalta, kad jos išpažintojas bus 
nepakaktinai sumanus pasirodęs, — vis dėlto jo asmenyje bus ir 
pati Bažnyčia pažeminta; silpno ir klaidingo žmogaus jeibės bus 
primetamos ir pastoviai amžinųjų dalykų dabotojai — neklai- 
dingajai. Taigi ir politikos darbo dirbtų eik, tiesa, persižegnojęs 
ir atminęs, kad Bažnyčia įsako nieko tokio nedaryti, kas tau 
pačiam nebūtų malonu, taip ir toliau; vis dėlto dirbk nei bažny- 
tiškai, nei nebažnytiškai; ot, taip, kaip eini dirvos artų — savo 
išmanymu ir prityrimu, kad darbo pasisekimas ar nepasisekimas 
nuo tavęs vieno priderėtų. 

Žemas mūsų visuomenės apsišvietimo laipsnis, reta mokslo 
vyrų, net reta paprastųjų inteligentų, ypačiai provincijoje, atidarė 
duris dvasiškiems inteligentams griežtai į visas visuomenės ir 

politikos darbo sritis. Tu geriau išmanai, daugiau žinai, tai atsto- 
vauk mus ne tik sielų dalykuose, bet ir kūnų. Ir sielų ganytojas 
eina ir mėgina - kūnus ganyti. 

Apie vieną medicinos daktarą, patapusį kunigu, vilniečiai 
kartojo aforizmą: jei jis bus toks sielų sveikintojas, koks buvo 
kūnų, tai geriau būtų buvę, kad būtų pirmykščio savo amato 
laikęsis. Apie Bažnyčios atstovus, kurie pameta tiesioginį savo 
užsiėmimą ir griebiasi politikos, galima būtų atvirkščiai pasa- 
kyti: menkai sveikinę artimųjų sielas ir širdis, vargu bau geriau 
sveikins politikos santykius. Persimetimas iš vienos veiksmo 
srities į kitą, kas dieną mes tai patiriame, neina geran. Ir tas, kurs 
blaškosi, pats sau liudija, jog jis buvo menkas veikėjas savo 
tikrajame pašaukime. Gerai apsidairę aplinkui, mes gryna šir- 
džia, jokios nuodėmės nebijodami, galėtume pasakyti: politikos 
sritin metas toli gražu ne patys gerieji dvasininkai. 

„Gerumą“ čia reikia suprasti taip, kaip supranta pati Bažny- 
čia: jos tarno tinkamumą dangui prilenkti prie žemės, Dangaus 
Karalystei pagreitinti. 

„Gerumai“, kaip pasaulis supranta: apsukrumas, drąsumas, 
iškalbumas, atkaklybė, nenulaidumas, net galvotumas ir žinių 
prisirinkimas, Bažnyčiai gali būti tik minusai, jei visa to neviršys 
širdis, meilė, teisingumas, paklaidų atleidimas ir paties savęs 
kitiems atidavimas, ne reikalavimas, kad kiti tau atsiduotų. Ge- 
ras piemuo, pajutęs savo avelę paklydus, ėjo ir ieškojo jos krū- 
muose, susidraskydamas kūną ir drapanas. Radęs gi ne raitas 
avelę parjojo, tik ją ant savo pečių užsidėjęs parnešė?. Kas jis toks 
buvo, ar magistras ar daktaras, vis mums tasia; šiame atvejyje 
mes tematome gerą širdį, kuria viena tegalima atgal atvadinti iš 
kelio išklydusią avį. 

Visai ką kita mes matome, kai kunigai dalyvauja politikos 
aržybėse. Jie, kaip ir grynieji svietiškiai, laikosi visai ne bažny- 
tinės taktikos atversti priešininkams, kurie jiems rodos paklydę: 
priešininkai stengiamasi atgal „parjoti“. Ir tai neapsakomai ne- 
dera dvasiškiam. Ne misceantur sacra profanis. Evangelijos avi- 
nėlis ir drauge karininkas bereiteris. Antai pareina mano bičiuo- 
lis spjaudydamos: matęs kunigą su sutana, kurios rankovės buvę 

galonais išmargintos, kepurė taip pat; ir net kelinės matęsis lam- 
pasais. Paskutinis dalykas gal ir pagražintas. Tai turėjo būti koks 
laipsniuotas karo kapelionas, ne savo išmislu taip pasipuošęs. Ir 
vis dėlto nepatiko svietiškiam, kad ir ne „bažnytiniam“ žmogui. 
Ir kam gi nesuvirpėjo širdis, žiūrint į paskutinį Grotgerio* „Karo“ 
paveikslą, kur karininkas, sugrįžęs iš žudynių, visus savo šarvus 
dovanoja... Prikryžiuotajam bažnyčios angoje. Rimties Karalius, 
atlaidus lig numirsiant - apkabinėtas pasamonais ir ginklais! Ne 
misceantur sacra profanis... 

Kaip aš begaliu eiti į dvasiškąjį tėvą savo sielos reikalais, 
matęs ar girdėjęs, kaip jis yra pargrimzdęs gryniausiame poli- 
tikos materializme? Argi aš nenusispjausiu, išvydęs bažnyčios 
sakykloje skelbiantį nurimimą ir dovanojimą, jei aš būsiu tą patį 
vakarykščiai girdėjęs seimo sakykloje skandinantį visus savo 
priešininkus? Aiman, išmestam iš tikrosios vagos! 

Ir kaip negudru atlyžti nuo amžinai patveriančių Mokytojo 
iš Nazareto dėsnių ir nusitverti kaip liūne svyruojančių, nepas- 
tovių! Negudru, nes kas šiandien madoje, rytoj bus pasenę. Ne- 
gudru spręsti tie dalykai, kurių neišmanai, nei jų mėginai, nei 
mokslu į juos taiseis. Argi amžiniesiems dalykams ne vis tasia, 
ar žmonės savo gyvenimą išvargs respublikoje ar monarchijoje, 
ar socialioji sistema šiokia viešpataus, ar kitokia? Kristus į visa 
tai nei nežvilgterėjo, niekur nesikišė net į labai netobulą to laiko 
valstybės tvarką. Reikalauja iš jųjų valdimieras ančdėlio - duokit 
jam, tesižinai. Kur dirbsite patys, ten ir valgykite. Kristus nere- 
formavo socialiosios tvarkos. Ir archimandritai Vitaliai su savo 
„Počajevskije Listki“ ar kiti rusų monarchistai, jei ne savo galvą, 
tai bent liežuvį ploję už carą ir jo valdžią, sužadino tik visų 
abuojumą ir gavo, visai teisingai, ypatingą vardą - juodašimčių. 
Bene tos pat rūšies ir visoki endekai, lenkų ir nelenkų, iš viso 
imant? Ar tai sielų ganymas diktuoja jiems, svietiškiams ir vie- 
nuoliams kunigams, iš sakyklų skelbti valstybės sienas ir jos tvir- 
tybe- per pogromus kitos kilties tikinčiųjų? Kaip nugalėti prieši- 
ninkai per rinkimus ir kitkas? Nuvirs tas ginamasis dalykas į 
šiukšlyną, nuvirs ir jo gynėjai ten pat. Ir niekas jų nepagailės ir 
dar jų atminimą apspjaudys! A, juk tai Bažnyčia gynė carizmą! 


- 374. 


A, tai Bažnyčia stovėjo už didžponius prieš išnaudojamuosius! 
Tai nereikia gi mums - tokios Bažnyčios! 

Ir kieno gi atsakymu tad eina religijos išpūstijimas, šią gady- 
nę įvykstąs sulig viduramžio pranašystės: religio depopulata?5 
Evangelijos teisybėmis mes galime būti įsitikinę; bet kaip mes 
įsitikiname, jog viena šaka demokratijos yra visuomenei išganin- 
gesnė už kitą? Juk tokį dalyką viena puikybė tegali padiktuoti. 
Ir mes nežiūrime, ar mūsų atstovaujamai religijai bus ateityje 
geriau, bet tik šiandien būtų mūsų viršus, mes savo „hipotezis“ 
visuomenės tvarkai primestume. O jei tai visuomenei mes blo- 
giau padarysime, patys trumpam laikui pagarsėję ir populiariais 
tapę? Juk tuomet mums keršys ir visą luomą, į kurią mes pride- 
rėjome, pasmerks drauge su mūsų atstovaujamąją religija. 

Šitą tiesą mums, katalikų kunigams, primetė toli gražu ne re- 
ligiantai iš „Kurjero Polskio“, kurio straipsnį pakartojome pra- 
eitame numeryje“. Aš tai ir pats senai jaučiu ir žodžiais skelbiu, 
tuo pačiu žygiu gramzdinamas į tąją prakeiktą politiką, vieton 
eiti apaštalauti meilės, teisybės, gailestingumo. Jaučiame kitą 
dėsnį ne tik savo kauluose, bet ir visoje atmosferoje, ir ne tai 
darome, ką mums sąžinė liepia. Ir tai mums, amžinuosius daly- 
kus pakeitusiems - laikinaisiais. 


A. tA. 
JONAS LUCKEVIČIUS! 


Velionis buvo vienas gudų tautinio judėjimo pradėtojų. Visą 
amžių pravertė, tą vieną darbą bedirbdamas. Visų sumanymų 
buvo galva. Įsteigė Gudų leidimo bendrovę. Redagavo „Nasza 
Niwa“?. Surinko nemažą gudų muziejų ir pernai atidavė jį gudų 
tautininkų draugijai. Prieš 7—10 metų labai dirbo dėl sugrąžinimo 
pravoslauniesiems gudams panaikintosios unijos su Rymu; taip 
matėsi, gudai geriau atsiskirsią nuo rusų. Palaikė nuolatinius 
santykius su unitų metropolitu Šeptickius. Prieš keletą metų 
susirgo džiova ir štai mirė Zakopanuose. Gudams nepiga jis kuo 
kitu pakeisti. Kurį laiką buvo Lietuvių Valstybės Tarybos narys; 
išstojęs jai išsikeliant į Kauną. 

KUN. DR. V. BARTUŠKA! - 
PROVOKATORIAUS ROLĖJE 


Krikščionių demokratų laikraštis „Laisvė“? Nr. 96 duoda 
šitokį skaudų, bet ir teisingą atsakymą amerikiečių atstovui 
Šveicarijos Lietuvių Taryboje, paskui Kaune „Žaibo“ redak- 
toriui leidėjui. 

„Jūsų laiško „Lietuvos Valdžiai“ nedėsime. Valdžios pasiel- 
gimas su Tamsta (ji kun. Bartušką išmetė iš Kauno. — Red.) tei- 
singas, logingas ir liūdnas. Tamstos darbas - tai Lietuvos parda- 
vimo darbas. Į jį valdžia turėjo tinkamai reaguoti. Ar iš dešinės, 
ar iš kairės bus kėsinamasi ant mūsų svarbiausių siekimų - tu- 
ri būti duodama tinkama atrama. Ir tinkamai duota. Mes jai pil- 
nai pritariame, kaipo teisėtai valstybės atstovei. Jei Tamsta ir 
dabar neprasiblaivei iš savo egoistinio svaigalo, jeigu Tamsta 
ir toliau bendradarbiauji su išgama Gabriu“ ir savo šmeižtais 
trukdai siekti Lietuvos nepriklausomybės, — tikrai nusipelnei 
Lietuvos išsigimėlio sūnaus vardą ir pas mus užtarimo nelauk. 
Mes užtariame tuos, kas yra nuskriaustas. Tamsta nusipelnei 
teisingos ištaros“. 

Labai malonu girdėti, kad „Laisvė“ aiškiai atvirai palaiko 
mūsų valdžią ir nepadengia Bartuškos darbų, kuriais jis buvo 
suprovokavęs Lietuvos kariuomenę. Tai istorijai dar ne laikas 
išeiti į šviesą. Bet kai išeis, kun. Bartuškai ir J. Paršaičiui turės 
būti paskelbta amžinoji banicija iš tėvynės, jei ne iš visų lietuvių 
kolonijų visame pasaulyje. 
nių jie atsiunčia tėvynei padėti. Griauti ir pakritikuoti bet kvailys 
mokės; siųskite mums, kurie moka statyti valstybę ir ją laiko 
aukščiau už savo egoizmą. 

Girdime, dar tokiu du sugrįžusiu į Ameriką Lietuvių valdžios 
šmeižtų. Pliekite šiuos mėšluočius nuo jūsų estradų; ir be jų 
gyventi kartu. 

CO ZAMIERZAJĄ OJCOWIE MIASTA 


„Nasz Kraj“ w Ne 136 rozpoczął drukować szereg interview z 
nowoobranymi pod „znakiem pałki“, czyli Ne 1, radnymi miasta 
Wilna!. 

Pomysł nader szczęśliwy, iście dziennikarski zawczasu po- 
informować przeciętnych mieszkańców grodu stołecznego li- 
tewskiego, co zamierzają z nimi wyrabiać nowi odpowiedzialni 
opiekunowie miasta. 

Oni samowolnie sięgnęli po władzę, wystawiając swoje kan- 
dydatury, dobrowolnie przyjęli na się i odpowiedzialność za 
przyszły los miasta, ewentualnie, za los kroci tysięcy obywateli. 

Wedle mnogości trosk i zabiegów, wedle roli w życiu spo- 
łecznem radni nie nadaremno powszechnie są nazywani ojcami 
miasta. Dla tego właśnie i jest obowiązkiem dziennikarskim 
zawczasu wyszperač, czy i o ile nowi radni są przygotowani i 
usposobieni do pełnienia im powierzonych obowiązków, do 
odegrywania roli działaczy społecznych. Będziemy tedy czekali 
na dalszy mały egzaminek ich i czytali sprawozdania o tem z 
dobrze zrozumiałą ciekawością. 

Nasamprzód wypowiedzieli się dwaj nowoobrani radni: 
Zwyczajny demokrata p. Z. Nagrodzki, komersant, i narodowy 
demokrata p. Wacław Studnicki?, archywarjusz miejski. Obojga 
enuncjacje są nader charakterystyczne, gdy zwyczajny demok- 
rata najoczywiściej zżyma się wobec nowych obowiązków i od- 
powiedzialności wobec społeczeństwa i dosyć wyraźnie daje do 
zrozumienia, że prawdopodobnie do Rady w nowym składzie 
nie wejdzie; narodowy demokrata kroczy śmiało nowoobranym 
szlakiem, bo ten jest już znany i dlań specjalnie utorowany. 

Dla p. Wacława Studnickiego bodaj jest rzeczą całkiem nor- 
malną, że obecne wybory radnych miejskich miały, bo „musiały 
mieć wybitny charakter polityczny“. Zarówno znakomitej więk- 
szości mieszkańców miasta, a tymbardziej obieralnym, chodziło 
przedewszystkiem nie o to, jak i czy potrafią zaradzić wszystkim 
biedom dużego miasta, uleczyć wszystkie dolegliwości jego, 
które się rozwinęły w czasie kilkoletniego wegetowania pod 

obcą władzą, a które i zliczyć już niepodobna, lecz chodziło 
głównie oto, by dać „wyraz pragnieniu należenia do Polski“. 

Wiemy aż nadto dobrze, że ten „wyraz ci i owi dali znakomi- 
cie. Czy aby to pójdzie na zdrowie samemu miastu, to pozostaje 
pod wielkim znakiem zapytania. Decyzja radnych, do jakiego 
rządu czy państwa oni zamierzają sterować chwiejną łódź wi- 
leńską, jeszcze nie jest gwarancją szczęścia i pomyślności miasta. 

Wprawdzie p. Wacław Studnicki uważa, że Rada miejska 
winna dziś przedewszystkiem jaknajlepiej zaspokajać potrzeby 
materjalne ludności. Bóg zapłać „ojczulkowi“ i za to; gdy ma 
chlebka na stole i ogienku w kominie, buržuja nachodzą i innė 
zachcianki, krom starannego wyładowywania kałduna, wedle 
dosadnego wyrażenia „Robotnika““. 

Tylko, niestety, są jeszcze inne, niemniej dotkliwe potrzeby, 
w jednakowej mierze właściwie jak burżujowi, tak również i 
proletarjuszowi. A tą potrzebą jest przedewszystkiem oświata 
jak najłatwiej przystępna dla wszystkich warstw społecznych. 
Niestety, na tę sprawę, prawdziwą bolączkę miasta, ten nowy 
„ojcieć“ jego p. W. St. ma dosyć osobliwy pogląd, który bedzie 
wziętym chyba tylko u przedstawicieli tej warstwy ludności, 
która wybierała jego. Z pod pałki księžo-mniszo-endeckiej. 

„Jeżeli chodzi o antagonizmy narodowe, to jestem za pew- 
nego rodzaju katastrem...” (podatkiem osobistym. W.) - wyznaje 
p. W. St. - „W stosunku do siły liczebnej i podatkowej każda 
grupa narodowošciowa winna mieć udział w budżecie ošwia- 
towym“. 

Powyžsza maksyma p. Studnickiego o tyle jest nowošcią dla 
nas, ludzi XX wieku, poniekąd urobionych przez ruchy demok- 
ratyczne ku równości wszystkich ludzi, o ile ta zasada najwy- 
raźniej trąci pleśnią średniowieczną i szlachetczyzną zacofaną. 
Nam się zdawało, że w obecnych czasach już niemasz miejsca 
na podobne zasady. 

Jeżeli zaczniemy oświatą odzielać mieszczan w stosunku do 
ich siły podatkowej, to 90% jej przypadnie z naszej łaski na tych, 
którzy i bez naszej łaski są w możności osiągnąć znaczny stopień 
oświaty. „Siła podatkową“, mianowicie, odznaczają się klasy 

buržuazyjne, element miejski przemysłowy i kupiecki, dobrze 
na tem zarabiający uczciwie, jeszcze lepiej spekulacyjnie; zatem 
paskarze, lichwiarze i reptjerzy. Dla dzieci tych obywateli szkoły 
są tylko pewnego rodzaju dodatkiem do nauki, której prywatnie 
udzielają w domu przy pomocy dobrze płatnych, a wiec i wy- 
borowych nauczycieli. 

Idąc za wskazówkami „ojca“ Studnickiego, musielibyśmy 
zawrócić dyszelek naszego rydwanu postępowego ku tym epo- 
kom, nie tak bardzo dawno minionym, gdy istniały tylko dwa 
typy szkół: szkoły parafjalne chłopskie i szkoły powiatowe - już 
szlacheckie, gdy nauki udzielano w ten sposób tylko warstwon 
zamożniejszym. (Kontyngens uczących się w gimnazjach rek- 
rutował się znacznej mierze z tych, którzy się przygotowali do 
pobierania wyższych nauk w szkołach powiatowych.) 

W owe czasy patryarchalne oświata była rozdzielana ściśle 
wedle „sił“ wszelkich, jakie tylko sobie wyobrazić możemy, 
tylko nie wedle siły jedynie właściwej — siły ciemnoty. 

O ile kto jest ciemniejszy i mniej zaradny, o tyle więcej dawaj 
jemu oświaty, jeżeli chcesz ochronić zdrowie społeczeństwa i 
zapewnić dla niego szybki postęp. W tem tkwi jedno z najważ- 
niejszych zagadnień społecznych doby współczecnej. 

Potrzebaż tego dowodzić? Sam p. Radny, spodziewamy się, 
nie zechce bronić swej zasady, będzie wolał złożyć odpowie- 
dzialnošč za nią na niezrozumienie i najwyżej - zaapeluje ad 
papam melius informandum*. To jednak nas nie uspokoi bo dla nas 
jest oddawna widocznym nastrój i oczekiwania tych grup ludzi, 
którzy dostali się do miejskiego zarządu: czuć przez skérę. 

Wiec gdy się porówna stosunki szkolne w państwach po- 
stepowych do stosunków, mających się wytworzyć pod opieką 
p-p. Studnickich, pozostaje nam tylko westchnąć: biada nam, 
wilnianom! Endecja snadnie zaprowadzi nas do Warszawy, ale 
niewyprowadzi nas z analfabetyzmu i z zacofaństwa. 

Prosze dla przykładu New Yorkski magistrat. W tem mro- 
wisku ludzkim na 5 milionów samych żydów znajduje się pół- 
tora mil., czyli 30%. Ale zarząd z Broadway'u nie utrudza sie- 
bie obliczaniem z uwzglednieniem nawet ułamków stosunku 

procentowego ludności, jeno wyszukuje, gdzie, kto założył szkołę- 
z wymaganem minimum uczących sie (bodaj 37), ażeby natych- 
miast wyznaczyć dla tej szkoły subsydjum miejskie, bez względu 
na to, kto i dla kogo założył ognisko oświaty. Nie będzie się pytał 
nawet, w jakim języku równolegle z językiem państwowym, bę- 
dzie podawana nauka: byle wypełniono program ministerjalny. 

„Na katastrze takim my, polacy, tylko dobrze wyjść może- 
my“,- powiada p. Radny. A newjorczanie nie zadają sobie pyta- 
nia, czy żydzi na ich zarządzeniu dobrze wychodzą, czy anglicy 
bo tam wszyscy powinni dobrze wychodzić na oświacie. To teżi 
municypalitet Chicago z Michigan Avenue, że z zapomėg miejs- 
kich korzysta 10% colored'6w czyli murzynów, aczkolwiek ta 
najniższa warstwa robocza, dla każdego jest to widocznem, dale- 
ko mniej płaci do kasy miejskiej, niż zakreślona przez p. St. !/ 

I chciałbym widzieć wrażenie, wywarte na amerykanach, gdy 
otrzymają radjotelegram z Wilna o nowej teorji ustosunkowania 
społecznego pod zarządem „pałki“. 

Na ten szczęśliwy pomysł mierzenia siły (podatkowej) na za- 
miary’ (endeckie) p. Studnicki, zapewne, nie byłby natrafił, gdy- 
by nie gorąca jego chęć od pierwszego kroku otoczyć szczególną 
„ojcowską“ opieką szkołę litewską i nasamprzód „unormowač“ 
stosunki oświatowe między grupami narodowościowemi. Prze- 
dewszystkim zaś, nim się im udzieli z kasy miejskiej 1 !/,% albo 
i mniej zapomogi, wyrzucić dzieci litewskie z ostatniego przez 
nich zajmowanego gmachu przy ul. S-to Jerskiej Ne 38, jak się 
wyrzuciło gimnazjum żeńskie z lokalu przy ul. Orzeszkowej 
N: 9. Ale o tem potem“. 


A.tA 
D-RAS JUOZAPAS RUGYS!, 


ilgai ir sunkiai sirgęs, šv. Sakramentais aprūpintas, mirė rugsėjo 
16 d. Liko žmona, sūnus ir dukterys. 

Tai buvo vienas senesniųjų mūsų tautos gaivintojų d-ro Šliū- 
po laiku. 

KNYGOS KUN. JONUI VIZBARUI 
PAGERBTI 


Brangieji mūsų negyvėliai, žinoma, ilgai minėtini. Taigi pa- 
gerbdamas neužmirštiną draugą kun. Pr. Turauską, aš „Nepr. 
Lietuvos“ Nr. 43 rašiau! ir čia vėl tai primenu, „kas, kur kun. 
Pr. Turausko padaryta, reikia dokumentais patvirtinti, idant iš 
to susidarytų vieno įžymiausiųjų mūsų atgijimo veikėjų mono- 
grafija. To lauksime, prie to prisidėsime“. Ir bus tai man ne tik 
mielas darbas, bet ir išsimokėjimas širdies skolos, kuria Jis mane 
aprūpindavo. Gaila tik, kad karas tą darbą trukdo. Tikėkimės — 
nebeilgam. 

Pagerbdamas draugą kun. J. Vizbarą, aš Nr. 25 stebėjaus: 
„Daugeliui buvo jis brangus žmogus; kodėl gi jo bendradarbiai — 
kunigai to neliudija raštu?“* Į tai atsiliepė kun. M. Vaitkus? „Ga- 
nytojo““ Nr. 15: „Su prof. Jurgučius sutarėva kitur plačiau papa- 
sakoti apie šviesųjį Asmenį: sumanėva išleisti surinktinę knygą 
apie Liepojos kleboną. Gal sutiks redaguoti tąją knygą velionies 
prietelis kun. Tumas; jam tektų parašyti velionies biografiją, prof. 
Jurgutis parašytų kun. Vizbaro charakteristiką, kaipo visuomenės 
veikėjo, kun. Grabys“ - kaipo žmogaus ir kunigo, o ašen patiek- 
čiau apie jį žinių, kaipo apie pedagogą. Prašome gerb. velionies 
draugus ir prietelius atsiliepti, kas pritaria tam mūsų sumany- 
mui ir kas norėtų turėti tokią knygą; be to, šį tą toms knygoms 
paaukoti“. 

Šitą gerą žinią pakartodamas platesnei visuomenei, aš, žino- 
ma, dideliu džiaugsmu apsiimu tas knygas redaguoti ir Kai ką į 
jas parašyti. Neabejoju, kad, be paminėtųjų žmonių, atsilieps dar 
ir kiti, kaip draugai kunigai: Al. Būblys, dabartinis Liepojos 
klebonas, taip ir velionies broliai: inž. Peliksas, gr. T.” dvarų 
komisorius Antanas ir dar kai kas. 

Vis dėlto, sakyčiau, to negana. Kad ir daug pririnktumei 
atminimų, vis dėlto plačiosios visuomenės neužinteresuosi raš- 
tais tos vienos rūšies. 

Aš pasiūlyčiau du sumanymu. Lai kiekvienas surašo apie 
kun. J. Vizbarą griežtai visa, ką tik jisai žino; lai išlieja visus savo 

jausmus, neveidmainiškai gedėdamas, ir prie tos mažosios savo 
rašto dalies lai prideda daug didesnį, jei gali, mažesnį, jei nepa- 
jėgia, bet kokį mokslo ir literatūros rašinį. Filosofijos, pedagogi- 
jos, memuarų ir k. sritys stovi jiems atviros. 

Ištisą a. a. kun. J. Vizbaro biografiją parašyti aš netesėčiau, 
nors dėl to vieno, kad mano archyvėlis, kur buvo bent 2000 
laiškų, taigi ir kun. Jono bei Turausko, liko Voroneže ir turbūt 
bolševikai sukūrino. Aš galiu duoti keletą epizodų ir pridėti bent 
porą spaudos lankų apie jauną dvasiškį, kaip jam padoriai reikia 
gyvenimo purvus bristi. Lai kiti taip pat padaro. Ir mes suda- 
rysime tokią knygą, kad jai išleisti nereiks pinigų kalėdoti: su- 
rinktinių darbų knygos visados įdomios savo įvairumu ir ilgiau 
neg kitos gyvuoja kabinetuose. 

Antras mano pasiūlymas - tas knygas paskirti abiem bran- 
giem mūsų negyvėliam: kun. J. Vizbarui ir kun. Pr. Turauskui, 
pridedant ir šiojo biografiją. 

Ar šiaip ar taip sutarsime, prašome raštus siųsti mano adresu 
į Vilnių. 


KASTANTINAS STAŠYS 
1843-1919 


1919 m. spalio 28 d. Rasos kapuose palaidotas kun. K. Stašys. 
Vakarą prieš tai iš namų jį atlydėjo į šv. Mikalojaus bažnyčią 
pats buvusis velionies viršininkas prel. K. Michalkevičius!, daly- 
vaujant prel. Baikai, prel. Sadauskui? ir keliolikai šiaip jau lietu- 
vių kunigų. Vakarą pamokslą pasakė kun. Tumas, kapuose — 
kun. Jazukevičius?, 

A. a. kun. Stašys buvo gimęs 1843 m. geg. 8 d.; taigi ėjo 77 
metus. Tai buvo vienas nebe daugelio senosios gadynės žmonių, 
kurie praeitį sąmoningai buvo pakeitę dabartimi su visais jos 
naujais reikalavimais. Sūnus baudžiauninko, kad ir pasiturinčio 
Veseliškių vienasėdžio* valdytojo, buvo labai gyvas ir gabus. 
Mėgo knygą ir veržės mokytis. Išėjo pradedamąją pijorų mokyk- 
lą viename Komarų dvaro palivarke, kur mokytojavo Korsakas. 

Ten už nemokėjimą lenkiškai dažnai jam tekdavę nešiotis pasi- 
kabinus lentgalį parašu: „Osioł dardanelski““, savotišką „nota 
linguae““. Bet kai tėvas sumanęs toliau leisti, tai Komaras už tai 
pažadėjęs jam, tėvui, 50 bizūnų. Girdi, man raštininkų pakanka. 
Visados linksmas tėvas, kurs laikęsis prado: ėmus verkti, nė 
ašarų netesėtumei, pirmą kartą dėl to verkęs. 

Į mokslą išsiveržė, tik baudžiavą panaikinus, jau 20 su viršum 
metų, ir tai išsižadėjęs mužikiškos savo pavardės ir ją suba- 
jorinęs: Staszewski. Mokės iš šalies Jakobštate, kvotimus laikė 
Dinabarke, seminariją išėjo Kaune ir Vilniuje. 

Kunigu įsišventė 1881 m. Buvo vikaru Lydoje, klebonu Mika- 
liškiuose, Bagaslaviškyje, Rodūnėje, Kamajuose, Alytuje; visur 
parodė savo darbštumą. 

Kilus lietuvių judėjimui, tuoj prisideda: ima mišriose para- 
pijose sakyti pamokslus lietuviškai ir skyrium katekizuoti lietu- 
vių vaikus anksti rytais. Kun. Liubėnui (Lubianiec) prisidėjus, iš 
Rodūnės buvo už tai ištremtas. Ir kitur už tai buvo peikiamas. 

1917 m. buvo suparalyžiuotas. Lietuviams nesisekant, verkė; 
girdėdamas kokį pasisekimą, džiaugės. Labai sekė Lietuvos po- 
litiką, nuolat ragino gintis ir siekti nepriklausomybės. 

Turtą paliko labdarybės tikslams... 


VICENTAS MICKEVIČIUS 


Miręs Vicentas Mickevičius. Kai kurie laikraščiai bėrė jam ant 
karsto ne saują žemės, tik koliojimų. Sakė, jis žadėjęs Vilniaus 
gatves krauju užlieti. Lygino jį su Muravjovu ir Pahlenu!. Dėl 
keleto dalykų ir man buvo pikta ant jo, kol buvo gyvas. Būtent 
už atsivedimą į Lietuvą raudonosios armijos, už nepavartojimą 
savo „Lietuvos ir Gudijos Respublikos“ prezidento autoriteto, už 
per didelį pasikliovimą kolektyvizmu, už neužstojimą Vilniaus 
Lietuvių Centralinio komiteto dėl karo nukentėjusiems šelpti, 
už kalinimą savo geradarės pil. Felicijos Bartkevičienės?. Daug 
už ką. Vis dėlto man jo visą laiką gailėjo, ir dabar štai aš nedrįstų 
ant jo karsto plūsti. Nemanau nė ginti. Noriu tik parašyti keletą 

pastabų apie politikos veikėją, kurs veržte įsiveržė į mūsų kul- 
tūros istoriją, ir jo iš ten nebeišbrauksi. 

Datų biografijai neturiu jokių. O būtų pravartu. Nebeatmenu, 
nė kada jį pažinau. Tai buvo labai senai. Žinojau jį buvus Seinų 
kunigų seminarijos auklėtiniu. Nepabuvus. Paskui atsidūrus 
Šveicarijoje, Berno universitete. Neišbuvus. Vedus Vandą Di- 
džiulytę nuo Indrioniškio, turėjęs dukterį. Nepagyvenus. Ir tiek. 
Šiaip jau Vinco Kapsuko (Vicento Mickevičiaus) raštų pravardė 
senai ir labai plačiai buvo žinoma. Jis anksti prisidėjo prie socia- 
listinių užsieniuose leidžiamų laikraščių ir daug šmišinėjo po 
Lietuvą. 

Aš vieną atsitikimą teįsidėjau dėmėn. 1905 m. vasarą, neži- 
nau, kuriais keliais, žinau tik, kad iš savo uošvių dvarelio Uk- 
mergės apskrityje, Vincas pėsčias atkaršo tiesiai į mane, į Ko- 
panskių Vadakčiukus panevėžyje. Jis bėgo. Buvo ir iš kur kitur 
bėgęs į Indrioniškį. Kurį laiką gyveno pas mane „bakužėje sa- 
manotoje“, šiaudiniu stogu klebonijėlėje. Ten buvo ramu. Jokių 
svetimų. Niekas liežuvio neįkiš. Vis dėlto nepagyveno ir išsi- 
prašė nuvežti į Puziniškį, į Gabrielę Petkevičaitę, iš kur jam 
būsiąs kelias į pakuršę. 

Agitavo. Ruošė revoliuciją. Pats jį šešias mylias gražia savo 
porele nuvežiau. 

Mažutis, liesutis, stačiais plaukais, smulkiu, gražiu, tyru, 
tikrai lietuvišku veideliu. Būtų rodęsis pusbernėliu, kad ne di- 
delės, labai gražios ir labai ryškios akys. Jos reiškė didelį rimtu- 
mą, kokio teduoda pilnas vyro amžius ir ilgi galvojimai ar siela- 
vartai. Tiek buvo rimtas, kad net nemalonu, net šalta. Niekados 
nesusijuokė. Jei šypsojos (tai dažnai matės, kai pasakojo), tai tik 
lūpomis. Akys liko šaltos, lyg tau nepalankios, nors blizgėjo. 
Tokias akis aš sykį tebuvau matęs, lankydamas ligonį, kurs buvo 
inkstus, krisdamas aukštinelkas nuo arklio, atkrėtęs. Ir antrą 
kartą, kai pasižiūrėjau į akis pašautam areliui, kuriam gyvam 
šaulys čia pat buvo abi kojas nupjovęs. Ylų žvilgsnys, net diegia. 
Lūšio žvilgsnys ar gaudomo vilko. 

Iš akių jam žėrė fanatizmas; toks pilnumas viduje, sieloje 
kažin ko skaudaus, kad tai veržte veržės jam per akis ir skaudino 

kitus, nors jis nematė to, su kuriuo kalbėjos. Žiūrėjo į erdvę, per 
galvą priešais esančio. Ir žodžius sakė lyg į erdvę; jei tiesiai 
kreipė, tai tik kai kuriuos, pradžioje minties. 

Temylėjo viena — savo idėją. Neminėjo savo giminių, savo 
kaimynų, nei savo tėvų, nei žmonos. Lyg jų nė būti nebuvo. 
Tekalbėjo apie socializmą, visuomeninius dalykus, klases ir jų 
kovą. Darbininkai, darbininkai, darbininkai. 

Kas gi paabejos, būk jis nemylėjęs tėvų? Aš neabejoju, nes 
mačiau jį mylint tėvynę - Lietuvą. Ir to jis nesisakė. Ir tai mylė- 
jo - per darbininkų luomą. Vis dėlto aišku ~- mylėjo. Man, tauti- 
ninkui, jis tokiuo atsidėjimu atpasakojo, ką jis, priverstas pa- 
slapčiomis gyventi pas uošvius, esąs nusirašęs, kokių vyskupo 
Baranausko jaunystės eilių radęs; tokių, kurių dar niekas nežino, 
nes niekas jų neturėjo, tik Baranausko jaunystės draugas Di- 
džiulis*. Tą pat galėjai pasergėti per visą jo komunistišką veikimą 
Vilniuje: jam Lietuva ne komunistiškai rūpėjo. Tai visi jautė, net 
jo sėbrai bolševikai. 

Permirkęs socializmu, pavyzdį, patroną per visą amžių turėjo 
sau Vincą Kapsą (d-rą Kudirką); jo ir pravardę pasisavino; tik 
neskaitydamas save vertu lygiai stovėti su tuo veikėju, prasiminė 
ne Kapsu, tik - Kapsuku. Į Kudirką melste meldės. Žinojo visus 
jo gyvenimo mažmožius, be meiliškųjų, kurių dar nebuvęs išty- 
ręs, betgi ir tai ištirsiąs. 

Socialistui - pilna galva klerikalo vyskupo Baranausko, tauti- 
ninko daktaro Kudirkos! 

Policijai Mickevičius per pirštus mokėjo išsprūsti. Jį gaudė, o 
jis čia pat agitavo; agitavo be atodairų, ir tada nebuvo jam nei 
giminių, nei prietelių. Čia pat tavo duoną valgė, čia prieš tave šei- 
myną siundė ar prieš tave raštą rašė. Jis mane mėgo, jei ne mylėjo; 
gal net kiek tiek gerbė. O, žiūrėk, kiek kartų raštuose pylė! Ir to 
susitikdamas nesigynė. Taip, girdi, ir reikėjo. Ir nebuvo pikta; ką 
gi darysi, kad žmogus težiūri per socializmo ir jo taktikos plyšelį. 

Po revoliucijai reakcijos metu aš Mickevičių sykį besusiti- 
kau, Vilniuje per vieną slaptą susirinkimą, kur jis kalbėjo, pasi- 
ruošęs, statistikos žinių prisirinkęs. Kalbėjo apie agrarijų nely- 
gybę, bežemius ir didžiažemius. Ir visas įkvėptas balsas, visas 

karštis reiškė vienu: nu, kaip jūs galite būti ramūs, jei taip 
sodžiuje nenormalu? 

Dešimts metų kalėjimo. Džiova. Pabėgimai. Sugavimai. Kator- 
ga. Sibirija. Vėl bėgimas iš pat Sibirijos, žmonai padedant, per visą 
Rusiją ir Lietuvą — į Ameriką. Rusų antroji revoliucija. Pagaliau 
bolševikų vainikuotas Lietuvos ir Gudijos prezidentu - Vilniuje. 

Kas lietuvių bėgo, su Lietuvos valdžia pabėgo. Kas liko, Vil- 
niuje liko. Keli šimtai Vilniaus lietuvių, susirinkę savo „Rūtos“ 
klube 1919 m. sausio mėn. 6 d., be kitko, pasisakė: 

„Nekliudydami jokioms demokratinėms socialėms Lietuvos 
reformoms, nespręsdami, kokia per ilga nusistatys Lietuvoje 
valdžios forma, nė kaip ji su kaimynais grupuosis (visa tai te- 
sprendie pati Lietuvos liaudis), mes paliekame piliečiais jau 
apsisprendžiusios valstybės — Lietuvos Respublikos. 

Piliečius: Gaidelionį Povilą, Mašiotą Joną, Mašiotienę Oną, 
Paulavičių“ ir kun. Tumą Juozą įgaliojame tai pranešti Karo 
Revoliuciniam komitetui ir pranešti mums jo nuomonę“. 

Tai delegacijai teko eiti į patį prezidentą“. Šitą rezoliuciją 
nunešėm raštu, kaipo savo įgaliojimą. 

Delegaciją vedžiau aš ir šiaip prakalbėjau: 

„Mes, lietuviai, esame labai susirūpinę savo ateities prob- 
lema. Taigi, suprantama, kad laiku norėtume gauti kai kurių 
žinių apie šį klausimą. Ypačiai ar nauji atėjūnai mano, jog bus 
galima bendradarbiauti su Vilniaus miesto ir krašto lietuviais, 
per kuriuos einate toliau? Jei manote, jog bus galima bendra- 
darbiauti su žmonėmis, nežiūrint jų vidaus įsitikinimų, tačiau 
pripažįstančių faktinę šio krašto padėtį, tai ar laiduoja tautines 
jų teises, ypač teises lietuvių kalbos, kaipo valstybinės, pačiai gi 
Lietuvai - teisę vadintis ir būti atskiru politiniu vienetu? Pa- 
galiau kaip manote užtikrinti gyventojams asmeninį atvangumą 
ir aprūpinimą maistu? Lietuviai susirūpinę tuo, kad nemato savo 
kalbos viešuose skelbimuose, taip pat ir Valstybės Ženklo. Jų 
pašalinimo, valstybės kalbos ir simbolio, mes nesuprantame ir 
to nesutaikome su jūsų atsisakymu nuo bet kokių imperialistinių 
siekimų. Šitų informacijų norėtų delegacija gauti, idant galėtų jų 
saviškiams parnešti“. 

Mickevičių-zadau kitokesnį. Nėmaž nepasenusį, jokio žilo 
plauko, jokios veide raukšlelės. Lyg džiova ir kalėjimas būtų jo 
nė nepalietę per paskutiniuosius keliolika metų. Liga nebent per 
akis karščiu reiškėsi. Kitaip nieko. Nei kosulio, nei skaisčiai rau- 
donų skruostų. Balsas taip pat skardus, aiškus, ne švogždžian- 
tis. Akys dar didesnės, bet nebe neramios. Jautė savo galybę, 
buvo užmiršęs persekiojamojo bailę ar atsargumą. Daug šiltes- 
nis, labai mandagus, net lipšnus, meilus ir, rodės, daug natūra- 
lesnis neg pirma, seniau. 

Džiaugias lietuvius išvydęs ir didžiumą pažinęs. Sakės ne 
Lietuvos užkariauti atėjęs, tik pereiti į Vokiečius. Ieškojęs lie- 
tuvių į raudonąją armiją, tik jų maža teradęs Pleskavos? ir Kau- 
no pulke. Tačiau ligi tik sudarysiąs tos vietos: Vilniaus, Gar- 
dino, Kauno, pulkus, rusus atleisiąs. Tik, suprantama, jam daug 
reikią kariuomenės kariauti su visa Antanta. Pakentėkite. Ne 
skriausti jūsų atėjome. Atskirų atsitikimų neskaitykite: kariuo- 
menė bet kokia — tokia pat. Ką suvalgysime, kitu kuo atlygin- 
sime: druska, metalais. Nepulsime, nežudysime; bet ginsimės 
be atodairių; juk mes esame priešų apsupti. Nesikėsinkite! 
Kiekvieno jūsų laisvė garantuojama. Su žmonėmis, kurie mums 
sabotažo nedaro, darbuosimės, nesiklausdami jų vidaus dalykų, 
ką mano, kas patinka. 

Lietuvos ir Gudijos valstybė Rusų Liaudies Komisarų oficia- 
linai pripažinta ir patvirtinta sąjungoje su Rusija. Valstybės ženk- 
lo ir valstybinių bei tautinių spalvų nepripažįstame. Per daug, 
kovojome už raudonąją vėliavą, kad pakęstume šalia „dryžu- 
mus“. Lietuvių kalbos valstybine nepripažįstame, nes pas mus 
nėra valstybinės tautos, nė kalbos; arba, tikriau, visos yra vals- 
tybinės: lietuvių, lenkų, gudų ir žydų. Jei paskelbimuose kuri 
kalba apleista, tai tik per greitumą. Daugiau to nebebus. Lietuvos 
ženklus sudraskė ar sudaužė, man dar čia nesant: būčiau liepęs 
sveikus padėti į archyvą. 

Delegacijai visa tai pranešus lietuviams, jie nurimo, nors pa- 
liko nepatenkinti šita deklaracija. Vilniuje komunistai elgės žmo- 
niškai; baidė smarkiai, bet kraujo neliejo. Ir tai nuopelnas Mic- 
kevičiaus ir kitų lietuvių komunistų ir ne komunistų. Viename 

revkome dantį griežė, kad Lietuvoje daroma „kažkokių cere- 
mMonijų, vieton k stenkes, ir gana!“ Ten viešpatavo beveik vieni 
žydai? 

Plėšimų pradžioje maža tebuvo: d-rą Šlapelį??, Centro komi- 
teto sandėlius. Veikiai tačiau suvaldyta. Dusyk buvau C. K." 
reikalais į Mickevičių. Sakės nieko negalįs pats padaryti, tai 
reikią sužinoti revkome. Taip ir leido išdraskyti be jokių kvitų 
C. K. sandėlius!?, 

Mickevičius, paskutinėje džiovos stadijoje būdamas, nesi- 
liovė dirbęs ir ilgai kalbėjęs geru, tvirtu balsu. Stebėtina, kad 
nė nesukosėdavo. Sykį tik namie taip dusliai sukosėjo, kad 
išspjauti išėjo į kitą kambarį. Turėjo būti kraujo. Sugrįžęs šyp- 
telėjo: 

— Dažnai nebegaliu. Tada skaitau tamstos „Pragiedrulius“. 

Buvau dovanojęs. Įkalbėjau, kad pasiimtų gydytoją L. Kai- 
riūkštį. Buvo per vėlu: Mickevičiaus nebegalima buvo gelbėti. 
Ypač kad ir tinkamų vaistų Vilniuje nebuvo. Dar mėginau įkal- 
bėti, kad duotųsi Ad. Varnui portretuojamas. Varną palyginau 
su Serovu“. Griežtai atsisakė. Taip esąs nusistatęs: jokio savo 
paveikslo priešininkams neduoti. Ir dabar ta procedūra jau 
esanti nebegalima. Girdi, jei kaip kitaip būtų galima, ne po- 
zuojant...!4 

Paskutinį komunistų buvimo mėnesį pats sirgau dėmėtąja 
šiltine ir santykių su prezidentu nebeturėjau. 

Va, parašiau, ir dar labiau man gaili Vicento Mickevičiaus. 
Jis buvo priešas visos esamosios tvarkos: valstybės, bažnyčios, 
tautybės. Bet elgės, viską darė tokiuo heroizmu, tokiuo savęs 
išsižadėjimu, tokiuo valios įtempimu, tokiuo atsidėjimu idėjai ir 
savo naudos užmiršimu, — jog, per tą stiklą žiūrint, nebe taip 
bjaurus darosi net bolševikų atvedimas į Lietuvą. 

Tokio antro žmogaus, žinoma, ne komunisto, reiktų dabar- 
tinei Lietuvai. Ir man nesarmata parodyti Mickevičiaus pa- 


vyzdys*. 


* P.S. Pasirodė, Minsko laikraščių apsirikta: Kapsuko nemirta“ .-— V. 

V. MICKEVIČIUS 


Prie žinių, mūsų paduotųjų NNr. 124-5 apie „Laikinosios ka- 
riškai-revoliucinės darbininkų ir valstiečių valdžios Lietuvai ir 
Gudijai“ pirmininką Vicentą Mickevičių (Kapsuką) pridedame, 
ką „Darbas“! yra parašęs. 

Jis gimė Būdviečių kaime, Pajevonio valsč., Vilkaviškio apskr. 
Buvo Seinų seminarijos (Liepojos gimnazijos) auklėtinis. Už 
politiką pašalintas. Buvo įstojęs į Šveicarijos Berno universitą, 
bet jį mažai telankė, daugiau dirbo Lietuvoje. 

Iš pradžių dirbo „Varpe“, bet vėliau įstojo į Lietuvių soc. 
demokr. partiją ir leido Prūsuose laikraštį „Draugas“?, nesu- 
gyvendamas su kitais soc. demokratais dėl jų per griežtos tak- 
tikos. Šie leido tuomet „Darbininkų Balsą“. V. Kapsukas daug 
pasidarbavo gabendamas iš Prūsų ne tik savo partijos, bet ir kitų, 
pav., varpininkų, literatūrą. 

1904-1905 metų revoliucijos metu daug dirbo, kaipo soc. 
dem. partijos narys: agitavo, bendradarbiavo laikraščiuose, reda- 
gavo „Naująją Gadynę“ ir kt. l 

1906 metais pateko į Kalvarijos, vėliau į Suvalkų kalėjimą. 
Keli jo draugai padarė ginkluotą užpuolimą ir jį iš Suvalkų išva- 
davo. Pabėgo į užsienius. Ten neilgai gyveno. Grįžo į Vilnių. Čia 
ji antrąkart suėmė ir išgabeno į Varšuvą. Teismas nuteisė 8 me- 
tams katorgon, bet šis laikas buvo kiek sutrumpintas. 1914 me- 
tais V. Kapsukas kaipo tremtinys gyveno Sibirijoj. Iš ten bėgo. 
Atsidūrė Anglijoj. Redagavo soc. demokratų laikraštį „Rank- 
pelnį“. Nuvykęs Amerikon - „Kovą“. Čia jis pasižymėjo kaipo 
vienas kraštutiniųjų soc. demokr. 

1917 metais jis grįžo Petrapilin ir kartu su kitais organizavo 
Rusijos bolševikų (komunistų) partijos Lietuvių rajoną ir buvo 
jo žymiausias narys. Bendradarbiavo „Tiesoj“ ir kituose bolše- 
vikų leidiniuose. Susikūrus Lietuvos ir Gudijos Tarybų Respub- 
likos vyriausybei, V. Kapsukas buvo jos pirmininkas. 

TUBERKULOZAS - KRUMSLINĖ? 


Labai įdomioje savo paskaitoje š. mėn. 16 d. d-ras L. Kairiūkš- 
tis! paaiškino, kas tai yra tuberculum, kurį lenkai išsivertė: gruZ- 
lica, iš: gruzelek; rusai gi: bugorčatka, iš: bugorok. Būtent or- 
ganizmas, pajutęs pavojumą, jog pradeda kurioje vietoje visti 
Kocho lazdelių, arba bacilų, ima sudaryti aplink tą vietą daugiau 
narvelių, pavartodamas kalkių. Taip susidaro kietesniai gum- 
beliai minkštuose plaučiuose. 

Kaip tie gumbeliai - tubercula pavadinti? Aš patarčiau - 
krumsleliais, kaip sakoma: šiandien konkolinė-krumslinė, des- 
tis neišplaktų miltų, kurie vietomis paliko kietais gumulėliais 
neištirpę. " 

Mūsų pradėtas vartoti „džiova“ vieton lenkų „sukatos“ (su- 
choty, iš: schnąč) yra netinkamas, nors taip pat kilęs iš: džiūti, 
nors lietuviai vartoja džiūti reikšmėje: lysti, nykti, ir rusai iš tos 
nykos, nykulio yra pasidarę: čachotka, iš: čachnut. 

Lietuvių „džiova“ tereiškia meteorologinį oro stovį, nieko 
daugiau. „Šiandieną nėra džiovos, kad ir saulė šviečia“, reiškia: 
šiandieną pakratytas šienas nedžiūsta, nes ore yra drėgmės. 
Džiova = džiovinimas, yra pats procesas. Bacilos gi visai ne 
džiovina, tik pūlių daro, drėkina. 

Ką pasakys mūsų Medikų sekcija, susirūpinusi savo termi- 
nais? (Žiūr. Nr. 122)2. 


A.t A. 
TADAS DAUGIRDAS 


T. Daugirdas buvo gimęs 1852 m. Jo tėvas buvo kelių inži- 
nierius. Augo Plembarko dvare ties Ariogala. Mokės Vilniuje 
realinėje. Alfredui Romeriui, portretininkui, patariant, perėjo į 
piešimo mokyklą. 70-ais metais mokės Petrapilio Dailės akade- 
mijoje. Dirbo peizažų skyriuje pas prof. Vorobjovą!. 72 m.išva- 
žiavo į Monachiumąž. 76 m. Varšuvoje įsteigė savo dirbtuvę ir 
dirbo ten iki 1891 m. Atostogomis važinėjo į Lietuvą, ėmė giliau 

domėtis Lietuvos praeitim, raginant S. Vitkevičiui ir d-rui Mat- 
liaševskiui“. Iš Varšuvos atkilęs į Plembarką, pradeda antrą „lie- 
tuviškąjį“ gyvenimą. Pamilęs lietuvius ir jų meną, likusį gy- 
venimą skyrė tik Lietuvai. Plembarke įsteigė krepšių dirbtuvę. 
1900 m. sutaisė Minske lietuvių liaudies dailės parodą. 

1908 m. atkilęs į Kauną, čia įsteigė miesto muziejų, kurio ir 
buvo direktorium. Jam dovanojo ir savo rinkinius. Daug pats 
kasinėjo. Savo raštus skelbė „Pamiętnik fizjograficzny“, „Przeg- 
lad historyczny“*. 

Yra parašęs ir scenos veikalą „Girkalnio vestuvės“. Organi- 
zavo „Tėvynės pažinimo draugiją“. Daug sumanymų ir pradėtų 
darbų paliko neįvykinta. 

Žymiausis jo paveikslas „Pavasario atadrėkis“ yra Kauno 
muziejuje. Kiti išblaškyti. (Iš V. Nagevičiaus T. D. biografijos.) 


A.t A. 
A. VYVUOLSKIS! 


Taip lietuviškai skamba ir turi būti rašoma pavardė šį pava- 
sarį mirusio didelio Lietuvos dailininko skaptuotojo. Vyvuolės — 
tai tokios kirmėlaitės mėsoje, kaip virės — trichina: viriuota mėsa. 
Tik nebeatmenu, ar tą patį reiškia. Vyvuolskiai turėjo dvarelį ties 
Biržais Panev. ap., kur ir yra gimęs a. a. Antanas?. 

„Glos Litwy“ Nr. 164 davė žinių apie velionies lietuviškuo- 
sius veikalus ir jo draugavimąsi su lietuviais dailininkais ir lie- 
tuviais kunigais. Štai ką mes galime dar pridėti prie tų žinių. 

A. a. Vyvuolskis Paryžiuje ypač draugavo su mūsų myli- 
muoju dailininku Petru Rimša. Net tuose pat namuose su juo 
gyveno. Tuo laiku A. V. reiškė norą išimtinai dirbti Lietuvai. Len- 
kija, girdi, ir be manęs turi ir varsininkų, ir architektorių. A. V. 
buvo per visą laiką apolitikos krypsnio, kol nepateko į Vilnių ir 
čia į kunigų endekų įtaką. Tada tik nukrypo į lenkų pusę ir išėjo 
su P. O. W.3 organizacija su šautuvu bolševikų varytų. Pastatytas 
sargyboje Jurgio gatvėje, šaudant Darbininkų tarybą Varnų gat- 
vėje, nušalo, gavo uždegimą plaučių ir mirė. 

Jau vasarą 1918 m. mūsų dailininkui A. Žmuidzinavičiui 
aplankius jį dirbtuvėje ties Jėzaus Širdies bažnyčia“, a. a. Anta- 
nas, visai neprovokuojamas, kreipėsi į svečią persergėdamas: 

- Tik Tu nemanyk, kad aš būčiau pasidaręs - lietuvis. 

— Nei to manau, nei to man reikia. Gana, kad mėgsti lietuvių 
dailę, - atsakęs A. Žmuidzinavičius. 

- A, tai, tai kas kita... - atsakęs A. Vyvuolskis. 

Dar daugiau atminimų galėtų papasakoti mūsų dailininkas 
Ignotas Šlapelis?, su kuriuo dar arčiau ir ilgiau draugavos A. V. 
Tie du drąsuoliu vyru „Draugijos““ vinjetėje A. Vyvuolskio dar- 
bo, apie kuriuos kalbama „Gtose“, yra portretai jo paties iš de- 
šinės pusės ir Ignoto Šlapelio iš kairės pusės. 

Didžiausią įtaką į a. a. A. Vyvuolskį turėjo kun. Kriškijonas, 
sulenkėjęs latvis infliantietis". Jis globojo našlę Vyvuolskienę ir 
didelį jos mūro namą Mintaujoje, paskutinį Vyvuolskių turtą. 
Dabar tas namas patekęs katalikų bažnyčiai, nes p. Vyvuolskienė 
bene bus įstojusi į vienuolyną, jei tebėra gyva. 

Visi pažįstamieji tebeatmena Antaną, kaip jis, važinėdamasis 
po Lietuvą, nėkados neužmiršo įsidėti į kišenę plastelinos ir nuolat 
lipdė sutinkamus lietuvių ir žydų tipus. Pas kunigus tebėra jo 
škicuotųjų galvų: šv. Jono Krikštytojo, Ahasvero, Liucifero ir k. 


LIAUDIES MOKYTOJAI, KUR JŪS? 


Trakų apskrities inspektorius, atsakydamas į „Glos Litwy“ 
pasiskundimą Nr. 153, jog Vilniaus žemės lietuviai neturi gana 
mokyklų, Nr. 158 štai kokių mums dalykų pripasakojo: 

„Lenkų vyriausybė nekliudo steigti lietuviškų mokyklų; dar 
visaip padeda ir šelpia jas lygiai kaip ir lenkiškąsias, nedary- 
dama jokio skirtumo. Lietuviškųjų mokyklų yra nepakaktinai 
be ko kita dėl to, kad visiškai nėra mokytojų lietuvių, norsgi bent 
kiek pasiruošusių į švietimo darbą. Vilniuje gavau vieną. Pa- 
kvietęs gminas, kur gyvena lietuviai, gavau iš Daugų par. 7 vos 
tik išėjusius pradinę mokyklą (5 buvusius Marijampolės kur- 
suose). Tai žmonės tokio mažo mokslo, jog mokytojais jokiu 

būdu negali būti, tačiau ir tuos visus įdėjau į vietas toje pat 
parapijoje. Dar kitur 4 mokytojus. Dabar Trakų apskrityje iš 60 
mokyklų 11 yra lietuviškųjų“. 

Kituose Vilniaus apskričiuose dalykai dar blogiau stovi. Pir- 
miau lietuviai neturėjo nė vilties gauti bet kokio darbo iš lenkų 
vyriausybės ir pakentę pakentę pabėgo į aną pusę demarkacijos 
linijos tiesiog duonos ieškoti. Kai jų, tų mokytojų, kiek tiek buvo, 
jie kreipdavos į Laikinąjį Vilniaus lietuvių komitetą!, kas jiems 
mokės algas. Nei Komitetas, nei vietos žmonės netesėjo mokėti, 
o mokyklų vyriausybė, bent kituose apskričiuose (insp. Korsak) 
nemalonėjo nė tvirtinti lietuvių mokyklų. Reikalavo gminų pro- 
tokolų ir k. k. O tuo tarpu į Komitetą vis ėjo ėjo reikalavimai 
mokyklų. Iš daugelio parapijų net po 5 reikalavimus. Buvo jau 
galima ir alga iš valdžios gauti, o kandidatų mokytojais vis 
nebuvo. Bent L. L. Komitetas nei lenkų inspektoriams, nei tiesiog 
žmonėms neturėjo ką pasiūlyti. 

Iš Trakų apskrities inspektoriaus rašto matote, kokiomis nedi- 
delėmis kvalifikacijomis galima gauti mokytojų vietos Vilniaus 
gub. Nejaugi nė tokių žmonių čia pat nėra? O kurgi visos tos 
mokytojos, kurios yra per 12 metų išėjusios Vilniuje paaugusiųjų 
kursus? O kurgi yra bent tie, kurie mokytojavo vokiečių laikais? 
Juk vienas globėjas Leonavičius Lydos apskrityje turėjęs 28 mo- 
kyklas savo žinioje? 

Jei visi vilniečiai išmirė ar kits kas jiems pasidarė, tai krei- 
piamės į Kauno ir Suvalkų žemės lietuvius inteligentus ir net 
pusinteligenčius: ateikite ir padėkite mums lietuviais apsodinti 
nors didžiumą mokyklų! 

Mokytojai, nejaugi nenumanote, koks tai svarbus reikalas 
visais žvilgsniais? Nejaugi valdininkavimas biuruose jus labiau 
patenkina, duodamas daugiau markių, neg pildymas tiesioginio 
jūsų pašaukimo? 

Kreipkitės į Vilniaus lietuvių komitetą (Šv. Jurgio g. 19-11) 
kas tik yra išėjęs bet kokią mokyklą ir gali apsiimti mokyti vai- 
kus. Vietų labai daug. 

KAIMO ŽMONĖMS SKAITYMO 
„Aušros“! netekę Vilniaus žemės kaimiečiai vis dažniau krei- 
piasi į Vilnių, prašydami skaitymo ir žinių, kas darosi dabar 
plačiame pasaulyje. 

„Aušros“ išsiplatinimas prieš karą, kada visos pašto stotys 
tebeveikė, reiškia, jog ir Vilniaus žemės gyventojai, nors tiek 
daug atsilikę nuo savo kaimynų, Kauno žemės gyventojų, vis 
dėlto skaito. Per daugumą susidaro. 

Net ir „Tėvynės Sargas“?, nors vokiečių okupacijos laiku paš- 
tas neveikė, teveikė „kreizų““ ir žandarmijų buveinės, vis dėlto 
buvo žymiai išsiplatinęs. Tik dabar tas darbas sutruko ir jis ūmu 
laiku yra vėl pradėtinas. 

Kol tai įvyks, pasibaigs ir metai. O tuo tarpu reikalas spau- 
džia. Tai nieko daugiau tam kartui nebelieka bepadaryti, kaip 
pasidalyti tuo lietuvių publicistikos likučiu, kokį beturime Vil- 
niuje, būtent „Nepriklausomąja Lietuva“. 

Kaimiečiai - ne maži vaikiai. Kas paskaito raštą, paskaito ir 
rimtą laikraštį. Vis dėlto prisieina palengvinti jiems tą vargą, bent 
pasisaugant svetimųjų internacionaliųjų žodžių, atitrauktų išsi- 
reiškimų, ypač minėjimo vietų ir įstaigų be paaiškinamojo žo- 
džio: jų žmonės, ne nuolat skaitą laikraščius, gali nežinoti. Lygia 
dalimi reiktų neleisti jiems ir tokių straipsnių, kurie kaimiečiams 
neįdomūs, tiesiai nepaliečia jų reikalų. Šiaip jau visa kita tinko 
lygiai kaimiečiams, lygiai miestiečiams. 

Tai mes ir pasirūpinsime padaryti bent dvejetoje numerių, 
idant ir kaimo žmonės gautų šventėms bent kokį lapelį nusitverti 
ir laisvuoju laiku pasiskaityti. 

Kas arčiau kaimiečių stovi, tuos prašom patarpininkauti mums. 
Jūs žinote, kas jūsų parapijoje paskaito raštus, tai paimkite iš 
mūsų po tiek ir tiek lapų ir pasiūlykite skaitytojams. Ypač nu- 
merį, kurį mes Kalėdų šventėms paleisime, tyčia parūpindami 
daugiau skaitymo, ne smulkiųjų žinių. 

Patarpininkaukite, kas kaimo žmones mylite! 

Kitame numeryje bus ypač jiems žinotinas paraginimas, kad 
pasinaudotų Amerikos dovanomis vaikams penėti. 

NORVEGŲ IŠMINTINGUMAS 


Norvegija — nemažas kraštas, tik gyventojų ten nedaug, vos 
tik apie pustrečio milijono. Jų sostinė - Christianija! ne didesnė už 
Vilnių, kaip jis buvo prieš karą: teturi apie du šimtu tūkstančių 
gyventojų. Vis dėlto tai pažangiausia valstybė: ji vis pirmoji 
sumano ką gera padaryti. 

Šiemet ji sumanė griežtai atsisakyti nuo alkoholio, arba spi- 
ritinių gėrimų, ir išleido visiems privalomą įstatymą, kad niekas 
Norvegijoje nei bedirbtų, nei besiverstų apgirdomais gėrimais; 
taigi, kad nei patys negaišintų grūdų ir bulbių, kurių ir be to 
jiems nedaug tėra, nei iš kitur nesivežiotų. 

Norvegai ir šiaip jau labai sveiki žmonės. Dabar, nebera- 
gaudami tų baisiųjų nuodų, iš kurių kyla didžiuma ligų, alko- 
holio, bus dar sveikesniai, dar daugiau tesės padirbti darbo ir 
uždirbti pinigų ne tik patiems reikiamiesiems dalykams, bet ir 
ištaigoms (raskažiams). 

Šiomis dienomis apėjo svietą žinia, kaip norvegai rūpinasi 
turėti daugiau rašytojų. Būtent jų švietimo ministerija, sumes- 
dama, kiek jai reiks išleisti pinigų ateinančiais — 1920 metais, 
priskaičiusi šimtą dvidešimti tūkstančių kronų, arba lietuvių 
pinigais milijoną du šimtu tūkstančių auksinų, o lenkų pinigais 
du milijonu tris šimtus tūkstančių markių, sušelpti rašytojams 
po vieną kartą arba duoti jiems algos (stipendijos), kad galėtų 
išvažiuoti svetur ir pramokti kitų šalių gudrybių. 

Šelptini esą ne tik tie rašytojai, kurie jau pragarsėjo, kurių 
raštus jau visi skaito, bet ir tie, iš kurių galima laukti gerų raštų. 

Žadama suglobti net ir tie, kurie turi pelno iš savo raštų, vis 
dėlto ne tiek, kad galėtų laisvi būti nuo uždarbiavimo duonai ir 
visą laiką teskirti vienam rašymui bei pasimokymui. 

Laikraštininkams, tai tiems, ką gazetas rašo, daug žinių turi 
prirankioti, tai norvegų parlamentas (jie vadina jį — storting) 
nutarė duoti visiems nemokamus pirmos klasės biliotus visais 
gelžkeliais ir garlaiviais važinėti ir pašalpos, kad galėtų kurį 
laiką pabūti nemokamais bendradarbiais prie bet kurio didelio 
laikraščio užsieniuose ir išmokti redakcijos ir spaustuvės darbų. 

Ir Lietuva dar neturi pakaktinai žmonių, kurie būtų tik raš- 
tams atsidėję, o sugebančių tą darbą dirbti yra. Kad ne neturtas, 
mes iš jų turėtume daug knygų pasiskaityti ir pasimokyti. 

Dabar mūsų dainiai ir kiti rašytojai turi gaišti, kalendorėlius 
bedirbdami, nes jie duoda pelno. Gi kai parašai kokią storą kny- 
ga, pravargęs ištisus metus, tai gauni iš to tiek, kad nė mėnesio 
negali pragyventi. 

Vėlgi sumanęs didesnę knygą parašyti, turi daug apie tai 
galvoti; tai reikia, kad tau niekas nekliudytų, bet kokiais smul- 
kiais reikalais lįsdamas, kad padarytumei. 

Reikia, kad ir mūsų valdžia mokėtų kaip ir algas tiems, kurius 
mato laiko negaištant ir naudingą visuomenei darbą dirbant. 


LIETUVIŲ PONIJA 
I 


Man dažnai pikta, kai aš girdžiu kai ką porinant: 

- Antai anas lenkiškai moka, tai jis - ponas; arba antai jis — 
ponas, tai lenkas, rusas, vokietis, ne lietuvis. 

O aš jums pasakysiu, aš žinau lietuviškai nemokančių tokių 
netikusių žmonių, kurius, žmonės sako, esą galima su vyža iš 
kiemo išvežti, ir vėl tokių didelių ponų, kurie visur ir visados, 
visiems girdint, drąsiai sakosi: 

- Aš esu lietuvis! Aš esu žemaitis. 

Tokie kunigaikščiai Radvilos, kunigaikščiai Oginskiai ir labai 
daug mokytų žmonių, knygų rašytojų, gražiųjų darbų dirbėjų, 
arba dailininkų: abrozdų (paveikslų) moliavotojų, palocių (rū- 
mų) ir bažnyčių statytojų, arba architektorių, gražios muzikos ir 
gražaus giedojimo pramanytojų, arba kompozitorių, iš medžio, 
iš marmulo gražių žmogysčių ir kitokių daiktų skaptuotojų, arba 
skulptorių, ir kitų kitokių. 

Taigi lietuviams nebeprisieina kur už pečiaus lįsti. Jie jau 
sėdas stalan su grafais ir kunigaikščiais. O dailiaisiais darbais ir 
darbininkais tai jau senai jie slauni tarp kitų kaimynų. 

Tiktai apsidairykime aplink save, kad ir toje pačioje Vilniaus 
žemėje. 

Ar čia senai yra mirę čia pat dirbę ir pagarsėję lietuvių kalba 
rašytais raštais: Merkinės klebonėlis ir dziakonas, Dieve duok 
jam dangaus karalystę, Aleknavičius, arba tiesiai — Alekna, kurio 
„Pasakas, pritikimus ir dainas“! žino bet kuris amatninkas, kurs 
po svietą keliauja ir kai rankom dirba, dar ir liežuviu mataruoja 
visokias istorijas ir juokingai aprašytus pritikimus. 

O Kietaviškių klebonėlis Silvestras Gimžauskas?. Kas nežino 
jo „Lietuvos bičiuolio“, gražių, šindingai parašytų eilių knygelės? 

O dabar tebegyvas didžiausias visoje Lietuvoje knygų rašy- 
tojas profesorius Vincas Mickevičius, prasiminęs Krėvės pravar- 
de. Jis taip pat gimęs Merkinės parapijoje. Jo knygomis „Šarūnas“, 
„Dainavos senų žmonių padavimai“ gali gėrėtis visų giminių ir 
visų kalbų žmonės. 

O dabar tebegyvas rusų universito profesorius NE 
Valdemaras, gimęs Tverečiaus par. Šventėnų? apskrities, ir dabar 
didelis ministeris Lietuvos valdžioje*. Jis kalba visokiomis kai- 
bomis ir labai daug išmanymo turi apie visokias politikas. 

O profesorius Zigmas Žemaitis, šventėniškis?5 

O Liudvikulia Giraicis (Liūdas Gira) iš Stakliškių, kurio dai- 
nelių knygos: „Dūl dūl dūdelė“, „Žalioji pievelė“ ir daug kitų 
plačiai eina po visą Lietuvą. 

Kun. Aleksandra Burba“ ir daug daug kitų, kurius visa Lietu- 
va žino. Jau ką bekalbėti apie tuos šviesuolius, kurie dar nesu- 
skubo svietui pasirodyti arba dirba šiaip jau tylomis mokslo 
darbą, kurio tik vaisių mes ragaujame. 

Yra ir dailininkų. Antai vaizdų rašytojas, artistas malerius 
Povilas Galaunė". Jį gerai pažįsta Jiezne. Antai garsiausis Petra- 
pilio dainininkas Kipras Petrauskas ir dar garsesnis jo brolis 
kompozitorius-muzikontas Mikas Petrauskas iš Dusmenų, kurs 
grįžta namo, Amerikoje pabuvęs. O muzikontai Čiurlioniai iš 
Druskininkų. Vienas jų buvo visoje Rusijoje pagarbintas male- 
rius, artistas ir muzikontas. 

Kad visas tik vienos Vilniaus žemės paisenybes krūvon su- 
rinktumei, tai pasakytumei: 

- Oho! Tai jau mums tikrai nebereikiama užpečkin, pasku- 
tinėn vieton belisti! Tiek mokytų ir talentingų brolių turėdami, 

jei tik jiems būtų leista su mumis gyventi, mes lygiai nebebūtume 
akli prisimerkėliai, į svietą vos pro siaurą plyšelį žiūrintys! 

Ir visi jie — lietuviai. Su savo žmonomis, su vaikučiais lietu- 
viškai šnekas ir pilnas galvas turi rūpesčio, kaip čia dar daugiau 
lietuvių apšvietus, dar daugiau talentingų žmonių pasauliui 
parodžius. 

Grafai, kunigaikščiai, dideli dvarininkai vadinasi — ponija. 
Lietuviai nestinga ir tokių, nors ta ponija - tik mums niežčiantis 
šašas, ir jos gyvenimas nebeilgas. 

Kur kas gražesnė toji viršiau parodytoji mūsų „ponija“ (ji 
vadinasi - inteligentija), kuri ne kitų žmonių prakaitu sau turtus 
susikrovė, tik savo pačių rūpesčiu dvasinių turtų įgijo; tų, kurių 
jiems niekas nepavydi ir išplėšti negali. Ne sau jie plėšias turtų, 
tik kitiems jų duoda ir negaili. 

- Imkite, žiūrėkite, skaitykite, klausykite! Mes jums to nepa- 
vydime. Testa jums į sveikatą! 

Ta mūsų ponija dar geresnė už didžialaukius, kad nuo mūsų 
nesiskiria, išvien su kaimo žmonėmis eina, tomis pačiomis, taip 
sakant, ligomis serga. Kas rūpi, ūlyčiai, tas pat rūpi ir tų ūlyčių 
„ponijai“ — dvasios turtuoliams. 


II 
TADAS DAUGIRDAS 


Š. m. lapkričio 1 d. savo dvare Plembarke Kauno apskrityje 
pasimirė Lietuvių Valstybės Archeologijos komisijos pirminin- 
kas Tadas Daugirdas, bajoras ir vaizdarašis. 

Mes jį esame paminėję „N. L.“ Nr. 123 ir 5°. Bet šioje vietoje, 
kalbėdami apie „mūsų“, tai lietuvių, poniją, mes negalime susi- 
laikyti nepridėję dar štai ko. 

Tadas Daugirdas mums dėl to labai minėtinas, kad gimęs ne 
Lietuvoje, tik Rusijoje, Naugardo gub., kur jo tėvelis buvo kelių 
inžinierius; mokinęsis Vilniuje, Petrapilyje, Bavarijos karalystėje, 
paskui gyvenęs Varšuvoje ir ten paveikslus dirbęs, vis dėlto 
neužmiršo savo tėvynės kalbos, nė užgesino savo prisirišimo 
prie Lietuvos žemės. 


+ 398 - 


Kokie juokai, kai kitas pasako: prabuvau svetur dešimtį metų, 
tai ir primiršau ar net - užmiršau lietuviškai! Kokie juokai! To- 
kiam matosi, jog jis tuo pasigiria. Girdi, žiūrėkite, aš jau nebe 
toks, kaip jūs, kaimo žmonės: aš jūsiškai kalbėti nebemoku! Kad 
jis nebūtų taip kvailas, tokios galvos, lyg iš pariečio beržo, tai jis 
susiprastų, jog tais žodžiais prisipažįsta niekam nevertas esąs. 

Štai mokytas dailininkas, abrozdų moliavotojas Daugirdas, 
kiekgi jis tepagyveno Plembarko dvare? Gal keletą metų, kol 
įstojo į klases; paskui lygiai penkias dešimtis metų prasitrynęs 
po svetimas valstybes, sugrįžta galų gale į Kauną ir nė motais 
jam nėra girtis tuo, ko nemoka. Dėl to, kad - moka! 

Lenku, bent lenkiškai kalbančiu, gimęs, Rusijoje nesurusėjo, 
Vokiečiuose nesuvokietėjo, Lenkuose nesulenkėjo ir sugrįžo — 
lietuvis, toks, koks piemenėlio metuose išėjo iš Plembarko. 

Tiesa, kad jis buvo laimingas pažinčių pasirinkime. Tarpe dau- 
gybės pačių garsiųjų žmonių, jo draugų, buvo, sakysime, artistas 
dailininkas S. Vitkevičius'?, žemaitis, bet dirbąs Austrijos Galici- 
joje, Tatrų kaimuose. Jis ten berinkdamas visokius to krašto kalnie- 
čių papuošalus, pagraženes, sudarė net vadinamąjį zakopanų 
stilių, tai tokios mados daiktų pagražinimą, išaudimą, išpjaustymą 
iš medžio ir k. Patsai S. Vitkevičius sakosi į tą madą (stilių) įdėjęs 
daugybę pagražinimų, kurių jis prisirenkąs namie, Žemaičiuose. 

Taigi tasai mūsų ponas Vitkevičius ir dar vienas labai išmin- 
tingas lenkas daktaras Matliaševskis!! įkalbėjo Tadui Daugirdui, 
kad jis dairytųsi savo tėvynėje, bene pasergės kokių gražumo 
navatnybių; tai tegu ir renka juos. Mat, kas gražu, tas visiems 
pritinka, kad ir iš svetur atnešta. 

T. Daugirdas tai įsidėmėjo ir ėmė rinkti lietuvių pagražintus 
daiktus ne tik dabartinius, bet ir senovinius. Ėmė raustis senka- 
piuose ir iš ten ištraukti papuošimų. Pagaliau 1908 m. Minske 
pataisė lietuvių liaudies (kaimo žmonių) dailės parodą, kuria 
grožėjosi rusai ir lenkai. 

Paskui visus savo surinktus turtus sukrovė į Kauno miesto 
muziejų ir buvo jo vedėju, direktorium. Maža to, nesiliovė ir 
paskui įdomavęs Lietuvos dalykų, nes kiekvienas tėvynės maž- 
možėlis jam buvo brangus. Į tą darbą pritraukia daugiau šviesių 

lietuvių ir sudaro Tėvynės pažinimo draugiją, Archeologijos 
(senovės daiktų aprašymo) komisiją. Na, griežtai visą savo širdį 
buvo atidavęs Lietuvai, jos praeičiai ir dabarčiai. 

Ir to dar maža. Lenkas, kaip čia Vilniaus žemėje būtų pava- 
dinę, nes čia dvaruose lenkiškai tekalba, griebiasi plunksnos, 
rašo lietuviškai teatre vaidinti dalykėlius: „Girkalnio vestuvės“; 
pats mokina jaunus žmones, kaip reikia vaidinti, piešia jiems 
dekoracijas, t.y. pagražinimus vietos, kur vaidinama, kad dar- 
žinė pasidarytų gryčia, ir k. t. 

Piešia Lietuvos gamtos vaizdelius ir vietas. 

Gerai sako kitas lietuvis dailininkas profesorius V. Dube- 
neckas!2: „Daugirdas, buvęs iš pradžių svetimos kultūros žmo- 
gus, pamilo lietuvių tautos dailę ir tuo keliu susiprieteliavo su 
visa tauta: jis galutinai sulietuvėjo. Juo daugiau jis mokės, juo 
daugiau dirbo šioje dailės dirvoje, juo stipriau su lietuvių tauta 
sutapo. Kokiu džiaugsmu, kokia meile, kokiu pakantumu jisai 
rankiojo visus daiktus, nors tokiomis nežmoniškai sunkiomis 
sąlygomis jis turėjo darbuotis. Taip tegalėjo dirbti tas, kurs karš- 
tai myli visą dailę, visą Lietuvos istoriją“. 

Štai kokiais ponais dvarininkais mes pasidžiaugiame! 


KAS GI PRIEŠINSIS? 


Varšuvos seimas priėmė įstatymą apie rinkimus Lietuvoje ir 
Guduos. Kas 50 tūkstančių žmonių rinksią po vieną savo atstovą. 
Rinkimai būsią visuotini, slapti ir lygūs, be skirtumo tautų ir 
tikėjimų. Būsimasis atstovų susirinkimas gausiąs išspręsti tą 
vieną dalyką: oficialinai patvirtinti valią žmonių, gyvenančių 
tuose kraštuose, kurie dalyvaus rinkimuose, kokie turės būti 
santykiai su Lenkų respublika ir apibrėžti, kurie apskričiai ar jų 
dalys turi sugrįžt į vienybę su Lenkų respublika. 

Kun. Maciejevičius!, b. Vilniaus miesto atstovas Rusų dūmo- 
je, dabar Bielastoko ar kieno ten atstovas Varšuvos seime, šiaip 
pasakė: „Liberalioji mūsų administracija leidžia laisvai išsireikšt. 
Ir tokiomis sąlygomis niekas juk neprotestuoja prieš Rytų žemių 

prijungimą. Taigi žmonių balsai, kurie sako juos prijungti prie 
Lenkų, galima laikyti viso krašto nuomone“. 

Keletas eilučių, ir sugebėk tu man sutalpinti tiek pat neteisy- 
bių - pasakytume A. Varno žodžiais (žiūr. 121 „Nepr. Liet.“)2. 
Kun. Maciejevičiui pakanka argumento: niekas į akis nešoka su 
pagaliu, ergo qui tacet, consentire videtur — kas tyli, rodos lyg pri- 
taręs. Ir tai mums be galo liūdna. 

Liūdna, kad tokio argumento pakanka tokiam dideliam daly- 
kui, kaip atsidavimas svetimai valstybei — tylomis. Liūdna, kad 
taip, mūsų nelaimei, yra išsitaręs ne koks niekinamasai dema- 
gogas ardymėlininkas, kuriam vis viena, kaip bus padaryta, bet 
tik būtų padaryta. Tik pasakė tas, kurio pareiga yra rankose 
turėti aukščiausiosios teisybės svarstykles, - kunigas, žmonių 
sąžinių teisėjas. 

Kun. Maciejevičius - tos vietos žmogus; tai jis gerai žino, ku- | 
rios rūšies ir platybės yra ta vadinamoji „mūsų administracijos 
liberalybė“. Žino, jog per tą jos „liberalumą“ nebeliko Vilniaus 
žemėje ne tik inteligentų, nepašalintų iš vietos arba nesuimtų 
ilgesniam ar trumpesniam laikui, bet nei susipratusio valstiečio, 
neišvežto iš gimtinio krašto. Nebeliko nė kam lietuvių krypsnio 
laikraščių priimti, nes ir juos suima, atveža į Vilniaus kalėjimą 
ar namie žandarai neramina. Pradeda nebelikti susipratusių ir 
lietuviškai jaučiančių kunigų, nes ir jie leidžiama, tikriau, tos 
vietos administracijos atstovų padedama suimti ir išblokšt iš 
parapijų. Ir tie atsitikimai vis dar nesiliauja. Kuriam lietuviui 
buvo leista pavažiuot į provinciją, sušaukt tos vietos žmones ir 
pasiūlyt rezoliuciją, priešingą toms, kurias teikia Straż kresowa, 
įgavusi monopolį šaukinėt į „wiece ludowe“?4 

Kas tada tars priešingą žodį? Ta liaudis, kuri yra okupuo- 
jančiųjų terorizuota, įbailinta, kad į kailį nekliūtų? Ta liaudis, 
kuri tebėra pirmame kultūros laipsnyje, tebesitenkina vienais 
gyvuliniais reikalais - prikimšti pilvą, nesušalt, ir gana? Ta liau- 
dis, kuri dar nesiekia politikos paslapčių ir sumesti negali, kur 
jai bus norsgi materialiniu atžvilgiu geriau? Ta liaudis, kuri buvo 
atpratinama nuo visa ko lietuviško, net nuo savo pavardžių, 
kurios absurdingai yra kraipomos vienoj tik Vilniaus žemėj: 

Ankėnas - Jankaniec, Liubėnas - Liubianiec, Bajoriūnas - Boja- 
runiec ir t.t.? z 

Kaip galėjo, kaip drįso Seimo darbuotojas ir, kas blogiausia, 
kunigas, viešai, prieš garbingą susirinkimą, akis išplėtęs primyg- 
tinai užakcentuoti tai, kas turi būti laikoma patamsyje ir dirbama 
už tos pat administracijos neperlaužiamos sienos? 

Aiman, dėl ko tai nepadarė koks nors svietiškis? Juo kairesnis 
jis būtų buvęs, juo tinkamiau būtų jam tai buvę. Taip bent kai 
kurie yra nusistatę apie kairiųjų taktikos etiką (veiksmų dorumą), 
patys begėdiškai žemindami krikščionišką savo etiką politikoje. 

Pagaliau ko gali Lietuvos žmonės tikėtis iš kunigo endeko, 
kurs ne tik travestuoja faktus, bet net tyčia apgaudinėja pradu: 
bet tik pasiektum tikslo - viskas tinkama. 

Mums yra matytojų, kaip kun. Maciejevičius terorizavo tam- 
sias fanatikes Vilniaus bobas ir mergas, agituodamas per rinki- 
mus į Vilniaus miesto tarybą. Per vieną susirinkimą jis yra pasa- 
kes: „Wkładam obowiązek pod grzechem šmierteinym żebyście 
glosowaty za Nr. 1. Kto nie pójdzie głosować, nie będzie miał 
rozgrzeszenia, nie będzie mógł przystąpić do Najświętszego 
Sakramentu“ (Įsakau, kad privalote balsuoti už 1 Nr. atvirkš- 
čiai - būsite nusidėję mirštamąja nuodėme; kas neis balsuot, 
negaus nuodėmių atleidimo, nebus prileidžiamas prie Švenčiau- 
siojo Sakramento). Ir lietuvės davatkos, išgirdusios, jog Vilniaus 
lietuviai visai nedalyvauja balsavime, ėjo iš proto, nebetekusios 
išganymo. Kaipgi? Kunigas pasakė, tai reikia tikėti... 

Klausiame, kuriuo autoritu k. M. jau tuomet „wkładał obo- 
wiązek“? Endekų partijos autoritu? To įsake būtų per maža. 

Kad man nerūpėtų to luomo prestižas ir ko aukščiausi jo 
garbė, taip būtina doros srityje dirbant, aš tuo net džiaugčiaus. 
Bet dabar kas man duos pakankamai smaluotą botagą išplakti 
tiems, kurie teisybės šventyklose pirkliauja pigiomis suktybėmis 
ir begėdišku akių apdūmimu? 

Šiuo kartu aš nepykstu, kad taip padarė lenkas, bet kad padarė 
kunigas, ir lenkai apsimeta tai priimą argumentu, bet tik jų naudai. 

Tai kas gi protestuos, klausiame, jei ir doros, teisybės saugoto- 
jai mus užvilia? Aš esu tikras, kad ir šis rašytas protestas, kurio 

Varšuvos seimas laukia, neišvys saulės, nors visą atsakomybę 

atvirai imuos ant savęs, jei kas tuo rašymu paliktų nepatenkintas. 
Kas gi Vilniaus žemėje begali priešintis, kur dirba „tos žemės 

ponai“ — okupantai, kito kunigo - Liutoslavskio? žodžiais tariant? 
Kas protestuos? 


NET KALMUKAI SIEKIA 
NEPRIKLAUSOMYBĖS 


Kalmukai ir kirgizai ligi šiol tebėra klajūnai, neturintys nuo- 
latinių gyvenimų. Visą savo turtą jie pasiveža ir pasivaro. Negy- 
vuosius daiktus ir „namus“ ~ palapines susikrauna į vežimus; 
avis, arklius, kupranugarius varosi. Yra tokių, kurie šimtais tūks- 
tančių ar dešimtimis tūkstančių galvų skaito savo turto. Minta 
aviena (šašlik) ir kumelių pienu (kumys). Susimesti į bendroves 
ligi šiol neketino, ir kai Rusijos valdžia sumanė juos prispausti, 
kad galų gale apsisėstų vienoje vietoje, jie buvo labai nelaimingi. 
Taigi net tarpe rusų buvo jautrios širdies žmonių, kurie šaukė 
nebeverst žmonių į tai, kas juos kankina. 

Dabar, girdime, Sibirijos rytuose atsiradęs vadas Dambij-Dža- 
cin, kurs pasiskelbęs Kobdo ir Uranchajo karalium. Azijos kaimy- 
nams ir rusams tam tikrais raštais davęs žinią, jog bausiąs visus, 
kas aukščiausios jo valdžios nepripažins. Sakos esąs atsigimusi bo- 
čių dvasia, tai kalmukai, bočių garbintojai, tiki juo ir padeda jam. 

„Kalmukų karalius“ 1914 m. jau mėginęs sukelti Azijos žmo- 
nes prieš rusus. Užtat rusai jį pagavę pralaikė kalėjime iki 1917 m. 
Dabar gali jam pasisekti. Visiems tinka būti sau žmonėms, vi- 
siems miela yra laisvė. 


KLAIPĖDA 


Vokiečiai tą Lietuvos miestą vadina Memel. Tuo pat Memelio 
vardu vadina ir gražiąją, pačią didžiąją Lietuvos upę - Nemuną. 
Nemunas įteka į Baltijos jūros įlanką, vadinamą Aismarės, arba 

Kuršo jūra. Ta įlanką nuo jūros skiria siaura šiekšta ir tik pro 
galą tos šiekštos galima įplaukti į Aismares ir jomis pasiekti 
didžiulį ir gražų Prūsų miestą - Karaliaučių. 

Ties vartais į Kuršo jūrą yra puikus uostas (portas, gavan), 
kur patogu įplaukti didiesiems jūrių laivams, stovėti ten per 
audras, į kraštą krauti atvežtas prekes (tavorus) arba įsikrauti 
čia pat suimamas. 

Lig šiol tuo uostu nelabai kas naudojos, dėl to, kad, įveždami 
ką į Vokiečius, plaukė toliau, į pat Karaliaučių, tai buvo pigiau 
gabenti; gi išvežti vėl nebuvo ko daug, nes vokiečiai ir be jo turi 
gana uostų arčiau ir patsai uostas stovi už trejeto mylių nuo 
buvusios Rusijos sienos, kuri peržengti buvo neleidžiama. 

Tai ir miestas ties tuo uostu, paminėtoji Klaipėda, neišaugo 
didelis, teturėjo puspenktos dešimties tūkstančių gyventojų. 

Visai kas kita dabar bus, kai visas Prūsų panemunes pridės 
Lietuvai. Tada visi Lietuvos gelžkeliai nukryps į Klaipėdą, viską 
veš į Klaipėdą iš Lietuvos ir per Lietuvą kiti kaimynai. Miestas 
ims didėt ir turtėt, nes turės, kaip vokiečiai vadina, Hinterland, 
destis kaip atšlaimą — atvirą įėjimą į platų Lietuvos kraštą. 

Būti pamarėje, pajūryje, didelė laimė, nes visa ko pigiai gausi 
vandeniu ir viską lengvai išveši vandeniu. Štai ir dabar Lietuvoje 
pilna visokių prekių, o mes čia, toliau nuo jūros, visa to neturime 
ir trigubai brangiau už viską mokame. 

Tai ir visos valstybės brukas į pajūrį. Rusijos imperatorius 
Petras I ilgai kovojo, kol iš estų ir suomių atėmė Suomių jūrą, tos 
pat Baltijos įlanką, ir pastatė Kronštato ir Petrapilio miestus. Jis 
tai vadino prakirtimu lango į Europą. 

Dabar lenkai, derėdamies su lietuviais, ypatingai žvalgos į 
Klaipėdos uostą, kurs jiems, nors tolimas, vis dėlto būtų šioks 
toks „langas“, pro kur lengva pasiekti kitos karalystės. 

Klaipėdoje tiek daug vokiečių, kaip Vilniuje lenkų. Bet kad 
aplink Klaipėdą tegyvena vieni lietuviai, tai ir mieste daug lietu- 
vių, čia turi savo parapiją, čia pirkliauja, čia visas švietimo dar- 
bas dirbamas. 

Nesenai čia buvo lietuvių jaunuomenės draugijų suvažiavi- 
mas. Visos jos susimetė į vieną Sandorą, kuri gintų lietuviškumą 

nuo priešų, puoselėtų lietuvių kalbą, mokytųs jos ir dirbtų, kad 
ir tamsuoliai susiprastų, jog jie lietuviai, ne vokiečiai, ir laikytųsi 
iš vieno su visa Lietuva. 


BAIGIASI METAI 


Mes juos pradarbom ne ištisus. „Lietuvos Aidas“ besuskubo 
išleisti Nr. 1 ir gavo sustoti. Beginklė mūsų Valdžia, širdį suspau- 
dusi, palengvo išsikraustė iš senovinės mūsų sostinės. Lenkai 
mėgino priešintis, tik ir jie tuokart buvo bejėgiai. Ir bolševikai 
užgulė mūsų sostinę. 

Kaip ten buvo su jais gyventi, taip. Kai kuriais žvilgsniais bu- 
vo geriau: tautų ir pilietinių teisių lygybės buvo daugiau žiūri- 
ma. Bet bolševikai darė ir blogiau. Pirmiausia daug mūsų maisto 
ir visą bažnytinio vyno sandėlį išgrobstė be jokios tvarkos ir 
apyskaitos. Lietuvių dr.! Centro komitetas turėjo bent kelias 
dešimtis tūkstančių nuostolio ir gerai paalkino penkis šimtus 
savo vaikučių. | 

„L. Aido“ redakciją bolševikai taip pat smarkiai nuskriaudė. 
Pirmiausia rekvizavo visą popierio sandėlį, o buvo jo 49 rietimai 
po 14 pūdų. Suskubo išeikvoti 32 rietimu savo reikalams, bet 
nesuskubo užmokėti nė skatiko. Nuostolių sulig ano laiko kainų 
buvo ant 36 tūkstančių, o sulig dabartinių - treja tiek. 

Be to, rekvizavo redakciją su visais daiktais. Įsikraustę lakū- 
nai (otriad istrebitelei)? buvo apsiėmę viską sugrąžinti ir raštu 
visa tai patvirtinti. Bet rašto nedavė ir visą redakciją apiplėšė 
ligi paskutinio kotelio, adresus, makulatūrą sukūrino. Nuostolių 
buvo ant 8 tūkstančių rublių. 

Pagaliau vis tiek niekam neleido turėti savus spaudos organus. 

Lenkai tuo tarpu formavo savo legionus, kurių visai neboda- 
mi bolševikai visas pastangas darė, kad ko greičiausia užkariavus 
visa Lietuva, paėmus Kaunas, perbridus per Vokę“ ir pasiekus 
prancūzus ir anglus. Tik jiems iešmą bedrožiant, šuva kepsnį nusi- 
nešė: bolševikai nepajuto, gėda ir sakyti, kaip lenkai jiems užsėdo 
ant sprando Čia pat mieste ir plikus nuogus beišleido, net be kasos. 

Kaip ten buvo su naujais okupantais gyventi, taip. Mūsų 
labdarių sandėlius jie pabaigė rekvizuoti. Mūsų daržus ir pievas 
sunaikino. Nuostolių buvo ant 60 tūkstančių, ir nė dokumentuoti 
jų dar nepasiseka, o arti 700 vaikų baigia alkti. Iš „L. Aido“ 
likvidacijos komisija pabaigė išsivežti paskutinius rašomuosius 
stalus; nė lentynų nebeatidavė „Aido“ įgaliotajam kun. Tumui. 

Tiek bent geriau pasidarė, kad mes, Vilniaus lietuviai, dar 
tebesišaudant su bolševikais, šokome ir pasidarėm sau aiškų 
savo organą, „Nepriklausomąją Lietuvą“, kurios Nr. 1 buvo 
skaitytojų rankose jau balandžio 25 d. 

Aštuoni mėnesiai darbo. Ko laikraštis tuo laiku davė ir ar 
patenkino? Ko davė, matote šitame svarbesniųjų raštų sąraše“. 
Dėl skonies patenkinimo neprisieina gintis: kartais tiko, kartais 
ne; vieniems tiko, kitiems ne. Kas savo skonį ir save vieną ora- 
kulu tededa, tas ras ir pagalių bet kam pasvaidyti. 

„Nepriklausomosios Lietuvos“ laikraščio klausimas atviras: 
1) ar ji beleisti tokį, koks buvo, inteligentijai skiriamą; 2) ar jį 
pakreipti taip, kaip esame pamėginę pereituose dviejuose nu- 
meriuose — kaimo žmonėms skaityti; 3) ar vieną numerį šiems, 
antrą tiems per savaitę laidžioti, idant nei inteligentas, nei kai- 
mietis nepaliktų be balso nors po vieną kartą per savaitę. 

Pagaliau dar du klausimu Vilniuje draikosi: 1) bene praverstų 
liaudžiai leidus visai nauju vardu laikraštukas; 2) ar nepakeitus 
dabartinės „Nepriklausomosios Lietuvos“ redakcijos, kuri kai 
kam pradeda nebepatikti. 

Šiuos klausimus Vilniaus lietuviai privalo liuoslaikiu iki Trijų 
Karalių pabaigtinai išrišti, nes iki tam laikui laikraštis ar šiaip, 
ar taip neis: lauks tų klausimų išrišant. Išrišti bendrai su kaimo 
skaitytojais ir platintojais, pasižadant pakelti dalį išlaidžių, nes, 
niekuo neprisidedant prie laikraščio leidimo nei raštais, nei lėšo- 
mis, nei platinimu, vargu bau bus teisės girti - peikti; na, cigarą 
rūkant ir koją ant kojos linguojant, niūniuoti: „Saldus gardus 
valgymėlis. Kad čia būtų... laikraštėlis“... kurs mane tinkamai 
pabraukytų. 

Ačiū tiems, kurie darbu dėjos prie laikraščio ir — sudiev! 


PAAIŠKINIMAI 


SANTRUMPOS 


LA  - Lietuvos aidas. 
NL  - Nepriklausomoji Lietuva. 


TK - Tiesiant kelią Lietuvos Nepriklausomybei 1916-17 m. — V., 1919. 
VR-1 - Vaižganto Raštai. T. 1.- K. - V., 1922. 
VR-2 - Vaižganto Raštai. T. 2. - K. - V., 1922. 
VR4 - Vaižganto Raštai. T. 4. - K. — V., 1922. 


VR-14 - Vaižganto Raštai. T. 14. - K., 1929. 


REDAKCINĖS PASTABOS 


Dešimtajame Vaižganto Raštų tome spausdinama 1918-1919 metų pub- 
licistika. Ji skelbta tais metais Vilniuje leistuose lietuvių laikraščiuose: „Lietuvos 
aide“ (ėjo 1917.IX.6-1919.1.1), „Nepriklausomoje Lietuvoje“ (1919.IV.25-XII.21) 
ir lenkiškame „Glos Litwy“ (1919.V.15-1922.1.28). Didžioji jos dalis pakartota 
Vaižganto Raštuose (VR-1, VR-2, VR-4, VR-14). Iš jų imami straipsnių tekstai 
šiame tome dedami taip, kaip juos yra sudėstęs pats Vaižgantas, sudarydamas | 
du tematinius ir iš dalies chronologinius ciklus. Išlaikomi ir jiems autoriaus duoti 
pavadinimai („Vokiečių okupuotan Vilniun sugrįžus 1918 metais“ ir „Lenkų 
okupuotame Vilniuje 1919 m.“). Taip pat duodama anksčiau neskelbta antrojo 
ciklo įžanginė „Pastaba“, pasirašyta Vaižgantas. Likę pirmomis publikacijomis, 
nekartoti, straipsniai sudėstomi chronologiškai, pagal jų paskelbimo datas, ir 
nukeliami po antruoju ciklu į tomo galą. Chronologine eile čia dedamas ir len- 
kiškai parašytas „Glos Litwy“ paskelbtas straipsnis „Co zamierzają ojcowie mias- 
ta“. Į lietuvių kalbą išverstas jo tekstas spausdinamas Paaiškinimuose. 

BIBLIOGRAFINIAI DUOMENYS IR 
KOMENTARAI 


VOKIEČIŲ OKUPUOTAN VILNIUN SUGRĮŽUS 1918 METAIS 


OI, KIEK PERGYVENTA! Publikuota: LA.- 1918. - Geg. 28. - Nr. 62. Parašas: 
Vaižgantas. Pakartota: VR-1. - P. 23-26 (po tekstu: L. A. N 62(110). 

! baronas Stanislovas Šilingas ~ žr. str. „Stasys Šilingas“; baronu S. 
Šilingas pasivadinėjo sekretoriaudamas Lietuvių draugijos nukentėjusiems nuo 
karo šelpti komitete Petrapilyje, šiuo titulu siekdamas susidaryti didesnį auto- 
ritetą rusų valdžios akyse. 

2? Adomas Varnas (1879-1979) - dailininkas tapytojas; dalyvavo pirmosiose 
lietuvių dailės parodose Vilniuje, dėstė Kauno meno mokykloje, 1944 m. pasitraukė 
iš Lietuvos. Vaižganto nurodoma antroji jo šaržų ir karikatūrų serija yra Rusijos 
lietuvių seimo Petrograde 1917 m. svarbiausių veikėjų, tarp jų ir paties Vaižganto, 
šaržai. Pirmoji A. Varno pieštų lietuvių kultūrininkų šaržų serija buvo paskelbta 
1914 m. „Vairo“ žurnalo naujametiniame priede, o abiejų serijų albumas, pava- 
dintas „Ant politikos laktų“, su Vaižganto pratarme ir komentarais išėjo 1922 m. 

3 Petras Kraujalis (1882-1933), Vilniaus šv. Mikalojaus bažnyčios klebonas, 
kunigų seminarijos profesorius, lietuvių švietimo „Ryto“ draugijos vadovas, 
spaudos darbuotojas, publicistas; Juozas Grajauskas (1882-1930), Seinų vys- 
kupijos konsistorijos sekretorius, Seirijų klebonas, publicistas, „Šaltinio“ bendra- 
darbis; 1915 m. vokiečių kariuomenei veržiantis į Lietuvą, abu šie kunigai buvo 
pasitraukę į tuometinį Rusijos katalikų metropolijos centrą Mogiliovą, kur išgy- 
veno iki 1918 m. 

4 Samulionis su Stiklium ~ Rygos lietuvių visuomeninės ir kultūrinės 
veiklos dalyviai; Samulionis - plačiau nėra pasireiškęs; Stiklius - Kostas Stiklius 
(1880-1962), spaudos bendradarbis ir leidėjas, daugelio eilių, prozos ir scenos 
veikalėlių autorius; Rygoje gyveno 1909-1918 m. 

5 kaip Wyspiaūskio vyriukas - lenkų dramaturgo, poeto ir dailininko 
Stanistawo Wyspianiskio (1869-1907) dramos „Vestuvės“ („Wesele“) veikėjas; 
Vernigora (Wernyhora) - irgi šios dramos veikėjas, legendinis folkloro perso- 
nažas, Lenkijos išsilaisvinimo pranašautojas. 


Ol, KIEK ILGĖTAS!I! Publikuota: LA. - 1918. - Birž. 4. - Nr. 65 (antrašte „Oi, 
kiek pergyventa!“). Parašas: Vaižgantas. Pakartota: VR-1. - P. 27-30 (po tekstu: 
L. A. N65(113). 

1 štrandą (vok. Strand) - pajūrį, paplūdimį. 


OI, KIEK JAU ATSIMAINYTAĄ! Publikuota: LA. — 1918. — Birž. 8. - Nr. 67. 
Pakartota: VR-1. - P. 30-34 (po tekstu: L. A. N 67). 

"Užpalių Krokulė - šaltinis Užpalių miestelio (Utenos raj.) pakraštyje, netoli 
Šventosios, Lygamiškio piliakalnio papėdėje; žmonių tikėta jo vandens stebuk- 
linga gydomąja galia, greta yra pastatyta koplytėlė. 


- 408 + 


* Vardijami Vilniaus kunigai polomanai, priešinęsi lietuvybei ir Lietuvos 
valstybiškumui; kaip ryškiausias iš jų pirmuoju rašomas Antanas Černiauskis 
(Czerniawski, 1865- po 1923), Vilniaus dekanas ir šv. Jono bažnyčios klebonas, 
prieš I pasaulinį karą nenorėjęs įsileisti į sau pavaldžias bažnyčias lietuviškų 
pamaldų ir pamokslų, daugiausia pasistengęs, kad iš Vilniaus būtų išvarytas 
„Vilties“ redakcijoje dirbęs Vaižgantas. 

3vyskupijos administratorius - prelatas Kazimieras Michalkevičius 
(1865-1940), Vilniaus vyskupiją valdęs 1908-1918 m.; uolus polomanas, nors 
buvo kilęs iš lietuvių ukmergiškių. 

* Nurodoma dalis iš 44 Lietuvos lenkų ponų, pasirašiusių 1917.V.27 Vo- 
kietijos reichskancleriui adresuotą memorandumą, kuriame reikalauta, kad 
Lietuva būtų prijungta prie Lenkijos, nes ji esanti istorinė šiosios dalis, o lietuviai 
tesą inteligentijos neturinti kaimiečių tauta, kuri negali sukurti savo valstybės. 

5 lietuvių memoriale - kalbama apie lietuvių atsakymą į lenkų memo- 
randumą (žr. 4 paaišk.); atsakymą pasirašė 19 žmonių (J. Basanavičius, A. Sme- 
tona, P. Klimas ir kt.), tarp jų 9 kunigai, iš kurių 5 vyskupijos valdytojas už tai 
mėnesiui suspendavo ir iškėlė iš Vilniaus. 


VILNIAUS REIKŠMĖ LIETUVAI. Publikuota: LA. - 1918. - Spal. 2. - Nr. 95. 
Parašas: J. Tumas. Pakartota: VR-1. - P. 34-36 (po tekstu: N 95(143). 

'„Tuskulanum, Belmont” - Vilniaus miesto toponimai, atsiradę iš svetimų 
vietovardžių; Tusculanum - vietovė vidurio Italijoje, dvaras prie Tusculo (dab. 
Fraseati) miesto; Belmontas (it. bello monte - gražus kalnas) - romanų kraštuose, 
JAV aptinkamas toponimas,. 

2 Lietuvių sąjunga lietuvių kalbai Vilniaus vyskupijoj ginti - prieš I pasauli- 
nį karą Vilniuje veikusi sąjunga, kuriai pirmininkavo Augustinas Paškevičius 
(1843-1914), gydytojas, generolas, lietuvių kultūrinės ir tautinės veiklos Vilniuje 
dalyvis. 

3 Piotras Veriovkinas (a. 1861-1946) - nuo 1904 m. Kauno, po to Vilniaus 
gubernatorius; valdė Vyžuonėlių netoli Utenos dvarą, po I pasaulinio karo liko 
Lietuvoje, 1944 m. pasitraukė į Vakarus; gubernatoriaudamas Lietuvoje yra 
parodęs lietuvių reikalų supratimo. 

t Vilnius patapo lietuviams —- Leipcigu - nuo seno pietų Vokietijos 
miestas Leipcigas buvo žinomas kaip vienas stambiausių Europoje ir pasaulyje 
spaudos ir leidybos centrų. 


ŪDROTOMIS VALANDOMIS. Publikuota: LA. - 1918. - Spal. 27. - Nr. 117. 
Parašas: Kun. J. Tumas. Pakartota: VR-1. - P. 36-39 (po tekstu: N 117.). 

1per Panevėžio parodą- turima galvoje 1904 m. Panevėžyje vykusi žemės 
ūkio paroda, oficialiai atidaryta gegužės 9 (n.k. 22) d., į Panevėžį atsilankius 
generalgubernatoriui P. Sviatopolkui-Mirskiui. 


POLITIKOS NEBRENDĖLIAI. Publikuota: LA. - 1918. - Spal. 25. - Nr. 115. 
Be parašo. Pakartota: VR-1. - P. 39-42 (po tekstu: L. A. N 115(163). 
* „Polska z Litwą zjednoczona“ (lenk.) - Lenkija su Lietuva suvienyta. 

žendekija - nacionalistinis judėjimas Narodowa Demokracja (ND); kilo XIX 
a. pabaigoje, siekė imperinių tikslų, Lenkijos „nuo jūros iki jūros“ sukūrimo. 

3 Kotrynos sodelis — skveras pietvakarinėje Katedros aikštės dalyje, kur iki 
1915 m. stovėjo 1904 m. atidengtas Jekaterinos II, rusų imperatorės 1762-1796 m., 
paminklas. i 


LIETUVOS PRIMAS. Publikuota: LA. - 1918. - Geg. 28. - Nr. 62. Parašas: 
Kun. Juozas Tumas. Pakartota: VR-1. - P. 43-47 (po tekstu: L. A. Nr. 62(110). 

1 „Visokios žinios“ — 1839-1859 m. lenkiškai rašyti M. Valančiaus užrašai 
(„Rozmaite wiadomošci“); išvertęs į lietuvių k., jų rinkinį išleido Vaižgantas 
(Vyskupas M. Valančius. Pastabos pačiam sau, 1929). 

žVienas Lietuvos dvarininkas, Karpis... - turbūt Joniškelio dvaro ponas, 
greičiausiai XIX a. I pusėje jį valdęs Benediktas Karpis, garsėjęs kietu elgesiu su 
baudžiauninkais; istorinėje literatūroje Karpiai minimi kalbant apie dvarininkus, 
kurie, suvokdami artėjančią baudžiavos pabaigą ir siekdami išlaikyti kuo dau- 
giau žemių, naikino valstiečių ūkius, jų vietoj kūrė savo palivarkus. 

3 „wywłaszczenia“ (lenk.) - ekspropriavimo. 

4 „Officia propria patronorum” (lot.) - Ypatinga patronų tarnyba. 

5 „Regni Poloniae et Magni Ducatus Lituaniae” (lot.) - Lenkijos karalys- 
tės ir Lietuvos Didžiosios Kunigaikštystės. 

6 „et Sveciae“ (lot.) - ir Švedijos. 

7 „Królową Korony Polskiej” lenk.) - Lenkijos Karūnos karalienę. 

8 Casimiri Principis Regii, Georgii Martyris.. (lot.) - kunigaikščio 
Kazimiero - Lietuvoje, Sadoko ir draugų ~ Seinų, apaštalų Simono ir Judo - 
Palenkės vyskupijoje. 

* „Proprium officiorum pro clero...“ (lot.) ~ Ypatingos apeigos Lenkijos 
karalystės, arba Varšuvos provincijos, klerui. 


NENAUDINGOJE POZICIJOJE. Publikuota: NL. - 1919. - Gruod. 6. - 
Nr. 130. Parašas: Kun. J. Tumas. Pakartota: VR-1. - P. 48-51 (po tekstu: N. L. N 
130.). 

1 „Glos Litwy“ („Lietuvos balsas“) — 1919.V.15-1922.1.28 Vilniuje lenkų kalba 
ėjęs lietuvių dienraštis; redagavo M. Biržiška; uždarinėjamas lenkų valdžios, 
leistas keičiamais pavadinimais („Echo Litwy“, „Dzwon Litwy“, „Straž Litwy“). 

? Vladimiras Puriškevičius (1870-1920) - rusų politikas, imperininkas ir 
reakcionierius, juodašimčių organizacijų Rusų tautos sąjunga (1905-1907) ir 
Mykolo Arkangelo sąjunga (1908-1917) vienas steigėjų ir vadovų. 

3Liutoslavskis - Kazimieras Lutoslawskis (1880-1924), kunigas, politikas, 
pirmųjų nepriklausomybę atkūrusios Lenkijos seimų narys, vienas iš endekų 
(nacionalistinio ND, Narodowa demokracja) judėjimo vadų. 

* Stanislovas Maciejevičius (Stanisław Maciejewicz, 1869-1940), Vilniaus šv. 
Kotrynos bažnyčios kunigas; endekų veikėjas, „Dziennik Wilenski“ redaktorius, 
1912 m. išrinktas į IV Rusijos dūmą. 

5 „zgromadzenie“ (lenk.) - susirinkimas, asamblėja. 

€ „Visitator Apostolicus” (lot.) - apaštališkasis vizitatorius. 

Zenliudecija - dešiniųjų jėgų koalicija (Związek ludowo-narodowy), suda- 
riusi stipriausią bloką 1919-1922 m. Lenkijos seime. 

š „Robotnik“ („Darbininkas“) - Lenkijos socialistų laikraštis, leistas 1906- 
1938 m. Varšuvoje, iš pradžių ėjęs nelegaliai, nuo 1918 m. legalus. 

* „oszwabka plebiscitu“ (lenk.) - plebiscito padirbinys, surogatas. 

w PPS -— Polska partia socjalistyczna (Lenkų socialistų partija); įkurta 1892 
m. 1948 m. įjungta į komunistinę Jungtinę darbininkų partiją. 


MŪSŲ POLITIKOS IR VISUOMENĖS DARBAS. Publikuota: NL. — 1919. — 
Lapkr. 15. - Nr. 124. Parašas: Vaižgantas. Pakartota: VR-1. - P. 51-53 (po tekstu: 
N. L. Nr. 124.). 


NE KALAVIJO KOVOMIS. Publikuota: NL. - 1919. - spal. 30. - Nr. 119. 
Parašas: Vaižgantas. Pakartota: VR-1. - P. 54-57 (po tekstu: N. L.). 

!Tautos pažangos partija ~ tautinės krypties dešinioji partija, A. Vol- 
demaro, J. Tumo ir kt. iniciatyva įkurta 1916 m. Rusijoje; 1924 m. kartu su kitomis 
tos krypties organizacijomis susijungė į Lietuvių tautininkų sąjungą. 


AR NEIGTI VILNIAUS UNIVERSITAS? Publikuota: NL. - 1919. - Spal. 18. - 
Nr. 116. Parašas: Vaižgantas. Pakartota: VR-1.- P. 57-61 (po tekstu: N. L. N 116.). 

1 „Lenkų okupuotame Vilniuje“ - šiuo pavadinimu Vaižganto publicis- 
tinių straipsnių ciklas atskiru rinkiniu norėtas išleisti 1919 m., bet buvo sulaikytas 
lenkų cenzūros; pasirodė kaip VR-2 dalis. 

2 Kalbama apie dienraščio „Glos Litwy“ (žr. str. „Nenaudingoje pozicijoje“ 
1 paaišk.) rubrikoje „Laisvoji tribūna“ („Wolna Trybuna“) paskelbtą V. Kairiūkš- 
čio (žr. str. „Dr. L. Kairiūkštis“ 1 paaišk.) straipsnį „Apie universitetą Vilniuje“ 
(„O Uniwersytecie w Wilnie“). 

3 „A jednak jasniej“ („O vis dėlto aiškiau“) - straipsnis, kuriuo reiškiama 
viltis, kad atidarytas Vilniaus universitetas, nors ir lenkiškas, kaip mokslo ir 
švietimo įstaiga nebus be naudos ir lietuviams; straipsnis pasirašytas inicialais 
A. R.; jo autorius greičiausiai Andrius Randamonis (Rondomanskis, 1889-1943), 
publicistas, visuomenininkas, biologas, mokytojavęs Vilniuje, 1922 m. iš jo išva- 
rytas - Kaune. 

* Sako talentingasai A. R. Nr. 124 - referuojamas to pat autoriaus (And- 
riaus Randamonio) str. „Litwo, Litwo, gdzie Ty?“ („Lietuva, Lietuva, kur tu?“). 

5kinterlando (vok.) - užnugario. 

é „zemliačestvas“ (rus.) - kraštiečių draugijas. 

"ar jie davė jaunuomenei tą politikos krypsnį...- turima galvoje XIX a.- 
XXa. pr. rusų visuomenę labiausiai užvaldžiusios idėjos: Rusijos vadovaujamos 
slavų sąjungos sukūrimas (panslavizmas), valstietiško socializmo utopija (na- 
rodnikystė) ir proletarinė revoliucija (Lenino bolševizmas). 

Šapie veikusią tokią draugiją nežinoma; Albertinumu buvo vadinamas Kara- 
liaučiaus u-tas, įkurtas Prūsijos hercogo Alberto (Albrechto). 

? „Lituania“ - Fribourgo u-te (Šveicarijoje) studijavusių lietuvių draugija, 
įkurta 1913 m.; I pasaulinio karo metais rūpinosi Lietuvos ateities reikalais, 
vokiečių nelaisvėje esančiais tautiečiais. 


- 411. 


0 „Bratnia pomoc” („Broliška pagalba“) - lenkų studentų ar moksleivių 
draugija. 


KĄ BEPASAKYS MARJA ALEKSIEVNA! Publikuota: NL. — 1919. - 
Lapkr. 5. - Nr. 121. Parašas: Vaižgantas. Pakartota: VR-1. - P. 61-66. 

! „sreda zajela, zasosala“ (rus.) - aplinka palaužė, prislėgė. 

2? „kijami obič“ (lenk.) - lazdomis primušti. 

3 „publičnoje mnenije“ (rus.) - visuomenės nuomonę. 

* Aleksandras Gribojedovas (1795-1829) - rusų diplomatas ir rašytojas, ko- 
medijos „Vargas dėl proto“ autorius. 

3Vox populi - vox Dei (lot.) - tautos balsas - Dievo balsas. 

* „Ach, Bože, čto skažet grafinia Marja Aleksievna!“ — „Ak, Dieve, ką 
pasakys Marja Aleksievna!“ - tai finalinė A. Gribojedovo komedijos „Vargas dėl 
proto“ frazė, pasakoma jos veikėjo Famusovo. 

7 „got“ (Ienk.) - visuomenė, visi žmonės. 

8 „colouredus“ (angl.) - spalvotuosius. 

"nužudė Galilėjų - Galileo Galilei (1564-1642) - italų fizikas ir astronomas; 
už M. Koperniko heliocentrinės teorijos propagavimą persekiotas inkvizicijos, 
bet, viešai išsižadėjęs savo raštų, jos nužudytas nebuvo. 

Y Janas Baudouinas de Courtenay (1845-1929) - lenkų kalbininkas, daug 
nuveikęs lituanistikai; profesoriavo Kazanės, Tartu (Dorpato), Krokuvos, Peter- 
burgo, Varšuvos universitetuose. 

u Aliuzija į Tadą Blindą (a. 1846-1877), žemaičių plėšikų vadą, išgarsintą 
kaip pasaulio lygintoją. 

2 Rusams su japonais susitaikius Portsmute- minima JAV Portsmuto 
mieste 1905 m. rugsėjo 5 d. pasirašyta taikos sutartis tarp 1904-1905 m. karą 
laimėjusios Japonijos ir pralaimėjusios Rusijos. 

13 Sergejus Vittė (1849-1915) - rusų politikas, 1905-1906 m. Rusijos ministerių 
komiteto pirmininkas; pasirašė Portsmuto sutartį su japonais. 

“ post factum, non ante factum (lot.) - po fakto, ne prieš faktą. 


LMDr. DELEGACIJA PER VILNIAUS UNIVERSITO ATIDARYMĄ. Pub- 
likuota: NL. - 1919. — Spal. 15. ~ Nr. 115. Be parašo. Pakartota: VR-1. — P. 66-73 
(po tekstu: N. L. N 115.). 

1 Jonas Šepetys (1867-1941) - reformatų kunigas; kunigavo Vilniuje, Papilyje; 
tikybinis rašytojas, istorikas, studijos „Reformacijos istorija Lietuvoje“ (1922) 
autorius. 

? Jonas Dielininkaitis (1850- a. 1924), gydytojavo Varšuvoje, buvo LMD 
narys, dalyvavo jos veikloje. 

3 „Nasz Kraj” („Mūsų kraštas“) - dienraštis, leistas Vilniuje 1919-1920 m. 

t „Dziennik Wilenski“ („Vilniaus dienraštis“) - 1906-1914 ir 1919-1938 m. 
ėjęs laikraštis. 

S Viršininkas - Jėzefas Pilsudskis (1867-1935), Lenkijos diktatorius; 
1918 m. - laikinasis valstybės viršininkas (naczelnik), 1919-1922 m. - valstybės 
viršininkas. 

é Michalas Siedleckis (1873-1940) - zoologas, ilgametis Krokuvos u-to pro- 
fesorius, Vilniaus u-to rektorius 1919-1922 m.; žuvo nacių Sachsenhauseno 
lageryje. 

"Ferdynandas Ruszczycas (1870-1936) - tapytojas, grafikas, Varšuvos meno 
mokyklos, Vilniaus u-to profesorius. 

8 Vilniaus u-tas (akademija) įkurtas 1579 m. 

? Jonas Rozwadowskis (1867-1935) — lenkų kalbininkas, indoeuropeistas, 
Krokuvos u-to profesorius. 

1 Jėzefas Ziemackis (1856-1925), chirurgas, nuo 1895 m. Peterburgo, nuo 
1919 m. - Vilniaus u-to profesorius. 

u Vladimiras Šilkarskis (1884-1960) - filosofas, literatūros istorikas; pro- 
fesoriavo Tartu, Kauno, Bonos u-tuose, 1919-1920 m. dėstė Vilniaus u-te; darbų 
iš krikščionybės filosofijos, antikinės literatūros autorius. 

1 Bronislavas Žongolavičius (1870- po 1940) - Žemaičių kunigų seminarijos 
ir Petrapilio dvasinės akademijos profesorius, nuo 1919 m. dėstė Vilniaus u-te; 
pasižymėjo priešiškumu lietuviams. 

13 Stanislawas Ptaszyckis (1853-1933) — istorikas, archyvistas, Peterburgo, 
Liublino, 1919-1920 m. Vilniaus u-to profesorius; paskelbė darbų iš Lietuvos 
istorijos. 

14 Juozapas Lukaševičius, Lukoševičius (1863-1928) - geologas, nuo 1920 m. 
Vilniaus u-to profesorius; už dalyvavimą rengiant narodnikų atentatą prieš carą 
Aleksandrą III 1887-1905 m. kalintas Petrapilio Šliselburgo tvirtovėje. 

5 Liudvikas Janavičius (1859-1902) - revoliucionierius, vienas lenkų revo- 
liucinės partijos „Proletariatas“ vadovų, kalėjo Šliselburgo, Petropavlovsko 
tvirtovėse, 1897 m. ištremtas į Sibirą. 

1 Wladyslawas Mickiewiczius (1838-1926), publicistas, bibliotekininkas; 
parašė tėvo, Adamo Mickiewicziaus, biografiją, politinių brošiūrų, atsiminimų. 

v „Litwo, ojczyzno moja...“ (lenk.) - A. Mickiewicziaus poemos „Ponas 
Tadas“ pirmoji eilutė, V. Mykolaičio-Putino išversta: „Tėvyne Lietuva, mielesnė 
už sveikatą“. 

18 Jozefas Teodorowiczius (1864-1938) - Lvovo arkivyskupas, 1919-1922 m. 
Lenkijos seimo narys, tikybinis rašytojas. 


DR. L. KAIRIŪKŠTIS. Publikuota: NL. - 1919. - Lapkr. 1. - Nr. 120. Parašas: 
Kun. Juozas Tumas. Pakartota: VR-1. - P. 73-75. 

1 Vladas Kairiūkštis (1887-1965), gydytojas Vilniuje, nuo 1920 m. Kaune; 
LMD narys, daugelio darbų iš medicinos autorius. 

2 „Į „Nepriklausomosios Lietuvos“ Vedėją“ - į dienraščio „Nepriklau- 
somoji Lietuva“ redaktorių J. Tumą, kurio inicijuotas ir redaguojamas šis dien- 
raštis ėjo 1919 m. balandžio-gruodžio mėn.; leidimą nutraukus Vilnių užėmu- 
siems bolševikams, jis pradėtas leisti 1920 m. liepos mėn., bet greitai buvo 
uždarytas lenkų. 


„AUŠRA“. Publikuota: NL. - 1919. — Lapkr. 12. - Nr. 123. Parašas: Kun. J. Tu- 
mas. Pakartota: VR-1. - P. 75-77 (po tekstu: N. L. N 123.). 

1 „Aušra“ — katalikiškas savaitraštis, leistas Vilniuje 1911-1915 ir, reda- 
guojamas kun. Petro Kraujalio, 1919 m. 

? Stasiui (ne Stašiui) - Stasys - Petras Kraujalis (žr. str. „Oi, kiek pergy- 
venta!“ 3 paaišk.); Stašys - Konstantinas Stašys (1880-1942 ar 1943), farmaceutas, 
visuomenės veikėjas; nuo 1918 m. gyveno Vilniuje, vadovavo Tautiniam lietuvių 
komitetui, 1939-1940 m. Vilniaus burmistras; 1941 m. ištremtas į Rusiją. 

3 Aleksandras Skriabinas (1872-1915), rusų kompozitorius, simfoninės ir 
fortepiono muzikos kūrėjas. 

4 Esmaitis-Stasys Matijošaitis (1877-1947), pedagogas, mokytojas Rygoje, 
Vilniuje, Kaune, vadovėlių rengėjas, spaudos bendradarbis. 

5 „vozdeistvovait“ (rus.) - veikti, daryti poveikį. 


TĖVYNĖ AUKLĖTOJA. Publikuota: LA. - 1918. - Rugs. 19. - Nr. 89. Parašas: 
J. Tumas. Pakartota: VR-1. ~ P. 77-80 (po tekstu: L. A. N 89(137). 

1 Pranciškus Karevičius (1861-1945) - Petrapilio dvasinės akademijos pro- 
fesorius, 1914-1926 m. Žemaičių vyskupas, po to vienuolis marijonas Mari- 
jampolėje. 

2? kan. Alšauskis - Konstantinas Olšauskas (1867-1933), visuomenės vei- 
kėjas, švietėjas, vienas katalikiškos „Saulės“ draugijos steigėjų ir vadovų, Lie- 
tuvių draugijos nukentėjusiems nuo karo šelpti veikėjas. 

3 Martynas Yčas (1885-1941) - visuomenininkas, politikas; IV Rusijos dūmos 
atstovas, Centrinio caraitės Tatjanos komiteto nukentėjusiems nuo karo šelpti 
vicepirmininkas, Lietuvos valstybės tarybos ir pirmųjų vyriausybių narys; žr. 
taip pat šio tomo str. „Martynas Yčas“. 


ATODAIROMIS ATGAL IR ŠALIN. Publikuota: NL. - 1919. - Liep. 27. - 
Nr. 77. Parašas: Vaižgantas. Pakartota: VR-1. - P. 80-84 (po tekstu: N. L. N 77); 
VR-2. - P. 145-148 (po tekstu: VII.27). 

1 constans (pranc. constance) - pastovus, nekintamas, tvirtas. 

2? Vudro Vilsonas suformulavo... tautų apsisprendimo teisę ~ turima 
galvoje Th. W. Wilsono, 1912-1920 m. JAV prezidento, 1918 m. paskelbta taikos 
programa („Keturiolika Wilsono punktų“), kurios vienas svarbiausių reika- 
lavimų buvo tautų teisė į apsisprendimą. 


NEMOKAME LIETUVIŠKAI! Publikuota: NL. - 1919. - Spal. 11. - Nr. 114. 
Parašas: Vaižgantas. Pakartota: VR-1. - P. 84-89 (po tekstu: N. L. N 114.). 

1 „Novoje strojenije“ (rus.) - naujoji statyba, naujamiestis. 

2 Vladimiras Dalis (1801-1872) - rusų kalbininkas, etnografas, rašytojas, 
kapitalinio leksikografijos veikalo „Gyvosios didžiarusių kalbos aiškinamasis 
žodynas“ (4 t., 1863-1866) sudarytojas. 

? Stasys Dabušis (1898-1974) - kalbininkas, vertėjas; paskelbė mokslo popu- 
liarinimo darbų, išvertė rusų rašytojų prozos; lietuvių kalbos norminimo klau- 
simais laikėsi puristinių nuostatų. 

* „Lietuva“ - oficiozinis dienraštis, leistas Kaune 1919-1928 m.; uždarytas 
oficiozu tapus „Lietuvos aidui“. 

5 „Draugija“ - katalikiškas literatūros, mokslo ir politikos žurnalas; ėjo Kau- 
ne, kas mėnuo 1907-1914, du kartus per mėnesį 1919-1923 ir 1937-1940 m.; įsteigė 
ir iki 1938 m. redagavo A. Jakštas-Dambrauskas. 

é bendraredaktorius piliet. A. Smetona — Antanas Smetona, pirmasis 
Lietuvos prezidentas; su Vaižgantu jis ne tik redagavo, bet ir inicijavo bei leido 
1907-1915 m. Vilniuje ėjusį „Vilties“ laikraštį. 

7 Jurgis Šlapelis (1876-1941) - žodynininkas, vertėjas, knygų leidėjas; gydy- 
tojavo Vilniuje, turėjo įsteigęs lietuvišką knygyną. 

5 Titelblatas (vok.) ~ titulinis lapas. 

"Silvestras Baltramaitis (1841-1918) - bibliografas, literatūros istorikas; dirbo 
Peterburgo viešojoje bibliotekoje, sudarė ir išleido lituanistinių (1891) ir lietu- 
viškų bei prūsiškų (1892) knygų bibliografijas. 


PADĖKIME IŠEIVIAMS AMATNINKAMS GRĮŽTI. Publikuota: LA. - 
1918. - Birž. 27. - Nr. 72. Parašas: J. Tumas. Pakartota: VR-1. - P. 89-94 (po tekstu: 
L. A. N72.). 

1 „Dėdė atvažiavo“ - lenkų dramaturgo Wladystawo Kozebrodskio (1839— 
1893) komedija; laisvai išversta K. Būgos ir M. Palionio, ji pasirodė 1902 m. ir 
buvo dažnai vaidinama mėgėjų scenoje. 

2 J. Šliūpo „Lietuvių-latvių Respublika ir Šiaurės tautų sąjunga“ - knyga, 
propaguojanti lietuvių-latvių jungtinės valstybės idėją, išėjusi 1918 m. 

3 Martus - vienas kooperatinio judėjimo iniciatorių JAV XIX a. pabaigoje. 

tkun. J. Žilinskas - Jonas Žilius-Jonila (1870-1932) - JAV kunigavęs lietu- 
vių išeivijos veikėjas, vėliau ekskunigas; dirbo Klaipėdos krašto gubernatūroje, 
buvo jo gubernatoriumi; literatas, paskelbė poezijos, vertė A. Mickewicziaus 
kūrybą. 

5 Romanas Karuža (a. 1883 ~ po 1943) - JAV lietuvių visuomenininkas, 
publicistas, rūpinęsis Lietuvos nepriklausomybės ir ūkio plėtros reikalais. „Lie- 
tuvos atstatymo bendrovę“ su kitais jis įkūrė 1916 m., buvo jos pirmininkų; 
veikusi iki 1936 m., bendrovė savo kapitalu parėmė pramonės augimą Lietuvoje, 


„DUOKITE!“ Publikuota: LA. - 1918. - Liep. 18. - Nr. 80. Parašas J. Tumas. 
Pakartota: VR-1. - P. 95-98 (po tekstu: L. A. N 80(128). 

1 Witz (vok.) - juokas, sąmojis. 

*Ilazzaronų (it.) - valkatų, kišenvagių. 


ŪPAS. Publikuota: LA. - 1918. - Rugs. 10. ~ Nr. 85. Parašas: J. Tumas. Pa- 
kartota: VR-1. - P. 98-101 (po tekstu: L. A. N 85(133). 

1 Liudas Noreika (1884-1928) - politikas, publicistas, laikraštininkas; vienas 
Lietuvių tautininkų sąjungos kūrėjų, teisingumo ministeris 1919-1920 m. vyriau- 
sybėse; rašė įvairiuose laikraščiuose, yra redagavęs „Lietuvių balsą“, „Ateities 
spindulius“, „Lietuvos aidą“, „Lietuvį“. 


ŪKIS. Publikuota: LA. - 1918. - Rugs. 12. — Nr. 86. Parašas: J. Tumas. Pa- 
kartota: VR-1. - P. 101-105 (po tekstu: L. A. N 86(134). 

BURŽUJAI. Publikuota: LA. — 1918. — Rugs. 17. - Nr. 88. Parašas: J. Tumas 
(po tekstu: N 88(136). 

1 „soviety soldatskich, rabočich... deputatov“ (rus.) - kareivių, darbi- 
ninkų, valstiečių ir samdinių deputatų tarybas. 


DAUG KO GLŪDI LIETUVIŲ BŪDE. Publikuota: LA. - 1918. - Spal. 17. ~- 
Nr. 108; gruod. 24. - Nr. 164. Parašas: J. Tumas. Pakartota: VR-1. - P. 109-120 (po 
tekstais: L. A. N 108(156); L. A. 164(212). 

1 Adalbertas Bezzenbergeris (1851-1922) - vokiečių kalbininkas ir archeo- 
logas; paskelbė lietuvių kalbos ir senovės tyrinėjimų, parengė senųjų tekstų 
publikacijų. 

2 Montegazza - italų fiziologas ir psichologas. 

3Hauptmano Rautendelein- vokiečių dramaturgo ir prozininko Gerharto 
Hauptmanno (1862-1946) dramoje „Paskendęs varpas“ („Die versunkene Glo- 
cke”, 1896) veikianti efemeriška būtybė. 

* Pakviestas Lietuvių moterų katalikių draugijos, Vaižgantas skaitė paskaitą 
apie lietuvių tautos būdą 1918 m. spalio 13 d. Vilniaus šv. Mikalojaus bažnyčios 
salėje. 

5 „baba dura“, „učit“, „bit“ (rus.) - kvaila boba, mokyti, plakti, mušti. 

6 „Romanie, Romanie, chudym žyvieši - Litvoju arieši“ (rus.)- Roma- 
ne, Romane, blogai darai, lietuviais ari; Romanas (mir. 1205 m.) Haličo ir Voly- 
nės kunigaikštis; plėsdamas savo valdas į šiaurę, puldinėjo jotvingius, juos vergė. 

7? Aleksandras Brūckneris (1856-1939) - senosios lenkų kultūros tyrinėtojas, 
slavistas, Berlyno u-to profesorius; domėjosi lituanistiniais dalykais, lietuviams 
yra parodęs šališko nepalankumo. 

8 Julijus Stowackis (1804-1849) - poetas, dramaturgas, 1817-1828 m. gyvenęs 
Vilniuje; daugelio poemų ir dramų („Mindaugas“, „Kordianas“, „Baladina“, „Si- 
dabrinis Salomėjos sapnas“ ir kt.) autorius; Zygmuntas Krasiūskis (1812-1859) — 
poetas, dramaturgas (poemos „Priešaušris“, „Ateities psalmės“, dramos „Ne- 
dieviška komedija“, „Irydionas“); abu lenkų romantizmo reprezentantai, siekę 
įspėti tautos charakterį, jos istorinę misiją ir likimą, daug rašė senosios Lietuvos 
istorijos temomis. 

? „Lietuvių tautos valia susidaryti nepriklausomą Tėvynę“ - tokio 
pavadinimo brošiūra, kurią Vaižgantas ketino išleisti 1919 m., paskelbta nebuvo; 
tais metais išėjusiame jo publicistikos leidinyje „Tiesiant kelią Lietuvos Nepri- 
klausomybei 1916-1917 m.“ išspausdintas tik vienas minimos brošiūros skyrelis 
„Tautos valia - vyriausis Lietuvių politikos veiksnys“; visas brošiūros tekstas 
paskelbtas šių Raštų 9 tome. 

Y Leonas Wasilewskis (1870-1936), socialistų veikėjas, politikas, publicistas, 
Nepriklausomoje Lenkijoje buvo užsienio reikalų ministru, ėjo diplomatinę 
tarnybą; „Rosya wobec polaków w dobie „konstytucyjnej“ - Rusija ir lenkai 
konstituciniais laikais (t.y. po 1905 m.); Na Litwie i Rusi- Lietuvoje ir Rusioje. 

1 Lietuvių kilmės trakiškoji teorija dėstoma J. Basanavičiaus „Lietuviškai- 
trakiškose studijose“ (1898), J. Šliūpo knygoje „Lietuvių protėviai Mažojoje 
Azijoje“ (1899). 

12 Antonas Šifneris (Schieffner, 1817-1880) - kalbininkas, Peterburgo u-to 
profesorius; palaikė ryšius su A. Baranausku, rėmė lituanistikos darbus. 

33 Julius Mikkola (1866-1946) - suomių kalbininkas, Helsinkio u-to profe- 
sorius; XIX a. pabaigoje buvo atvykęs į Lietuvą, tyrė lietuvių tarmes, rinko 
liaudies dainas. 

4 Nieperio - Nieper, Niper - Dnepro pavadinimas XVI-XVII a. Europos 
žemėlapiuose. 

5 „Die Wahrheit über Litauen“ (vok.) - „Tiesa apie Lietuvą“. 

16 Matvejus Liubavskis (1860-1936) - rusų istorikas, 1901-1917 m. Maskvos 
u-to profesorius; be Rusijos, tyrė LDK istoriją, plačiai panaudojo pagrindinį jos 
šaltinį - Lietuvos metriką. 

7 „O granicach razselenija litovskich plemion” (rus.) - „Apie lietuvių 
genčių paplitimo ribas“. 

18 žr. str. „A. Voldemaras“, jo 5 paaiškinimą. 

* Samsonas gavo sukti svetimas girnas — biblinis izraelitų karalius, 
nepaprastos fizinės jėgos stipruolis, kovojęs su filistiečiais; išduotas mylimosios 
filistietės Dalilės (apgaule nukirpusios plaukus, kuriuose glūdėjo jo stiprybė), 
buvo filistiečių suimtas, apakintas ir kalinamas. 

2 „Skaldykimės ir žūkime“ - tokio str. „Viltyje“ Vaižgantas nėra išspaus- 
dinęs; jis čia, matyt, turėjo galvoje 1908 m. „Vilties“ 21 nr. paskelbtą savo straipsnį 
„Blaškykimės ir ~- skęskime!“. 

2 „Ober Osto kraštas“, Paul Michaelis „Kuršas ir Lietuva vokiečių rankoje“, 
„Iš vokiečių Rytų“. 

2 Nurodoma 1909 m. Vilniuje išleista A. Stankevičiaus knyga «Ouepk Bo3unK- 
1OBEHHA pycCcKKx nocenennă Ha JIarse» („Rusų naujasėdijų įsikūrimo Lietuvoje 
apybraiža“). Andrejus Stankevičius — nuo 1904 m. Vilniaus generalguberna- 
toriaus kanceliarijos valdytojas. 

3 „pani matki” (lenk.) - ponios motinos. 


VILNIAUS INTELIGENTIJA „ARCHEOLOGIJOS BEI ETNOGRAFIJOS 
ŠVIESOJE“. Publikuota: NL. - 1919. — Lapkr. 12. - Nr. 123. Parašas: Sekretorius: 
Aiškūnas. Pakartota: VR-1. - P. 120-123 ( po tekstu: N. L., 123). 

1 Aiškūnas, Popšutės Juozas - Vaižganto slapyvardžiai. 

ždiliuvialinėje - diluvium (lot.) - potvynis, antplūdis; diluvialis - potvynio, 
tvano, antplūdžio. 

3probirmašinė (vok.) - bandomoji mašina. 

*uživotojais (hibr.) ~ vartotojais. 

LIETUVA, LATGALIAI IR GUDAI. Publikuota: LA. - 1918. — Spal. 17. - 
Nr. 108. Parašas: J. Tumas. Pakartota: VR-1. - P. 123-126 (po tekstu: N. L. 188(156) - 
klaida; turėtų būti L. A. N 108). 

1 Infliantai — rytinė Latvijos dalis, priklausymo Lenkijos-Lietuvos valstybei 
laikais (nuo XVI a. iki 1772 m.) Livonijos vaivadija, vadinta Infliantais norint 
atskirti nuo istoriškosios Livonijos. 

2 Vidbodė - apvokietintas Vidžemės, Latvijos šiaurės rytų dalies, pava- 
dinimas. 

GUDAI DEDASI SU LENKAIS? Publikuota: NL. - 1919. — Birž. 25. — Nr. 49. 
Be parašo. Pakartota: VR-1. — P. 126-127 (po tekstu: N. L. N 49). 

1 „Nasz Kraj” - žr. str. „LMDr. delegacija per Vilniaus universito atida- 
rymą“ 3 paaiškinimą. - 

2 Klaudijus Duševskis — vienas 1918 m. Baltarusijos valstybingumo siekusių 
politikų; Ivanas Luckevičius (Luckevič, 1881-1919) - archeologas, politikas, 
Baltarusių muziejaus Vilniuje įkūrėjas, kėlė Baltarusijos nepriklausomybės ir 
konfederacijos su Lietuva idėją, 1918 m. įėjo į Lietuvos tarybą; P. Aleksiukas — 
vienas Vilniaus baltarusių vadovų. 

3 Josifas Voronka (Voronko, 1891-1952) - politikas, publicistas; 1918-1924 
m. Lietuvos vyriausybių kabinetuose ministeris gudų reikalams; daug rašė 
baltarusių tautos problemomis, mirė emigracijoje JAV. 

tà Ia Markise Gabrys de la Garlava (pranc.) - kaip markizas Gabrys iš 
Garliavos; ironizuojamas Juozas Gabrys - Paršaitis (1880-1951), politikas, lite- 
ratas; gimęs Garliavoje, studijavo Odesoje ir Paryžiuje, I pasaulinio karo metais 
gyveno Šveicarijoje, aktyviai rūpinosi Lietuvos nepriklausomybės reikalais, 
tačiau imdamasis politinių iniciatyvų, jų nederino su Lietuvoje pradėjusiomis 
kurtis valstybės institucijomis, darėsi diplomatu savanoriu; surinko ir 1909 m. 
išleido V. Kudirkos Raštus, paskelbė literatūros istorijos, publicistikos darbų. 

5 „Belaruskaja Dumka“ („Baltarusių mintis“)- 1919 m. Vilniuje leistas laik- 
raštis; propagavo Baltarusijos nepriklausomybės ir konfederacijos su Lietuva 
idėją. 

PAMĖKIME DAINĄ -DAILĘ! Publikuota: LA. - 1918. - Lapkr. 24. - Nr. 140. 
Parašas: J. Tumas. Pakartota: VR-1. - P. 128-131 (po tekstu: L. A. N 140(188). 

1 „Kanklių“ draugija- „Vilniaus kanklės“, kultūros draugija, veikusi 1905- 
1908 m. Vilniuje; rengė teatro vaidinimus, koncertus, minėjimus; vadovavo 
G. Landsbergis, J. Vileišis. 

2 Juozas Tallat-Kelpša (1889-1949) - kompozitorius ir dirigentas; studijavo 
Peterburgo konservatorijoje, po 1920 m. dirbo Kauno ir Vilniaus operose. 

3 Henrikas Ibsenas (1828-1906) - norvegų dramaturgas, pasaulinės litera- 
tūros klasikas; jo dramų yra išversta į lietuvių kalbą, pastatyta Lietuvos teatruose. 

* Juozas Zikaras (1881-1944) - skulptorius; mokytojavo Panevėžyje, dėstė 
Kauno meno mokykloje; daugelio portretinių, dekoratyvinių skulptūrų, figū- 
rinių kompozicijų autorius. 

5 Adomas Varnas - žr. str. „Oi, kiek pergyventa!“ 2 paaiškinimą. 


LIETUVIŲ SANITARINĖS PAGALBOS DRAUGIJOS POLIKLINIKOS IR 
LIGONINĖS PAŠVENTIMAS. Publikuota: LA. - 1918. - Lapkr. 5. - Nr. 123. Be 
parašo. Pakartota: VR-1. - P. 131-132 (po tekstu: L. A. N 123.). 


NEJAUGI: LABAI TAI MAN? Publikuota: LA. - 1918. - Gruod. 15. - Nr. 158. 
Parašas: J. Tumas. Pakartota: VR-1. - P. 133-136 (po tekstu: L. A. Nr. 158(206). 

1 „Vorwarts“ („Pirmyn“) — vokiečių socialdemokratų laikraštis, ėjęs 1876- 
1933 m. iš pradžių Leipcige, vėliau Berlyne. 

2 „Darbo balsas“ — socialdemokratų savaitraštis, redaguojamas vieno jų 
lyderių Stepono Kairio (1879-1964), leistas 1917-1919 m. Vilniuje. 


KUN. DR. JURGIS MATULAITIS-MATULEVIČIUS - VILNIAUS VYSKU- 
PAS. Publikuota: LA. — 1918. - Spal. 23. - Nr. 113. Be parašo. Pakartota: VR-1. — 
P. 136-137 (po tekstu: L. A. N 113(161). 

1 Jurgis Matulaitis, Matulevičius (1871-1927) - Vilniaus vyskupas 1918- 
1925 m., po to Apaštališkasis vizitatorius Lietuvai, vienas Lietuvos bažnytinės 
provincijos projekto rengėjų; nuo 1907 m. Petrapilio dvasinės akademijos pro- 
fesorius, nuo 1911 m. marijonų vienuolijos generolas; 1987 m. paskelbtas pa- 
laimintuoju. 

2 Visuomeniniuose kursuose Kaune 1909 m. sausio 3-5 d. J. Matulaičio skai- 
tytos sociologinės problematikos paskaitos („Trumpas išaiškinimas šių dienų 
socialinio klausimo“, „Bažnyčia ir nuosavybė“, „Miestų ir apskritai pramonijos 
darbininkų klausimas“) buvo paskelbtos A. Jakšto redaguotame „Draugijos“ 
žurnale 1909 m. Nr. 31/32. 


KUNIGO D-RO JURGIO MATULAIČIO-MATULEVIČIAUS ĮŠVENTIMAS 
VYSKUPU. Publikuota: LA. - 1918. - Gruod. 4. - Nr. 148; gruod. 14. - Nr. 157. Be 
parašo. Pakartota: VR-1. - P. 137-146 (po tekstu: L. A. N 157(205). 

1 Meksikos statymas - primenama šių laikų Meksikos teritorijoje iki XVI a. 
(ispanų užkariavimų) egzistavusios indėnų-majų, toltekų, actekų - civilizacijos, 
kurios buvo pasiekusios aukštą valstybinės organizacijos ir architektūros lygi. 

*vyskupą Pranciškų - žr. str. „Tėvynė auklėtoja“ 1 paaiškinimą. 

3 Antanas Karosas (1856-1947), Žemaičių kunigų seminarijos profesorius, Ži- 
tomiro vyskupo padėjėjas, 1910-1920 m. Seinų, nuo 1926 m. Vilkaviškio vyskupas. 

4 Romualdas Jatbrzykowskis (1876-1955), Seinų kunigų seminarijos pro- 
fesorius, Lomžos vyskupas, nuo 1926 m. Vilniaus arkivyskupas; polomanas, 
Vilniaus krašto lietuvių lenkintojas. 

5 Achille Ratti (1857-1939) - 1918 m. Vatikano apaštališkasis vizitatorius 
Lenkijai ir Lietuvai, nuo 1919 m. nuncijus Lenkijoje, 1922 m. išrinktas popiežiumi 
(Pijus XI). 

“ Zigmantas Lozinskis - Minsko vyskupas II-1II XX a. dešimtmetyje. 

7 Karolis Baika (Bajko, 1859-1923), Vilniaus katedros archidiakonas, kapi- 
tulos prelatas ir konsistorijos viceoficiolas. 

š Matas Dabrila (1846-1935), prelatas, per I pasaulinį karą Seinų vyskupijos 
valdytojas, vėliau Vilkaviškio vyskupijos generalvikaras; kunigavo ilgiausiai 
Vilkaviškyje. 

? Jonas Mačiulis — Maironis. 

10 Kazimieras Paltarokas (1875-1958) - Kauno kunigų seminarijos ir univer- 
siteto profesorius, nuo 1926 m. Panevėžio vyskupas, nuo 1949 m. valdė ir Vil- 
niaus vyskupiją. 

* Bronislovas Liausas (Laus, 1872-1941) - Kauno kunigų seminarijos profe- 
sorius 1896-1920 m., Steigiamojo seimo narys, atstovavęs Lietuvos lenkams, 
veikė Kauno lenkų organizacijose. 

1? Justinas Staugaitis — žr. str. „Kun. Justinas Staugaitis“, jo 4 paaiškinimą. 

83 Vladas Mironas (1880-1953) — kunigas, politikas; kunigavo Vilniuje, Len- 
kijoje, Dzūkijos parapijose; Vasario 16-osios akto signataras, Lietuvių tautininkų 
sąjungos veikėjas, 1929-1938 m. vyriausiasis kariuomenės kapelionas, 1938- 
1939 m. ministras pirmininkas; mirė kalėjime Rusijoje. 

“4 Kaz. Bizauskas - žr. str. „Kazimieras Bizauskas“, jo 3 paaiškinimą, 

15 Kaz. Vizbaras - žr. str. „Kazimieras Vizbaras“, jo 3 paaiškinimą. 

16 Jonas Kretavičius (1871-1956) - Vilniaus vicedekanas, Bernadinų bažnyčios 
klebonas. 

Y Klemensas Maliukevičius (1876-1934) - Vilniaus krašto lietuvių veikėjas, 
1905-1911 m. Vilniaus katedros vikaras, po to - Trakų klebonas ir dekanas. 

18 Alfonsas Varnas (1884 po 1940) - kunigas Širvintose, vėliau Kaišiadorių 
katedros klebonas. 

* Juozapas Kukta (1873-1942) - nuo 1901 m. šv. Mikalojaus bažnyčios Vil- 
niuje klebonas, Vilniaus kunigų seminarijos profesorius, nuo 1926 m. Kaišiadorių 
vyskupas. 

20 Mečislovas Reinys (1884-1953) - Vilniaus kunigų seminarijos profesorius 
1916-1922 m., nuo 1926 m. vyskupas, nuo 1940 m. arkivyskupas, Vilniaus vys- 
kupijos valdytojas 1942-1947; bolševikų suimtas, mirė Rusijoje, Vladimiro ka- 
lėjime. 

24 Opieki Matki Boskiej (lenk.) - Dievo Motinos globos. 

2 Aleksandras Grigaitis (1877-1955) - Kauno kunigų seminarijos ir Petrapilio 
dvasinės akademijos profesorius, klebonavo Kudirkos Naumiestyje, A. Pane- 
munėje, 1922-1940 m. dėstė Kauno u-te. 

B prel. Dambrauskas - Aleksandras Dambrauskas-Adomas Jakštas. 

% Pranas Penkauskas (1889-1950) - prelatas, istorikas, 1918-1922 m. Kauno 
bazilikos vikaras, 1932-1940 m. Kauno kunigų seminarijos rektorius; 1944 m. 
pasitraukė iš Lietuvos, mirė Austrijoje; paskelbė istorijos darbų, teologinės lite- 
ratūros. 

3 Jurgis Galdikas (1883-1963) - 1919-1927 m. Kražių gimnazijos direktorius; 
kunigavo Šiauliuose, Palangoje, Šilalėje. 

2 Antanas Petrauskas (1881-1944) - kunigas marijonas, literatas; dirbo „Šalti- 
nio“ redakcijoje, mokytojavo Seinų ir Marijampolės gimnazijose; paskelbė prozos 
kūrinių. 

Y Juozas Skinkys (Skinkis, 1870-1943) - įvairių Suvalkijos parapijų vikaras, 
nuo 1918 m. Žemosios Panemunės klebonas; literatas, paskelbė dainų, rašė 
„Viltyje“, „Draugijoje“ ir kt. 

3 Juozapas Tumelionis (1885 — prieš 1931 m.) - Kauno katedros vikaras. 

2 Pranas Dovydaitis (1886-1942) - filosofas, Kauno u-to profesorius, kata- 
likiškos spaudos redaktorius, Vasario 16-osios akto signataras; nuo 1916 m. di- 
rektoriavo Kauno „Saulės“ gimnazijoje; suimtas bolševikų, sušaudytas Rusijoje. 

30 Ši straipsnio dalis paskelbta LA 1918 m. gruodžio 4 d., Nr. 148 m. su pastaba 
Pabaiga bus. Tolesnis jo tekstas, antrašte „Tarybos pietūs“ be parašo išspausdintas 
tų pat metų gruodžio 14 d., Nr. 157; VR-1 po juo: L. A. N 157(205). 

31 Simonas Rozenbaumas (1859-1935) - advokatas, sionistų veikėjas; 1917 m. 
koptuotas į Lietuvos valstybės tarybą, 1919-1924 m. ministeris žydų reikalams, 
nuo 1929 m. Lietuvos konsulas Palestinoje. 

32 Sąlomonas - Izraelio ir Judėjos karalius (IX a. pr. Kr.), pagal biblinę tradiciją 
valdovas išminčius, ST Giesmių giesmės, Patarlių knygos, Ekleziasto autorius. 

33 St, Šilingas ~ žr. str. „Stasys Šilingas“. 

* Voldemaras - turimas galvoje Augustinas Voldemaras; žr. str. „A. Vol- 
demaras“. 

35 Gustavas - A. Mickevičiaus poemos „Vėlinės“ pagrindinis veikėjas, ro- 
mantinis maištautojas ir kentėtojas. 

VILNIAUS VYSKUPO JURGIO INGRESAS. Publikuota: LA. - 1918. — 
Gruod. 10. - Nr. 153. Be parašo. Pakartota: VR-1. - P. 146-150 (po tekstu: L. A. N 
153). 

1 Eduardas Roppas (1851-1939); Vilniaus vyskupas nuo 1903 m., už priešiš- 
kumą rusų valdžiai 1907 m. pašalintas, gyveno Peterburge, Rygoje; prieš vysku- 
pavimą Vilniuje klebonavo Liepojoje. 

2 Kazimieras Michalkevičius - žr. str., „Oi, kiek jau atsimainyta!“ 3 pa- 
aiškinimą. 

3 Anusavičius - Jonas Hanusavičius (1864-1940) - nuo 1901 m. Vilniaus 
katedros oficiolas, vyskupijos valdytojas 1918 m. 

*Stanislovas Maciejevičius — žr. str. „Nenaudingoje pozicijoje“ 4 paaiškinimą. 

5 Antanas Černiauskis - žr. str. „Oi, kiek jau atsimainyta!“ 2 paaiškinimą. 

é Vladislovas Jazukevičius (1886-1958) — Vilniaus lietuvių šv. Mikalojaus 
bažnyčios klebonas nuo 1912 m. 

7 Vincas Zajančkauskas (1884-1956) - publicistas, literatūros istorikas; moky- 
tojavo Vilniaus lietuvių mokyklose, Švenčionių ir Kretingos gimnazijose, 1944 m. 
pasitraukė iš Lietuvos; „Lietuvos aido“ redakcijoje dirbo 1917-1918 m. 

NAUJAS RYGOS VYSKUPAS. Publikuota: LA. - 1918. - Gruod. 10. - Nr. 153. 
Be parašo. Pakartota: VR-1. — P. 150-151 (po tekstu: L. A. N 153(201). 

1 Rygos vyskupu E. O'Rourke teišbuvo iki 1920 m.; nuo 1922 m. Gdansko 
vyskupijos administratorius, nuo 1926 m. vyskupas; 1939 m. apsigyveno Romoje, 
kur mirė 1943 m. 


KUN. J. TUMAS - STUDENTŲ DRAUGIJOS GARBĖS NARYS. Publikuota: 
NL. -- 1919. - Liep. 31. - Nr. 80. Pakartota: VR-1. - P. 151-152 (po tekstu: N. L. N 80). 

1 „Lituania“ - žr. str. „Ar neigti Vilniaus universitas?” 8 paaiškinimą. 

2 Šv. - Šveicarija. 

3 Ne visi dvylika šio rašto signatarų lietuvių kultūroje yra palikę žymesnį pėd- 
saką, bet tarp jų matomi keli ryškūs vardai: rašytojas Vincas Mykolaitis-Putinas, 
filosofai Izidorius Tamošaitis ir Stasys Šalkauskis, geografas Kazys Pakštas. 

„LITUANIOS“ DRAUGIJAI FRIBURGE. Publikuota: NL. - 1919. - Rugpj. 2. — 
Nr. 82. Parašas: Kun. Juozas Tumas. Pakartota: VR-1. — P. 153-154 (po tekstu: N. L. 
N 82). 

1 Selbstlob stinkt (vok.) - savigyra dvokia. 


- 421. 


NETIKĘS PAGALYS. Publikuota: NL. - 1919. - Liep. 5. - Nr. 58. Parašas: 
Tumas. Pakartota: VR-1. - P. 155-157 (po tekstu: N. L. N 58). 

1 „Laisvė“ — 1919-1923 m. Kaune leistas Lietuvių krikščionių demokratų 
dienraštis. 

2 Į citatą įterptas Vaižganto paaiškinimas. Ateitininkai - Lietuvių katalikų 
moksleivių sąjunga, veikusi 1911-1940 m.; pavadinimas kilęs nuo tais pat metais 
jų leisto „Ateities“ žurnalo. 

3aušrininkai- turima galvoje liberalinės moksleivijos draugija; veikė 1910- 
1936 m., spietėsi apie 1910-1933 m. ėjusį žurnalą „Aušrinė“. 

* Juozas Kubilius (1878-1917) - publicistas, „Vilniaus žinių“, „Vilties“ bend- 
radarbis; I Rusijos dūmos atstovas, vienas Tautos pažangos partijos kūrėjų. 

* „Ateities spinduliai“ - mėnesinis moksleivių ateitininkų žurnalas, 1916- 
1918 m. leistas Petrapilyje ir Voroneže, 1930-1940 m. Kaune. 


LIETUVIŲ MOKSLO DRAUGIJA. Publikuota: NL. - 1919, - Lapkr. 1. — 
Nr. 120. Parašas: Vaižgantas. Pakartota: VR-1. — P. 157-160 (po tekstu: N. L. 1919). 

1 prasitarė apie mokslų draugiją dr. Basanavičius - prisimenamas J. 
Basanavičiaus str. „Apie Lietuvių Mokslo Draugiją“, paskelbtas 1905 m. „Vil- 
niaus žinių“ 263 nr. 

2 padaviau balsą už siaurus etnografijos ir istorijos rėmus — tokią 
mintį Vaižgantas kėlė str. „Istoriškai - etnografiškas laikraštis“, paskelbtame 
1905 m. „Vilniaus žinių“ 79 nr. (žr. šių Raštų 6 t., p. 288-291). 

3 Mokslo Draugijos Vadovėlių komisija - sudaryta 1914 m., iki 1918 m. 
pabaigos parengė iš išleido 56 įvairių mokslo šakų vadovėlius. 


SENOVĖS RAUGAI. Publikuota: LA. - 1918. — Rugs. 21. - Nr. 90. Parašas: 
J. Tumas. Pakartota: VR-1. - P. 161-163 (po tekstu: L. A. N 90(138). 

1 M. Biržiškos „Lietuvos geografija“ - vadovėlis vidurinėms mokykloms, 
išleistas 1917 m. Lietuvių mokslo draugijos. 

2 „Kauko speniai“, „Laumės papai“ — belemnitų, suakmenėjusių išny- 
kusių moliuskų, liaudiški pavadinimai. 

3 „Tylko dla ruskich męžczyzn. Tylko dla ruskich kobiet” (lenk) - 
Tiktai rusams vyrams. Tiktai rusėms moterims. 


GRYNASIS KULTŪRINIMAS. Publikuota: LA. - 1918. — Spal. 5. - Nr. 98. 
Parašas: J. Tumas. Pakartota: VR-1. — P. 164-167 (Po tekstu: L. A. N 98(146). 

"prelatas Kerpė - Juozapas Kerpauskas (1843-1912), Kauno švč. Trejybės 
bažnyčios klebonas, Žemaičių vyskupijos konsistorijos oficiolas, lietuvių visuo- 
meninės veiklos dalyvis; iki 1898 m. kunigavo Žemaitijoje, ilgai klebonavo 
Gargžduose. 


KULTŪRA IŠ ANTRINIŲ RANKŲ. Publikuota: LA. - 1918. - Spal. 3. - 
Nr. 96. Parašas: J. Tumas. Pakartota: VR-1. — P. 167-172 (po tekstu: L. A. N 96(144). 

"Vidbodė - žr. str. „Lietuva, latgaliai ir gudai“ 1 paaiškinimą. 

* „dawnej Inflant polskich“ (lenk) - seniau lenkų Infliantų; Infliantai - 
žr. str. „Lietuva, latgaliai ir gudai“ 1 paaiškinimą. 

3 Druskius — A. Jakštas-Dambrauskas. 

* „Das neue Litauen“ („Naujoji Lietuva“) - 1917-1918 m. 2-3 kartus per 
mėnesį ėjęs žurnalas, leistas Vokiečių-lietuvių draugijos ir Lietuvos Tarybos. 

5Jan Witort, Wład. Gizbert Studnicki- Jonas Vitortas - panevėžiškis su- 
lenkėjęs dvarininkas, nuo 1886 m. gyveno Panevėžyje, rašinėjo lenkų spaudoje; Wła- 
dystawas Studnickis-Gizbertas (1867-1953). - politikas, publicistas, endekų veikėjas. 

6 „Die Slaven und der Weltkrieg“ (vok.) - „Slavai ir pasaulinis karas“; Alek- 
sandras Brūckneris - žr. str. „Daug ko glūdi lietuvių būde“ 6 paaiškinimą. 


KULTŪRINĖ PRŪSŲ LIETUVIŲ REIKŠMĖ D. LIETUVAI. Publikuota: LA. - 
1918. — Spal. 16. - Nr. 107. Parašas: J. Tumas. Pakartota: VR-1. - P. 172-175 (po 
tekstu: L. A. N 107(155). 

i Šilo Karčema - Šilutės pavadinimas iki 1923 m. 

2 prof. Bezzenbergeris - žr. str. „Daug ko glūdi lietuvių būde“ 1 paaiš- 
kinima; „Illustrierte Zeitung“ („Iliustruotas laikraštis“) - nuo 1843 m. Leipzige 
ėjęs savaitraštis. 

3 „Litauische Geschichten“ (vok.) — „Lietuviškos istorijos“; E. Wicherto 
apysakų rinkinys (žr. 5 paaišk.). 

* Hermannas Sudermannas (1857-1928) - vokiečių prozininkas ir drama- 
turgas; kilęs nuo Šilutės, parašė kūrinių Mažosios Lietuvos lietuvninkų gyve- 
nimo temomis. 

5 Ernstas Wichertas (1831-1902) - vokiečių rašytojas; buvo teisėju Klaipėdos 
krašte, vaizdavo jo žmonių gyvenimą, išleido apysakų rink. „Lietuviškos isto- 
rijos“ („Litauische Geschichte“, 1881-1890, 3 t.). 


VĖL UŽGAUTA STYGA. Publikuota: NL. - 1919. - Spal. 25. - Nr. 118. Para- 
šas: Vaižgantas. Pakartota: VR-1. - P. 175-180 (po tekstu: N. L. N 118.) 

11910 m. „Vilties“ 98 nr. buvo paskelbtas Kražių skerdynių įvykius prime- 
nantis Vaižganto straipsnis „Užgauta styga“ (žr. šių Raštų 7 t., p. 378-382). 

2 Augustinas Mažeika (1860- a. 1934) - Kražių vikaras 1885-1897 m., vėliau 
kunigavo Tūbinėse, Tveruose, Gargžduose. 

3 Apolinaras Renadzkis (1840-1896) - Kražių klebonas nuo 1885 m. iki mirties. 

* Orževskių ir Klingenbergių viešpatavimas - Piotras Orževskis Vil- 
niaus gubernatorius 1892-1897 m., Nikolajus Klingenbergis Kauno guberna- 
torius 1890-1895 m. 

5 Pranciškus Jastrzembskis (1826-1905), Šiluvos klebonas ir dekanas 1887- 
1901 m., po to emeritas Raseiniuose. 

é Konstantinas Krzivickis - Vilniaus generalgubernatorius 1905-1908 m. 

"min. Staluipinui - Piotras Stolypinas (1862-1911), 1906-1911 m. Rusijos 
ministras pirmininkas, nužudytas teroristo; Kalnaberžės prie Kėdainių savinin- 
kas, XXa. pab. Kauno gubernijos teismo pirmininkas, gubernijos bajorų maršalka. 

5 Antanas Klupšas (1882-1940) - pedagogas, visuomenininkas; baigė Peter- 
burgo u-tą, mokytojavo Lenkijoje (Lodzėje) 1918-1922 m. Šiaulių gimnazijos 
direktorius, po to mokytojas, 1938 m. perkeltas į Joniškio gimnaziją. 

? „Laisvė“ - žr. str. „Netikęs pagalys“ 1 paaiškinimą. 

NE KAD NEREIKTŲ, TIK KAD NEGALIMA. Publikuota: LA. - 1918. — 
Lapkr. 8. - Nr. 126. Parašas: J. Tumas. Pakartota: VR-1. - P. 180-183 (po tekstu: 
L. A. N 126(174). 

1 „Darbo balsas“ - žr. str. „Nejaugi: labai tai man?“ 2 paaiškinimą. 

? Steigiamąjį Seimą, kuris buvo išrinktas 1920 m. 

3 „avos da kak-nibud“ (rus.) - o gal kaip nors. 

4 bundistai ~ Bundo nariai; Bundas - socialdemokratinio tipo žydų dar- 
bininkų sąjunga, įkurta 1897 m. Vilniuje ir veikusi Lietuvoje, Lenkijoje, Rusijoje. 


BOLŠEVIZMO KOPIJAVIMAS. Publikuota: LA. - 1918. - Lapkr. 21. - 
Nr. 137. Parašas: J. Tumas. Pakartota: VR-1. - P. 183-187 (po tekstu: L. A. N 
137(185)). 

! „Soviet rabočich, krestjanskich i soldatskich deputatov“ (rus.) - 
darbininkų, valstiečių ir kareivių deputatų taryba. 

2 „i batrackich“ (rus.) - ir samdinių. 

3 „rustica plebs“ (lot.) - kaimo plebėjai, varguomenė. 

* Nurodomi žinomi rusų bolševikinės revoliucijos vadai - pavardėmis virtę 
partiniai jų slapyvardžiai ir tikrosios pavardės. 

5 Madžiaruose - Vengrijoje. 


PARTIJOS SIAURIZMAS IR GYVENIMO ŠAKOTUMAS. Publikuota: LA. — 
1918. - Lapkr. 27. Nr. 142. Parašas: J. Tumas. Pakartota: VR-1. - P. 187-189 (Po 
tekstu: L. A. N 142(190). 


BENE PER DAUG „VALDŽIŲ“. Publikuota: LA. - 1918. - Gruod. 20. - 
Nr. 161. Parašas: J. Tumas. Pakartota: VR-1.- P. 190-192 (po tekstu: L. A. N 161(209). 

1 quo jure (lot.) - kokia teise? 

*Eidukevičius su Šimelevičium Reisinu — vieni sovietinės valdžios Lie- 
tuvoje 1918 m. kūrėjų; Pranas Eidukevičius (1869-1926) - revoliucionierius profe- 
sionalas, veikęs Lietuvoje, Latvijoje, Rusijoje, JAV; Julius Raisenas-Šimelevičius 
(1890-1919) - 1917 m. bolševikų perversmo Petrograde dalyvis, 1918 m. žydų 
reikalų komisariato Maskvoje darbuotojas; atsiųstas į Lietuvą, nusišovė lenkų 
legionininkams imant Vilniaus darbininkų tarybos būstinę. 


BENE PER DAUG „RAUDONUMO“? Publikuota: LA. — 1918. - Gruod. 21. — 
Nr. 162. Parašas: J. Tumas. Pakartota: VR-1.- P. 192-194 (po tekstu: L. A. N 162(210). 


ANTRASAI LIETUVIŲ BRANDOS KVOTIMAS. Publikuota: LA. - 1918. - 
Gruod. 22. - Nr. 163. Parašas: J. Tumas. Pakartota: VR-1. — P. 195-197 (po tekstu: 
L. A. N 163). 


NERIMO LAIKO RAMIOJI NAKTIS. Publikuota: LA. - 1918. - Gruod. 24. — 
Nr. 164. Parašas: J. Tumas. Pakartota: VR-1. — P. 197-201 (po tekstu: L. A. N 
164(212). 

1liuoba išvers - išversdavo; liuobėti, liuoba, -jo - kai kuriose žemaičių šnek- 
tose pagalbinis veiksmažodis būtajam dažniniam laikui sudaryti. 

2 Kokia nauja „Dievo Rykštė“... visus juos veda? Europą baudžiančia Dievo 
rykšte buvo vadinamas hunų genčių vadas Atila (V a.), valdęs karo žygiais 
užkariautas teritorijas nuo Kaukazo iki Reino. 

3 Pranas Eidukevičius - žr. str. „Bene per daug „valdžių“ 1 paaiškinimą; 
Andrius Domaševičius (1865-1935) - vienas Lietuvos socialdemokratų partijos 
kūrėjų ir veikėjų, gydytojaudamas Vilniuje 1918-1919 m. rėmė bolševikus, ban- 
džiusius Lietuvoje įvesti sovietų valdžią; Markauskis — vienas lietuvių socialistų 
revoliucionierių lyderių, advokatas Vilniuje. 


LIETUVOS PRIEŠININKAI ČIA PAT. Publikuota: LA. - 1918. - Gruod. 29. - 
Nr. 165. Be parašo. Pakartota: VR-1. - P. 201-203 ( po tekstu: L. A. N 165). 

1 kreizai (vok.) - apskritys. 

2 „Komunistas“ - 1918-1919 m. Vilniuje leistas Lietuvos ir Baltarusijos kom- 
partijos laikraštis. 

3 Rapolas Rasikas (1887-1938) - bolševikų vyriausybės Vilniuje 1919 m. karo 
komisaras, vėliau aukštųjų mokyklų dėstytojas Maskvoje. 

* M. Šetjanas — iš Rusijos atsiųstas bolševikų veikėjas, plačiau Lietuvoje 
nepasireiškęs. 


BŪRAS IR BERNAS. Publikuota: LA. - 1918. - Lapkr. 24. - Nr. 140. Parašas: 
Vaižgantas. Pakartota: VR-1. - P. 203-207 (po tekstu: L. A. N 140(188). 

1 Aldoičiai (vok. Alldeutsch) - visvokiečiai. 

žkatalikų centrininkai - Vokietijos katalikų Centro partija, veikusi 1870- 
1933 m. 

3 Šach-Sachsonija -užuomina į Vokietijos 1918 m. planus sujungti Lietuvą 
su viena savo provincijų ~ Saksonija; lietuviams valdyti buvo numatytas ir 
karalius - Mindaugo II vardą turėjęs gauti Wiūrtenbergo grafas von Urachas; tų 
pat metų rudenį vokiečiams pralaimėjus karą ir kapituliavus, šie planai liko 
neįgyvendinti. 


AŠMYLĖJAU LIETUV Ą. Publikuota: NL.- 1919. - Geg. 20. - Nr. 21. Parašas: 
Vaižgantas. Pakartota: VR-1. - P. 212-214 (po tekstu: V. 20.). 

* Pakartojame „Gtoso Litwy“ feljetonėlį iš Nr. 4 - lenkiškas straipsnio 
tekstas, visiškai tolygus lietuviškajam, dienraštyje „Głos Litwy“ išspausdintas 
kiek anksčiau - 1919 m. gegužės 18 d.; jis be pavadinimo, pasirašytas: Wajžgantas; 
kuria kalba straipsnis buvo parašytas ir iš kurios į kurią verstas, tegalima spėti. 


GIMDYVĖS TROBOJE. Publikuota: NL. - 1919. - Birž. 13. - Nr. 40. Parašas: 
Vaižgantas. Pakartota: VR-1. - P. 214-218 (po tekstu: N. L. VI.13.). 


LENKŲ OKUPUOTAME VILNIUJE 1919 M. 


ĮDAVIMŲ EPIDEMIJOS. Publikuota: NL. — 1919. — Bal. 29. - Nr. 4. Parašas: 
Vaižgantas. Pakartota: VR-2. - P. 5-7 (po tekstu: IV.29.). 

! ispanų šiltinėlės - ispaniško gripo, turima galvoje Ispanijoje prasidėjusi 
1918-1919 m. gripo pandemija (pasaulinė epidemija). 

*depravacija (lot.) - demoralizacija, moralinis pakrikimas. 
3ten psiakrew litwin (lenk.) - tas šunsnukis lietuvis. 
*denunciantai (lot.) - skundikai, įdavėjai. 


NESVEIKAISIAIS LAIKAIS. Publikuota: NL. - 1919. - Geg. 1. - Nr. 6. Pa- 
rašas: Vaižgantas. Pakartota: VR-2. - P. 7-10 (po tekstu: V.1.). 

1 Mažeikių - Muravjovo - 1863 m. sukilimo malšintojo M. Muravjovo 
garbei Mažeikių geležinkelio stotis Muravjovu buvo pavadinta 1901 m.; šis jos 
pavadinimas oficialiai išsilaikė iki 1918 m. 

? bądžmy Litwinami... norodem rozsądnym i wytrwatym! (lenk.) — 
būkime lietuviais... protinga ir atsparia tauta! 

3 endekija - lenkų judėjimas „Tautinė demokratija“ („Narodowa demok- 
racja“, ND), nacionalistiniai ir imperiniai jo šūkiai. 

* Jak mamę kocham, niestyszatem takiej strasznej mowy (lenk.) - kaip 
motiną myliu, negirdėjau tokios baisios kalbos. 

Šketurių Lenkijos sostapilių - savo senajai sostinei Krokuvai ir 1596 m. 
sostine tapusiai Varšuvai lenkai neretai prilygino Vilnių ir Lvovą, kurie Žečpos- 
politos laikais ir XIX a. bei XX a. pr. buvo žymūs lenkiškos kultūros ir lenkiškumo 
centrai. 

5 „nierozsądek" (lenk.) - neprotingumas. 

7? Węstawskio... Maciejewicziaus - greičiausiai tai W. Węstawskis (ar 
Venslauskis), sulenkėjęs žemaičių bajoras nuo Gegrėnų, 1919 m. endekų sąraše 
išrinktas į Vilniaus miesto tarybą, dirbęs mokyklų inspektoriumi; Maciejewi- 
czius - žr. str. „Nenaudingoje pozicijoje“ 4 paaiškinimą. 


KO LENKŲ KARIUOMENĖ ATĖJO LIETUVON? Publikuota: NL. - 1919. ~ 
Geg. 3. - Nr. 7. Parašas: Vaižgantas. Pakartota: VR-2. - P. 10-13 (po tekstu: V.3.). 

1 glorija (lot. gloria) - garbė, šlovė. 

2 turi būti Vilhelmas (Habsburgas, a. 1370-1406, Austrijos kunigaikščio Leo- 
poldo III sūnus); su juo Jadvyga (1374-1399) tebuvo sužieduota. Jį Vaižgantas, 
matyt, supainiojo su Liudviku I - Jadvygos tėvu. z 

3 sirenos žodžių poezija - aliuzija į Homero „Odisėjos“ mitines jūrų bū- 
tybes, gražiais balsais viliojusias jūrininkus. 

1Melchioras Wańkowiczius (1892-1974) - rašytojas, publicistas, daugelio esė 
ir reportažų knygų apie lenkus XX a. istorijos įvykiuose autorius. 


LENKŲ OKUPACIJA IR LIETUVOS PROLETARIATAS. Publikuota: NL. - 
1919. - Geg. 8.- Nr. 11. Parašas: Vaižgantas. Pakartota: VR-2. - P. 13-15 (po tekstu: 
V.8.). 

1 caratas (lenk.) - carizmas. 

2Jėzefas Hłasko (1856-1934) - publicistas, politikas, 1906-1911 m. „Dziennik 
Wilenski“, nuo 1918 m. „Gazeta Warszawska“ redaktorius. 


MIESTŲ IR VILNIAUS DIKTATŪRA. Publikuota: NL. — 1919. - Geg. 9. ~ 
Nr. 12; geg. 11. - Nr. 14; geg. 14. - Nr. 16; geg. 18. - Nr. 20; geg. 22. - Nr. 23. 
Parašas: Vaižgantas. Pakartota: VR-2. — P. 16-32 (po tekstu: V.22.). 

1 Aleksandras Kerenskis (1881-1970) — politikas, 1917 m. vadovavęs bol- 
ševikų nuverstai Rusijos vyriausybei. 

žantidotum (lot.) - priemonė prieš ką nors; priešnuodis. 

*mitraljezomis (pranc. mitrailleuse) — kulkosvaidžiais. 

* Jonas Mašiotas (1874-1947) - inžinierius; mokytojavo technikos mokykloje 
Vilniuje, dalyvavo LMD, Lietuvių draugijos nukentėjusiems nuo karo šelpti 
veikloje, nuo 1919 m. dirbo Valstybės kontrolėje Kaune. 

5šutsmanai (vok. Schutzmann) - policininkai. 

é jančarai - janičarai, turkų sultonų gvardijos kareiviai, pasižymėję žiau- 
rumu su užkariautų kraštų gyventojais. 

"madjarų auklėjimui savo pūštoje madjarų (vengr. Magyar) - vengrų; 
pūštoje (vengr. puszta) - lygumoje; puszta (pusta) - Vengrijos žemumų stepė, 
geografinis šio krašto įvaizdis. 

Šprelato K. Michalkevičiaus gadynės - žx. str. „Oi, kiek jau atsimainyta!“ 
3 paaiškinimą. 

"depravatorių - plg. str. „Įdavimų epidemijos“ 2 paaiškinimą. 

0 R. Dmovskiui ir K-o... - Romanas Dmowskis (1864-1939) — politikas, 
rašytojas, vienas endekų (Narodowa demokracja, ND) partijos ideologų ir vadų. 

1 koronietis - Koronos gyventojas; Korona (Karūna) - istorinė Lenkija, o po 
Liublino unijos - dviejų valstybių konfederacijos (Žečpospolitos) lenkiškoji dalis. 

2Veimarą Goethe su draugais - vokiečių ir pasaulinės literatūros klasikas 
Johannas Wolfgangas Goethe (1749-1832) Weimare gyveno nuo 1775 m. iki 
mirties, šioje hercogystėje jis ėjo aukštas valstybines pareigas, ilgai vadova- 
vo teatrui; apie jį spietėsi būrelis kitų tame mieste apsigyvenusių rašytojų — 
F. Schilleris, J. Herderis, C. Wielandas ir kt. 

3 Čenstakavos... netesėjo suteršti net nei Macochai - Macochas - 
Čenstakavos vienuolyne (pietų Lenkijoje), atrodo, XX a. pradžioje įsitaisęs apsi- 
metėlis vagis, ištvirkautojas ir žmogžudys; buvo išaiškintas ir teisiamas, jo byla 
plačiai nuskambėjo. 

"Lietuvos Metrika, begulėdama Rusijos sostinėje - Lietuvos Metrika 
(didžiojo kunigaikščio kanceliarijos dokumentai) iki XVI a. pr. saugota Trakų 
pilyje, po to Vilniuje, 1795 m. Lietuvą įjungus Rusijos imperijon, buvo išgabenta 
į Peterburgą, o XIX a. pab. pervežta į Maskvą, kur tebelaikoma iki šiol. 

5 Liubavskio su Lappa - Matvejus Liubavskis - žr. str. „Daug ko glūdi 
lietuvių būde“ 16 paaiškinimą; Ivanas Lappo (1869-1944) - Peterburgo, Tartu, 
Kauno u-tų profesorius, Lietuvos metrikos ir Lietuvos statuto publikuotojas ir 
tyrinėtojas. 

16 Zahorskis (Władysław Zahorski, 1858-1927) - Vilniuje gyvenęs gydytojas 
ir istorikas; paskelbė darbų apie Trakus, Vilniaus katedrą, T. Kosciušką, S. Ko- 
narskį ir kt.; Kurčevskis (Jan Kurczewski, 1854-1916) - istorikas, Vilniaus kunigų 
seminarijos profesorius, Vilniaus katedros ir vyskupijos istorijų („Kościół zam- 
kowy“, 2 t., 1908-1910, „Biskupstwo wileńskie”, 1912) autorius. 

17 Pavelas Nebolsinas, Vilniaus cenzūros komiteto atskirasis cenzorius vidaus 
cenzūrai 1871-1893 m., vienas lietuvių spaudos persekiojimo uoliųjų vykdytojų. 

B iš „Aukso Altorių mėtė šv. Stanislovą - iš „Aukso altoriaus“ pavadi- 
nimu XIX a. daug kartų leistos maldaknygės šv. Stanislovą rusų cenzūra šalino 
kaip tautinį Lenkijos šventąjį; tuo, matyt, siekta mažinti lietuvių patiriamas 
lenkiškumo įtakas ir tikimasi lengviau juos rusinti bei pravoslavinti; šv. Stanis- 
lavas (tarp 1030-1036-1079} - Krokuvos vyskupas, už nedorą elgesį ekskomu- 
nikavęs lenkų karalių Boleslovą II ir jo nužudytas; kanonizuotas 1253 m. 

9 „zapadninkų“ gadynė su Kachanovais, Orževskianis, Klingenbergais 
priešakyje- „zapadninkai“ -XIX a. idėjinės srovės Rusijoje atstovai, kreipę savo 
šalies visuomenę į vakarietišką raidą; Vaižgantas šiuo žodžiu ironiškai vadina 
Rusijos imperijos vakariniam pakraščiui (vad. Šiaurės vakarų kraštui) priklau- 
siusių lietuviškų gubernijų rusų valdininkus, vykdžiusius kolonizacijos ir rusini- 
mo politiką; I. Kachanovas - Vilniaus generalgubernatorius 1883-1893 m.; P. Or- 
ževskis - Vilniaus generalgubernatorius 1893-1897 m.; N. Klingenbergis - Kauno 
gubernatorius 1890-1895 m., Kražių skerdynių 1893 m. vykdytojas. 

2 čelovekonenavistničestvo (rus.) - neapykanta žmonėms. 

a „modli się przed figurą, a ma djabta za skórą” (lenk.) - meldžiasi 
prieš kryžių, o širdyje turi velnią. 

2 sanationis in radice (lot.) - gydymo iš pagrindų. 

3 Michalkevičius (žr. šio str. 8 paaiškinimą). 


LAISVE IR GALYBĖ. Publikuota: NL. - 1919. - Geg. 15. - Nr. 17. Parašas: 
Vaižgantas. Pakartota: VR-2. — P. 32-34 (po tekstu: V.15.). 

! Otto von Bismarckas (1815-1898) - vokiečių valstybės veikėjas; suvienijo 
Vokietiją, 1871-1890 m. jos kancleris; vykdė agresyvią imperinę politiką, prie- 
vartinį lenkų ir lietuvių germanizavimą. 

2 „Mocarstwa“ (lenk. mocarstwo) - didelė, galinga valstybė. 

3 Vokia - Vokietija. 

* Garibaldis (Giuseppe Garibaldi, 1807-1882) italų generolas, ginklu siekęs 
Italijos susivienijimo ir nepriklausomybės; garsėjo kaip demokratas bei respub- 
likonas ir kovotojas už tautų laisvę. 

3 Rusijos lietuvių seimas — Rusijoje gyvenusių lietuvių seimas, sušauktas 
1917 m. gegužės 27 d. Petrapilyje; nepaisant kairiųjų pasipriešinimo, priėmė 
nutarimą reikalaujantį Lietuvai visiškos nepriklausomybės (kairieji tenkinosi 
federaciniais ar autonominiais ryšiais su Rusija). 


PAGYRŲ PUODAS - TAUKUOTAS. Publikuota: NL. - 1919. - Geg. 23. - 
Nr. 24. Parašas: Vaižgantas. Pakartota: VR-2. — P. 34-37 (po tekstu: V.23.). 

1 Aš nieku nekaltas — buvo šuva baltas... - cituojama eilutės iš humo- 
ristinės liaudies dainos; 1872 m. jos užrašymas paskelbtas J. Basanavičiaus „Ož- 
kabalių dainose“ (I, 1902, CXXIII); daina literatūrinės kilmės, jos variantų yra 
užrašyta visoje Lietuvoje, daugiausia Biržų krašte ir Užnemunėje. 

2 Ludwikas Strasziewiczius (1857-1913) — publicistas, 1898 m. Varšuvoje 
pradėto leisti ir iki 1939 m. ėjusio nuosaikaus dienraščio „Kurier Polski“ steigėjas 
ir redaktorius. 

3 „folwarku na pėtnacy“ (lenk.) - palivarko šiaurėje, t.y. Lietuvoje; pasaky- 

mas siejasi su lenkų rašytojos Marijos Rodziewiczėwnos (žr. str. „Niekuo laiku 
nepasigirsi“ 6 paaišk.) kūryba, jos apysakomis apie dvarų bajorus Lietuvoje, kuri 
iki I pasaulinio karo ir vėliau lenkams atrodė esanti šiaurinė Lenkijos provincija. 

*„I medžwiedž rewie i kobyła rewie...“ (baltr.) - ir meška rėkia, ir kumelė 
rėkia, ir kas juos supras, kas ką lupa. 


O TAI KAS? Publikuota: NL. - 1919. - Geg. 25. - Nr. 26. Parašas: Vaižgantas. 
Pakartota: VR-2. - P. 37-41 (po tekstu: V.25.). 

1 „Nasz Kraj” - žr. str. „LMDr. delegacija per Vilniaus universito ati- 
darymą“ 3 paaiškinimą. 

2 „Dziennik Wileński” - žr. str. „LMDr. delegacija per Vilniaus universito 
atidarymą“ 4 paaiškinimą. 

3 „s hetakoj čornasotnickaj hazetaj“ (baltr.) - su tokiu juodašimtišku 
laikraščiu. 

* „Belaruskaja Dumka” - žr. str. „Gudai dedasi su lenkais“ 5 paaiškinimą. 

5 „dokumenty serca” (lenk.) - širdies dokumentai. 

6 Pėpėesų — PPS narių; PPS - žr. str. „Nenaudingoje pozicijoje“ 10 paaiš- 
kinimą. 

7 Pažų korpusas - nuo 1759 m. Peterburge veikusi karinė mokykla privile- 
gijuotų luomų vaikams; ją baigusieji gaudavo žemesniuosius kariuomenės laips- 
nius arba civilinių tarnybų rangus. 

8 Vilsono obalsių - žr. str. „Atodairomis atgal ir šalin“ 2 paaiškinimą. 

? „Vėlkerverteilung“ (vok.) - tautų pasiskirstymas. 

0 „patęgę czynów dokonanych” (lenk.) - įvykdytų veiksmų galią. 

n „pierwszym motyvem do dyskusji” (Ienk.)- pirmuoju diskusijos motyvu. 


GUDO PAVYSKUPIO KLAUSIMU. Publikuota: NL. - 1919. - Birž. 5. — 
Nr. 34. Parašas: Vaižgantas. Pakartota: VR-2. - P. 41-45 (po tekstu: VI.5.). 

1 „Gazeta Poranna“ („Rytinis laikraštis“) - laikraštis tokiu pavadinimu ėjo 
Varšuvoje 1912-1916 m. 

2 vyskupas Matulevičius - žr. str. „Kun. dr. Jurgis Matulaitis-Matulevi- 
čius - Vilniaus vyskupas“ 1 paaiškinimą. 

3 Kolonijos... arkivyskupas Hartmannas - Kėlno (Vokietija) arkivysku- 
pas Feliksas Hartmannas (1851-1919), nuo 1914 m. kardinolas; kaip popiežiaus 
įgaliotinis rūpinosi karo belaisvių reikalais. 

4 niefortunna nominacja ks. Matulewicza (lenk.) - netinkamas kun. 
Matulevičiaus paskyrimas. 

5niefortunny — dla polskiej wiary (lenk.) - netinkamas lenkų tikėjimui. 

édla Rzymsko katolickiej wiary (lenk.) - Romos katalikų tikėjimui. 

"monsignorui Ratti- žr. str. „Kunigo d-ro Jurgio Matulaičio-Matulevičiaus 
įšventimas vyskupu“ 5 paaiškinimą. 

š Vilsono apibrėžtieji tautų savitumo pradai - žr. str. „O tai kas?“ 8 pa- 
aiškinimą. 

? „Sūdavijas“ - Sūdavija - pavadinimo Sūduva variantas; Sūdavijos pava- 
dinimui teikdamas nuošalios vietos, pakraščio reikšmę, Vaižgantas, matyt, turėjo 
omenyje iki XIX a. vidurio Sūduvai būdingą atsajumą nuo kitų Lietuvos dalių. 

TAI KAS GI PAGALIAU MES ESAME? Publikuota: NL. - 1919. - Birž. 11. — 
Nr. 38. Parašas: Vaižgantas. Pakartota: VR-2. — P. 45-48 (po tekstu: VI.11.). 

1 Hallerio armija - lenkų generolo Jėzefo Hallerio (1873-1960) vadovau- 
jama armija, suformuota Prancūzijoje iš lenkų legionierių ir 1918 m. permesta į 
Ukrainą. 

*helotai (gr.) - vergai, žemasis luomas senovės graikų Spartos valstybėje. 

3Kaip žmonės primušti Marcinkonyse- apie tai, kaip lenkų legionieriai, 
užgrobę Marcinkonis, mušė lietuvius ir plėšikavo, pranešama kriptonimu M. 
pasirašytoje korespondencijoje, išspausdintoje NL 1919 m. gegužės 17 d. (Nr. 20). 


GUDŲ DIPLOMATIJOS KLAUSIMU. Publikuota: NL. - 1919. - Birž. 13. — 
Nr. 40. Parašas: Vaižgantas. Pakartota: VR-2. — P. 49-51 (po tekstu: VI.13.). 
1 P. Aleksiukas žr. str. „Gudai dedasi su lenkais?“ 2 paaiškinimą. 


STRAŻ KRESOWOS VEIKSMAS. Publikuota: NL. - 1919. - Birž. 24. - Nr. 48. 
Parašas: Vaižgantas. Pakartota: VR-2. - P. 51-56 (po tekstu: VI.24.). 

! Straż kresowa (Pakraščių sargyba) - 1918 m. Varšuvoje įsteigta militarinė 
organizacija Lenkijos „kresams“ saugoti ir ginti, t.y. išlaikyti jos valdžioje ne- 
lenkų, visų pirma baltarusių ir lietuvių, gyvenamas žemes; Vilniaus krašte veikė 
nuo 1919 m. 

*inž. Šopa- Teofilis Szopa (? -1929), inžinierius varšuviškis, Vilniuje vykdęs 
A. Vivulskio suprojektuotos Jėzaus Širdies bažnyčios statybą (žr. nekrologo 
„A. a. A. Vyvuolskis“ 4 paaišk); polomanas, būdamas Lietuvoje, kūrė endekišką 
žemvaldžių „Liaudies partiją“. 

3 Mykolų Arkangelų - turima galvoje rusų juodašimčių organizacija „Mi- 
chailo Arkangelo sąjunga“, veikusi 1908-1917 m. 

t „Ziemia Wilenska“ („Vilniaus žemė“) - 1919-1920 m. Vilniuje leistas en- 
dekų savaitraštis. 

5 Vardijami Vilniaus vyskupijos kunigai lietuviai, lenkintojų persekioti už 
lietuvybę: Juozapas Būčys (1874- po 1923), Gegužinės administratorius; Amb- 
raziejus Jakavonis (1886- po 1923), Gervėčių vikaras; Mykolas Rudzis (1871— 
1933), Kalesninkų klebonas; Juozapas Mincevičius (1888- po 1940), Kalesninkų 
vikaras, Vievio klebonas; Jonas Burba (1853-1915), Švenčionių klebonas; Niko- 
demas Aboravičius (1878- po 1923), Butrimonių klebonas; Alfonsas Petrulis 
(1873-1928), Joniškio vikaras, Pivašiūnų klebonas, Vasario 16-osios akto signa- 
taras; Vladas Mironas, žr. str. „Brendęs atvirumas ir nebrendusi politika“ 4 
paaišk.; Jonas Stragas (1870- po 1923), Benekainių klebonas; Juozapas Dubietis 
(1885- po 1923), kunigas Baltarusijoje; Ambrus ~- neidentifikuojamas; Kons- 
tantinas Paulavičius (1882 po 1940), Alytaus klebonas. 

6 Sąjunga lietuvių kalbai Vilniaus vyskupijos bažnyčiose ginti - žr. str. „Vil- 
niaus reikšmė Lietuvai“ 4 paaiškinimą. 

?Kliuvo Vankavičiui, kurio knygų knygai...- žr. str. „Ko lenkų kariuo- 
menė atėjo Lietuvon?“ 3 paaiškinimą. 


BENT KIEK APIE „PAVADĮ“. Publikuota: NL. - 1919. - Birž. 26. - Nr. 50. 
Parašas: Vaižgantas. Publikuota: VR-2. - P. 56-58 (po tekstu: VI.26.). 

"causa finita - redactio locuta (lot.) -byla baigta - sprendimas pasakytas. 

2 „anglička nagadila“ (rus.) - anglè pridarė nemalonumų. 

3 Ober Osto Verwaltungas (vok) - Ober Osto valdyba, administracija; 
Ober Ostas (ober - vyriausias, aukščiausias, Ost - rytai) - 1915-1918 m. egzistavęs 
administracinis vienetas, valdomas vokiečių kariuomenės, sudarytas iš jos už- 
imtų Rusijos imperijos teritorijų (Lietuvos, dalies lenkų, baltarusių, latvių žemių); 
centras buvo Kaune, po to Vilniuje. 

*Calomniez, calomniez, mes amis (pranc.) - šmeižkite, šmeižkite, mano 
bičiuliai. 

KARAI - TAUTŲ ŽVĖRIŠKINTOJAI. Publikuota: NL. - 1919. - Birž. 27. - 
Nr. 51. Parašas: Vaižgantas. Pakartota: VR-2. ~ P. 59-62 (po tekstu: VI.27.). 

1 junkrus ~ junkerius. 

žanglų vyriausias vadas Roberts - Frederick Sleigh Roberts (1832-1914); 
feldmaršalas, vadovavo britų kariuomenei kolonijiniuose karuose Pietų Afrikoje, 
Indijoje, Birmoje. 2 

3 barbarzyniska przemoc ukrainska... (lenk.) — barbariškas ukrainiečių 
smurtas; baisi ukrainiečių kareivų valdžia; kankinamų lenkų gyventojų pragaras; 
apgaulingi ukrainiečių valdžios organai; piktadariškas grobiko kumštis; gė- 
dingas , siaubingas, bjaurus; šlykštaus ukrainiečių nusikaltimo bjaurojama žemė; 
piktadariškas, paniekos vertas, niekšiškas ir menkas priešas. 


BENT KIEK APIE PERSIMETĖLIUS. Publikuota: NL. - 1919. — Birž. 28. — 
Nr. 52. Parašas: Vaižgantas. Pakartota: VR-2. ~ P. 62-65 ( po tekstu: VI.28.). 

1 Kraslavos grafienė Plioterienė - minima greičiausiai Marija Plater, 
valdžiusi Kraslavą XIX a. pabaigoje ir šio šimtmečio pradžioje; prie Dauguvos 
aukščiau Daugpilio esanti Kraslava (miestelis ir dvaras) grafams Plateriams 
priklausė nuo 1729 m. 

2 Matilda Radvilienė - greičiausiai Taujėnų dvarą (netoli Ukmergės) val- 
džiusių Radvilų atstovė; palaikė ir rėmė lietuvių kultūrą (pvz., 1917 m. paaukojo 
300 rb Petrograde ėjusių „Ateities spindulių“ leidimui). 


„KRAŠTUTINIS LIETUVIŲ ŠOVINIZMAS“ IR „AUKŠČIAUSIS JŲ GRO- 
BIMO LAIPSNIS“. Publikuota: NL. - 1919. - Liep. 1. - Nr. 54; liep. 2. — Nr. 55; 
liep. 3. - Nr. 56. Parašas: Vaižgantas. Pakartota: VR-2. — P. 66-79. 

1 „Jako wyraz skrajnego szowinizmu...” (lenk.) - kaip kraštutinio šovi- 
nizmo ir tendencijos pasireiškimas jis yra tiesiog nešiuolaikiškas. 

* Katonas- turimas galvoje Katonas vyresnysis (Mareus Porcius Cato, a. 234- 
149 m. pr. Kr.), romėnų oratorius, rašytojas ir politikas; kaip valstybės veikėjas 
vykdė agresyvią Romos užkariavimų ir hegemonijos politiką. 

3 Ober Ostas - žr. str. „Bent kiek apie „pavadį“ 3 paaiškinimą. 

î hermafroditas (gr.) - dvilytis. 

5e0 ipso (lot.) - todėl. 

6 Swigtecznie (lenk) — šventiškai, iškilmingai. 

"po paūskiemu czy księdzowskiemu (lenk) - poniškai ar kunigiškai. 

8 Operationsgebiet Ober Ost (vok.) - Ober Osto operatyvinė sritis. 

? Oberbefehlshaber (vok.) - vyriausias vadas. 

0 Nord-Litauen... Siid-Litauen (vok.) - šiaurės Lietuva... pietų Lietuva. 

1 Pliantų apskritį - turima galvoje greičiausiai Infliantais vadinta rytinė 
Latvijos dalis. 

2kun. Maciejevičius - žr. str. „Nenaudingoje pozicijoje“ 4 paaiškinimą. 

13 Babianskis - Aleksandras Babianskis (1853-1931), generolas, rusų ka- 
riuomenės teismo teisėjas, Rusijos dūmos deputatas; kilęs iš Žemaitijos, gyven- 
damas Peterburge bendravo su tenykščiais lietuviais kultūrininkais. 

“Jalovickis - greičiausiai tai Boleslovas Jaloveckis, Švenčionių krašto dva- 
rininkas, I Rusijos dūmos atstovas, publicistas, kėlęs bendros, lygiateisių lietuvių, 
lenkų ir baltarusių tautų valstybės idėją. 

15 „Ziemia Kowieniska“ („Kauno žemė“) - dienraštis, ėjęs 1919-1920 m. Kaune. 

16 Liudas Noreika — žr. str. „Ūpas“ 1 paaiškinimą. 

7 „Plebiscitas“... kan. K. Michalkevičiaus išmėgintas - turima galvoje 
vyskupijos valdytojo K. Michalkevičiaus (žr. str. „Miestų ir Vilniaus diktatūra“ 
8 paaišk.) paliepimu Vilniaus bažnyčiose 1908 m. vykdyta apklausa, kas norėtų 
lietuviškų pamokslų; lenkų šovinistų grasinimų ir lietuviams bei lietuvių kalbai 
keliamos neapykantos sąlygomis šios apklausos rezultatai buvo iš anksto aiškūs. 

* vyskupas Roppas - žr. str. „Vilniaus vyskupo Jurgio ingresas“ 1 paaiš- 
kinimą. 

1 Tadas Vrublevskis (1858-1925) — teisininkas, advokatas, kultūrininkas; 
gynė lietuvius spaudos draudimo ir lenkų persekiojimų bylose, paliko Vilniui 
didelę biblioteką (ją perėmė Mokslų akademija). 

kaliumnijų (lot. calumnia) - šmeižtų, juodinimų. 


PRIPAŽINSIU, KAI MAN REIKS. Publikuota: NL. - 1919, - Liep. 5. - Nr. 58. 
Parašas: Vaižgantas. Pakartota: VR-2. - P. 79-82 (po tekstu: VII.5.). 

*Vaterlande (vok.) - tėvynėje. 

2 pajokų (rus.) - maisto davinių. 

3 „Dėdės Tomo trobelė“ - amerikiečių rašytojos Harrietos Elisabethos Bee- 
cher-Stowe (1811-1896) romanas apie sunkią vergų negrų padėtį pietinėse JAV 
valstijose; pasirodė 1852 m., į lietuvių k. išverstas 1914 m. 

1 „Glos Litwy“ - žr. str. „Nenaudingoje pozicijoje“ 1 paaiškinimą. 


RINKIMAI BE LAISVOS AGITACIJOS. Publikuota: NL. - 1919. - Liep. 6. - 
Nr. 59. Parašas: Vaižgantas. Pakartota: VR-2. - P. 82-85 (po tekstu: VII.6.). 

1 Straż kresowos - žr. str. Straż kresowos veiksmas“ 1 paaiškinimą. 

2 Komitety obrony kresów (lenk.) - pakraščių gynimo komitetai. 


SPAUDOS SANTYKIAI PIRMIAU IR DABAR. Publikuota: NL. - 1919. — 
Liep. 8. - Nr. 60. Parašas: Vaižgantas. Pakartota: VR-2. - P. 85-89 (po tekstu: VII.8.). 


JUNK KARVĘ SU ŽIRGU. Publikuota: NL. - 1919. - Liep. 10. — Nr. 62. 
Parašas: Vaižgantas. Pakartota: VR-2. - P. 89-93 (po tekstu: VII.10.). 

1 „folwark na północy” (lenk.) - žr. str. „Pagyrų puodas - taukuotas“ 3 
paaiškinimą. 

2 „Nowiny krajowe i zagraniczne“ („Krašto ir užsienio naujienos“). 

3 Wilsono siūlomoji tautų sąjunga- JAV prezidento Th. W. Wilsono (žr. 
str. „O tai kas? “ 9 paaiškin.) inicijuota Tautų sąjunga buvo įkurta Paryžiaus 
taikos konferencijoje 1919 m. ir veikė iki 1939 m. 


KLAIDINGOS TAUTINĖS SĄŽINĖS. Publikuota: NL. - 1919. - Liep. 11. - 
Nr. 63. Parašas: Vaižgantas. Pakartota: VR-2. - P. 93-97 (po tekstu: VII.11.). 
"akmenį ant kaklo ir į vandenį - NT, Mt 18,6, Mk 9,42, Lk 17,2. 


NEJAUGI MŪSŲ BAJORIJA - BARONIJA? Publikuota: NL. - 1919. - 
Liep. 12. - Nr. 64. Parašas: Vaižgantas. Pakartota: VR-2. - P. 97-101 (po tekstu: 
VII.12.). 

1 „balotavimą“ (plg. lenk. balotowač) - balotiravimą, balsavimą, rinkimus. 

2kruvinomis pastangomis 31 ir 63 metų - 1831 ir 1863 m. sukilimų. 

*baniciją (lot.) - išvarymą, ištrėmimą. 

“apie Brenšteinus... Kognovickius... Romerius - vardijamos pavardės, 
kuriomis apibendrintai nusakoma Lietuvos bajorai, atsikuriant lenkų ir lietuvių 
valstybėms, rinkęsi Lenkiją; konkrečiai omenyje turima: telšiškis Mykolas Brenš- 
teinas (Brensztejn, 1874-1938), kultūros istorikas, Vilniaus u-to bibliotekininkas, 
daugelio lituanistinių darbų, rašytų lenkiškai, autorius; Tytuvėnų dvaro sa- 
vininkas Eugenijus Romeris (1871-1943), ekonomistas , ūkio ir kredito draugijų 
organizatorius, publicistas, 1941 m. ištremtas į Rusiją; žymesnių pėdsakų visuo- 
menės gyvenime nepalikusių bajorų Kognovickių Lietuvoje būta ne vieno, iš jų 
Vaižgantas greičiausiai mini Lančiūnavos dvaro netoli Kėdainių ponus. 


BRENDĘS ATVIRUMAS IR NEBRENDUSI POLITIKA. Publikuota: NL. — 
1919. - Liep. 13. ~ Nr. 65. Parašas: Vaižgantas. Pakartota: VR-2. - P. 101-106 (po 
tekstu: VII.13.). 

1 „Weielenie do Polski czy federacja” (lenk.) - „Įjungimas į Lenkiją ar 
federacija“. 

2 „ksiendzok“ (lenk.) - kunigėlis. 

3 Žr. str. „Nesidairykime į dėdės“ 2 paaiškinimą. 

* Daugų klebonas Mironas - Vladas Mironas Dauguose kunigavo 1914 m. 
(Žr. str. „Kunigo d-ro Jurgio Matulaičio-Matulevičiaus įšventimas“ 13 paaiš- 
kinimą.) 

5 „fakty dokonane” (lenk.) - įvykusius faktus. 

* menerymauja (plg. pranc. meneur, lenk. mener - vadas, organizatorius) - 
organizuoja, juda, bruzda. 


LAISVĖS GINKLAIS. Publikuota: NL. - 1919. - Liep. 15. - Nr. 66. Parašas: 
Aiškūnas. Pakartota: VR-2. - P. 106-110 (po tekstu: VII.15.). 

1 „rozplastat“ (rus.) - suploti, sutrėkšti. 

2 Minimas rusų generolas Michailas Muravjovas, 1863 m. sukilimo Lietuvoje 
malšintojas. 

3 Greičiausiai turimas galvoje 1740-1786 m. viešpatavęs Prūsijos karalius 
Friedrichas II, vykdęs militaristinę ir ekspansyvią politiką. 

* „od morza do morza” (lenk) - nuo jūros ligi jūros. 

5 Nurodoma heraldiniai herbų ženklai: Lenkijos - erelis, Lietuvos — vytis, 
Ukrainos - angelas. 

S „panienki ze dworu” (lenk.) - dvaro panelės; panienkos ~ „tak sobie” 
(lenk.) — šiaip sau panelės. 

7 „Odin užas” (rus.) - vien pasibaisėjimas. 

8 Jonas Baudouinas de Courtenay - žr. str. „Ką bepasakys Marja Aleksievna!“ 
10 paaiškinimą. 

? „To my wežmiem, bo nam potrzeba...” (lenk.) - tai mes paimsime, nes 
mums reikia, kalba lenkų vaikas. 

v „jedynie polskie (!) uzdrowisko“ (lenk.) - išimtinai lenkų kurortą. 

" „czysto polskie” (lenk.) - grynai lenkiškus. 

2 Kotka polek - Lenkių rateliai; Straże kresowe - žr. str. „Straż kresowos 
veiksmas“. 

3 Co nagle, to po djable (lenk.) - skubos darbą velnias renka. 


VOKIEČIUS IŠLYDĖJUS. Publikuota: NL. - 1919. — Liep. 16. - Nr. 67. Parašas: 
Aiškūnas. Pakartota: VR-2. - P. 110-112 (po tekstu: VII.16.). 

1 Suomija... susimanė išsirinkti sau monarchą - 1918 m. rudenį Suo- 
mijos seimas, siekdamas Vokietijos paramos prieš bolševikinės Rusijos kėslus, 
nutarė kviestis karaliumi Heseno princą Fridrichą Karolį; karą pralaimėjusioje 
Vokietijoje prasidėjus revoliucinei sumaiščiai šis nutarimas nebebuvo įgyven- 
dinamas. 

2 Vokiečiai... nekliudė konferencijai- kalbama apie 1917 m. rugsėjo 18- 
22 d. Vilniuje vykusią lietuvių atstovų konferenciją, kurioje buvo iškeltas reika- 
lavimas atkurti nepriklausomą Lietuvos valstybę. 

*buvo sudarę valdžią - Regenciją - turima galvoje 1917-1918 m. egzis- 
tavusi lenkų Regentų taryba (Rada regencyjna), įkurta ir kontroliuojama Lenkiją 
okupuojančių vokiečių ir austrų-vengrų. 

* „nasi przyjdą” (lenk.) - ateis mūsiškiai. 


BE KAKTADENGTĖS. Publikuota: NL. - 1919. — Liep. 17. - Nr. 68. Parašas: 
Aiškūnas. Pakartota: VR-2. - P. 113-115 (po tekstu: VII.17.). 

!„z przytbicami“ (lenk.) - su šalmais. 

2cklopų (lenk.) - valstiečių. 

3ile kot naptakai (lenk.) - kiek priverkė katinas, katino ašaras. 


ĮKYRUMAS. Publikuota: NL. - 1919. - Liep. 18. - Nr. 69. Parašas: Vaižgantas. 
Pakartota: VR-2. — P. 115-119 ( po tekstu: VII.18.). 

1 „Veltui gavę, veltui duokite“ - pasakymas iš NT (Mt 10,9). 

* Vlasas Doroševičius (1864-1922) - rusų feljetonistas, apybraižininkas, teatro 
kritikas, 1902-1918 m. laikraščio „Russkoje slovo“ redaktorius. 

3 Obstas ~ žr. straipsnio „Budrusis Vilniaus Observatorius“ 1 paaiškinimą. 

4N. Švenčioni ų- Naujųjų Švenčionių: taip iki 1939 m., pirma valdomi rusų, 
po to lenkų, oficialiai buvo vadinami Švenčionėliai. 

5 Minimas Lenkijos karalius Janas III Sobieskis, 1683 m. sumušęs Vieną 
apgulusią turkų kariuomenę. 


BUDRUSIS VILNIAUS OBSERV ATORIUS. Publikuota: NL. — 1919. — 
Liep. 19. - Nr. 70. Parašas: Aiškūnas. Pakartota: VR-2. - P. 120-124 (po tekstu: 
VIL19.). 

1 Janas Obstas (1876-1941) - Vilniaus lenkų publicistas; 1910-1911 m. leido 
ir redagavo žurnalą „Kwartalnik litewski“, 1912-1913 m. ~ mėnraštį „Litwa i 
Ruš“, redagavo „Dziennik Wilenski“. 

2 Smurgainių ar Maimačino - nurodoma ironiškai traktuojamos vietovės, 
užkampio ir atsilikimo simboliai, - Smurgainių miestelis dabartinėje Baltarusijoje 
ir Maimačinas - Mongolijoje; apie pastarąjį žr. šių Raštų 1 t., p. 396. 

3 „istinnais poliakais“ (rus.) - tikrais lenkais. 

4 gmina (lenk) - bendruomenė. 

5delirium (lot.) - pamišimas. 

6 „Laisvė“ - 1919-1923 m. Kaune ėjęs krikščionių demokratų laikraštis; 
Vytautas Bičiūnas (1893-1945) - vienas jo redaktorių, rašytojas, dailininkas; 
Titnagas - greičiausiai Juozas Čepėnas (1880-1975), kunigas publicistas, „Vil- 
niaus žinių“, „Rygos garso“, „Lietuvos aido“ bendradarbis, kunigavęs Kama- 
juose, Zarasuose, Anykščiuose ir kt. 

7 „Głos Litwy“ — žr. str. „Pripažinsiu, kai man reiks“ 4 paaiškinimą. 

8 vae victis (lot.) - vargas nugalėtiesiems. 


BALTOSIOS MAGIJOS PROFESORIAI. Publikuota: NL. - 1919. - Liep. 20. — 
Nr. 71. Parašas: Aiškūnas. Pakartota: VR-2. - P. 124-128 (po tekstu: VII.20.). 

! „jak mazur dziwkę“ (lenk.) - kaip mazūras mergą. 

*kunigaikštis Lyvenas - primenama švedų kilmės kunigaikščiai Lyvenai 
(Lieven), stambūs Latvijos ir Estijos žemvaldžiai ir įtakingi Rusijos valstybi- 
ninkai; iš jų Christoforas Lyvenas XIX a. pr. buvo karo ministras, Karlas - Peter- 
burgo bib-kos direktorius ir Tartu u-to kuratorius, Vilhelmas XIX a. antrojoje 
pusėje - Liflandijos, Kuršo ir Estijos generalgubernatorius. 

3 „Wschodnie kresy Polski“ (lenk.) — rytiniai Lenkijos pakraščiai. 

* „Czupiradto“ („Kaliausė“) - lenkų humoro ir satyros žurnalas, leistas 
1919 m. Vilniuje. 

5 „Dziennik“ - žr. str. „O tai kas?“ 2 paaiškinimą. 

6 „Kraj“ - žr. to pat str. 1 paaiškinimą. 


TAUTINĖS PRIEŠINGYBĖS. Publikuota: NL. - 1919. - Liep. 23. - Nr. 73; 
liep. 24. - Nr. 74. Parašas: Aiškūnas. Pakartota: VR-2. — P. 128-136 (po tekstu: 
VII.23, 24.). 

"Michalkevičius - žr. straipsnio „Miestų ir Vilniaus diktatūra“ 8 paaiškinimą. 

* Gabrielius Landsbergis (1852-1916) - dramaturgas, teatralas, lietuvių na- 
cionalinio judėjimo, Vilniaus lietuvių tautinio ir kultūrinio gyvenimo dalyvis. 

3 „varcholus“ (lenk. warchot) - triukšmadarius, riaušininkus. 

*J. Htasko- žr. str. „Lenkų okupacija ir Lietuvos proletariatas“ 2 paaiškinimą. 

5 „Kurier litewski“ — 1905-1915 m. Vilniuje leistas lenkų dienraštis; Woj- 
ciechas Baranowskis - vienas šio laikraščio redaktorių ir leidėjų. 

6 Vilniaus vyskupijos valdytojui K. Michalkevičiui ir lenkininkams reika- 
laujant, Žemaičių vyskupas 1911 m. atšaukė Vaižgantą į savąją vyskupiją ir 
paskyrė jos pakraštyje esančios Laižuvos parapijos klebonu. 

7 Gasparas Felicijonas Cirtautas (1841-1913) Žemaičių vyskupas nuo 1908 m. 

8 Tumo vardo fondan — rytiečiams šviesti - Vaižgantas čia prisimena 
savo paties 1911 m. įsteigtą „Fondą rytiečiams šviesti“, kurio lėšos buvo skiria- 
mos rytų Lietuvos žmonių švietimui ir lietuviškumo ugdymui; fondą sudarė 
lietuvių visuomenės aukos Vaižgantui, minimais metais lenkų šovinistų pastan- 
gomis jį išvarius iš Vilniaus. 

? Vilniaus dekanas ir šv. Jono bažnyčios klebonas A. Černiauskis (žr. str. 
„Oi, kiek jau atsimainyta!“ 2 paaišk.); už stiklelio pamėgimą kiek vėliau jis buvo 
uždarytas atgailai Gardino vienuolyne. 

V Joniškio byla - dėl lietuviškų pamaldų Joniškio bažnyčioje (dab. Molė- 
tų raj.) į riaušes kėlusių lenkininkų byla Vilniaus apygardos teisme 1912 m.; 
riaušių kurstytojas dvarponis L. Zajančkauskis ir aktyviausi jo talkininkai buvo 
nubausti kalėjimu. Í 

švy, Jono Vilniuje byla- turima galvoje 1913 m. Vilniaus šv. Jono bažny- 
čioje per lietuviškas pamaldas lenkų keltų riaušių byla; kaltinamas jas kurstęs, 
šios bažnyčios klebonas ir užkietėjęs polomanas A. Černiauskis (žr. str. „Vilniaus 
vyskupo Jurgio ingresas“ 5 paaišk.) rusų administracijos patvarkymu buvo 
iškeldintas iš Vilniaus. 

2 kunigaikštis Meščerskis - Vladimiras Meščerskis (1839-1914) - rusų 
publicistas, 1872-1914 m. Peterburge ėjusio monarchistų laikraščio „Graždanin“ 
(„Pilietis“) leidėjas ir redaktorius. 

3 Grigorijus Rasputinas (1865-1916) — rusų mistikas avantiūristas, nuo 
1907 m. caro Nikolajaus II rūmų favoritas; turėjo įtakos aukščiausiems Rusijos 
valdžios sprendimams; nužudytas sąmokslininkų. 


DAR NERASTA ŽMONIJOS IDEALŲ. Publikuota: NR. - 1919. - Liep. 25. - 
Nr. 75. Parašas: Aiškūnas. Pakartota: VR-2. - P. 136-140 (po tekstu: VII.25.). 

1 Vudro Vilsonas - žr. str. „O tai kas?“ 8 paaiškinimą. 

2? „sięgajmy jak najdalej po ziemie!“ lenk.) - siekime kuo toliau žemės. 

3 „ziemianstwo polskie” (lenk.) - lenkų žemvaldžiai. 


PIRŠLIAI IR PRAŽVALGOS. Publikuota: NL. - 1919, - Liep. 26. ~ Nr. 76. 
Parašas: Aiškūnas. Publikuota: VR-2. — P. 140-144 (po tekstu: VII.26.). 

1 kobieto (lenk.) - moterie. 

2? „wedle opierunku“ (lenk.) - apskalbimui. 

3bez baby - nijak lenk.) - be moters - niekaip. 

*chlopkos lenk.) - valstietės. 

5 Minimas Ignacas Daszyńskis (1866-1936), vienas Lenkijos socialistų partijos 
vadų, publicistas. 

5 „Robotnik“ — žr. str. „Nenaudingoje pozicijoje“ 8 paaiškinimą. 

NIEKUO LAIKU NEPASIGIRSI. Publikuota: NL. - 1919. - Rugpj. 1. - Nr. 81. 
Parašas: Aiškūnas. Pakartota: VR-2. — P. 149-153 (po tekstu: VIII.1.). 

Isprawę litewską... Panstwo Litewskie (lenk.) - lietuvių reikalą, lietuvių 
liaudį... Lietuvos valstybę. ' 

2 „wyglądać od waszeci“ (lenk.) - panašėti į malonybes. 

3 „Russkoje slovo” («Pycckoe croso»; „Rusų žodis“) - 1895-1917 m. Mask- 
voje ėjęs liberalinis dienraštis. 

* „pozor Jevropy“ (xus.) - Europos gėda. 

5 „polską wiarą” (lenk.) - lenkų tikėjimu. 

é Marija Rodzewiczėwna (1863-1944) — lenkų rašytoja, apysakininkė, pasa- 
kojo daugiausia apie Baltarusijos ir Lietuvos dvarų bajorų gyvenimą; apysakų 
išversta į lietuvių kalbą, tarp jų ir Vaižganto minima „Hrywda“ („Skriauda“, 
1937). 


DVEJOPI VILIŪGAI. Publikuota: NL. - 1919. - Rugpj. 5. - Nr. 84. Parašas: 
Aiškūnas. Pakartota: VR-2. - P. 153-157 (po tekstu: VIII.5.). 

1Al. Babianskis - žr. str. „Kraštutinis lietuvių „šovinizmas“ ir „aukščiausis 
jų grobimo laipsnis“ 13 paaiškinimą. 

2 Frenkeliai, Nurokai ar Tilmansai-- Frenkeliai, broliai Nurokai - pramo- 
nininkai, žydai, nuo XIX a. pab. Šiauliuose veikusių odos išdirbimo ir avalynės 
fabrikų savininkai; Tilmansai - pramonininkai vokiečiai, Kaune turėję metalo 
apdirbimo fabriką; iš jų Kurtas (1881-1945) ir jo sūnus Herbertas (1907-2) Til- 
mansai iki 1940 m. plačiai reiškėsi Lietuvos pramonės ir komercijos gyvenime. 


IR RUSIJA MUMS NE BIČIUOLĖ. Publikuota: NL. - 1919. - Rugpj. 7. - 
Nr. 86. Parašas: Aiškūnas. Pakartota: VR-2. — P. 157-162 (po tekstu: VIII.8; klai- 
da - turėjo būti 7). 

1 Miliukovai, Maklakovai, Sazonovai ir K-o - nurodomi rusų valsty- 
bininkai, imperinės politikos vykdytojai: Pavelas Miliukovas (1859-1943) ~ vie- 
nas kadetų partijos vadovų, 1917 m. Laikinosios vyriausybės užsienio reikalų 
ministras; Vasilijus Maklakovas (1870— po 1954) - kadetų partijos veikėjas, Ru- 
sijos dūmos narys, 1917 m. pasiuntinys Prancūzijoje; Sergejus Sazonovas (1860- 
1927) - Rusijos užsienio reikalų ministras 1910-1916 m. 

? Atila (? - 453) - hunų genčių vadas, niokojęs Romos imperiją. 


NEPRIKLAUSOMA LIETUVA BE VILNIAUS. Publikuota: NL. - 1919. — 
Rugpj. 8. - Nr. 87. Parašas: Aiškūnas. Pakartota: VR-2. - P. 162-166 (po tekstu: 
VIIL8.). 

1 „głosy synów ziemi” (lenk.) - žemės sūnų balsus. 

* Arlo - Oriolo. 

3Kryžbarkas - Krustspilis, dab. Jekabpilio (miesto prie Dauguvos) dalis. 

4 Lapai - miestelis Lenkijoje į pietvakarius nuo Balstogės. 

Škinterlando (vok. Hinterland) - užnugario. 


PRADŽIA KŪRYBOS- ASMENS LAISVĖ. Publikuota: NL.- 1919. Rugpj. 12. — 
Nr. 90. Parašas: Aiškūnas. Pakartota: VR-2. - P. 166-170 (po tekstu: VIII.12.). 

LIETUVOS RUSAI - TAIP PAT JOS PILIEČIAI. Publikuota: NL. — 1919. — 
Rugpj. 13. - Nr. 91. Parašas: Aiškūnas. Pakartota: VR-2. - P. 171-175 (po tekstu: 
VIII.13.). 

1 Osmolovskis (Jerzy Osmolowski, 1872-1954) - 1919 m. J. Pilsudskio pa- 
skirtas generalinis komisaras lenkų užimtoms Lietuvos ir Baltarusijos žemėms 
administruoti. 

*ausrotten (vok.) - išrauti, išnaikinti. 

* Piotras Veriovkinas - žr. str. „Vilniaus reikšmė Lietuvai“ 3 paaiškinimą. 

*,z zasady - nie“ (lenk.) — iš principo -- ne. 

5 „Belaruskaja Dumka” — žr. str. „O tai kas?“ 4 paaiškinimą. 

é grafai Zubovai... Olsufjevas... kunigaikščiai Vasilčikovai - Niko- 
lajus Zubovas (1832-1898), Šiaulių ekonomijos valdytojas, Gubernijos alaus 
daryklos statytojas, Kauno gubernijos bajorų vadas; Dmitrijus Zubovas (1872— 
1944), agronomas, pažangaus ūkininkavimo Lietuvoje skatintojas, pieninin- 
kystės mokyklos Bubiuose steigėjas; Olsufjevas - po 1863 m. sukilimo Onuškio 
dvaro ir kelių aplinkinių palivarkų savininkas; Vasilčikovai (Aleksandras, Ilario- 
nas) - iš caro gautų Jurbarko ir Tauragės dvarų (majoratų) valdytojai. 


NESIDAIRYKIME Į DĖDES. Publikuota: NL. - 1919. - Rugpj. 21. - Nr. 97. 
Parašas: Aiškūnas. Pakartota: VR-2. - P. 175-177 (po tekstu: VIII.21.). 

! „Gazeta polska” („Lenkų laikraštis“) - nuo 1826 m. Varšuvoje ėjęs dien- 
raštis. 

2 Taikos kongresas - Paryžiaus taikos konferencija; su pertraukomis dirbo 
1919.1.18-1920.I.21; parengė tuomet pasirašytas I pasaulinį karą laimėjusių ir 
pralaimėjusių valstybių sutartis, nutarė įkurti iki 1939 m. veikusią Tautų sąjungą. 


VYSKUPO APŠLOVINIMAS. Publikuota: NL. - 1919. ~ Rugpj. 22. - Nr. 98. 
Parašas: Aiškūnas. Pakartota: VR-2. - P. 177-180 (po tekstu: VIII.22.). 

i „Gazeta Warszawska” („Varšuvos laikraštis“) - 1774-1935 m. leistas 
dienraštis; nuo 1906 m. endekų (nacionalistų) organas. 

2 „Kwestja biskupia“ (lenk.) - „Vyskupo klausimas“. 

3 ziarnko do ziarnka — zebrataby się miarka (lenk.) - grūdelis prie 
grūdelio - susidarytų aruodas. 

* Pontifex (lot.) - vyriausias dvasininkas, vyskupas. 

Svyskupas Matulevičius - žr. str. „Gudo pavyskupio klausimu“ 2 paaiš- 
kinimą. 

6 Žr. str. „Tėvynė auklėtoja“ 1 paaiškinimą. 

7 Juozapas Kukta - žr. str. „Kunigo d-ro Jurgio Matulaičio-Matulevičiaus 
įšventimas vyskupu“ 19 paaiškinimą. 

8 kan. Alšauskis - Konstantinas Olšauskas; žr. str. „Tėvynė auklėtoja“ 2 
paaiškinimą; Žemaičių vyskupu K. Olšauskas buvo siūlomas 1913 m. mirus vysk. 
Felicijonui Cirtautui. 

* „Czas“ („Laikas“) - 1848-1935 m. Krokuvoje, po to iki 1939 m. Varšuvoje 
ėjęs konservatyvios krypties dienraštis. 

"vyskupo Skvirecko konsekruoti - Juozapas Skvireckas (1873-1959), nuo 

1926 m. Kauno arkivyskupas metropolitas, Šv. Rašto vertėjas; vyskupu įšven- 
tintas 1919 m. liepos 13 d. 


VOKIEČIŲ „TAŠČIT I NEPUŠČAT!“. Publikuota: NL. - Rugpj. 23. - Nr. 99. 
Parašas: Vaižgantas. Pakartota: VR-2. - P. 181-185 (po tekstu: VIII.23.). 

1 „taščit i nepuščat“ (rus.) - vilkinti ir neleisti. 

Zantitarybininkams - Lietuvos Tarybos, paskelbusios valstybės nepriklau- 
somybę, priešininkams. 

3decernentas (lot.) - įstaigos vadovas tam tikriems klausimams spręsti. 

*Militūrverwaltung (vok.) - karo valdyba. 

5 Polizeistelle (vok.) - policijos įstaiga. 

é Erichas Zechlinas — vokiečių okupacinės administracijos Lietuvoje (žr. str. 
„Bent kiek apie „pavadį“ 3 paaišk.) Užsienio reikalų skyriaus vadovas; po karo 
buvo Vokietijos pasiuntiniu Kaune. 

7 Zurūckgelegt (vok.) - atidėta, atmesta. 

8 Beiratu (vok.) - patarėju. 

"Lietuvą sujungti su Saksonija - žr. str. „Būras ir bernas“ 3 paaiškinimą. 

1 Landesratu (vok.) - provincijos taryba. 

1! Michailas Saltykovas-Ščedrinas (1826-1889) — rašytojas satyrikas, išjuokęs 
visuomeninį ir politinį carinės Rusijos gyvenimą. 


DĖL LAIKINAI SUNKIŲ SĄLYGŲ. Publikuota: NL. - 1919. - Rugpj. 24. - 
Nr. 100. Parašas: „N. L.“ Redakcija. Pakartota: VR-2. - P. 185-188 (po tekstu: VIII.24.). 
1 Dowództwa wójsk polskich (lenk.) - lenkų kariuomenės vadovybės. 

2 Mums jau teko plačiau pakalbėti...- žr. str. „Rinkimai be laisvos agitacijos“. 
3 Žr. str. „Rinkimai be laisvos agitacijos“ 1 ir 2 paaiškinimą. 


KLAUSIMAI. Publikuota: NL. - 1919. - Rugpj. 26. - Nr. 101. Parašas: Aiš- 
kūnas. Pakartota: VR-2. - P. 188-191 (po tekstu: VIII.26.). 

1 „popracowač“ (lenk.) - padirbėti. 

2 „braci - litwinow“ (lenk.) - brolių lietuvių. 

3 lasciate ogni speranza (it.) - lasciate ogni speranza, voi ch'entrate — 
palikite visą viltį jūs, kurie įeinate; tai užrašas ant Dantės „Dieviškosios kome- 
dijos“ pragaro vartų. 


NEPEDAGOGINĖS PRIEMONĖS. Publikuota: NL. - 1919. - Rugpj. 30. - 
Nr. 102. Parašas: Aiškūnas. Pakartota: VR-2. - P. 191-194 (po tekstu: VIII .30.). 

1 Žr. str. „Piršliai ir pražvalgos“ 6 paaiškinimą. 

2 „na przysztošė“ (lenk.) - ateičiai. 

3 „podšwiadomošč“ (lenk.) - pasąmonė. 

* Giedraičių klebono verginimas - nurodoma 1919 m. rugpj. 26 d. NL 101 
nr. išspausdinta nepasirašyta korespondencija „Savavališkas Giedraičių klebono 
išvežimas“; joje pranešama, kaip lenkuojantys parapijiečiai, įsiveržę į kleboniją, 
suėmė kleboną Slabšį ir, nugabenę jį į Vilnių, atidavė vyskupui, nes laikantis 
lietuviškas pamaldas kunigas jiems esąs nereikalingas. 

5 „obcesowo“ (lenk.) - grubaus, įžūlaus. 

MŪSŲ DAINA. Publikuota: NL. - 1919. - Rugs. 2. - Nr. 103. Parašas: Aiš- 
kūnas. Pakartota: VR-2. -- P. 195-196 (po tekstu: IX.2.). 


KELIŲ KALBŲ SUTILPIMAS. Publikuota: NL. - 1919. - Rugs. 6. - Nr. 104. 
Parašas: Aiškūnas. Pakartota: VR-2. - P. 197-200 (po tekstu: IX.6.). 


KARAS - DRAMA. Publikuota: NL. - 1919. - Rugs. 24. - Nr. 109. Parašas: 
Tumas. Pakartota: VR-2. - P. 200-204 (po tekstu: IX.24.). 

1 Vae victis (lot.) - vargas nugalėtiesiems. 

2 „diese Kosaken“ (vok.) - šitie kazokai. 

bajorus J., kurių trys broliai... - atrodo, turėtų būti bajorai I.; nurodomi 
tikriausiai iš Vosyliškės parapijos Lebiodkos dvaro (Baltarusija, Gardino sr.) kilę 
broliai Ivanauskai; augę slaviškoje ar suslavėjusioje, baltarusiškai ir lenkiškai 
kalbėjusioje šeimoje, jie savo gyvenimus susiejo su skirtingomis tautomis bei 
kultūromis: Tadas (1882-1970) tapo žymiu lietuvių mokslininku gamtininkų, 
Vaclovas (1880-1943) — baltarusių nacionalinio judėjimo veikėju, dar vienas 
brolis įėjo į lenkų mokslą ir kultūrą. 


DELIKATNUMAS GYVENIME IR POLITIKOJE. Publikuota: NL. - 1919. — 
Rugs. 27. - Nr. 110. Parašas: Tumas. Pakartota: VR-2. — P. 204-207 (po tekstu: 
IX.27.). 

1 Ach, jak ksądz łatwo się zaperza... (lenk.) - ak, kaip greitai kunigas 
susierzina: tikras litvomanas. 

2? Ta ryba ze smetaną... która niemciem cuchne (lenk.) - ta žuvis su 
grietine, kuri vokiečiu dvokia: Ta ryba ze smetaną - sarkastiškas žodžių žaismas; 
aliuzija į Lietuvos tarybą ir iki 1919 m. balandžio jos pirmininką, o po to pre- 
zidentą A. Smetoną. 

3 „Politikoje reikia būti džentelmenu“ ~ tokia Juozapo Albino Herba- 
čiausko maksima pareikšta 1919 m. Vilniuje išleistoje publicistinėje jo brošiūroje 
„Kur cini, lietuvi?“ 


PUBLICISTIKA APIE PRIEŠUS. Publikuota: NL. - 1919. - Birž. 25. ~ Nr. 49. 
Parašas: Kunigas Juozas Tumas. Pakartota: VR-2. - P. 208-211 (po tekstu: VI.52; 
klaida - turi būti 25). 

1 Vytautas Bičiūnas - žr. str. „Budrusis Vilniaus Observatorius“ 6 paaiš- 
kinimą. 

2V. Poželą ir V. Bielskį - Vladas Požela, žr. str. „Vicentas Mickevičius“ 
9 paaiškinimą. Vaclovas Bielskis (1870-1936), inžinierius, publicistas, 1919- 
1923 m. dirbo geležinkelių valdyboje Kaune, vėliau Šiaulių miesto taryboje, buvo 
vienas „Kultūros“ žurnalo leidimo vadovų. 

3zulusai - zulai, Pietų Afrikos respublikoje gyvenanti tauta. 

* „Laisvės“ Nr. 67 Titnagas stebisi - nurodomas 1919 m. birželio 17 d. 
šiame laikraštyje paskelbtas str. „Mūsų socialistams“, kuriame kaip Lietuvos 
nepriklausomybės priešininkai smerkiami socialistuojantys ir su V. Kapsuko 
bolševikais bendravę politikai; Titnagas — žr. str. „Budrusis Vilniaus observa- 
torius“ 6 paaiškinimą. 

5 Barabas - N. Testamente minimas nusikaltėlis; tuo pat metu kaip ir Jėzus 
Kristus nuteistas mirti ant kryžiaus, bet nenukryžiuotas, mat judėjų papročiu 
Velykų šventės išvakarėse turėjo būti dovanojama bausmė vienam iš pasmerk- 
tųjų mirtimi, ir, Romos prokuratoriui Poncijui Pilotui leidus tai nuspręsti žydų 
miniai, ši reikalavo nukryžiuoti Mesiją Jėzų Kristų, o paleisti piktadarį Barabą. 

é Rasiko, Liutkevičiaus - Rapolas Rasikas žr. str. „Lietuvos priešininkai 
čia pat“ 3 paaiškinimą; Gabrielius Liutkevičius (1880-1926), 1919 m. bolševikų 
vyriausybės Vilniuje reikalų valdytojas, vėliau tarnavo juridinėse įstaigose Uk- 
rainoje. 


PAAUGUSIŲ ŠVIETIMAS. Publikuota: NL. - 1919. - Rugpj. 10. - Nr. 89. 
Parašas: Aiškūnas. Pakartota: VR-2. - P. 211-215 (po tekstu: VIII.10.). 

"Nr. 51 mes esame minėję... - apie Hugo Trefnerio Tartu gimnaziją Vaiž- 
gantas užsimena NL 43 nr. apybraižoje „Aplink Baltiją“. 

2 Juozas Vokietaitis (1872-1931) - nuo 1907 m. „Saulės“ draugijos mokytojų 
kursų vedėjas, 1918-1925 m. jos seminarijos direktorius, po to Švietimo minis- 
terijos pradžios mokslo departamento direktorius. 

3nie kiedy taska, lecz kiedy potrzeba (lenk.) - ne kada malonė, o kada 
reikalas. 


GLUDĖJIMO PAJĖGA. Publikuota: NL. - 1919. - Rugs. 16. - Nr. 107. Parašas: 
Tumas. Pakartota: VR-2. - P. 215-218 (po tekstu: IX.16.). 

1 Iš paskaitos IX 14 - paskaitą „Lietuvių tautų glūdėjimas ir judėjimas 
(statika ir dinamika)“ Vaižgantas skaitė 1919 m. rugsėjo 14 d., sekmadienį, šv. Mi- 
kalojaus salėje; apie tai buvo paskelbta rugsėjo 13 d. NL 106 nr. 

2 „Lietuva amžių glūdumoje“ -nurodoma Vinco Pietario brošiūra, išėjusi 
1894 m.; tikslus jos pavadinimas - „Lietuviai amžių glūdumose“. 

3 Aleksandras Pogodinas (1872-1947) - rusų istorikas ir filologas, Varšuvos, 
Charkovo, nuo 1919 m. Belgrado u-to profesorius. Teiginį, kad senovėje lietuviai 
gyveno netoli Uralo, Vaižgantas paėmė iš jo studijos „Senieji lietuviai“, išverstos 
į lenkų k. ir spausdintos dienraštyje „Głos Litwy“ (žr. str. „Nenaudingoje pozi- 
cijoje“ 1 paaišk.) 1919 m. rugpjūčio ir spalio mėn. (Nr. 87, 90, 120). 

*Tik jokie Šifneriai neužsimena - nuoroda į Antoną Šifnerį (1817-1879), 
Peterburgo u-to ir Dvasinės akademijos profesorių. 

5 A. Voldemaras net su rymiečiais mėgino lietuvius... derinti - nuro- 
domas politikas ir istorikas Augustinas Voldemaras (žr. šio tomo str. „A. Vol- 
demaras“), jo darbai iš senosios Romos ir lietuvių tautos istorijos. 

é pro ir contra (lot.) - už ir prieš. 

"malum necessarium (lot.) - neišvengiama blogybė. 


METAS ŽVILGTERĖTI ATEITIN. Publikuota: NL. - 1919. — Rugs. 20. ~ 
Nr. 108. Parašas: Tumas. Pakartota: VR-2. - P. 218-222 (po tekstu: IX.20.). 


AGITACINIŲ RINKIMŲ JEIBĖ. Publikuota: NL. - 1919. - Spal. 1. - Nr. 111. 
Parašas: Aiškūnas. Pakartota: VR-2. — P. 222-225 (po tekstu: X.1.). 
1 zaraz (lenk.) - tuojau. 

2 Wilkońskio „Rezydent pana Brata“ - Wilkofskio „Pono brolio įnamis“; 
Augustas Wilkonskis (1805-1852) - lenkų rašytojas, satyrikas ir humoristas. 

3 Pažangos ar Santaros - „Pažanga“ - tautinės krypties Lietuvių tautos 
pažangos partija, susikūrusi 1916 m., 1924 m. kartu su kitomis šios krypties 
organizacijomis susijungusi į Lietuvių tautininkų sąjungą; „Santara“ ~ liberalinės 
krypties Demokratinė tautos laisvės santara, įkurta 1917 m., 1925 m. peror- 
ganizuota į Ūkininkų sąjungą. 


NEPRIKLAUSOMYBĖS PASKELBIMO BELAUKIANT. Publikuota: LA. — 
1918. - Vas. 19. - Nr. 22 (antrašte „Tautos laisvės ištroškus“). Parašas: Kun. Juozas 
Tumas-Vaižgantas. Pakartota: TK. — P. 38-40 (pakeista antraštė, prirašytos dvi 
paskutinės pastraipos). Parašas: Vaižgantas (po tekstu: Stokholme). 

Pirmojoje publikacijoje po antraštės paaiškinta: „Nuo Redakcijos. Straipsnis 
parašytas š. m. sausio 8 d., gavus autoriui žinią kad tą dieną Lietuvos Taryba skelbianti 
Lietuvos nepriklausomybę“. 


LIETUVIŲ BŪDAS. Publikuojama pirmą kartą iš autografo, saugomo Vil- 
niaus u-to bibliotekos rankraštyne (f. 1). Straipsnio pavadinimas autografe įra- 
šytas ne Vaižganto ranka; po tekstu kairėje pusėje parašymo vieta ir data: Stok- 
cholme. 1918 m. sausio 11 d., dešinėje parašas: Kun. Juozas Tumas-Vaižgantas. 

1 Telšių pliumpis - žemaičių šnektoje - apsileidęs, ištižęs žmogus; Vaiž- 
gantas su jam dažnai būdingu pajuokavimu Telšių pliumpiu čia vadina žemaitį 
telšiškį. 

2 Prof. Bezzenbergeris - žr. str. „Daug ko glūdi lietuvių būde“ 1 paaiškinimą. 

3 „religiös niedergehaltene“ (vok.) - mažiau religingus. 

* „religiös höher” (vok.) - labiau religingas. 

5 „so zahlreich die Aeusserungen...“ (vok.) - kaip gausūs nusakymai, 
taip dideli jų prieštazingumai. 

6dr. Šliūpas ir pyksta ant Rymo... - turima galvoje ateistas, sociologas, 
istorikas Jonas Šliūpas (1861-1944), savo raštuose, priešingai katalikų Bažnyčios 
mokymui, kėlęs materialinės žmogaus būties primatą. 

"Galicijos Ramonas - žr. str. „Daug ko glūdi lietuvių būde“ 6 paaiškinimą. 

8 Slovackis - žr. str. „Daug ko glūdi lietuvių būde“ 8 paaiškinimą. 

? Zygmuntas Glogeris (1845-1910) - lenkų etnografas, archeologas, istorikas; 
jo knyga „Księga rzeczy polskich“ („Lenkų dalykų knyga“), išėjusi 1896 m. 
Krokuvoje, yra Lenkijos istorijos, materialinės ir dvasinės kultūros realijas apra- 
šantis enciklopedinis leidinys. 

W Primenama iš istorinės literatūros žinoma Jogailos, vyriausiojo lenkų ir 
lietuvių kariuomenių vado Žalgirio mūšyje, laikysena prieš prasidedant kauty- 
nėms. 

"V. Pol (Wincenty Pol, 1807-1872) - lenkų poetas ir geografas, Krokuvos u-to 
profesorius. 

2Gdy Litwina kto zahaczy... (lenk.) - jei lietuvį kas užkliudo, tai ir karste 
nedovanoja ir pagaliau pasiekia savo; citata iš V. Polio poemos „Daina apie mūsų 
žemę“. 

ATSILIKĖLIAI PAŽENGĘ. Publikuota: LA. - 1918. - Spal. 20. - Nr. 111. 
Parašas: J. Tumas. Pakartota: TK. - P. 25-28 (po tekstu: Stokholme 1918 m. vas. m.). 
1 Nachgeschmack (vok.) - prieskonį. 


INFELIANTŲ SUFRAGANIJA. Publikuota: LA. — 1918. ~ Spal. 24. - Nr. 114. 
Be parašo. 

!Monsinjoras Ratti - žr. str. „Kunigo d-ro Jurgio Matulaičio-Matulevičiaus 
įšventimas vyskupu“ 5 paaiškinimą. 

2 Apie patį vyskupą O'Rourke kitąkart. - žr. str. „Naujas Rygos vys- 
kupas“, „Latvijos vyskupija ir jos vyskupas“. 


VALIO, LIETUVOS TRYS SPALVOS! Publikuota: LA. - 1918. - Lapkr. 1. ~- 
Nr. 121. Parašas: J. Tumas. Pakartota: TK. - P. 32 (po tekstu: Vilniuje 1918. lapkr. m.). 


A. VOLDEMARAS. Publikuota: LA. - 1918. - Lapkr. 7. - Nr. 125. Be parašo. 
Pakartota: VR-4. - P. 226-228 (po tekstu; Lietuvos Aidas, 125(173), 18 m.). 

1 Michailas Rostovcevas (1870-1952) — istorikas ir archeologas, 1901-1918 m. 
Peterburgo u-to profesorius, antikos istorijos tyrinėtojas; nuo 1920 m. profeso- 
riavo JAV u-tuose; Tadeuszas Zieliūskis (1859-1944) - lenkų filologas ir filoso- 
fas, senovės graikų ir romėnų kultūrų tyrinėtojas; 1885-1921 m. Peterburgo u-to 
profesorius. 

2 Bestuževo kursai - Aukštieji moterų kursai, veikę Peterburge nuo 1878 m. 
iki bolševikų perversmo; pavadinti vardu Peterburgo u-to profesoriaus istoriko 
Konstantino Bestuževo (1829-1897), kuris iki 1882 m. jiems vadovavo. 

3 „Brockhauzo ir Efrono enciklopedinis žodynas“ - rusų enciklopedija, išleis- 
ta 1890-1907 m. (86 tomai); leido F. Brockhauso ir I. Efrono ieidybinė firma. 

* Tautų kongresas Kijeve —- 1917 m. rugpjūčio mėnesį Kijeve šauktas ir rugsėjo 
8-16 d. vykęs Rusijos tautų atstovų kongresas, kuriame svarstyta šių tautų 
politinio ir valstybinio gyvenimo perspektyvos; kongrese dalyvavusių lietuvių, 
tarp jų ir Vaižganto, siūlymu buvo priimta rezoliucija, remianti Lietuvos nepri- 
klausomybės siekimą; Vaižganto kalbą kongrese žr. šių Raštų 9 t. 

5 Augustinas Voldemaras 1922-1926 m. profesoriavo Kauno u-te, 1926- 
1929 m. ministras pirmininkas; konfrontavo su prezidentu A. Smetona, buvo 
kalinamas; 1940 m. suimtas bolševikų, mirė 1942 m. Maskvos kalėjime. 


LAIKINOJI LIETUVOS VALSTYBĖS VALDŽIA 


ANTANAS SMETONA. Publikuota: LA. - 1918. - Lapkr. 12. - Nr. 129. Be 
parašo. Pakartota: VR-14. - P. 272-273. 

!Vonsiackio sukeltą bylą - XIX a. pab. Suvalkijoje slaptai veikusios lietu- 
vių spaudos platintojų ir rėmėjų draugijos „Sietynas“ byla, kurią sudarė Ma- 
rijampolės apskrities žandarų viršininkas Andrejus Vonsiackis; joje buvo nuteista 
kalėjimu ir tremtimi beveik trys dešimtys knygnešių. 

2 „Vairas“ — tautininkų žurnalas, ėjęs 1914-1915 m. Vilniuje ir 1923-1940 m. 
su pertraukomis Kaune; jo redaktoriumi iki 1924 m. buvo A. Smetona. 

3 Antanas Smetona 1919-1920 ir 1926-1940 m. Lietuvos prezidentas, tarp 
prezidentavimo metų dirbo spaudos darbą, dėstė Kauno u-te; rusams oku- 
puojant Lietuvą, pasitraukė į Vokietiją, nuo 1941 m. gyveno JAV; žuvo per gaisrą 
1944 m. Klivlende. 


JURGIS ŠAULYS. Publikuota: LA. - 1918. - Lapkr. 12. - Nr. 129. Be parašo. 
Pakartota: VR-14. — P. 273-274. 

1 Skitalecas - Stepanas Petrovas (1869-1941), rusų prozininkas ir poetas 
romantikas. 

* Jurgis Šaulys nuo 1918 m. ėjo diplomatinę tarnybą, nepaprastuoju Lietuvos 
pasiuntiniu buvo Vokietijoje, Šveicarijoje, Italijoje, Vatikane, Lenkijoje; mirė 
1948 m. Lugane, Šveicarijoje. 


KUN. JUSTINAS STAUGAITIS. Publikuota: LA. - 1918. - Lapkr. 12. — 
Nr. 129. Be parašo. Pakartota: VR-14. — P. 274-275. 

1 Kazimieras Prapuolenis (1858-1933) - publicistas, istorikas; kunigavo Peter- 
burge, Seinuose, Romoje; antipolonistinės studijos „Lenkų apaštalavimas Lietu- 
voje“ (1913 lenk. k., 1918 liet., pranc. k.) autorius. 

2 „Šviesa“ - katalikiškas mėnesinis žurnalas, leistas Tilžėje 1887-1888 ir 
1890 m. 

3 „Apžvalga“ - turima galvoje 1889-1896 m. ėjusi „Žemaičių ir Lietuvos 
apžvalga“. 

4 Justinas Staugaitis 1922-1926 m. kelis kartus pirmininkavo Seimui, buvo jo 
vicepirmininku, nuo 1926 m. Telšių vyskupas; mirė 1943 m.; rašytojas, apysakos 
„Tiesiu keliu“ (1934-1935), oponuojančios V. Mykolaičio-Putino romanui „Alto- 
rių šešėly“, autorius. 


LADISLOVAS STAŠINSKAS. Publikuota: LA. - 1918. - Lapkr. 12. - Nr. 129. 
Be parašo. Pakartota: VR-14. - P. 276-277. 

1 Motiejus Lozoraitis (1866-1907) - teisininkas, publicistas, diplomato Stasio 
Lozoraičio (1924-1994) senelis; advokatas Kaune, „Varpo“ bendradarbis. 

2 „Skardas“ - 1907 m. Vilniuje leistas socialdemokratų savaitraštis. 

3 Vladislovas Stašinskas nuo 1919 m. advokatavo Kaune, buvo Lietuvos 
advokatų pirmininku, 1930-1938 m. Lietuvos banko valdytojas, 1938 m. teisin- 
gumo ministras; mirė 1944 m. Kėdainiuose. 


MARTYNAS YČAS. Publikuota: LA. - 1918. - Lapkr. 12. - Nr. 129. Be parašo. 
Pakartota: VR-14. - P. 277-280. 

!"Išginus prūsus ~ matyt, turima galvoje generolo A. Brusilovo vadovau- 
jamos rusų kariuomenės 1916 m. vasaros puolimas, per kurį buvo pralaužtas 
austrų frontas ir įsiveržta į Galiciją. 

2? Tatjanos komitetas - caraitės Tatjanos, caro Nikolajaus II dukters, glo- 
bojamas Centrinis komitetas nukentėjusiems nuo karo šelpti. 

3 Kun. Jonas Žilinskas - žr. str. „Padėkime išeiviams amatninkams grįžti“ 4 
paaiškinimą. 

* „Vairas“ - žr. str. „Antanas Smetona“ 2 paaiškinimą. 

5 „Lietuvių balsas“ - tautinės ir katalikiškos minties savaitraštis, leistas 1915- 
1918 m. Petrograde ir Voroneže (nuo 1917 m.). = 

6 Nepriklausomybės laikais M. Yčas atsidėjo pramonininko ir bankininko 
veiklai, dalyvavo Lietuvos evangelikų gyvenime, parašė ir paskelbė memuarų; 
1940 m. pasitraukė į Vakarus, mirė 1941 m. Brazilijoje. 


PETRAS LEONAS. Publikuota: LA. — 1918. - Lapkr. 12. - Nr. 129. Be parašo. 
Pakartota: VR-14. —- P. 280-281. 

1 Petras Leonas nuo 1922 m. Kauno u-to profesorius, nuo 1933 m. „Kultūros“ 
žurnalo redaktorius. Mirė 1938 m. Kaune. 


JONAS YČAS. Publikuota: LA. - 1918. - Lapkr. 12. - Nr. 129. Be parašo. 
Pakartota: VR-14. — P. 281-282. 

1 Jonas Yčas po 1919 m. direktoriavo Panevėžio gimnazijoje, profesoriavo 
Kauno u-te, paskelbė darbų iš Lietuvos istorijos; mirė 1931 m. Kaune. 


JUOZAS TOBELIS. Publikuota: LA. - 1918. - Lapkr. 12. - Nr. 129. Be parašo. 
Pakartota: VR-14. ~ P. 282-283. 

1 Juozas Tūbelis 1918 m. lapkričio 9 d. A. Voldemaro sudarytoje vyriausybėje 
buvo paskirtas ūkio ir valstybės turtų ministru; 1927-1929 m. finansų ministras, 
1929-1938 m. ministras pirmininkas, 1931-1938 m. vadovavo Tautininkų sąjun- 
gai; mirė 1939 m. Kaune. 


KAZIMIERAS VIZBARAS. Publikuota: LA. - 1918. - Lapkr. 12. - Nr. 129. Be 
parašo. Pakartota: VR-14. - P. 283-285 (po tekstu: „L.A.“, 1918 m. 129(177) nr.). 

Pirmojoje publikacijoje ir VR-14 prieš šį tekstą spausdinamas oficialus doku- 
mentas: 

Aukštam Valstybės Tarybos Prezidiumui 

Pildydamas Valstybės Tarybos įsakymą iš 5 d. lapkričio š. m., Ministerių Tarybos 
dalykų vedėju poskyriau advokatą Kazimierą Vizbarą, kurį ir prašau patvirtinti. 

Ministerių Tarybos Pirmininkas 


Lapkričio 9 d. 1918 m. ERA volaemaras 


Vilniuje. 

'Lyvžemis Lifliandija; rusų valdymo laikais - Lifliandijos gubernija, apė- 
musi pietų Estiją ir Latvijos šiaurinę dalį. 

2 „Prava litovcev po zemlevladeniju v Zapadnom kraje“ (rus.) - „Lietuvių 
žemėvaldos teisės Vakarų krašte“; knyga išleista Rygoje 1904 m. 

3 Kazimieras Vizbaras nuo 1922 m. dirbo Lietuvos konsulate Rygoje juristu, 
po to konsulu; mirė 1941 m. Vokietijoje. 


STASYS ŠILINGAS. Publikuota: LA. - 1918. - Lapkr. 23. - Nr. 139. Be parašo. 
Pakartota: VR-14. - P. 285-287. 

15. Šilingas 1920-1926 m. advokatavo Kaune, buvo renkamas į Seimą, 1928- 
1938 m. Valstybės tarybos pirmininkas; 1941-1961 m. tremtinys Rusijoje; mirė 
1962 m. Kelmėje. 

KAZIMIERAS BIZAUSKAS. Publikuota: LA. - 1918. - lapkr. 23. - Nr. 139, 
Be parašo. Pakartota: VR-14. - P. 287-288. 

1 Beiratas (vok.) - patarėjas. 

2 „Mokykla“ - 1909-1915 m. leistas nuo 1905 m. Vilniuje, vėliau Kaune ėjusio 
„Lietuvos ūkininko“ mėnesinis priedas. 

3 Kazys Bizauskas 1917-1920 m. Lietuvos valstybės tarybos narys, Vasario 
16-osios akto signataras, kelių vyriausybių narys, diplomatas; 1940 m. suimtas 
bolševikų, nužudytas 1941 m. Baltarusijoje. 


JOKUBAS ŠERNAS. Publikuota: LA. - 1918. - Lapkr. 23. - Nr. 139. Be parašo. 
Pakartota: VR-14. - P. 288-289 ( po tekstu: L. A. Nr. 139(187). 

1 „Žizn dlia vsech” („Gyvenimas visiems“) - literatūros, mokslo populiari- 
nimo ir visuomenės gyvenimo mėnesinis žurnalas, nuo 1910 m. ėjęs Peterburge. 

2 Nepriklausomybės metais Jokūbas Šernas buvo Prekybos ir pramonės 
banko direktorium, veikė protestantų Bažnyčios gyvenime; mirė 1926 m. Kaune. 


ALEKSANDRAS STULGINSKIS. Publikuota: VR-14. - P. 289. 

1 Žemės ūkio ir valstybės turtų ministeriu Aleksandras Stulginskis buvo 
1919 m. 

2 Aleksandras Stulginskis 1922-1926 m. Lietuvos prezidentas, 1920-1922 ir 
1926-1927 m. Seimo pirmininkas; 1941 m. ištremtas į Rusiją, ten kalintas, grįžo 
1956 m.; mirė 1969 m. Kaune. 


JURGIS KUBILIUS. Publikuota: LA. - 1918. - Lapkr. 30. - Nr. 145. Rubrikoje 
„Mūsų karininkai“. Be parašo. Pakartota: VR-14. — P. 290. 

! Jurgis Kubilius - vienas Lietuvos kariuomenės organizatorių, dalyvavo 
Nepriklausomybės kovose, vėliau dirbo Kariuomenės štabe; mirė 1961 m. Kal- 
varijoje. 


DR. LADISLOVAS NAGEVIČIUS. Publikuota: LA. - 1918. - Lapkr. 30. — 
Nr. 145. Rubrikoje „Mūsų karininkai“. Be parašo. Pakartota: VR-14. - P. 290-292 
(po tekstu: L.A. Nr. 145(193) 1918 m. XI-30.). 

1 Vladas Nagevičius, Nagius, nuo 1920 m. generolas, Lietuvos kariuomenės 
sanitarinės tarnybos viršininkas, vadovavo 1921 m. Kaune įkurtam Karo mu- 
ziejui; 1944 m. pasitraukė iš Lietuvos, mirė 1954 m. JAV. 


STASYS NASTOPKA. Publikuota: LA. - 1918. - Gruod. 24. - Nr. 164. Rub- 
rikoje „Mūsų karininkai“. Be parašo. Pakartota: VR-14. - P. 292. 

1 Stasys Nastopka dalyvavo Nepriklausomybės kovose, 1919-1920 m. buvo 
generalinio štabo viršininku, ėjo kariuomenės vado pareigas, vėliau jos inspek- 
torius; mirė 1938 m. Biržuose. 


„ VYTAUTAS ENDZIULAITIS. Publikuota: LA. - 1918. - Gruod. 5. - Nr. 149. 
Be parašo. Pakartota: VR-14. — P. 93 (po tekstu: Lietuvos Aidas N 149(197). 
1 Vladas Jurgutis (1885-1966) - kunigas, ekonomistas ir finansininkas; profe- 
soriavo Kauno kunigų seminarijoje, Kauno ir Vilniaus u-tuose, 1922-1929 m. 
Lietuvos banko valdytojas; nacių kalintas Stutthofe. 

* Zenonas Karečka (1890- po 1940) - nuo 1919 m. Žeimių vikaras, nuo 1926 m. 
Klovainių klebonas. 
3 Bizauskas - žr. str. „Kazimieras Bizauskas“. 


PRIERAŠAS. Publikuota: LA. - 1918. - Gruod. 15. - Nr. 158. Parašas: Kun. 
J. Tumas. 

Prierašas po korespondencija iš Panevėžio „Dėl rinkliavų per Lietuvių die- 
ną“, kurią pasirašęs Juozapas Kazakevičius priekaištauja, jog nežinia, kieno 
rankose atsidūrė 1917 m. gegužės 14 d. Smolensko katalikų bažnyčioje suaukoti 
ir už rotušėje vykusį vakarą gauti pinigai, turėję tekti badaujančių Lietuvoje 
šalpai. 

1 K. Alšauskis — žr. str. „Tėvynė auklėtoja“ 2 paaiškinimą. 

* Janas Cieplakas (1857-1926) - Petrapilio dvasinės seminarijos profesorius, 
nuo 1914 m. Mogiliovo arkivyskupijos sufraganas, 1919 m. administratorius, 
1925 paskirtas Vilniaus arkivyskupu. 

3 Juozapas Vailokaitis (1880-1953) — visuomenės veikėjas, finansininkas; ku- 
nigavo Suvalkijoje, vienas prieš I pasaulinį karą Seinuose ėjusių „Šaltinio“ ir „Va- 
dovo“ žurnalų leidėjų; karo metais veikė Petrapilyje, subūrė katalikiškos orien- 
tacijos Lietuvos nepriklausomybės siekusią „Liaudies sąjungą“, 1916-1918 m. 
leido ir redagavo savaitraštį „Vadas“. 

4 Kazimieras Rėklaitis (1887-1967) - Petrapilio dvasinės akademijos profeso- 
rius, nuo 1918 m. kunigas marijonas Marijampolėje, vėliau Romoje, JAV. 


LATVIJOS VYSKUPIJA IR JOS VYSKUPAS. Publikuota: LA. - 1918. — 
Gruod. 20. - Nr. 161. Be parašo. Pakartota: VR-14. - P. 190-193 (po tekstu: Lietuvos 
Aidas, 1918 m. 161 n.). 

1 Žr. šiame tome spausdinamus str. „Infliantų sufraganija“ ir „Naujas Rygos 
vyskupas“. 

? Kazimieras Vizbaras - žr. str. „Kazimieras Vizbaras“. 

3 Žr. str. „Naujas Rygos vyskupas“. 

* Olivos traktatas - 1660 m. gegužės 3 d. Olivos vienuolyne prie Gdansko 
pasirašyta Lenkijos ir Švedijos taikos sutartis, užbaigusi nuo 1655 m. trukusį 
Šiaurės karą dėl dominavimo Baltijos jūroje ir jos rytinio kranto kraštuose. 


A. A. JADVYGA RONDOMANSKAITĖ. Publikuota: NL. - 1919. - Bal. 30. - 
Nr. 5. Be parašo. 

1 Rondomanskiai - bajorų Rondomanskių XIX a. gyventa Žagarės krašte ir 
nežinia, ar tos pat, ar kitos šakos - apie Uteną; ryškesnių pėdsakų lietuvių kul- 
tūroje jie nėra palikę, nurodyti būtų galima nebent uteniškį Andrių Rondomanskį 
(Randamonį) (žr. str. „Ar neigti Vilniaus universitas?“ 3 paaišk.), su kuriuo 
kokiais nors giminystės ryšiais, matyt, siejosi Vaižganto paminima Jadvyga 
Rondomanskytė, ji mirė turbūt ne Žūlino (tokia vietovė nežinoma), o greičiausiai 
Kazimiero Žulio valdytame dvare (Noliškyje netoli Utenos), kurį rytų Lietuvoje 
šeimininkaujant Rusijos bolševikams, galėjo parceliuoti bolševikuojantys lietu- 
viai, Baterlevičius ir K-o, kaip sako Vaižgantas. 

DR. ANTANAS VILEIŠIS. Publikuota: NL. - 1919. - Geg. - 9. - Nr. 12. Po 
tekstu: (Iš laidotuvių kun. Tumo pamokslo). Pakartota: VR-4. — P. 216-218 (po tekstu: 
Nepriklausomoji Lietuva, 12, 19 m. 2-9.). 

t Antanas Vileišis (g. 1856), gydytojas, visuomenininkas; nuo 1898 m. gydy- 
tojavo Vilniuje, dalyvavo LMD, lietuvių kultūros draugijų, draugijos nuken- 
tėjusiems nuo karo šelpti veikloje, bendradarbiavo spaudoje. 

*J. Kukta - žr. str. „Kunigo d-ro Jurgio Matulaičio-Matulevičiaus įšventimas 
vyskupu“ 19 paaiškinimą. 

? kun. Jazukevičius - žr. str. „Vilniaus vyskupo Jurgio ingresas“ 6 paaiški- 
nimą; dr. L. Nagevičius - žr. str. „Dr. Ladislovas Nagevičius“. 

* Rosoje - Rasose, Rasų kapinėse; forma Rosoje — iš sulenkintos formos Rosa. 


ŠIŲ DIENŲ MINČIŲ SKEVELDROS. Publikuota: NL. - 1919, - Geg. 9. - 
Nr. 12; geg. 10. - Nr. 13. Be parašo. 
1! Tautos pažangos partija - žr. str. „Ne kalavijo kovomis“ 1 paaiškinimą. 


VYT. BIČIŪNUL Publikuota: NL. - 1919. — Geg. 20.- Nr. 21. Parašas: J. Tumas. 

1 Vytautas Bičiūnas - žr. str. „Budrusis Vilniaus Observatorius“ 6 paaiš- 
kinimą. 

* Turimas galvoje Konstantinas Glinskis (1886-1938), nuo 1911 m. vaidinęs 
Peterburgo teatruose, 1922-1937 m. Valstybės teatro Kaune aktorius ir reži- 
sierius. 

3Žiūr. „Nep. L.“ Nr. 7 - nurodomas V. Bičiūno str. „Apie mūsų teatrą“. 


KUN. JONAS VIZBARAS. Publikuota: NL. - 1919. - Geg. 24. - Nr. 25. Para- 
šas: Kun. J. Tumas. Pakartota: VR-4. - P. 221-222 (po tekstu: Nepriklausomoji 
Lietuva, 25, 19 m. V-24.). 


GURGUOLĖ. RIKIUOTĖ. VORA. Publikuota: NL. - 1919. - Birž. 12. - Nr. 39. 
Rubrikoje „Mišinys“. Parašas: J. Tumas. 


A. t A. KUN. PRANAS TURAUSKAS. Publikuota: NL. - 1919. - Birž. 17. — 
Nr. 43. Parašas: Kun. J. Tumas. 


NEPRIKLAUSOMYBĖS OBALSIS. Publikuota: NL. - 1919. - Birž. 18. — 
Nr. 44 m. Parašas: Vaižgantas. Pakartota: TK. - P. 33-35 (po tekstu: Vilniuje 1919). 

1 Apie 1917 m. Rusijos lietuvių seimą Petrapilyje žr. str. „Laisvė ir galybė“ 
5 paaiškinimą; jame Vaižganto pasakytas kalbas žr. šių Raštų 9 t. 

2 Santara - Demokratinė tautos laisvės santara; lietuvių liberalų partija, 
įkurta 1917 m. Rusijoje, 1925 m. persiorganizavusi į Ūkininkų sąjungą. 

3 Tautos pažangos partija - žr. str. „Ne kalavijo kovomis“ 1 paaiškinimą. 


DAR, DAR, DAR IR DAR. Publikuota: NL. - 1919, - Birž. 22. - Nr. 47. Rubri- 
koje „Mišinys“ Parašas: Tumas. 

!„razvedki“ (rus.)- žvalgybos. 

2 „Laisvė“ - žr. str. „Netikęs pagalys“ 1 paaiškinimą. 

ANTANAS JUOZAPAVIČIUS. Publikuota: NL. — 1919. - Birž. 26. - Nr. 50. 
Parašas: Tumas. Pakartota: VR-14. - P. 292-293 (po tekstu: Neprikl. Lietuva, 1919 m. 
50 n.). 

!generolo Kundrataučiaus - Kiprijonas Kondratovičius (1858- prieš 1939), 
rusų kariuomenės generolas; kilęs iš Lietuvos, 1918 m. buvo krašto apsaugos 
viceministru A. Voldemaro vyriausybėje; greitai išvyko į Vakarus, mirė Pa- 
ryžiuje. 

žpulkininko Kubiliaus - žr. str. „Jurgis Kubilius“. 

3iki Lietuvių seimui - turima galvoje 1917 m. Petrapilyje sušauktas Rusi- 
joje gyvenusių lietuvių seimas (žr. str. „Laisvė ir galybė“ 5 paaišk.). 

t krito... kažin kur ties Jieznu - Antanas Juozapavičius, pirmas Nepri- 
klausomybės kovose žuvęs Lietuvos kariuomenės karininkas, krito Alytuje. 


KUN. DAMININKAS TUMĖNAS. Publikuota: NL. - 1919. — Birž. 28. — 
Nr. 52. Parašas: Kun. Tumas. Pakartota: VR-4, - P. 219-220 (po tekstu: Nepriklau- 
somoji Lietuva, 52, 19 m. VI-28.). 

1 Domininkas Tumėnas (1860-1919) - publicistas, švietėjas; kilęs nuo Zarasų; 
bendradarbiavo „Tėvynės sarge“, parengė įvairių pamokomųjų leidinių, parašė 
memuarų. 

2 Ant. Karosas - žr. str. „Kunigo d-ro Jurgio Matulaičio-Matulevičiaus įšven- 
timas vyskupu“ 3 paaiškinimą. 

3 Fridricho Kuršaičio (1806-1884), kalbininko, Karaliaučiaus u-to profeso- 
riaus, 1870 ir 1883 m. išleisti vokiečių-lietuvių ir lietuvių-vokiečių kalbų žodynai. 

*„Nedėldienio skaitymas“ ~ dvisavaitinis katalikiškas žurnalas, leistas 1905- 
1907 m. Kaune. 


ŽEMAIČIŲ PAVYSKUPIS JUOZAPAS SKVIRECKAS. Publikuota: NL. - 
1919. - Liep. 25. ~ Nr. 75. Be parašo. Pakartota: VR-4. - P. 231-232 (po tekstu: 
Nepriklausomoji Lietuva, 75, 19 m. VII-25.). 

1 Lietuvių draugijos nukentėjusiems nuo karo šelpti. 

? „Bažnytinė apžvalga“ - dvisavaitinis katalikiškas žurnalas, redaguojamas 
J. Skvirecko, ėjęs 1913-1914 m. Kaune. 

* Petras Barauskis (1859-1919), profesoriavo Žemaičių kunigų seminarijoje, 
kunigavo Kauno bažnyčiose, buvo vyskupijos konsistorijos oficiolu, generaliniu 
vikaru. 

* vysk. Karevičius - žr. str. „Vyskupo apšlovinimas“ 6 paaiškinimą. 

5 Juozapas Skvireckas iki 1938 m. profesoriavo Kauno kunigų seminarijoje, 
nuo 1922 m. Kauno u-to profesorius, 1926-1944 m. Kauno arkivyskupijos metro- 
politas; išvertė ir 1911-1937 m. išleido visą Šv. Raštą; mirė 1959 m. Austrijoje. 


KUN. V. ŠILKEVIČIUS VĖL DRABSTOSI. Publikuota: NL. - 1919. — 
Rugpj. 10. - Nr. 89. Parašas: Kun. J. Tumas. 
1 Viktoras Šilkevičius (Szytkiewicz, 1881- po 1923), kunigavo Baltarusijoje, 
Vilniaus šv. Petro ir Povilo bažnyčioje, nuo 1920 m. Lenkijoje. 
2 „Mucha“ („Musė“) - nuo 1868 m. iki II pasaulinio karo Varšuvoje ėjęs 
politikos ir satyros laikraštis. 

3 „Gazeta Warszawska” („Varšuvos laikraštis“) — žr. str. „Vyskupo apšlo- 
vinimas“ 1 paaiškinimą. 

t Juozas Htasko -~ žr. str. „Lenkų okupacija ir Lietuvos proletariatas“ 2 
paaiškinimą. , 

5Lad. Talačka - Vladislavas Toločka (1887-1942), Vilniaus šv. Jono, po to 
šv. Stepono bažnyčių kunigas; baltarusių tautinio atgimimo veikėjas, jų atstovas 
Lietuvos Valstybės taryboje 1918 m. 

é „Przyjaciel“ („Bičiulis“) - 1910-1915 m. Vilniuje leistas lenkų savaitraštis. 

7 prel. Michalkevičius - žr. str. „Oi, kiek jau atsimainyta!“ 3 paaiškinimą. 

8 „Kurier Litewski“ — žr. str. „Tautinės priešingybės“ 5 paaiškinimą. 

"marijavitas - marijavitai - katalikų sekta, atsiradusi XIX a. pab. Lenkijoje; 
Marijos gyvenimo garbintojai, atmetę daugelį Bažnyčios kanonų; 1906 m. eksko- 
munikuoti popiežiaus. 


ŠVENTIEMS DAIKTAMS SUMIŠUS SU SVIETIŠKIAIS. Publikuota: NL. - 
1919. - Rugpj. 14. - Nr. 92. Parašas: Kun. J. Tumas. 

1 Juozas Kubilius - žr. str. „Netikęsnagalys“ 4 paaiškinimą. 

2 Palyginimas iš N. Testamento (Mt 18, 12-14; LK 15, 4-6). 

3 Arturas Grottgeris (1837-1867) - lenkų dailininkas romantikas, istorinių ir 
batalinių scenų vaizduotojas, piešinių ciklo iš 1863 m. sukilimo Lietuvoje auto- 
rius; piešinių ciklą „Karai“ sukūrė 1866-1867 m. 

*archimandritai Vitaliai su savo „Počajevskije Listki“ - t. y. Rusijos 
stačiatikių Bažnyčios vyresnybė su savo imperine valdžios politiką remiančia lite- 
ratūra; Vitalis (1822-1885) - Mogiliovo vyskupas, tikybinis rašytojas; „Počajevskij 
listok” — Volynės gubernijos Počajevsko vienuolyne nuo 1887 m. leistas žurnalas. 

Sreligio depopulata Clot.) - religija nusiaubta. 

“ Nurodomas 1919 m. NL 91 nr. išspausdintas lenkų laikraščio „Kurier 
Polski“ str. „Kunigai Varšuvos seime“, kur negatyviai atsiliepiama apie šio seimo 
narių kunigų kalbas ir elgesį. 


A. t A. JONAS LUCKEVIČIUS. Publikuota: NL. - 1919. - Rugpj. 26. - Nr. 101. 
Be parašo. 

1 Jonas Luckevičius (Ivan Luckevič) - žr. str. „Gudai dedasi su lenkais“ 2 
paaiškinimą. 

2 „Naša niva“ - 1906-1915 m. Vilniuje leistas baltarusių savaitraštis. 

3 Šeptickis (Andrij Šeptyckij, 1865-1944) - Galicijos unitų metropolitas, rezi- 
davęs Lvove, vienas ukrainiečių tautinių ir dvasinių vadovų. 


KUN. DR. V. BARTUŠKA - PROVOKATORIAUS ROLĖJE. - Publikuota: 
NL. - 1919. - Rugs. 2. - Nr. 103. Be parašo. 

1 Vincas Bartuška (1881-1956) - publicistas, visuomenininkas; baigė Seinų 
kunigų seminariją, studijavo Fribourge, nuo 1911 m. kunigavo JAV, nuo 1926 m. 
Lietuvoje; 1917-1918 m. veikė Šveicarijoje gyvenusių lietuvių komitetuose, ku- 
riantis Nepriklausomai Lietuvai, įsivėlė į J. Gabrio trintį su Valstybės taryba ir 
vyriausybe. 

2 „Laisvė“ ~ žr. „Budrusis Vilniaus Observatorius“ 6 paaiškinimą. 

3 „Žaibas“ - 1919 m. Kaune kun. V. Bartuškos leistas ir redaguotas satyros ir 
politikos laikraštis; išėjo 3 numeriai, vyriausybės uždarytas. 

* Juozas Gabrys-Paršaitis - žr. str. „Gudai dedasi su lenkais“ 4 paaiškinimą. 


„CO ZAMIERZAJĄ OJCOWIE MIASTA. Publikuota: Glos Litwy. — 1919. — 
Spal. 4. - Nr. 118. Parašas: W. 
Straipsnis yra polemiškas Vaižganto reagavimas į lenkiškos Vilniaus mies- 
to tarybos išrinktą ir skelbiamą jos programą. Žemiau duodamas lietuviškas 
straipsnio tekstas (vertė Birutė Mikalonienė). 


KĄ KETINA DARYTI MIESTO TĖVAI 

„Nasz Kraj“ 136 numeryje pradėjo spausdinti keletą interviu su naujai išrinktais 
pagal „lazdos ženklą“, arba Nr. 1, Vilniaus miesto tarybos nariais. 

Sumanymas itin puikus ir iš tiesų žurnalistinis iš anksto pranešti paprastiems 
Lietuvos sostinės gyventojams, ką ketina su jais daryti nauji atsakingi miesto globėjai. 

Jie patys ėmėsi valdžios, iškeldami savo kandidatūras, savanoriškai prisiėmė atsa- 
komybę už miesto ateitį, eventualiai už tūkstančių piliečių likimą. 

Dėl daugybės rūpesčių ir pastangų, dėl vaidmens visuomeniniame gyvenime tarybos 
nariai ne veltui visų vadinami miesto tėvais. Būtent dėl to žurnalistų pareiga ir yra iš 
anksto ištirti, ar ir kiek nauji tarybos nariai pasirengę ir tinkami vykdyti jiems patikėtas 
pareigas, atlikinėti visuomenės veikėjų rolę. Tad lauksime tolesnio mažyčio jų egzamino 
ir su pagrįstu smalsumu skaitysime apie tai pranešimus. 

Pirmiausia pasisakė du naujai išrinkti tarybos nariai: paprastas demokratas p.z. 
Nagrodzkis, komersantas ir tautinis demokratas p. Wactawas Studnickis, miesto archy- 
varas. Abiejų deklaracijos ypač charakteringos: paprastas demokratas aiškių aiškiausiai 
kratosi naujų pareigų ir atsakomybės visuomenei bei gana aiškiai leidžia suprasti, kad 
tikriausiai į naujos sudėties tarybą nejeis, tautinis demokratas drąsiai žengia nauju keliu, 
nes šis jau žinomas ir jam specialiai nutiestas. 

"P. Wactawui Studnickiui tikriausiai visiškai normalus dalykas, kad dabartiniai mies- 
to tarybos narių rinkimai turėjo, nes „privalėjo turėti grynai politinį pobūdį“. Miesto 
gyventojų didesnei daugumai, juo labiau renkamiesiems, rūpėjo visų pirma ne tai, kaip ir 
ar sugebės susitvarkyti su didelio miesto bėdomis, pagydyti visus jo negalavimus, kurie 
atsirado per keletą metų miestui vegetuojant svetimoje valdžioje ir kurių suskaičiuoti jau 
neįmanoma, bet svarbiausia buvo tai, kad „išreikštų troškimą priklausyti Lenkijai“. 

Labai gerai žinome, kad tą troškimą vieni ir kiti puikiai „išreiškė“ . Tačiau kyla klau- 
simas, ar tai išeis pačiam miestui į sveikatą. Miesto tarybos narių sprendimas, į kurią 
valdžią ar valstybę jie ketina nuvairuoti svyruojančią Vilniaus valtį, dar nėra miesto 
laimės ir sėkmės garantija. 

Tiesa, p. Waclawas Studnickis mano, kad miesto taryba privalo šiandien kuo geriau 
patenkinti materialinius gyventojų poreikius. Dieve, atlygink „tėveliukui“ ir už tai; kai 
turi duonelės ant stalo ir ugnelės židinyje, buržujų be stropaus išsituštinimo, anot 
„Robotniko“ prasčiokiško pasakymo, apninka ir kitokios užgaidos. Tik, deja, dar yra kitų, 
ne mažiau opių poreikių, vienodai svarbių ir buržujui, ir proletarui. Ir visų pirma tai 
švietimas — lengviausiai prieinamas visiems visuomenės sluoksniams. Deja, į šį reikalą, 


. 451. 


tikrą miesto opą, naujojo „tėvo“ p. W.St. požiūris yra gana savotiškas, priimtinas nebent 
atstovams tik to žmonių sluoksnio, kuris jį rinko pagal endekų kunigų vienuolių lazdą. 

„Jeigu kalbėsime apie tautinius antagonizmus, esu už tam tikros rūšies katastrą...“ 
(asmenų mokestį. - V.) - sūko p. W. St. - „Priklausomai nuo žmonių skaičiaus ir 

Ši p. Studnickio maksima mums, XX a. žmonėms, demokratinių judėjimų įpratin- 
tiems prie visų žmonių lygybės, yra tiek nauja, kiek aiškių aiškiausiai atsiduoda vidur- 
amžių pelėsiais ir atsilikusiu šlėktiškumu. Mums jau atrodė, kad šiais laikais tokių 
principų nėra. 

Jeigu švietimą miestiečiams imsime teikti pagal jų mokesčių mokėjimo pajėgumą, 
tai 9096 lėšų iš mūsų malonės teks tiems, kurie ir be jos gali pasiekti žymų apšvietos lygį. 
Būtent „mokesčių mokėjimo pajėgumu“ pasižymi buržuazijos klasės pramoninis ir 
prekybinis miesto elementas, uždirbantis sąžiningai, o dar daugiau spekuliuojantis, taigi 
spekuliantai, palūkininkai, rentininkai. Šių piliečių vaikams mokykla tam tikru atžvilgiu 
tik papildo jų išsilavinimą, kurį privačiai namuose jiems suteikia gerai apmokami rink- 
tiniai mokytojai. 

Sekdami „tėvo“ Studnickio nurodymais, turėtume apgręžti mūsų pažangos vežimo 
grąžulą į tas ne tokias senas epochas, kai buvo dvi mokyklų rūšys: parapinės valstiečių ir 
pavietų mokykios šlėktoms, kai tuo būdu mokslai buvo suteikiami tiktai turtingiausiems 
sluoksniams. (Gimnazijos mokinių kontingentą sudarydavo daugiausia tie, kurie rengėsi 
aukštesniajam mokslui pavieto mokyklose.) 

Tais patriarchaliniais laikais švietimas buvo skirstomas griežtai pagal įvairias 
„jėgas“, kokias tik galime įsivaizduoti, tik ne pagal vienintelę tikrąją - tamsumo jėgą. 

Kiek kas tamsesnis ir mažiau nuovokus, tiek daugiau jam suteik apšvietos, jei nori 
išsaugoH visuomenės sveikatą ir garantuoti jai sparčią pažangą. Tai ir yra viena iš 
svarbiausių mūsų šiuolaikinės visuomenės problemų. 

Ar reikia tai įrodyti? Pats ponas tarybos narys, tikėkimės, nenorės ginti savo prin- 
cipo, jis tikriausiai suvers atsakomybę nesusipratimui ir daugių daugiausia kreipsis ad 
papam-melius informandum. Tai vis dėlto mūsų nenuramins, nes mums nuo seno 
matomos nuotaikos ir lūkesčiai tų grupių žmonių, kurie pateko į miesto valdybą: juntama 
per odą. 

Taigi, palyginus mokyklų reikalus pažangiose valstybėse su tais, kurie bus kuriami 
vadovaujant p. Studnickiams, belieka tik atsidusti: vargas mums, vilniečiams! Endecija 
lengvai nuves mus į Varšuvą, tačiau neišves mūsų iš analfabetizmo ir atsilikimo. 

Štai, pavyzdžiui, Niujorko magistratas. Tame 5 milijonų žmonių skruzdėlyne vien 
žydų yra 1,5 mil., arba 3090. Tačiau Brodvėjaus valdyba neapsisunkina trupmenomis 
skaičiuodama procentinę gyventojų sudėtį, o ieško, kas ir kur įkūrė mokyklą, kad esant 
mokinių minimumui (atrodo, 37), tuoj pat paskirtų šiai mokyklai miesto subsidiją, visai 
nežiūrėdama į tai, kas ir kam įkūrė švietimo židinį. Net nepaklaus, kokia kalba lygiagrečiai 
su valstybine kalba bus suteikiamas mokslas: kad tik būtų vykdoma ministerijos pro- 
` grama. 

„Tik tokie mokesčiai mums, lenkams, geriausia išeitis“, - sako p. tarybos narys. O 
niujorkiečiai nesvarsto, ar jų potvarkis palankus žydams, ar anglams, nes ten švietimas 
visiems turi būti lengvai prieinamas. Taip pat ir Čikagos municipalitetas Michigano 

aveniu - kad miesto pašalpomis naudojasi 1090 spalvotųjų, arba negrų, nors tas žemiau- 
sias dirbančiųjų sluoksnis, tai kiekvienam aišku, į miesto kasą moka daug mažiau, negu 
p. St. nustatyta Y.,. Ir norėčiau pamatyti amerikiečiams sukeltą įspūdį, kai gaus iš 
Vilniaus radijo telegramą apie naują visuomenės santykių teoriją, valdant „lazdai“. 
Tokios puikios idėjos matuoti jėgą (mokesčių) pagal užmojus (endekų) p. Studnickis 
tikriausiai nebūtų sumanęs, jeigu ne karštas jo noras nuo pirmųjų žingsnių ypač „tė- 
viškai“ globoti lietuvišką mokyklą ir pradžioje „sutvarkyti“ švietimo santykius tarp 
tautinių grupių. O pirmiausia, kol paskirs iš miesto kasos 1'/,9o arba ir mažiau pašalpos, 
lietuvių vaikus išmesti iš paskutinio jų užimamo pastato šv. Jurgio gatvėje Nr. 38, kaip 
jau išmetė mergaičių gimnaziją iš patalpų Ožeškovos gatvėje Nr. 9. Bet apie tai vėliau. 


1 „Nasz Kraj” - žr. str. „LMDr. delegacija per Vilniaus universito atidarymą“ 
3 paaiškinimą; nurodytame šio dienraščio numeryje paskelbtas interviu ,Ką 
kalba miesto tarybos nariai apie tarybos uždavinius?“ („Co mėwią radni miejscy 
o zadaniach Rady?“) Su trimis jos nariais: verslininku Nagrodzkiu, archyvaru 
Studnickiu ir profesoriumi Ruszczycu; pod „znakiem pałki”, czyli M 1 — turima 
galvoje 1919.IX.7 rinkimuose į Vilniaus miesto tarybą pirmuoju numeriu daly- 
vavęs lenkų tautininkų (endekų) ir krikščionių blokas, ir jo naudoti rinkėjų 
spaudimo bei gąsdinimo metodai, davę daugiausia mandatų. 

2 Waclawas Studnickis (1874-1962) - istorikas, 1919-1939 m. Vilniaus miesto 
archyvo direktorius; paskelbė darbų iš Lietuvos istorijos, išleido „Istorijos vado- 
vą po Vilnių“ („Przewodnik historyczny po Wilnie“, 1910); mirė JAV. 

3 „Robotnik“ - žr. str. „Nenaudingoje pozicijoje“ 8 paaiškinimą. 

*ad papam melius informandum (lot.) - pas popiežių geresnių žinių. 

Smierzenia sity na zamiary - endekų etiką ironizuojanti Vaižganto aliu- 
zija į A. Mickiewicziaus poezijoje reikštą romantinį maksimalizmą - jėgas ma- 
tuok pagal užmojus, o ne užmojus pagal jėgas. 

„6 jak się wyrzucito gimnazjum żeńskie... - 1919 m. pradžioje įsteigtą 
Vilniaus lietuvių mergaičių gimnaziją tų pat metų rugsėji lenkų valdžia išmetė 
iš Ožeškovos gt. turėtų patalpų (dabar toje vietoje Vyriausybės rūmai), tuo 
nutraukdama ir jos egzistenciją; nuo 1915 m. veikusią Vilniaus lietuvių gim- 
naziją, vėliau pavadintą Vytauto Didžiojo vardu, iš rūmų Jurgio prospekte (da- 
bar Muzikos akademija) lenkai išvarė 1921 m. 


A. t A. D-RAS JUOZAPAS RUGYS. Publikuota: NL. - 1919. — Spal. 18. - 
Nr. 116. Be parašo. 

1 Juozas Rugys gimė 1858 m. Suvalkijoje, netoli Sintautų, Maskvos u-te baigė 
mediciną, ilgai gydytojavo Švėkšnoje, kur ir mirė. Publicistas, visuomeninin- 
kas; bendradarbiavo „Varpe“, rūpinosi kaimo žmonių švietimu, įkūrė „Artojo“ 
draugiją, siekusią, kad dvarų parduodamos žemės atsidurtų lietuvių ūkininkų 
rankose. 


KNYGOS KUN. JONUI VIZBARUI PAGERBTI. Publikuota: NL. - 1919, — 
Spal. 25. - Nr. 118. Parašas: Kun. J. Tumas. Pakartota: VR-4. — P. 223-234 (po 
tekstu: Nepriklausomoji Lietuva, 118, 19 m. X-25.). 

1 Žr. šiame tome spausdinamą nekrologą „A. t a. kun. Pranas Turauskas“. 

2 Žr. str. „Kazimieras Vizbaras“. 

3 Mykolas Vaitkus (1883-1973) - poetas, prozininkas; kunigavo daugiausia 
Kaune, nuo 1944 m. išeivis, mirė JAV. 

* „Ganytojas“ - nuo 1919 m. Kaune leistas dvisavaitinis, po to mėnesinis 
dvasininkų laikraštis; ėjo iki 1923 m. 

5 Vladas Jurgutis ~ žr. str. „Vytautas Endziulaitis“ 1 paaiškinimą. 

é Jonas Grabys (1882- prieš 1931) - kunigavo Liepojoje, nuo 1919 m. Pane- 
vėžio klebonas ir dekanas. 

"gr. T. ~ grafų Tiškevičių. 


KASTANTINAS STAŠYS. Publikuota: NL. - 1919. — Lapkr. 1. — Nr. 120. Be 
parašo. Pakartota: VR-14. — P. 225-226 (po tekstu: Neprikl. Lietuva 1919 m. 120 n.). 

* prel. K. Michalkevičius - žr. str. „Oi, kiek jau atsimainyta!“ 3 paaiškinimą. 

* prel. Baika - žr. str. „Kunigo d-ro Jurgio Matulaičio-Matulevičiaus įšven- 
timas vyskupu“ 7 paaiškinimą; prel. Sadauskas - Jonas Sadauskas (1860- po 
1923), Vilniaus kapitulos asesorius ir archidiakonas. 

3kun. Jazukevičius - žr. str. „Vilniaus vyskupo Jurgio ingresas“ 6 paaiškinimą. 

4 Veseliškiai - Rokiškio krašto Panemunio parapijos viensėdis. 

5 „Osiot darbanelski“ (lenk.) - visiškas asilas. 

S „nota linguae” (lot.) - kalbos gėda. 


VICENTAS MICKEVIČIUS. Publikuota: NI.. - 1919. - Lapkr. 15. - Nr. 124. 
Parašas: Tumas; lapkr. 19. - Nr. 125. Parašas: Kun. J. Tumas. Pakartota: VR-4. — 
P. 232-239. 

Nekrologinis Vaižganto straipsnis apie Vincą Mickevičių-Kapsuką, paskelb- 
tas pasklidus žiniai jį Smolenske mirus. Toji klaidinga žinia buvo pranešta ir NL 
(1919, lapkr. 1, Nr. 120). Straipsnį Vaižgantas pakartojo kiek pakupiūravęs ir be 
gruodžio 11 d. skelbto papildymo. Šiuose Raštuose papildymas dedamas po 
pagrindinės straipsnio dalies, o kupiūros pateikiamos paaiškinimuose. 

1 Minimi rusų generolai Michailas Muravjovas ir Matvejus Palenas (kilęs iš 
vokiečių Pahlenų), pirmasis malšinęs Lietuvoje 1863 m., antrasis - 1831 m. 
sukilimą. 

? Felicija Bortkevičienė (1873-1945) - spaudos leidėja ir redaktorė, šalpos 
organizatorė, liaudininkų veikėja; 1919 m. V. Kapsuko bolševikų kalinta Vil- 
niaus, Daugpilio ir Smolensko kalėjimuose. 

3 V. Kapsuko pirmosios žmonos, Vandos Didžiulytės (vėliau Albrechtienė, 
1881-1941, gydytoja, literatė, sušaudyta vokiečių), tėvai, Stanislovas ir Liudvika 
Didžiuliai, turėjo Griežionėlių dvarelį Anykščių krašte netoli Andrioniškio. 

4 Stanislovas Didžiulis (1856-1927) - lietuvių literatūros spaudos draudimo 
laikais rėmėjas, bibliografas, bibliofilas. 

5 Vilniaus lietuvių visuomenės ir kultūros veikėjai: Povilas Gaidelionis (1870- 
1935) - pedagogas; Jonas Mašiotas - žr. str. „Miestų ir Vilniaus diktatūra“ 4 pa- 
aišk.; Ona Mašiotienė (1883-1949) - pedagogė, 1929 m. įkurtos Lietuvos moterų 
tarybos pirmininkė; Paulavičius - plačiau nežinomas asmuo. 

“Tai delegacijai teko eiti į patį prezidentą - pirmojoje publikacijoje prieš 
šį sakinį yra pastraipą pradedantis sakinys: „Revkome“ mums neteko būti: jo per 
keletą dienų tebuvo vienas vardas, nes visi valdininkai buvo kur kitur užsiėmę... 

?Pleskavos - Pleskovo; Pleskava - latviškas šio rusų miesto pavadinimas. 

8k stenke (rus.) - prie sienos. 

? Po šios pastraipos pirmojoje publikacijoje pastraipa: 

Ypatinga, aplink Mickevičių nesu matęs jokių žydų, nei tarnaujančių, nei intere- 
santų. Visi jie knibždėte knibždėjo Revukome, Sovnarchoze, Soudepe, Gaminamojoje 
Sąjungoje ir kitais pašaliais. Maža jų tesimaišė ir Poželos biuruose, nors maišėsi. 

Revkomas, Sovnarchozas, Sovdepas - rusiškai vadintos bolševikų valdžios 
Vilniuje institucijos: Revoliucinis komitetas, Liaudies ūkio taryba, Deputatų 
taryba. 

Požela - Vladas Požela (1879-1960), teisininkas, socialdemokratų veikėjas; 
nemaža bendravo su bolševikais, 1919 m. Lietuvos laikinosios sovietinės vyriau- 
sybės reikalų vedėjas; 1920-1923 m. Lietuvos seimo narys, 1926 m. vidaus reikalų 
ministras; 1941 m. pasitraukė į Vakarus, mirė Australijoje. 

10 žr. str. „Nemokame lietuviškai!“ 7 paaiškinimą. 

1 Kalbama apie Lietuvių draugijos nukentėjusiems nuo karo šelpti Centro 
komitetą. 

12 Pirmojoje publikacijoje toliau eina tekstas: 

Nė nemėgino stabdyti kareivių, kurie čia pat lakė komiteto pirktąjį bažnytinį vyną, 
vežės konservus, kakao ir k.k. 

Landžiojau ir tėvo Mukermano reikalais. Čia buvo aišku, jog jiems tas įėzavitas 
kliudo, ir jo nepaleis. 

Mickevičiaus idealės partinės subordinacijos nusistatymą išnaudojo komunistai; gi 
pats prezidentas gera valia nyko su visu asmeniniu savo autoritetu. Tyčia nyko, ir tai 
buvo negerai. 

Mukermanas (Friedrich Muckermann, 1883-1946) - vokietis, kunigas jėzui- 
tas, rašytojas; 1918-1919 m. vokiečių kariuomenės kapelionas Vilniuje. Bolševikų 
kalintas; grįžęs į Vokietiją redagavo žurn. „Der Gral“, hitlerininkų persekiojamas 
pasitraukė į Šveicariją. 

8 Valentinas Serovas (1865-1911) - rusų dailininkas, žymus portretistas. 

4 Po šio sakinio pirmojoje publikacijoje sakinys: Prie to prisiversti negaliu, 
nors atsargumo nebereikia. 

15 Vincas Mickevičius-Kapsukas (gim. 1880) mirė 1935 m. Maskvoje. Ten 
gyveno nuo 1921 m., dirbo spaudos darbą, buvo tarptautinio revoliucionierių 
centro, Komunistinio internacionalo, veikėjas. 


V. MICKEVIČIUS. Publikuota: NL. — 1919. - Gruod. 11. - Nr. 131. Be parašo. 

1 „Darbas“ — 1919-1920 m. Kaune ėjęs socialistų liaudininkų laikraštis. 

2 Nurodomi socialdemokratinės ir socialistinės pakraipos laikraščiai, kuriuos 
redagavo ar kuriuose bendradarbiavo V. Kapsukas, leisti: „Draugas“ — 1904- 
1905 m. Bitėnuose; „Darbininkų balsas“ — 1901-1906 m. Tilžėje ir Bitėnuose; 
„Naujoji gadynė“ - 1906 m. Vilniuje: „Rankpelnis“ - 1907-1923 m. Škotijoje; 
„Kova“ - 1905-1918 m. JAV. 

TUBERKULOZAS-KRUMSLINĖ? Publikuota: NL. - 1919. - Lapkr. 19. - 
Nr. 125. Rubrikoje „Mišinys“. Parašas: J.T. 

1d-ras L. Kairiūkštis - žr. str. „Dr. L. Kairiūkštis“. 

2 (Žiūr. Nr. 122) - nurodomame NL numeryje spausdinamas pranešimas 
apie LMD Medicinos sekcijos 1919.XI.2 susirinkimą, kuriame, šalia kitų dalykų, 
nutarta rūpintis lietuviška medicinos terminologija, terminų rinkimu, tvarkymu, 
jų žodynų sudarymu. 


A. t A. TADAS DAUGIRDAS. Publikuota: NL. - 1919. - Lapkr. 19. - Nr. 125. 
Be parašo. 

"prof. Vorobjovas -Sokratas Vorobjovas (1817-1888), rusų dailininkas peiza- 
žistas, 1855-1872 m. Peterburgo dailės akademijos profesorius. 

2Mūncheną; Monachium - lenkiškas šio miesto pavadinimas. 

3 Stanistawas Witkiewiczius (1851-1915) - lenkų meno kritikas, dailininkas, 
rašytojas, natūralizmo atstovas; Matliaševskis — turėta galvoje greičiausiai Wła- 
dystawas Matlakowskis (1851-1895), gydytojas, etnografas, literatūros tyrinėtojas. 

* „Pamiętnik fizyjograficzny“ („Fiziografijos dienoraštis“) - nuo XIX a. aštun- 
tojo dešimtmečio Varšuvoje neperiodiškai ėjęs tominis gamtos ir geografijos 
leidinys; „Przegląd historyczny“ („Istorijos apžvalga“) - Lenkijos istorijos bičiu- 
lių draugijos žurnalas, leidžiamas Varšuvoje nuo 1905 m. 


A. t A. A. VYVUOLSKIS. Publikuota: NL. - 1919. - Gruod. 4. — Nr. 129. 
Parašas: J.T. 

1 Antanas Vivulskis (1877-1919), skulptorius, Trijų kryžių paminklo, Jėzaus 
Širdies bažnyčios Vilniuje, koplyčios Šiluvoje autorius, gimė Rusijoje, Vologdos 
gubernijoje. Vaižganto duodama jo pavardės etimologija ir tariamai autentiška 
forma (Vyvuolskis) vargu pagrįsta. Nurodoma reikšmė žodžio vyvuolė lietuvių 
kalbos DŽ kartotekoje nėra. Pavardę Vivulskis nebent būtų galima sieti su veiks- 
mažodžiu vyvėti, vyvuoti - skųstis, zyzti, verkšlenti. 

2 Nurodomas dienraštyje „Głos Litwy“ 1919 m. lapkričio 29 d. paskelbtas 
kriptonimu X pasirašytas straipsnis „Z wspomnień o Wiwulskim“ („Iš atsimi- 
nimų apie Vivulskį“). 

3P.O.W. - Polska organizacja wojskowa (Lenkų karinė organizacija); įkurta 
Varšuvoje J. Pilsudskio, veikė 1914-1919 m., siekė atstatyti Lenkiją 1772 m. 
sienose; Lietuvoje įsteigtas pogrindinis jos skyrius 1919 m. rengė priešvalstybinį 
sukilimą, kuris buvo laiku atskleistas ir likviduotas. 

* Jėzaus Širdies bažnyčia - A. Vivulskio suprojektuota ir 1913-1919 m. 
statyta bažnyčia Vilniuje; statyba buvo tęsiama 1937-1939 m., bet nebaigta; 
sovietiniais laikais, dalį nugriovus, perstatyta į kultūros rūmus. 

5 Ignas Šlapelis (1881-1955) - dailininkas, meno istorikas, knygų „Meno 
istorijos metmenys“ (1930), „R.-K. Bažnyčios meno istorija“ (1935) autorius. 

é „Draugija“ - žr. str. „Nemokame lietuviškai!“ 5 paaiškinimą. 

7 Pranciškus Kriškijonas (1845-1928), sulenkėjęs latvis, 1896-1904 m. Žemai- 
čių kunigų seminarijos profesorius, vėliau benediktinių vienuolyno Kaune kape- 
lionas, lenkų veikėjas. 

LIAUDIES MOKYTOJAI, KUR JŪS? Publikuota: NL. - 1919. - Gruod. 6. - 
Nr. 130. Be parašo. 

1 Laikinasis Vilniaus lietuvių komitetas - komitetas lietuvių reikalams 
atstovauti ir ginti, sudarytas 1919 m. balandžio 22 d., Vilnių užėmus lenkams; 
komitetą sudarė 12 narių, jo pirmininkas buvo Mykolas Biržiška, pirm. pava- 
duotojas - Juozas Tumas-Vaižgantas, sekretorius — istorikas Ignas Jonynas, ka- 
sininkas - Pranas Mašiotas. 


KAIMO ŽMONĖMS SKAITYMO. Publikuota: NL. - 1919. - Gruod. 11. - 
Nr. 131. Parašas: Red. 

1 „Aušra“ - žr. str. „Aušra“ 1 paaiškinimą. 

2 „Tėvynės sargas“ — Lietuvos krikščionių demokratų partijos savaitraštis, 
leistas 1917-1918 m. Vilniuje ir 1920-1926 m. Kaune. 

3 „kreizų“ (vok.) - apskričių. 


NORVEGŲ IŠMINTINGUMAS. Publikuota: NL. - 1919. - Gruod. 13. — 
Nr. 132. Be parašo. 
'Christianija - šiuo vardu Norvegijos sostinė Oslas vadinosi 1624-1924 m. 


LIETUVIŲ PONIJA. Publikuota: NL. - 1919. - Gruod. 13. - Nr. 132; gruod. 18. — 
Nr. 133. Parašas: Vaižgantas. 

1 Kajetonas Aleknavičius (1804-1874) - poetas, švietėjas, Merkinėje klebo- 
navęs 1848-1868 m.; jo eilių rinkinys, išėjęs 1861 m., vadinasi „Pasakos, pritiki- 
mai, veselios ir giesmės“. 

? Silvestras Gimžauskas (1845-1897) — poetas, kovotojas už Vilniaus krašto 
lietuviškumą; kunigavo keletoje šio krašto parapijų, trumpai ir Kietaviškėse. 

3 Šventėnų - Švenčionių. 

* Augustinas Voldemaras - žr. str. „A. Voldemaras“. 

5 Zigmas Žemaitis (1884-1969) - švenčioniškis, matematikas, Kauno ir 
Vilniaus u-tų profesorius; 1918 m. vadovavo Švenčionių lietuvių gimnazijai. 
6 Aleksandras Burba (1854-1898) - literatas, kultūrininkas, lietuvybės gynė- 
jas; nuo 1889 m. gyveno Amerikoje. 

"Paulius Galaunė (1890-1988) - menotyrininkas, dailininkas, muziejininkas, 
Kauno ir Vilniaus u-tų dėstytojas; 1918-1919 m. gimnazijos mokytojas Vilniuje. 

5 muzikontai Čiurlioniai iš Druskininkų - be Mikalojaus Konstantino 
Čiurlionio, čia Vaižgantas, matyt, turėjo galvoje jo tėvą Konstantiną, ilgai vargo- 
ninkavusį Druskininkų bažnyčioje, ir brolį Povilą (1884-1945) vargonininką ir 
pianistą JAV, vėliau mokytoją Kauno meno mokykloje. 

? Žr. nekrologinį str. „A. t A. Tadas Daugirdas“; NL 125 nr. paskelbtas prane- 
šimas apie T. Daugirdo mirtį. 

105. Vitkevičius — žr. nekrol. „A. t A. Tadas Daugirdas“ 3 paaiškinimą. 

"1 Matliaševskis — žr. ten pat. 

12 Vladimiras Dubeneckis (1888-1932) — architektas, dailininkas; dėstė Kauno 
meno mokykloje, suprojektavo daugelį pastatų, sukūrė scenovaizdžių Kauno 
teatro pastatymams. 

KAS GI PRIEŠINSIS? Publikuota: Lietuva. - 1919. - Gruod. 17. - Nr. 272. 
Parašas: Kun. Juozas Tumas. 

1 Kun. Maciejevičius - žr. str. „Nenaudingoje pozicijoje“ 4 paaiškinimą. 

*pasakytume A. Varno žodžiais - perfrazuojamas teiginys iš dailininko 
Adomo Varno poleminio straipsnio „Supipirėjusi demokratybė“, kuriuo atsa- 
koma į kriptonimais B.Š. pasirašytą straipsnį (NL, Nr. 116-117) „Mūsų kultūros 
chamizmai“, kuriame lietuvių inteligentija kaltinama išponėjimu ir visuomeninio 
pareigingumo stoka. 

3 Straż kresowa - žr. str. „Straż kresowos veiksmas“ 1 paaiškinimą. 

t „wiece ludowe” (lenk.) - liaudies susirinkimai, sueigos. 

5 Liutoslavskis — žr. str. „Nenaudingoje pozicijoje“ 3 paaiškinimą. 


NET KALMUKAISIEKIA NEPRIKLAUSOMYBĖS. Publikuota: NL. - 1919. — 
Gruod. 18. - Nr. 133. Be parašo. 


KLAIPĖDA. Publikuota: NL. — 1919. —- Gruod. 18. - Nr. 133. Be parašo. 


BAIGIASI METAI. Publikuota: NL. - 1919. - Gruod. 21. - Nr. 134. Parašas: 
„N. L.“ Redakcija. 

1 Lietuvių draugija nukentėjusiems dėl karo šelpti, veikusi 1914-1918 m. 

2otriad istrebitelei - naikintojų dalinys. 

3 Vokę - Vokietiją. 

* matote šitame svarbesniųjų raštų sąraše - turima galvoje tame pat NL 
134 nr. dedamas „Nepriklausomosios Lietuvos“ 1919 metų turinys“. 


ŽODYNĖLIS 


abrozdas (sl.) paveikslas 

adverniškas, -a atvirkščias, priešingas 

ančprigimtinis, -ė antgamtinis 

antaugti, -a, -0 užaugti 

antkristi, -krenta, -krito užkristi 

antkrytis užkritimas, užkratas 

antlipdyti, -0, -é prilipdyti 

antmesti, -meta, -metė primesti, pri- 
versti priimti 

anuočės (hibr.) anuomet, seniau 

apšlovinimas apkalbėjimas, apšmeiži- 
mas 

ardymėlininkas (hibr.) triukšmadaris, 
triukšmautojas 

atrama atkirtis 

atsakyti, -o, -ė atitikti, atliepti 

atsijokėti, -ėja, -ėjo atsipeikėti, atsi- 
tokėti 

atšmugliuoti, -uoja, -avo (hibr.) slapta 
atgabenti 


balaganas (sl.) prastas, nemeniškas vai- 
dinimas 

barakatas: sukti barakatą linksmintis, 
triukšmauti 

bereiteris (germ.) išjodinėtojas; ruošėjas 

bertainis (germ.) ketvirtis, ketvirtadalis 


biednuomenė (hibr.) varguomenė 

bogomazas (sl.) prastas religinis pa- 
veikslas 

brylius (sl.) skrybėlė 

brostva (sl.) škaplieriai, rožančius 

būstynė buvimo vieta 


cibulis (sl.) svogūnas 


čebatuotas, -a (hibr.) apsiavęs auliniais 
batais, pušnimis 
čystata (sl.) grynumas 


daboti, -ja, -jo (sl.) paisyti, žiūrėti 
dabotojas (hibr.) saugotojas 

darbti, darbsta, -o dirbti 

daugiau toliau 

daugingas, -a gausus 

delikatnumas (hibr.) delikatumas 
delmonas (sl.) kišenė, piniginė 
dicinas (latv.) didelis peilis 

dyvas (sl.) nuostabus dalykas, stebuklas 
draugiškas, -a visuomeniškas 
drivyti, -ija, -ijo (sl.) išdykauti 
dūruoti, -ja, -avo (hibr.) trukti, tęstis 
dūšia (sl.) siela 

dužas, -a (sl.) stiprus, tvirtas 

dzyda (sl.) ietis, durtuvas 

ermyderis (sl.) triukšmas, sujudimas 


gailystauti, -ja, -avo gailėtis, apgailėti 
gaivalas žmonės, gyventojai 

gazeta (sl.) laikraštis 

gentumas giminingumas, giminystė 
giminumas giminingumas 

gmina (sl.) bendruomenė, valsčius 
grojus (sl.) lošimas 

gvoltas (sl.) prievarta 


impetas (sl.) smarkumas 

išdaras rezultatas, vaisius 

išdavas rezultatas, pasekmė 

išdidėjimas pasitikėjimas savimi, pasi- 
pūtimas 

iškakėti, -ja, -jo pasiekti 

išknaboti, -oja, -ojo iškabinti, išvalgyti 

išliuosuoti (hibr.) išlaisvinti 

išmislas (sl) išmonė, prasimanymas, 
išradimas 

išpūstijimas (hibr.) iššvaistymas, su- 
niokojimas, praradimas 

išsidirbti, -a, -0 išsimiklinti, išsitobu- 
Enti 

išsiliuosavimas (hibr.) išsilaisvinimas 

išsižodyti, -ja, -jo pasakyti, pranešti 

įtarti, -ia, -ė pavadinti, įvardyti 

įžeisti, įžeidžia, įžeidė pažeisti 

jeibė yda, žala 


kaktadengtė šalmas 

kaptuoti, -ja, -avo papirkti 

kazarmė (sl.) kareivinės 

kytruoti, -ja, -avo (hibr.) gudrauti 

klingė (germ.) durų rankena 

kučeriškas, -a (hibr.) vežėjiškas 

kumurnas, -a (sl.) vargingas, nuskurdęs 

kvartirantas (sl.) kambario nuomi- 
ninkas 

kvotimas egzaminas 

liaudegini priekabės 

linksmė linkmė 

liuika (sL) pypkė 


liuosas, -a (germ.) laisvas 

liustruoti, -ja, -avo (sl) apžiūrėti, pa- 
tikrinti 

lokatoris (sl) nuomininkas, įnamys 


mačyti, -ija, -ijo (sl.) padėti, gelbėti 

makliavoti, -oja, -ojo (sl.) sukti, ap- 
gaudinėti 

malerius (sl.) dailininkas, tapytojas 

manžietas manketas, rankogalis 

matytojas liudytojas 

melduotis, -jasi, -avosi (hibr.) regist- 
ruotis, prisistatyti 

moliavotojas (hibr.) tapytojas 


nabagas, -é (sl.) vargšas, -ė 

nabašninkas (sl.) velionis, mirusysis 

navatnybė (hibr.) keistenybė, įdomybė 

neatogoda (hibr.) nesuprantantis, ne- 
suvokiantis 

nedegis nuodėgulis 

nubiednėti, -ėja, -ėjo (hibr.) nuskursti 


oficieris (sl.) karininkas 
okolica (sl.) bajorkaimis 
okulys (sl.) nulis 


padujos: nė padujų nė žymės, nė kva- 
po 

paėma mokestis, rekvizicija 

pagraženė puošmena, papuošimas, pa- 
gražinimas 

pakalys užpakalis 

pakučeriauti, -ja, -avo (hibr.) pave- 
žėjauti 

palaimėti, -laimi, -ėjo laimėti, pasiekti 
sėkmę 

paliekonis atsilikėlis, retrogradas 

paliūdžia (sl.) priežiūra, išlaikymas 

paliuosavimas (hibr.) išlaisvinimas 

paliuosuotojas (hibr.) išlaisvintojas 

pamušimas - nukariavimas, pavergi- 
mas 

parėjūnas ateivis, atėjūnas 

parietis diržingas 

pasamonas (sl.) diržas 

pasaulininkas pasaulietis - 

pasažiras (sL) keleivis 

pasėbruoti, -uoja, -avo (hibr.) padrau- 
gauti, pabendrauti 

pasergėti, -i, -ėjo pastebėti, pamatyti 

pasičičenti, -a, -0 pasišnekėti, pasi- 
šnabždėti 

paskripkuoti, -ja, -avo (hibr.) pasmui- 
kuoti, pagriežti 

pasportas (sl.) pasas 

pasvietis (hibr.) pakraštys 

pašlovinti, -a, -o pakoneveikti, panie- 
kinti 

patiešyti, -ija, -ijo (sl.) patenkinti, pa- 
guosti, nuraminti 

patikrinti, -a, -o užtikrinti, garantuoti 

pavalioti, -ja, -jo pasitenkinti, pasi- 
džiaugti 

pavelyti, -ija, -ijo (sl.) leisti 

persergėjimas perspėjimas 

pinigynas iždas 

plausti, plaudžia, plaudė plauti, ska- 
lauti 

plecius (sl.) aikštė 

pradarbti, -sta, -o išdirbti, prasidar- 
buoti 

pradas uždaras, užkulas; prk. prievi- 
las, vylius, netikras pažadas 

prapartininkas (hibr.) praporščikas 

priemonis - priemonė 

prieteliavimasis (hibr.) draugavima- 
sis, bičiuliavimasis 

prietelingas, -a (hibr.) draugiškas 

prietelius (sl.) draugas, bičiulis 

prirodyti, -0, -é įrodyti 

prisiduoti, -da, -davė prisipažinti 

prispręsti, -sprendžia, -sprendė nu- 
spręsti, nutarti 

pristovas (sl.) policijos viršininkas 

pritikti, -tinka, -o patikti 


rėda (sl.) tvarka, sutvarkymas 
reika (sl.) geležinkelio bėgis 
ringis ratilas 

ryzas (sl.) skarmalas, skuduras 


sarmata (sl.) gėda 

sarmatytis (sl.) gėdytis 

sėbras (sl.) draugas, bičiulis 

sensas (lot.) prasmė 

skaityti, -o, -é laikyti 

skaudikas skriaudėjas 

slaunus, -i (sl.) garsus 

smaluotas, -a (hibr.) dervuotas 

smirdėti, -i, -jo (sl.) dvokti 

spelčiai (sl.) rėmai 

spryskas (SL) laiptai prieš lauko duris 

subalamūtyti, -ija, -ijo (hibr.) suve- 
džioti, suklaidinti 

sugriešyti, -ija, -ijo (sl.) nusidėti 

suklomis iš eilės 

sukretas sukrėtimas 

susinešimas susisiekimas, susižinoji- 
mas, ryšys 

